
Αθήνα, σήμερα την 1η Οκτωβρίου 2026, ημέρα Πέμπτη και ώρα 10.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.
ΠΡΟΕΔΡΕΥΩΝ (Γεώργιος Γεωργαντάς): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
Πριν εισέλθουμε στην ημερήσια διάταξη, θα ήθελα να κάνω μερικές ανακοινώσεις. 
Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης «Νέα κίνητρα Άμεσων Ξένων Επενδύσεων, αναδιάρθρωση Διεύθυνσης Άμεσων Ξένων Επενδύσεων και λοιπές διατάξεις».
Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 2-10-2026, το οποίο έχει ως εξής:
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1368/22-9-2026 επίκαιρη ερώτηση του Βουλευτή Φλωρίνης της Κ.Ο. ΝΕΑ ΔΗΜΟΚΡΑΤΙΑ κ. Σταύρου Παπασωτηρίου προς την Υπουργό Παιδείας, Θρησκευμάτων και Αθλητισμού με θέμα: «Λειτουργία νέου διεπιστημονικού προπτυχιακού προγράμματος σπουδών στην "Ειδική και συμπεριληπτική εκπαίδευση" του Πανεπιστημίου Δυτικής Μακεδονίας». 
2. Η με αριθμό 1378/25-9-2026 επίκαιρη ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Περιβάλλοντος και Ενέργειας με θέμα: «Καθυστερήσεις στις πληρωμές προμηθευτών του προγράμματος «Αλλάζω Σύστημα Θέρμανσης και Θερμοσίφωνα».».
3. Η με αριθμό 1388/28-9-2026 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Ασημίνας (Σεμίνας) Διγενή προς την Υπουργό Πολιτισμού με θέμα: «Να ανακληθούν οι απολύσεις του Φεστιβάλ Αθηνών και να παρθούν τα απαραίτητα μέτρα υγείας και ασφάλειας των εργαζομένων». 
4. Η με αριθμό 1365/22-9-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Αναπροσαρμογή του ακατάσχετου ορίου μισθών και συντάξεων». 
5. Η με αριθμό 1364/21-9-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Ενώ τα ενοίκια στη χώρα μας αυξάνονται ραγδαία, η Κυβέρνηση τα επιδοτεί με ψίχουλα, συμβάλλοντας παράλληλα στην περαιτέρω αύξησή τους». 
6. Η με αριθμό 1362/21-9-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς την Υπουργό Παιδείας, Θρησκευμάτων και Αθλητισμού με θέμα: «Σημαντικές ελλείψεις κατά την έναρξη της εκπαιδευτικής χρονιάς στην Ειδική Αγωγή». 
7. Η με αριθμό 1366/22-9-2026 επίκαιρη ερώτηση της Ανεξάρτητης Βουλευτού Φλωρίνης κυρίας Θεοπίστης (Πέτης) Πέρκα προς τον Υπουργό Αγροτικής Ανάπτυξης και Τροφίμων με θέμα: «Ανάγκη άμεσης στήριξης των κτηνοτρόφων της Λέσβου και σχεδίου ανασύστασης του ζωικού κεφαλαίου λόγω του αφθώδους πυρετού». 
8. Η με αριθμό 1370/23-9-2026 επίκαιρη ερώτηση της Ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Εθνικής Οικονομίας και Οικονομικών με θέμα: «Κενά στη λειτουργία του Εθνικού Μητρώου Αποκλεισμένων Παικτών και ανεπάρκεια στην προστασία των πολιτών από τον προβληματικό τζόγο». 
9. Η με αριθμό 1380/25-9-2026 επίκαιρη ερώτηση του Ανεξάρτητου Βουλευτή Β3΄ Νότιου Τομέα Αθηνών κ. Νικολάου Βρεττού προς τον Υπουργό Υγείας με θέμα: «Εποπτεία και έλεγχος των ιδιωτικών ιατρείων που παρέχουν «αναγεννητικές» και επεμβατικές θεραπείες τύπου πλασμαφαίρεσης». 
10. Η με αριθμό 1386/28-9-2026 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Η κυβέρνηση υποθηκεύει το μέλλον της ελληνικής βιομηχανίας με το ενεργειακό κόστος». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1371/23-9-2026 επίκαιρη ερώτηση του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Αγροτικής Ανάπτυξης και Τροφίμων με θέμα: «Ελλιπής αντιμετώπιση των εκκρεμοτήτων του Κτηματολογίου στην Ενιαία Αίτηση Ενίσχυσης (ΕΑΕ) 2026- Κίνδυνος για τις αιτήσεις και τις ενισχύσεις των παραγωγών». 
2. Η με αριθμό 1379/25-9-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας (Νάντιας) Γιαννακοπούλου προς την Υπουργό Παιδείας, Θρησκευμάτων και Αθλητισμού με θέμα: «Ασφυκτικές συνθήκες λειτουργίας στο 1ο Ειδικό Νηπιαγωγείο και στο 1ο Ειδικό Δημοτικό Σχολείο Ιλίου. Ανάγκη ανέγερσης νέου Ειδικού Νηπιαγωγείου στο Ίλιον και ίδρυσης Ειδικών Νηπιαγωγείων σε όλους τους Δήμους της Δυτικής Αθήνας, ώστε κανένα παιδί με αναπηρία να μην αναγκάζεται να φοιτά εκτός της περιοχής του». 
3. Η με αριθμό 1389/28-9-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Π.Ε. Ηρακλείου, Περιφέρειας Κρήτης, για τις ανάγκες του Αεροδρομίου Καστελλίου και την Οδική Σύνδεση με τον ΒΟΑΚ». 
4. Η με αριθμό 1392/28-9-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Περιβάλλοντος και Ενέργειας με θέμα: «Το άρθρο της Wall Street Journal για τις δραστηριότητες της Πρέσβεως των ΗΠΑ στην Ελλάδα στον ενεργειακό τομέα και οι φερόμενες απειλές της για παρεμβάσεις στην εσωτερική πολιτική της χώρας μας». 
5. Η με αριθμό 1381/25-9-2026 επίκαιρη ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Υποδομών και Μεταφορών με θέμα: «Υλοποιήθηκε η κυβερνητική δέσμευση για πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στον σιδηροδρομικό άξονα Αθήνα-Θεσσαλονίκη το καλοκαίρι του 2026;». 
6. Η με αριθμό 1390/28-9-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς την Υπουργό Πολιτισμού με θέμα: «Συνεχίζονται τα προβλήματα στην προστασία και την ασφαλή λειτουργία του αρχαιολογικού χώρου της Κνωσού». 
7. Η με αριθμό 1382/27-9-2026 επίκαιρη ερώτηση του Βουλευτή Α΄ Ανατολικής Αττικής της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Εμμανουήλ (Μανώλη) Χριστοδουλάκη προς τον Υπουργό Εσωτερικών με θέμα: «Συνεχίζεται η αποτυχία στην έγκαιρη κάλυψη των σχολικών δρομολογίων στην Ανατολική Αττική». 
8. Η με αριθμό 1391/28-9-2026 επίκαιρη ερώτηση του Βουλευτή Β΄ Δυτικής Αττικής της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Χρήστου Τσοκάνη προς τον Υπουργό Περιβάλλοντος και Ενέργειας με θέμα: «Να ληφθούν άμεσα αντιπλημμυρικά μέτρα στην περιοχή του Πόρτο Γερμενό και της Ψάθας και να δοθούν αποζημιώσεις στο 100% των ζημιών στους πληγέντες». 
9. Η με αριθμό 1384/28-9-2026 επίκαιρη ερώτηση της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Ναυτιλίας και Νησιωτικής Πολιτικής με θέμα: «Οι διαβεβαιώσεις για «αποκλιμάκωση» και «ενίσχυση» διαψεύδονται στην Ιεράπετρα - Πότε θα στελεχωθεί επιτέλους το Λιμεναρχείο;». 
Επίσης, έχουμε δύο αιτήματα για άδεια απουσίας στο εξωτερικό. 
Ο Βουλευτής κ. Στέφανος Παραστατίδης ζητεί άδεια ολιγοήμερης απουσίας στο εξωτερικό από 1 έως 4 Οκτωβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια. 
Επίσης, ο Βουλευτής κ. Παύλος Γερουλάνος ζητεί άδεια ολιγοήμερης απουσίας στο εξωτερικό από 7 έως 11 Οκτωβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια. 


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης «Νέα κίνητρα Άμεσων Ξένων Επενδύσεων, αναδιάρθρωση Διεύθυνσης Άμεσων Ξένων Επενδύσεων και λοιπές διατάξεις».
Η Διάσκεψη των Προέδρων αποφάσισε στη συνεδρίασή της της 24ης Σεπτεμβρίου 2026 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε.
Τον λόγο έχει ο εισηγητής της Νέας Δημοκρατίας κ. Νεοκλής Κρητικός για δεκαπέντε λεπτά.  
Παρακαλώ να ανοίξει το σύστημα της ηλεκτρονικής εγγραφής. 
ΝΕΟΚΛΗΣ ΚΡΗΤΙΚΟΣ: Ευχαριστώ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, έχω την τιμή σήμερα να εισηγούμαι τη νομοθετική πρωτοβουλία του Υπουργείου Ανάπτυξης, με την οποία για πρώτη φορά καθορίζεται ένα ολοκληρωμένο πλαίσιο θεσμοθέτησης κινήτρων αποκλειστικά για άμεσες ξένες επενδύσεις. 
Η προσπάθεια προσέλκυσης και ενίσχυσης άμεσων ξένων επενδύσεων σε καίριους τομείς της εθνικής οικονομίας εντάσσεται στον συνολικό σχεδιασμό για κάλυψη υφιστάμενου επενδυτικού κενού. Ακριβώς αυτό το επενδυτικό κενό, η έλλειψη ειδικού και συνεκτικού πλαισίου παροχής στοχευμένων κινήτρων για επενδυτικά σχέδια που χρηματοδοτούνται από μη εγχώρια κεφάλαια, περιορίζει μέχρι πρότινος τη δυνατότητα συστηματικής προσέλκυσης και υποστήριξης τέτοιων επενδύσεων σε κρίσιμους τομείς της οικονομίας. 
Στόχος του σχεδίου νόμου των σαράντα τριών άρθρων είναι η διαμόρφωση ενός σαφώς προσδιορισμένου και πλήρους συστήματος υπαγωγής επενδυτικών σχεδίων. Τα σχέδια αυτά θα χρηματοδοτούνται από μη εγχώρια κεφάλαια και θα συνδέονται με ποιοτικούς αναπτυξιακούς στόχους. Η αξιολόγηση, έγκριση, παρακολούθηση και ολοκλήρωσή τους θα διέπεται και οργανώνεται από ενιαίες διαδικασίες. 
Η βασική επιδίωξη του νομοθέτη έγκειται στο να διοχετευτούν ξένα κεφάλαια σε επενδύσεις με πλήρη κύκλο υλοποίησης και λειτουργίας, προκειμένου να ενισχυθεί η αναπτυξιακή δραστηριότητα και η οικονομία βέβαια. 
Στο σημείο αυτό πρέπει να διευκρινιστεί πως οι προτεινόμενες ρυθμίσεις δεν αποσκοπούν αποκλειστικά στην εισροή ξένων κεφαλαίων στην ελληνική οικονομία, αλλά στη δημιουργία ενός ολοκληρωμένου πλαισίου κινήτρων. Σκοπός είναι η ενίσχυση των επενδύσεων να λειτουργήσει ως μοχλός βιώσιμης υποστήριξης και ανάπτυξης, δημιουργώντας νέες, ποιοτικές και καλύτερα αμειβόμενες θέσεις εργασίας. 
Τα επενδυτικά σχέδια που θα χρηματοδοτηθούν από μη εγχώρια επενδυτικά κεφάλαια εμπίπτουν ενδεικτικά στους ακόλουθους τομείς υψηλής αναπτυξιακής αξίας: Μεταποίηση και βιομηχανική παραγωγή, έρευνα, εφαρμοσμένη καινοτομία και βέβαια τεχνητή νοημοσύνη. Οι τομείς αυτοί καταδεικνύουν τη στρατηγική επιλογή του Υπουργείου Ανάπτυξης να κατευθύνει τις δημόσιες ενισχύσεις σε δραστηριότητες υψηλής προστιθέμενης αξίας. 
Μία λοιπόν από τις σημαντικές προβλέψεις του νομοσχεδίου είναι ότι το καθεστώς άμεσων ξένων επενδύσεων προκηρύσσεται άπαξ ετησίως με απόφαση του Υπουργού Ανάπτυξης. Η ετήσια αυτή προκήρυξη δεν λογίζεται ως μία απλή πρόσκληση υποβολής αιτήσεων, αλλά αποτελεί το βασικό κανονιστικό εργαλείο εφαρμογής του καθεστώτος, καθώς μέσα από αυτήν εξειδικεύονται κρίσιμα ζητήματα, όπως τα ανώτατα ποσά των ενισχύσεων, οι προθεσμίες, οι προϋποθέσεις υπαγωγής, τα απαιτούμενα δικαιολογητικά και κάθε άλλη αναγκαία διαδικαστική λεπτομέρεια. Είναι μια επιλογή η οποία προσδίδει στο σύστημα ευελιξία. 
Παράλληλα, το σχέδιο νόμου εισάγει ποσοτικούς περιορισμούς ως προς τις κτιριακές δαπάνες, προβλέποντας ότι αυτές δεν μπορούν να υπερβαίνουν συγκεκριμένο ποσοστό του συνόλου των ενισχυόμενων δαπανών περιφερειακού χαρακτήρα. 
Συγχρόνως, θεσπίζεται αυξημένο όριο για επενδυτικά σχέδια που υλοποιούνται στον τομέα της εφοδιαστικής αλυσίδας. Η επιλογή αυτή αποτυπώνει τη βούληση του Υπουργείου Ανάπτυξης να κατευθύνει τις δημόσιες ενισχύσεις κυρίως προς παραγωγικές επενδύσεις και προς τον τεχνολογικό εκσυγχρονισμό των επιχειρήσεων, αποτρέποντας έτσι την υπερβολική χρηματοδότηση κτιριακών έργων που δεν συνδέονται άμεσα με την αύξηση της παραγωγικής δυναμικότητας ή της ανταγωνιστικότητας.
Παράλληλα, η ανάγκη διαχείρισης των διαδικασιών αξιολόγησης υπαγωγής ελέγχου, παρακολούθησης και ολοκλήρωσης βέβαια των επενδυτικών σχεδίων καθιστά αναγκαία την ύπαρξη κατάλληλης και εξειδικευμένης διοικητικής δομής. 
Για την διευκόλυνση λοιπόν της υλοποίησης των παραγωγικών άμεσων ξένων επενδύσεων, το Υπουργείο Ανάπτυξης προχωρά στην αναδιάρθρωση της αρμόδιας Διεύθυνσης, η οποία θα παρακολουθεί όλα τα στάδια της διαδικασίας, από την υποβολή του φακέλου έως και την έναρξη λειτουργίας του επενδυτικού σχεδίου.
Περνάω τώρα στο σύστημα κινητροδότησης που έχει προβλεφθεί, προκειμένου να προσελκύσουμε άμεσες ξένες επενδύσεις. 
Ποια κίνητρα παρέχονται; Φορολογική απαλλαγή, ταχείας αδειοδότησης, έκδοσης εγκρίσεων και αδειών εντός δύο μηνών από την υποβολή πλήρων φακέλων, παροχή δανείων με εγγύηση της Ελληνικής Αναπτυξιακής Τράπεζας ΑΕ για επενδυτικά σχέδια μικρομεσαίων επιχειρήσεων, διευκόλυνση χορήγησης αδειών διαμονής για την πραγματοποίηση του επενδυτικού σχεδίου και τη λειτουργία της επένδυσης, κατά τα προβλεπόμενα στον Κώδικα Μετανάστευσης, διευκόλυνση χορήγησης της στόχευσης των ρυθμίσεων, η οποία δεν περιορίζεται στη στενή οικονομική ενίσχυση, αλλά υποστηρίζει και την εγκατάσταση-παραμονή επενδυτών και εξειδικευμένου προσωπικού από τρίτες χώρες. Ενισχύεται έτσι η λειτουργικότητα της επένδυσης και η αξιοπιστία της ως προς τη σκοπιμότητά της και τις προσδοκώμενες θετικές επιπτώσεις της.
Επιπλέον, καθορίζονται το ελάχιστο και το μέγιστο ύψος των επενδυτικών σχεδίων που μπορούν να υπαχθούν στο καθεστώς ενισχύσεων, με σκοπό τη συγκέντρωση των διαθέσιμων πόρων σε επενδύσεις ουσιώδους αναπτυξιακής σημασίας.
Το επιλέξιμο κόστος, κυρίες και κύριοι, κάθε επενδυτικού σχεδίου πρέπει να κυμαίνεται από 10 εκατομμύρια έως 50 εκατομμύρια ευρώ. Παράλληλα, τίθενται ανώτατα όρια στις χορηγούμενες ενισχύσεις, ώστε να διασφαλίζεται η αναλογική κατανομή των δημοσίων πόρων και βέβαια, η συμμόρφωση με το πλαίσιο των κρατικών ενισχύσεων. Έτσι, το συνολικό ποσό ενίσχυσης δεν μπορεί να υπερβαίνει τα 20 εκατομμύρια ευρώ ανά επενδυτικό σχέδιο, ενώ οι ενισχύσεις που χορηγούνται σε συνεργαζόμενες και συνδεδεμένες επιχειρήσεις δεν μπορούν να υπερβαίνουν σωρευτικά τα 20 εκατομμύρια ευρώ και τα 50 εκατομμύρια ευρώ αντίστοιχα.
Οι ρυθμίσεις αυτές αποσκοπούν στην αποτελεσματική αξιοποίηση των διαθέσιμων πόρων και την ενίσχυση της επενδύσεων με ουσιαστικό αναπτυξιακό αποτύπωμα. Επιπλέον, προβλέπεται ότι το κόστος της επένδυσης καλύπτεται σε ποσοστό τουλάχιστον 40% είτε από ίδια κεφάλαια είτε από εξωτερική χρηματοδότηση. Περαιτέρω, τουλάχιστον το 25% των επιλέξιμων δαπανών πρέπει να καλύπτεται μέσω ιδίων πόρων ή εξωτερικής χρηματοδότησης, η οποία δεν περιέχει στοιχεία κρατικής ενίσχυσης.
Η πρόβλεψη, κυρίες και κύριοι αυτή, είναι κρίσιμη, διότι αναδεικνύει ότι η ενίσχυση λειτουργεί ως πραγματικό επενδυτικό κίνητρο και όχι ως μηχανισμός πλήρους υποκατάστασης της ιδιωτικής χρηματοδότησης από δημόσιους πόρους. Με τον τρόπο αυτόν ενισχύεται η αξιοπιστία των ενισχυόμενων σχεδίων και κατ’ επέκταση, η αποτελεσματικότητα του καθεστώτος θέσπισης κινήτρων.
Περνώ τώρα στο Μέρος Β΄ του νομοσχεδίου, όπου ρυθμίζονται επιμέρους ζητήματα αρμοδιότητας του Υπουργείου Υποδομών και Μεταφορών. Προβλέπεται ψηφιακό σύστημα και μητρώο κατασκευαστών πινακίδων κυκλοφορίας.
Η ρύθμιση αυτή κρίθηκε απαραίτητη, καθώς οι δυσχέρειες, η πολυπλοκότητα και οι χρονικές καθυστερήσεις που παρουσιάζει η υφιστάμενη διαδικασία προμήθειας των πινακίδων κυκλοφορίας, όλα τα παραπάνω, κυρίες και κύριοι συνάδελφοι, δημιουργούν κίνδυνο μη έγκρισης και επαρκούς κάλυψης των αναγκών για την κατασκευή, χορήγηση και αντικατάστασή τους.
Τέλος, αντιμετωπίζεται η ανάγκη συμπλήρωσης του υφιστάμενου πλαισίου για τις εγκαταστάσεις που εξυπηρετούν συγκοινωνιακό έργο. Στόχος είναι να καλύπτονται ρητά και οι εγκαταστάσεις ιδιωτικών φορέων που χρησιμοποιούνται ως αμαξοστάσια ή συνεργεία από τον ΟΑΣΑ και λοιπούς συγκοινωνιακούς φορείς, καθώς και από υποψήφιους αναδόχους υπηρεσιών συγκοινωνιακού έργου του ΟΑΣΑ, υπό τον όρο της κατακύρωσης.
Κυρίες και κύριοι συνάδελφοι, οι Άμεσες Ξένες Επενδύσεις θεωρούνται σημαντική συνιστώσα της ανάπτυξης μιας χώρας. Πολλές χώρες, προκειμένου να διευκολύνουν την προσέλκυσή τους, έχουν λάβει μέτρα, όπως η άρση των περιορισμών και η θέσπιση κινήτρων.
Αναγνωρίζοντας το θετικό πρόσημο των παραπάνω, θεωρώ πως με την εισαγωγή μέσω της παρούσας νομοθετικής πρωτοβουλίας ενός σαφούς πλαισίου καθεστώτος κινήτρων Άμεσων Ξένων Επενδύσεων ανοίγεται ένα παράθυρο αναπτυξιακών προοπτικών, τη δυναμική του οποίου δεν μπορούμε να παραβλέψουμε ή εκ των προτέρων να απορρίψουμε.
Σήμερα κάνουμε ένα πρώτο σημαντικό βήμα, διαμορφώνοντας ένα μελετημένο πλαίσιο παροχής επενδυτικών κινήτρων, τα οποία μπορούν να επιφέρουν ουσιαστικά θετικό αντίκτυπο στην ενίσχυση του ψηφιακού, του τεχνολογικού μετασχηματισμού, της καινοτομίας, της απασχόλησης εξειδικευμένου προσωπικού, της νέας επιχειρηματικότητας, των επενδύσεων στην ελληνική περιφέρεια και βέβαια, της ανταγωνιστικότητας σε τομείς υψηλής προστιθέμενης αξίας.
Σας ευχαριστώ πάρα πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Τον λόγο τώρα έχει ο εισηγητής από το ΠΑΣΟΚ-Κίνημα Αλλαγής, ο κ. Νικητιάδης.
ΓΕΩΡΓΙΟΣ ΝΙΚΗΤΙΑΔΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, υποθέτω ότι δεν υπάρχει κάποιος σε αυτή την Αίθουσα που να διαφωνεί με την ανάγκη των Άμεσων Ξένων Επενδύσεων. Είμαι βέβαιος ότι όλοι συμφωνούμε. Και δεν διαφωνεί, διότι ο μεγάλος στόχος της χώρας -και σε αυτό, επίσης, συμφωνούμε, υποθέτω, όλοι- είναι πως θα αυξηθεί το ΑΕΠ.
Έτσι δεν είναι, κύριε Μηταράκη; Συμφωνούμε όλοι στο πώς θα αυξηθούν οι εξαγωγές μας και πώς θα μειωθούν οι εισαγωγές και πώς, βελτιώνοντας τα μακροοικονομικά της χώρας, θα βελτιώσουμε τις ζωές των συμπολιτών μας.
Και συμφωνούμε, τέλος, όλοι πως, για να γίνουν όλα τα παραπάνω, χρειάζεται αλλαγή του παραγωγικού προτύπου. Αυτές είναι τρεις παραδοχές που δύσκολα θα βρεθεί κάποιος συνάδελφος ή κάποιο κόμμα που θα διαφωνήσει. Και αυτές οι τρεις παραδοχές, οι τρεις εθνικές προτεραιότητες είναι και θα έπρεπε να είναι η βάση μιας συζήτησης με όλα τα κόμματα και την κοινωνία, όχι όμως τώρα, το 2026, αλλά το 2019 που εκλεγήκατε. Και δεν ήταν δικαίωμά σας. Ήταν ευθύνη σας η διακυβέρνηση της χώρας.
Τι κάνατε, όμως, εσείς όλα αυτά τα χρόνια; Ας τα πάρουμε ένα-ένα. Σε θεσμικό επίπεδο, φέρατε δύο αναπτυξιακούς νόμους, τον ν.4787/2022 και τον ν.5203/2025, που σε μεγάλο βαθμό είναι τροποποίηση του πρώτου. Με αυτούς αποφασίσατε να δώσετε έμφαση σε δεκατρείς κλάδους της οικονομίας ή δεκατέσσερα καθεστώτα στον πρώτο και δώδεκα κλάδους ή καθεστώτα στον δεύτερο.
Ποια ήταν η λογική σας; Όποιος είναι πιο έτοιμος και όποιος προλάβει. Διότι, αν, για παράδειγμα, θες να βελτιώσεις το ισοζύγιο τρεχουσών συναλλαγών, είναι προφανές ότι πρέπει να στηρίξεις εξαγωγικές επιχειρήσεις και όχι όποιους προλάβουν. Αν θες να αλλάξεις το παραγωγικό πρότυπο και από οικονομία των καφέ και της χαμηλής παραγωγικότητας να πας σε οικονομία καινοτομίας και καλά αμειβόμενων θέσεων εργασίας, είναι προφανές ότι πρέπει να επενδύσεις στις νέες τεχνολογίες και την έρευνα.
Ακόμα και έτσι, όμως, με βάση τη δική σας λογική, τι καταφέρατε; Ενεργοποιήσατε μόλις πέντε καθεστώτα από τα δεκατρία του πρώτου νόμου και μόλις τέσσερα του δεύτερου. Και αυτό δεν είναι αποτέλεσμα ιδεολογικής αγκύλωσης τελικά. Λυπάμαι, αλλά είναι αποτέλεσμα ή ανικανότητάς σας ή σκοπιμότητας.
Σε οικονομικό επίπεδο διαχειριστήκατε μια οικονομία, εκτός των πολύ αυστηρών δημοσιονομικών όρων των μνημονίων, με πολύ ευνοϊκούς και χαλαρούς όρους, μια οικονομία όχι σε κατάρρευση, όπως αυτή που αφήσατε το 2009. Διαχειριστήκατε κοντά στα 36 δισεκατομμύρια ευρώ από το Ταμείο Ανάκαμψης και άλλα 16 από αγροτικές επιδοτήσεις, ΕΣΠΑ κ.λπ., φτάνοντας τα 52 δισεκατομμύρια περίπου κοινοτικό χρήμα, σχεδόν το ένα τρίτο των πόρων που έλαβαν όλες οι κυβερνήσεις μαζί κατά τη Μεταπολίτευση, μέχρι το 2019 από την Ευρωπαϊκή Ένωση.
Η περίοδος 2019-2026 υπήρξε ίσως η πιο ευνοϊκή περίοδος για ελληνική Κυβέρνηση, με το ισοζύγιο δυνατοτήτων και δυσκολιών πρωτόγνωρα θετικό για όποιον κυβερνούσε. Και παρόλα αυτά, καταφέρατε όχι μόνο να τα κάνετε θάλασσα, αλλά και να τσακώνεστε για το ποιος πρέπει να κατέβει πρώτος από το καλάμι. Και αναφέρομαι στις τελευταίες αναφορές της κ. Μπακογιάννη.
Άλλαξε το παραγωγικό μας πρότυπο; Όχι. Και δεν θα σταθώ μόνο στα δημοσιεύματα έγκριτων μέσων του εξωτερικού περί οικονομίας του καφέ. Αυτά έλεγαν τα μέσα ενημέρωσης στο εξωτερικό: Οικονομία του καφέ κάνατε.
Θα σταθώ στη δήλωση του Προέδρου του ΣΕΒ, μόλις, πριν λίγους μήνες, ότι «είμαστε μια οικονομία με χαμηλούς μισθούς, επειδή δεν έχουμε παραγωγικότητα». Στο 53,5% έφθασε η ακαθάριστη προστιθέμενη αξία ανά εργαζόμενο το 2025, συμφώνως με τη Eurostat, από 55,6% το 2019, υποχώρησε κατά 1,1%, όταν στην Ευρωπαϊκή Ένωση των είκοσι επτά αυξήθηκε κατά 2,8%. Άλλαξε το ισοζύγιο τρεχουσών συναλλαγών; Άλλαξε, κύριε Μηταράκη, άλλαξε το ισοζύγιο. Προς το καλύτερο; Όχι, βέβαια. Άλλαξε προς το χειρότερο. Το παραλάβατε -3,9 δισ. το 2019 και το φτάσατε μείον -13,8 δισ. το 2025, συμφώνως με την ΕΛΣΤΑΤ. 
Με άλλα λόγια, επί των ημερών σας τριπλασιάσατε το μείον, κύριε Υπουργέ. 
Να το κάνω ακόμη χειρότερο; Αν πάμε μόνο στα αγαθά: Το 2025 εξαγάγαμε αγαθά αξίας 47,4 δισ. και εισαγάγαμε αγαθά αξίας 81,1 δισ. Αδιανόητο! 33,7 δισ. εμπορικό έλλειμμα από την επιτελική σας Κυβέρνηση. 
Και αυτά, κύριοι της Κυβέρνησης, δεν γίνονται σε ουδέτερο χρόνο και χώρο. Αυτά είχαν ως αποτέλεσμα, μεταξύ άλλων, να βρεθεί η χώρα μας, ως προς την αγοραστική της δύναμη, στην τελευταία θέση της Ευρωπαϊκής Ένωσης. Γιατί έγιναν όλα αυτά; Γιατί ήταν πολιτική σας επιλογή, γιατί δεν ήτανε προτεραιότητά σας το 2019 οι άμεσες ξένες επενδύσεις, γι’ αυτό και φέρνετε σήμερα αυτό το νομοσχέδιο, τον όγδοο χρόνο της διακυβέρνησής σας. Γιατί δεν ήταν προτεραιότητά σας μια ανοιχτή και ανταγωνιστική οικονομία, αλλά μια μικρή, κλειστή, ελεγχόμενη οικονομία, γιατί θεωρούσατε ότι μπορούσατε να μοιράζετε δισεκατομμύρια σε λίγους και ψίχουλα σε πολλούς. 
Πάμε τώρα στο αντικείμενο του νομοσχεδίου, τις άμεσες ξένες επενδύσεις. Επί χρόνια είχατε επαναπαυθεί στο πρότυπο του Real Estate και της εξαγοράς ελληνικών επιχειρήσεων, μόνο που αυτά ούτε τεχνογνωσία εισάγουν ούτε προστιθέμενη αξία δημιουργούν ούτε και νέες θέσεις εργασίας. Είχατε προειδοποιηθεί γι’ αυτά και από διεθνείς οργανισμούς και από φωνές στο εσωτερικό της χώρας και ιδιαιτέρως από το ΠΑΣΟΚ. 
Να σας θυμίσω τι έλεγε το 2023 ο πρώην Πρωθυπουργός, ο αείμνηστος Κώστας Σημίτης, σχετικά; Ακούστε, πόσο σοφά λόγια: «Στις περισσότερες περιπτώσεις κυριαρχούν οι επενδύσεις στο Real Estate και στα deals κερδοσκοπικών funds, τα οποία, μάλιστα, συχνά χρηματοδοτούνται με δάνεια από τις ελληνικές τράπεζες. Δηλαδή, με τα εθνικά μας κεφάλαια οι ξένοι αποκτούν τον έλεγχο της οικονομίας μας. Αυτό δεν λέγεται ξένη επένδυση, αλλά κερδοσκοπικός οπορτουνισμός». Κώστας Σημίτης! 
Στο ίδιο μήκος κύματος είναι και η σχετική αναφορά του πρώην Υπουργού Οικονομικών του ΠΑΣΟΚ, του καθηγητή Νίκου Χριστοδουλάκη, τον Φεβρουάριο του 2023. Τι λέει; «Έρχονται μερικά κεφάλαια, τα οποία έχουν αποκλειστικό στόχο να ιδρύσουν κερδοσκοπικές εταιρείες μέσα στη χώρα και να συμμετέχουν με εγχώριο τραπεζικό δανεισμό, στο να αγοράσουν ελληνικές επιχειρήσεις και ελληνικά ακίνητα. Ουσιαστικά, δηλαδή, φέρνοντας πολύ λίγα κεφάλαια από το εξωτερικό, μερικές φορές και καθόλου, παίρνουν δάνεια από τις ελληνικές τράπεζες και πάνε και αγοράζουν ελληνικές επιχειρήσεις και ελληνικά σπίτια. Έτσι έχουμε μπροστά μας έναν αφελληνισμό της ελληνικής οικονομίας, τον οποίο μάλιστα τόσο ηλιθίως χρηματοδοτούμε οι ίδιοι». Είχαν δίκιο οι δύο προαναφερθέντες. 
Καταθέτω στα Πρακτικά, κύριε Πρόεδρε και κύριε Υπουργέ, έναν πίνακα από την έκθεση του Διοικητή της Τράπεζας της Ελλάδος, για την κατάσταση της οικονομίας το 2025. Συμβουλεύω να πάρετε αντίγραφο, να τον δείτε και να τον έχετε για μπούσουλα τους δύο, τρεις, τέσσερις μήνες, όσους ακόμα θα κυβερνήσετε.
(Στο σημείο αυτό ο Βουλευτής κ. Γεώργιος Νικητιάδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σε αυτόν, όπως θα δείτε, ένα πολύ μικρό μέρος πηγαίνει στη βιομηχανία και τη μεταποίηση και το μεγαλύτερο μέρος, με διαφορά, σχετίζεται με τα ακίνητα. Ο Στουρνάρας τα λέει αυτά. Μόλις το 18% των καθαρών εισροών της δεκαετίας 2015-2025 κατευθύνθηκε στη μεταποίηση, με το 82% να πηγαίνει σε υπηρεσίες. 
Τι πέτυχε η δεξιά Κυβέρνησή σας, που διατείνεται μάλιστα ότι είναι και πιο ευαίσθητη στα θέματα της πατρίδας, στα θέματα της οικογένειας; Πέτυχε τον αφελληνισμό της ελληνικής οικονομίας και την πλήρη εξάρτησή της από τα καρτέλ. Πέτυχε η ιδιοκατοίκηση να πέσει από το 75,4% το 2019 στα 69,4% το 2025. Οι Έλληνες χάνουν τα σπίτια τους με την Κυβέρνησή σας. 
Με το ΠΑΣΟΚ, ακόμα και μέσα στην κρίση, ακόμα και την ώρα της κατάρρευσης, σώθηκε το σπίτι των νοικοκυραίων και των «κακομοίρηδων»,  όπως θέλει να χαρακτηρίζει ο κ. Θεοχάρης την υπόλοιπη Ελλάδα. Εμείς δεν πιστεύουμε ότι κάνατε μόνο πολύ λίγα και πολύ αργά. Πιστεύουμε -και μακάρι να διαψευστούμε, γιατί πάνω από όλα είναι η πατρίδα- ότι και αυτή σας η πρωτοβουλία δεν θα αποδώσει. Και θα εξηγήσω γιατί.
Πρώτον, το νομοσχέδιο δεν είναι ένα ολοκληρωμένο πλαίσιο για τις άμεσες ξένες επενδύσεις, τις πάνω από 50 εκατομμύρια τις έχετε εντάξει  στις στρατηγικές, τις κάτω από 10 εκατομμύρια πουθενά. Πρότεινα στις Επιτροπές, τουλάχιστον για τους κλάδους της τεχνολογίας, της τεχνητής νοημοσύνης, της βιοτεχνολογίας, να πέσει το κατώφλι στα 5 εκατομμύρια και ει δυνατόν χαμηλότερα. Χαίρομαι που το δεχθήκατε. Έτσι, τουλάχιστον, μας είπε ο κ. Τσαβδαρίδης κατά τη διάρκεια της τελευταίας συνεδρίασης της Επιτροπής. 
Η καθολική εξαίρεση λειτουργικών δαπανών θα δημιουργήσει πρόβλημα σε ορισμένους κλάδους, όπως της τεχνητής νοημοσύνης και βιοτεχνολογίας, όπου κρίσιμες δαπάνες είναι οι ερευνητές, τα δεδομένα, το cloud, οι δοκιμές και οι πιστοποιήσεις. Αναφερθήκαμε και σε αυτό και αναμένουμε να δούμε αν θα προχωρήσετε σε τροποποίηση. 
Δεύτερον, γιατί για ακόμη μια φορά νομοθετείτε στο πόδι. Έρχεστε και προτείνετε οκτώ κλάδους της οικονομίας. Για την ακρίβεια, έξι κλάδους και δύο ΚΑΔ από τους εννέα χιλιάδες εξακόσιους πενήντα ένα που έχει η χώρα. Γιατί αυτοί οι έξι κλάδοι και όχι κάποιοι άλλοι; Γιατί αυτοί οι δύο ΚΑΔ και όχι άλλοι εννέα χιλιάδες εξακόσιοι σαράντα εννιά που διαθέτει η χώρα; Γιατί κλάδοι με ΚΑΔ μαζί; 
Και εν πάση περιπτώσει -και σας κάλεσα να μου πείτε, αλλά απάντηση δεν πήρα και δεν πρόκειται να πάρω- με ποια μελέτη, με ποια διαβούλευση με την αγορά, με ποια προτεραιοποίηση είναι οι οίκοι ευγηρίας και τα κέντρα αποκατάστασης και όχι, ας πούμε, ο τουρισμός και οι μαρίνες, ο αθλητικός τουρισμός, δαπάνη που πρέπει να χρηματοδοτείται από αυτές τις επενδύσεις; Γιατί αυτά είναι στις προτεραιότητές σας; Γιατί δεν υπάρχει πρόβλεψη με ρήτρες για θέσεις εργασίας, για την περιφερειακή ανάπτυξη, για επενδύσεις που συμβάλλουν στην αύξηση της παραγωγικότητας. Γιατί δεν υπήρξε πρόβλεψη για πάντρεμα ελληνικών και ξένων επιχειρήσεων και μεταφορά τεχνογνωσίας για κοινά σχήματα και όχι απλή εξαγορά; 
Τρίτον, διότι παρατηρούμε πρωτόγνωρες καταστάσεις απαξίωσης της νομοθετικής εξουσίας. Έρχεστε και μας ζητάτε να ψηφίσουμε και δεν ξέρουμε ποιο είναι το ύψος του βασικού κινήτρου που δίνετε στις επενδύσεις αυτές. Και λέτε, θα το αποφασίσει ο Υπουργός σε επόμενο χρόνο. Αναφέρομαι στις φοροαπαλλαγές.
Θα ψηφίσουμε, κυρίες και κύριοι συνάδελφοι, όλοι εμείς για να υπαχθούν επενδύσεις συγκεκριμένες -ναι, κύριε Παφίλη, όπως το ακούτε- και στο τέλος, μετά από ένα διάστημα, ο Υπουργός θα αποφασίσει και θα καθορίσει ποιο θα είναι το ύψος και ποιος ο χρόνος αυτών των φοροαπαλλαγών. Ε, αυτό δεν το ψηφίζουμε!
Τέταρτον, διότι δείχνετε να πιστεύετε ότι το κράτος είστε εσείς…
ΑΘΑΝΑΣΙΟΣ ΠΑΦΙΛΗΣ: Άρα, είστε υπέρ των φοροαπαλλαγών.
ΓΕΩΡΓΙΟΣ ΝΙΚΗΤΙΑΔΗΣ: Θα επανέλθω, κύριε Παφίλη. Ευχαριστώ για την παρατήρηση.
Θα σας ζήλευε και ο Λουδοβίκος ο 14ος για τις εξουσίες που θέλετε να πάρετε. Γιατί αν η υπηρεσία δεν δώσει την άδεια στον επενδυτή εντός δύο μηνών, η αρμοδιότητα περνάει σε εσάς. Εσείς θα δίνετε τις άδειες για τις άμεσες ξένες επενδύσεις αν, τυχαίως, η υπηρεσία δεν απαντήσει σε δύο μήνες. Εσείς θα δίνετε τις άδειες για τον αναπτυξιακό, όπως έχετε ψηφίσει και στο παρελθόν, αν επίσης τυχαία η υπηρεσία δεν απαντήσει σε δύο μήνες. Εσείς, περίπου, θα δίνετε τις άδειες ως Κυβέρνηση για τις στρατηγικές επενδύσεις με διαδικασίες κομμένες και ραμμένες στα μέτρα σας. Κανένα θεσμικό αντίβαρο, καμία διαφάνεια, εμπρός, πίσω, πράγματα που δεν συναντάμε πουθενά στην Ευρώπη. Τα έχουμε καταγγείλει ως ΠΑΣΟΚ, τα καταγγέλλουμε ξανά και προφανώς δεν θα πούμε «ναι» σε όλα αυτά. 
Πέμπτον, γιατί θεωρούμε ότι δεν είναι νομοσχέδιο που προσεγγίζει το πρόβλημα με θάρρος και με τολμηρές πολιτικές, αλλά κινείται πάλι στη γνωστή γραμμή: Τα ελάχιστα, το αργότερο. Υπάρχουν άλλα παραδείγματα χωρών που πραγματικά έχουν κάνει άλματα. Και σας αναφέρω εδώ την Πορτογαλία, η οποία είναι στο ίδιο επίπεδο με μας, πέρασε και αυτή μνημόνια και έχει διαρκείς και πολλαπλάσιες άμεσες ξένες επενδύσεις με σταθερότητα και σε συνεχή χρόνο.
Γιατί, τέλος, δεν υπάρχουν σοβαρές δικλείδες ασφαλείας για περίεργες ροές χρήματος, κάτι που σας τόνισαν όλα τα κόμματα της Αντιπολίτευσης και πλήθος φορέων. 
Αναφερθήκατε στις επιτροπές γι’ αυτό το θέμα, για διεθνή πρότυπα του ΟΟΣΑ και του Διεθνούς Νομισματικού Ταμείου και σας κάλεσα να ενσωματώσετε στο νομοσχέδιο, ακριβώς, αυτά που αναφέρατε. Να βάλετε δηλαδή, όπως κατά λέξη αναφέρονται από τον ΟΟΣΑ και από το Διεθνές Νομισματικό Ταμείο, τα κριτήρια. Δεν το κάνατε. Το επισημαίνω, διότι υπάρχει και σχετική Οδηγία για το θέμα αυτό. Είναι η Οδηγία 2026/1386 που την έχετε ψηφίσει. 
Για όλους αυτούς τους λόγους, εμείς στο ΠΑΣΟΚ εκφράζουμε σοβαρές επιφυλάξεις. Θα θέλαμε να δούμε ένα ολοκληρωμένο νόμο-πλαίσιο για το σύνολο των επενδύσεων αυτών. Θα θέλαμε αποκλειστική στήριξη παραγωγικών επενδύσεων και επενδύσεων που φέρνουν μετρήσιμο αποτέλεσμα, θέσεις εργασίας, περιφερειακή ανάπτυξη και, βεβαίως, αλλαγή του παραγωγικού προτύπου. Θα θέλαμε περισσότερη διαφάνεια, όχι να ψηφίζουν οι Βουλευτές δίνοντας λευκή επιταγή στον Υπουργό. Θα θέλαμε να έχετε στελεχώσει και στηρίξει επαρκώς τις υπηρεσίες σας, ώστε να μπορούν να κάνουν τη δουλειά τους και να μην έρχεστε, νομοθετώντας, να λέτε ότι αν δεν τα καταφέρουν σε δυο μήνες, θα τα πάρει πάνω του ο Υπουργός. Πού θα βρει την τεχνογνωσία ο Υπουργός; Με ποιους συμβούλους θα τα κάνει ο Υπουργός και ολόκληρη υπηρεσία δεν μπόρεσε να τα κάνει; 
Γιατί δεν πρέπει να ξεχνάτε ότι η Ευρώπη δεν είναι μόνο λεφτά, κύριε Υπουργέ, είναι και υποχρεώσεις και είναι και σεβασμός στον πολίτη και στους θεσμούς. 
Θα θέλαμε, όπως έχει προτείνει και ο Πρόεδρός μας, πλήρη κατάργηση της golden visa για τα ακίνητα και αντικατάστασή της με την angel visa και φέρνουμε και τροπολογία σήμερα γι’ αυτό το θέμα. Διότι θέλουμε να προωθηθούν οι παραγωγικές επενδύσεις και όχι το Real Estate που κάνετε -και συνεχίζετε να κάνετε. Και θα θέλαμε, επειδή κατάγομαι από έναν παραμεθόριο νομό αλλά με μεγάλη ιστορία στον τουρισμό, να έχετε και μια αναφορά στον τουρισμό. Με θλίβει που δεν υπάρχει καμία πρόνοια για τις παραμεθόριες περιοχές, όταν για παράδειγμα η Ιρλανδία, που δεν έχει απέναντι μια Τουρκία, δίνει κίνητρα για παρόμοιες επενδύσεις εκτός Δουβλίνου. Με θλίβει που το πρώτο εξαγώγιμο προϊόν της χώρας, που είναι ο τουρισμός, δεν φωτογραφίζεται καν στον νόμο αυτό, τον βασικό νόμο για τις επενδύσεις. Λες και στον τουρισμό θέλουμε τον αφελληνισμό του μόνο, με εξαγορά από ξένους ξενοδοχείων, ενώ θα μπορούσαμε να έχουμε μικτά οχήματα, μαρίνες -που μας λείπουν οι μαρίνες, που απέναντί μας υπάρχουνε χιλιάδες θέσεις μαρινών. Άμα πάτε στα νησιά μας θα δείτε ότι εμείς έχουμε μαρίνες διακοσίων θέσεων στην Κω και διακοσίων πενήντα θέσεων στη Ρόδο και απέναντι έχουνε χιλιάδες θέσεις μαρινών. Γιατί δεν χρηματοδοτείτε; 
Με θλίβει που το νομοσχέδιο αυτό, ενώ θα έπρεπε να είναι το πρώτο σας, κύριε Υπουργέ, με μια πλατιά συζήτηση, έναν μεγάλο εθνικό διάλογο, είναι το τελευταίο, όπως φαίνεται από τις πολιτικές εξελίξεις, και φοβάμαι ότι είναι προϊόν που κατασκευάστηκε σε κάποια γραφεία -και εύχομαι να διαψευστώ- γιατί αυτοί οι οίκοι ευγηρίας και τα κέντρα αποκατάστασης μάς εμβάλλουν σε υποψίες για το τι δουλειά έχουν για το παραγωγικό πρότυπο της χώρας. 
Ευχαριστώ, κύριε Πρόεδρε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Παρακαλώ να κλείσει το σύστημα ηλεκτρονικής εγγραφής ομιλητών. 
Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδας, ο κ. Τσοκάνης. 
Παρακαλώ, κύριε συνάδελφε.
ΧΡΗΣΤΟΣ ΤΣΟΚΑΝΗΣ: Ευχαριστώ, κύριε Πρόεδρε. 
Τι έγινε σήμερα, πάλι; Έχει μείνει ο κόσμος με το στόμα ανοιχτό. Είναι από έξω και χειροκροτεί την Κυβέρνηση που απαλλάσσει τους επενδυτές και την Αντιπολίτευση που θέλει μαρίνες για τους εφοπλιστές και όλους μαζί εσάς που κάνετε ό,τι μπορείτε για να εξυπηρετήσετε τις ανάγκες, όχι του λαού μας, των ομίλων. 
Του λαού τι του λες; Μάθε να μην τρως για να μη διαμαρτύρεσαι ότι δεν σου φτάνουν τα χρήματα. Μην κυκλοφορείς αυτοκίνητο, παρκάρισέ το απ’ έξω, για να μη διαμαρτύρεσαι ότι δεν έχεις λεφτά για τη βενζίνη. Μη μετακινείσαι. Μάθε να μη ζεις πολύ, για να μη ζορίζεσαι περισσότερα χρόνια, ε; Έτσι δεν είναι; Και την ίδια στιγμή, δίνετε γη και ύδωρ σε όλους εκείνους που επενδύουν και κερδοσκοπούν στις πλάτες του ελληνικού λαού. 
Κάτι ψίχουλα βγήκε και μοίρασε χθες ο Πρωθυπουργός. Αλήθεια, ποιον κοροϊδεύετε; Μάλλον, για να σας το πω λαϊκά: «Σιγά μη σκίσει η Κυβέρνηση και η βολική Αντιπολίτευση κανένα καλσόν!». Βγήκατε χθες να επιδοτήσετε για μια ακόμη φορά -τη στιγμή που ο λαός ανεβαίνει τον ενεργειακό Γολγοθά καθημερινά- τους ενεργειακούς ομίλους. Γιατί; Γιατί αυτός είναι ο ρόλος σας. Γιατί σας το λέει η Ευρωπαϊκή Ένωση και οι όμιλοι. Γιατί ετοιμάζουν νέα στήριξη των ενεργειακών ομίλων μέσα στην Ευρωπαϊκή Ένωση 600 δισ. Ναι ή όχι, κύριοι της Κυβέρνησης; Ναι. Γιατί τους κάνετε τα χατίρια και κερδοσκοπούν όλοι αυτοί οι όμιλοι πάνω από 1 δισεκατομμύριο το πρώτο εξάμηνο του 2026. Δηλαδή, αν αντί για 1 δισεκατομμύριο ήταν 700 εκατομμύρια επειδή θα τους φορολογούσατε -και όχι αυτά που λέει η Αντιπολίτευση, που τους χαρίζει την τούρτα και λέει να γλείψουμε το κερασάκι από πάνω από τα υπερκέρδη των ομίλων- θα ζοριζόντουσαν να πάνε στην ταβέρνα, να πάνε τα παιδιά τους φροντιστήριο ή να πάνε διακοπές; Μα, με την καμία. 
Μα, βγήκε χθες ο Πρωθυπουργός και σκόρπισε πάλι στάχτη στα μάτια του λαού για να τον ξεγελάσει. Γιατί τα μέτρα της ΔΕΘ έχουν ήδη εξανεμιστεί πριν τα αναγγείλει. Γιατί τα μέτρα που ανήγγειλε χθες, στην ουσία δεν λύνουνε κανένα πρόβλημα. Αλλά πέρα από αυτό, κοροϊδεύετε κιόλας και τους λέτε θα σας κάνω και εκατόν είκοσι δόσεις. 
Ο λαός έχει χρεωθεί τον τελευταίο χρόνο 20 δισεκατομμύρια παραπάνω. Γιατί έχει χρεωθεί ο ελληνικός λαός; Γιατί του έχετε λύσει τα προβλήματα; Όχι. Γιατί στην υγεία και στην παιδεία δαπανάει 30% και 40% περισσότερο από ό,τι δαπανούσε παλαιότερα. Ναι ή όχι; Έτσι είναι τα πράγματα. Γιατί βάζει βαθιά το χέρι στην τσέπη όταν βλέπει στα σχολεία να στοιβάζονται είκοσι οχτώ και τριάντα και τριανταπέντε μαθητές -κοντέινερς, βέβαια, τα σχολεία, έτσι; Γιατί ήρθε και ο Πρωθυπουργός -να το γνωρίζουν και άλλοι συνάδελφοι- στην περιοχή του Ασπρόπυργου, να εγκαινιάσει -προσέξτε, στον Ασπρόπυργο που πλημμυρίζουμε τον χειμώνα, που καιγόμαστε όλον το χρόνο- ένα σχολείο που έκανε είκοσι εφτά χρόνια να χτιστεί και που το 80% των σχολείων συνεχίζουν να είναι σε κοντέινερ. Είκοσι εφτά χρονιά! Ήρθε, λοιπόν, σε έναν Ασπρόπυργο που καθημερινά έρχεται αντιμέτωπος με τον κίνδυνο μεγάλου βιομηχανικού ατυχήματος, που οι επαγγελματικές ασθένειες και τα επαγγελματικά ατυχήματα δίνουν και παίρνουν, που δεν μπορείς να κυκλοφορήσεις από τη μια περιοχή της πόλης στην άλλη λόγω των ελλιπών υποδομών ασφάλειας και δρόμων που υπάρχουν για τους κατοίκους, σε μια περιοχή όπου πραγματικά οι μαθητές στοιβάζονται ο ένας πάνω στον άλλον, σε μια περιοχή όπου οι καρκινογενέσεις, οι πνευμονοπάθειες και οι καρδιοπαθές δίνουν και παίρνουν, πάνω από 300% - 400%. 
Και ήρθε για να μας πει τι; Ήρθε για να ρίξει στάχτη στα μάτια του λαού της Δυτικής Αττικής και να δώσει το χέρι σε αυτούς στους οποίους απευθύνεται σήμερα το νομοσχέδιο, δηλαδή στους επενδυτές. Ο επενδυτής του επενδυτή, που ο καθένας μετά τον άλλον, εδώ, όλα τα κόμματα -είτε του Τσίπρα είτε του ΣΥΡΙΖΑ είτε του ΠΑΣΟΚ είτε της Κυβέρνησης είτε των υπόλοιπων- υποκλίνονται στους Κανονισμούς και τις Οδηγίες. Έτσι δεν ξεκινάει το νομοσχεδιάκι σας; «Κανονισμοί και Οδηγίες της Ευρωπαϊκής Ένωσης» που τους ψηφίσατε όλοι μαζί, πλην του ΚΚΕ που τους κατήγγειλε. Ήρθε, λοιπόν, να πει σε όλους αυτούς τους επενδυτές, θα σας δώσω γη και ύδωρ. 
Αλήθεια, ζητάνε οι φαρμακοβιομήχανοι στην Ευρωπαϊκή Ένωση ενισχύσεις, επιδοτήσεις, κονδύλια, αδειοδοτήσεις, φοροαπαλλαγές -ζητούν ή δεν ζητούν;- στα πλαίσια, λέει, του ανταγωνισμού τους με τους φαρμακοβιομήχανους των ΗΠΑ και της Κίνας; Τα ζητάνε. Τους τα δίνετε; Τους τα δίνετε. Μιλάει μέσα για επιδοτήσεις, φοροαπαλλαγές, εισφοροαπαλλαγές και διευκολύνσεις και αδειοδοτήσεις για την έρευνα και την τεχνολογία σε αυτούς τους τομείς; Φυσικά! Αμέσως τρέξατε. Πριν μια βδομάδα το ζητήσανε οι φαρμακοβιομήχανοι και αμέσως τρέξατε να το υλοποιήσετε. Και, αμέσως, ο Πρωθυπουργός και η Κυβέρνησή σας, αλλά και οι υπόλοιποι, έρχεστε να δώσετε γη και ύδωρ σε αυτήν την κατεύθυνση. 

Όμως, εχθές το βράδυ, οι μικροί αυτοαπασχολούμενοι αυτοκινητιστές που πασχίζουν και δεν μπορούν να τα βγάλουν πέρα -είτε των ταξί είτε των φορτηγών-, αυτοαπασχολούμενοι από τα καθαριστήρια, αυτοαπασχολούμενοι αρτοποιοί, αυτοαπασχολούμενοι από τις μικρές βιοτεχνίες -που ενισχύετε τις μεγάλες βιομηχανίες και τη μεταποίηση σήμερα- τι ζητούσαν; Ζητούσαν αυτό που φέρνει το ΚΚΕ σήμερα με τροπολογία. Και εδώ είστε να το να το συζητήσετε και να πάρετε και θέση. Και γιατί δεν το ψηφίζουν όλα τα κόμματα που διαμαρτύρονται και βγαίνουν στις περιφέρειες και χτυπάνε τις πλάτες του λαού; Γιατί δεν ψηφίζετε την τροπολογία που φέρνει σήμερα το ΚΚΕ; 
Και τι λέει; Αυτό που έλεγαν χθες οι απασχολούμενοι. Αυτό που είπανε οι εργαζόμενοι, οι συνταξιούχοι και οι αγρότες στη ΔΕΘ, που δεν έδειξε κανένα κανάλι, που το ελέγχουνε τα κοράκια και τα παράσιτα του συστήματος, αυτόν το χείμαρρο του κόσμου και τις διεκδικήσεις και τα αιτήματά του, αλλά έτρεξαν να δείξουν τα φασιστάκια, που βγήκανε έξω από το μπουντρούμι κατ’ εντολή και με την ανοχή της Κυβέρνησης και όλων των άλλων. Τι λέει το ΚΚΕ στην τροπολογία του σήμερα; Κατάργηση του ΦΠΑ και του ειδικού φόρου κατανάλωσης στα καύσιμα, την ενέργεια, το ηλεκτρικό ρεύμα και το πετρέλαιο, να πάρει ανάσα ο λαός. 
Και τι του λέτε εσείς; Θα σου βάλω αύξηση 75% μόνο στο πετρέλαιο θέρμανσης και θα το εξετάσω εκεί στις 15 του Οκτώβρη να δω πώς θα πάει η κατάσταση αν με παίρνει και αν παρακαλέσω και την Ευρωπαϊκή Ένωση και μου το επιτρέψει. Η Ευρωπαϊκή Ένωση επιτρέπει, όμως, έτσι; Επιτρέπει να μην υπάρχει κόφτης στις πολεμικές δαπάνες, που και αυτοί επιδοτούνται σήμερα. Γιατί δεν το λέτε; Δεν επιδοτείται η πολεμική βιομηχανία, ξένοι επενδυτές κ.λπ.; Θα το πούμε και παρακάτω. 
Έτσι, λοιπόν, αντί να ρίχνετε στάχτη στα μάτια του λαού, καταργήστε το ΦΠΑ και τον ειδικό φόρο κατανάλωσης και να πάει η βενζίνη, το πετρέλαιο στο 50%. Καταργήστε το ΦΠΑ στα είδη πλατιάς λαϊκής κατανάλωσης, που είναι τα τρόφιμα στα σούπερ μάρκετ για να μπορεί ο εργαζόμενος, ο συνταξιούχος, ο αυτοαπασχολούμενος, να καλύψει τις βασικές του ανάγκες. Εσείς έτσι όπως το πάτε, θέλετε να μάθετε το γάιδαρο να μην τρώει και στο τέλος θα ψοφήσει. Εκεί πάει η κατάσταση.
Προτείνει το ΚΚΕ εδώ και τώρα να αρθούν όλες οι κυρώσεις του εμπάργκο στο φθηνό ρώσικο αέριο, έτσι ώστε ο λαός να πάρει ανάσα και να μην πληρώνουμε από τις τσέπες μας το πανάκριβο LNG, το οποίο μας το έχετε φορτώσει στις πλάτες και θέλετε και εκεί στη Δυτική Αττική να μετατρέψετε όλο το θαλάσσιο ορίζοντα, όλη τη θαλάσσια περιοχή σε απέραντες πλατφόρμες. Έτοιμοι είμαστε πάλι για βιομηχανικό ατύχημα. Και εννοείται ότι για να μπουν οι πλατφόρμες, γιατί δεν μπορώ πρέπει να μιλάμε ώρες εδώ μέσα, θα κάνετε και την εκβάθυνση του περάσματος στη Σαλαμίνα. Εκβάθυνση, όμως και διευθέτηση των ρεμάτων στη Δυτική Αττική, στη Μαγούλα, στη Μάνδρα, στο Πόρτο Γερμενό, στον Ασπρόπυργο, στην Ελευσίνα, στα Λιόσια. 
Δεν μπορείτε να βάλει βαθιά το χέρι στην τσέπη η Περιφέρεια, γιατί το έχει βάλει αλλού η Περιφέρεια βαθιά το χέρι στην τσέπη. Πού το έχει βάλει; Αναρωτιέστε; Στα πάρκα που φτιάχνουν αυτοί που μας φορτώνουν με καρκίνο στη Δυτική Αττική των ενεργειακών ομίλων. Και που σήμερα ακόμα και στο νομοσχέδιο, βρε ξεδιάντροποι, λέτε θα πληρώνουν για τις θέσεις πάρκινγκ στο Ίδρυμα Νιάρχος, άμα πηγαίνουν οι εργαζόμενοι, οι μισθωτοί, οι συνταξιούχοι να παρκάρουν τα αυτοκίνητά τους. Έχετε δώσει γη και ύδωρ, δίνετε επιδοτήσεις, διαμορφώνετε και τους περιβάλλοντός χώρους και στο τέλος βάζετε και τον λαό να ξαναπληρώνει, όπως θα πληρώνει και στις εγκαταστάσεις του Άγιου Κοσμά η Περιφέρεια για να κάνουν αθλητισμό στις εγκαταστάσεις που ήταν δωρεάν μέχρι τώρα. 
Είναι αλήθεια ή ψέματα αυτά που λέμε, κύριοι της Κυβέρνησης; Είναι, δυστυχώς, αλήθεια. Και έρχεστε, λοιπόν και του λέτε ότι θα τα βγάλεις πέρα με αυτά που βγάζεις και μην σηκώνεις κεφάλι, γιατί δεν θα μπορέσουμε να πιάσουμε να πιάσουμε τους δείκτες, που ο οίκος Moody’s σήμερα επιβραβεύει την κυβερνητική σας πολιτική, σας χτυπάει την πλάτη ότι τα πάτε καλά, δείκτες, όμως, που επιβαρύνουν και δυσκολεύουν την καθημερινότητα του ελληνικού λαού. 
Το σημερινό νομοσχέδιο, λοιπόν, έρχεται και βάζει ξεκάθαρα τα όρια που πρέπει να κερδοσκοπεί ο όμιλος. Και ποια είναι τα όρια; Ασυδοσία. Κανένα μέτρο. Καμία προϋπόθεση. «Έρχεσαι εδώ, θα επιδοτείσαι» του λες. Είσαι ξένος επενδυτής; Θα επιδοτείσαι. Βέβαια και Έλληνας να είσαι, πηγαίνεις στο εξωτερικό, δημιουργείς ένα νομικό πρόσωπο και ως ξένος επενδυτής εμφανίζεσαι και κάνεις και μία και δύο και τρεις και τέσσερις και πέντε επενδύσεις. Μην τσιμπάτε αυτά που λέτε 20 και 50 εκατομμύρια. Ξέρετε για πότε τα σπάνε αυτοί που έχουν λογιστές, οικονομολόγους, δικηγόρους και κάνουν εταιρείες τη μία μετά την άλλη; Θα έρθεις εδώ πέρα ,έτσι ώστε να κερδοσκοπήσεις. Θα σε φορολογήσω; Όχι, δεν μπορώ να σε φορολογήσω. Γιατί πώς θα φορολογήσω εσένα όταν το 95% τo πληρώνουν οι αυτοαπασχολούμενοι που δεν έχουν αφορολόγητο, όταν το πληρώνουν οι μισθωτοί και οι συνταξιούχοι που φορολογούνται και αυτοί από το πρώτο ευρώ, όταν το πληρώνουν οι βιοπαλαιστές αγρότες που και αυτοί τσακίζονται; Και λέει παρακάτω το νομοσχέδιο, όταν με τους έμμεσους φόρους τσακίζεται το λαϊκό εισόδημα καθαρά. 
[bookmark: _Hlk241747651]Άρα, τους λέτε εσείς, λοιπόν, δεν υπάρχουν όρια για εσάς, κύριοι, στους επενδυτές, θα κερδίζετε όσο γουστάρετε. Και ποιος θα σας ελέγχει; Πρέπει και κάτι να πείτε. Δεν μπορείτε να αφήσετε κενές τις σελίδες, πρέπει να γεμίσει το νομοσχέδιο. Ποιος θα ελέγχει αυτούς τους ξένους επενδυτές; Θα τους ελέγχουν μετά από προειδοποιήσεις κάποιες εταιρείες, κάποιοι όμιλοι που μπορεί να συμμετέχουν και οι ίδιοι οι επενδυτές ή φίλα προσκείμενοι επενδυτές με θυγατρικές εταιρείες, έτσι ώστε να μην τους τιμωρήσουν κιόλας. Ούτως ή άλλως έχετε δημιουργήσει ή δεν έχετε δημιουργήσει σε όλους αυτούς το περιβάλλον να έρθουν να κερδοσκοπήσουν; 
Για να τα βάλουμε τα πράγματα ένα - ένα, πρώτον, που παράγεται ο πλούτος; Από την υπεραξία του εργαζόμενου. Έχετε τσακίσει όλα τα δικαιώματα των εργαζομένων, έτσι ώστε να δουλεύουν σήμερα δεκατριάωρα, δεκαπεντάωρα, δεκαοκτάωρα και να έρθουν όλοι αυτοί οι ξένοι και ντόπιοι επενδυτές να κερδοσκοπήσουν στις πλάτες τους; Φυσικά. Έχετε δημιουργήσει τις προϋποθέσεις να ελέγχονται για την υγεία και την ασφάλεια στους χώρους δουλειάς, έτσι ώστε να το εκμεταλλευτούν όλο αυτό οι ξένοι επενδυτές, πάλι από εταιρείες που θα ελέγχουν οι ίδιοι όμιλοι; Το έχετε κάνει. 
Έχετε δώσει γη και ύδωρ σε όλους αυτούς τους επενδυτές, με τη νομοθεσία το προηγούμενο διάστημα, να κερδοσκοπούν; Φυσικά. Τι είπατε για τα logistics σε προηγούμενο νομοσχέδιο του Υπουργείου Ανάπτυξης; Θα χτίζουν όσο θέλουν, όπως θέλουν, πέρα από πολεοδομικούς όρους. Γι’ αυτό και βλέπουμε και μας έχουν πνίξει τα logistics στη Δυτική Αττική, γιατί έχουμε και συντοπίτες μας εδώ πέρα στον Ασπρόπυργο και δεν μπορούμε να πάρουμε ανάσα χωρίς κανένα μέτρο αντιπλημμυρικό και με αποτέλεσμα να πνίγεται ο λαός του Ασπρόπυργου και της Δυτικής Αττικής από την άναρχη αυτή καπιταλιστική δόμηση. 
Έχετε δημιουργήσει, λοιπόν, τις προϋποθέσεις όλο το προηγούμενο διάστημα για να κερδοσκοπήσουν. Και τι άλλο τους λέτε; Ακόμα και αν είναι ακριβή η ενέργεια, αυτό λέγατε με προηγούμενα νομοσχέδια σας, τις ενεργοβόρες επιχειρήσεις θα τις επιδοτήσω και θα τις επιχορηγήσω. 
Ενώ το ΚΚΕ με την τροπολογία σήμερα τι σας λέει; Πλαφόν, πλαφόν για τον λαό μας στην τιμή στα καύσιμα, πλαφόν στα κέρδη των ενεργειακών ομίλων. Γιατί δεν το κάνετε αυτό; Γιατί δεν σας βαστάει, δεν μπορείτε να τα βάλετε με τους οικονομικά ισχυρούς. Γιατί με αυτούς τα βάζει το ΚΚΕ, που βρίσκεται καθημερινά έξω από τις πύλες των εργοστασίων και των χώρων δουλειάς, υπερασπίζοντας τα δικαιώματα, την υγεία και την ασφάλεια των εργαζομένων, τη στιγμή που όλοι εσείς χαριεντίζεστε με τους ομίλους. Άραγε γιατί σας έδωσε συγχαρητήρια και ο ΣΕΒ και τα μεγάλα επιμελητήρια και όλοι αυτοί που ήρθαν στις επιτροπές τις προηγούμενες μέρες και σας είπανε, χτυπώντας σας τις πλάτες, συνεχίστε, είσαστε σε σωστό δρόμο. Και αν ακόμα και σήμερα ψιλοσυγκρούεστε για κάποια ψιλά πραγματάκια, είναι για το ποιος θα γίνει χαλίφης στη θέση του χαλίφη και θα υπηρετήσει καλύτερα τα συμφέροντα του κεφαλαίου.
Τι κάνατε το προηγούμενο διάστημα; Τσακίσατε τους αγρότες, ναι ή όχι; Από αυτούς που σκάγανε τα λάστιχα των τρακτέρ και ρίχνανε τη ζάχαρη μέσα στα ντεπόζιτά τους, από αυτούς που τους ξυλοφορτώνατε με τα ΜΑΤ, από αυτούς που τους ρίχνανε με την αύρα, από αυτούς που τους στέλνουν και τους στήνουν αγροτοδικεία και διώκονται οι αγρότες, από αυτούς που τους ξεκλήρισαν. Και αφού ξεκληρίσατε, λοιπόν, την πρωτογενή παραγωγή, αφού τσακίσατε τους αγρότες, αφού έχετε πάει το ενεργειακό κόστος στα ύψη, τι λέτε σήμερα για τους ξένους επενδυτές; Αν έρθει ο φ, χ, ψ, ω ξένος επενδυτής και θέλει να επενδύσει σε καθετοποιημένη, βιομηχανοποιημένη, πρωτογενή παραγωγή θα μπορέσει να το κάνει με φοροαπαλλαγές, ταχεία αδειοδότηση, με άδεια παραμονής γρήγορα, ούτε θα τον ελέγχουμε, κ.λπ.. Εσείς δεν τα τσακίσατε αυτό το προηγούμενο διάστημα; Δηλαδή, αφού τσακίσατε τον λαό, έρχεστε και τον παραδίνετε βορρά στην κερδοφορία των ομίλων. 
Και να πάμε σε άλλο θέμα. Τις δημόσιες δομές υγείας δεν τις τσακίσατε το προηγούμενο διάστημα με υποστελεχωμένα κέντρα υγείας σήμερα, με κέντρα υγείας τα οποία δεν μπορεί να τα επισκεφθεί, γιατί κλείνουν το μεσημέρι, ο ελληνικός λαός, με υποστελεχωμένα νοσοκομεία που δεν έχουν ούτε γάζες, ούτε μαξιλαροθήκες, που δυστυχώς το προσωπικό δεν φτάνει και ένας τρέχει για δέκα για να καλύψει τις ανάγκες; Και τι κάνει ο Υπουργός ο δικός σας, αλλά και η Κυβέρνησή σας; Πάνε και τα βάφουν από έξω για να μας πουν ότι τα αναβαθμίζουν ενεργειακά, γιατί εκεί κονομάνε οι όμιλοι και της πράσινης ενέργειας και όλων αυτών των επενδυτών, για να μας πουν ότι κάτι κάνανε. Και εδώ τι λέτε; Όσοι έρθουν και επενδύσουν στην υγεία. Μα, δεν ντρέπεστε; Ξένοι επενδυτές στην υγεία θα έρθουν για να κονομήσουν στις πλάτες του ελληνικού λαού. Είστε απαράδεκτοι! Τι άλλο να σας πω; Κάθε κουβέντα, κάθε τι που βλέπουμε εδώ πέρα είναι απαράδεκτο για τον ελληνικό λαό. Και θα την πάρετε την απάντησή σας, όπως την έχετε πάρει μέχρι τώρα και από το Οργανωμένο Κίνημα. 
Θα συνεχίσω παρακάτω. Προχωράτε και βάζετε το ζήτημα -εδώ είναι και όλο το ζουμί- για την αμυντική βιομηχανία. Βλέπετε η φρεγάτα «Κίμων» τι φυλάει; Τους εργάτες που δουλεύουνε στη Δυτική Αττική. Η πυροβολαρχία Patriot τι φυλάει; Τους εργάτες που δουλεύουν στα Οινόφυτα. Είναι έτσι, κύριε Υπουργέ;
Η «Ασπίδα του Αχιλλέα» τι θα φυλάξει; Η «Ασπίδα του Αχιλλέα» θα φυλάξει τις παιδικές χαρές, τα σχολεία, τα νοσοκομεία! Τι θα φυλάξει η «Ασπίδα του Αχιλλέα»; Θα φυλάξει τις βάσεις του ΝΑΤΟ, τους ενεργειακούς ομίλους που γι’ αυτά δίνετε γη και ύδωρ στο όνομα των ανταγωνισμών, των ιμπεριαλιστικών συγκρούσεων που μας έχει μπλέξει η Κυβέρνηση μαζί με όλα τα άλλα κόμματα. Είναι σημαιοφόρος σήμερα η Κυβέρνηση που έχει βάλει τη χώρα μας στόχο αντιποίνων, που έχει αυξήσει το ενεργειακό κόστος και το κόστος ζωής, που πιέζει ακόμα περισσότερο τον ελληνικό λαό να σφίξει το ζωνάρι για τους εξοπλισμούς, γιατί ακριβώς η αστική τάξη της πατρίδας -που τα έχετε «τάτσι, μίτσι, κότσι»- σας λέει «Εγώ για να πάρω καλύτερη θέση σε αυτούς τους παγκόσμιους ιμπεριαλιστικούς ανταγωνισμούς, θέλω και αμυντική στήριξη». Αυτό κάνετε. Εκεί είναι το χρήμα! Και ποιος το πληρώνει, αφού είναι αφορολόγητοι οι βιομήχανοι, αφορολόγητοι οι εφοπλιστές, αφορολόγητοι οι στρατηγικοί επενδυτές, αφορολόγητοι οι ξένοι επενδυτές; Την άλλη φορά βάλατε και αφορολόγητους από τα Ηνωμένα Αραβικά Εμιράτα! Λέτε να μη φορολογούνται δύο φορές, αλλά ξεχάσατε να πείτε ότι στα Ηνωμένα Αραβικά Εμιράτα είναι αφορολόγητοι οι επενδυτές!
Τέλος πάντων, αφού όλοι αυτοί, λοιπόν, είναι αφορολόγητοι, τα πληρώνει ο ελληνικός λαός! Πληρώνει το 95% των φόρων, για να καρπώνονται το κεφάλαιο και οι όμιλοι πάνω από το 20% του πλούτου που παράγει ο ίδιος ο ελληνικός λαός. Και δεν χάνετε ευκαιρία να κερδοσκοπείτε σήμερα και ακόμη να εκμεταλλεύεστε και την παραμικρή εξέλιξη της τεχνολογίας και της επιστήμης. Και τι άλλο κάνετε; Δίνετε σε κάποιες πλατφορμίτσες, σε κάποιους επενδυτές και την κατασκευή πινακίδων κυκλοφορίας που μέχρι σήμερα τα πλήρωνε μέσα στον εκτελωνισμό του αυτοκινήτου -για να γνωρίζει ο κόσμος- ο λαός μας! Και τώρα του λέτε «Θα πληρώνεις επιπλέον παράβολα και για τις πινακίδες του αυτοκινήτου», άσχετα αν το παρκάρεις και δεν μπορείς να το κυκλοφορείς γιατί η βενζίνη έχει πάει στα 2,5 ευρώ, τα ασφάλιστρα στα ύψη και τα τεκμήρια διαβίωσης εκεί που σου βάζουνε καινούριο τσεκούρι στις πλάτες!
Και τι άλλο λέτε στο νομοσχέδιο; Λέτε ότι οι μεταβιβάσεις των αδειών θα γίνονται «πιτς φυτίλι», χωρίς σχεδόν ούτε έλεγχο, τη στιγμή που ένας κακομοίρης πάει να ανοίξει ένα μπακάλικο, ένα μανάβικο, ένα ψιλικατζίδικο, ένα περίπτερο και τσακίζεται σήμερα στη γραφειοκρατία, στις ουρές και στον χρόνο καθυστέρησης. Όταν όμως είναι για τους ομίλους, δίνετε γη και ύδωρ. 
Έτσι, λοιπόν, γνωρίζουμε καλά ότι το νομοσχέδιο είναι κομμένο και ραμμένο στις ανάγκες των ομίλων. Βάζει βέβαια και σε κάποιο στιχάκι μέσα ο ποιητής και την ανάγκη ενίσχυσης όλων των ομίλων για να διαμορφωθεί η χώρα σε μία απέραντη μπαταρία. Αλήθεια, γιατί δεν ανοίγετε τις λιγνιτικές μονάδες παραγωγής να έχει φθηνό ρεύμα ο λαός; Γιατί δεν καταργείτε το εμπόριο ρύπων; Γιατί δεν καταργείτε το χρηματιστήριο ενέργειας που μαζί το ψήφισαν όλοι, ΣΥΡΙΖΑ, Νέα Δημοκρατία,  Τσίπρας ως ηγέτης τότε στον ΣΥΡΙΖΑ, κλπ και το ανέχεστε; Διότι ακριβώς υπάρχει κέρδος και το κέρδος το έχουν οι όμιλοι που επενδύουν σήμερα στις Ανανεώσιμες Πηγές Ενέργειας, γιατί τίποτα δεν γίνεται με γνώμονα τις ανάγκες του ελληνικού λαού. 
Όμως, θα το πάρετε το μάθημά σας! Και το έχετε πάρει. Είμαστε πολύ αισιόδοξοι ως ΚΚΕ και γι’ αυτό και καταθέτουμε και την τροπολογία, για να σας στριμώξουμε και για να σας αποκαλύψουμε! 
Ξέρετε, εκτός από τις μεγάλες κινητοποιήσεις του λαού μας το προηγούμενο διάστημα, το περασμένο Σαββατοκύριακο έγινε κι άλλο ένα τεράστιο πολιτικό- πολιτιστικό γεγονός που συγκέντρωσε δεκάδες χιλιάδες κόσμου και νεολαίας και έστειλε το μήνυμα ο λαός. Είναι το 52ο Φεστιβάλ της ΚΝΕ και του Οδηγητή. Δεν το έδειξαν, βέβαια, τα κανάλια γιατί δεν τους συμφέρει να το δείξουν. Θέλουν τη νεολαία στα ναρκωτικά, στον αλκοολισμό και στον «ωχαδερφισμό», αλλά όχι να αντιστέκεται, να συγκρούεται, να διεκδικεί και να ανατρέπει. Δεν το θέλουν αυτό ούτε οι κυβερνώντες ούτε οι άλλοι που κάνουν πλάτες ούτε το κεφάλαιο. Και έδειξε τον δρόμο που είναι ο αγώνας της ρήξης, της ανατροπής και τη σύγκρουσης με ό,τι πιο σάπιο έχει γνωρίσει η ανθρωπότητα που έχει φάει τα ψωμιά του και ήρθε η ώρα να ανατραπεί. 
Δεν φτιασιδώνεται, μόνο ανατρέπεται το σύστημά σας. Και σε αυτόν τον δρόμο το ΚΚΕ είναι μπροστάρης!
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει τώρα ο ειδικός αγορητής από την Ελληνική Λύση, ο Αντιπρόεδρος κ. Βιλιάρδος. 
Παρακαλώ, κύριε συνάδελφε, έχετε τον λόγο.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ, κύριε Πρόεδρε. 
Κυρίες και κύριοι Βουλευτές, θα ξεκινήσουμε από ένα θέμα που έθεσε ο Υπουργός στις επιτροπές με μια υπεροψία που πραγματικά δεν περιμέναμε. Όπως ισχυρίστηκε, η δημοσιονομική εικόνα της χώρας μας βελτιώθηκε, ενώ το χρέος ως ποσοστό του ΑΕΠ αποκλιμακώθηκε γρήγορα.
Όσον αφορά το πρώτο, βελτιώθηκε μεν η δημοσιονομική εικόνα της χώρας μας, αλλά εις βάρος των πολιτών με τη βοήθεια του πληθωριστικού φόρου. Αρκεί να καταλάβει κανείς πως ο πληθωρισμός προσέθεσε 44 δισεκατομμύρια στο ΑΕΠ μας από το 2019 έως το 2025, οπότε περί τα 12 δισεκατομμύρια στα δημόσια έσοδα μόνο το 2025, ενώ εάν ήταν διπλάσιος, το χρέος ως προς το ΑΕΠ μας θα είχε μεν μειωθεί ακόμη περισσότερο και η δημοσιονομική εικόνα μας θα ήταν ακόμη καλύτερη, αλλά οι πολίτες που τα πληρώνουν όλα αυτά θα είχαν ισοπεδωθεί εντελώς.
Σε σχέση με το δεύτερο, ο αριθμητής του κλάσματος «χρέος προς ΑΕΠ», το χρέος, ενώ αυξήθηκε κατά 66 δισεκατομμύρια -σύμφωνα με τους πίνακες του ΟΔΔΗΧ που θα καταθέσουμε στα Πρακτικά- στα 427 δισεκατομμύρια, διατηρήθηκε χαμηλά, επειδή χρησιμοποιήθηκαν 65 δισεκατομμύρια από τα αποθεματικά των ασφαλιστικών ταμείων μας και των λοιπών φορέων του Δημοσίου, ενώ αυτού του είδους ο δανεισμός απλά δεν μετράει στον επίσημο δείκτη. Ο δε παρανομαστής, το ΑΕΠ, αυξήθηκε λόγω του πληθωρισμού. Οπότε η αποκλιμάκωση είναι προφανώς τεχνητή και εις βάρος των πολιτών. 
Θα μπορούσε, βέβαια, να μας αντικρούσει ο Υπουργός λέγοντας -αν ήταν εδώ- πως έχει βελτιωθεί η πιστοληπτική μας αξιολόγηση κι εμείς θα απαντούσαμε πως εκτός του ότι χρεοκοπήσαμε με πολύ καλύτερη, με Α΄, είναι εύλογο όταν πληρώνουμε ανόητα πρόωρα σταθερά δάνεια με χαμηλό επιτόκιο σε μία εποχή παγκόσμιας κρίσης ομολόγων και επιτοκίων. 
Αναφορικά δε με το ότι τα επιτόκια των ομολόγων μας είναι χαμηλότερα από της Ιταλίας ή της Γαλλίας, εμείς εκδίδουμε ελάχιστα, της τάξης των 8 δισεκατομμυρίων ετησίως, αφού έχουμε δανειστεί κυρίως από τους Οργανισμούς της Ευρωπαϊκής Ένωσης και από τα ταμεία μας, όταν για σύγκριση, η Ιταλία εκδίδει ετήσια περί τα 365 δισεκατομμύρια -εμείς 8 δισεκατομμύρια- και η Γαλλία 480 δισεκατομμύρια. Εκτός αυτού, τα δικά μας ομόλογα είναι αγγλικού δικαίου, όπως θα καταθέσουμε στα Πρακτικά, οπότε μη μετατρέψιμα σε εθνικό νόμισμα, ενώ των άλλων χωρών όχι. 
Εσείς τώρα με τα μέτρα που ανακοίνωσε χθες ο Πρωθυπουργός, κατά σύμπτωση τη στιγμή που εκτοξεύτηκαν οι τιμές της ενέργειας της βενζίνης, φαίνεται πως ξεχνάει ότι οι Έλληνες δεν έχουν απλά πρόβλημα διαβίωσης, αλλά επιβίωσης, ενώ η ακρίβεια που μαστίζει ειδικά τη χώρα μας είναι η σχέση μισθών και τιμών. Όσον αφορά τους πραγματικούς μισθούς που έχουν καταντήσει να είναι οι χαμηλότεροι στην Ευρωπαϊκή Ένωση, δεν οφείλονται μόνο στη χαμηλή παραγωγικότητα της εργασίας -η οποία δεν οφείλεται βέβαια στους εργαζομένους, αλλά στις επενδύσεις που δεν διενεργούνται- αλλά οφείλονται επιπλέον στο ότι οι μεικτοί μισθοί στην Ελλάδα ανέρχονται μόλις στο 35% του ΑΕΠ, όταν στην Ευρωπαϊκή Ένωση είναι κατά μέσο όρο στο 47%, ενώ τα επιχειρηματικά κέρδη στο 50%, όταν στην Ευρώπη είναι στο 42%.
Η λύση εδώ είναι αυτή που εφάρμοσε με επιτυχία η Ισπανία: η άνοδος του κατώτατου μισθού άμεσα τουλάχιστον κατά 200 ευρώ, επειδή συμπαρασύρει όλους τους υπόλοιπους, σε συνδυασμό με τη μείωση των εισφορών φυσικά, για να μην επιβαρυνθούν οι επιχειρήσεις, οι εργοδότες. 
Αναφορικά με τις τιμές, το πρώτο που θα έπρεπε να δρομολογηθεί είναι η μείωση των τιμών της ενέργειας η οποία επηρεάζει τα πάντα, όχι απλά με επιδοτήσεις, αλλά με τους τρόπους που έχουμε αναλύσει και αναφέρει πολλές φορές, όπως με το πλαφόν στα καύσιμα -όσον αφορά όμως τα διαλυστήρια και όχι τα πρατήρια- με τη μείωση του ειδικού φόρου κατανάλωσης και του ΦΠΑ, με τη σωστή λειτουργία -εάν όχι κατάργηση- του χρηματιστηρίου ενέργειας σε σχέση με το ηλεκτρικό, με την κατασκευή μπαταριών, με τη βελτίωση του δικτύου και ούτω καθεξής. 
Συνεχίζοντας με το νομοσχέδιο, κατ’ αρχήν να πούμε τα εξής: Πρώτον, οι άμεσες ξένες επενδύσεις είναι πράγματι ζωτικής σημασίας για την ελληνική οικονομία και, δεύτερον, μετά από μία υπερδεκαετή κρίση με το δημόσιο και ιδιωτικό χρέος μας στη στρατόσφαιρα, καθώς επίσης και με τον εγχώριο τραπεζικό τομέα να αρνείται να χρηματοδοτήσει επαρκώς τις μικρομεσαίες και τις υπόλοιπες ελληνικές επιχειρήσεις, η εισροή ξένων κεφαλαίων είναι αναγκαία για την κάλυψη του τεράστιου επενδυτικού μας κενού.



Εν τούτοις, δεν έχει κάθε επένδυση την ίδια αξία, ενώ δεν προσφέρει κάθε ευρώ που εισέρχεται στη χώρα το ίδιο όφελος στην κοινωνία, στην απασχόληση και στην εθνική μας κυριαρχία. Ιδιαίτερα στην εθνική μας κυριαρχία! 
Εν προκειμένω, η Κυβέρνηση θριαμβολογεί για τα στοιχεία του 2025, επικαλούμενη εισροές άμεσων ξένων επενδύσεων, ύψους 11,38 δισεκατομμυρίων. Πρόκειται, όμως, για μία πλασματική εικόνα που ωραιοποιεί την πραγματικότητα, μέσω δημιουργικής λογιστικής, αφού πάνω από 3,9 δισεκατομμύρια αφορούσαν τη μεταφορά της Metlen στο εξωτερικό, περί τα 1,6 δισεκατομμύρια αφορούσαν την εξαγορά της ΤΕΡΝΑ ΕΝΕΡΓΕΙΑΚΗ από την Masdar, ενώ τα 1,7 δισεκατομμύρια κατευθύνθηκαν στο real estate, στον τουρισμό και στην αγορά κατοικιών από τους πλειστηριασμούς, κυρίως. Στην παραγωγική οικονομία, στη βιομηχανία, στη μεταποίηση και στις νέες τεχνολογίες απέμεινε μόνο ένα ελάχιστο ποσόν, παρά το ότι η χώρα μας διαθέτει το μισό συσσωρευμένο αποθεματικό ξένων επενδύσεων από την αντιστοίχου μεγέθους Πορτογαλία. 
Την ίδια στιγμή συμβαίνουν τα εξής: 
Πρώτον, το έλλειμμα του ισοζυγίου τρεχουσών συναλλαγών μας έχει εκτοξευθεί ξανά πάνω από 6% του ΑΕΠ από ένα 1,3%, αν θυμάμαι καλά, το 2019, με αποτέλεσμα το συνολικό εξωτερικό μας χρέος να έχει πλέον υπερβεί τα 597 δισεκατομμύρια.
Δεύτερον, η συμμετοχή της μεταποίησης στο ΑΕΠ παραμένει καθηλωμένη περίπου στο 12%, όταν ο ευρωπαϊκός μέσος όρος αγγίζει το 22%. Αντί, λοιπόν, ο Υπουργός να καταθέσει ένα εθνικό σχέδιο παραγωγικής ανασυγκρότησης -τονίζουμε: ένα εθνικό σχέδιο παραγωγικής ανασυγκρότησης και όχι αποσπασματικά- έχει φέρει ένα νομοσχέδιο που ανακυκλώνει τις παθογένειες του παρελθόντος, ενώ προσθέτει γραφειοκρατία και αφήνει τεράστια περιθώρια αδιαφάνειας.
Όσον αφορά τώρα τη διοικητική πολυδιάσπαση στο σχέδιο νόμου και τη γραφειοκρατία, στα άρθρα 1-5, τα εξής: 
Πρώτον, δημιουργούνται νέες δομές και επιτροπές, χωρίς να καταργούνται ή να ενοποιούνται οι υφιστάμενες, ενώ δεύτερον, απουσιάζει εντελώς ο θεσμικός συντονισμός με τα καθ’ ύλην αρμόδια Υπουργεία. 
Σε σχέση με τα κατώτατα οικονομικά όρια -στο άρθρο 12- στα 10 εκατομμύρια, ο Υπουργός μας διαβεβαίωσε στην Επιτροπή ότι θα το αλλάξει, όπως προτείναμε στη συζήτηση επί της αρχής, έτσι ώστε να μην αποκλείονται οι καινοτόμες νεοφυείς επιχειρήσεις και οι μικρομεσαίες τεχνολογικές επιχειρήσεις που δεν χρειάζονται τέτοια ποσά.
Όσον αφορά τις υπερεξουσίες του Υπουργού και την αοριστία κινήτρων στα άρθρα 6, 11 και 32, τονίσαμε πως δεν υπάρχουν αντικειμενικά θεσμοθετημένοι κανόνες, με αποτέλεσμα να δημιουργούνται συνθήκες αδιαφάνειας και προσωπικών συναλλαγών.
Εδώ μας έκανε εντύπωση, πραγματικά, η αναφορά του Υπουργού, σύμφωνα με την οποία πρέπει να του έχουμε εμπιστοσύνη, επειδή είναι έντιμος και ακέραιος -κάτι για το οποίο δεν αμφιβάλλουμε φυσικά- όταν, αφενός μεν ένα νομοσχέδιο δεν πρέπει να εξαρτάται από την ποιότητα ή μη του εκάστοτε Υπουργού, αφετέρου θα κληθεί άλλος να το εφαρμόσει, αφού οι εκλογές θα διενεργηθούν σύντομα. 
Σχετικά με την επιχορήγηση ξένων κεφαλαίων με ελληνικό δημόσιο χρήμα στα άρθρα 13, 14 και 15, ο αλλοδαπός επενδυτής στην ουσία εισάγει ελάχιστα δικά του κεφάλου, ενώ δανείζεται ή επιδοτείται από τους πόρους που στερούνται οι εγχώριες επιχειρήσεις.
Όσον αφορά τους ελέγχους και τη σύγκρουση συμφερόντων στα άρθρα 17, 20, 21 και 26, η πιστοποίηση της προόδου και της ολοκλήρωσης των επενδύσεων ανατίθεται σε ιδιώτες ορκωτούς λογιστές, οι οποίοι επιλέγονται και αμείβονται από τον ίδιο τον επενδυτή -ο ίδιος πληρώνει αυτούς που τον ελέγχουν-, γεγονός που δημιουργεί προφανή σύγκρουση συμφερόντων. Εκτός αυτού, το Δημόσιο παραιτείται από τον ουσιαστικό του ρόλο, διατηρώντας μόνο δειγματοληπτικούς ελέγχους, ενώ παρέχεται η δυνατότητα προκαταβολών έως και 30% για παραγγελίες εξοπλισμού από το εξωτερικό, χωρίς να διασφαλίζεται εάν πρόκειται για εικονικές συναλλαγές, μεταξύ συνδεδεμένων εταιρειών, που πράγματι έτσι θα συμβεί. 
Σε σχέση με την υποβάθμιση της απασχόλησης στα άρθρα 23 και 25 επιτρέπεται η πλήρης πιστοποίηση και αποπληρωμή της επένδυσης, ακόμη και αν έχει καλυφθεί μόλις το 50% των συμφωνηθεισών νέων θέσεων εργασίας, ενώ δεν υπάρχει καμία πρόβλεψη ή ρήτρα για την υποχρεωτική πρόσληψη εξειδικευμένου ελληνικού επιστημονικού δυναμικού, όπως θα έπρεπε.
Όσον αφορά τη χρονική ασυμμετρία στα άρθρα 24 και 25, παρέχεται στον επενδυτή το προνόμιο της φορολογικής απαλλαγής για ένα τεράστιο χρονικό διάστημα δεκαπέντε ετών, την ίδια στιγμή που η υποχρέωση διατήρησης της επένδυσης και των θέσεων εργασίας λήγει σε μόλις έξι έτη. Δημιουργείται έτσι μία απαράδεκτη ασυμμετρία, αφού ο επενδυτής μπορεί να απορροφήσει εξ ολοκλήρου τη φορολογική ελάφρυνση στα πρώτα χρόνια της λειτουργίας του, ενώ μόλις παρέλθει η εξαετία να κλείσει ή να περιορίσει τη δραστηριότητά του, χωρίς καμία απολύτως κύρωση ή υποχρέωση έστω επιστροφής των ευεργετημάτων, των απαλλαγών.
Σε σχέση με την απουσία ρητρών εθνικής ασφαλείας στα άρθρα 7, 8 και 22, δεν προβλέπεται κανένας ειδικός έλεγχος για επενδύσεις που πραγματοποιούνται σε ευαίσθητες παραμεθόριες περιοχές, ενώ απουσιάζουν οι δικλείδες ασφαλείας για επενδύσεις στην αμυντική μας βιομηχανία στις κρίσιμες υποδομές και στα δίκτυα ενέργειας, τα οποία είναι εξίσου σημαντικά με τις μπαταρίες. Εκτός αυτού, επιτρέπεται η μεταβίβαση αποφάσεων υπαγωγής στον νόμο σε τρίτες εταιρείες, χωρίς τον έλεγχο του πραγματικού τελικού δικαιούχου. 
Η απλή επίκληση γενικότερου νομοθετικού πλαισίου για το μαύρο χρήμα με την οποία μας αντέκρουσε ο Υπουργός, δεν αναπληρώνει την απουσία ειδικών ρητρών προστασίας. Κάθε νομοσχέδιο πρέπει να είναι ολοκληρωμένο. Δεν μπορεί να ανατρέχει κανείς σε άλλα, για να βρει που βρίσκεται την εκάστοτε στιγμή.
Συνεχίζοντας, οι προτάσεις μας, επειδή πάντα θέλουμε να είμαστε εποικοδομητικοί για ένα νέο πλαίσιο, για ένα νέο εθνικό πλαίσιο άμεσων ξένων επενδύσεων, είναι οι εξής: 
Πρώτον, σχετικά με τη θεσμική αναδιάρθρωση και τον συντονισμό, προτείνουμε τη συγχώνευση όλων των διάσπαρτων επιτροπών και δομών σε ένα ενιαίο ανεξάρτητο φορέα προσέλκυσης και αξιολόγησης των ξένων επενδύσεων, ο οποίος θα υπάγεται απευθείας στο Υπουργείο Ανάπτυξης. 
Δεύτερον, προτείνουμε την πλήρη ψηφιοποίηση του Φακέλου Επένδυσης μέσω της Εθνικής Πύλης Επενδύσεων, έτσι ώστε κάθε πολίτης και κάθε ενδιαφερόμενος να παρακολουθεί σε πραγματικό χρόνο την πορεία των αδειοδοτήσεων.
Σχετικά με τα οικονομικά όρια και την καινοτομία, προτείνουμε, πρώτον, τη διεύρυνση του πεδίου εφαρμογής του νόμου, έτσι ώστε να περιλαμβάνει επενδυτικά σχέδια από 2 έως 100 εκατομμύρια.
Δεύτερον, προτείνουμε την εισαγωγή ειδικού γρήγορου διαδρόμου για νεοφυείς επιχειρήσεις και εντάσεως γνώσης επενδύσεις, ανεξαρτήτως ύψους κεφαλαίου, εφόσον δημιουργούν τουλάχιστον είκοσι εξειδικευμένες θέσεις εργασίας αποκλειστικά για Έλληνες επιστήμονες και πτυχιούχους.
Τρίτον, προτείνουμε την παροχή επιπλέον στήριξης σε επενδύσεις που κατευθύνονται αμιγώς στη βιομηχανική παραγωγή και στον τεχνολογικό αγροδιατροφικό τομέα, που υποφέρουμε σε τεράστιο βαθμό. 
Σχετικά με τα φορολογικά κίνητρα προτείνουμε, πρώτον, υπεραποσβέσεις ύψους 200% για επενδύσεις σε μηχανολογικό εξοπλισμό. Επίσης, για τεχνολογικές υποδομές.
Δεύτερον, προτείνουμε τη σταθεροποίηση του φορολογικού συντελεστή για μία δεκαετία -να είναι, δηλαδή, σταθεροί οι φόροι για μία δεκαετία- μόνο για τα κέρδη που επανεπενδύονται αποδεδειγμένα στην ελληνική επικράτεια.
Τρίτον, προτείνουμε την επιβολή ρήτρας επιστροφής όλων των φοροελαφρύνσεων και επιδοτήσεων, εάν ο επενδυτής μεταφέρει την παραγωγική του δραστηριότητα εκτός Ελλάδας εντός δέκα ετών από την ολοκλήρωση του σχεδίου. Δεν θα επενδύει εδώ και θα τα παίρνει και θα φεύγει. 
Σχετικά με τους ελέγχους προτείνουμε, πρώτον, τη δημιουργία Μητρώου Ανεξάρτητων Ελεγκτών, η κλήρωση των οποίων για κάθε έργο θα γίνεται τυχαία και αυτόματα μέσω ηλεκτρονικού συστήματος από το Υπουργείο και βέβαια όχι από τον ίδιο τον επενδυτή. 
Δεύτερον, προτείνουμε την αυστηροποίηση των ποινών για εικονικά τιμολόγια και υπερτιμολογήσεις εξοπλισμού εξωτερικού, με αποκλεισμό του επενδυτή, εάν δεν συμμορφωθεί από κάθε κρατική ή κοινωνική ενίσχυση για δεκαπέντε χρόνια. 
Σχετικά με την απασχόληση και την εγχώρια προστιθέμενη αξία, προτείνουμε:
Πρώτον, τη θεσμοθέτηση της υποχρέωσης κάλυψης, τουλάχιστον, του 80% των δεσμευμένων θέσεων εργασίας για την πιστοποίηση ολοκλήρωσης της επένδυσης, με πλήρη κάλυψη του 100% εντός διετίας. Δεν μπορούμε να τα αφήνουμε όλα ανεξέλεγκτα. 
Δεύτερον, προτείνουμε την επιβολή υποχρεωτικής ρήτρας, σύμφωνα με την οποία, το 80%, τουλάχιστον, του προσωπικού που προσλαμβάνεται να πρέπει να είναι μόνιμοι κάτοικοι της Ελλάδας, όχι να έρχονται ξένοι τη στιγμή που υπάρχουν αντίστοιχοι δικοί μας, οι οποίοι έχουν πανεπιστημιακό υπόβαθρο. 
Τρίτον, προτείνουμε την παροχή πρόσθετης φορολογικής απαλλαγής για κάθε επενδυτή που προμηθεύεται πάνω από το 50% των πρώτων υλών και των υπηρεσιών του από εγχώριες μικρομεσαίες επιχειρήσεις. Πρέπει να κάνουμε τα πάντα για να στηρίξουμε τις εγχώριες μικρομεσαίες επιχειρήσεις και όχι μόνο τους αλλοδαπούς επενδυτές. 
Σχετικά με τη διάρκεια των δεσμεύσεων, έναν άλλο παράγοντα, προτείνουμε τα εξής: Πρώτον, εάν ένας επενδυτής λαμβάνει φοροαπαλλαγή για δέκα χρόνια, να υποχρεούται να διατηρήσει ακέραιη την παραγωγική του μονάδα και τις θέσεις εργασίας για αυτά τα δέκα χρόνια. Να μην κάνει, δηλαδή, ό, τι θέλει στα χρόνια που η χώρα μας τον επιδοτεί. Δεύτερον, σε περίπτωση πρόωρης αποχώρησης ή μείωσης του προσωπικού άνω του 20% -πρέπει να τα προβλέπουμε όλα αυτά- οι καταβληθείσες φοροαπαλλαγές να βεβαιώνονται αμέσως στο Δημόσιο ως έσοδο και να εισπράττονται από το Δημόσιο έντοκα, έτσι ώστε να μπορούμε να ελέγχουμε όλη αυτή τη διαδικασία. 
Σχετικά με την εθνική ασφάλεια και την περιφέρεια: Πρώτον, προτείνουμε τη θεσμοθέτηση υποχρεωτικού ελέγχου εθνικής ασφαλείας από ειδική επιτροπή των Υπουργείων Εθνικής Άμυνας, Εξωτερικών και Προστασίας του Πολίτη, όπως συμβαίνει σε όλα τα ευνομούμενα κράτη, καθώς επίσης την απαγόρευση συμμετοχής στο πρόγραμμα εταιρειών που εδρεύουν σε φορολογικούς παραδείσους. Δεύτερον, προτείνουμε την παροχή ειδικού αγροτικού επενδυτικού μπόνους, ειδικού για τον πρωτογενή μας τομέα για τους αγρότες, με επιπλέον επιδότηση 20% για επενδύσεις που πραγματοποιούνται στους νομούς Έβρου, Ξάνθης και Ροδόπης, καθώς επίσης στα νησιά του Ανατολικού Αιγαίου. Οι παραπάνω είναι περιοχές που πρέπει να προστατέψουμε ιδιαίτερα. 
Κλείνοντας, η χώρα μας βρίσκεται σε ένα κρίσιμο σταυροδρόμι, ενώ δεν έχουμε την πολυτέλεια να σπαταλάμε πολύτιμους κοινοτικούς και εθνικούς πόρους για να επιδοτούμε ευκαιριακές τοποθετήσεις κεφαλαίων, εξαγορές έτοιμων υποδομών -όπως, δυστυχώς, συμβαίνει όλα τα τελευταία χρόνια- και αγορές ακινήτων. Το νομοσχέδιο, μπορεί μεν να έχει καλές προθέσεις, δεν το αμφισβητούμε -όλα τα πράγματα έχουν καλές προθέσεις- αλλά, δυστυχώς, βρίθει λαθών, πολλών λαθών, ασαφειών και μεγάλων παραλείψεων, οπότε, δυστυχώς, δεν μπορούμε να το στηρίξουμε. Τα υπόλοιπα στη δευτερολογία μας. 
Σας ευχαριστούμε πολύ. 
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα δύο μέλη από την ομάδα πολιτών του Δήμου Παπάγου-Χολαργού. 
Η Βουλή σας καλωσορίζει.  
(Χειροκροτήματα από όλες τις πτέρυγες της Βουλής)
Τον λόγο έχει τώρα από τον ΣΥΡΙΖΑ ο ειδικός αγορητής, ο κ. Νικόλαος Παππάς. 
Παρακαλώ, κύριε συνάδελφε. 
ΝΙΚΟΛΑΟΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Θέλω να ξεκινήσω από μια σημείωση σε σχέση με το ζήτημα των Τεμπών και την παραπομπή του κ. Τριαντόπουλου. Ο κ. Τριαντόπουλος λειτουργούσε παρά τω Πρωθυπουργό και θέλω να καλέσω και τον ίδιο τον κ. Τριαντόπουλο και τον κ. Αγοραστό να πουν την απόλυτη αλήθεια: Ποιος τους πήρε τηλέφωνο, μεταξύ της ώρας του δυστυχήματος και της ώρας που έφτασε ο κ. Μητσοτάκης αυτοπροσώπως στο χώρο του εγκλήματος και είπε ότι αυτά οφείλονται σε ανθρώπινο λάθος; Η ώρα της αλήθειας έχει φτάσει, εκτός και αν ο ίδιος ο Κυριάκος Μητσοτάκης βγει και μας εξηγήσει ότι δεν ελέγχει ούτε την καρέκλα πάνω στην οποία κάθεται. Τα πράγματα είναι πάρα πολύ απλά. Μας βλέπει ο κόσμος και δεν θα φύγετε χωρίς απαντήσεις. 
Εχθές, κύριε Καλαφάτη, βρέθηκα στην Ηλεία. Αυτό το αναφέρω για να το συζητήσουμε και να αντιληφθείτε και εσείς που βρίσκονται τα φλέγοντα προβλήματα του κόσμου. Υπάρχει τεράστια εκκρεμότητα με τα δάνεια των πυρόπληκτων. Πήραν εγγυημένα δάνεια οι άνθρωποι το 2007 για να αποκατασταθούν οι ζημιές και ανοίγουμε τα κιτάπια του ΟΔΔΗΧ και βλέπουμε ότι από το 2022 και μετά ξεκίνησε μια φάμπρικα όπου πέφτουν οι εγγυήσεις του Ελληνικού Δημοσίου. Το Ελληνικό Δημόσιο πληρώνει 200 και 300 εκατομμύρια το χρόνο στις τράπεζες και οι άνθρωποι αυτοί αντί να ρυθμιστεί το χρέος τους γίνονται οφειλέτες του Δημοσίου. Αυτό έχετε κάνει. 
Θα καταθέσουμε ερώτηση και αίτηση κατάθεσης εγγράφων για να μας εξηγήσετε πως τα προτεραιοποιείτε όλα αυτά. Έχουν καταπέσει 1,7 δισ. εγγυήσεις κατά το 1,2. Ξαναλέω, το ελληνικό Δημόσιο έχει πληρώσει τις τράπεζες και ταυτόχρονα οι τράπεζες κυνηγάνε τους τριτεγγυητές ακόμα.  Δεν θα αποφύγετε την απάντηση και σας το υποσχόμεθα. 
Επί του νομοσχεδίου: Πενήντα άρθρα για τις άμεσες ξένες επενδύσεις. Πόσα δίνετε; Σε ποιον τα δίνετε; Ποιος τα ελέγχει; Τι παίρνει πίσω η κοινωνία; Άγνωστο. Καμία δέσμευση.  Δεν ξέρουμε πόσα δίνετε, ποιο θα είναι το ανώτατο όριο της ενίσχυσης, δεν το ψηφίζει η Βουλή. Όλα μένουν στη δευτερογενή νομοθεσία και στις υπουργικές αποφάσεις και ζητάτε από την Αντιπολίτευση λευκή επιταγή, την οποία προφανώς, δεν υπάρχει περίπτωση να σας δώσουμε. 
Δεύτερον, ο ελεγχόμενος διορίζει τον ελεγκτή του. Τον επιλέγει και τον πληρώνει, για να πει τι ο ελεγκτής; Εάν πληρώθηκε στην ώρα του; Σας έχει γίνει παρατήρηση και από την Οικονομική και Κοινωνική Επιτροπή, ότι εδώ υπάρχει σύγκρουση συμφερόντων. 
Πάμε παρακάτω. Εχθές ανακοινώσατε κάποια μέτρα. Δεν είχατε τη γενναιότητα να παραδεχτείτε ότι λέγατε ψέματα τόσο καιρό για τον δημοσιονομικό χώρο. Δεν μας τρυπήσατε τα αυτιά από την άνοιξη και μετά ότι δεν υπάρχει ούτε ένα ευρώ παραπάνω από τα 2,2 δισ. Αυτή δεν ήταν η πραγματικότητα της πολιτικής συζήτησης και της οικονομικής; Και μάλιστα, υπήρξαν και κόμματα της Αντιπολίτευσης τα οποία προσάρμοσαν την οικονομική τους πολιτική σε αυτό το ψέμα το δικό σας επάνω. Και μιλώ για το ΠΑΣΟΚ και το κόμμα του Αλέξη Τσίπρα. Είναι 2,2 δισ. η οικονομική πολιτική. Και τι θα γίνει τώρα που το ψέμα το δικό σας κατέρρευσε; Εσείς το παραδεχτήκατε. Εσείς οι ίδιοι είπατε ότι δεν είναι 2,2 δισ. Μπορείτε να κάνετε και παραπάνω. Μπορείτε, με βάση τη δική σας αντίληψη, να επιδοτήσετε την ακρίβεια κι άλλο, δηλαδή να βάλετε τον Έλληνα φορολογούμενο να στηρίζει τις ψηλές τιμές. Περί αυτού πρόκειται. 
Εμείς καλούμε και εσάς να το πάρετε αλλιώς και να δεχτείτε τις δύο τροπολογίες που έχει καταθέσει ο ΣΥΡΙΖΑ: Μείωση του ειδικού φόρου κατανάλωσης για ένα χρόνο στα ελάχιστα ευρωπαϊκά επιτρεπόμενα όρια. Μη λέτε ψέματα ότι χρειάζεται άδεια. Έντεκα χώρες το έχουνε κάνει ήδη, αλλά εδώ βλέπω πώς εκλείπει η τόλμη και ο τσαμπουκάς. Και βεβαίως, πλαφόν στο περιθώριο διύλισης. Τι γίνεται; Κάνει «τζιζ» το θέμα;  Τα ελληνικά διυλιστήρια βγάζουν τρεις φορές παραπάνω ανά βαρέλι από ό,τι βγάζανε το 2019 και διπλάσια από ότι βγάζουν τα διυλιστήρια στην Ευρώπη και δεν μιλάτε; Τι θα έχουμε; Κάποια μορφή εθελοντικής φορολογίας; 
Ακούστε να δείτε, κύριοι, ξεκάθαρα πράγματα, τα δύο ελληνικά διυλιστήρια είναι προηγμένες τεχνολογικά μονάδες, είναι στην αιχμή της τεχνολογίας, πραγματικά  Είναι καλό για την ελληνική οικονομία να υπάρχουν τέτοιες μονάδες στην υποδομή της. Όμως, αυτό που δεν είναι λογικό είναι να έχουν 400 εκατομμύρια μικτό κέρδος το 2019 και 2 δισεκατομμύρια το 2026. Μιλάω για τα κέρδη εξαμήνου. Και εκεί δεν τολμάτε να ακουμπήσετε. Τολμάτε όμως, με θράσος δυστυχώς, έρχομαι να πω, να μας μιλήσετε εμάς για την κοστολόγηση του προγράμματός μας. 
Πείτε μας σας παρακαλώ, κύριοι Υπουργοί, κύριε Καλαφάτη, κύριε Θεοδωρικάκο, πόσες ακοστολόγητες διατάξεις από τις πενήντα περιέχει το παρόν νομοσχέδιο; Δεν θα σας κουράσω, είναι δεκαεννιά. Δεκαεννέα από τις πενήντα διατάξεις είναι ακοστολόγητες. Θα ξαναβγείτε να μας πείτε για την κοστολόγηση του δικού μας προγράμματος. Σήμερα το φέρνετε. Σήμερα ζητάτε από τη Βουλή να το ψηφίσει και έχετε δεκαεννιά διατάξεις, οι οποίες δεν έχουν κοστολόγηση. Αρχή φόρμας

Τέλος φόρμας

Έχετε πραγματικά πολιτικό περιθώριο να ασκείτε κριτική στην Αντιπολίτευση ότι δεν έχει κοστολογημένο πρόγραμμα; Το καταθέτω στα Πρακτικά, ένα-ένα τα άρθρα.
(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Άρα ο ΣΥΡΙΖΑ εδώ έχει δικαιωθεί. Είναι το μόνο κόμμα της Αντιπολίτευσης που έλεγε από νωρίς ότι υπάρχει δημοσιονομικός χώρος, ότι ο δημοσιονομικός κανόνας τον οποίο επικαλείστε προβλέπει δύο βασικές ελαστικότητες, οι οποίες αφορούν τα μέτρα που λαμβάνεις άπαξ με τα παραπάνω φορολογικά έσοδα τα οποία αναπάντεχα μαζεύεις και βεβαίως τα μέτρα που μπορείς να εφαρμόσεις μέσω ισοδύναμων με διακριτά μέτρα εσόδων. Μάλλιασε η γλώσσα μας. Μας λέγατε ότι δεν ξέρουμε τον δημοσιονομικό κανόνα. Έρχεστε και διαψεύδετε τον εαυτό σας, αλλά δεν έχετε τη γενναιότητα, βέβαια, να πείτε ότι λέγατε ψέματα στον ελληνικό λαό. 2,2 δισ. ούτε ευρώ παραπάνω, αυτή ήταν η μόνιμη επωδός των τοποθετήσεών σας.
Και καλούνται επιτρέψτε μου να πω, κύριε Πρόεδρε, και τα κόμματα της προοδευτικής Αντιπολίτευσης να επανατοποθετηθούν, και τα μικρότερα, και τα μεγαλύτερα, και τα κοινοβουλευτικά, και τα εξωκοινοβουλευτικά. Τι λένε τώρα για τη δέκατη τρίτη σύνταξη, έστω την κλιμακωτή που την πρότεινε ο ΣΥΡΙΖΑ που αποδεικνύει ότι βγαίνει; Να τοποθετηθεί και το ΠΑΣΟΚ που -δεν θέλω να αδικώ κανέναν- πρότεινε να επανέλθει η δέκατη τρίτη σύνταξη σταδιακά και βεβαίως το κόμμα του Αλέξη Τσίπρα. Να τοποθετηθούν και τα άλλα κόμματα της Αντιπολίτευσης τώρα που παραδέχθηκε η Κυβέρνηση ότι υπάρχει και άλλος δημοσιονομικός χώρος. 
Τα προγράμματα, κύριοι, εκτός αν δεν εμπιστευόμαστε κανενός την επιστημονική επάρκεια, εκκινούν από τις αξίες, τις αρχές και τις προτεραιότητες των κομμάτων. Δεν θα τα βάλουμε στη μέγγενη της δημοσιονομικής αστυνομίας για να μας πουν αν εγκρίνονται ή δεν εγκρίνονται τα προγράμματά μας. Και την επιστημονική επάρκεια έχουμε, και την εμπειρία έχουμε, και αποδείχθηκε ότι εργαλειοποιήσατε την ευρωπαϊκή συνθήκη για να πείτε ψέματα στον ελληνικό λαό. 
Έχετε τώρα ανακοινώσει νέα μέτρα στην ίδια ακριβώς κατεύθυνση. Πόσες φορές έχετε επιδοτήσει την ακρίβεια, θυμάστε; Έχετε χάσει και εσείς τον λογαριασμό και είναι 2,3 ευρώ η αμόλυβδη. Αντί να χτυπήσετε την ακρίβεια στη ρίζα της, εκεί που δημιουργείται, δηλαδή στο μεγάλο περιθώριο διύλισης και στον Ειδικό Φόρο Κατανάλωσης, πάτε με λεφτά του φορολογούμενου και επιδοτείτε τις μεγάλες, υψηλές τιμές. 
Φέρατε και τη ρύθμιση των εκατόν είκοσι δόσεων. Εμείς εδώ έχουμε πάρα πολύ συγκεκριμένη πρόταση νόμου, τεκμηριωμένη, κοστολογημένη, η οποία βεβαίως έχει το σχήμα των εκατόν είκοσι δόσεων όχι με τον τρόπο που το κάνετε εσείς και βάζετε τόκο 6% τη στιγμή που υπάρχει ο εξωδικαστικός με 3%, αλλά με αρχή, μέση και τέλος, με προστασία της πρώτης κατοικίας και των εύλογων δαπανών διαβίωσης. 
Τώρα, ανοίξατε και το θέμα των servicers. Εδώ πρόκειται για την πιο δομημένη και διαρκή κλοπή εις βάρος του ελληνικού λαού. Έχετε φτιάξει ένα σχήμα, τον «Ηρακλή». Τη θυμάμαι την πολιτική σύγκρουση όταν τον φέρατε. Ήρθε η ώρα να παραδεχτείτε ότι κατέρρευσε. Ο «Ηρακλής» αυτήν τη στιγμή παράγει ανισότητες, αδιέξοδα, δράματα, τραγωδίες. 
Εκεί που κάθεστε, κύριε Υπουργέ, κάθονταν ο κ. Πετραλιάς σε μία από τις ερωτήσεις που του κάναμε για το συγκεκριμένο σχέδιο. Είχαμε ζητήσει τα business plan των servicers, να μας πουν δηλαδή, να έρθουν αυτά τα επιχειρηματικά σχέδια, να ξέρουμε και εμείς πόσα λεφτά υπολογίζουν να βγάλουν, πόσους πλειστηριασμούς και πόσες ρυθμίσεις έχουν κάνει, αν κινδυνεύουν τα 20 δισ. κρατικών εγγυήσεων, εμείς, οι ακοστολόγητοι. Και εσείς που κάνετε προϋπολογισμούς πάνω σε μαύρα κουτιά κανονικά. 20 δισ. εγγυήσεων δεν ξέρει κανένας πότε και υπό ποιες προϋποθέσεις θα καταπέσουν. Και τολμάτε να μας λέτε εμάς ότι δεν γίνεται να μειωθεί ο ΦΠΑ στα τρόφιμα και φάρμακα! 
Εκεί λοιπόν που κάθεστε κάθονταν ο κ. Πετραλιάς και μου απάντησε, μας απάντησε, ότι οι servicers υπολογίζουν να βγάλουν γύρω στα 30 με 35 δισ. Το ακούσατε το νούμερο; Η πρώτη δική μας αποτίμηση είναι ότι έχουν πληρώσει 1,5 με 2 δισ. για να πάρουν τα μπουκέτα των δανείων. Πάμε πάλι; Είναι 35 δισεκατομμύρια. 
Εμείς βάζουμε το δάχτυλο στην πληγή και γνωρίζουμε πάρα πολύ καλά ότι επιλέγουμε τη σύγκρουση με τη μεγαλύτερη, διαρκή, αποκρουστική, αντικοινωνική μπίζνα που έχετε στήσει. Και λέμε ότι αυτά τα δάνεια πρέπει να τα πάρει ο ΕΦΚΑ, να τα ρυθμίσει μέσω της Αναπτυξιακής Τράπεζας και τα κατασχεμένα σπίτια να γίνουν κοινωνική κατοικία. Περιμένω εδώ και δεκαπέντε-είκοσι ημέρες ένα κυβερνητικό στέλεχος να μας εξηγήσει και να μας πει ότι δεν γίνεται. 
Πού θα βρει τα λεφτά ο ΕΦΚΑ, θα πει κάποιος. Δεν μου λέτε, κύριοι, ήσασταν επαρκώς γαλαντόμοι όταν πουλήσατε τις μετοχές των τραπεζών και έχασε το Δημόσιο 40 δισεκατομμύρια ευρώ από τις ανακεφαλαιοποιήσεις; Σας τα είπε και η μελέτη του ΚΕΠΕ. Μας απαντήσατε, ο κ. Χατζηδάκης και ο κ. Στουρνάρας, που πρόσφατα είπε ότι είναι τρέλα η δέκατη τρίτη σύνταξη. Μας απάντησαν ότι καλώς έχασε το Δημόσιο 40 δισ. διότι είχε ωφεληθεί από το PSI. Δηλαδή ότι οι τράπεζες είχαν ομόλογα του Ελληνικού Δημοσίου το 2012, κουρεύτηκαν αυτά τα ομόλογα, έχασαν λεφτά οι τράπεζες, οπότε πρέπει να τις στηρίξουμε. 
Ερώτηση: Εάν αυτό το δικαιούνται οι τράπεζες, δεν το δικαιούνται τα ασφαλιστικά ταμεία, που έχασαν και αυτά 12 με 14 δισ., αν βάλεις και τα επικουρικά μέσα; Οι τράπεζες θα αποζημιωθούν για το PSI και τα ασφαλιστικά ταμεία όχι; Να αποζημιωθούν και τα ασφαλιστικά ταμεία, λέμε εμείς, διότι μετά δεν ξέρω πόσοι από εσάς πρέπει να πάνε για απιστία εις βάρος του Δημοσίου για την απώλεια των 40 δισ. Να αποζημιωθούν λοιπόν τα ασφαλιστικά ταμεία και με αυτά τα χρήματα να μπορέσουν -με κρατικές εγγυήσεις- να μπορέσουν μαζί με την Αναπτυξιακή Τράπεζα να ρυθμίσουν το ιδιωτικό χρέος και τα κατασχεμένα σπίτια αυτομάτως να περάσουν στον θεσμό της κοινωνικής κατοικίας σε συνεργασία με την Τοπική Αυτοδιοίκηση. 
Σας λέμε κάτι που σας ξενίζει; Δεν μπορεί, ταξιδεμένοι είστε. Ξέρετε ότι όλες οι ευρωπαϊκές χώρες έχουν από 5%, 10%, 15% και 20% κοινωνική κατοικία. Δηλαδή υπάρχουν χώρες στην Ευρώπη που ένα στα πέντε σπίτια που βλέπει κανείς στον δρόμο είναι κοινωνική κατοικία, χαμηλό διατιμημένο ενοίκιο με το έσοδο να πηγαίνει στην Τοπική Αυτοδιοίκηση ή σε κάποιον οικιστικό συνεταιρισμό. Πόσο είναι το ποσοστό στην Ελλάδα, κύριοι; Είναι μηδέν! 
Η Ελλάδα δεν έχει ανάγκη κοινωνικής κατοικίας. Η Ελλάδα είναι έτοιμη να χάσει δύο και τρεις γενιές για να βγάλουν οι servicers 35 δισ.! Αυτή είναι η επιλογή σας! Και αναρωτιέστε για το δημογραφικό μετά. Κροκοδείλια δάκρυα, πέσανε πάλι οι γεννήσεις. Τι περιμένετε ακριβώς να γίνει; Ποιος να επιλέξει και πώς να κάνει οικογένεια όταν όλα τα σπίτια είναι στην αγορά; Αν βρεις στην Αθήνα να νοικιάσεις σπίτι με 10 ευρώ το τετραγωνικό, θα είναι τρελή έκπληξη πλέον. 
Σας είπαμε και κάτι άλλο. Πάλι δεν έχει τολμήσει, θεωρώ ευλόγως, κανένας από εσάς να μας πει ότι δεν γίνεται. Είπαμε ότι ο ΕΦΚΑ πρέπει να γίνει εθνικός επενδυτής. Ούτε ένα «Μα» δεν ακούστηκε από εσάς, τους πανέτοιμους να αντιπαρατεθείτε με την ακοστολόγητη, τάχα μου, Αντιπολίτευση. 
Εμείς λέμε το εξής απλό, γιατί ο Καναδός ασφαλισμένος να παίρνει μερτικό από το Ελευθέριος Βενιζέλος και να μην μπορεί ο Έλληνας; Γιατί ο Αυστραλός ασφαλισμένος να παίρνει μερτικό από τον ΔΕΔΔΗΕ και να μην μπορεί ο Έλληνας; Γιατί την κοινή αποταμίευση των Ελλήνων και των Ελληνίδων να την καταστέλλουμε και να μην τη βάλουμε στην αιχμή του δόρατος για το νέο παραγωγικό μοντέλο και τη νέα ανάπτυξη για ισχυρά σύγχρονα δίκτυα στον ηλεκτρισμό, στις τηλεπικοινωνίες, στην ύδρευση; Γιατί η χώρα να καταδικάζεται ως ευρωπαϊκή εξαίρεση για άλλη μια φορά να μην προλάβει το καινούργιο κύμα της τεχνολογικής επανάστασης; Επειδή έχετε υποσχεθεί αυτήν την μεγάλη μπίζνα των 35 δισεκατομμυρίων ευρώ σε τέσσερις-πέντε εταιρείες, οι οποίες κρύβονται πίσω από τις τράπεζες. 
Συμπερασματικά, λύσεις και εναλλακτική στρατηγική υπάρχει, είναι συμπαγής, έχει αρχή, μέση και τέλος. Ο ΣΥΡΙΖΑ Προοδευτική Συμμαχία στη διάρκεια των τελευταίων δύο μηνών έχει αποδείξει ότι οι προτάσεις του, το πρόγραμμά του, οι ιδέες του, οι προτεραιότητές του είναι αναγκαίες για την ελληνική κοινωνία. Τολμήστε, αν έχετε τα κότσια, σε οποιοδήποτε πλαίσιο, μέσα στη Βουλή, στις τηλεοράσεις, στα ραδιόφωνα, να αντιπαρατεθείτε μαζί μας για αυτά τα φλέγοντα ζητήματα. 
Ας βγει ένας να αντιπαρατεθεί για το ζήτημα της πρόωρης αποπληρωμής του χρέους, που πάτε σαν κιμπάρηδες, γαλαντόμοι, ο άπλας Υπουργός και πληρώνει πρόωρα δάνεια που ήταν με 1,5% και δανείζεται η χώρα με 4,5% σήμερα. Τα κοιτάτε αυτά; 350 εκατομμύρια σχεδόν κατ’ έτος χρεώνετε τον ελληνικό λαό από αυτήν την επιλογή. 
Αυτό το μπλοκ εξουσίας έχετε φτιάξει, το μπλοκ της αδιαφάνειας, που για να συνεχίσει να διαλύει την ελληνική κοινωνία, προϋποθέτει ότι θα μένουν και στο σκοτάδι όλες οι επιλογές σας στον σκληρό πυρήνα τους. 
Ο ΣΥΡΙΖΑ λοιπόν είναι εδώ, λέει την αλήθεια στον ελληνικό λαό και ζητάει την ενίσχυσή του, ακριβώς για να μην μείνουν στο σκοτάδι αυτές οι αποκρουστικές, αντικοινωνικές μπίζνες και να μπει η Ελλάδα σε έναν νέο δρόμο ανάπτυξης και συνοχής. 
Ευχαριστώ, κύριε Πρόεδρε. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει ο ειδικός αγορητής από τη ΝΙΚΗ, ο κ. Βορύλλας.
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πριν αναφερθώ στο νομοσχέδιο θέλω να καταθέσω στα Πρακτικά την τεχνική έκθεση του Διεθνούς Νομισματικού Ταμείου για την ανάλυση του συστημικού κινδύνου στο ελληνικό χρηματοπιστωτικό σύστημα. 
(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Θεωρώ ότι αποτελεί χρήσιμο σημείο εκκίνησης για τη σημερινή συζήτηση, διότι συζητούμε για νέες επενδύσεις, κρατικά κίνητρα και τραπεζικές εγγυήσεις, ενώ οφείλουμε ταυτόχρονα να εξετάζουμε πού συγκεντρώνεται ο πιστωτικός κίνδυνος και ποιος θα επωμιστεί τις συνέπειες, αν μια μεγάλη επένδυση δεν εξελιχθεί όπως σχεδιάστηκε. 
Η έκθεση αναδεικνύει τη σημαντική συγκέντρωση εταιρικών ανοιγμάτων των τεσσάρων συστημικών τραπεζών σε περιορισμένο αριθμό κοινών μεγάλων δανειοληπτών. Σύμφωνα με τα στοιχεία που παραθέτει η έκθεση, οι δέκα μεγαλύτερες κοινές εταιρικές εκθέσεις αντιστοιχούν μετά τα μέτρα περιορισμού του πιστωτικού κινδύνου περί το 81% των συνολικών κεφαλαίων tier 1 των τεσσάρων τραπεζών. Το ποσοστό αυτό δεν αποτελεί εκτίμηση ζημίας ούτε σημαίνει ότι συγκεκριμένοι δανειολήπτες αντιμετωπίζουν οικονομική δυσχέρεια. Δείχνει όμως γιατί η συγκέντρωση του κινδύνου χρειάζεται διαρκή εποπτεία και αξιόπιστα δυσμενή σενάρια. 
Η συνολική αξιολόγηση του Διεθνούς Νομισματικού Ταμείου δεν περιγράφει ένα τραπεζικό σύστημα με άμεση κρίση. Χαρακτηρίζει τους κινδύνους χρηματοπιστωτικής σταθερότητας διαχειρίσιμους. Ακριβώς γι’ αυτό έχει αξία η προειδοποίηση για τις επιμέρους συγκεντρώσεις. Η κατάλληλη στιγμή να ελέγξεις μια ευπάθεια είναι όταν διαθέτεις ακόμη χρόνο για να την περιορίσεις.
Έχουμε ήδη θέσει κοινοβουλευτικά τα σχετικά ερωτήματα: Έχουν εξετάσει οι ελληνικές εποπτικές αρχές τι θα συμβεί, εάν ένας από τους μεγαλύτερους κοινούς εταιρικούς δανειολήπτες βρεθεί σε σοβαρή δυσχέρεια; Υπάρχουν ασκήσεις προσομοίωσης για την ταυτόχρονη επίπτωση στις τράπεζες; Και όταν ένας μεγάλος όμιλος συμμετέχει συγχρόνως σε παραχωρήσεις και δημόσια έργα, διαθέτει το Δημόσιο σχέδιο για την απρόσκοπτη συνέχισή τους σε ένα ακραίο δυσμενές σενάριο; Στη δημόσια συζήτηση έχει αναφερθεί η περίπτωση της ΓΕΚ ΤΕΡΝΑ, λόγω του μεγέθους του δανεισμού της και της συμμετοχής σε κρίσιμες υποδομές. 
Υπάρχει μια δεύτερη σκέψη. Οφείλω να είμαι απολύτως σαφής. Τα δημοσιευμένα στοιχεία δεν τεκμηριώνουν ότι ο όμιλος βρίσκεται σήμερα σε οικονομική δυσχέρεια. Μεγάλο μέρος του χρέους του συνδέεται με μακροπρόθεσμες χρηματοδοτήσεις συγκεκριμένων έργων παραχώρησης. Ούτε γνωρίζουμε ότι περιλαμβάνεται στους δέκα δανειολήπτες του ευρήματος του Διεθνούς Νομισματικού Ταμείου, καθώς η έκθεση δεν τους κατονομάζει. Η δημόσια συζήτηση πρέπει να στηρίζεται σε πραγματικά στοιχεία και όχι σε υπαινιγμούς. Το θεσμικό ερώτημα όμως παραμένει: Όταν δάνεια χαρακτηρίζονται χωρίς αναγωγή στη μητρική έχουν εξεταστεί πλήρως οι εγγυήσεις, οι ενδεχόμενες παραχωρήσεις πρόσθετης χρηματοδότησης και οι άλλες συμβατικές δεσμεύσεις; Και πώς συνδέεται ο πιστωτικός κίνδυνος με τον κίνδυνο καθυστέρησης ενός έργου που εξυπηρετεί καθημερινά τους πολίτες; 
Η εποπτεία, η διαφάνεια όπου επιτρέπεται και ο επιχειρησιακός σχεδιασμός προστατεύουν τις τράπεζες, τις επιχειρήσεις και το δημόσιο συμφέρον. Με αυτό το κίνητρο και κριτήριο προσεγγίζουμε και το σημερινό νομοσχέδιο. Η ΝΙΚΗ θέλει παραγωγικές επενδύσεις στην Ελλάδα, θέλει κεφάλαια που δημιουργούν σταθερές θέσεις εργασίας, μεταφέρουν τεχνογνωσία, αυξάνουν τις εξαγωγές και ενισχύουν την ελληνική παραγωγική βάση. Η προέλευση ενός κεφαλαίου από μόνη της δεν αρκεί για να το καταστήσει ωφέλιμο ή επιζήμιο. Το κρίσιμο είναι τι παράγεται, με ποιους όρους, με ποια δημόσια στήριξη και με ποιο μετρήσιμο όφελος για την κοινωνία. 
Το νέο καθεστώς συγκεντρώνει κανόνες για την αίτηση, την αξιολόγηση, την ένταξη, τον έλεγχο και την παρακολούθηση επενδύσεων που χρηματοδοτούνται από μη εγχώρια κεφάλαια. Προβλέπει ετήσια προκήρυξη, ώστε να προσδιορίζονται ο διαθέσιμος προϋπολογισμός και οι όροι της ενίσχυσης. Προβλέπει, επίσης, ελάχιστη συμμετοχή ιδίων κεφαλαίων στο 40% του συνολικού κόστους. 
Είναι ορθό ο επενδυτής που ζητά δημόσιο κίνητρο να αναλαμβάνει ο ίδιος ουσιαστικό μέρος του επενδυτικού κινδύνου. Ωστόσο, θα πρέπει να διασφαλιστεί ότι τα ελληνικά κεφάλαια δεν θα μπορούν να περάσουν από το εξωτερικό και να επιστρέψουν ως δήθεν ξένη επένδυση. Θα έπρεπε να ορίσετε ρητά στο νόμο τι είναι μη εγχώριο κεφάλαιο, πώς ελέγχεται η προέλευσή του και ποιος είναι ο τελικός πραγματικός δικαιούχος. Μια προφορική διαβεβαίωση δεν αρκεί για τη χορήγηση φορολογικών κινήτρων και δημοσίων εγγυήσεων. 
Κύριε Υπουργέ, διαβεβαιώσατε ότι τα ελληνικά κεφάλαια δεν θα μπορούν να περάσουν από το εξωτερικό και να επιστρέψουν ως δήθεν ξένη επένδυση. Τότε ορίστε ρητά στον νόμο τι είναι μη εγχώριο κεφάλαιο, πώς ελέγχεται η προέλευσή του και ποιος είναι ο τελικός πραγματικός δικαιούχος. 
Το άρθρο 20 προβλέπει ελέγχους από ορκωτούς ελεγκτές ή ελεγκτικές εταιρείες και από όργανα διοίκησης. Περιλαμβάνει κανόνες ανεξαρτησίας από τους ιδιώτες ελεγκτές και δειγματοληπτικό έλεγχο τουλάχιστον στο 30% των πιστοποιήσεων, ολοκλήρωση ετησίως με συμμετοχή εκπροσώπων του Τεχνικού και Οικονομικού Επιμελητηρίου. Πρόκειται για σημαντικές δικλίδες, θα κριθούν βέβαια από την ποιότητα των ελέγχων και την επάρκεια των αρμόδιων υπηρεσιών για την πραγματική επιβολή των κυρώσεων όταν διαπιστώνονται παραβάσεις. 
Εκεί αρχίζουν και οι σοβαρές επιφυλάξεις μας. Το νομοσχέδιο θεσπίζει κίνητρα για επενδυτικά σχέδια με επιλέξιμο κόστος από 10 ως 50 εκατομμύρια ευρώ. Κατανοούμε γιατί επιδιώκεται η προσέλκυση σημαντικών κεφαλαίων. Ρωτάμε όμως με ποια συγκεκριμένα αποτελέσματα θα αξιολογηθεί η επιτυχία αυτού του καθεστώτος. Πόσες νέες θέσεις εργασίας, ποιας ποιότητας και με ποιες αμοιβές αναμένονται; Πόση εγχώρια προστιθέμενη αξία θα δημιουργηθεί; Θα αναπτυχθούν ελληνικοί προμηθευτές; Θα επενδυθούν χρήματα στην περιφέρεια ή θα ενισχυθεί ξανά η συγκέντρωση δραστηριοτήτων σε λίγες περιοχές;
Η προκήρυξη θα καθορίζει τα κριτήρια αξιολόγησης και τη βαρύτητά τους. Ζητούμε η Κυβέρνηση να δεσμευτεί ήδη από τη συζήτηση του νόμου ότι η απασχόληση, οι αξιοπρεπείς αποδοχές, η συνεργασία με την εγχώρια παραγωγή, η τεχνολογική αναβάθμιση και η περιφερειακή συνοχή θα έχουν ουσιαστική δημοσιευμένη βαρύτητα. Μια επένδυση δεν γίνεται παραγωγική για τη χώρα μόνο επειδή είναι μεγάλη στα χαρτιά. 
Το άρθρο 11 προβλέπει φορολογική απαλλαγή, ταχύτερη αδειοδότηση και για επενδυτικά σχέδια μικρομεσαίων επιχειρήσεων που υπάγονται στο καθεστώς, δυνατότητα δανείων με εγγύηση της Ελληνικής Αναπτυξιακής Τράπεζας. Κάθε ένα από αυτά έχει δημόσια αξία και δημόσιο κόστος. Η φορολογική απαλλαγή είναι έσοδο που το κράτος επιλέγει να μην εισπράξει. Η εγγύηση δημιουργεί ενδεχόμενη δημόσια υποχρέωση. Ζητούμε συνεπώς ετήσια αναλυτική ενημέρωση της Βουλής σχετικά με το ποια κίνητρα εγκρίθηκαν, ποιο είναι το δημοσιονομικό τους αποτύπωμα, ποιες εγγυήσεις παραμένουν σε ισχύ και ποια αποτελέσματα παρήγαγαν οι επενδύσεις. Αυτό συνδέεται άμεσα και με την έκθεση του Διεθνούς Νομισματικού Ταμείου που καταθέτουμε.
Εάν το τραπεζικό σύστημα εμφανίζει συγκέντρωση σε λίγους μεγάλους εταιρικούς αντισυμβαλλόμενους, η χρήση δημοσίων εγγυήσεων πρέπει να συνοδεύεται από εξέταση της συνολικής έκθεσης στον τελικό όμιλο και στις συνδεδεμένες επιχειρήσεις του. Ο έλεγχος κάθε σχεδίου ξεχωριστά δεν αρκεί πάντοτε για να αποκαλύψει τον σωρευτικό κίνδυνο. Η Ελληνική Αναπτυξιακή Τράπεζα οφείλει να δημοσιοποιεί συγκεντρωτικά στοιχεία και να εφαρμόζει σαφή όρια και διαδικασίες παρακολούθησης με σεβασμό στο τραπεζικό απόρρητο. 
Υπάρχει και ζήτημα ισότιμης μεταχείρισης. Γιατί η διοικητική αποτελεσματικότητα και η γρήγορη εξέταση ενός πλήρους φακέλου να αποτελούν προνόμιο όσων εντάσσονται στο νέο καθεστώς; Ο Έλληνας μικρομεσαίος επιχειρηματίας που θέλει να επεκτείνει μία βιοτεχνία ή να εκσυγχρονίσει μία μονάδα αντιμετωπίζει επίσης καθυστερήσεις. Οι μικρές επιχειρήσεις έχουν συχνά δυσκολότερη και ακριβότερη πρόσβαση στον δανεισμό. Η Κυβέρνηση οφείλει να εξηγήσει πώς θα απλουστεύσει τις διαδικασίες και γι’ αυτές και πώς θα εξασφαλίσει ότι τα διαθέσιμα χρηματοδοτικά εργαλεία φτάνουν στην πραγματική παραγωγή. 
Το θέμα της αδειοδότησης -ο στόχος των δύο μηνών- μπορεί να βοηθήσει μια επένδυση να πραγματοποιηθεί εγκαίρως. Χρειάζονται όμως στελεχωμένες υπηρεσίες που θα εξετάζουν ουσιαστικά το φάκελο. Το νομοσχέδιο προβλέπει δυνατότητα παρέμβασης του Υπουργού Ανάπτυξης, εάν παρέλθει η προθεσμία, με αιτιολογημένη απόφαση και υπό τους όρους που θέτει η διάταξη. Ζητούμε να διευκρινιστεί πώς θα καταγράφονται δημόσια αυτές οι περιπτώσεις και πώς θα διασφαλίζεται ότι η επίσπευση δεν υποβαθμίζει τον περιβαλλοντικό έλεγχο, τις αρμοδιότητες των υπηρεσιών και την προστασία της τοπικής κοινωνίας. 
Η ταχύτητα όμως δεν αφορά μόνο τις άδειες. Μια μεγάλη επένδυση χρειάζεται ασφάλεια δικαίου, σαφείς κανόνες και δυνατότητα να επιλυθεί μια εμπορική διαφορά έγκαιρα, σωστά και με προβλέψιμο τρόπο. Η Κυβέρνηση μπορεί να επαίρεται για την προσέλκυση ξένων κεφαλαίων, αλλά στον τομέα της απονομής δικαιοσύνης δεν έχει κάνει όσα απαιτούνται. Στην Ελλάδα δεν λειτουργεί αυτοτελές σύστημα εξειδικευμένων εμπορικών δικαστηρίων όπως υπάρχει σε άλλες χώρες. Ζητούμε ουσιαστική εξειδίκευση στην εκδίκαση σύνθετων εμπορικών διαφορών, επαρκές δικαστικό προσωπικό και αποτελεσματική μείωση των καθυστερήσεων. Χωρίς γρήγορη και ορθή δικαστική κρίση, τα φορολογικά κίνητρα και η ταχεία αδειοδότηση δεν αρκούν για να προσελκύσουν και να κρατήσουν μεγάλες παραγωγικές επενδύσεις. Για επενδύσεις σε στρατηγικούς τομείς χρειάζονται επιπλέον προσοχή ως προς την πραγματική ταυτότητα του επενδυτή και τον τελικό έλεγχο της επιχείρησης. 
Το σχέδιο νόμου δηλώνει ρητά ότι η υπαγωγή στα κίνητρα δε θίγει την εφαρμογή του πλαισίου ελέγχου ξένων επενδύσεων. Πρόκειται για αναγκαία πρόβλεψη. Η ασφάλεια κρίσιμων υποδομών, δεδομένων και παραγωγικών δυνατοτήτων πρέπει να εξετάζεται στην πράξη και εγκαίρως, πριν μία επένδυση δημιουργήσει τετελεσμένα. 
Το άρθρο 36 εισάγει δυνατότητα κλιματικού συμφώνου επένδυσης. Βλέπουμε τη σύνδεση μιας επένδυσης με συγκεκριμένες δεσμεύσεις βιωσιμότητας, όπως και τη δυνατότητα συμμετοχής του οικείου δήμου. Θα είχε μεγαλύτερη αξία ωστόσο εάν οι δεσμεύσεις συνοδεύονταν από σαφείς δείκτες, χρονοδιαγράμματα, δημοσιοποίηση της προόδου και ουσιαστικό ρόλο της τοπικής αυτοδιοίκησης. Μια συμφωνία που απλώς υπογράφεται και αρχειοθετείται, δεν μας αρκεί. 
Στις «Λοιπές Διατάξεις» υπάρχουν ρυθμίσεις που μπορούν να αντιμετωπίσουν πρακτικά προβλήματα, όπως το ψηφιακό σύστημα για τις πινακίδες κυκλοφορίας και η βελτίωση της λειτουργίας του μητρώου αποκλεισμένων διευθυντών. 
Η παράταση στο άρθρο 39 της υποχρέωσης ανακοίνωσης ανατιμήσεων και των ρυθμίσεων διαφάνειας για τις τιμές μπορεί επίσης να προσφέρει χρήσιμη πληροφόρηση. Ας είμαστε όμως ειλικρινείς απέναντι στους πολίτες. Η ανακοίνωση μιας ανατίμησης δεν μειώνει την τιμή στο ράφι. Χρειάζονται αποτελεσματικοί έλεγχοι στην αγορά, αντιμετώπιση αθέμιτων πρακτικών και πολιτική που ενισχύει το πραγματικό διαθέσιμο εισόδημα. 
Κυρίες και κύριοι συνάδελφοι, η χώρα χρειάζεται επενδύσεις, αλλά χρειάζεται και απαντήσεις για την ποιότητά τους. Θέλουμε μια οικονομία που παράγει περισσότερο, στηρίζει την περιφέρεια, αξιοποιεί το ανθρώπινο δυναμικό και δίνει χώρο στη μικρή και μεσαία επιχείρηση. Θέλουμε ισχυρές ελληνικές και ξένες επιχειρήσεις που επενδύουν πραγματικά εδώ. Θέλουμε επίσης τράπεζες που χρηματοδοτούν την οικονομία με σύνεση και κράτος που γνωρίζει ποιους κινδύνους αναλαμβάνει όταν προσφέρει φορολογικά κίνητρα και εγγυήσεις. 
Με αφορμή το αυστηρό πλαίσιο που ανακοίνωσε ο Πρωθυπουργός Κωνσταντίνος Μητσοτάκης για funds και servicers, καλό θα ήταν η διαφάνεια που ζητούμε για τις επενδύσεις να ισχύει και στις συναλλαγές που επηρεάζουν την περιουσία των πολιτών μας. 
Και κλείνω με μια συγκεκριμένη νομοθετική πρόταση. Απόφαση του Μονομελούς Εφετείου ανέδειξε ένα σοβαρό ζήτημα: τη μη αναγραφή τιμήματος στη δημοσιευμένη περίληψη της σύμβασης μεταβίβασης απαιτήσεων προς εταιρεία ειδικού σκοπού. Το ζήτημα αυτό απαιτεί σαφή νομοθετική αντιμετώπιση, ώστε οι όροι της δημοσίευσης και οι συνέπειες της παράλειψής τους να μην αφήνουν περιθώριο ανασφάλειας δικαίου. 
Προτείνουμε, λοιπόν, να προστεθεί ρητή διάταξη που να καθιστά υποχρεωτική την αναγραφή του τιμήματος ή του συγκεκριμένου τρόπου υπολογισμού σε κάθε μεταβίβαση απαιτήσεων που θα ορίζει σαφώς τις συνέπειες της παράλειψής τους. Ο πολίτης που κινδυνεύει να χάσει την περιουσία του πρέπει τουλάχιστον να γνωρίζει με διαφάνεια τους όρους της μεταβίβασης που επικαλείται εκείνος ο οποίος στρέφεται εναντίον του. 
Σε αυτό το σημείο θα ήθελα να καταθέσω στα Πρακτικά της Βουλής ενημερωτικό έγγραφο του Πανελλήνιου Συλλόγου Δανειοληπτών Νόμου Κατσέλη όπου επισημαίνουν ότι, παρά τη θέσπιση του ν. 5312/2026, τα funds δεν έχουν χορηγήσει μέχρι και σήμερα νέα δοσολόγια και ταυτότητες πληρωμής. Εδώ πρέπει να αναρωτηθούμε τι κάνει η Τράπεζα της Ελλάδος ως εποπτική αρχή.
(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Όσον αφορά το νομοσχέδιο η Νίκη αναγνωρίζει τις σχετικές διατάξεις και στηρίζει παραγωγικές επενδύσεις. Επειδή όμως το νομοσχέδιο δεν διασφαλίζει επαρκώς το μετρήσιμο όφελος για την ελληνική οικονομία και τον έλεγχο του δημοσίου και πιστωτικού κινδύνου, θα καταψηφίσουμε επί της αρχής και θα τοποθετηθούμε χωριστά στα άρθρα. 
Ευχαριστώ πάρα πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει ο ειδικός αγορητής από την Πλεύση Ελευθερίας, ο κ. Αλέξανδρος Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, χθες ο Πρωθυπουργός ανακοίνωσε μέτρα για την ενεργειακή κρίση, με τα οποία υποστήριξε πως η Κυβέρνησή του θα διατηρήσει έναν πυλώνα σταθερότητας -έτσι τον αποκάλεσε-, τη στιγμή που υπάρχει εδώ και μήνες αβεβαιότητα στον Περσικό Κόλπο. Μάλιστα έκανε λόγο για μία άλλη αλυσιδωτή καταιγίδα που χτυπά την πόρτα της χώρας.
Προτού περάσω στα μέτρα, θα ήθελα να υπογραμμίσω ότι θα πρέπει όλοι μας να συνειδητοποιήσουμε, καθώς και οι πολίτες, ότι η ενεργειακή κρίση που αντιμετωπίζει η χώρα μας και η Ευρωπαϊκή Ένωση από τα τέλη του περασμένου Φεβρουαρίου δεν οφείλονται σε μία καταιγίδα, δεν έπεσαν από τον ουρανό. Οι Έλληνες πολίτες πληρώνουν κάθε μέρα με τις εκρηκτικές ανατιμήσεις στην τιμή της βενζίνης, του πετρελαίου κίνησης και στην ενέργεια τους τυχοδιωκτικούς πολέμους του Νετανιάχου στη Μέση Ανατολή τους οποίους η Κυβέρνηση και ο Πρωθυπουργός, όχι μόνο δεν έχουν καταδικάσει, αλλά σε όλο αυτό το διάστημα υποστηρίζουν με ποικίλους τρόπους. Ο Πρωθυπουργός ήταν ένας από τους δύο αρχηγούς κυβερνήσεων της Ευρωπαϊκής Ένωσης οι οποίοι στο περιθώριο της Γενικής Συνέλευσης του ΟΗΕ πριν από μερικές μέρες συναντήθηκαν, με τις δέουσες αγκαλιές, με τον Μπενιαμίν Νετανιάχου, καταζητούμενο από το Διεθνές Ποινικό Δικαστήριο μεταξύ άλλων και για εγκλήματα κατά της ανθρωπότητας, τον άνθρωπο που βρίσκεται πίσω από την αστάθεια που ταλανίζει την Ανατολική Μεσόγειο, τη Μέση Ανατολή και ταράζει τις τιμές του πετρελαίου διεθνώς. 
Με άλλα λόγια, όχι μόνο ο κ. Μητσοτάκης δεν παρουσίασε μέτρα τα οποία αιτιολογούν το να επιχαίρει ως «πυλώνας σταθερότητας», αλλά από την Κυβέρνησή του εκπορεύεται η αστάθεια η οποία έχει προκαλέσει τις εκρήξεις στις τιμές ενέργειας. Και αυτό πρέπει να το καταλάβουμε όλοι. 
Η Κυβέρνησή του έχει ευθύνη γι’ αυτό που συμβαίνει και οι Έλληνες πολίτες, επαναλαμβάνω, καλούνται να πληρώσουν με αυτές τις ανατιμήσεις μια τυχοδιωκτική πολιτική πολέμων στη Μέση Ανατολή. Θα έπρεπε η Κυβέρνησή μας να καταδικάσει τη σύρραξη Ισραήλ και Ηνωμένων Πολιτειών κατά του Ιράν, κάτι το οποίο δεν συνέβη. 
Θα έπρεπε να μην αγοράζουμε ακριβούς εξοπλισμούς από το Ισραήλ, όπως συνέβη στις 31 Αυγούστου με την αγορά του πολυεπίπεδου συστήματος αεράμυνας, γνωστού ως «ασπίδα του Αχιλλέα». Και φυσικά θα έπρεπε να διακοπούν και οι διπλωματικές σχέσεις με ένα κράτος όπως το Ισραήλ, που παραβιάζει το Διεθνές Δίκαιο με κάθε τρόπο και το οποίο σκορπάει την αστάθεια, την αβεβαιότητα και την κρίση που δημιουργεί την εκτίναξη των τιμών ενέργειας και δυσχεραίνει τη θέση των πολιτών απέναντι στο μεγάλο πρόβλημα της ακρίβειας. 
Αλλά βεβαίως δεν φτάνουν μόνο αυτά. Δεν φτάνει το γεγονός ότι ο Πρωθυπουργός δεν αναλαμβάνει, αλλά αντιθέτως, αποποιείται τις ευθύνες της Κυβέρνησής του για την κρίση, παρουσιάζοντάς την ως φυσικό φαινόμενο. Μια καταιγίδα, λέει, αλυσιδωτή που μας ήρθε από τον ουρανό. Ταυτόχρονα, τα μέτρα που ανακοίνωσε χθες για το πετρέλαιο θέρμανσης και για το πετρέλαιο κίνησης είναι ένα τίποτα.
Σε σχέση με το πετρέλαιο θέρμανσης, η τιμή του τον περασμένο Οκτώβρη κυμαινόταν στο 1,10 ευρώ. Τώρα, με τα μέτρα που ανακοινώνει για τη συγκράτηση της τιμής του από τις 15 Οκτωβρίου, δηλώνει πως θα μείνει η τιμή του στο 1,75 ευρώ. Πρόκειται δηλαδή για μια ανατίμηση η οποία μετά τις κυβερνητικές παρεμβάσεις θα έχει ακριβύνει το πετρέλαιο θέρμανσης κατά 60%. 
Και έρχεται ο Υπουργός Εθνικής Οικονομίας, ο κ. Πιερρακάκης, σήμερα το πρωί στη δημόσια τηλεόραση να πει ότι η Κυβέρνηση, λέει, δεν κουνάει το δάχτυλο προς τους πολίτες. Σιγά μην είχε και το παραμικρό δικαίωμα να κουνήσει το δάχτυλο, αλλά εν πάση περιπτώσει, λέει, δεν κουνάει τον δάκτυλο, αλλά δίνει το χέρι. Κι εμείς λέμε ότι δίνει το χέρι για να αφήσει μέσα ένα φιλοδώρημα και μετά να το τραβήξει πάλι και να αφήσει τους πολίτες στο έλεος της κρίσης του κόστους ζωής και της ακρίβειας. 
(Θόρυβος στην Αίθουσα)
Το ίδιο συμβαίνει, δυστυχώς, και με το ντίζελ, το πετρέλαιο κίνησης. Πριν ξεσπάσει η σύρραξη στη Μέση Ανατολή... 
Κύριε Πρόεδρε, θα ήθελα λίγη ησυχία στην Αίθουσα από την πτέρυγα του ΠΑΣΟΚ, γιατί δεν μπορώ να συγκεντρωθώ. 
ΠΡΟΕΔΡΕΥΩΝ (Γεώργιος Γεωργαντάς): Έχετε δίκιο.
Παρακαλώ! Παρακαλώ! 
ΑΛΕΞΑΝΔΡΟΣ ΚΑΖΑΜΙΑΣ: Και την ίδια στιγμή όσον αφορά το ντίζελ, η τιμή του ήταν στο 1,57 ευρώ στις 28 Φεβρουαρίου, δηλαδή πριν ξεσπάσει η σύρραξη στη Μέση Ανατολή. Αυτήν τη στιγμή κυμαίνεται η τιμή του στα 2,2 ευρώ. Δηλαδή έχουμε μια αύξηση περίπου 40%. Τώρα με την επιδότηση που είναι 10% με 15% και μια συνεισφορά από τα διαλυστήρια, θα επιδοτηθεί το ντίζελ για ένα διάστημα κατά 20 λεπτά. Αυτό συνιστά 10%. Δηλαδή υπάρχει αύξηση για τον πολίτη 40% και η Κυβέρνηση έρχεται να το μειώσει κατά 10%. Και πρέπει εμείς να αισθανόμαστε τυχεροί!
Βέβαια, έχουμε και τους διάφορους αδαείς και θρασείς Βουλευτές και Υπουργούς της Κυβέρνησης, πρώην Υπουργός της Κυβέρνησης, όπως τον κ. Κουλκουδίνα που μας λέει «Ποιο είναι το πρόβλημα; Η Συγγρού είναι γεμάτη», ο κ. Τσιάρας που διατέλεσε Υπουργός και θα έπρεπε να ξέρει καλύτερα, μας λέει «Πήγα στην περιφέρειά μου και η εθνική οδός ήταν για γεμάτη». 
Και κανένας δεν γυρνάει να τους πει, πέρα από το γεγονός ότι αυτά δείχνουν και ασχετοσύνη και αλαζονεία, ότι το κόστος της ενέργειας είναι ένα ανελαστικό κόστος για το νοικοκυριό που ακόμη και να ακριβύνει πολύ η βενζίνη, δεν μπορεί να ανταποκριθεί ο οδηγός ή ο πολίτης, ο οποίος πηγαίνει στη δουλειά του ή ο οποίος πρέπει να μεταφερθεί, άμεσα σε αυτό. Μπορεί μακροπρόθεσμα, μεσοπρόθεσμα δεν μπορεί. 
Οπότε το γεγονός ότι υπάρχουν ακόμη αυτοκίνητα σημαίνει πως ο προϋπολογισμός του νοικοκυριού επιβαρύνεται ακόμη περισσότερο εις βάρος άλλων δαπανών του νοικοκυριού. Και όπως γνωρίζουμε, τα καύσιμα καταλαμβάνουν περίπου το 10% του μέσου εισοδήματος ενός νοικοκυριού στην Ελλάδα. Δηλαδή, πρόκειται για ένα σημαντικό μέρος των βαρών που σηκώνει το νοικοκυριό. 
Η Πλεύση Ελευθερίας υποστηρίζει ότι θα πρέπει να υπάρξουν τέσσερις παρεμβάσεις για την αντιμετώπιση του προβλήματος: Πλαφόν στα κέρδη, όπως έκανε η Κυβέρνηση, αλλά δεν θέλει να ξανακάνει, τον Μάρτιο με τις δύο πράξεις νομοθετικού περιεχομένου, πλαφόν στα κέρδη για τις εταιρείες εμπορίας καυσίμων, για τα πρατήρια και επίσης, κάτι που δεν έκανε η Κυβέρνηση, πλαφόν στα κέρδη των διυλιστηρίων και μείωση των οριζόντιων φόρων που ακριβαίνουν την τιμή των καύσιμων, δηλαδή του ΦΠΑ και του ειδικού φόρου κατανάλωσης. 
Πρέπει εδώ να σημειώσουμε ότι για τη βενζίνη βέβαια ο Πρωθυπουργός δεν είπε τίποτα. Στη συνέντευξή του στην ΕΡΤ στις 17 Σεπτεμβρίου, όταν ρωτήθηκε τι θα κάνει για τη βενζίνη, είπε «Εγώ για την αμόλυβδη δεν έχω πει τίποτα». Αυτή ήταν η απάντησή του. Δεν κάνει τίποτα η Κυβέρνηση για τη βενζίνη και βεβαίως οι πολίτες είναι στο έλεος αυτών των ανατιμήσεων. 
Τώρα σχετικά με το νομοσχέδιο που έχουμε μπροστά μας, το οποίο έρχεται να δώσει κίνητρα σε πολυεθνικές επιχειρήσεις, σε άμεσες ξένες επενδύσεις, όπως λέγονται, μεγέθους από 10 μέχρι 50 εκατομμύρια ευρώ, πρέπει να επισημάνουμε ότι όσα διατυμπανίζει η Κυβέρνηση περί αλλαγής του παραγωγικού μοντέλου από το 2023, επειδή, λέει, άρχισαν να αυξάνονται οι άμεσες ξένες επενδύσεις, δηλαδή προσελκύει η χώρα ξένο επενδυτικό κεφάλαιο, είναι παραμύθια. 
Παρουσιάζω εδώ -και θα το καταθέσω στα Πρακτικά- πίνακα από την Τράπεζα της Ελλάδας που δείχνει ότι και το 2023 το ύψος των άμεσων ξένων επενδύσεων ήταν στα 4,8 δισεκατομμύρια, δηλαδή λίγο πάνω από 2% του μεγέθους της οικονομίας, ενώ το 2019 όταν αναλάβατε ήταν στα 4,4 δισεκατομμύρια. Δεν υπάρχει μέχρι το 2023 κάποια ριζική αλλαγή. Υπάρχει όμως πράγματι μέχρι και το 2025 όπου οι άμεσες ξένες επενδύσεις ανήλθαν στα 11,5 δισεκατομμύρια περίπου. Όμως αυτή είναι μια πλασματική αύξηση και οφείλεται σε δύο βασικές κινήσεις. 
Η πρώτη κίνηση είναι ότι το 2023 η εταιρεία Masdar των Ηνωμένων Αραβικών Εμιράτων αγόρασε την ΓΕΚ Energy, επομένως δεν έχουμε καθαρή ξένη επένδυση στη χώρα, αλλά έχουμε αγορά εγχώριας επιχείρησης από μια ξένη εταιρεία. Αυτό προσμετράται βέβαια στα στατιστικά, αλλά δεν αποτελεί καθαρή ξένη επένδυση. Δεν αποτελεί αύξηση δηλαδή του επενδυτικού κεφαλαίου, υποκατάσταση είναι. 
Και το δεύτερο είναι ότι είχαμε φέτος τη μεταφορά του ομίλου Metlen Energy & Metals του Μυτιλιναίου στο χρηματιστήριο του Λονδίνου, ύψους περίπου 5 δισεκατομμυρίων. Και τα δύο μαζί μας δίνουν περίπου 8 δισεκατομμύρια, όση είναι η αύξηση εδώ στις άλλες ξένες επενδύσεις. 
Όταν μεταφέρεται ένας ελληνικός όμιλος σε ξένο χρηματιστήριο, οι επενδύσεις του στη χώρα προσμετρώνται ως ξένους επενδύσεις, αλλά στην πραγματικότητα ήταν ένας ελληνικός όμιλος ο οποίος μεταφέρθηκε. Άρα δεν έχουμε αλλαγή του παραγωγικού μοντέλου. Και καταθέτω στα Πρακτικά στοιχεία από την Τράπεζα της Ελλάδας.
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 Αλλά και να είχαμε αλλαγή του παραγωγικού μοντέλου, θα πρέπει να έχουμε υπόψιν μας ότι η προσέλκυση μεγάλων, άμεσων, ξένων επενδύσεων δημιουργεί αυτό που οι οικονομολόγοι αποκαλούν εξάρτηση. Και είχαμε πριν τη δικτατορία, στην δεκαετία του 1960, μια κατακόρυφη αύξηση των άμεσων ξένων επενδύσεων και υπάρχει μια εκτεταμένη βιβλιογραφία που συνδέει την εξάρτηση στις οικονομικές αυτές άμεσες ξένες επενδύσεις, πολλές από αυτές ήρθαν από τις Ηνωμένες Πολιτείες, μεταξύ των οποίων και η Esso Pappas, με την άνοδο της δικτατορίας. Με άλλα λόγια, υπάρχει μια αλληλεπίδραση -και αυτό πρέπει να το προσέχουμε- ανάμεσα στην προσέλκυση μεγάλων ξένων κεφαλαίων και στην εξάρτηση της εξωτερικής πολιτικής ενός κράτους. 
Αυτά είναι θεμελιωμένα στη βιβλιογραφία και θα πρέπει, συνεπώς, οποιαδήποτε κίνητρα δίδονται για την προσέλκυση άμεσων ξένων επενδύσεων να δίνονται με προσοχή, στοχευμένα και με πολύ αυστηρούς ελέγχους για να μην υπάρχει εξάρτηση. 
Το συγκεκριμένο νομοσχέδιο δίνει κίνητρα μέχρι και 20 εκατομμύρια ευρώ, κυρίως με τη μορφή φοροαπαλλαγών, λέει, αλλά νομίζουμε ότι μπορεί να εννοεί φοροελαφρύνσεων -αυτό δεν έχει ξεκαθαριστεί, εν πάση περιπτώσει, ένα από τα δύο- και δανείων από την Αναπτυξιακή Τράπεζα, τα οποία θα ενθαρρύνουν αυτές τις επιχειρήσεις να έρθουν εδώ να επενδύσουν. Και το ερώτημα είναι να επενδύσουν πού.
Σύμφωνα με το άρθρο 2, το σχέδιο το οποίο παρουσιάζει η Κυβέρνηση και το οποίο οι φορείς στην ακρόαση φορέων μας είπαν ότι δεν ενσωματώνεται, δεν εναρμονίζεται με το Εθνικό Αναπτυξιακό Σχέδιο, που είναι γεγονός, περιλαμβάνει κάποιους τομείς. Κάποιοι, όπως η τεχνητή νοημοσύνη, η βιοτεχνολογία, είναι όντως καινοτόμοι τομείς, αλλά έχουμε και κάποιους τομείς, οι οποίοι μας προκαλούν απορία.  Ένας τομέας από τους δέκα συνολικά είναι η υγεία: κέντρα αποθεραπείας και αποκατάστασης. Είδαμε τι γίνεται με την υγεία και τις ιδιωτικές κλινικές. Ένας δεύτερος τομέας είναι η κοινωνική πρόνοια και οι οίκοι ευγηρίας. 
Με άλλα λόγια, δύο από τους δέκα τομείς που προσδιορίζει το σχέδιο της Κυβέρνησης βρίσκονται στην υγεία. Και αναρωτιόμαστε: Χρειαζόμαστε ξένο κεφάλαιο για να αποκτήσουμε περισσότερα γηροκομεία; Αυτή είναι η πολιτική της Κυβέρνησης;
Αλλά δεν είναι μόνο αυτό. Ο μέσος Έλληνας σε σύγκριση με τον μέσο Ευρωπαίο είναι εκείνος που πληρώνει τρεις φορές παραπάνω από την τσέπη του για υπηρεσίες υγείας. Σύμφωνα με στοιχεία της Eurostat, ο μέσος Έλληνας πληρώνει περίπου 36% από την τσέπη του για υπηρεσίες υγείας, τη στιγμή που στην Ευρωπαϊκή Ένωση το ποσοστό αυτό είναι στο 16%. Επομένως, αντί να αυξάνονται οι δημόσιες υπηρεσίες προς τον πολίτη στον τομέα της υγείας, εδώ η Κυβέρνηση στρέφεται προς το να φέρει και άλλο κεφάλαιο, ξένο κεφάλαιο στην προκειμένη περίπτωση, για να δώσει και άλλη ιδιωτική υγεία στον πολίτη. Αυτό δεν μπορεί να μας βρει σύμφωνους. 
Δύο πράγματα τα οποία το νομοσχέδιο δεν προβλέπει ή δεν προβλέπει όπως θα έπρεπε, αφορούν τη λεγόμενη μετεγκατάσταση και τον επαναπατρισμό των κερδών. Ένα γνωστό πρόβλημα με τις άμεσες ξένες επενδύσεις είναι ότι αυτές έρχονται, παίρνουν πολλές φορές κίνητρα -και αυτό συμβαίνει με το νομοσχέδιο εδώ-, τα οποία είναι καλύτερα από αυτά που δίδονται στις εγχώριες μικρές και μεσαίες επιχειρήσεις, με αυτά τα κίνητρα, επομένως, μπορούν να εκτοπίσουν τις εγχώριες επιχειρήσεις από τον ανταγωνισμό, μένουν για λίγο και φεύγουν.
Θα πρέπει να υπάρχουν δύο ισχυρές ασφαλιστικές δικλείδες σε ένα τέτοιο νομοσχέδιο. Το πρώτο είναι ότι θα πρέπει να υπάρχει ένα όριο ποσοστού επαναπατρισμού των κερδών, δηλαδή οι άμεσες ξένες επενδύσεις δεν θα πρέπει να μπορούν να επαναπατρίσουν όλα τους τα κέρδη, αλλά θα πρέπει να μπορούν να περιορίσουν το πόσα κέρδη εκπατρίζουν για να τα επενδύσουν στην εγχώρια οικονομία, κάτι το οποίο δεν υπάρχει πουθενά στο νομοσχέδιο. Και το δεύτερο είναι, δεν θα πρέπει να μπορούν να μετεγκατασταθούν, δηλαδή να έρθουν εδώ λίγα χρόνια, να κάνουν μια γρήγορη επένδυση, να βγάλουν γρήγορα κέρδη, να εκτοπίσουν ελληνικές επιχειρήσεις από τον ανταγωνισμό και μετά να φύγουν. Το όριο της μετεγκατάστασης εδώ δίδεται σύμφωνα με το άρθρο 6 στα δύο χρόνια. Δηλαδή, οι επιχειρήσεις οι οποίες παίρνουν αυτά τα κίνητρα πρέπει να μείνουν τουλάχιστον δύο χρόνια και οι μακροχρόνιες υποσχέσεις τους για την οικονομία πρέπει να φτάνουν μόνο μέχρι τα έξι χρόνια. Από εκεί και πέρα μπορούν να πάρουν τα κίνητρα, να μετεγκατασταθούν μετά από δύο χρόνια και να ολοκληρώσουν την επένδυσή τους μετά από έξι χρονιά και τέλος καλό όλα καλά για αυτές τις επιχειρήσεις, όχι όμως για την ελληνική οικονομία, όχι όμως για την ελληνική ανάπτυξη, όχι όμως για τις εγχώριες επιχειρήσεις.
 Ποιος θα εγκρίνει τώρα τι κίνητρα θα πάρουν αυτές οι άμεσες ξένες επενδύσεις όταν έρθουν και επενδύσουν σε αυτούς τους τομείς, οι οποίοι είναι και ορισμένοι από αυτούς τουλάχιστον περίεργοι; Επιτροπές από το Υπουργείο Ανάπτυξης. Υπάρχει στο άρθρο 17 η λεγόμενη Επιτροπή Αξιολόγησης. Πόσο αντικειμενική είναι αυτή; 
Σας διαβάζω: «Συστήνεται από τον Υπουργό Ανάπτυξης και από τη Γενική Γραμματεία Ιδιωτικών Επενδύσεων του Υπουργείου Ανάπτυξης». Αυτή τι κάνει; Αξιολογεί τους φακέλους που φέρνουν οι επιχειρήσεις, οι άμεσες ξένες επενδύσεις. Αυτοί οι φάκελοι είναι μόνο στα χαρτιά και αποφασίζεται αν θα πάρουν κίνητρα αυτές οι επιχειρήσεις μέσω των σχεδίων που θα παρουσιάσουν, όχι αφού επενδύσουν. Αυτό, επίσης, είναι ένα πρόβλημα. 
Επιπλέον, αφού επενδύσουν, θα πρέπει να υπάρχει έλεγχος κατά τα άρθρα 20 και το άρθρο 21. Ποιος κάνει τον έλεγχο της επένδυσης; Μια τριμελής επιτροπή, η οποία πάλι διορίζεται από τον Προϊστάμενο της Γενικής Διεύθυνσης Αναπτυξιακών Νόμων και Άμεσων Ξένων Επενδύσεων του Υπουργείου Ανάπτυξης, ένας υπάλληλος αυτής της Γενικής Διεύθυνσης είναι μέλος, ένα μέλος από το Οικονομικό Επιμελητήριο Ελλάδας και ένα δεύτερο μέλος από το Τεχνικό Επιμελητήριο Ελλάδος. Πόσο πρέπει να ελέγξουν αυτές τις επενδύσεις; Ένα δείγμα του 30% μόνο. Το είπαμε στον Υπουργό και μας λέει είναι αρκετό το 30%, είναι πολύ, μάλιστα. Βεβαίως αυτό ανοίγει ένα πεδίο αυθαιρεσίας και ανεξέλεγκτης συμπεριφοράς.
Τώρα, πόσο κοστολογήθηκε αυτό το νομοσχέδιο; Το μόνο νούμερο που υπάρχει στην έκθεση του Υπουργείου για την κοστολόγηση είναι 5,3 χιλιάδες ευρώ, ενώ το κίνητρο για κάθε επιχείρηση μπορεί να φτάσει μέχρι τα 20 εκατομμύρια. Ρωτήσαμε τον κ. Θεοδωρικάκο: «Καλά, πώς δίνετε κίνητρα μέχρι 20 εκατομμύρια και δεν υπάρχουν αυτά στην κοστολόγηση;». Μας λέει: «Δεν παίρνουν δημοσιονομικό χώρο». Προσέξτε, δίνουν φοροαπαλλαγές, αλλά αυτές δεν επηρεάζουν τον προϋπολογισμό. Αυτά μόνο στο μυαλό της Κυβέρνησης γίνονται.
Εμείς γι’ αυτούς τους λόγους καταψηφίζουμε το νομοσχέδιο.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.
Παρακαλώ, κύριε Πρόεδρε.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Δεν ξέρω αν το θυμήθηκε κανένας σήμερα, αλλά γιορτάζει η Κύπρος την απελευθέρωσή της. Το θυμήθηκε κανένας; Δεν το βλέπω.
Χρόνια πολλά, λοιπόν, στην Κύπρο μας. Χρονιά πολλά, καλή λευτεριά και μια Κύπρο με ΑΟΖ τώρα με την Ελλάδα.
(Χειροκροτήματα από την πτέρυγα της Ελληνικής Λύσης)
Και λέω ΑΟΖ τώρα με την Ελλάδα, γιατί η Τουρκία έβγαλε Navtex τώρα που μιλάμε, τώρα διότι θέλει να κάνει, λέει, έρευνες μεταξύ Κατεχομένων και Τουρκίας, ώστε να συνδεθεί αγωγός τουρκικός.
Δεν είναι περίεργο ότι η Κυβέρνηση δεν ανακηρύσσει ΑΟΖ με την Κύπρο; Δεν είναι η Κυβέρνηση αυτή που άφησε μειωμένη επήρεια ανατολικά της Κρήτης; Άφησε τρύπα, δηλαδή, ώστε να μπορεί να την εκμεταλλευθεί η Τουρκία και ο Ερντογάν;
Για εμάς δεν είναι τίποτα τυχαίο. Είναι ένας βαθύς σχεδιασμός, εδώ και χρόνια, ώστε να αφήσουμε την Κύπρο ξεκρέμαστη και απλά να λέμε «χρόνια πολλά».
Η Ελληνική λύση δεν θα αφήσει την Κύπρο ξεκρέμαστη!
(Χειροκροτήματα από την πτέρυγα της Ελληνικής Λύσης)
Πάμε και στην οικονομία. Το πιο επικίνδυνο για μια χώρα, κύριοι συνάδελφοι, δεν είναι μια απλή κυβέρνηση που δεν μπορεί να λύσει προβλήματα. Όχι. Το πιο επικίνδυνο από όλα είναι μια κυβέρνηση που δεν καταλαβαίνει το πρόβλημα. Γιατί μια κυβέρνηση που προσπαθεί να λύσει προβλήματα, δεν μπορεί. Μια κυβέρνηση που δεν καταλάβαινε να λύσει το πρόβλημα και δεν μπορεί και είναι ανίκανη και γίνεται επικίνδυνη. Και αυτή είναι η Νέα Δημοκρατία.
(Χειροκροτήματα από την πτέρυγα της Ελληνικής Λύσης)
Όλο το πρόβλημα της ελληνικής οικονομίας είναι η μεταβολή αυτής της οικονομίας και η αλλαγή του παραγωγικού μας μοντέλου. Αν δεν αλλάξει το παραγωγικό μας μοντέλο, δεν πρόκειται να πετύχουμε τίποτα ποτέ.
Γιατί δεν άλλαξε η Νέα Δημοκρατία, το ΠΑΣΟΚ και ο Τσίπρας το παραγωγικό μοντέλο της χώρας; Κατά την άποψή μας, διότι είναι ανίκανοι να υπηρετούν τη λογική και την οικονομία.
(Χειροκροτήματα από την πτέρυγα της Ελληνικής Λύσης)
Για εμάς η Ελλάδα δεν είναι φτωχή. Έχει πλούτο Έχει πραγματικό πλούτο, τον οποίο τον εκποιεί σήμερα η Νέα Δημοκρατία με άκομψο και χυδαίο τρόπο. Ξεπουλάει όλα τα ασημικά, τα χρυσαφικά και τα διαμάντια έναντι πινακίου φακής. Αυτός ο πλούτος πρέπει να επανέλθει στον απλό Έλληνα πολίτη και όχι στον ολιγάρχη.
(Χειροκροτήματα από την πτέρυγα της Ελληνικής Λύσης)
Ας κάνουμε, λοιπόν, μερικά απλά μαθήματα στην Κυβέρνηση του τι σημαίνει «επενδύσεις». Ξεκινάμε από τα βασικά, δεν γίνεται αλλιώς. Τα βασικά, το άλφα. Άλφα, βήτα, γάμα, δέλτα, να μάθουμε την αλφαβήτα εδώ μέσα, γιατί όλοι οι ημιμαθείς μαζεύτηκαν και μιλούν για την οικονομία.
Θέλετε παθητικές επενδύσεις εσείς. Παθητική επένδυση τι σημαίνει, ξέρετε; Είναι αυτή που δεν μπορεί να παράγει πλούτο, να δημιουργήσει υπεραξία προϊόντων. Αγορές ακινήτων, ξεπούλημα, με κατασχέσεις από τα funds, εξαγορές υφιστάμενων επιχειρήσεων, που σημαίνει ξεπούλημα έναντι πινακίου φακής, εταιρικές αναδιαρθρώσεις, κομπινούλες δηλαδή, και δάνεια. Αυτές είναι οι ψευτοπενδύσεις της Νέας Δημοκρατίας. Δεν θα πω για τις ανεμογεννήτριες, δεν θα πω για τα funds, δεν θα πω για τα μαύρα που έρχονται από την Τουρκία και μπαίνουν σε μόχλευση ή από τα Σκόπια για να αγοράσουν τα ακίνητα των Ελλήνων, δεν θα πάω για τα ψευτοδάνεια που δίνουν σε μεγάλους κολοσσούς.
Για εμάς παραγωγική επένδυση είναι άλλο πράγμα, για να τα βάλουμε σε μια τάξη, σε μια τάξη για να αλλάξουμε την οικονομική κατάσταση του τόπου. Η παραγωγική επένδυση είναι οι νέες μονάδες, η μεταποίηση, η μικρομεσαία επιχείρηση, η υπεραξία προϊόντων, δηλαδή παράγω προϊόντα, μου δίνουν υπεραξία από το απλό λάδι, το τυρί ή από οποιοδήποτε άλλο βιοτεχνικό προϊόν. Παραγωγή, κόστος ένα ευρώ. Όταν το πουλάς, πάει εφτά, οχτώ, εννιά. Άρα, μπορώ να πάρω και χρήματα ως εφορία και όχι να τον καταδυναστεύω. Αυτή είναι η επένδυση: Νέες υποδομές που μπορούν να δώσουν θέσεις εργασίας, όχι τα Data centers που είναι και ενεργοβόρα και υδροβόρα και καταστρέφουν την Ελλάδα χωρίς θέσεις εργασίας και οι ανεμογεννήτριες με δυο σεκιουριτάδες από κάτω. Αυτές είναι οι επενδύσεις.
(Χειροκροτήματα από την πτέρυγα της Ελληνικής Λύσης)
 Και λέω ότι διαφέρουμε στη φιλοσοφία, γιατί εμείς επί του πεδίου εργαζόμαστε. Το λέω ευθέως, πλέον. Αν δούμε τους πολιτικούς Αρχηγούς ποια είναι η εργασία τους, πού εργάζονται, πού δούλεψαν, θα δούμε ότι οι περισσότεροι είναι άεργοι. Δεν λέω άνεργοι. Ο άνεργος οδηγείται στην ανεργία από την έλλειψη κυβερνητικής πολιτικής. Ο άεργος είναι από επιλογή άεργος, γιατί είναι επαγγελματίας πολιτικός και ο επαγγελματίας πολιτικός και οι επαγγελματίες πολιτικοί, οι άεργοι, οδήγησαν τη χώρα στην πτώχευση και γι’ αυτό πρέπει οι εργαζόμενοι να το καταλάβουν. 
(Χειροκροτήματα από την πτέρυγα της Ελληνικής Λύσης)
Έχουμε δυσάρεστα νέα από την Ευρωπαϊκή Ένωση πολλά. Απ’ ό,τι μαθαίνω με έγγραφο 13 Σεπτεμβρίου του 2026 από τη Γενική Διεύθυνση Αγροτικής Πολιτικής, ενδέχεται να ζητηθούν και άλλα χρήματα πίσω από κακές επιλογές στα βιολογικά. Αυτή η επιστολή απεκρύβη περιέργως. Γιατί δεν μας λέει η Κυβέρνηση αν ήρθε η επιστολή; Για τα βιολογικά προϊόντα εκ νέου χρήματα ζητούνται από την Ευρωπαϊκή Ένωση. Ας μου πει αυτή η Κυβέρνηση τι έκανε σωστά μέχρι σήμερα. Αγροτική πολιτική, αποτυχία. Ενεργειακή πολιτική, αποτυχία. Εξωτερική πολιτική, αποτυχία. Οικονομική πολιτική, αποτυχία.
(Χειροκροτήματα από την πτέρυγα της Ελληνικής Λύσης)
 «Στάχτη και μπούρμπερη» αφήνετε πίσω. Φύγετε τώρα, κάντε εκλογές να σωθεί ο τόπος, επιτέλους. 
(Χειροκροτήματα από την πτέρυγα της Ελληνικής Λύσης)
Και τι κάνουν; Βρήκαν το κόλπο για να τους λιβανίζουν. Έχω μπροστά μου το site «Voice News.gr». Είναι έγκριτο site. Με υπογραφή του κ. Μαρινάκη δίνουν από το Ταμείο Ανάκαμψης εκατομμύρια ευρώ -7, 10, δεν ξέρω πόσα είναι- για νέες δράσεις, λέει, των υπηρεσιών υγείας. Θα διαφημίζουν αυτό το MedWatch, απ’ ό,τι κατάλαβα. 
Γελάμε, δυστυχώς, κύριε Γερουλάνο, με την κατάντια. Δίνουν 10 εκατομμύρια ευρώ για να διαφημίσουν μια εφαρμογή από το Ταμείο Ανάκαμψης. Όταν από το Ταμείο Ανάκαμψης οι Βούλγαροι έστησαν μπαταρίες και βγάζουν 1,5 δισεκατομμύριο ευρώ, εμείς δίνουμε από το Ταμείο Ανάκαμψης λεφτά για να διαφημίσουμε και να λιβανίσουμε τον Πρωθυπουργό και την Κυβέρνησή του, την αποτυχημένη Κυβέρνησή του. 
Θα το πω και λίγο άκομψα. Θεωρώ ότι η Ελλάδα δεν έχει Πρωθυπουργό, έχει μετεωρολόγο. Χθες έκανε προβλέψεις καταιγίδων. Έγιναν στην Κρήτη. Τι ήθελε και το είπε; Πλημμύρισε σήμερα η Κρήτη. Το μόνο που έπεσε μέσα είναι στα μετεωρολογικά δεδομένα. Το είπε και έγινε. Πλημμύρισε η Κρήτη μας. 
Μετά από χρόνια, λοιπόν, ανακαλύπτει ο Πρωθυπουργός μας ότι έρχεται καταιγίδα, λέει, ενεργειακή. Τα λέγαμε το 2019. Ήμουν εδώ και το 2019 και το 2020 και του το έλεγα και ήταν εκεί στην καρέκλα του Πρωθυπουργού που πάντα απουσιάζει, βέβαια. Δεν του αρέσει αυτή η καρέκλα. Του θυμίζει το εδώλιο για να κάθεται εκεί και να απολογείται, γιατί πρέπει να απολογείται. Είναι κατηγορούμενος για όσα έχει κάνει αυτός και η Κυβέρνησή του. Είναι υπόδικοι. 
(Χειροκροτήματα από την πτέρυγα της Ελληνικής Λύσης)
Μεταφορικά, αν και κυριολεκτικά έπρεπε να ήταν και υπόδικοι για την υπόθεση των Τεμπών. Θα τα πω σε λίγο. Ήταν εκεί, λοιπόν. Μόλις του είπα ότι έρχεται κρίση, καταιγίδα ενεργειακή, επισιτιστική, σηκώθηκε και με είπε ψεκασμένο. Ψεκασμένο! Και μου κόλλησαν τη ρετσινιά τα δεξιά τρολ.
Τα μέτρα, λοιπόν, που ανακοίνωσε χθες για την καταιγίδα που έρχεται ο Πρωθυπουργός είναι ασπιρίνη. Είναι ασπιρίνη στη γάγγραινα των πτωχευμένων Ελλήνων και θα το εξηγήσω γιατί είναι ασπιρίνη.
Λέγαμε για 120 δόσεις τον Ιούνιο εδώ. Ο κ. Βιλιάρδος, ο κ. Φωτόπουλος και οι υπόλοιποι Βουλευτές της Ελληνικής Λύσης λέγαμε για 120 δόσεις τον Ιούνιο και μας έλεγαν από εδώ οι Υπουργοί ότι «δεν γίνεται ρε παιδιά, δεν μπορούμε να το κάνουμε, δεν μπορούμε». Τέσσερες μήνες μετά θέλουν τις 120 δόσεις. Ή μας λέγανε ψέματα τότε ή τώρα κάνουν κάτι γιατί πιέζονται λόγω των εκλογών που θα μαυριστούν. Αλλιώς δεν δικαιολογείται. 
(Χειροκροτήματα από την πτέρυγα της Ελληνικής Λύσης)
Τις κάνατε τις 72 τότε. Απέτυχε το μέτρο. Τώρα πώς γίνεται να πετύχουν οι 120 δόσεις; Δεν θα πετύχουν. Σας το λέω από τώρα. Δεν θα πετύχουν γιατί έχεις ένα κράτος τοκογλυφικό. Χρωστάει ο πολίτης 100 ευρώ και ο τόκος είναι 5,8, χρωστάει το δημόσιο 100 ευρώ και ο τόκος είναι -πόσο;-1,5 ή 1,8 ή δεν δίνει τόκους. Τι είναι τούτο; Πραγματικοί τοκογλύφοι είναι. Πραγματικοί τοκογλύφοι είναι αυτοί. Πραγματικοί τοκογλύφοι! Δηλαδή, για να καταλάβετε, καταδυναστεύουν με φορομπηχτικές πολιτικές, με τοκογλυφία οι κύριοι που κυβερνάνε τους Έλληνες πολίτες. 
(Χειροκροτήματα από την πτέρυγα της Ελληνικής Λύσης)
Αν δεν διαγραφούν όλες οι προσαυξήσεις άπαξ δια παντός και δεν γίνουν πραγματικές 120 δόσεις, δεν πρόκειται ο μικρομεσαίος να επιβιώσει γιατί τα χρέη αυτά -να σας το πω- αφορούν κυρίως πολίτες, αλλά και μικρομεσαίες επιχειρήσεις. Οι μεγάλοι έχουν υπερδανειστεί, παίρνουν δισεκατομμύρια εύκολα. Πάρε ένα δισεκατομμύριο, πάρε δυο δισεκατομμύρια, πάρε πεντακόσια εκατομμύρια. Όλο το Ταμείο Ανάκαμψης το ξεκοκκάλισαν οι μεγάλοι, οι καναλάρχες, οι ολιγάρχες, τα αφεντικά της πόλης, τα αφεντικά του χωριού, τα αφεντικά του κράτους σας, του κράτους που θα επανιδρύσει η Ελληνική Λύση για να υπηρετεί τον πολίτη και όχι τον ολιγάρχη. 
(Χειροκροτήματα από την πτέρυγα της Ελληνικής Λύσης)
Πάμε και στα funds. Να του πω του κ. Πρωθυπουργού, αν δεν του το είπαν οι οικονομικοί του σύμβουλοι, ότι οι servicers είναι οι μπροστινοί, είναι τα τηλεφωνικά κέντρα. Τα funds είναι το πρόβλημα. Πήρε μέτρα εναντίον των servicers. Μα, δεν είναι οι servicers το πρόβλημα, τα funds είναι το πρόβλημα. 
Ε, λοιπόν, funds χωρίς ελληνικό ΑΦΜ θα φύγουν με την Ελληνική Λύση κλοτσηδόν και θα επιστραφούν οι περιουσίες των Ελλήνων στους Έλληνες. Δεν υπάρχει άλλη λύση. 
(Χειροκροτήματα από την πτέρυγα της Ελληνικής Λύσης)
Και μια και είπα για τα Τέμπη, να τα βάλουμε σε μια τάξη τα πράγματα επειδή με πιάνει η αηδία με αυτά που ακούω στα κανάλια. Αηδιάζω πραγματικά με το θράσος των κυβερνώντων. 
Να υπενθυμίσουμε, λοιπόν, και στο ΠΑΣΟΚ, κύριε Γερουλάνο, που το πήρατε πάλι στην πλάτη σας το θέμα, ενώ τα Τέμπη τα αποκάλυψε η Ελληνική Λύση -εμείς φάγαμε την πλέμπα και τώρα θα γίνετε και μάγκες, όχι εσείς, ο Πρόεδρός σας, με διάφορες ανακοινώσεις-  και να του υπενθυμίσω ότι την τρίτη μέρα εδώ μέσα και ένα μήνα μετά ζητήσαμε εξεταστική και προανακριτική. Όμως, εμείς είμαστε έντεκα Βουλευτές. Μόνο εσείς μπορούσατε να το κάνατε. 
Άρα, μη μας λέτε ότι το ΠΑΣΟΚ το έκανε, διότι εγώ ήμουν ο ψεκασμένος όταν το ΠΑΣΟΚ σιωπούσε και ο Τσίπρας ήταν εδώ και σιωπούσαν για την έκρηξη, όταν τους έλεγα από πού οφείλεται η έκρηξη. Φτάνει πια το σκύλευμα. 
(Χειροκροτήματα από την πτέρυγα της Ελληνικής Λύσης)
Και εδώ υπάρχει μια παγίδα. Το πρόβλημα δεν είναι το μπάζωμα, ξέρετε. Πάλι εδώ υπάρχει μια επιφάνεια στη γνώση. Δεν είναι το μπάζωμα. Κάνετε λάθος όλοι και οι δημοσιογράφοι. Το πρόβλημα είναι το ξεμπάζωμα. Βγάλανε πρώτα δύο μέτρα εδάφους, απέσυραν ό,τι υπήρχε από το έγκλημα, τα πέταξαν στο Κουλούρι κάτι νύχια, κάτι δάχτυλα, κάτι πόδια, κάτι κεφάλια που βρέθηκαν του φίλου μου εκεί του νεκρού και μετά έφεραν και δυο μέτρα μπάζα από πάνω και τα έθαψαν.
Άρα, δεν είναι το μπάζωμα, είναι το ξεμπάζωμα. Γι' αυτό υπάρχει λύση. Γιατί ξεμπαζώνει τη συγκάλυψη της Νέας Δημοκρατίας. Γι’ αυτό υπάρχει η Ελληνική Λύση. 
(Χειροκροτήματα από την πτέρυγα της Ελληνικής Λύσης)
Όσο για τα ξυλόλια, που ειρωνεύονται κάτι δημοσιογραφίσκοι, κάτι ανθρωπάκια δειλά, να τους υπενθυμίσω ότι το ξυλόλιο όντως το ανέφερε πρώτος ο Βελόπουλος εδώ. Το ανέφερα, ναι, γιατί έφερα τα χημικά εγκαύματα των πυροσβεστών από τη δεύτερη μέρα, έφερα φωτογραφίες και από το νοσοκομείο Λάρισας τι ακριβώς έλεγαν οι γνωματεύσεις, ότι τα εγκαύματα δεν ήταν από πυρκαγιά. 
Πάμε, όμως, στην ουσία. Ο κρατικός ΕΟΔΑΣΑΑΜ δεν μίλησε για ξυλόλιο; Ο δικός τους. Αυτοί έβαλαν τον ΕΟΔΑΣΑΑΜ και αναφερόταν σε ξυλόλιο. Δεύτερον, το Χημείο του Κράτους δεν έγραψε για ξυλόλιο; Το έγραψε. Τρίτον, ο Πρωθυπουργός στον ALPHA δεν είπε ότι κάτι υπήρχε εκεί μέσα να το ψάξουμε; Ε, λοιπόν, υπήρχε εκρηκτικό μείγμα. Μη μου λέτε ότι δεν υπήρχε. Να δούμε αν υπήρχε ή δεν υπήρχε.
(Χειροκροτήματα από την πτέρυγα της Ελληνικής Λύσης)
Και πάμε και στο τελευταίο. Να δεχθώ από κάποιους που τα έκαναν πλακάκια με την Κυβέρνηση ότι ήταν έλαια σιλικόνης, γιατί αυτό λέτε τώρα. Λέτε ότι ήταν έλαια σιλικόνης. Ρωτώ τον Υπουργό και την Κυβέρνησή του: Αγωγή στη SIEMENS  έκαναν γιατί τα έλαια σιλικόνης ανήκουν στις SIEMENS; Το ελληνικό κράτος έκανε αγωγή, αφού λένε ότι είναι τα έλαια σιλικόνης και δεν μετέφερε τίποτα το τρένο; Ναι ή όχι;
(Χειροκροτήματα από την πτέρυγα της Ελληνικής Λύσης)
Ποιον κοροϊδεύετε, βρε; Ποιον κοροϊδεύετε; Έλεγε ο παππούς μου «σαν και εσάς θέλουμε χίλιους, δυο χιλιάδες, τρεις χιλιάδες». Ποιος είναι, λοιπόν, για τα μπάζα τώρα; Ρωτώ. Ο Φλωρίδης που δεν παραιτείται ή ο Πρωθυπουργός που κρύβεται πίσω από τον Τριαντόπουλο, γιατί κανένας Τριαντόπουλος δεν θα μπορούσε να δώσει εντολή να ξεμπαζωθεί και να μπαζωθεί; Το γραφείο του Πρωθυπουργού ή ο ίδιος ο Πρωθυπουργός έπρεπε να είναι υπόδικος σήμερα για εγκληματική αμέλεια. Έπρεπε να είναι στο σκαμνί. Αυτή είναι η ωμή πραγματικότητα που κανείς δεν τολμάει να πει και μόνο η Ελληνική Λύση λέει. 
(Χειροκροτήματα από την πτέρυγα της Ελληνικής Λύσης)
(AK)
Κι ακούω τους Υπουργούς στα κανάλια της Νέας Δημοκρατίας, θα σας πω τι λένε οι Υπουργοί, το λέει η πιάτσα όλη. Λέτε μπούρδες. Λέτε μπούρδες. Γιατί έχετε τα τσιράκια σας τους δημοσιογράφους, οι οποίοι σας λιβανίζουν. Απόδειξη; Η δήλωση του εθνικού «Πινόκιο» Σπυρίδωνος Γεωργιάδου: «Προσπαθώ να μιλήσω χθες», λέει, «στην προεκλογική μου ομιλία, αλλά δεν μπορώ», λέει, «γιατί δεν σταματώ να τρώω κεμπάπ στο τάδε μαγαζί». Κάνει διαφήμιση στο μαγαζί με το TikTok. Έτρωγε κεμπάπ. Ό,τι να ’ναι. Ό,τι να ’ναι!
Ξέρετε τι λένε οι νεολαίοι, κύριοι της Νέας Δημοκρατίας; Είστε κλάιν μάιν. Αυτό είστε. Αυτό λέει η νεολαία. Ό,τι να ’ναι, όπου να ’ναι, ό,τι του φανεί του λωλο-Στεφανή!
(Χειροκροτήματα από την πτέρυγα της Ελληνικής Λύσης)
Όσο για τα ενδοοικογενειακά σας και την αλαζονεία των Υπουργών, μια ανάγνωση μόνο στις δηλώσεις των Υπουργών, αντιλαμβάνεται ο πλέον καλοπροαίρετος ή κακοπροαίρετος ότι ζείτε στον κόσμο σας και ότι η γελοιότητα θριαμβεύει. «Μπάφο καπνίζεις;», «Ζάχαρη η Ελλάδα», «Βζιν η οικονομία», «Όλα είναι καλά», «Αν δεν έχετε λεφτά, πάτε με τα πόδια.» Οι Υπουργοί τα είπαν αυτά. Προσποιήστε ότι είστε σοβαροί, αλλά είστε ασόβαροι και αξίζει να σας πω κάτι καλύτερο τώρα και θα σας το πω γιατί αξίζει για τη Νέα Δημοκρατία.
(Χειροκροτήματα από την πτέρυγα της Ελληνικής Λύσης)
Γι’ αυτό και ο «λιβανιστής» του Μαξίμου, ο εθνικός «λιβανιστής» -ο Πρωτοσάλτες, πώς λέγεται, πορτοσαλταρισμένος, πώς λέγεται αυτός ο τύπος, ο απίθανος-, αγανάκτησε και έβαλε και χέρι στον Γεωργιάδη, τον κολλητό του, στον εθνικό «Πινόκιο». Του έβαλε χέρι, αλλά είπε και την μπούρδα του ο εθνικός «λιβανιστής» του Μαξίμου, ο κ. Πορτοσάλτε. «Σβήστε τα φώτα, είναι η λύση για το ακριβό ρεύμα». Σβήστε τα φώτα, ρε παιδιά, καίμε ρεύμα. Στο τέλος θα μας πείτε μην αναπνέετε για να πεθάνετε. Και τους ακούω τους δημοσιογράφους να λένε τις μπαρούφες τους και τις ανοησίες τους. 
Πάμε και στην εξωτερική πολιτική. Θα ήθελα να ρωτήσω κάτι. Είναι αλήθεια ότι δώσαμε τα οστά του Τσάρου Σαμουήλ στη Βουλγαρία -χθες αντέδρασε ο Μητροπολίτης Δράμας- και πήραμε σαράντα οκτώ εκκλησιαστικά, λέει, κειμήλια που συλήθηκαν από τους Βουλγάρους από μία μονή στις Σέρρες, την Εικοσιφοίνισσα. Είναι σαράντα οκτώ εκκλησιαστικά κειμήλια από τις Μητροπόλεις Δράμας και Ξάνθης. Να ρωτήσω κάτι. Είπε: «Χάνουμε το διαπραγματευτικό χαρτί έναντι των κειμηλίων που υπολείπονται, γιατί χρωστάνε χιλιάδες κειμήλια οι Βούλγαροι στην Ελλάδα.»
Εγώ θα σας πω κάτι πολύ απλό, πέρα από τα υπόλοιπα, κύριοι της Νέας Δημοκρατίας, πραγματικά είστε πατριώτες χαβιαρίου, ούτε καν πατριώτες της φακής. Και θα σας πω γιατί, τώρα.
(Χειροκροτήματα από την πτέρυγα της Ελληνικής Λύσης)
Τους βάλατε στην Ευρωπαϊκή Ένωση χωρίς όρους. Και τι κάνετε; Τους δίνετε και 1,5 δισ. τον χρόνο, στους Βούλγαρους, από τις ανεμογεννήτριες με τις μπαταρίες, τους δίνετε και τα οστά του Σαμουήλ -που είναι σοβινιστικό κειμήλιο γι’ αυτούς, γιατί ο Σαμουήλ ήθελε και τη Μακεδονία και τη Θράκη και όλα αυτά- και έρχονται τώρα οι Βούλγαροι, ακούστε, και μας λένε ότι θα μας κόψουν τα νερά του Έβρου γιατί έληξε η διεθνής συνθήκη του 1964 για αποζημιώσεις και δεν θα έχει νερό να πιει ο Έβρος, θα διψάσουν οι Εβρίτες. Αυτοί είστε. 
(Χειροκροτήματα από την πτέρυγα της Ελληνικής Λύσης)
Εδώ και δύο χρόνια δεν κάνατε τίποτα για να απαιτήσετε από τους Βουλγάρους νερό για τον Άρδα. Αυτή είναι η Κυβέρνηση. Πείτε μου πού πετύχατε.
Και κλείνοντας να πω το εξής, να το μάθουν όλοι οι Έλληνες, για το ακριβό ρεύμα φταίει και το ΠΑΣΟΚ και η Νέα Δημοκρατία και ο Τσίπρας. Φταίτε. Όλοι είστε υπέρ της πράσινης απάτης. Όλοι. Όλοι εδώ μέσα, πλην ημών. Όλοι δεν μιλήσατε ποτέ για τις ανεμογεννήτριες και τις μπαταρίες, που λέγαμε δεν έχουμε μπαταρίες. Όλοι, πλην ημών. Το ότι κερδίζουν 1,5 δισ. οι Βούλγαροι τον χρόνο από τις μπαταρίες, το προσπερνάτε οι περισσότεροι. Δεν κάνατε εξορύξεις ποτέ. Όλοι εσείς βοηθάτε την Ουκρανία εναντίον της Ρωσίας, ενώ μπορούμε να πάρουμε φθηνό φυσικό αέριο από τη Ρωσία και το πληρώνουμε 400% και θα το φέρουμε το ρωσικό φυσικό αέριο από την Τουρκία. Πληρώνουμε τους Τούρκους. Όλοι εσείς φταίτε. Δεν ελέγξατε ποτέ τα διυλιστήρια. Τα δύο μόνο διυλιστήρια.
(Χειροκροτήματα από την πτέρυγα της Ελληνικής Λύσης)
Κλείνοντας, να πω το εξής. Όλοι εδώ μέσα νομίζουν ότι είναι μεγάλοι, αλλά έλεγε κάτι ο Αίσωπος. «Πω, πω, σκόνη που σήκωσα», η μύγα το έλεγε αυτό. Η μύγα που ήταν στο πίσω μέρος του άρματος, νόμιζε ότι η σκόνη ήταν από αυτήν, ενώ η σκόνη ήταν από το άρμα. Είστε πολύ μικροί για τη μεγάλη Ελλάδα που οραματίζεται ο Έλληνας, που οραματίζεται η Ελληνική Λύση. Πολύ μικροί. Και προτάσεις υπάρχουν πολλές. 
(Χειροκροτήματα από την πτέρυγα της Ελληνικής Λύσης)
Κλείνοντας, να πω στο ΠΑΣΟΚ, για ακόμα μια φορά, ότι η ιστορία με τον νόμο για τα χρέη, ήταν δική μας. Την φέραμε εδώ. Δεν την ψήφισε κανείς. Η ιστορία για το κούρεμα των ληξιπρόθεσμων ήταν δική μας. Τουλάχιστον, μη συμπεριφερόμαστε πολιτικά πρόστυχα. Και αυτά που λέω, τα εννοώ. Για εμάς, αλαζόνες, άφρονες είναι στη Νέα Δημοκρατία. Η έπαρση κυβερνάει και όχι η πολιτική ουσία, αλλά η επικοινωνία. Φύγετε τώρα. Πηγαίνετε σε εκλογές για να σωθεί ο τόπος. Δεν υπάρχει άλλη λύση. Είναι μονόδρομος. 
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πρόεδρε.
Εισερχόμαστε στον κατάλογο των ομιλητών. 
Τον λόγο έχει η κ. Ασημίνα Σκόνδρα από τη Νέα Δημοκρατία. 
Θα ακολουθήσει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Γερουλάνος και στη συνέχεια εσείς, κύριε Οικονομόπουλε, αφού υπάρξει και ένας Βουλευτής ακόμα. 
ΔΗΜΗΤΡΙΟΣ ΜΠΙΑΓΚΗΣ: Κύριε Πρόεδρε, δύο ομιλητές πρέπει να παίρνουν τον λόγο. Έτσι δεν έχουμε πει; 
ΠΡΟΕΔΡΕΥΩΝ (Γεώργιος Γεωργαντάς): Έχουμε πει δύο, αλλά για να διευκολύνουμε λίγο τους Κοινοβουλευτικούς σήμερα.
ΔΗΜΗΤΡΙΟΣ ΜΠΙΑΓΚΗΣ: Να διευκολύνουμε, όμως, και τους συναδέλφους μου.
ΠΡΟΕΔΡΕΥΩΝ (Γεώργιος Γεωργαντάς): Εντάξει, ωραία. Θα μιλήσετε και εσείς και μετά ο κ. Γερουλάνος. Οπότε η κ. Σκόνδρα τώρα έχει τον λόγο, μετά ο κ. Μπιάγκης και μετά ο κ. Γερουλάνος. 
Κυρία Σκόνδρα, παρακαλώ. 
ΑΣΗΜΙΝΑ ΣΚΟΝΔΡΑ: Ευχαριστώ, κύριε Πρόεδρε.
Κύριε Υφυπουργέ, αγαπητοί συνάδελφοι, μετά τους χαρακτηρισμούς τους ευγενικούς -όπως άλλωστε ταιριάζει σε Αρχηγό κόμματος- του κ. Βελόπουλου, την ενημέρωση επί παντός επιστητού και τη γενικευμένη καταστροφολογία, ας μπούμε και στο σημερινό νομοσχέδιο το οποίο αφορά τη δημιουργία ενός σύγχρονου και συνεκτικού πλαισίου προσέλκυσης άμεσων ξένων επενδύσεων και, κυρίως, τη διοχέτευση κεφαλαίων στην ενίσχυση της παραγωγικής βάσης της οικονομίας μας. Γιατί το ζητούμενο δεν είναι απλώς να έρθουν χρήματα από το εξωτερικό. Το ουσιαστικό είναι αυτά τα κεφάλαια να μετατραπούν σε παραγωγική δραστηριότητα, σε νέες θέσεις εργασίας, σε τεχνογνωσία δημιουργώντας μεγαλύτερη προστιθέμενη αξία. Αυτό άλλωστε είναι και η φιλοσοφία του νομοσχεδίου, που δημιουργεί ένα ειδικό καθεστώς κινήτρων για επενδυτικά σχέδια χρηματοδοτούμενα από μη εγχώρια κεφάλαια και κατευθυνόμενα σε τομείς με παραγωγικό ενδιαφέρον. 
Το πλαίσιο που εισάγεται είναι συγκεκριμένο. Προβλέπονται διαδικασίες αξιολόγησης, έγκρισης ελέγχου και παρακολούθησης των επενδύσεων, ενώ στα βασικά κίνητρα περιλαμβάνονται η φορολογική απαλλαγή, η ταχεία αδειοδότηση, η δυνατότητα παροχής δανείων με εγγύηση της Ελληνικής Αναπτυξιακής Τράπεζας, η διευκόλυνση αδειοδότησης άδειας παραμονής και, μάλιστα, με αυξημένη κινητροδότηση για επενδύσεις σε νησιωτικές και παραμεθόριες περιοχές. Τα σχέδια που μπορούν να ενταχθούν έχουν επιλέξιμο κόστος από 10 έως 50 εκατομμύρια ευρώ και απαιτείται συμμετοχή ιδίων κεφαλαίων τουλάχιστον 40%. Επίσης, σημαντικό, εκτός από την είσοδο κεφαλαίων, είναι ότι δίνεται έμφαση σε επενδύσεις πραγματικού παραγωγικού χαρακτήρα που αυξάνουν την παραγωγή, την ανταγωνιστικότητα και, βεβαίως, την περιφερειακή ανάπτυξη. 
Διαβάζοντας το νομοσχέδιο με ικανοποίηση είδα ότι ανάμεσα στους τομείς που μπορούν να υπαχθούν περιλαμβάνονται η μεταποίηση και η βιομηχανική παραγωγή, η έρευνα, η εφαρμοσμένη καινοτομία και η τεχνητή νοημοσύνη. Η επιλογή αυτή έχει ιδιαίτερη σημασία για την ελληνική περιφέρεια. Για Νομούς όπως η Καρδίτσα, η περιφέρειά μου, όπου ο πρωτογενής τομέας είναι ταυτοτικό στοιχείο, γιατί όταν μιλάμε για την αγροτική παραγωγή, το μεγάλο ζητούμενο δεν είναι μόνο να παράγουμε την πρώτη ύλη, πρέπει να μπορούμε να την επεξεργαστούμε, να την τυποποιήσουμε, να δημιουργήσουμε προϊόντα μεγαλύτερης προστιθέμενης αξίας και, τελικά, να τα οδηγήσουμε στις αγορές. Εκεί, ακριβώς, βρίσκεται η σημασία της μεταποίησης και εκεί βρίσκεται και μια μεγάλη ευκαιρία για την ελληνική περιφέρεια. Έχω υποστηρίξει πολλές φορές ότι οι παραγωγοί μας πρέπει να κάνουν το επόμενο βήμα. Να περάσουν στη μεταποίηση, την επιχειρηματικότητα και την εξωστρέφεια, φυσικά με τη στήριξη της πολιτείας. Να μπουν άμεσα στα επόμενα στάδια της παραγωγικής αλυσίδας και να ωφελούνται οι ίδιοι από την προστιθέμενη αξία των προϊόντων τους. 
Κυρίες και κύριοι συνάδελφοι, οι ξένες επενδύσεις διαδραματίζουν σημαντικό ρόλο λειτουργώντας συμπληρωματικά στην ελληνική επιχειρηματικότητα, διότι η προσέλκυσή τους δεν συνεπάγεται υποκατάσταση, αλλά αντιθέτως τη δημιουργία ισχυρότερων αλυσίδων. Η Αντιπολίτευση προσεγγίζει με τη συνήθη καχύποπτη τακτική της το θέμα και κάθε κίνητρο το βαφτίζει «προνόμιο». 
Μόνο που αν θέλουμε πραγματικά επενδύσεις, πρέπει να ξεκαθαρίσουμε ότι ο επενδυτής δεν είναι εξ ορισμού αντίπαλος. Αυτό που έχει σημασία είναι οι όροι που ακολουθεί, τι επενδύει, τι παράγει, πόσες θέσεις εργασίας δημιουργεί και πόση προστιθέμενη αξία αφήνει στην ελληνική οικονομία.
Επειδή ακούω τελευταία κάποιους να προσπαθούν να πείσουν ότι το 2019 ζούσαμε καλύτερα απ’ ό,τι το 2026, ας δούμε τα πραγματικά δεδομένα. 
Παραλάβαμε μια οικονομία διαλυμένη, μια κοινωνία υπερφορολογημένη και μια χώρα που είχε χάσει το 25% του ΑΕΠ της. Παράλληλα, αντιμετωπίσαμε μια σειρά από μεγάλες διεθνείς κρίσεις, την πανδημία και την ενεργειακή κρίση, τις συνέπειες των πολέμων και τις έντονες πληθωριστικές πιέσεις. 
Μέσα σε ένα τέτοιο περιβάλλον, ή καλύτερα κόντρα σε αυτό, η οικονομία αναπτύσσεται, η φορολογία μειώθηκε, η χώρα θωρακίστηκε αμυντικά, οι μισθοί και οι συντάξεις ανέβηκαν, η ανεργία μειώθηκε κατακόρυφα, η ανάπτυξη παραμένει σταθερή με ανοδικές τάσεις πάνω από τον μέσο όρο της Ευρωπαϊκής Ένωσης. Έχουμε πρωτοφανή μείωση του χρέους, αξιοπιστία της χώρας διεθνώς και ανάκτηση της επενδυτικής βαθμίδας. Αυτά επιτεύχθηκαν λόγω σωστής οικονομικής πολιτικής, συνέπειας, κυβερνητικής σταθερότητας και δημοσιονομικής πειθαρχίας. 
Ασφαλώς, δεν αρκούμαστε σ’ αυτά. Αντίπαλός μας αυτή τη στιγμή είναι η ακρίβεια, που πιέζει τα νοικοκυριά και ροκανίζει τις αυξήσεις που δόθηκαν σε μισθωτούς και συνταξιούχους. Σκεφτείτε όμως να μην είχαν δοθεί και αυτές οι αυξήσεις.
Κυρίες και κύριοι συνάδελφοι, είναι άλλο η παγκόσμια ακρίβεια, που χτυπάει και τη χώρα μας, και άλλο η παραποίηση της πραγματικότητας και η ψευδεπίγραφη κατασκευή εικόνας οικονομικής κατάρρευσης που παρουσιάζει η αντιπολίτευση. Όμως, διαψεύδεται πανηγυρικά από επίσημα στοιχεία και διεθνείς οργανισμούς. 
  (Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής, κ. ΙΩΑΝΝΗΣ ΠΛΑΚΙΩΤΑΚΗΣ)
Ακούμε συχνά ότι οι οικονομικοί δείκτες δεν τρώγονται. Βεβαίως και δεν τρώγονται. Οι οικονομικοί δείκτες όμως δείχνουν αν αυξάνονται οι επενδύσεις, αν δημιουργούνται θέσεις εργασίας, αν αυξάνονται οι εξαγωγές και αν δημιουργούνται οι προϋποθέσεις για να αυξηθούν σταθερά τα εισοδήματα. Εκτός αν θέλετε να τους αγνοήσουμε και να κάνουμε οικονομική πολιτική με ατάκες. Οι ατάκες όμως, όσο εύστοχες κι αν ακούγονται, δεν δημιουργούν ούτε πλούτο, ούτε επενδύσεις, ούτε θέσεις εργασίας. Και φυσικά, ούτε κι αυτές τρώγονται. 
Κυρίες και κύριοι συνάδελφοι, οι ξένες επενδύσεις είναι μέρος της συζήτησης για το παραγωγικό μοντέλο που θέλουμε για τη χώρα μας. Και εδώ η ελληνική περιφέρεια δεν μπορεί να είναι θεατής. Πρέπει να αξιοποιήσουμε το μεγάλο παραγωγικό μας πλεονέκτημα, που είναι η αγροτική παραγωγή, και να το συνδέσουμε με τη μεταποίηση, την τεχνολογία, την καινοτομία και την εξωστρέφεια. Διότι, ανάπτυξη δεν είναι μόνο να παράγουμε ή να παρέχουμε υπηρεσίες, είναι ένας συνδυασμός και κυρίως να δημιουργούμε περισσότερη αξία σε αυτό που ήδη παράγουμε.
Θεωρώ ότι τελικά αυτό είναι το ζητούμενο ενός σύγχρονου αναπτυξιακού πλαισίου, να κινητροδοτεί και να προσελκύει εγχώριους και ξένους επενδυτές, να ενισχύει την παραγωγή, να δημιουργεί ευκαιρίες και να δίνει στην ελληνική οικονομία ισχύ και προοπτική. Και αυτό ακριβώς γίνεται στο Υπουργείο Ανάπτυξης. 
Αναγνωρίζοντας αυτή την προσπάθεια, θέλω να συγχαρώ τόσο τον Υπουργό κ. Θεοδωρικάκο όσο και τους Υφυπουργούς μας, γιατί με τις πρωτοβουλίες και την πολιτική τους η ανάπτυξη γίνεται πραγματικότητα και δεν μένει μια αφηρημένη έννοια. 
Σας ευχαριστώ, κύριε Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Σκόνδρα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα ένα μέλη από τα Α΄, Β΄ και Γ΄ ΚΑΠΗ του Δήμου Κηφισιάς. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει ο κ. Δημήτριος Μπιάγκης από το ΠΑΣΟΚ και αμέσως μετά ο Κοινοβουλευτικός Εκπρόσωπος του ΠΑΣΟΚ, ο κ. Γερουλάνος. 
ΔΗΜΗΤΡΙΟΣ ΜΠΙΑΓΚΗΣ: Ευχαριστώ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, δεν υπάρχει καμμιά αμφιβολία ότι η χώρα έχει ανάγκη από επενδύσεις, αλλά κυρίως από επενδύσεις που παράγουν υπεραξία για τους πολίτες, για την κοινωνία και για την πατρίδα, που προάγουν την ισονομία, την κοινωνική συνοχή και τη βιώσιμη ανάπτυξη, που δημιουργούν νέες θέσεις εργασίας, μεταφέρουν τεχνογνωσία, ενισχύουν την έρευνα και την καινοτομία, διευρύνουν την παραγωγική βάση και βοηθούν ουσιαστικά την ελληνική οικονομία να γίνει περισσότερο ανταγωνιστική και εξωστρεφής. 
Απ’ αυτή την άποψη, η προσπάθεια να κατευθυνθούν ξένα κεφάλαια σε παραγωγικές δραστηριότητες και όχι απλώς σε αγορές ακινήτων ή εξαγορές υφιστάμενων επιχειρήσεων είναι μια συζήτηση που πραγματικά αξίζει να γίνει. Το ερώτημα όμως δεν είναι μόνο αν θέλουμε ξένες επενδύσεις. Το πραγματικό ερώτημα είναι τι είδους επενδύσεις θέλουμε, με ποιους κανόνες, σε ποιους τομείς και με ποιο αναπτυξιακό αποτέλεσμα για τη χώρα και τις τοπικές κοινωνίες. 
Εδώ αρχίζουν οι ουσιαστικές αδυναμίες του σχεδίου νόμου. Ο προϋπολογισμός, το ποσοστό και το ύψος των ενισχύσεων, αλλά και κρίσιμα στοιχεία της αξιολόγησης προβλέπεται να καθορίζονται μεταγενέστερα μέσα από υπουργικές αποφάσεις και ετήσιες προκηρύξεις. 
Η προβλεπόμενη ευελιξία είναι ασφαλώς κάτι το αναγκαίο σε ένα επενδυτικό πλαίσιο, αλλά δεν μπορεί σε καμία περίπτωση να υποκαθιστά τη διαφάνεια και την ασφάλεια δικαίου. Ο επενδυτής πρέπει εκ των προτέρων να γνωρίζει τους βασικούς κανόνες, αλλά και η Βουλή, όταν νομοθετεί, πρέπει να ξέρει ακριβώς τι νομοθετεί. 
Υπάρχει επίσης ένα πολύ σοβαρό ζήτημα με τον ίδιο τον ορισμό του μη εγχώριου επενδυτικού κεφαλαίου. Πρέπει να γνωρίζουμε, κύριε Υφυπουργέ, με σαφήνεια ποιος είναι ο πραγματικός δικαιούχος μιας επένδυσης και να υπάρχουν ασφαλιστικές δικλείδες ώστε κεφάλαια ελληνικής προέλευσης να μην μπορούν μέσω εταιρικών σχημάτων του εξωτερικού να επιστρέφουν ως δήθεν ξένα και να αποκτούν ειδικά προνόμια. Γιατί σε διαφορετική περίπτωση δημιουργούμε, όχι ένα καθαρό πλαίσιο προσέλκυσης ξένων επενδύσεων, αλλά ένα πεδίο άνισης μεταχείρισης, εις όφελος για ακόμη μια φορά ισχυρών και ημετέρων. 
Επιτρέψτε μου επίσης να σταθώ ιδιαίτερα στο ζήτημα του κατώτατου ορίου των επενδύσεων. 
Κυρίες και κύριοι συνάδελφοι, μία επένδυση στην έρευνα, τη βιοτεχνολογία και τις νέες τεχνολογίες ή την τεχνητή νοημοσύνη μπορεί να δημιουργεί τεράστια προστιθέμενη αξία, χωρίς να απαιτεί εγκαταστάσεις με πάγια πολλών εκατομμυρίων. 
Αυτό αναδείχτηκε ήδη και κατά τη συζήτηση στις επιτροπές. Και έχει ιδιαίτερη σημασία ότι, έστω και την ύστατη στιγμή και κατόπιν πιέσεων και του εισηγητή μας, ανακοινώθηκε νομοτεχνική βελτίωση, ώστε για τις τεχνολογικές και ερευνητικές επενδύσεις το κατώτατο όριο να μειωθεί.
Αν και αυτό είναι πράγματι μια θετική υπαναχώρηση από την Κυβέρνηση, εντούτοις το σχέδιο νόμου εξακολουθεί να αδυνατεί να αντιμετωπίσει το ευρύτερο ζήτημα της περιφερειακής διαφοροποίησης, του κατώτερου ύψους επενδυτικών κεφαλαίων, του λεγόμενου επενδυτικού κατωφλίου. 
Μια και αναφέρθηκα στην αναγκαιότητα περιφερειακής διαφοροποίησης, θα υπενθυμίσω για ακόμη μία φορά, κυρίες και κύριοι συνάδελφοι, το άρθρο 101 παράγραφος 4 του Συντάγματος. Επιβάλλει λοιπόν, κύριε Υφυπουργέ, στον κοινό νομοθέτη και τη Διοίκηση, όταν δρουν κανονιστικά, να λαμβάνουν υπόψη τις ιδιαίτερες συνθήκες των ορεινών και νησιωτικών περιοχών και να μεριμνούν για την ανάπτυξή τους. 
Ο Υπουργός δεσμεύτηκε στην Επιτροπή ότι μέσω της εκάστοτε προκήρυξης θα μπορεί να προβλέπεται διαφοροποιημένο ύψος ενίσχυσης για τις νησιωτικές και τις παραμεθόριες περιοχές. Αλλά, αλήθεια, η συνταγματική ρήτρα νησιωτικότητας δεν μπορεί, κύριε Υφυπουργέ, να εξαρτάται κάθε φορά από την προαιρετική επιλογή μιας υπουργικής προκήρυξης.
Γιατί δεν αποτυπώνεται ρητά στον ίδιο τον νόμο και γιατί η περιφερειακή διαφοροποίηση περιορίζεται στο ύψος της ενίσχυσης και δεν επεκτείνεται στο ίδιο το επενδυτικό κατώφλι και στα κριτήρια αξιολόγησης; Πώς μπορεί το ίδιο επενδυτικό κατώφλι να εφαρμόζεται με την ίδια λογική σε ένα μεγάλο μητροπολιτικό κέντρο και σε μια νησιωτική περιφέρεια; 
Ενδεικτικά, η ιδιαίτερη πατρίδα μου, η Κέρκυρα, αλλά και συνολικά τα Ιόνια  Νησιά, έχουν διαφορετική οικονομική κλίμακα, έχουν διαφορετικό κόστος μεταφορών, έχουν περιορισμένη διαθεσιμότητα γης, έντονη εποχικότητα και διαφορετική παραγωγική διάρθρωση. Γι’ αυτό δεν μιλάμε για προνομιακή μεταχείριση. Μιλάμε για μία εφαρμογή της ίδιας της συνταγματικής ρήτρας νησιωτικότητας. 
Άλλωστε, στην Επιτροπή κατατέθηκε και από την Ελληνική Αναπτυξιακή Τράπεζα Επενδύσεων μία απολύτως εύλογη πρόταση. Τι, δηλαδή; Πως το κατώτατο ύψος της επένδυσης δεν μπορεί να διαφοροποιείται ανά περιφέρεια, ώστε το νέο εργαλείο να συμβάλλει πραγματικά στην περιφερειακή σύγκληση.
Υπάρχει βέβαια και ένα ακόμα ζήτημα, που αφορά τις περιφέρειες της χώρας, όπως αυτή της δικιάς μας των Ιονίων Νήσων. Κάθε περιφέρεια, κύριε Υφυπουργέ, διαθέτει τη δική της περιφερειακή στρατηγική έξυπνης εξειδίκευσης. 
Πρόκειται για το επίσημο στρατηγικό πλαίσιο που προσδιορίζει τους τομείς στους οποίους μια περιοχή διαθέτει συγκριτικά πλεονεκτήματα και στους οποίους πρέπει να κατευθύνονται η έρευνα, η καινοτομία και οι παραγωγικές επενδύσεις.
Ενδεικτικά, για τα Ιόνια Νησιά οι βασικές προτεραιότητες είναι σαφείς: Η αγροδιατροφή, ο τουρισμός, ο πολιτισμός, η γαλάζια οικονομία μαζί με τον ψηφιακό μετασχηματισμό και την αειφορία.
Και αναρωτιέμαι, κυρίες και κύριοι συνάδελφοι: Εφόσον το νομοσχέδιο δηλώνει ότι θέλει να ενισχύσει τις επενδύσεις στην ελληνική περιφέρεια, γιατί δεν συνδέει τα κριτήρια αξιολόγησης των επενδύσεων με αυτά της επίσημης περιφερειακής στρατηγικής;
Επίσης, επενδύσεις τέτοιας κλίμακας δεν μπορούν, κύριε Υφυπουργέ, να αφορούν μόνο στον επενδυτή και όχι τις τοπικές κοινωνίες. Πρέπει να έχουν λόγο και οι κοινωνίες. Κλασικό παράδειγμα: Είδαμε τι έγινε με τη Μαρίνα Mega Yacht, σκαφών αναψυχής στην Κέρκυρα. Μια επένδυση που αφορά στο παράκτιο μέτωπο συνολικά της πόλης, αφορά τις υποδομές, αφορά το περιβάλλον, αφορά την τοπική οικονομία και συνολικά, το αναπτυξιακό πρότυπο του νησιού και την εικόνα της πόλης, αποφασίστηκε χωρίς την τοπική κοινωνία.
Απουσιάζουν, λοιπόν, οι σημαντικές αποφάσεις. Απουσιάζουν, απουσιάζουν, απουσιάζουν. Και αυτό πρέπει στην κοινωνία να το απαντήσουμε σύντομα. Γιατί; Διότι οι επενδύσεις πρέπει να κρίνονται όχι μόνο από το πόσα χρήματα εισέρχονται στη χώρα ή στην κάθε περιφέρεια, αλλά το τι αφήνουν πίσω τους, πόσες μόνιμες θέσεις εργασίας δημιουργούν, πόση τεχνογνωσία μεταφέρουν, πόσες συνεργάζονται με τοπικές επιχειρήσεις και ερευνητικούς φορείς, ποιο είναι το περιβαλλοντικό τους αποτύπωμα που μένει τελικά και ειδικά αναφορικά με τα νησιά μας, αν μπορούν οι συγκεκριμένες επενδύσεις να συμβάλουν στη μείωση της εποχικότητας και στη διαφοροποίηση της οικονομίας.
Κυρίες και κύριοι συνάδελφοι, η επένδυση είναι μια επιχειρηματική πράξη. Η ανάπτυξη, όμως και το περιεχόμενό της είναι πολιτική επιλογή. Το κράτος δεν αρκεί να κάνει ευκολότερη την πρώτη, την επένδυση. Οφείλει να διασφαλίσει, αν θέλετε, την πολιτική επιλογή, που είναι η ανάπτυξη.
Το πραγματικό ερώτημα, λοιπόν, δεν είναι πόσες επενδύσεις θα προσελκύσουμε. Είναι τι χώρα θέλουμε να δημιουργήσουμε με αυτές τις επενδύσεις στην πράξη. Και αυτό είναι ένα ερώτημα που, δυστυχώς, το συγκεκριμένο σχέδιο νόμου δεν το έχει απαντήσει.
Ευχαριστώ πολύ, κύριε Πρόεδρε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Μπιάγκη.
Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Παύλος Γερουλάνος.
ΠΑΥΛΟΣ ΓΕΡΟΥΛΑΝΟΣ: Ευχαριστώ, κύριε Πρόεδρε.
Κυρίες και κύριοι συνάδελφοι, ακούω την Κυβέρνηση να μιλάει για μεταρρυθμίσεις. Την ακούω, επίσης, να μιλάει για λαϊκισμό. Χρησιμοποιεί τις λέξεις για να περιγράψει δύο διαμετρικά διαφορετικούς τρόπους διακυβέρνησης. Δεν είναι, όμως, τουλάχιστον όχι για την Κυβέρνηση.
Για την Κυβέρνηση, η διαφορά μεταξύ λαϊκισμού και μεταρρύθμισης είναι πάνω-κάτω έξι μήνες. Τόσο την παίρνει για να μετατρέψει αυτό που η Κυβέρνηση βαφτίζει «λαϊκισμό», επειδή το λέει το ΠΑΣΟΚ, σε «μεταρρύθμιση», επειδή το λέει η ίδια. Έξι μήνες πάνω-κάτω ως διά μαγείας.
Τι να πω για τις εκατόν είκοσι δόσεις; Λαϊκισμός, όταν τις είπε το ΠΑΣΟΚ, λαϊκισμός και στη ΔΕΘ. Ξαφνικά χθες, έναν μήνα μετά, μεταρρύθμιση! Τι έκανε τον λαϊκισμό μεταρρύθμιση; Δεν φαντάζομαι να είναι οι δημοσκοπήσεις! Λέτε; Θα με ενδιέφερε να ακούσω. Τέλος πάντων! Μακάρι να ήταν η ωρίμανση της ιδέας. Μακάρι να ήταν απλώς σύγχυση από τη μεριά της Κυβέρνησης ή έστω διγλωσσία, αλλά δεν είναι. Είναι αντίσταση.
Μετά από επτά χρόνια, αυτή η Κυβέρνηση έχει αποδείξει ότι θα προτιμήσει με κάθε τρόπο να δώσει επίδομα με υπογραφή «Μητσοτάκης» από το να δημιουργήσει έναν πραγματικό μηχανισμό που δίνει έστω και μία ανάσα στον Έλληνα πολίτη. Για έναν λόγο, διότι θέλει τον πολίτη εξαρτημένο.
Το ΠΑΣΟΚ για μια ακόμη φορά κατέθεσε σήμερα δύο σημαντικές τροπολογίες. Η πρώτη αφορά στη δημιουργία μεταβλητού ειδικού φόρου κατανάλωσης στα καύσιμα κίνησης, ώστε να μειώνεται η επιβάρυνση στα καύσιμα όσο υπάρχουν πρόσθετα έσοδα ΦΠΑ για το Δημόσιο από την ενεργειακή ακρίβεια. Η δεύτερη αφορά στην κατάργηση της Golden Visa μέσω απόκτησης ακίνητης περιουσίας, με σκοπό τον αναπροσανατολισμό των επενδυτικών κινήτρων προς την εθνική οικονομία και την επιχειρηματικότητα.
Οι τροπολογίες δεν έχουν προσωπική υπογραφή. Έχουν πολιτική υπογραφή και αφορούν στο ένα πράγμα που διαφοροποιεί ΠΑΣΟΚ και Νέα Δημοκρατία: Εσείς θέλετε τους πολίτες εξαρτημένους. Εμείς πιστεύουμε σε πολίτες που στέκουν περήφανοι στα πόδια τους. Για εμάς, αυτές οι τροπολογίες είναι πραγματικά μεταρρυθμιστικά βήματα για τους πολίτες και για την οικονομία. Για εσάς, είναι λαϊκισμός. Τώρα, γιατί σε λίγο θα είναι μεταρρύθμιση, αλλά τότε θα τις ψάχνετε, όπως βέβαια θα ψάχνετε και τις καρέκλες σας, διότι ο κόσμος έχει καταλάβει πολύ καλά ποιοι είστε και κόμματα που προτιμούν να κρατούν τον κόσμο εξαρτημένο από το να ανοίξουν πόρτες και να δώσει ευκαιρίες τα στέλνει σπίτι τους.
Πάμε τώρα στο αντικείμενο της σημερινής συζήτησης. Για όποιον γνωρίζει την αγορά, ένα νομοσχέδιο για Άμεσες Ξένες Επενδύσεις οφείλει να απαντήσει πειστικά τρία θεμελιώδη ερωτήματα: Γιατί τις θέλει, πώς θα τις φέρει και πώς θα τις κρατήσει. Το νομοσχέδιο δεν απαντάει σε κανένα από αυτά τα τρία ερωτήματα. Άρα, συζητούμε για μέτρα ατάκτως ειρημένα, χωρίς στόχευση, χωρίς προοπτική. Τα ανέλυσε πολύ διεξοδικά ο εισηγητής μας, ο κ. Νικητιάδης.
Ας δούμε, όμως, τι νομοσχέδιο θα φέρναμε εμείς, ως κυβέρνηση ΠΑΣΟΚ. Πρώτον, ένα νομοσχέδιο που ξέρει τι θέλει να πετύχει. Εμείς θέτουμε τρεις βασικούς στόχους για κάθε επένδυση. Ένα, την καταπολέμηση των κοινωνικών, διαγενεακών και γεωγραφικών ανισοτήτων. Δύο, την καλύτερη αξιοποίηση και καταμερισμό των πλουτοπαραγωγικών πηγών και συγκριτικών πλεονεκτημάτων της πατρίδας μας. Και τρία, την αύξηση της παραγωγικότητος.
Από τους τρεις αυτούς στόχους η σημερινή Κυβέρνηση αναφέρεται στην αύξηση της παραγωγικότητας μονάχα, αλλά ούτε εδώ λέει πώς θα το πετύχει. Αντίθετα, θεωρεί δεδομένο ότι μια επένδυση στην άμυνα ή στα logistics είναι εκ των προτέρων καλή για την αύξηση της παραγωγικότητας. Όμως, όπως πολύ σωστά είπε και ο κ. Νικητιάδης, δεν θεωρείται το ίδιο για τον τουρισμό. Γιατί;
Πρέπει να είστε οι μόνοι που κάνετε τέτοιους συνειρμούς. Σε καμία περίπτωση δεν ισχύει κάτι τέτοιο. Θα ίσχυε ίσως, αν καθορίζατε κάποια ποιοτικά χαρακτηριστικά της επένδυσης. Για παράδειγμα, θέλουμε αμυντική βιομηχανία που επενδύει στην καινοτομία και δίνει ευκαιρίες σε Έλληνες επιστήμονες που δεν βρίσκουν δουλειά στην Ελλάδα, ας πούμε. Αυτά θα ήταν κάποια ποιοτικά κριτήρια. Θέλουμε επενδύσεις υγείας, με στόχευση και σε ξένους ασθενείς στη Θράκη, για να ενισχύσουμε την οικονομία υγείας της περιοχής και να κρατήσουμε εδώ Έλληνες γιατρούς.
Επίσης, γιατί θεωρείτε ότι μια αγροτική επένδυση δεν μπορεί να αυξήσει την παραγωγικότητα, αν η επένδυση γίνει με τρόπο που εισαγάγει νέες μεθόδους παραγωγής; Όμως, οι πρώτες επενδύσεις για εσάς δεν είναι στόχος. Για εσάς, οι αγρότες είναι μόνο επιδοτήσεις.
Και θέλω να ρωτήσω: Με τι κριτήριο κρίνετε ότι είναι καλύτερα να δώσουμε κίνητρα να έρθει ένα αυτοματοποιημένο εργοστάσιο που φτιάχνει βίδες για τανκς από το να αλλάξουμε ριζικά την αποτελεσματικότητα στον τρόπο που παράγουν και διοχετεύουν τα προϊόντα τους στην αγορά σήμερα δεκάδες χιλιάδες Ελληνίδες και Έλληνες; Έχετε καμιά απάντηση για αυτό;
Το δεύτερο που θα έκανε ένα νομοσχέδιο ΠΑΣΟΚ για τις Άμεσες Ξένες Επενδύσεις θα ήταν να φτιάξει το επενδυτικό περιβάλλον. Εσείς προσπαθείτε να δώσετε κίνητρα. Δεν μιλάτε, όμως, καθόλου για όλα εκείνα τα στοιχεία της οικονομίας που σήμερα δημιουργούν εμπόδια στο να έρθουν επενδύσεις στην Ελλάδα, όπως για παράδειγμα, η γραφειοκρατία, η ψηφιακή γραφειοκρατία -την οποία έχετε εισαγάγει εσείς στον πολιτικό διάλογο- η νομοθετική παράνοια, για να μην ανοίξω θέματα, όπως το Enterprise Greece ή η απουσία στρατηγικών στόχων. Τρία συνεχόμενα χρόνια ήταν παγκόσμιος πρωταθλητής η Ελλάδα στη δυσκολία του επιχειρείν. Δεν το λέω εγώ. Το λέει η Global Business Complexity Index του TMF Group.
Το γνωρίζετε, κύριε Υπουργέ; Ξέρετε τι λέει αυτό με απλή γλώσσα; Αν θέλεις να επενδύσεις στην Ελλάδα ή βρες επένδυση χωρίς ρίσκο ή βρες επένδυση με τεράστιες αποδόσεις ή βρες πρόσβαση στο Μαξίμου. Για μια χώρα της Ευρωπαϊκής Ένωσης, αυτό ουρλιάζει μπανανία.
Και το τρίτο που θα κάναμε ως κυβέρνηση ΠΑΣΟΚ για τις Άμεσες Ξένες Επενδύσεις, θα ήταν να δούμε πώς θα τις κρατήσουμε. Βασικό στοιχείο για να κρατήσεις τις επενδύσεις είναι η σταθερότητα των στόχων του νομικού καθεστώτος και των φορολογικών συντελεστών. Για τον τελευταίο δεν λέτε τίποτα. Για το νομικό καθεστώς δεν έχετε κάνει βασικά πράγματα, όπως είναι, για παράδειγμα, ο χωροταξικός σχεδιασμός.
Και σε ό,τι αφορά τη σταθερότητα των στόχων, ακόμη και σε αυτό το νομοσχέδιο, τώρα λέτε ότι κάθε χρόνο ο Υπουργός θα έχει το δικαίωμα να αλλάζει τι θεωρεί σημαντικό ως επένδυση και τι όχι. Μάλιστα. Δηλαδή, φέτος μπορεί να είναι οι υπηρεσίες φροντίδας, αύριο δεν ξέρω. Μπορεί να είναι κάτι άλλο.
Δεν σας κάνει εντύπωση; Δεν σας κάνει καμία εντύπωση ότι η μεγάλη μερίδα των λεγομένων ξένων επενδύσεων στην Ελλάδα είναι εξαγορές και όχι νέες επιχειρήσεις; Δεν έχετε αναρωτηθεί γιατί; Η απάντηση πολύ απλή: Διότι οι ξένοι ρισκάρουν μόνο εκεί που ρισκάρουν οι Έλληνες. Γιατί; Διότι εκεί ή έχει στρώσει το νομοθετικό καθεστώς -βλέπε ναυτιλία- ή θα βρουν Έλληνες συνεταίρους που ξέρουν να κινηθούν στον λαβύρινθο της ελληνικής γραφειοκρατίας και πολυνομίας, καθώς και στους διαδρόμους των Υπουργείων, από τους κάτω-κάτω ορόφους μέχρι τους πάνω-πάνω, φαντάζομαι ξέρετε τι εννοώ. 
Για εμάς, οι ξένες επενδύσεις θέλουν μακροχρόνια στρατηγική, καινοτομία παντού και αποσυγκέντρωση των πλουτοπαραγωγικών πηγών. Για να τα πετύχουμε, όμως, αυτά, πρέπει να συντονίσουμε πέντε εργαλεία που έχουμε στη διάθεσή μας: 
Πρώτον, τις πλουτοπαραγωγικές πηγές της χώρας που σήμερα μένουν αδρανείς. Όπως είπε και ένας ξένος φίλος που κοιτούσε να επενδύσει στην Ελλάδα, πώς να κρατήσετε εδώ τους νέους σας, όταν δεν έχετε καταφέρει καν να αξιοποιήσετε τον Όλυμπο, τις Θερμοπύλες, την Ακαδημία Πλάτωνος; Στοιχειώδες, αγαπητέ μου Γουότσον. 
Δεύτερον, τα ευρωπαϊκά κονδύλια, με κυριότερο στόχο την επένδυση στα δίκτυα: Φως, νερό, τηλέφωνο. Απλή γλώσσα. Με το νερό σε έλλειψη, με την ενέργεια πανάκριβη και με την ευρυζωνικότητα όνειρο θερινής νυκτός, ποιος περιμένετε να επενδύσει στην Ελλάδα; Καταλαβαίνετε τώρα τι ζημιά προκαλέσατε, όταν απεντάξατε την ευρυζωνικότητα του Αιγαίου από το Ταμείο Ανάκαμψης; 
Τρίτον, τη δημόσια περιουσία. Σας το έχω ξαναπεί. Κλείστε το Υπερταμείο, δεν λειτουργεί υπέρ της χώρας. Σκέφτεται μόνο το γρήγορο κέρδος για το ίδιο και για ελάχιστα ακίνητα που πραγματικά διαχειρίζεται, αντί να χρησιμοποιεί όλη την ακίνητη περιουσία του δημοσίου για να προωθήσει εθνικούς στόχους, όπως, για παράδειγμα, τις επενδύσεις ή τις ξένες επενδύσεις. Πολύ καλά τα είπε ο συνάδελφος κ. Μπιάγκης, πριν από λίγο, για τη μαρίνα της Κέρκυρας. 
Τέταρτον, το φορολογικό σύστημα, με φορολογικά κίνητρα για νέες και καινοτόμες επιχειρήσεις που δίνουν δουλειά σε κόσμο και ειδικά σε περιοχές που αυτή τη στιγμή ερημώνουν. 
Πέμπτον, το τραπεζικό σύστημα, ένα ανταγωνιστικό σύστημα χρηματοπιστωτικών εργαλείων με χαμηλές χρεώσεις, που εντάσσει όλο και περισσότερους Έλληνες και ξένους στην προσπάθεια να αλλάξει το παραγωγικό μοντέλο της χώρας. Δεν μπορείς να αλλάξεις την αγορά και να την κάνεις καινοτόμα, όταν συντηρήσεις με πάθος το ίδιο απαρχαιωμένο τραπεζικό σύστημα. 
Κυρίες και κύριοι συνάδελφοι -θα το πω πολύ απλά- αν θέλεις να φέρεις ξένες επενδύσεις στην Ελλάδα, πρέπει να ξέρεις τι θες και να νοιάζεσαι πώς αυτό θα γίνει πράξη. Το συγκεκριμένο νομοσχέδιο είναι σαν να γράφτηκε από ανθρώπους που δεν ξέρουν πώς λειτουργεί η αγορά στην Ελλάδα και δεν δίνουν δεκάρα για το αν αυτή η αγορά θα μπορέσει ποτέ να λειτουργήσει σωστά. Και για τον λόγο αυτό και αυτό το νομοσχέδιο για τις ξένες επενδύσεις θα ενταχθεί, σύντομα, στο ίδιο αρχείο που έχουν πάει και όλα τα προηγούμενα. 
Και στις ξένες επενδύσεις είναι ώρα να δούμε τα πράγματα εντελώς διαφορετικά. Να φέρουμε την πολιτική αλλαγή που έχει ανάγκη ο τόπος. Να βάλουμε την Ελλάδα πρώτα, βάζοντας τον πολίτη στο επίκεντρο των πολιτικών μας και σχεδιάζοντας με ορίζοντα δεκαετίας. Μια Ελλάδα που μας χωράει όλες και όλους και, όπως αποδείχθηκε και στη φετινή ΔΕΘ, αυτό μπορεί να το κάνει μόνο μια κυβέρνηση ΠΑΣΟΚ. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Γερουλάνο.
Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδος. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε.
Κύριοι της Κυβέρνησης, ενώ η πολιτική σας βυθίζει τον λαό σε όλο και μεγαλύτερα αδιέξοδα, από την άλλη, δίνετε τα πάντα -γη και ύδωρ- για να προσελκύσετε επενδυτές σε κάθε τομέα της οικονομίας, υγεία, πρόνοια, παιδεία, πολεμική βιομηχανία, ενέργεια, πρωτογενή τομέα κ.λπ. Δίνετε ζεστό χρήμα, φοροαπαλλαγές, fast truck διαδικασίες αδειοδότησης και βέβαια εργαζόμενους χωρίς δικαιώματα. 
Πίσω από την πολιτική σας για την προσέλκυση επενδύσεων εγχώριων ή ξένων και την αύξηση των κερδών, βρίσκεται πάντα το ξεζούμισμα των εργαζομένων, η αύξηση του βαθμού εκμετάλλευσης, η ακρίβεια και η φοροληστεία του λαού από το κράτος του κεφαλαίου. Ενώ τα κέρδη των επιχειρηματικών ομίλων εκτοξεύτηκαν και η πίτα, όπως λέτε, μεγάλωσε, αντίθετα, για τους εργαζόμενους ο πραγματικός μισθός μειώθηκε. 
Ο μέσος μισθός δεν έχει φτάσει ονομαστικά ούτε καν στα επίπεδα του 2009. Αγοράζει ο μισθωτός 31% λιγότερα. Με μισθούς του 2009 ψωνίζουμε με τιμές του 2026, με το μοσχάρι -παραδείγματος χάριν- να είναι 75% ακριβότερο απ’ ότι πριν πέντε χρόνια, τα αυγά 48%, ο καφές 43%. Ο μισθός τελειώνει πριν βγει ο μήνας και τώρα, έρχεται και ο λογαριασμός του χειμώνα: θέρμανση, ρεύμα, καύσιμα. 
Και τι μέτρα ανακοίνωσε η Κυβέρνηση; Το πετρέλαιο θέρμανσης να το αγοράσει ο λαός 60% ακριβότερα από πέρυσι, από 1,10 σε ένα 1,75 το λίτρο. Αυτό τι είναι; Παροχή; Το ντίζελ ενώ ακρίβυνε 60 λεπτά, επιστρέφετε 15 λεπτά, για δεκαπέντε μέρες. Το κράτος παίρνει φόρο 80 λεπτά το λίτρο και δίνει πίσω 15 λεπτά. Τα διυλιστήρια βάζουν πλάτη, όπως λέει η Κυβέρνηση, με 5 λεπτά, ενώ έβγαλαν 1 δισεκατομμύριο -και παραπάνω- κέρδη το πρώτο εξάμηνο του 2026. 
Για την ακρίβεια που τσακίζει τον λαό φταίνε τα κέρδη των μεγάλων ομίλων, οι χαμηλοί μισθοί, οι φόροι που πληρώνουμε σε τρόφιμα και καύσιμα, η πολεμική εμπλοκή, η πολιτική της Κυβέρνησης και της Ευρωπαϊκής Ένωσης που τα στηρίζει όλα αυτά. Όσο τα κέρδη των ομίλων μένουν στο απυρόβλητο, κάθε κυβερνητικό μέτρο θα είναι σκέτη κοροϊδία. 
Αποτέλεσμα των ρεκόρ των κερδών είναι η εντατικοποίηση, τα δεκάωρα και δεκατριάωρα των εργαζομένων, η κατάργηση εργασιακών και ασφαλιστικών δικαιωμάτων, η φοροληστεία των εργατικών λαϊκών οικογενειών, με το 95% του συνόλου των φόρων να φορτώνεται στα εργατικά λαϊκά στρώματα. Τα ματωμένα πλεονάσματα, που έφτασαν 6,5 δισ. ευρώ το πρώτο οκτάμηνο. Η φτώχεια διευρύνεται, η ενεργειακή φτώχεια σαρώνει. Τετρακόσια παιδιά εργαζομένων φέτος, μόνο από το Πανεπιστήμιο της Πάτρας, δεν έκαναν εγγραφή γιατί δεν μπορούν να αντιμετωπίσουν τις δαπάνες. 
Κύριοι, τα συμφέροντα που υπηρετείτε δεν συναντιούνται πουθενά με τα λαϊκά συμφέροντα και τις ανάγκες. Ο ισχυρισμός της Κυβέρνησης, όσο και της συστημική Αντιπολίτευσης, ότι με την αλλαγή του παραγωγικού μοντέλου θα έχει καλύτερες μέρες ο λαός, είναι ένας κάλπικος ισχυρισμός. Δεν υπάρχει μοντέλο καπιταλιστικής ανάπτυξης που να μην βασίζεται στην αύξηση της εκμετάλλευσης των εργαζομένων, στο άνοιγμα της ψαλίδας μισθών - παραγωγικότητας, για να αυξηθεί η καπιταλιστική κερδοφορία, για να θωρακιστεί η ανταγωνιστικότητα του κεφαλαίου. Πουθενά στον καπιταλισμό δεν διαχέεται στον λαό η αύξηση του παραγόμενου πλούτου. Κανένα μοντέλο δεν μπορεί να καταργήσει την ανισόμετρη ανάπτυξη, η οποία είναι η νομοτέλεια της λειτουργίας της καπιταλιστικής οικονομίας σε όλα τα επίπεδα -διεθνές, ευρωπαϊκό και εγχώριο. Η επιλογή για τους τομείς που θα επενδύσει σε κάθε χώρα το κεφάλαιο γίνεται με κριτήριο τη διασφάλιση του μέγιστου ποσοστού κέρδους. 
Πίσω από τις γενικόλογες διατυπώσεις για το νέο μοντέλο παραγωγικής ανασυγκρότησης, βρίσκεται κυρίως η κοινή δέσμευση των κομμάτων του συστήματος για στροφή στην πολεμική οικονομία, στην παραγωγή μέσων καταστροφής και την κατασκευή υποδομών πολεμικής προετοιμασίας που θα διασφαλίσουν νέες επενδυτικές ευκαιρίες στους ξένους και εγχώριους μονοπωλιακούς ομίλους. 
Η στροφή στην πολεμική οικονομία περιλαμβάνει πρόγραμμα στρατιωτικών προμηθειών περίπου 28 δισ. σε ορίζοντα δώδεκα ετών, ενώ ήδη οι στρατιωτικές δαπάνες φτάνουν στο 3,5% του ΑΕΠ και οριστικοποιήθηκε η συμφωνία με το Ισραήλ για τα 3 δισεκατομμύρια της ασπίδας του Αχιλλέα. Οι άμεσες αιτήσεις σε στρατιωτικές δαπάνες ξεπερνούν τα 7 δισεκατομμύρια ευρώ. Ταυτόχρονα ενισχύονται οι επενδύσεις που αφορούν την εμπλοκή της Ελλάδας στον ενεργειακό πόλεμο και στην πολεμική προετοιμασία των υποδομών, των μεταφορών και επικοινωνιών. 
Οι μόνοι που έχουν λόγο να πανηγυρίζουν είναι οι μονοπωλιακοί όμιλοι που βρίσκουν μια προσωρινή διέξοδο επενδύσεων. Ο λαός θα κληθεί να πληρώσει τα νέα δάνεια από τα ευρωπαϊκά προγράμματα, όπως τα προγράμματα SAVE, αλλά και όλα τα προγράμματα που προβλέπονται στο νομοσχέδιο. 
Κάθε αστική κυβέρνηση προωθεί σταθερά τη στρατηγική του κεφαλαίου για να προσελκύσει επενδύσεις και να μην δεχθεί την αρνητική αξιολόγηση των αγορών και την απώλεια επενδυτικής βαθμίδας στον διεθνή ανταγωνισμό. Οι κατευθύνσεις και οι οδηγίες της Ευρωπαϊκής Ένωσης, τις οποίες όλοι σας -Νέα Δημοκρατία, ΠΑΣΟΚ, ΣΥΡΙΖΑ- δεσμεύεστε ότι θα συνεχίσετε να προωθείτε, σφίγγουν τη θηλιά στον λαιμό του λαού. 
Όλοι σας κοστολογείτε και τελικά θυσιάζετε διαρκώς τις ανάγκες του λαού στον βωμό της κερδοφορίας του κεφαλαίου. Δίνετε εξετάσεις στην άρχουσα τάξη και στους συμμάχους της, ΗΠΑ, Ισραήλ, Ευρωπαϊκής Ένωσης και ΝΑΤΟ. Γι’ αυτό και οι μικρές οι διαφορές σας αφορούν τελικά διαφορετικούς τρόπους κλοπής του εισοδήματος και σφαγής των δικαιωμάτων των εργαζομένων και του λαού.
Το μόνο που μπορεί να μας προσφέρει το σημερινό καπιταλιστικό σύστημα είναι νέες μεγαλύτερες κρίσεις, πιο εκτεταμένους καταστροφικούς πολέμους, μεγαλύτερη εκμετάλλευση. Είναι ένα σύστημα που σαπίζει και βρίσκει προσωρινά κερδοφόρο διέξοδο στις επενδύσεις παραγωγής μέσων καταστροφής και στο άπλωμα της φωτιάς του ιμπεριαλιστικού πολέμου. Δεν υπάρχουν περιθώρια για νέες αυταπάτες. Για να κερδίσει ο λαός πρέπει να χάσει το κεφάλαιο. Και αυτό μπορεί να το επιβάλλει μόνο ο λαός με τη στάση του, τις πολιτικές επιλογές του και με τη δράση του, τον αγώνα του. 
Οι δυνάμεις του ΚΚΕ μπαίνουμε μπροστά για να οργανωθεί η μεγάλη λαϊκή αντεπίθεση. Είμαστε σταθερά μπροστά στον αγώνα για να απεμπλακεί η Ελλάδα από τον πόλεμο και τα επικίνδυνα πολεμικά σχέδια του ΝΑΤΟ και της Ευρωπαϊκής Ένωσης, για να φύγουν οι βάσεις του θανάτου από τη χώρα μας. Είμαστε μπροστά στον αγώνα για την υπογραφή συλλογικών συμβάσεων με ουσιαστικές αυξήσεις, τριανταπεντάωρο, πενθήμερο, εφτάωρο, καταβολή του 13ου και 14ου μισθού και σύνταξης, κατάργηση του ΦΠΑ στα είδη πλατιάς κατανάλωσης και των έμμεσων φόρων στα καύσιμα και στο ιδιωτικό ρεύμα με γενναία μείωση και πλαφόν στις τιμές, όπως σημειώνει η τροπολογία μας, την οποία καλούμε να ψηφίσετε ή να πάρετε θέση πάνω σ’ αυτή. Οργανώνουμε τους αγώνες για το αφορολόγητο των 12.000 ευρώ των αυτοαπασχολουμένων, άμεση κατάργηση της τεκμαρτής φορολόγησης και του προκαταβαλλόμενου φόρου, κατάργηση των αντιασφαλιστικών νόμων για αποκλειστικά δημόσια και δωρεάν υγεία και παιδεία, για κάθε λαϊκό πρόβλημα. 
Μόνο ο αγώνας για να ανοίξει ο δρόμος της σύγκρουσης, της ανατροπής, της κατάργησης του συστήματος εκμετάλλευσης μπορεί να διασφαλίσει σήμερα ανάσες ανακούφισης, προσωρινές νίκες για τον λαό και να βάλει εμπόδια στην επίθεση του κεφαλαίου. 
Και σ’ αυτόν τον δρόμο της πραγματικής ανατροπής, βαδίζει με αμέτρητες θυσίες πάνω από έναν αιώνα, με τον λαό για τον λαό το ΚΚΕ. Γι’ αυτό και η ενίσχυση του ΚΚΕ, η συμπόρευση με τις δυνάμεις του είναι η μόνη ρεαλιστική επιλογή για το συμφέρον της εργατικής τάξης και όλου του λαού.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη.
Τον λόγο έχει ο κ. Βασίλειος Κοτίδης και αμέσως μετά ο κ. Οικονομόπουλος, Κοινοβουλευτικός Εκπρόσωπος του κόμματος ΝΙΚΗ και μετά η κ. Διγενή.
Ορίστε, κύριε Κοτίδη, έχετε τον λόγο.
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε. 
Κύριε Υφυπουργέ, κυρίες και κύριοι συνάδελφοι, θα περιμέναμε από την Κυβέρνηση να δείξει ένα ξεχωριστό ενδιαφέρον κατά κύριο λόγο για τις ελληνικές επιχειρήσεις που αντιμετωπίζουν πολλά προβλήματα στο σημερινό οικονομικό περιβάλλον, κάτι που δεν φαίνεται σήμερα, αλλά φαίνεται για τις ξένες επενδύσεις. Μας φέρνετε σήμερα ένα νομοθέτημα, με το οποίο θεσπίζετε ενισχύσεις που αφορούν ξένα επενδυτικά κεφάλαια. Με λίγα λόγια, δίνετε επενδυτικές ευκαιρίες σε αλλοδαπούς, αγνοώντας τις δυσκολίες που αντιμετωπίζει ο Έλληνας επιχειρηματίας παραγωγός, με την υψηλή φορολογία και την γενικότερη οικονομική πολιτική σας.
Η υποχρέωση του κράτους να στηρίζει την επιχειρηματικότητα στη χώρα μας προκύπτει από το Σύνταγμά μας. Τομείς της οικονομίας, όπως η ελληνική πρωτογενής παραγωγή έχουν αφεθεί στο έλεος του Θεού, χωρίς εκεί να παρέχονται ενισχύσεις ή ευκαιρίες για επενδύσεις. Δημόσιο χρήμα θα χρησιμοποιείται ως ενίσχυση ξένων επενδύσεων εντός ελληνικού εδάφους. Ουσιαστικά ενισχύονται αλλοδαποί επιχειρηματίες να επενδύσουν στην Ελλάδα χωρίς διασφαλίσεις, αναφορικά με τη σκοπιμότητα και τη βιωσιμότητα της επιχείρησης. Ενισχύονται κτίρια και εγκαταστάσεις, μηχανήματα, τεχνογνωσία και λογισμικό. Μιλάμε για πλήρη κάλυψη όλων των προϋποθέσεων, που χρειάζεται μία επιχείρηση για να ιδρυθεί και να μεγαλώσει. Δημιουργείται ένα ειδικό καθεστώς ενισχύσεων, που φτάνει να περιλαμβάνει και περιουσιακά στοιχεία επιχειρήσεων, ελληνικών φυσικά, οι οποίες έχουν κλείσει οριστικά στο παρελθόν και τώρα εξαγοράζονται από τα ξένα κεφάλαια που προσκαλείτε εσείς, κύριοι της Κυβέρνησης. Μήπως στόχος σας είναι να κλείνουν οι Έλληνες τις επιχειρήσεις τους και στη θέση τους να έρχονται οι ξένοι; Μήπως ανοίγουν οι πόρτες για τον ανθελληνισμό της επιχειρηματικότητας; 
Με την παροχή τόσων κινήτρων, φοροαπαλλαγών και διευκολύνσεων υπέρ των ξένων δεν θα ήταν υπερβολή να λέγαμε ότι δημιουργούνται συνθήκες αθέμιτου ανταγωνιστού σε βάρος των Ελλήνων, οι οποίοι θα ήθελαν και αυτοί την ίδια βοήθεια, προκειμένου να επενδύσουν στη χώρα και μάλιστα με Έλληνες εργαζόμενους. 
Οι ξένοι επενδυτές διευκολύνονται στη λήψη δανείων από ελληνικές τράπεζες με ελληνικές κρατικές εγγυήσεις, ενώ οι Έλληνες παλεύουν να κρατήσουν όρθιες τις επιχειρήσεις τους σε μια δύσκολη εποχή. Πρόκειται να διατεθούν σημαντικά κονδύλια για τους σκοπούς υλοποίησης του νομοσχεδίου. Μήπως θα έπρεπε, όμως, μέρος αυτών κονδυλίων να διατεθούν στην ενίσχυση της ελληνικής επιχειρηματικότητας, στους αγρότες, στους κτηνοτρόφους; 
Ταυτόχρονα δημιουργείται και ένα ακόμα ουσιώδες ζήτημα που συνδέεται με την εργασία. Γιατί, κύριοι της Κυβέρνησης, δεν περιλαμβάνετε στο νομοσχέδιο κίνητρα για την πρόσληψη εγχώριου εργατικού δυναμικού; Η ανεργία είναι ένα τεράστιο πρόβλημα για τη χώρα μας. Ορίστε, λοιπόν, μιας πρώτης τάξεως ευκαιρία για πολλούς συμπατριώτες μας να βρουν δουλειές στις νέες επιδοτούμενες επιχειρήσεις. Υποχρεώστε τους ξένους επενδυτές να προσφέρουν εργασία σε Έλληνες. Εσείς όχι μόνο δεν κάνετε αυτό, αλλά διευκολύνετε την εγκατάσταση αλλοδαπών εργαζομένων στη χώρα μας. Θα έπρεπε το νομοσχέδιο να προβλέπει την υποχρεωτική δημιουργία θέσεων εργασίας που θα καλύπτονται αποκλειστικά από έναν μεγάλο αριθμό Ελλήνων εργαζομένων. 
Η Ελληνική Λύση δίνει μεγάλη σημασία σε θέματα εθνικής ασφάλειας. Η επιχειρηματικότητα σε παραμεθόριες περιοχές, όπως στη Θράκη και στα νησιά του Αιγαίου, συνδέεται με τέτοιου είδους ζητήματα ασφάλειας. Ποιος, όμως, μας εγγυάται ότι στις παραμεθόριες περιοχές γειτονικές επιχειρήσεις από την Τουρκία με ύποπτους σκοπούς δεν θα εισέλθουν σε ελληνικό έδαφος και μάλιστα επιδοτούμενες από το κράτος; Ποιες δικλείδες ασφαλείας υπάρχουν στο νομοσχέδιο, προκειμένου να αποκλειστεί αυτή η πιθανότητα; 
Προχωράω, όμως και στο θέμα των ελέγχων της επιλογής των επιχειρήσεων, οι οποίοι ανατίθενται σε ιδιώτες λογιστές, αντί να προβλέπεται δημόσιος έλεγχος που θα πληρούσε τις προϋποθέσεις αντικειμενικότητας και διαφάνειας. Το δημόσιο χρήμα, που προκύπτει να στηρίζει το επενδυτικό σχέδιο είναι ιερό και θα όφειλε η Κυβέρνηση να είναι πιο προσεκτική στη διασφάλιση των προϋποθέσεων της υλοποίησης των επενδύσεων. 
Εντύπωση μας προκαλεί στο άρθρο 19 του νομοσχεδίου ότι η υπαγωγή όλων των στοιχείων αξιολόγησης της επένδυσης στο περιεχόμενο της απόφασης της προκήρυξης είναι δυνητική και όχι υποχρεωτική. Θεωρούμε ότι η στήριξη των ξένων επενδύσεων στην Ελλάδα θα όφειλε να διέπεται από περισσότερο διαφανείς κανόνες, ώστε να μην υπάρξουν υπόνοιες για συμφωνίες κάτω από το τραπέζι και για ύποπτες δουλειές με ξένους επενδυτές. Όταν το ισχύον καθεστώς επιβάλλει στους Έλληνες επενδυτές αυστηρές προϋποθέσεις, θα πρέπει, σύμφωνα με την αρχή της ισότητας, το ίδιο ακριβώς να ισχύει και για τους ξένους. Δεν μπορούμε να συναινέσουμε σε τέτοιου είδους διακρίσεις σε βάρος του Έλληνα επιχειρηματία, ο οποίος έχει να αντιμετωπίσει αυστηρούς περιορισμούς και υψηλή φορολόγηση της δραστηριότητάς του.
Στο άρθρο 26 δίνετε την ευχέρεια, έπειτα από την υπαγωγή της επένδυσης στο προνομιακό καθεστώς, αλλαγών σε τομείς, όπως οι μέτοχοι, ο τόπος και η χρηματοδότηση. Θεωρητικά αυτό μπορεί να χαρακτηρίζεται ως ευελιξία, όμως στην πράξη μπορεί να προσελκύσει κρυπτόμενους πραγματικούς ιδιοκτήτες ξένων επιχειρήσεων, οι οποίοι θα απολαμβάνουν το ευνοϊκό φορολογικό καθεστώς, χωρίς όμως τον απαραίτητο έλεγχο στην τελική μετοχική σύνθεση. Θεωρούμε ότι η εξακρίβωση του πραγματικού δικαιούχου και των αληθινών στοιχείων της κάθε ξένης επένδυσης στην Ελλάδα είναι θέμα βασικής σημασίας και έχει προεκτάσεις μέχρι και σε ζητήματα εθνικής ασφάλειας της χώρας μας. 
Στο νομοσχέδιο ορίζεται απαλλαγή από τον φόρο εισοδήματος στο σύνολο των κερδών της ξένης επιχείρησης. Φοροαπαλλαγές, λοιπόν και γρήγορες αδειοδοτήσεις για τους ξένους, υψηλή φορολόγηση και γραφειοκρατία για τους Έλληνες επιχειρηματίες. Φυσικά και αναγνωρίζουμε την ανάγκη για την προσέλκυση ξένων επενδύσεων στην Ελλάδα, όμως οι ενέργειες σας προς αυτήν την κατεύθυνση πέραν του ότι θα πρέπει να παρέχουν διασφαλίσεις για τη διαφάνεια του εγχειρήματος, παράλληλα, θα πρέπει να συνοδεύονται και από αντίστοιχες αποφάσεις στήριξης των ελληνικών επιχειρησιακών. Όσο δεν το κάνετε αυτό, δεν μπορείτε να έχετε τη στήριξή μας.
Τελειώνοντας, θα ήθελα να σταθώ στο τρίτο κεφάλαιο του νομοσχεδίου. Όπως βλέπουμε, δημιουργείται ένα ενιαίο ψηφιακό σύστημα για τις πινακίδες κυκλοφορίας των οχημάτων. Παράλληλα, όμως, διαπιστώνουμε και τον καθορισμό παραβόλου. Αίτημά μας είναι η απόλυτη διαφάνεια στην επιλογή των κατασκευαστών των πινακίδων και στα χρήματα που θα διακινούνται. 
Δεν έχουμε αντίρρηση στην ψηφιοποίηση, αλλά στην ψηφιακή γραφειοκρατία και στα χαράτσια για τους Έλληνες οδηγούς και γενικά τους Έλληνες πολίτες. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Κοτίδη.
Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος κ. Δημήτρης Κουτσούμπας. 
Παρακαλώ, κύριε Πρόεδρε, έχετε τον λόγο. 
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Καλημέρα σας και καλό μήνα.
Μιας και είναι η πρώτη συνεδρίαση της Ολομέλειας μετά την παραπομπή Τριαντόπουλου στο Ειδικό Δικαστήριο, επιτρέψτε μου να ξεκινήσω λέγοντας ότι η συγκεκριμένη αυτονόητη εξέλιξη αποδεικνύει αυτό που η Κυβέρνηση προσπαθεί να κρύψει τόσο καιρό, δηλαδή τις τεράστιες ευθύνες της για τη συγκάλυψη του εγκλήματος των Τεμπών, για τη διαχρονική πολιτική του κέρδους που έφερε τον σιδηρόδρομο σε αυτήν την επικίνδυνη κατάσταση. Αναδεικνύει βέβαια και τις τεράστιες ευθύνες του λεγόμενου «κράτους δικαίου» για την ανεπαρκέστατη ανάκριση, το ελλιπέστατο κατηγορητήριο, τον κατακερματισμό σε επιμέρους δίκες, την απουσία οποιασδήποτε δίωξης κατά πολιτικών προσώπων στην κύρια δίκη. 
Για άλλη μια φορά επιβεβαιώνει την αναγκαιότητα της κατάργησης του άρθρου 86 περί ευθύνης Υπουργών, θέση την οποία επανέλαβε το ΚΚΕ και στην πρόσφατη συζήτηση για τη Συνταγματική Αναθεώρηση απέναντι στις προτάσεις της Νέας Δημοκρατίας, του ΠΑΣΟΚ και άλλων κομμάτων που με τον έναν ή άλλον τρόπο αρνούνται ουσιαστικά να μιλήσουν για κατάργηση του άρθρου 86. 
Κυρίες και κύριοι, για το υπό συζήτηση νομοσχέδιο έχει τοποθετηθεί αναλυτικά ο ειδικός μας αγορητής. Θα μιλήσουν και οι Κοινοβουλευτικοί Εκπρόσωποι και τα άλλα μέλη της Κοινοβουλευτικής μας Ομάδας. Το βασικό είναι ότι για άλλη μια φορά η Κυβέρνηση αποδεικνύει πόσο «αλά καρτ» είναι οι ευαισθησίες της για τις περιβόητες αντοχές της οικονομίας, ότι η κοστολόγηση -που κλίνει σε όλες τις πτώσεις- έχει δύο μέτρα και δύο σταθμά. Να, λοιπόν, που βρίσκονται για άλλη μια φορά και χρήματα -και μάλιστα πάρα πολλά χρήματα βρίσκονται- για τις φοροαπαλλαγές, για την παροχή ευνοϊκών όρων δανεισμού και άλλα προνόμια που περιλαμβάνει το νομοσχέδιο για τους ξένους επενδυτές. Το ίδιο ισχύει βεβαίως και για τα υπόλοιπα κόμματα που συμμετέχουν καθημερινά σε αυτό το πανηγύρι της κοστολόγησης σε ό,τι αφορά λαϊκές ανάγκες, αλλά αναγνωρίζουν την ανάγκη παροχής τέτοιων κινήτρων στους μεγάλους επιχειρηματικούς ομίλους του εξωτερικού. 
Ταυτόχρονα, επιβεβαιώνεται για μια ακόμη φορά ότι το σημερινό κράτος που εμφανίζεται εξαιρετικά βραδυκίνητο όταν πρόκειται να δώσει λύση σε ένα λαϊκό πρόβλημα για να πάρει κάποια μέτρα πρόληψης, αποκατάστασης, να δώσει αποζημιώσεις μετά από μια φυσική καταστροφή, από την άλλη μπορεί πολύ καλά να λειτουργήσει γρήγορα με όρους «fast track» όταν πρόκειται για αδειοδοτήσεις των επενδύσεων, βάζοντας φυσικά σε δεύτερη μοίρα τα μέτρα ασφαλείας για τους εργαζόμενους, την προστασία του περιβάλλοντος και ούτω καθεξής. 
Δεν θέλω να επεκταθώ περισσότερο για το νομοσχέδιο, γιατί κυρίως ζήτησα τον λόγο για να υποστηρίξω την τροπολογία που έχει καταθέσει το ΚΚΕ και αφορά τη λήψη άμεσων μέτρων ανακούφισης του λαού μας απέναντι στο τεράστιο πρόβλημα της ακρίβειας. Βέβαια, η συζήτηση του νομοσχεδίου στο οποίο εντάχθηκε η τροπολογία συμπίπτει με τις ανακοινώσεις που έκανε χθες ο κ. Μητσοτάκης στο φόντο της αχαλίνωτης ανόδου των τιμών στα καύσιμα, στο ηλεκτρικό ρεύμα και κατ’ επέκταση σε όλα τα αγαθά. Μιλάμε για ένα κύμα ακρίβειας που διαρκεί πλέον πάνω από πέντε χρόνια και δεν ήταν φυσικά μια πρόσκαιρη αναταραχή που θα περάσει, όπως μας λέγατε στην αρχή. Αντίθετα, το ένα χτύπημα ακολουθεί το άλλο. Το αποτέλεσμα είναι να συζητάμε πάλι για τον δύσκολο χειμώνα που έρχεται, όπως ακριβώς και το 2022 και όλους τους επόμενους χειμώνες, να ακούμε πάλι από την Ευρωπαϊκή Ένωση τις ίδιες εξοργιστικές συστάσεις προς τους λαούς να μη μετακινούνται, να μην ανάβουν τον θερμοσίφωνα, λίγο-πολύ να μην αναπνέουν μπας και τη σκαπουλάρουμε. Βλέπετε, μπορεί να μην υπάρχει πια ο κ. Σόιμπλε για να πει στον γερμανικό λαό -θυμάστε- να φοράει δεύτερο πουλόβερ, αλλά έχουν βγει καινούργια φιντάνια στη θέση του. Αυτή τη μαύρη μιζέρια μπορεί να εξασφαλίσει στους λαούς η αγαπημένη όλων σας Ευρωπαϊκή Ένωση και το σύστημα που υπηρετείτε, ο καπιταλισμός. 
Εν έτει 2026, την εποχή της τεχνητής νοημοσύνης -που τόσο αρέσει και στον κ. Μητσοτάκη να την αναφέρει διαρκώς, αλλά μάλλον οι αναφορές του είναι χωρίς περιεχόμενο για τον λαό- ένα κύμα ακρίβειας έχει οδηγήσει πλέον σε φαινόμενα σαν αυτό που είχαμε στο Πανεπιστήμιο της Πάτρας, όπου τετρακόσιοι φοιτητές οι οποίοι πέτυχαν να εισαχθούν στα τμήματά του, δεν πήγαν τελικά να εγγραφούν γιατί προφανώς οι οικογένειές τους δεν αντέχουν το κόστος. Μάλλον είναι κακομοίρηδες κι αυτοί, όπως θα έλεγε ο κ. Θεοχάρης. Σαν δεν ντρέπεστε λιγάκι!
Τι μας είπε, λοιπόν, ο κ. Μητσοτάκης; Μίλησε για αλυσιδωτή καταιγίδα που πλήττει όλα τα κράτη. Καθόλου τυχαία δεν είναι η παρομοίωση με φυσικά φαινόμενα, καθώς έτσι θέλετε να περάσετε στον λαό το μήνυμα ότι δεν φέρετε καμία ευθύνη για την ακρίβεια, ότι δεν μπορείτε να την ελέγξετε, όπως δεν μπορεί κανείς να ελέγξει, για παράδειγμα, το αν θα βρέξει. 
Είναι έτσι όμως; Για πείτε μας αλήθεια, εσείς δεν είστε που στέλνετε πολεμικό υλικό, φρεγάτες, άλλες δυνάμεις, δίνετε βάσεις, ορμητήρια σε νατοϊκούς συμμάχους σας, για να συνεχίζονται οι πόλεμοι στην Ουκρανία, στη Μέση Ανατολή, προκειμένου να αναβαθμίζετε τα ζωτικά, όπως λέτε, συμφέροντα της ελληνικής αστικής τάξης; Πώς γίνεται μετά να είστε άμοιροι ευθυνών, όταν ένα χτύπημα σε μια ενεργειακή υποδομή, σε ένα δεξαμενόπλοιο, φέρνει μια ακόμα αύξηση στις τιμές; Εσείς δεν είστε που συμμετέχετε στις κυρώσεις ενάντια στη Ρωσία που έχουν κόψει το φθηνότερο φυσικό ρώσικο αέριο; Εσείς δεν είστε οι περήφανοι σημαιοφόροι του ενεργειακού πολέμου με σκοπό την ενεργειακή επικράτηση των Ηνωμένων Πολιτειών Αμερικής, που πανηγυρίζετε για τη μετατροπή της χώρας σε κόμβο και πύλη εισόδου του πανάκριβου αμερικανικού LNG; 
Παρενθετικά, τις μεθόδους με τις οποίες προωθούνται αυτοί οι σχεδιασμοί τις διαβάσαμε πρόσφατα και στο δημοσίευμα της Wall Street Journal. Εκεί καταγράφεται η έντονη δραστηριότητα, για να το πω δηλαδή και κομψά κάπως, της κυρίας Γκιλφόιλ γύρω από αυτό το ζήτημα. Μόνο καλά ξεμπερδέματα σας εύχομαι. Δεν ήταν ανάγκη, βέβαια, να μας τα πει το δημοσίευμα, καθώς και οι πέτρες γνωρίζουν ότι μόνον έτσι γίνονται αυτές οι δουλειές και ότι αυτά που λέτε στον ελληνικό λαό ότι κριτήριο δήθεν είναι το συμφέρον του λαού, το δικό του, της χώρας, είναι φούμαρα και αέρας κοπανιστός. Οι μόνοι που δεν το γνώριζαν, καθώς φαίνεται, ήταν το ΠΑΣΟΚ, ο ΣΥΡΙΖΑ, το κόμμα Τσίπρα. Μάλλον όταν κυβερνούσαν αυτά τα κόμματα, δεν υπήρχε καμία παρέμβαση από την αμερικάνικη πρεσβεία. Και η Συμφωνία των Πρεσπών, για να πω ένα παράδειγμα μόνο, προέκυψε εντελώς αυθόρμητα από τις διαπραγματεύσεις με την Κυβέρνηση της γειτονικής χώρας. Κλείνω την παρένθεση και συνεχίζω.
Εσείς, κύριοι της Κυβέρνησης και άλλα κόμματα, δεν είστε θιασώτες της πολιτικής της πράσινης μετάβασης και της απελευθέρωσης του χρηματιστηρίου ενέργειας και του εμπορίου ρύπων, του προσανατολισμού στις εξαγωγές, δηλαδή όλου αυτού του ενεργειακού σχεδιασμού που με κριτήριο και μόνο το κέρδος και όχι τις λαϊκές ανάγκες, έκλεισε λιγνιτωρυχεία και σύγχρονες μονάδες ενέργειας, ανατίναξε μηχανήματα εκσκαφής και τελικά εκτίναξε το κόστος για τον λαό, ενώ αυτοματοποίησε τις ανατιμήσεις για να θωρακίζονται τα κέρδη μιας χούφτας ενεργειακών και άλλων ομίλων; Πώς γίνεται μετά να κάνετε τους ανήξερους, όταν οι τιμές της κιλοβατώρας ανεβαίνουν;


Επίσης, εσείς, αλλά και οι προηγούμενοι, δεν είστε που είχατε επιβάλει τους υπέρογκους άδικους έμμεσους φόρους, όπως είναι ο ΦΠΑ σε όλα τα είδη πρώτης ανάγκης και οι ειδικοί φόροι κατανάλωσης σε καύσιμα και ενέργεια; Εσείς δεν πανηγυρίζετε, όταν ανακοινώνετε τα θηριώδη υπερπλεονάσματα που σε μεγάλο βαθμό προκύπτουν από αυτούς τους φόρους και από την ακρίβεια που τους εκτοξεύει; Εσείς όλοι μαζί δεν είχατε ψηφίσει την ευρωπαϊκή οδηγία που μονιμοποιεί τους ειδικούς φόρους; Εσείς όλοι δεν είχατε ψηφίσει και τους δημοσιονομικούς κορσέδες της Ευρωπαϊκής Ένωσης και τις οροφές δαπανών; Πώς γίνεται μετά να σηκώνετε τους ώμους απέναντι σε δίκαια αιτήματα του λαού και να λέτε, τάχα, αθώα «θα ήθελα να το κάνω, αλλά δεν το επιτρέπει η Ευρωπαϊκή Ένωση»;
Φτάνει πια αυτή η κοροϊδία των ανευθυνοϋπεύθυνων της Κυβέρνησης που θέλει, μάλιστα, να της πει ο λαός και ευχαριστώ επειδή -όπως υπόσχεται- η τιμή του πετρελαίου θέρμανσης θα ξεκινήσει φέτος αυξημένη κατά 60%, σε σχέση με τον περσινό Οκτώβρη. Φτάνει η προεκλογική κοροϊδία όλων σας, που αφού έχετε υπηρετήσει όλα τα παραπάνω, τώρα μαλώνετε -δήθεν- για το τι επιτρέπει και τι δεν επιτρέπει η Ευρωπαϊκή Ένωση.
Εμείς επιμένουμε να μιλάμε μόνο τη γλώσσα της αλήθειας. Και η αλήθεια είναι ότι η ανακούφιση του λαού προϋποθέτει σύγκρουση με όλο το παραπάνω πλαίσιο με αυτή την πολιτική, σε τελική ανάλυση με τη μεγάλη κερδοφορία του κεφαλαίου. Ποτέ και πουθενά δεν είναι δυνατόν να συναντηθούν τα κέρδη των ομίλων με τα συμφέροντα και τις ανάγκες της πλειοψηφίας των εργαζομένων και του λαού. Ποτέ δεν πρόκειται να συμβαδίσουν οι δύο πατρίδες που υπάρχουν και στη χώρα μας, όπως και σε κάθε χώρα, δηλαδή η πατρίδα η πραγματική του λαού και η πατρίδα μιας άρχουσας τάξης που καταπιέζει τον ελληνικό λαό. Αυτή η παραδοχή, αυτή η μεγάλη αλήθεια είναι που διαφοροποιεί, αν θέλετε, και ποιοτικά, όχι μόνο ποσοτικά, τις προτάσεις μας και από τις προτάσεις των άλλων κομμάτων. 
Με αυτό το κριτήριο, λοιπόν, εμείς προτείνουμε και στην τροπολογία μας την κατάργηση του Ειδικού Φόρου Κατανάλωσης και του ΦΠΑ στα καύσιμα και στο ρεύμα, ενώ τόσο η Κυβέρνηση όσο και τα κόμματα αυτής της βολικής αντιπολίτευσης μιλούν μόνο για κάποιες προσωρινές μειώσεις της φορολογίας, γιατί υποκλίνονται στις δεσμεύσεις της Κομισιόν. Με αυτό το κριτήριο προτείνουμε τη θέσπιση πλαφόν στα κέρδη των ενεργειακών ομίλων και των διυλιστηρίων και στις τιμές των καυσίμων.  Μόνο το πρώτο εξάμηνο του 2026 έχουμε αυξήσεις πάνω από 200% έως 400% στην κερδοφορία μεγάλων ομίλων. Μιλάμε, δηλαδή, για κανονικό πάρτι πάνω στις πλάτες του λαού που δοκιμάζεται. 
Ταυτόχρονα προτείνουμε, απαιτούμε, διεκδικούμε μαζί με τον λαό ουσιαστικές αυξήσεις μισθών, με υπογραφή συλλογικών συμβάσεων εργασίας, επαναφορά του 13ου και 14ου μισθού στο Δημόσιο και των αντίστοιχων συντάξεων. Γιατί σε τελική ανάλυση, η ακρίβεια για την οποία μιλάμε όλοι, δεν είναι τίποτε άλλο από την αδυναμία του εργαζόμενου που παράγει όλον αυτόν τον πλούτο να τον απολαύσει, αφού μεγάλο μέρος της εργασίας του είναι στην πραγματικότητα απλήρωτο, γίνεται μόνο κέρδος για κάποιους ληστές, καπιταλιστές. 
Χωρίς περιστροφές, λοιπόν και ναι μεν αλλά, προτείνουμε, επίσης, άμεσα την αξιοποίηση των λιγνιτικών μονάδων «Πτολεμαΐδα 5» και ΑΗΣ Αγίου Δημητρίου, με απειθαρχία στις υποχρεώσεις του εμπορίου ρύπων της Ευρωπαϊκής Ένωσης, που αυξάνουν τεχνητά το λιγνιτικό κόστος ηλεκτροπαραγωγής. Ακόμα και ο ΑΔΜΗΕ έχει εισηγηθεί τη διατήρηση της «Πτολεμαΐδας 5» ως λιγνιτικής μονάδας για την ασφάλεια εφοδιασμού, τουλάχιστον, τον φετινό χειμώνα, ενώ η Γερμανία και η Πολωνία -μέλη της Ευρωπαϊκής Ένωσης και αυτές- διατηρούν υδρογονανθρακικούς σταθμούς έως το 2035. 
Τέλος, εδώ και τώρα να βγει η Ελλάδα από τις κυρώσεις και το εμπάργκο στο ρωσικό φυσικό αέριο, σε σύγκρουση με κατευθύνσεις της Ευρωπαϊκής Ένωσης. Μόνο σε αυτό το δρόμο, σε αυτό το δρόμο της σύγκρουσης με τα μεγάλα κέρδη του κεφαλαίου και τις δεσμεύσεις της Ευρωπαϊκής Ένωσης, μπορεί να ανασάνει ο λαός μας από το βραχνά της ακρίβειας. Αυτός είναι και ο δρόμος που πρέπει να ενισχυθεί και στις ερχόμενες εκλογές και όχι η δήθεν σταθερότητα των σημερινών αδιεξόδων που υπόσχεται τόσο η Νέα Δημοκρατία όσο και τα κόμματα που διεκδικούν την κυβερνητική εναλλαγή, αλλά χωρίς αλλαγή πολιτικής. 
Αυτό τον δρόμο φωτίζει με την πολιτική, με το πρόγραμμά του και τις θέσεις του το ΚΚΕ για μια οικονομία και μια ανάπτυξη που θα έχει πραγματικά στο επίκεντρο τις ανάγκες του λαού, παίρνοντας στα δικά του χέρια την εξουσία ο ίδιος ο λαός -τη διακυβέρνηση του τόπου- μαζί, βέβαια, με όλα τα εργαλεία για την ικανοποίηση αυτών των αναγκών. 
Σήμερα, εδώ που έχουν φτάσει τα πράγματα, οι σοσιαλιστικές σχέσεις παραγωγής είναι η μόνη ρεαλιστική προοπτική για την ικανοποίηση και των ενεργειακών και όλων των άλλων λαϊκών αναγκών. Διότι μόνο ο σοσιαλισμός ως σύστημα κατοχυρώνει την ενέργεια ως κοινωνικό δικαίωμα και όχι ως εμπόρευμα. Γιατί με τον κεντρικό επιστημονικό σχεδιασμό στο έδαφος μιας κοινωνικής ιδιοκτησίας, μπορεί να διασφαλίσει την αξιοποίηση του συνόλου των εγχώριων ενεργειακών πηγών προς όφελος του λαού μας. Να σκεφτούμε το γεγονός και μόνο ότι τον προηγούμενο αιώνα με τις τότε πολύ μικρότερες δυνατότητες, με όλα τα λάθη του και με όλες τις αδυναμίες του, ο σοσιαλισμός κατάφερε να λύσει το ενεργειακό πρόβλημα καθολικά για τον λαό, ενώ σήμερα οι λαοί της Ευρώπης καλούνται να ξεπαγιάζουν μέσα στα σπίτια τους. Αρκεί και μόνο αυτό το παράδειγμα για να σας δείξω τη φανερή ανωτερότητα αυτού του συστήματος που εμείς προτείνουμε και λέμε ότι είναι επείγουσα ρεαλιστική ανάγκη για τη χώρα μας, για την Ευρώπη. 
Απέναντι, λοιπόν, στον χειμώνα αυτού του σάπιου συστήματος, οι λαοί έχουν τη δύναμη να φέρουν την Άνοιξη για τις ζωές τους.
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Πρόεδρο. 
Τον λόγο έχει ο κ. Οικονομόπουλος, Κοινοβουλευτικός Εκπρόσωπος από τη Νίκη και αμέσως μετά η κ. Διγενή, η κ. Καραγεωργοπούλου και ο κ. Μηταράκης, Κοινοβουλευτικός Εκπρόσωπος από τη Νέα Δημοκρατία.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητούμε σήμερα ένα νομοσχέδιο για την προσέλκυση άμεσων ξένων επενδύσεων. Πρόκειται για ένα σημαντικό ζήτημα που συνδέεται με την παραγωγική ανασυγκρότηση της χώρας,  την απασχόληση και την αξιοποίηση νέων τεχνολογιών.
Η συζήτηση χρειάζεται να ξεκινήσει από ένα ουσιαστικό ερώτημα. Ποιο παραγωγικό μοντέλο θέλουμε για την Ελλάδα και πώς υπηρετεί αυτόν τον στόχο κάθε επένδυση που ενισχύουμε; Η Κυβέρνηση εξακολουθεί να αντιμετωπίζει την προσέλκυση κεφαλαίων αποσπασματικά. Η έμφαση στα ακίνητα, οι εξαγορές υφιστάμενων επιχειρήσεων και οι μεταβιβάσεις περιουσιακών στοιχείων δεν τεκμηριώνουν παραγωγική ανασυγκρότηση. Χρειάζεται να γνωρίζουμε τι προστίθεται στην ελληνική οικονομία, πόση νέα παραγωγή, πόσες σταθερές θέσεις εργασίας, ποια τεχνογνωσία και ποιες δυνατότητες εξαγωγών. 
Το συνολικό ύψος των επενδύσεων έχει σημασία. Η σύνθεσή τους, όμως, καθορίζει το πραγματικό τους αποτύπωμα. Ένα από τα βασικά προβλήματα για όποιον θέλει να επενδύσει στην Ελλάδα, παραμένει η ανασφάλεια δικαίου. Πολυνομία, ασαφείς διατάξεις, μεταβαλλόμενοι κανόνες και αβεβαιότητα για τις φορολογικές υποχρεώσεις δυσκολεύουν τον μακροχρόνιο σχεδιασμό. Ένας επενδυτής χρειάζεται να γνωρίζει εγκαίρως, να μπορεί να υπολογίζει ότι οι βασικοί κανόνες θα τηρηθούν. Αυτό το πρόβλημα δεν αντιμετωπίζεται επαρκώς. 
Παράλληλα, υπάρχει ένα ζήτημα που η Κυβέρνηση οφείλει να απαντήσει. Πώς συνδυάζεται η προσέλκυση νέων κεφαλαίων με την ουσιαστική στήριξη των ελληνικών επιχειρήσεων; Πολλές εγχώριες επιχειρήσεις αντιμετωπίζουν δυσκολίες πρόσβασης στη χρηματοδότηση. Διαθέτουν ανθρώπους, εμπειρία και δυνατότητες ανάπτυξης, αλλά στερούνται τα απαραίτητα μέσα για να επενδύσουν. Για τη ΝΙΚΗ, οι ξένες επενδύσεις πρέπει να ενισχύουν την παραγωγική βάση της χώρας και να συμπληρώνουν τις εγχώριες δυνατότητες, ιδιαίτερα σε τομείς όπου απαιτούνται πρόσθετα κεφάλαια ή εξειδικευμένη τεχνογνωσία. Η ελληνική επιχειρηματικότητα πρέπει να έχει ουσιαστική θέση σε αυτόν τον σχεδιασμό, με πρόσβαση στη χρηματοδότηση και κατάλληλα εργαλεία ενίσχυσης. 
Κυρίες και κύριοι συνάδελφοι, μια βασική αδυναμία του νομοσχεδίου είναι η έκταση των εξουσιοδοτήσεων για μελλοντικές υπουργικές αποφάσεις και προκηρύξεις. Οι βασικοί όροι των κινήτρων, τα κριτήρια επιλογής και οι εγγυήσεις ελέγχου πρέπει να προσδιορίζονται με επαρκή σαφήνεια στον νόμο. 
Το άρθρο 20 χρειάζεται να αξιολογηθεί και υπ' αυτό το πρίσμα. Η διοίκηση χρειάζεται δυνατότητα εφαρμογής και προσαρμογής. Η Βουλή, όμως, οφείλει να καθορίζει τις ουσιαστικές επιλογές και τα όριά τους. Όσα περισσότερα κρίσιμα ζητήματα αφήνονται να διευκρινιστούν αργότερα, τόσο δυσκολότερος γίνεται ο σχεδιασμός της επένδυσης. Η προβλεψιμότητα είναι βασική προϋπόθεση εμπιστοσύνης. Χρειάζεται, επίσης, σαφέστερη αιτιολόγηση των κλαδικών προτεραιοτήτων. Η μετατόπιση και η βιομηχανική παραγωγή, δικαιολογημένα, βρίσκονται στο επίκεντρο. 
Οι μονάδες φροντίδας ηλικιωμένων, τα κέντρα αποκατάστασης καλύπτουν σημαντικές κοινωνικές ανάγκες. Η ένταξή τους, όμως, πρέπει να συνδέεται με συγκεκριμένη αποτίμηση των αναγκών, της ποιότητας των υπηρεσιών και της πρόσβασης των πολιτών. Αντίστοιχα, χρειάζεται να εξηγηθεί πώς εντάσσονται στον ευρύτερο σχεδιασμό κρίσιμες ενεργειακές υποδομές, όπως η αποθήκευση ενέργειας και η ενίσχυση των δικτύων. Η συζήτηση αυτή αποκτά ιδιαίτερη σημασία με τις επενδύσεις σε κέντρα δεδομένων που βρίσκονται στην επικαιρότητα. 
Η ανάπτυξη ψηφιακών υποδομών χρειάζεται ολοκληρωμένο σχεδιασμό. Πώς εξασφαλίζεται η απαιτούμενη ηλεκτρική ισχύς; Ποιος αναλαμβάνει το κόστος ενίσχυσης των δικτύων; Πώς προστατεύονται οι ανάγκες των κατοίκων και των υπόλοιπων επιχειρήσεων; Ο σχετικός προβληματισμός τέθηκε και στην ακρόαση των φορέων. 
Ζητούμε συγκεκριμένες απαντήσεις μαζί με σαφείς δεσμεύσεις για εξειδικευμένες θέσεις εργασίας, μεταφορά τεχνογνωσίας και συνεργασίες με ελληνικές επιχειρήσεις και πανεπιστήμια. Το ύψος μιας επένδυσης έχει σημασία. Εξίσου κρίσιμο είναι το όφελος που αφήνει στη χώρα και στις τοπικές κοινωνίες. 
Στο ίδιο πλαίσιο, η προστασία του περιβάλλοντος χρειάζεται συγκεκριμένες εγγυήσεις. Η ενεργειακή κατανάλωση, οι ανάγκες σε νερό και οι επιπτώσεις στις τοπικές υποδομές πρέπει να αξιολογούνται εγκαίρως και να συνοδεύονται από δεσμευτικούς όρους. Η ταχύτητα της αδειοδότησης πρέπει να συμβαδίζει με την ποιότητα της αξιολόγησης. 
Εξίσου κρίσιμος είναι ο έλεγχος των επενδυτικών σχεδίων. Χρειάζονται σαφείς κανόνες ανεξαρτησίας των ελεγκτών, αποτροπή συγκρούσεων συμφερόντων και ουσιαστική δημόσια εποπτεία. Ο έλεγχος πρέπει να διαπιστώνει εάν τηρούνται οι δεσμεύσεις για τις οποίες δόθηκαν τα κίνητρα και να οδηγεί σε συνέπειες όταν αυτές παραβιάζονται. 
Υπάρχει, επιπλέον, η διάσταση της εθνικής ασφάλειας. Η εφαρμογή του καθεστώτος κινήτρων πρέπει να συνδέεται αποτελεσματικά με τους προβλεπόμενους μηχανισμούς ελέγχου των ξένων επενδύσεων. Χρειάζεται διαφάνεια για την προέλευση των κεφαλαίων και τον πραγματικό δικαιούχο, ιδίως όταν μια επένδυση αφορά κρίσιμες υποδομές ή ευαίσθητες τεχνολογίες. Η διαφάνεια και η ανεξαρτησία του ελέγχου αποτελούν ευρύτερη απαίτηση της δημοκρατικής μας λειτουργίας. 
Η επικαιρότητα, επίσης, φέρνει ένα ακόμα ζήτημα που απαιτεί απαντήσεις. Η ΝΙΚΗ είχε επανειλημμένα θέσει το θέμα της αξιοπιστίας του δημοσκοπήσεων. Πρόσφατα, ο Πρόεδρός μας, ο κ. Δημήτρης Νατσιός, αναρωτήθηκε χαρακτηριστικά: «Μήπως οι δημοσκόποι έγιναν δημοκόποι με σκοπό τη χειραγώγηση του εκλογικού σώματος;» Η πρόσφατη δημοσιοποίηση καταγγελίας προς το ΕΣΡ για τη διαδικασία διεξαγωγής δημοσκόπησης, αναδεικνύει πόσο επίκαιρος είναι ο προβληματισμός του Προέδρου μας. Η εταιρεία αμφισβητεί την καταγγελία. Χρειάζεται, επομένως, έλεγχος των στοιχείων και σαφής απάντηση. Πότε ολοκληρώθηκε η συλλογή των δεδομένων; Πότε δημιουργήθηκαν και διακινήθηκαν τα συγκεκριμένα αποτελέσματα; 
Παράλληλα, ζητούμε πλήρη διαφάνεια για τις κρατικές συμβάσεις που αναλαμβάνουν οι εταιρείες δημοσκοπήσεων και για τις εγγυήσεις ανεξαρτησίας των πολιτικών ερευνών τους. Οι δημοσκοπήσεις οφείλουν να καταγράφουν τη γνώμη των πολιτών. Κάθε καταγγελία ότι χρησιμοποιούνται για να κατευθύνουν, πρέπει να ελέγχεται. Ζητούμε ουσιαστική διερεύνηση από τους αρμόδιους φορείς και δημοσιοποίηση των συμπερασμάτων. Με την ίδια απαίτηση για διαφάνεια και λογοδοσία, κρίνουμε το νομοσχέδιο που συζητούμε σήμερα. 
Κύριε Υπουργέ, οι παρατηρήσεις μας, συνοδεύονται από συγκεκριμένες προτάσεις:
Στο άρθρο 10 χρειάζεται σαφής διάκριση ανάμεσα στις λειτουργικές δαπάνες και στις επιλέξιμες επενδύσεις σε άλλα στοιχεία. Σε τομείς, όμως, όπως η τεχνητή νοημοσύνη, η βιοτεχνολογία και η κυβερνοασφάλεια, η αξία μιας επένδυσης συνδέεται και με το λογισμικό, την έρευνα, τα δεδομένα και την τεχνογνωσία. Η αντιμετώπιση αυτών των δαπανών πρέπει να είναι σαφής και συμβατή με τους κανόνες κρατικών ενισχύσεων. 
Στο άρθρο 11 ζητούμε καθαρούς όρους για τη φορολογική απαλλαγή. Πώς υπολογίζεται, πότε αξιοποιείται, ποια είναι τα όριά της και υπό ποιες προϋποθέσεις διατηρείται; Η δυνατότητα αξιοποίησης του κινήτρου σε βάθος δεκαπενταετίας χρειάζεται σταθερό και κατανοητό πλαίσιο, ώστε να επιτρέπει αξιόπιστο επιχειρηματικό σχεδιασμό. 
Για τις εγγυήσεις της Ελληνικής Αναπτυξιακής Τράπεζας, ζητούμε διασφάλιση ότι η στήριξη των επενδυτικών σχεδίων δεν θα περιορίσει τους διαθέσιμους πόρους και τα χρηματοδοτικά εργαλεία για τις εγχώριες μικρομεσαίες επιχειρήσεις. 
Στο άρθρο 12 προτείνουμε να εξεταστεί η μείωση του ελάχιστου ύψους της επένδυσης από τα 10 εκατομμύρια στα 5 εκατομμύρια, ιδίως για δραστηριότητες έρευνας και καινοτομίας. Ένα επενδυτικό σχέδιο μπορεί να έχει υψηλή τεχνολογική και παραγωγική αξία, χωρίς να απαιτεί μεγάλες κτιριακές εγκαταστάσεις ή εκτεταμένο μηχανολογικό εξοπλισμό. 
Στο άρθρο 14 η εφαρμογή των κανόνων κρατικών ενισχύσεων πρέπει να συνοδεύεται από σαφή όρια, έλεγχο συσσώρευσης και διαφανή κριτήρια κατανομής των διαθέσιμων πόρων. Οι γενικές διατάξεις των πρώτων άρθρων πρέπει, επίσης, να αποσαφηνίζουν τον σκοπό του καθεστώτος στους δικαιούχους και τις σχέσεις του με τα υπόλοιπα εργαλεία επενδυτικής πολιτικής.
Κυρίες και κύριοι συνάδελφοι, η χώρα χρειάζεται επενδύσεις που αυξάνουν την παραγωγή, δημιουργούν ποιοτικές θέσεις εργασίας και ενισχύουν τις δυνατότητες των ελληνικών επιχειρήσεων. Για να επιτευχθεί αυτό χρειάζεται συνεκτικό σχέδιο, σταθεροί κανόνες και αξιόπιστος έλεγχος. Σας καλούμε έστω και την ύστατη στιγμή να διορθώσετε τις ασάφειες, να περιορίσετε τις υπερβολικά ευρείες εξουσιοδοτήσεις και να διασφαλίσετε ότι οι ουσιαστικές επιλογές θα καθορίζονται με σαφήνεια μόνο από τη Βουλή. Το μέτρο της επιτυχίας θα είναι το παραγωγικό αποτέλεσμα που θα μείνει στην Ελλάδα και το όφελος που θα φτάσει στους πολίτες. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Οικονομόπουλο.
Κυρία Διγενή, συγγνώμη, αλλά έχει ζητήσει τον λόγο ο κύριος Πρόεδρος.
Κύριε Πρόεδρε, θέλετε να προηγηθεί η κυρία Διγενή;
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Δεν έχω αντίρρηση, αλλά μετά θα μιλήσω εγώ; 
ΠΡΟΕΔΡΕΥΩΝ (Ιωάννης Πλακιωτάκης): Βεβαίως.
Είναι τζέντλεμαν ο κύριος Πρόεδρος. 
Η κυρία Διγενή έχει τον λόγο και αμέσως μετά ο Πρόεδρος της ΝΙΚΗΣ, ο κ. Νατσιός. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ακούγοντας την Κυβέρνηση να μιλάει για κίνητρα, επενδύσεις, ανάπτυξη, εξωστρέφεια, θα μπορούσε κανείς να πιστέψει ότι την επομένη θα ξημερώσει μια άλλη Ελλάδα. Μόνο που υπάρχει ένα μικρό πρόβλημα. Η ανάπτυξη που ευαγγελίζεται και διαφημίζει η Κυβέρνηση έχει πάντοτε έναν πολύ συγκεκριμένο παραλήπτη και περιέργως δεν είναι ποτέ η διεύθυνση του εργαζόμενου. 
Και να ’μαστε πάλι εδώ για ένα ακόμα νομοσχέδιο της ντροπής. Το νομοσχέδιο που συζητάμε έχει έναν εξαιρετικά εύγλωττο τίτλο «Νέα κίνητρα άμεσων επενδύσεων» και ιδού το κλειδί του, μια συγκεκριμένη πολιτική επιλογή. Το κράτος δημιουργεί ευνοϊκότερους όρους και κίνητρα για την κερδοφορία των μεγάλων επενδυτών και ανακαλύπτει τους δημοσιονομικούς περιορισμούς, τα «δε γίνεται» και «δεν αντέχει η οικονομία» για τις λαϊκές ανάγκες. 
Είναι πραγματικά εντυπωσιακή η κυβερνητική λεξικογραφία. Όταν απαιτεί ο λαός είναι «κόστος». Τα κουβαρνταλίκια στους επιχειρηματικούς ομίλους είναι «ανάπτυξη». Όταν ζητάει ο εργαζόμενος αυξήσεις «απειλείται η οικονομία». Όταν ζητάει ο επενδυτής προνόμια η οικονομία γίνεται χαλί να περάσει. Όσο για την πράσινη ανάπτυξη αυτή έχει αυτό το χρώμα μέχρι να συναντήσει τα κέρδη. Μετά ως διά μαγείας γίνεται κατάμαυρη.
Πενήντα άρθρα χρειάστηκε η Κυβέρνηση για να μας πει με πενήντα διαφορετικούς τρόπους το ίδιο πράγμα. Όταν ζητούν οι μεγαλοκαρχαρίες το κράτος είναι γαλαντόμο, όταν ζητά ο λαός δηλώνει φτωχό. Ούτε ένα από αυτά τα άρθρα σας δεν απαντά στον καθημερινό Γολγοθά αυτού του λαού. Αντίθετα, τους στέλνει τον λογαριασμό. Κάθε είδους επιχορηγήσεις, φοροαπαλλαγές, χρηματοδοτικά εργαλεία και κάθε λογής κίνητρα προς τους μεγάλους ομίλους καλείται να τα πληρώσει αυτός. Αυτός φορολογείται, αυτός πληρώνει πανάκριβα την ενέργεια, τη στέγη, την υγεία. Αυτός ακούει διαρκώς ότι δεν υπάρχουν περιθώρια για τις ανάγκες του. Για τον μεγάλο επενδυτή υπάρχει η φιλοξενία, για εκείνον υπάρχει μόνο η εφορία και το «κάντε λιγάκι υπομονή». Μόνο που η υπομονή δεν πληρώνει τους λογαριασμούς και τα κυβερνητικά κίνητρα δεν γεμίζουν το ψυγείο της λαϊκής οικογένειας. 
Το νομοσχέδιο προβλέπει καθεστώς ενισχύσεων για ξένα επενδυτικά κεφάλαια και ανώτατο ποσό ενίσχυσης που μπορεί να φτάσει τα 20 εκατομμύρια ευρώ ανά επενδυτικό σχέδιο. Όλα αυτά παρουσιάζονται ως μεγάλη ευκαιρία για τον ελληνικό λαό. 
Ας δούμε λοιπόν αυτήν την ευκαιρία στην αγροτική παραγωγή. Επί χρόνια οι μικροί και μεσαίοι αγρότες πιέζονται από τα κόστη της παραγωγής, τις τιμές ενέργειας, τα καύσιμα, τις ζωοτροφές και τις τιμές που επιβάλλουν οι μεγαλέμποροι και οι αλυσίδες. Και ποια είναι η απάντηση; Περαιτέρω ενίσχυση της συγκέντρωσης της παραγωγής σε μεγαλύτερα επιχειρηματικά σχήματα. Έτσι συμβαίνει το εξής παράλογο, αυτός που καλλιεργεί τη γη περισσεύει, αυτός που επενδύει πάνω στη γη επιδοτείται. Αυτή είναι η ανάπτυξη στο λεξιλόγιό σας.
Και πάμε στην υγεία. Εδώ έχουμε δημόσια νοσοκομεία με ελλείψεις προσωπικού, γιατρούς και νοσηλευτές εξαντλημένους, ασθενείς σε αναμονή, οικογένειες που βάζουν όλο και βαθύτερα το χέρι στην τσέπη. Η υγεία δεν αντιμετωπίζεται ως κοινωνικό δικαίωμα, αλλά ως πεδίο επενδυτικών ευκαιριών. Ο πόνος αποκτά business plan. Η ανάγκη αποκτά τιμοκατάλογο. Και μετά αυτό το βαφτίζετε εσείς εκσυγχρονισμό. Εμείς λέμε πως η υγεία δεν είναι εμπόρευμα και δεν μπορεί η αρρώστια του ενός να αποτελεί την επενδυτική ευκαιρία του άλλου. 
Το ίδιο μοντέλο έχουμε στη βιομηχανία και στη μεταποίηση. Η Κυβέρνηση υπόσχεται νέα κεφάλαια και νέες επενδύσεις, αλλά ποιος θα δουλεύει σε αυτές τις επιχειρήσεις, με ποιους μισθούς, ποια ωράρια, ποιες εργασιακές σχέσεις, ποια μέτρα υγείας και ασφάλειας; Διότι εργασία χωρίς δικαιώματα δεν είναι ανάπτυξη για τον εργαζόμενο. Είναι ανάπτυξη των κερδών του εργοδότη. Και όταν ο εργαζόμενος πηγαίνει το πρωί στη δουλειά χωρίς να ξέρει αν θα γυρίσει ασφαλής σπίτι του, τότε οι πανηγυρισμοί για τους αναπτυξιακούς δείκτες καταντούν προκλητικοί και πολύ συχνά, δυστυχώς, εγκληματικοί. 
Και μέσα σε αυτό το νομοσχέδιο υπάρχουν και δύο λέξεις που η Κυβέρνηση θα προτιμούσε να περνούν σχεδόν αθόρυβα: «πολεμική βιομηχανία». Μας ζητούν να συνηθίσουμε την ιδέα ότι τα όπλα, τα πυρομαχικά και οι πολεμικές υποδομές είναι απλώς ένας ακόμη αναπτυξιακός κλάδος. Ότι ο πόλεμος μπορεί να αποκτήσει επενδυτικό σχέδιο, φορολογικό κίνητρο και επιχειρηματική απόδοση. Ο πόλεμος δηλαδή μπαίνει στο χρηματιστήριο και η ειρήνη πηγαίνει στο περιθώριο. 
Τεράστιοι πόροι κατευθύνονται στην πολεμική οικονομία, ενώ οι λαοί καλούνται να συνηθίσουν ότι για τις δικές τους ανάγκες τα χρήματα δεν επαρκούν. Για ένα νοσοκομείο με ελλείψεις προσωπικού «δεν υπάρχουν περιθώρια». Για ένα σχολείο που χρειάζεται επισκευές «θα εξεταστεί το θέμα». Για την αντιπλημμυρική προστασία «χρειάζεται σχεδιασμός». Για τους εξοπλισμούς όμως και για την κερδοφορία της πολεμικής βιομηχανίας οι διαδικασίες επιταχύνονται και οι κάνουλες ανοίγουν. Το κράτος τους, το κράτος σας, είναι επιλεκτικά φτωχό. Στενάζει όταν του ζητάει ο λαός και ανοίγει το θησαυροφυλάκιο όταν απαιτούν οι όμιλοι. Πανηγυρίζετε, επειδή ο πόλεμος έγινε επενδυτική ευκαιρία. Χαίρεστε που η παραγωγή όπλων εμφανίζεται ως αναπτυξιακός δρόμος; Που η Ευρώπη προσφέρει τεράστιους πόρους στην πολεμική προετοιμασία και τους πληρώνουν οι λαοί με φόρους, περικοπές, συμπίεση κοινωνικών δαπανών και νέες θυσίες; 
Φτάσατε να μας παρουσιάζετε ως ανάπτυξη ακόμη και την προετοιμασία για την καταστροφή. Και αυτό ίσως είναι το πιο αποκαλυπτικό πορτρέτο της πολιτικής σας. Μια οικονομία που δυσκολεύεται να χρηματοδοτήσει τη ζωή, αλλά βρίσκει ολοένα περισσότερα χρήματα για τα μέσα που μπορούν να την αφαιρέσουν. 
Εμείς στο ΚΚΕ υπερασπιζόμαστε έναν εντελώς διαφορετικό δρόμο, τον δρόμο όπου η παραγωγή, η επιστήμη, η τεχνολογία και οι τεράστιες δυνατότητες της εποχής μας υπηρετούν τις κοινωνικές ανάγκες και όχι τις ανάγκες των ομίλων. Γιατί η μεγάλη αντίφαση της εποχής μας είναι ακριβώς αυτή, το ότι έχουμε περισσότερες δυνατότητες από ποτέ να ζήσουμε καλύτερα και μας ζητούν περισσότερες θυσίες από ποτέ, για να κερδίζουν οι ίδιοι και οι ίδιοι. Ζητά η Ευρωπαϊκή Ένωση να επιλέξουμε αν θα ζεσταθούμε ή θα μετακινηθούμε. Μόνο που, ξέρετε, αυτό τελικά δεν είναι μονόδρομος, είναι πολιτική επιλογή. 
Απέναντι σε αυτήν την επιλογή υπάρχει η οργανωμένη δύναμη των εργαζομένων, των αγροτών, των αυτοαπασχολούμενων, της νεολαίας, για να αλλάξουν οι συσχετισμοί, για να αλλάξει ο δρόμος, για να μην πληρώνει πάντα ο λαός και το κεφάλαιο να κερδίζει. Γιατί, κάνω μια παρένθεση, 200% έως 400% είναι τα κέρδη, για να μην ξεχνιόμαστε. Ο πλούτος όμως παράγεται από αυτούς που δουλεύουν και σε αυτούς ακριβώς πρέπει να ανήκει. Περιμένουμε και τα νέα σας για την τροπολογία μας. 
Ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Σας ευχαριστώ πολύ.
Τον λόγο έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Κυρίες και κύριοι συνάδελφοι, κύριε Πρόεδρε, την προηγούμενη εβδομάδα είχαμε θέσει το θέμα για τη μη καταβολή της αποζημίωσης που δικαιούνται στους πιλότους της Πολεμικής μας Αεροπορίας που βρίσκονται στην Κύπρο με τα σταθμευμένα εκεί F-16. Απάντησε ο κ. Δαβάκης, Υφυπουργός Άμυνας, ότι θα επιληφθεί. Υπάρχει όμως πρόβλημα και με το προσωπικό της αποστολής στη Σαουδική Αραβία. Δεν έχει λάβει την επιπλέον αποζημίωση λόγω της ειδικής αποστολής, την οποία εκτελεί σε εμπόλεμη ζώνη. Σχετικό έγγραφο που έχει κυκλοφορήσει από τον Ιούλιο μιλάει για ειδική αποζημίωση και όχι για αποζημίωση ειδικής αποστολής, όπως είναι το σωστό και έτσι πρέπει να καταγράφεται. Διακινδυνεύουν τη ζωή τους οι πιλότοι μας, διακινδυνεύουν τη ζωή τους και τα στελέχη που βρίσκονται στη Σαουδική Αραβία. Το ίδιο από τα τέλη Φεβρουαρίου και για το προσωπικό των μονάδων Patriot της Πολεμικής Αεροπορίας, που μετακινείται με αποφάσεις της Κυβέρνησης σε ειδικές αποστολές εντός επικράτειας, Χανιά, Κάρπαθο, Διδυμότειχο. Όλοι αυτοί δεν έχουν λάβει την προβλεπόμενη αποζημίωση. Απορούμε γιατί δεν δίνετε αυτό που πρέπει και αξίζει και το δικαιούνται στους ανθρώπους οι οποίοι υπερασπίζονται στην πρώτη γραμμή την πατρίδα μας. 
Όλοι έχουμε δει το βίντεο με τον ξυλοδαρμό της δασκάλας και αυτό ξεχείλισε την υπομονή μας. Όσοι τους έχουν ζήσει σε σχολείο ξέρουν και όσοι δεν ξέρουν καλύτερα να σωπαίνουν, γιατί ακούμε πολλά. Αυτοί οι άνθρωποι -πείτε τους Ρομά, πείτε τους Γύφτους, πείτε τους Τσιγγάνους, πείτε τους Κατσίβελους, δεν μας ενδιαφέρει πώς θα τους ονομάσουμε, μας ενδιαφέρει να μην κάνουν αυτά που κάνουν- είναι προκλητικοί, εριστικοί στα σχολεία, το μόνο που τους νοιάζει είναι το επίδομα, με συνεχείς απουσίες τα παιδιά τους, να μην μπορείς να τους βρεις, αδιάφοροι. Δεν είναι όλοι βέβαια, για να μην γενικεύω, γιατί όπου «γενικότης, εκεί επιπολαιότης», που λέει και ο Παπαδιαμάντης. Σημασία έχει ότι είναι ανεξέλεγκτοι, δεν φοβούνται τίποτε, το κράτος τούς χαϊδεύει, και να ευάλωτοι, και να ευπαθείς ομάδες και ένα σκασμό άλλα προνόμια και επιδόματα. 
Και πώς ανταποδίδουν αυτές τις ευεργεσίες; Κλέβουν -η «μαφία του χαλκού», τους ονομάζουν- σιδηροδρομικές τροχιές, αεροδρόμια, πολύ κρίσιμα υλικά -πρόσφατα έγινε μια κλοπή-, κλιματιστικά σε σχολεία, σπίτια, απάτες -«θεία, είμαστε από τη ΔΕΗ», όλοι τα έχουμε ακούσει- και όπου ζουν τεράστιο πρόβλημα για τους κατοίκους που δυστυχώς συμβιούν μαζί τους. Δεν πέρασαν πολλά χρόνια από τότε που ένα παιδί σε ένα σχολείο, ο Μάριος, δολοφονήθηκε από μια ομάδα που τάχα διασκέδαζε. Τώρα δέρνουν και δασκάλες. Κατάντια μεγάλη! Κόψτε τους τα επιδόματα για αρχή, αν θέλουμε κάπως να συμμαζευτούν.
 Κυρίες και κύριοι συνάδελφοι, ο ορίζοντας σκοτεινιάζει και η χώρα μας μπορεί να βρεθεί ανά πάσα στιγμή στο επίκεντρο μιας τέλειας καταιγίδας, οικονομικής καταιγίδας, γεωπολιτικής καταιγίδας, πολεμικής καταιγίδας, ευρωπαϊκής και αξιακής καταιγίδας. 
Θα μιλήσω κι εγώ για τα Τέμπη. Πριν από δύο χρόνια εδώ στη Βουλή ακούσαμε έκπληκτοι τον κ. Φλωρίδη, Υπουργό Δικαιοσύνης, να αποκαλεί «μπάζα» όσους μιλούσαν για μπάζωμα στην υπόθεση των Τεμπών. Ανταμείφθηκε γι’ αυτά που κάνει με μια θέση σε ψηφοδέλτια της Θεσσαλονίκης. Εξάλλου, ο συγκεκριμένος Υπουργός πάντα τέτοιους ρόλους αναλαμβάνει. Κυριολεκτικά, γενίτσαρος του συστήματος. Τον θυμάμαι να βρίζει επί Σημίτη τον μακαριστό Αρχιεπίσκοπο Χριστόδουλο, τότε που γίνονταν οι αγώνες για το θρήσκευμα στις ταυτότητες. Για μας, για τη Νίκη, προεκλογικά έλεγε ότι «αυτοί δεν είναι χριστιανοί, είναι δαίμονες». Αυτή τη φράση χρησιμοποιούσε. Τον έκανε Υπουργό ο κ. Μητσοτάκης. Έτσι γίνεται. Όταν κάποιος αλλάζει στρατόπεδο, έχει την ψυχολογική ανάγκη να αποδείξει τη νομιμοφροσύνη του στο νέο αφεντικό με δουλική αφοσίωση και φανατισμό.
 Επειδή ο τόπος του εγκλήματος στα Τέμπη κυριολεκτικά και μεταφορικά μπαζώθηκε, ήρθε χθες το βούλευμα του Δικαστικού Συμβουλίου του Αρείου Πάγου, με το οποίο ο πρώην Υφυπουργός παρά τω Πρωθυπουργώ Χρήστος Τριαντόπουλος παραπέμπεται στο Ειδικό Δικαστήριο για το μπάζωμα στον χώρο του εγκλήματος των Τεμπών. Μαζί του και οι υπηρεσιακοί παράγοντες που παραβαίνοντας τον όρκο τους στην πολιτεία, δέχτηκαν την αλλοίωση του τόπου αδιαμαρτύρητα, για να μην χάσουν την εύνοια της Κυβέρνησης. Όσο έχουν την εξουσία, θα την γλιτώσουν ή θα κωλυσιεργούν όσον αφορά την υπόθεση. Όταν τη χάσουν, που είναι σίγουρο, θα καταλάβουν και τι έκαναν και τι τους περιμένει. 
Χθες μάθαμε ότι αυξάνεται κατακόρυφα με ρυθμούς - ρεκόρ το ιδιωτικό χρέος. Τα νοικοκυριά μας τελούν υπό την απειλή χρεοκοπίας. Το ιδιωτικό χρέος είναι 420,9 δισεκατομμύρια, από τα οποία τα μισά είναι κόκκινα δάνεια και ληξιπρόθεσμες οφειλές. Όλα αυτά η Κυβέρνηση τα αντιμετωπίζει με φθηνά πυροσβεστικά μέτρα. Βρισκόμαστε ήδη στην αρχή της δίνης ενός νέου κυκλώνα. Οι σύμμαχοί μας Αμερικανοί έχουν στο μυαλό τους πώς θα ρίχνουν κυβερνήσεις, οι οποίες δεν τους είναι υπάκουες, αλλά αν και μας αναγνωρίζουν ως κόμβο ενέργειας, μέσω του κάθετου διαδρόμου, απαξιούν να εξασφαλίσουν μειωμένες τιμές φυσικού αερίου και για τα νοικοκυριά και για τις επιχειρήσεις της πατρίδας μας. Μας βλέπουν οι Αμερικανοί απλά ως αχθοφόρους τους. 
Μας ανησυχούν, κυρίες και κύριοι συνάδελφοι, πάρα πολύ οι εξελίξεις και στα εθνικά θέματα και σε θέματα εκποίησης της πολιτιστικής μας κληρονομιάς και σε θέματα γεωπολιτικά. Παντού βλέπουμε τα χάλια της Κυβέρνησης. Περιδεής, όπως είναι, την κάνει ό,τι θέλει ο Ερντογάν. Πάμε διαρκώς μπρος - πίσω για το καλώδιο στην Κάσο. Μία κάνουν σχέδια για να περάσει από την ελληνική Αποκλειστική Οικονομική Ζώνη, αλλά την άλλη η Κυβέρνηση κάνει πίσω. Και όταν αυτό αποκαλύπτεται στο φως της ημέρας, η Κυβέρνηση, όπως έγραψε ο ημερήσιος τύπος, «φοράει φουστανέλα». Πώς να σας εμπιστευτούμε;
Και το ερώτημα είναι τι στάση θα ακολουθήσει η Κυβέρνηση. Σήμερα διαβάσαμε ότι ο εκπρόσωπος του Υπουργείου Εξωτερικών της Τουρκίας είπε ότι «θέλει εξουσιοδότηση από εμάς για να γίνει οτιδήποτε στην Κάσο, στην πόντιση». Η Κυβέρνηση τι θα κάνει; Θα βάλει τη γαλλική εταιρεία να στείλει επιστολές ενημέρωσης προς τις χώρες της περιοχής για τις εργασίες που απαιτούνται για τη συνέχιση του έργου; ΙΧ και η εθνική μας άμυνα; Την αναθέτουμε σε μια γαλλική εταιρεία που έχει δουλειές και μπίζνες με τους Τούρκους; Καταλαβαίνουμε τι σημαίνει αυτό. Και αν οι Τούρκοι απαντήσουν ότι εγκρίνουν τη συνέχιση του έργου στην περιοχή δικαιοδοσίας τους και στείλουν και πολεμικά για να επιβλέπουν, θα πούμε «ευχαριστώ» και όλα καλά; Ή μήπως θα αλλάξει η όδευση του καλωδίου για να μην περάσει από το θαλάσσιο πάρκο στην περιοχή του Καστελλόριζου, να παρακάμψει την επίμαχη ζώνη;
 Η Κάσος κινδυνεύει να ταυτιστεί με μια τεράστια εθνική ήττα, εάν υποχωρήσουμε και πάλι. Η προηγούμενη υποχώρηση άνοιξε την όρεξη των Τούρκων. Έχω σημειώσει αυτό που έλεγε ο Περικλής μέσω του Θουκυδίδη στους Αθηναίους για μια περίπτωση που τους ζητούσε να κρατήσουν σθεναρή στάση, ενώ οι πολίτες έλεγαν να υποχωρήσουν. Γράφει ο Θουκυδίδης: «Ει συγχωρήσετε, μείζον τι ευθύς επιταχθήσεσθε». «Αν υποχωρήστε τώρα, αμέσως θα σας επιβληθεί και κάποια άλλη μεγαλύτερη αξίωση και διαταγή». Υποχωρείς στα μικρά; Ετοιμάσου αμέσως για μεγάλη υποχώρηση. Αυτή είναι η τακτική σας και κανείς πλέον δεν σας εμπιστεύεται. 
Πώς θα σας εμπιστευτούμε, όταν χθες εδώ μέσα, σε συζήτηση ερώτησης που κατέθεσε ο Βουλευτής μας κ. Ρούντας στην Υφυπουργό Εξωτερικών, θυμήθηκε λίγους μήνες πριν από τις εκλογές η κυρία Υφυπουργός, να ζητήσει την αναθεώρηση των σχολικών βιβλίων από τα Σκόπια για τη διαγραφή των αλυτρωτικών αναφορών; Στα σκοπιανά σχολικά βιβλία και ο Αλέξανδρος και ο Φίλιππος είναι δικοί τους.
Ακόμη πληρώνουμε και θα πληρώνουμε την προδοσία των Πρεσπών. Ο Φίλιππος και ο Αλέξανδρος Σκοπιανοί, ο Πύρρος και ο Μάρκος Μπότσαρης Αλβανοί, ο Κύριλλος και ο Μεθόδιος Βούλγαροι. Ο Όμηρος έγινε Ομέρ για τους Τούρκους. Αυτά στα σχολικά τους βιβλία και εμείς άψογη στάση, μη μου άπτου και οικογένειες με δυο άντρες, προωθούμε τη woke ατζέντα. Αυτή είναι η διαφορά. 
Τώρα θυμηθήκατε να θέσετε και θέμα για την ελληνική μειονότητα στην Ευρωπαϊκή Ένωση; Τώρα που πλησιάζουν οι κάλπες και όλοι θυμούνται τι δεν κάνατε; Πώς θα σας εμπιστευτούμε, επίσης, με όλες αυτές τις αθλιότητες που κάνετε με τα κειμήλια της Ιεράς Μονής Εικοσιφοίνισσας, όταν συμφωνήσατε κάτω από το τραπέζι να πάρουμε πίσω σαράντα οκτώ από τα χίλια τριακόσια και μόνο του Α΄ Παγκοσμίου Πολέμου και όχι του Β΄ Παγκοσμίου Πολέμου, με αντάλλαγμα να τους δώσουμε τα οστά του Σαμουήλ, ο οποίος είναι στο μυαλό τους κάτι ανάλογο με τον δικό μας Μέγα Αλέξανδρο; 
Είναι δυνατόν τέτοια προδοσία; Δεν φοβάστε τα κόκκαλα των προγόνων μας που βασανίστηκαν από τους Βούλγαρους κομιτατζήδες; Θα τρίζουν ακούγοντας ότι ξεπουλάτε την πολιτιστική μας κληρονομιά. Δεν ξέρετε ότι αυτά τα έκλεψαν οι Βούλγαροι την περίοδο της Κατοχής; Πώς είναι δυνατόν, κυρία Μενδώνη, να βάλατε στο μνημόνιο συνεργασίας με τους Βούλγαρους τη λέξη «μεταφορά» αντί για τη λέξη «κλοπή» ή «αρπαγή»; Μεταφορά έγινε από την Ελλάδα στη Βουλγαρία την περίοδο 1941-1944; Τι γίνεται εδώ; Ξαναγράφουμε την ιστορία, τύπου Ρεπούση; Μεταφέρθηκαν τα ιερά κειμήλια στη Βουλγαρία; Μήπως μας πείτε και υπό τις επευφημίες των Ελλήνων, οι οποίοι κατασφάχτηκαν από τους συνεργάτες τότε των Γερμανών Βουλγάρους; 
Ήδη και ο Μητροπολίτης Δράμας, ο κ. Δωρόθεος, εκφράζει πάρα πολλές επιφυλάξεις από την εν λόγω συμφωνία, τονίζοντας ότι μόνο τα κλεμμένα από την Ιερά Μονή Εικοσιφοινίσσης, είναι οκτακόσια τα ιερά κειμήλια και τετρακόσια τριάντα τα πολύτιμα χειρόγραφα και μας επιστρέφονται μόλις σαράντα οκτώ. Αυτό δεν είναι συμφωνία, αυτό είναι υποτέλεια, είναι προδοσία και δεν υπήρχε σύμφωνη γνώμη των Ιερών Μονών ούτε καν ρωτήθηκαν. 
Δεν έχετε ίχνος ντροπής πάνω σας. Είστε ανάξιοι του έθνους. Είστε ανάξιοι να σας εμπιστευόμαστε για τον χειρισμό οποιουδήποτε εθνικού θέματος. Ψηφοθηρείτε ασυστόλως πιστεύοντας ότι οι Έλληνες δεν θα θυμούνται τις ντροπές σας όλης της προηγούμενης επταετίας. 
Στα γεωπολιτικά συνεχίζετε τη στήριξη της Ουκρανίας. Ολόκληρη η Γερμανία γονάτισε από την αδυναμία πρόσβασης σε φθηνή ρωσική ενέργεια, ολόκληρος Επίτροπος της Ευρωπαϊκής Ενώσεως ομολόγησε ότι ήταν λάθος η διακοπή της τροφοδοσίας της Ευρώπης από το ρωσικό αέριο -όπως έστρωσαν έτσι κοιμούνται βέβαια αυτοί- και εσείς όχι απλώς τον χαβά σας, αλλά συνεχίζετε να θεωρείτε τη Ρωσία απειλή για να συνεχίσετε τον πόλεμο. Ένα από τα μεγαλύτερα λάθη της πολιτικής σας, αυτό με τους Ρώσους, η κήρυξη πολέμου, που ειπώθηκε από χείλη και του κ. Μητσοτάκη και της κ. Μπακογιάννη, που το πληρώνει δυστυχώς ο λαός. 
Και να θυμάστε, οι Ευρωπαίοι θα τα βρουν με τους Ρώσους κάποια στιγμή, γιατί στερεύουν οι δεξαμενές καυσίμων τους, αλλά οι Ρώσοι δεν θα τα βρουν μαζί σας, γιατί δεν λάβατε υπόψιν κάτι πολύ σημαντικό που μας συνδέει με αυτόν τον λαό: την κοινή ορθόδοξη πίστη. Οι Ρώσοι θεωρούν προδοσία που στηρίζετε τους αλλόδοξους Ουκρανούς με χέρια και ποδάρια, θα έλεγα, και δίνετε όπλα και πόλεμο τους κηρύττετε και δεν κρατήσατε τουλάχιστον μια ουδέτερη στάση απέναντί τους, που μόνο κέρδος έχει για την πατρίδα -πόλεμος ο οποίος με την τροπή που έχει πάρει δεν αποκλείεται, απ’ όσα διαβάζουμε, να προσλάβει και πυρηνική πτυχή. 
Καταλαβαίνετε ότι είσαστε συνένοχοι σε όλα αυτά, τραβώντας τα πράγματα στα άκρα; Αλλά εσείς εκεί, εμμονικοί, συνεχίζετε να αποδίδετε την ακρίβεια και τις αυξήσεις στις τιμές των καυσίμων στην εισαγωγή των προβλημάτων, τα οποία όμως δεν κάνετε τίποτε για να τα λύσετε και να τα διαλύσετε. Αντιθέτως, τα φουντώνετε. 
Θα έχετε κακό πολιτικό τέλος. Όσα σας λένε σήμερα οι συγγενείς και φίλοι, ότι είστε αλαζόνες, ότι έχει καβαλήσει καλάμια ο κ. Μπακογιάννης, θα αποδεχθούν ελάχιστα. Ο «μπάφος» της εξουσίας που καπνίζετε σας έχει κάνει να χάσετε κάθε επαφή με την πραγματικότητα. Μιλάτε, προκαλείτε, διασύρεστε. Ιδού τα αποτελέσματα και τα επίχειρα της πολιτικής σας, τα οποία πλέον αξιολογούν οι Έλληνες. 
Το σύστημά σας αρχίζει να σκάει. Ακόμη και οι στημένες δημοσκοπήσεις σας σκοπίμως υποτιμούν την επιρροή του κόμματός μας. Πολλές φορές έχω μιλήσει και εγώ για τη χειραγώγηση του εκλογικού σώματος μέσω των πληρωμένων δημοσκοπήσεων. Και προχθές είδε το φως της δημοσιότητας μια σοβαρή καταγγελία στο Εθνικό Συμβούλιο Ραδιοτηλεόρασης για την εταιρεία Interview, για μια δημοσκόπηση εκτίμησης ψήφου που δημοσιοποιήθηκε πριν ολοκληρωθεί. Εμάς μας παρουσίαζε στο 0,1. Είναι δυνατόν; 
Το γεγονός αυτό εξηγεί γιατί η Νέα Δημοκρατία, παρά τα πολλαπλά σκάνδαλα της και τη δυσφορία και οργή του λαού εναντίον της -δεν ξέρω σε ποιους τηλεφωνούν, μια φορά με πήραν και το έκλεισα, έξι με επτά λεπτά κρατάει η δημοσκόπηση και με παραπλανητικό και παρελκυστικό τρόπο σε οδηγούν σε έτοιμο αποτέλεσμα, την υποστήριξη της Κυβέρνησης του Μητσοτάκη- συνεχίζει η Νέα Δημοκρατία, ανεβαίνουν τα ποσοστά της. Ο λαός κατακρημνίζεται, το ιδιωτικό χρέος αυξάνει, τα ποσοστά ανεβαίνουν. Αυτά δεν είναι φυσιολογικά. Εμείς δεν υπάρχουμε γι’ αυτούς. 
Καλώ τις δημοκοπικές εταιρείες να κάνουν μια δημοσκόπηση με ένα μόνο ερώτημα, αν πιστεύει ο λαός και εμπιστεύεται τις δημοσκοπήσεις τους, και μετά τα λέμε. 
Κύριε Πρόεδρε, κυρίες και κύριοι συνάδελφοι, να κλείσω με κάτι λυπηρότατο, πάρα πολύ λυπηρό. Νομίζω ότι αυτό πρέπει όλες τις πτέρυγες να λυπεί και να τις κάνει να αγωνιούν για το μέλλον της πατρίδας. Οκτακόσια παιδιά επιτυχόντες στα Πανεπιστήμια Πατρών, Ιωαννίνων και Δυτικής Μακεδονίας δεν πήγαν καν να γραφτούν στις σχολές επιτυχίας τους. Αιτία, ποιο άλλο; Κόστος διαβίωσης και ενοίκια, κύριε Υπουργέ. 
Πότε η Ελλάδα δεν μπορούσε να δώσει στα παιδιά της όλα τα εφόδια για να πάνε να σπουδάσουν; Πότε γινόταν αυτό; Την περίοδο του μεσοπολέμου, την περίοδο μετά τον πόλεμο, όταν ο κόσμος ήταν πάμπτωχος; Τι θα κάνουν αυτά τα παιδιά που τους πετσοκόβετε τα φτερά και λερώνετε το μέλλον τους; Μα, θα φύγουν από την Ελλάδα. Μέχρι τώρα έφευγαν αυτά που είχαν πτυχίο, τώρα φεύγουν γιατί δεν μπορούν καν να σπουδάσουν.
Κυρίες και κύριοι συνάδελφοι, η πατρίδα μας βγήκε από τις στάχτες του Β΄ Παγκοσμίου Πολέμου και μπόρεσε να σταθεί όρθια γιατί δόθηκε η δυνατότητα στον φτωχό λαό να σπουδάσει τα παιδιά του. Οι περισσότεροι θα θυμάστε -εγώ τα θυμάμαι προσωπικά- τη φράση των γονιών μας, των αγροτών γωνιών μας -στα καπνά δουλεύαμε- να μας λένε «Να μάθετε γράμματα για να μην τυραννιέστε όπως εμείς». 
Οι Έλληνες είμαστε λαός φιλογράμματος. Με χίλια βάσανα μας σπούδασαν, με τον σταυρό στο χέρι μας τράνεψαν. Έτσι χτίστηκε η σύγχρονη Ελλάδα. Τώρα γκρεμίζουμε ό,τι χτίστηκε. Τα σπίτια ξεπουλιούνται σε Τουρκοβούλγαρους, τα παιδιά μας φεύγουν, λεηλασία εγκεφάλων, ο λαός καταχρεώνεται, η αγωνία τον λιώνει, λαθρομετανάστες λιάζονται με τα επιδόματα του φτωχού λαού, ρομά, γύφτοι -όπως θέλετε, επαναλαμβάνω, να τους πείτε- ανεξέλεγκτοι κλέβουν και δέρνουν και τις δασκάλες μας τώρα. Από πότε γινόταν αυτό χωρίς να συνταράζεται το σύμπαν; Μπήκε μέσα στο σχολείο και έδειρε μια νεαρή δασκάλα που είναι στο νοσοκομείο. Τα σχολεία αδειάζουν, τα στρατόπεδα γίνονται δομές φιλοξενίας και οι γέροι γονείς μας στις ακριτικές περιοχές, οι γέροι στα χωριά μας θα ξεπαγιάζουν τον χειμώνα που έρχεται χωρίς θέρμανση. 
Αυτή είναι η πραγματική χώρα του κ. Μητσοτάκη και όχι τα δέκα οικοδομικά τετράγωνα γύρω από το Μαξίμου. Και όπως λέει ο Παλαμάς σε ένα ωραίο του ποίημα, παραλλάσσοντας λίγο τους στίχους: Θα έπρεπε να ντρέπεσαι, κύριε Μητσοτάκη, για τη ζέστα σου και για την ανθρωπιά σου. Οι Έλληνες, και τους καλώ σ’ αυτό το πράγμα, θα σας τιμωρήσουν σκληρά και για την αλαζονεία σας και γιατί δεν μπορούν να σπουδάσουν τα παιδιά τους και γιατί τα διώχνετε έξω και για τη φτώχεια στην οποία τους…
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο.
Τον λόγο έχει η κ. Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ πολύ.
Κυρίες και κύριοι Βουλευτές, κύριοι της Κυβέρνησης, δεν μπορώ να ξεκινήσω παρά κάνοντας ένα σχόλιο για τις χθεσινές ανακοινώσεις του Πρωθυπουργού για τα καύσιμα.
 Κρύβεστε πίσω από την Ευρώπη. Η Ευρώπη έθεσε δημοσιονομικούς κανόνες. Το πώς η Κυβέρνησή σας εξάντλησε όλο το δημοσιονομικό χώρο, με ποιες πολιτικές προτεραιότητες, είναι κάτι για το οποίο θα έπρεπε να έχετε ήδη λογοδοτήσει. Σε άλλη περίπτωση πρέπει να παραιτηθείτε. Η κατάσταση είναι ανεξέλεγκτη και οι κυβερνητικές επιλογές είναι αυτές που έχουν οδηγήσει τα πράγματα ως εδώ. 
Σε κάθε περίπτωση, η ίδια φιλοσοφία συνεχίζεται και με το παρόν νομοσχέδιο. Θεσπίζετε ένα ειδικό καθεστώς κρατικών κινήτρων με βασικό κριτήριο την προέλευση του κεφαλαίου και όχι το πραγματικό αποτέλεσμα της επένδυσης για την ελληνική οικονομία. Έτσι θα ελέγξετε τις πραγματικές επενδύσεις που έχει ανάγκη αυτή η χώρα; Με ειδικές νομοθετικές ρυθμίσεις και φωτογραφικές για ορισμένα συμφέροντα;
 Έθεσε ένα πολύ σωστό ερώτημα η Επιστημονική Υπηρεσία της Βουλής. Πώς ένα κεφάλαιο χαρακτηρίζεται μη εγχώριο; Πώς; Με ποια κριτήρια; Η έδρα, η κατοικία των προσώπων που θα συμμετέχουν στην επένδυση θα παίξουν έναν καθοριστικό ρόλο ή με βάση την πραγματική προέλευση των κεφαλαίων; Πώς θα διαπιστώνεται ο εγχώριος χαρακτήρας ή ο μη εγχώριος; Και δεν είναι σχετικά με το νομοσχέδιο λεπτομέρειες αυτά τα ερωτήματα, τα οποία βεβαίως θα τα ενισχύσω με άλλους προβληματισμούς, που προφανώς από τη θέση που έχει η Επιστημονική Υπηρεσία δεν μπαίνει στη διαδικασία να τους διατυπώσει. 
Οι ξένοι επενδυτές, τους οποίους, έλκετε θα τύχουν του ενδελεχούς ελέγχου στον οποίο υπόκεινται οι πολύ μικρές και μικρομεσαίες επιχειρήσεις ή θα διαφεύγουν του πραγματικού ελέγχου με βάση το άρθρο 28 του ν.5104/2024, που μεθοδευμένα αποδυναμώνει τον φορολογικό έλεγχο στη χώρα, ανατρέπει τις πάγιες ρυθμίσεις δεκαετιών για τη λεγόμενη φορολογική μνήμη -σε εισαγωγικά-, δένει τα χέρια των ελεγκτών και οδηγεί με μαθηματική ακρίβεια στην παραγραφή χιλιάδων εκκρεμών υποθέσεων μεγάλου φορολογικού και δημοσιονομικού ενδιαφέροντος, αφήνοντας ανέγγιχτο το μαύρο χρήμα και αποδίδοντας στους επενδυτές -σε εισαγωγικά- το θεσμικό ακαταδίωκτο εσόδων, όπως η ΠΟΕ ΔΟΥ με το από 19/82026 υπόμνημά της κατήγγειλε; 
Δεύτερος προβληματισμός: η πρωτοφανής καινοτομία της διάρκειας του φορολογικού ελέγχου εντός του ασφυκτικά χρονικού ορίου των δώδεκα μηνών θα αγγίξει τους ξένους επενδυτές με την αυστηρή απαγόρευση επανελέγχου, αν προκύψουν νέα στοιχεία; Θα ανοίγονται οι δικοί τους τραπεζικοί λογαριασμοί στην Ελλάδα και στο εξωτερικό; Θα υποβάλλονται αιτήματα δικαστικής συνδρομής; Θα διενεργείται αλληλογραφία με ξένες φορολογικές αρχές, επεξεργασία τεράστιου όγκου ψηφιακών δεδομένων, εξονυχιστική τεκμηρίωση για δικαστική χρήση; Θα υπόκεινται στις ίδιες ρυθμίσεις που υπόκεινται όλοι οι υπόλοιποι στην Ελλάδα σε επίπεδο επιχειρηματικότητας; 
Ακούσαμε τον Πρωθυπουργό να ανακοινώνει ότι προσαρμόσαμε το κανονιστικό μας πλαίσιο για να γίνει πιο ελκυστική η χώρα μας για τα heads funds και τους δισεκατομμυριούχους από το Λονδίνο και τη Νέα Υόρκη. Δηλώσεις του είναι. Ο πρωθυπουργός μιας χώρας, λοιπόν, προσφέρει στους δισεκατομμυριούχους ό,τι χρειαστούν, γη και ύδωρ, για να έρθουν στην Ελλάδα, που βεβαίως δεν θα μετανιώσουν γιατί ήρθαν με μια βάρκα, όπως διαφημίζετε για τους μετανάστες, αλλά με πολυτελή γιοτ, με golden visa, με όλους τους δρόμους που ανοίγετε, ακόμα και σε εταιρείες και σε διευθύνοντες συμβούλους που ελέγχονται για τρανά ποινικά αδικήματα, όπως ο διευθύνων σύμβουλος της ΑΚΤΟΡ Εξάρχου, αλλά έχει παρ’ όλα αυτά την κάλυψη και την ώθηση από την Αμερικανίδα Πρέσβειρα. Παρ’ όλα αυτά, ο φάκελος Εξάρχου δεν έχει ανοίξει για τη μη υλοποίηση της σύμβασης 717 για το έγκλημα των Τεμπών. Αυτούς τους δισεκατομμυριούχους θα βοηθήσετε και σε αυτούς θα ανοίξετε τους δρόμους, αγνοώντας φυσικά ότι χρειάζεται φορολογικά κίνητρα η χώρα μας για παραγωγικές επενδύσεις στην τεχνολογία, την ενέργεια και κυρίως τον πρωτογενή τομέα.
Σχεδιάζετε αυτή την οικονομία, χωρίς να αναγνωρίζετε και να κατανοείτε κοινωνικούς, πολιτικούς, γεωγραφικούς παράγοντες. Αυτό δεν είναι απλά ανεπαρκές. Είναι εγκληματικό και είναι στόχευση πολιτική. Και βεβαίως, δεν μπορεί να παραγνωρίσει κανείς ότι στη βαριά βιομηχανία της χώρας μας, το real estate, υπάρχουν διεισδύσεις ξένων κεφαλαίων και ξένων επενδύσεων με αθόρυβο τρόπο αλλά πολύ προκλητικό, με προέλευση από το Ισραήλ, όπου έχετε κανονικοποιήσει πλέον την εξάρτηση με το γενοκτόνο κράτος και με άλλου είδους επενδύσεις, ανέπαφες με την ελληνική κοινωνία και την πραγματικότητα που βιώνουμε.
Είναι δεδομένο ότι κάθε βδομάδα με στοιχεία που προκύπτουν από το ΓΕΜΗ και μία νέα εταιρεία διαχείρισης ακινήτων συνδέεται με συμφέροντα ισραηλινών φυσικών προσώπων ή επιχειρήσεων -όχι μόνο βεβαίως-, αυξάνοντας ταυτόχρονα με ζωηρότατους ρυθμούς τον αριθμό των αιτήσεων για golden visa από τα ίδια φυσικά πρόσωπα που αποκτούν ακίνητα στη χώρα μας και ολόκληρες επιχειρήσεις με ταχύτατους ρυθμούς, καταλήγοντας σε στρατηγικές υποδομές αυτής της χώρας να έχουν τον έλεγχο, κάτι που σημαίνει μια τεράστια εξάρτηση της χώρας μας που έχει ιδιαίτερο πολιτικό βάρος και θα καθορίσει και τη συνέχεια της πολιτικής μας επιβίωσης.
Δεύτερο ζητούμενο σε αυτό το νομοσχέδιο, πέρα και έξω από την απόφασή σας για μη εγχώρια κεφάλαια που θα καθορίσουν τις άμεσες ξένες επενδύσεις, είναι η ευελιξία του άρθρου 6. Το είπατε καθαρά. Θέλετε η ετήσια προκήρυξη να προσαρμόζει το πλαίσιο στις εκάστοτε συνθήκες. Εδώ δεν αλλάζετε απλά τεχνικές λεπτομέρειες. Μέσω της προκήρυξης επηρεάζονται κρίσιμοι όροι των κινήτρων και της αξιολόγησης των επενδύσεων. Αυτό που δεν έχετε απαντήσει μέχρι και σήμερα είναι πόση εξουσία τελικά μεταφέρετε κάθε χρόνο από τον νόμο στον Υπουργό και ποιοι κανόνες θα παραμένουν σταθεροί.
Η ασφάλεια δικαίου δεν μπορεί να στηρίζεται στην ευχέρεια να αλλάζει το πλαίσιο με κάθε νέα προκήρυξη. Η Επιστημονική, μάλιστα, Υπηρεσία εντόπισε το ίδιο πρόβλημα στην ταχεία αδειοδότηση. Έχει σαφή προθεσμία η αρμόδια υπηρεσία, αλλά όταν η αρμοδιότητα περνά στον Υπουργό, δεν ορίζεται αντίστοιχα πότε πρέπει να ενεργήσει το αρμόδιο Υπουργείο. Σας ζητά, μάλιστα, για τον ίδιο λόγο και για λόγους χρηστής διοίκησης και ασφάλειας δικαίου να κάνετε πολύ πιο συγκεκριμένα τα χρονικά περιθώρια. Ναι μεν, ζητάτε την απόλυτη εξουσία και πολιτική απόφαση Υπουργού αλλά όχι χωρίς αυτού του είδους η υπουργική ευχέρεια να περιορίζεται μέσα από συγκεκριμένο χρονικό πλαίσιο.
Αυτό το νομοσχέδιο είναι μία ακόμη απόφασή σας να θέσετε σε καθεστώς λευκής επιταγής τις ξένες επενδύσεις, χωρίς σαφείς κανόνες, χωρίς έλεγχο και χωρίς μετρήσιμο όφελος για τη χώρα. Δεν υπάρχει καμία διασφάλιση. Το καταψηφίζουμε προσωπικά και πολλοί άλλοι.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστώ πάρα πολύ.
Τον λόγο έχει η κ. Στεργιανή Αραμπατζή από τη Νέα Δημοκρατία.
ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ: Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, το νομοσχέδιο που συζητάμε στη σημερινή Ολομέλεια της Βουλής για τα νέα κίνητρα άμεσων ξένων επενδύσεων, καλείται να διαδραματίσει ένα βαθιά ουσιαστικό και διττό ρόλο. 
Από τη μία πλευρά, καταπατά ανηλεώς τη γραφειοκρατία που κρατούσε επί δεκαετίες δέσμια την επιχειρηματικότητα και, από την άλλη, διασφαλίζει τη στρατηγική θωράκιση της χώρας στο παγκόσμιο οικονομικό γίγνεσθαι. 
Δεν σας κρύβω ότι ως γυναίκα Βουλευτής που εκπροσωπεί την Ημαθία, την καρδιά της μακεδονικής παραγωγής, έναν τόπο που ζει και αναπνέει από τον καθημερινό μόχθο του αγροτικού και του επιχειρηματικού κόσμου, σήμερα αισθάνομαι ιδιαίτερη ανακούφιση και αυτό γιατί στην δική μου περιφέρεια, στην Ημαθία, καθημερινά συνομιλώ με συμπολίτες μου από τη Βέροια, τη Νάουσα, την Αλεξάνδρεια και οι άνθρωποι της παραγωγής μου μεταφέρουν την αγωνία τους και ζητούν εδώ και χρόνια να σπάσουν τα δεσμά των καθυστερήσεων και να αποκτήσουν οι τοπικές μας επιχειρήσεις και τα εξαιρετικά αγροτικά μας προϊόντα τα κεφάλαια που τους αξίζουν. 
Το παρόν σχέδιο νόμου παρέχει τα εχέγγυα και τις προϋποθέσεις για μια Ημαθία που θα ξεπεράσει τον εαυτό της, θα πάψει να περιορίζεται απλώς και μόνο στην παραγωγή και θα μπορεί τώρα πια να ηγηθεί στη σύγχρονη βιομηχανική μεταποίηση, προσφέροντας στις νέες και στους νέους του τόπου μας ποιοτικές σταθερές θέσεις εργασίας, ώστε να μη χρειαστεί να μεταναστεύουν ποτέ ξανά. 
Κυρίες και κύριοι συνάδελφοι, ο τόπος μας έχει κουραστεί να περιορίζεται σε παρωχημένες και κρατικοδίαιτες λύσεις. Απεναντίας, ζητά τα κατάλληλα θεσμικά εργαλεία για να πολεμήσει και να νικήσει, να πάει μπροστά και το νομοσχέδιο αυτό παρέχει αυτές τις λύσεις με συγκεκριμένα άρθρα που αλλάζουν ριζικά τον χάρτη.
Θα ξεκινήσω με τα άρθρα 1 και 2. Εδώ, λοιπόν, αποτυπώνεται και ξεδιπλώνεται ο πυρήνας της στρατηγικής του νομοσχεδίου, η μόχλευση ξένων κεφαλαίων για τη βέλτιστη εγχώρια οικονομική ανάπτυξη. Το πιο σημαντικό, όμως, όλων είναι οι επιλέξιμες κατηγορίες, με πρώτη τη μεταποίηση και τη βιομηχανοποιημένη πρωτογενή παραγωγή. Και εδώ ακριβώς χτυπάει η καρδιά της Ημαθίας. Στον κάμπο μας παράγονται μερικά από τα καλύτερα προϊόντα του κόσμου. 
Με τις διατάξεις αυτές φέρνουμε σοβαρά ξένα κεφάλαια που θα επενδύσουν στη μεταποίηση των δικών μας προϊόντων. Δεν θα εξάγουμε απλώς, όπως κάναμε μέχρι τώρα την πρώτη ύλη, αλλά θα τους δίνουμε υψηλή προστιθέμενη αξία εδώ στον τόπο μας, μέσα από σύγχρονες βιομηχανικές μονάδες και εξελιγμένες υποδομές εφοδιαστικής αλυσίδας. 
Δεύτερον, το άρθρο 11 επιφέρει ένα τελειωτικό χτύπημα στη γραφειοκρατία καθιερώνοντας το κίνητρο ταχείας αδειοδότησης. Κάθε απαιτούμενη άδεια ή έγκριση θα εκδίδεται πλέον υποχρεωτικά εντός δύο μηνών. Βάζουμε οριστικό τέλος στις σκοτεινές καθυστερήσεις που αποθάρρυναν κάθε υγιή επενδυτική πρωτοβουλία. Ταυτόχρονα, το ίδιο άρθρο εισάγει μια σπουδαία πρόνοια για τη ραχοκοκαλιά της τοπικής μας οικονομίας, της μικρομεσαίας επιχείρησης. Οι μικρομεσαίοι της Ημαθίας αποκτούν πρόσβαση σε δάνεια με την εγγύηση της Ελληνικής Αναπτυξιακής Τράπεζας μέσω του Ταμείου Εγγυοδοσίας  DeLFI. Αυτό σημαίνει πραγματική ένεση ρευστότητας και χρηματοδοτική στήριξη στην πράξη, εκεί που το τραπεζικό σύστημα έκλεινε τις πόρτες.
 Τρίτον, στα άρθρα 12 και 15 θεσπίζονται πλέον αδιαπραγμάτευτοι κανόνες, ορίζεται το πλαίσιο των επενδυτικών σχεδίων από 10 έως 50 εκατομμύρια ευρώ, ενώ ταυτόχρονα διασφαλίζεται η σοβαρότητα των σχημάτων, καθώς ο επενδυτής υποχρεούται να συμμετέχει στο επιλέξιμο κόστος με ίδια μη εγχώρια κεφάλαια σε ποσοστό τουλάχιστον 40%.Μπαίνει τέλος στα επενδυτικά σχήματα-φαντάσματα. 
Τέταρτον, στο άρθρο 24 ρυθμίζεται η χρήση της ωφέλειας της φορολογικής απαλλαγής, δίνεται η δυνατότητα σταδιακής αξιοποίησης της ενίσχυσης εντός δεκαπέντε φορολογικών ετών, κάτι πάρα πολύ σημαντικό για όποιον είναι στο επιχειρείν. Αυτό προσφέρει στις επιχειρήσεις τη μακροπρόθεσμη σταθερότητα και τη σταθερή ροή ρευστότητας που χρειάζονται για να ριζώσουν και να αποδώσουν στην ελληνική κοινωνία. 
Κύριε Πρόεδρε, κύριοι Υπουργοί, κυρίες και κύριοι συνάδελφοι, η ανάπτυξη για τη δική μας παράταξη δεν είναι μια θεωρητική άσκηση επί χάρτου ούτε μια αφηρημένη έννοια που θα πραγματοποιηθεί με ένα μαγικό ραβδί. Για εμάς, για την Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη, η ανάπτυξη πρέπει να συμβαδίζει απόλυτα με την κοινωνική ευθύνη, την προστασία των εργαζομένων και τη βιωσιμότητα. Γι’ αυτό, άλλωστε, και το άρθρο 25 θέτει αυστηρές μακροχρόνιες υποχρεώσεις έξι ετών για τους ενισχυόμενους φορείς.
Και θέλω να εξαίρω την υποχρέωση διατήρησης των ετήσιων μονάδων εργασίας στον Υπουργό, στον Υφυπουργό και στα μέλη που εργάστηκαν γι’ αυτό το νομοσχέδιο. Δεν θέλουμε επενδύσεις αρπαχτές. Θέλουμε μόνιμες, σταθερές και καλά αμειβόμενες θέσεις εργασίας για τα παιδιά μας στην περιφέρεια.
Ακόμα, το άρθρο 36 εισάγει το Κλιματικό Σύμφωνο Επένδυσης, μια πρωτοποριακή διάταξη όπου ο επενδυτής δεσμεύεται για συγκεκριμένους στόχους βιωσιμότητας και προσαρμογής στην κλιματική αλλαγή. Η προστασία του φυσικού περιβάλλοντος δεν είναι πολυτέλεια, είναι όρος επιβίωσης για τις αγροτικές και για τις παραγωγικές περιοχές, όπως η Ημαθία, που δοκιμάζονται σκληρά από τα ακραία καιρικά φαινόμενα κάθε χρόνο. 
Κυρίες και κύριοι συνάδελφοι, ακούσαμε και σήμερα από πολλές πτέρυγες τις γνωστές ίσως ισοπεδωτικές κραυγές και την εύκολη τυφλή απόρριψη. Είναι η μόνιμη βολική στάση απέναντι σε κάθε αναπτυξιακή προσπάθεια της χώρας. Όταν η Κυβέρνηση φέρνει επενδύσεις, ανακαλύπτονται ξαφνικά φαντάσματα και συμφέροντα. Όταν μειώνουμε τη γραφειοκρατία, άλλοι μιλάνε για ξεπούλημα.
Σας καλώ, λοιπόν, έστω και την ύστατη ώρα, να ξεφύγουμε όλοι μαζί από αυτόν τον στείρο καταστροφικό αρνητισμό. Η καταψήφιση αυτού του νομοσχεδίου δεν είναι πλήγμα για την Κυβέρνηση, είναι ένας ευθύς πόλεμος, μια αντιπαράθεση ενάντια στον παραγωγικό κόσμο, ενάντια στους αγρότες που περιμένουν πολλά από εμάς, εναντίες στις μικρομεσαίες της επαρχίας που ζητούν διέξοδο, εκσυγχρονισμό και χρηματοδότηση. 
Κλείνοντας, αυτό το νομοσχέδιο αποδεικνύει στην πράξη την ξεκάθαρη πολιτική βούληση της Κυβέρνησης του Κυριάκου Μητσοτάκη. Σπάμε τα δεσμά του παρελθόντος, προσελκύουμε διεθνή κεφάλαια, όπως κάνουν όλες οι ευρωπαϊκές χώρες, προστατεύουμε την εργασία, στηρίζουμε έμπρακτα τη μικρομεσαία επιχειρηματικότητα και τον αγροτικό κόσμο που πρέπει να πάει μπροστά. Δίνουμε στην Ημαθία και σε ολάκαιρη την ελληνική περιφέρεια τα απαραίτητα ισχυρά εφόδια για να κοιτάξουν το μέλλον με αυτοπεποίθηση, κυριαρχία και αξιώσεις. 
Σας καλώ, λοιπόν, να υπερψηφίσουμε όλοι μαζί το παρόν νομοσχέδιο. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Αραμπατζή. 
Τον λόγο έχει ο κ. Ιωάννης Δελής από το Κομμουνιστικό Κόμμα Ελλάδος.
ΙΩΑΝΝΗΣ ΔΕΛΗΣ: Το νομοσχέδιο που συζητάμε, κυρίες και κύριοι, για τα νέα κίνητρα άμεσων ξένων επενδύσεων έρχεται να προστεθεί δίπλα στον ισχύοντα αναπτυξιακό νόμο, αλλά και τον νόμο για τους στρατηγικούς επενδυτές, όπως τους αποκαλείτε, καθώς, σύμφωνα με τον εισηγητή της Νέας Δημοκρατίας και παρά την ύπαρξη εδώ και μια πενταετία αυτών των αναπτυξιακών νόμων, όπως και τόσων άλλων προηγούμενων, εξακολουθεί ακόμα να υπάρχει ένα μεγάλο επενδυτικό κενό, όπως είπε, το οποίο επιδιώκετε, βέβαια, να το καλύψετε και με το σημερινό σας πόνημα και με τον συνήθη βέβαια όλων σας τρόπο, με φορολογικές απαλλαγές, με fast track διαδικασίες, με δάνεια πάμφθηνα από την Ελληνική Αναπτυξιακή Τράπεζα, όλα όσα δηλαδή στερείται από τους επαγγελματοβιοτέχνες, τους αυτοαπασχολούμενους και τους μικρομαγαζάτορες, τους οποίους στοχοποιείτε.
Φυσικά, όπως και όλοι οι προηγούμενοι αναπτυξιακοί νόμοι όλων των κυβερνήσεων, έτσι και το σημερινό κυβερνητικό νομοσχέδιο συνοδεύεται από εκείνα τα γνωστά ταρατατζούμ εκείνου του χιλιοειπωμένου αφηγήματος της αστικής τάξης και όλων των αστικών Κομμάτων, βέβαια, περί της ανάπτυξης, η οποία φέρνει, όπως λέτε, όχι μόνο δουλειές, αλλά φέρνει και καλύτερους μισθούς, η οποία μεγαλώνει και την πίττα, όπως μας λέει ο κ. Τσίπρας, άρα και το μερίδιό μας και άλλα τέτοια που ακούγονται ευχάριστα στα αυτιά μας. 
Έρχεται, όμως, η πραγματικότητα και το απατηλό σας αυτό αφήγημα το γκρεμίζει, γιατί είναι πέρα για πέρα αποκαλυπτικά τα δεδομένα σήμερα για το εργατικό λαϊκό εισόδημα. Υπάρχει ανάπτυξη τα τελευταία χρόνια; Υπάρχει. Μάλιστα από πέρυσι ακόμα, από το 2025, το ΑΕΠ της χώρας έχει ήδη ξεπεράσει τα επίπεδα που αυτό βρισκόταν πριν από την κρίση. Διαχύθηκε μήπως όλη αυτή η ανάπτυξη και η αύξηση του ΑΕΠ στους εργαζόμενους; Όχι βέβαια. Ο μέσος όρος σήμερα των μισθών των εργαζομένων εξακολουθεί να κινείται στα επίπεδα που βρισκόταν το 2009. 
Συμπέρασμα, οι χαμηλοί μισθοί, η φτηνή εργατική δύναμη, συνολικά το πολύμορφο ξεζούμισμα των εργαζομένων από το κεφάλαιο είναι το καύσιμο της ανάπτυξης, η πηγή των καπιταλιστικών κερδών, η ουσία της ανταγωνιστικότητας.
Σε αυτήν ακριβώς τη μεγάλη μείωση κατά 30% του πραγματικού μισθού και του λαϊκού εισοδήματος, τα τελευταία δεκαπέντε τουλάχιστον χρόνια, βασίζεται και η ανάπτυξη η καπιταλιστική, η ανάπτυξη των κερδών, δηλαδή. Πώς νομίζετε ότι βγάλανε πέρυσι τα 12 δισεκατομμύρια κέρδη οι εισηγμένες στο Χρηματιστήριο ανώνυμες εταιρείες, με μαγικά; 
Ακούγονται, όμως, και ακούστηκαν πολλά και στη συζήτηση για το νομοσχέδιο στην επιτροπή. Θα συμβάλλει, λέει, αυτό και στην αλλαγή του παραγωγικού μοντέλου. Και αυτά περί του παραγωγικού μοντέλου τα λέτε όλοι, Κυβέρνηση, αστικά κόμματα, ΣΕΒ και άλλα τμήματα βέβαια της αστικής τάξης. 
Δύο βασικές παρατηρήσεις. Από πότε, αλήθεια, το παραγωγικό μοντέλο στον καπιταλισμό, η κλαδική δηλαδή διάρθρωση, είναι πολιτική επιλογή; Δεν γνωρίζετε ότι στον καπιταλισμό το παραγωγικό μοντέλο προκύπτει από εκείνους τους κλάδους στους οποίους το κεφάλαιο έχει τα μεγαλύτερα κέρδη; Φυσικά και το γνωρίζετε. Γι’ αυτό και όλοι σας, αστικά κόμματα και καπιταλιστές, ενώ συνέχεια μιλάτε για ένα νέο παραγωγικό μοντέλο, κανένας σας και ποτέ δεν αμφισβητεί τα πρωτεία του τουρισμού, του εφοπλισμού και της πράσινης απελευθερωμένης ενέργειας για την ανάπτυξη των επόμενων ετών στη χώρα μας, εκείνων δηλαδή των κλάδων υψηλής κερδοφορίας για τους ομίλους, οι οποίοι τελικά συνιστούν και το υφιστάμενο παραγωγικό μοντέλο. Και το κυριότερο, με οποιοδήποτε παραγωγικό μοντέλο και αν λειτουργεί, δεν υπάρχει και δεν μπορεί να υπάρξει καπιταλισμός χωρίς εκμετάλλευση και είναι ορατό πια παντού, σε όλη την πυραμίδα των καπιταλιστικών χωρών, ότι η δραστική ανάπτυξη του βαθμού εκμετάλλευσης, άρα και η συνεπαγόμενη σχετική εξαθλίωση των εργαζομένων, αποτελούν τον βασικό μηχανισμό της συσσώρευσης κερδών από τους ομίλους.
Μας μιλάτε συνέχεια για ανάπτυξη, αλλά για να τη δούμε λιγάκι αυτήν την ανάπτυξη εκεί στη Δυτική Μακεδονία, όπου εχθές και συνέχεια οι εργαζόμενοι βρίσκονται σε κινητοποιήσεις. Μετά τον ΑΗΣ του Αγίου Δημητρίου στην Κοζάνη, σταματάτε τη λειτουργία και του υπερσύγχρονου ΑΗΣ «Πτολεμαΐδα 5» και όλα αυτά στο όνομα της πράσινης ανάπτυξης. Αυτό, φυσικά, οδηγεί σε λουκέτο και τα ορυχεία, με άμεσο αποτέλεσμα εκατοντάδες εργαζόμενοι του έκτακτου προσωπικού να χάνουν τη δουλειά τους. Εν τω μεταξύ, πριν από λίγο καιρό ανατινάξατε τα μηχανήματα στα λιγνιτωρυχεία -πανηγυρίζοντας σαν Νέρωνες- και το επόμενο διάστημα σχεδιάζετε να κατεδαφίσετε και τους πύργους ψύξης στον ΑΗΣ Αγίου Δημητρίου, μαζί με κάτι άλλες ίδιου τύπου παρεμβάσεις για τις ανάγκες των επενδυτών της ΔΕΗ ΑΕ. 
Πού οδηγεί τώρα όλο αυτό; Απαξιώνετε, και μάλιστα σε μια εποχή οξύτατης ενεργειακής κρίσης, μια κρίσιμη παραγωγική δυνατότητα για την αξιοποίηση του εγχώριου και φθηνού λιγνίτη, για να τον αντικαταστήσετε με το πανάκριβο εισαγόμενο φυσικό αέριο, που μεταφέρουν, βέβαια, οι μονίμως φοροαπαλλασσόμενοι Έλληνες εφοπλιστές, μόνο που έτσι -ξέρετε- βάζετε σε κίνδυνο την ίδια την ενεργειακή ασφάλεια και την επάρκεια της χώρας και ταΐζετε, βέβαια, και την ακρίβεια που θεριεύει. 
Είστε, επίσης, όλοι εσείς που ορκιζόσασταν ότι η πράσινη μετάβαση, απολιγνιτοποίηση, γίνεται για την προστασία του περιβάλλοντος και μοιράζατε εδώ και εκεί υποσχέσεις ότι αυτή θα φέρει και πολλές νέες θέσεις εργασίας και φθηνότερο ρεύμα. Αυτά λέγατε. Για να φέρει, τελικά, και την ανεργία σε χιλιάδες ανθρώπους και την ερημοποίηση, αλλά και το πανάκριβο ηλεκτρικό ρεύμα για όλους μας και την εκτόξευση, φυσικά, των δισεκατομμυρίων κερδών των ενεργειακών ομίλων. 
Όσο για το περιβάλλον; Αφήστε καλύτερα. Πώς το προστατεύετε, δηλαδή; Με την ανεξέλεγκτη εγκατάσταση ΑΠΕ και με τα σχέδια για μονάδα καύσης, καρκινογόνας καύσης απορριμμάτων στην περιοχή, έτσι το προστατεύετε; Ή με το νέο ντιλ της ΔΕΗ με την Amazon για ένα mega data center στη Δυτική Μακεδονία με «μέγκα» κατανάλωση νερού, την ώρα που μας κάνετε κηρύγματα για τη λειψυδρία και σούπερ μέγκα κατανάλωση ηλεκτρικού ρεύματος στην πλήρη του ισχύ που φτάνει μέχρι και το 15%, παρακαλώ, της συνολικής εγχώριας ζήτησης. Μόνο ένα data center. 
Μοιάζετε, ξέρετε, πολύ μοιάζετε με τον δολοφόνο που επιστρέφει στον τόπο του εγκλήματος. Εσείς στον τόπο του εγκλήματος της απολιγνιτοποίησης που τελέσατε και φέρατε χιλιάδες απολύσεις και έρχεστε τώρα και παρουσιάζετε τις επενδύσεις των μεγάλων ομίλων ως απάντηση στις συνέπειες της δικής σας αντεργατικής πολιτικής. 
Κλείνοντας και επειδή η κατάσταση με την ακρίβεια γίνεται πια αφόρητη, αβάσταχτη για τα λαϊκά σπίτια, το ΚΚΕ έχει καταθέσει στο νομοσχέδιο μια τροπολογία άμεσων μέτρων -πρέπει κάτι να πείτε, επιτέλους, όλοι σας εδώ- με τα οποία μπορούν να πάρουν ανάσες οι λαϊκές οικογένειες, μέτρα τα οποία ζήτησαν και σήμερα το πρωί συνδικάτα και εργαζόμενοι με τη μαζική τους κινητοποίηση στο Υπουργείο Περιβάλλοντος και Ενέργειας, για ρεύμα φθηνό για τον λαό, για γενναία μείωση και πλαφόν στην τιμή πώλησης στην ενέργεια και στα καύσιμα, για την κατάργηση -επαναλαμβάνω τη λέξη, για την κατάργηση- όλων των έμμεσων και ειδικών φόρων και του ΦΠΑ πώλησης.
Σας ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Δελή.
Τον λόγο έχει ο κ. Γεώργιος Γαβρήλος παρακαλώ. 
ΓΕΩΡΓΙΟΣ ΓΑΒΡΗΛΟΣ: Ευχαριστώ πολύ, κύριε Πρόεδρε. 
Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα νομοσχέδιο του Υπουργείου Ανάπτυξης -που, κατά τα άλλα, θα ονόμαζα «υπουργείο ακρίβειας» όλα αυτά τα επτά χρόνια διακυβέρνησης της χώρας από τη Νέα Δημοκρατία-, ενός Υπουργείου που έσπευσε να πανηγυρίσει για την αντιμετώπιση τάχα της ακρίβειας μέσα από τη μείωση των ποσών σε κάποια τρόφιμα και σε συγκεκριμένους κωδικούς, ενώ δεν μας είπαν πόσο είχαν αυξηθεί τους τελευταίους μήνες αυτά τα τρόφιμα και πώς φτάνουν σήμερα στο νοικοκυριό.
Αλήθεια, κύριε Υπουργέ, είστε ευχαριστημένος από αυτήν τη συμφωνία-κοροϊδία; Να εκλιπαρείτε τα μεγάλα σουπερμάρκετ, τάχα, για μία συμφωνία μείωσης των τιμών όταν γίνεται για επτά χρόνια πάρτι και, ουσιαστικά, υπάρχει καρτελοποίηση στην αγορά των τροφίμων με κακές πρακτικές, με τριγωνικές σχέσεις μεταξύ εταιρειών, με υπερκέρδη τα οποία δεν θέλετε να ακουμπήσετε; Και από την άλλη, εξαγγελίες και πανηγυρισμοί για παρεμβάσεις στις τιμές των καυσίμων. 
Αλήθεια, αντιμετωπίζεται το πρόβλημα με αυτές τις παρεμβάσεις που εξήγγειλε χθες ο κύριος Πρωθυπουργός; Γιατί δεν προχωράτε σε μείωση του ειδικού φόρου κατανάλωσης; Γιατί δεν προχωράτε σε μείωση του ΦΠΑ; Γιατί δεν ελέγχετε τα υπερκέρδη των δύο διυλιστηρίων με μία φορολόγηση αυτήν τη στιγμή που η κοινωνία έχει ανάγκη; Γιατί, επιτέλους, δεν βάζετε ένα πλαφόν στην πηγή, στα δηλητήρια. Αν θέλετε πραγματικά να ανακουφίσετε τον ελληνικό λαό, αυτές τις παρεμβάσεις θα κάνετε και όχι τις εξαγγελίες-κοροϊδία. 
Και ασφαλώς, είστε μία Κυβέρνηση των έμμεσων φόρων, του πληθωρισμού, της κατανάλωσης, του real estate, η Κυβέρνηση που πανηγυρίζει τάχα για την ανάπτυξη της χώρας. Μέσα, όμως, από τον πληθωρισμό, την κατανάλωση και τα real estate προκαλείτε τον ελληνικό λαό λέγοντας ότι υπάρχει ουσιαστική ανάπτυξη, ενώ ξέρετε πολύ καλά ότι η δημοσιονομική εικόνα της χώρας στέκεται σε γυάλινα πόδια. Το εμπορικό έλλειμμα αυξάνεται. Το ισοζύγιο τρεχουσών συναλλαγών είναι αρνητικό, γύρω στο 6%. Το δημόσιο χρέος σε πραγματικούς αριθμούς έχει εκτοξευθεί στα 360 δισ.. Το ιδιωτικό χρέος έχει φτάσει στα 427 δισ. Και, κατά τα άλλα, πανηγυρίζετε για τη σημαντική, τάχα, βελτίωση της εικόνας της χώρας που μπορεί μέσα από τους οίκους αξιολόγησης να δανείζεται φθηνά. Για ποιους δανείζεται το τραπεζικό σύστημα της χώρας φθηνά, οι τέσσερες συστημικές τράπεζες, και πού αποδίδουν τα χρήματα μέσω δανεισμού; Είναι οι εκατό μόνο μεγάλες επιχειρήσεις της χώρας. 
Αν πραγματικά αυτά τα χρήματα έπιαναν τόπο με επενδύσεις, θα είχε κάποια αξία όλη αυτή η πολιτική σας. Δεν συμβαίνει όμως αυτό. Αυτά τα υπερκέρδη μετατρέπονται σε μερίσματα, αφορολόγητα κιόλας, χωρίς να πιάνουν τόπο σε πραγματικές επενδύσεις. 
Αλήθεια, ποιο παραγωγικό μοντέλο ακολουθήσατε τα τελευταία χρόνια έτσι ώστε να έχει μία προοπτική η ανάπτυξη της χώρας; Εστιάσατε στο φθηνό εργατικό δυναμικό, στην έλλειψη χρηματοδότησης επιχειρήσεων ώστε να επενδύσουν στην καινοτομία, στη γνώση, στις νέες δεξιότητες, στις νέες τεχνολογίες, στην ψηφιοποίησή τους. 
Πιστέψατε ότι με φθηνό εργατικό δυναμικό μπορεί να εκτοξευθεί η οικονομία και να υπάρχει και μια ισχυρή παραγωγική βάση. Το διαψεύδει όμως αυτό το γεγονός ότι μόλις φέτος μας φέρατε αύξηση επενδύσεων 10,2 και στο Μεσοπρόθεσμο που εσείς καταθέσατε δεν μας λέτε κάθε χρόνο ποια θα είναι η αύξηση των επενδύσεων μέχρι το 2029. 
Γιατί δεν το λέτε; Γιατί μετά το Ταμείο Ανάκαμψης ούτε και εσείς γνωρίζετε αυτά τα χρήματα που έπεσαν στην Ελλάδα τα τελευταία χρόνια αν έπιασαν τόπο ή ήταν χρήματα που πήγαν σε συμβούλους, χρήματα που πήγαν σε επικοινωνία, χρήματα σε απευθείας αναθέσεις, που δεν ισχυροποίησαν την παραγωγική βάση της χώρας. Γιατί περί αυτού πρόκειται. 
Η παραγωγική βάση της χώρας είναι εκτεθειμένη και αυτό αποδεικνύεται άλλωστε από τη χαμηλή παραγωγικότητα της χώρας μας, με αποτέλεσμα ούτε οι μισθοί να μπορούν να αυξηθούν. Το 65%-70% των μισθωτών της χώρας έχει αποδοχές μηνιαίες κάτω των 1.000 ευρώ. Αυτή είναι η ανάπτυξη που επικαλείστε. 
Βέβαια, υπήρξε εύκολος δανεισμός για κάποιες λίγες επιχειρήσεις. Οι πολλές επιχειρήσεις και κυρίως οι μικρομεσαίες επιχειρήσεις στερήθηκαν όλων των εργαλείων χρηματοδότησης, και του Ταμείου Ανάκαμψης και του ΕΣΠΑ, αλλά και του τραπεζικού δανεισμού, και έχουν φτάσει σήμερα στα όρια της επιβίωσής τους. 
Όταν σας λέγαμε τόσα χρόνια «φέρτε τις εκατό είκοσι δόσεις, να αντιμετωπίσουν τα προβλήματα ρευστότητας που έχουν», αδιαφορούσατε. Ξαφνικά εχθές, για έκπληξη τάχα, ο κ. Μητσοτάκης σκέφτηκε να φέρει αυτό το μέτρο, πιεζόμενος ασφαλώς από την κατάσταση που επικρατεί στην αγορά και εν όψει των επικείμενων εκλογών. 
  (Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. ΠΑΡΙΣ ΚΟΥΚΟΥΛΟΠΟΥΛΟΣ)
Η ουσία όμως είναι ότι γυρίσατε την πλάτη στις μικρομεσαίες επιχειρήσεις, αφήνοντάς τες χωρίς ρευστότητα, με αυξημένα κόστη κυρίως στην ενέργεια, χωρίς να τους δώσετε τα απαραίτητα εφόδια στον ψηφιακό μετασχηματισμό τους για να ενισχύσουν τις δεξιότητες των εργαζομένων τους, χωρίς να ενισχύσετε εσείς από την πλευρά σας την Επιτροπή Ανταγωνισμού που δημιούργησε καρτέλ ακόμη και στις προμήθειες και στους διαγωνισμούς, σε όλα τα επίπεδα, καρτέλ που ξεκίνησε με δική σας βούληση και ως πολιτική επιλογή, προκειμένου να στηρίξετε τους λίγους και εκλεκτούς. 
Σήμερα μας φέρνετε ένα νομοσχέδιο με πολλές ασάφειες. Από πού προκύπτει μέσα από το νομοσχέδιό σας ποια θα είναι τα ξένα κεφάλαια που θα έρθουν προς επένδυση στη χώρα; Ποια είναι τα εγχώρια; Τα εγχώρια φεύγουν με κάποιον τρόπο στο εξωτερικό και ξαναεπιστρέφουν ως ξένα προκειμένου να απαλλάσσονται των φόρων; 
Δεν τα λέει το νομοσχέδιο σας, κύριε Υπουργέ. Τα αφήνετε σε επόμενες αποφάσεις υπουργικές της δικής σας Κυβέρνησης, προκειμένου να δημιουργήσετε ένα πλαίσιο ευελιξίας τέτοιο που να ικανοποιήσετε πάλι τους λίγους και εκλεκτούς. 
Έτσι λοιπόν έχουμε φτάσει σήμερα οι εργαζόμενοι και ο κόσμος κυρίως της εργασίας να αντιμετωπίζουν μεγάλα προβλήματα. Καταφέρατε μέσα σε επτά χρόνια να έχουμε μία βίαιη αναδιανομή πλούτου, ένα 5% με 6% του ΑΕΠ από τον κόσμο της εργασίας να μεταφερθεί στον κόσμο του κεφαλαίου. Το δείχνει και ο δείκτης της Eurostat. 
Ασφαλώς, σε όλους τους δείκτες φαίνεται ότι τα τελευταία χρόνια τα κέρδη του κεφαλαίου είναι αυξανόμενα. Από το 2019 έως το 2024 είναι κατά 70% η απόκλιση σε σχέση με τα κέρδη της εργασίας. 
Και βέβαια, ήρθε και το «καμπανάκι» προχθές από τη Eurostat. Ένα 87% των Ελλήνων ζορίζονται να τα βγάλουν πέρα, ζορίζονται να πληρώσουν τη στέγη τους, ζορίζονται να αντιμετωπίσουν τα θέματα επιβίωσης.  
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γαβρήλο. 
Καλείται στο Βήμα ο Αρχηγός της Αξιωματικής Αντιπολίτευσης και Πρόεδρος του ΠΑΣΟΚ-Κινήματος Αλλαγής, ο κ. Νίκος Ανδρουλάκης. 
Κύριε Πρόεδρε, το Βήμα σε εσάς. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι Βουλευτές, η ελληνική κοινωνία ζει σε συνθήκες ακρίβειας και ανασφάλειας. Το σούπερ μάρκετ κάθε εβδομάδα ακριβαίνει. Οι τιμές στην ενέργεια και στα καύσιμα πιέζουν όλο και περισσότερο νοικοκυριά και επιχειρήσεις. Τα ενοίκια, όπως γνωρίζουμε όλοι, τα τελευταία χρόνια έχουν απογειωθεί, συρρικνώνοντας το εισόδημα της μέσης ελληνικής οικογένειας. Το ιδιωτικό χρέος παραμένει ένας μεγάλος βραχνάς για εκατοντάδες χιλιάδες οφειλέτες. 
Την ίδια στιγμή, ολιγοπώλια θησαυρίζουν στις πλάτες του ελληνικού λαού, ενώ το κράτος εισπράττει υπερέσοδα από τους έμμεσους φόρους λόγω της κλιμακούμενης ακρίβειας. 
Και τι μας λέει η Κυβέρνηση; Τι μας λένε τα στελέχη τους, που αντιμετωπίζουν τις δυσκολίες του ελληνικού λαού ως προσωπική αποτυχία κάθε Έλληνα; «Δεν έχεις δέκα ευρώ; Πάρε λεωφορείο.». «Δεν σου βγαίνει ο μήνας; Είσαι κακομοίρης.». «Έχεις τη χαμηλότερη αγοραστική δύναμη στην Ευρώπη; Ζεις σε συγκλονιστική ευημερία.». 
Τέτοια αλαζονεία δείχνετε απέναντι στον ελληνικό λαό! Γι’ αυτό, το διαζύγιο που έχετε πάρει από την κοινωνία είναι οριστικό. Το αποδεικνύουν οι δηλώσεις σας, όχι μόνο πια οι πολιτικές σας. 
Πάνω λοιπόν στον πανικό του ο Πρωθυπουργός ανακοίνωσε κάποια μέτρα αντιμετώπισης του ιδιωτικού χρέους. Όχι με το βλέμμα στην κοινωνία. Γιατί αν το είχε εκεί, θα τα είχε ανακοινώσει από το βήμα της Διεθνούς Έκθεσης Θεσσαλονίκης. Το βλέμμα του είναι μόνο στις δημοσκοπήσεις. Υπό το βάρος λοιπόν των δημοσκοπήσεων έρχεται και ανακοινώνει κάποια μέτρα: Εκατόν είκοσι δόσεις. 
Από το 2023 παρουσιάσαμε το μέτρο κατά τη διάρκεια της προεκλογικής περιόδου, μέχρι και πρόσφατα, πριν από έναν μήνα, στην Διεθνή Έκθεση Θεσσαλονίκης. 
Τι μας απαντούσατε, για να καταλάβει ο ελληνικός λαός το μέγεθος της φαυλότητας και της υποκρισίας; Ρωτούσαν οι δημοσιογράφοι: «Κύριε Πιερρακάκη, γιατί αρνείστε την πρόταση του ΠΑΣΟΚ για εκατόν είκοσι δόσεις;». Και απαντούσε ότι δεν θα γίνουν εκατόν είκοσι δόσεις, δεν χρειάζονται. 
Πριν από λίγες εβδομάδες ο Κυβερνητικός Εκπρόσωπος έλεγε ότι το ΠΑΣΟΚ βρήκε χρήματα στη Monopoly. Μιντιακοί σας βραχίονες λέγανε ότι το ΠΑΣΟΚ έχει πλέον εγχειρίδιο πολιτικού λαϊκισμού. Όμως, τώρα που νομοθετείτε ένα μέρος της πρότασής μας, είναι λύση για την κοινωνία. Ξεχνάτε τι λέγατε πριν από μερικές ημέρες; 
Εμείς λοιπόν παρουσιάσαμε στη Θεσσαλονίκη ολοκληρωμένο σχέδιο για την αντιμετώπιση του ιδιωτικού χρέους, προστασία των δανειοληπτών και αυστηρά μέτρα για την ασυδοσία των funds. 
Και θα έρθουμε την επόμενη εβδομάδα για να καταθέσουμε στη Βουλή πρόταση νόμου για εκατόν είκοσι δόσεις για όλους και όχι για κάποιους, πραγματικές υποχρεώσεις για τους servicers και πραγματική προστασία της πρώτης κατοικίας και των δανειοληπτών, κάτι που εσείς κλείσατε. Είναι μια πολιτική που ακολούθησε το ΠΑΣΟΚ τα δύσκολα χρόνια των μνημονίων.
Όμως, δεν φτάνει μόνο η επικοινωνία. Είναι και οι επιστολές. Ακρίβεια στα καύσιμα, επιστολή στη φον ντερ Λάιεν. Επιστολή στη φον ντερ Λάιεν για την ακρίβεια, επιστολή στη φον ντερ Λάιεν για τον ΦΠΑ τώρα. Πόσες επιστολές θα στείλετε πια για αυτά που πρέπει εσείς να λύσετε εντός της χώρας; Γιατί πετάτε το μπαλάκι στις Βρυξέλλες;
Ξέρετε, κύριε Θεοδωρικάκο, τι μου θυμίζουν οι τόσες αναπάντητες επιστολές του Πρωθυπουργού προς την κ. φον ντερ Λάιεν; Το τραγούδι της Δήμητρας Γαλάνη «Τα γαλάζια σου γράμματα», που καταλήγει όμως: …
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
… «Μια ζωή περιμένω, μα δεν γίνονται θαύματα». Και μάλιστα, το τραγούδι λέει για τρυφερές αναμνήσεις. Οι δικές σας αναμνήσεις θα είναι θλιβερές για τον ελληνικό λαό, θλιβερότατες.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εμείς, λοιπόν, σήμερα παίρνουμε μια ακόμη πρωτοβουλία με ευθύνη και αξιοπιστία. Μιλάμε, λοιπόν, για το θέμα της ενέργειας βάσει ενός μοντέλου που υλοποιείται σε άλλες χώρες. Τι προτείνουμε στην τροπολογία μας; Τη δημιουργία ενός μηχανισμού που διασφαλίζει κάτι πάρα πολύ απλό: Όταν η αύξηση της τιμής των καυσίμων αποφέρει στο κράτος περισσότερα έσοδα στον ΦΠΑ από αυτά που έχετε προϋπολογίσει, τότε τα έσοδα αυτά να χρησιμοποιούνται αυτόματα για να πέφτει ο Ειδικός Φόρος Κατανάλωσης. Ήδη το πρώτο οκτάμηνο έχετε εισπράξει ως υπέρβαση του Προϋπολογισμού 140 εκατομμύρια στον ΦΠΑ στα πετρελαιοειδή. Αυτό σημαίνει ότι πιθανόν να φτάσει το ποσό αυτό περίπου τα 250 εκατομμύρια στο τέλος του χρόνου.
Αντί, λοιπόν, κύριε Μητσοτάκη, να στέλνετε επιστολές στην κ. φον ντερ Λάιεν, σας καλώ να ψηφίσετε την τροπολογία του ΠΑΣΟΚ. Θα σας βγει και πιο φθηνά.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Αντίστοιχος μηχανισμός εφαρμόζεται στην Ιταλία. Έχει ενεργοποιηθεί επανειλημμένα μέσα στο 2026. Δεν είναι, λοιπόν, δίκαιο να χρησιμοποιείτε τις δυσκολίες που αντιμετωπίζει ο ελληνικός λαός από την ακρίβεια για να γεμίζει το δημόσιο ταμείο με εκατοντάδες εκατομμύρια ευρώ.
Και για όσους λένε «μα, πώς θα μειώσουμε τον Ειδικό Φόρο Κατανάλωσης», τα πράγματα είναι απλά. Μπορείτε, διότι το ευρωπαϊκό κατώφλι είναι πάρα πολύ χαμηλότερο. Για παράδειγμα, στην αμόλυβδη ο δικός μας Ειδικός Φόρος Κατανάλωσης είναι 70 λεπτά ανά λίτρο. Το ευρωπαϊκό ελάχιστο 35,9. Στο ντίζελ κίνησης πληρώνουμε 41 λεπτά ανά λίτρο. Το ευρωπαϊκό κατώφλι 33 λεπτά. Στο πετρέλαιο θέρμανσης πληρώνουν 28 λεπτά ανά λίτρο οι Έλληνες. Το ευρωπαϊκό κατώφλι μόλις 2,1 λεπτά. Άρα, έχετε κάθε περιθώριο να στηρίξετε τον ελληνικό λαό και τις επιχειρήσεις.
Και βέβαια, τα χρήματα αυτά δεν επαρκούν. Είναι, όμως, ένα σημαντικό κονδύλι που μπορεί να βοηθήσει. Χρειάζεται και περαιτέρω στήριξη, επιπρόσθετη στήριξη από τον Προϋπολογισμό. Μπορείτε να εξοικονομήσετε πάνω από μισό δισεκατομμύριο μέχρι το τέλος του χρόνου.
Και ως προς το αν άλλες ευρωπαϊκές χώρες ακολουθούν αυτά που προτείνουμε, τουλάχιστον δεκαπέντε ευρωπαϊκά κράτη -και η Γερμανία είναι πρόσφατο παράδειγμα- έχουν ακολουθήσει τη μείωση του Ειδικού Φόρου Κατανάλωσης, που εσείς αρνείστε, κύριε Θεοδωρικάκο. Άρα, υπάρχουν λύσεις, αν θέλεις να αλλάξεις τα πράγματα.
Γι’ αυτό, σας καλούμε σήμερα να ψηφίσετε την τροπολογία του ΠΑΣΟΚ, ώστε οι πολίτες τους επόμενους μήνες να μπορούν να πληρώσουν φθηνότερα τα καύσιμά τους.
Σημαντικό ζήτημα της κοινωνίας, μια μεγάλη αγωνία για όλες τις γενιές και ιδιαίτερα για τους νέους ανθρώπους είναι το ζήτημα της στεγαστικής κρίσης. Σε πάνω από έναν στους τέσσερις Έλληνες απορροφά περίπου το 40% του εισοδήματός του η στέγη. Πώς να αντέξει η κοινωνία; Νέοι άνθρωποι, εργαζόμενοι συνεχίζουν να μένουν με τους γονείς τους. Νέα ζευγάρια δεν μπορούν να βρουν ένα σπίτι να ξεκινήσουν την οικογένειά τους. Φοιτητές δεν μπορούν να βρουν μια γκαρσονιέρα για να ξεκινήσουν τις σπουδές τους. Και τι κάνετε; Μόνο μπαλώματα. Έχετε δημιουργήσει μια αγορά ακινήτων εις βάρος του ελληνικού λαού και πάντα προς όφελος των ολιγαρχών, των ισχυρών εντός ή εκτός της χώρας.
Εμείς, όταν μιλήσαμε για τη Golden Visa, ήταν μια εποχή, κύριε Θεοδωρικάκο, όπου η Golden Visa λειτούργησε ως φάρμακο στο πάγωμα της κατασκευής. Βλέπετε πουθενά τώρα παγωμένη την κατασκευή; Δεν βλέπετε άλλες ευρωπαϊκές χώρες που καταργούν τη Golden Visa; Γιατί εσείς συνεχίζετε; Γιατί; Πλέον το φάρμακο είναι φαρμάκι για εκατομμύρια Έλληνες πολίτες.
Γι’ αυτό, λοιπόν, εμείς σήμερα λέμε να καταργηθεί στην τροπολογία μας, όπως έγινε και σε άλλα ευρωπαϊκά κράτη. Τι άλλο λέμε; Λέμε να δείτε τι γίνεται στις διπλανές χώρες. Μήπως σας περιποιούν τιμή οι διαφημίσεις αυτές στην Τουρκία;
Σας περιποιούν τιμή, κύριοι της Νέας Δημοκρατίας, να διαφημίζουν στην Τουρκία «Yunanistan, Golden Visa, ξεπούλημα της εγχώριας περιουσίας» ή να διαφημίζουν στην Τουρκία ότι τρέξτε να αγοράσετε γρηγορότερα στην Ελλάδα, γιατί με τον νέο χρόνο θα έχετε 15% φορολογία, όπως είπε ο κ. Μητσοτάκης, πάρτε τώρα όσα περισσότερα γίνεται με 3%; Αυτές είναι οι πολιτικές σας. Αυτές είναι οι πολιτικές σας. Ξεπουλάνε την ελληνική περιουσία και το λέτε «ανάπτυξη». Εμείς δεν θα κάνουμε τον Έλληνα ξένο στον τόπο του, όπως κάνει η Νέα Δημοκρατία.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Τα καταθέτω στα Πρακτικά, για να έχετε μια εικόνα.
(Στο σημείο αυτό ο Πρόεδρος του ΠΑΣΟΚ-Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Τι άλλο, όμως, λέμε; Η κατάργηση της Golden Visa πρέπει να φέρει κονδύλια όχι για ακίνητα, αλλά για έρευνα, παραγωγικές επενδύσεις, startup επιχειρήσεις. Ναι, θέλουν Visa; Να δώσουν εκεί τα χρήματα που θα δώσουν σε ένα ακίνητο και να την πάρουν. Τέρμα τα παιγνίδια με τα ακίνητα του ελληνικού λαού.
Τι άλλο λέμε; Τι λέει η τροπολογία μας; Όσοι αγόρασαν με Golden Visa τα προηγούμενα χρόνια, την ώρα που θα έρθει η ώρα της ανανέωσης, για να ανανεωθεί, πρέπει το ακίνητό τους να είναι ή ιδιοκατοίκηση ή μακροπρόθεσμη μίσθωση, όχι βραχυχρόνια μίσθωση, ώστε δεκάδες χιλιάδες ακίνητα που σήμερα είναι στη βραχυχρόνια, μόλις ανανεωθεί η Visa, να πέσουν στην αγορά για μακροχρόνια μίσθωση, ώστε να έχουμε περισσότερη προσφορά ακινήτων και να πέσουν τα ενοίκια.
Εσείς τι κάνατε; Ψηφίσατε ένα άρθρο που μιλάει για τα ακίνητα άνω των 800.000 ευρώ, όχι για τα παλιότερα, αυτά που ήταν με 250.000 ευρώ και 400.000 ευρώ. Οι δύο τροπολογίες δεν κοστίζουν ούτε ευρώ στον ελληνικό λαό! Κάνουν τη ζωή του καλύτερη και έχετε χρέος να τη στηρίξετε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Όμως, η φιλοσοφία σας είναι ευρύτερη. Δεν είναι μόνο σε αυτά τα θέματα υπέρ των ισχυρών.
Ευνοϊκά φορολογικά καθεστώτα, Non-Dom. Τι λέτε; Αφορά αλλοδαπούς δισεκατομμυριούχους και το διαφημίζετε κιόλας. Αν κάποιος από αυτούς μεταφέρει τη φορολογική του κατοικία στην Ελλάδα, ως φυσικό πρόσωπο, μπορεί να καταβάλει κατ’ αποκοπή φόρο 100.000 ευρώ τον χρόνο και να φοροαποφεύγει κέρδη εκατομμυρίων και δισεκατομμυρίων. Δηλαδή, η χώρα μας μπαίνει στην όχθη των χωρών που θέλουν ειδικά φορολογικά καθεστώτα για τους ολιγάρχες σε παγκόσμιο και ευρωπαϊκό επίπεδο ή πρέπει να είναι στην όχθη των χωρών που θέλουν ο πλούτος να φορολογείται με κοινωνική δικαιοσύνη και φορολογική δικαιοσύνη, για να έχουν τα κράτη έσοδα για υγεία, παιδεία και στέγαση;
Ακόμη και αυτή σας η επιλογή -για να το πω πιο λαϊκά- τι κάνει; Οι ξένοι ολιγάρχες που θα μένουν στην Ελλάδα, θα είναι φορολογική τους κατοικία η Ελλάδα, θα πληρώνουν φόρο στα μερίσματα 0%. Και οι Έλληνες ολιγάρχες που μένουν στην Ελλάδα 5%, όταν ο Έλληνας πληρώνει 30%, 40% φόρο. Αυτή είναι η πολιτική της Νέας Δημοκρατίας. 
Και επειδή μιλάμε για ένα νομοσχέδιο, που αφορά τις άμεσες ξένες επενδύσεις, πριν από μερικές μέρες το ΠΑΣΟΚ πήγε σε πολλά νησιά της χώρας. Προσωπικά ήμουν στη Σαντορίνη. Αυτό εδώ το ψήφισμα, που είναι ένα ψήφισμα που αφορά στρατηγικές επενδύσεις και άλλες αγωνίες των δήμων του Νοτίου Αιγαίου, είναι μια κραυγή αγωνίας και είναι μια κραυγή καταγγελίας προς την Κυβέρνηση, που θέλει και σ’ αυτό το νομοσχέδιο να δημιουργήσει επενδύσεις δύο ταχυτήτων: Άλλοι οι κανόνες για τις μικρές και τις μεσαίες επιχειρήσεις και άλλοι οι κανόνες για τους μεγάλους στρατηγικούς επενδυτές και μάλιστα, ερήμην των τοπικών κοινωνιών, ερήμην των δήμων και των τοπικών φορέων. Όλα εσείς! Εδώ, λοιπόν, είναι το ψήφισμά τους που καταγγέλλει αυτές σας τις πολιτικές επιλογές. Το καταθέτω στα Πρακτικά.
(Στο σημείο αυτό ο Πρόεδρος του ΠΑΣΟΚ-Κινήματος Αλλαγής κ. Νικόλαος Ανδρουλάκης καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Αγνοείτε, λοιπόν, τα προβλήματά τους. Τι θέλουν οι τοπικές κοινωνίες; Θέλουν καλύτερη υγεία, καλύτερη παιδεία, φθηνότερες μεταφορές, δικαιότερο φορολογικό σύστημα και μελέτες φέρουσας ικανότητας που θα τις σέβονται όλοι και οι ισχυροί και ο κάθε πολίτης. Αυτές τις μελέτες φέρουσας ικανότητας τις σέβεστε, κύριε Θεοδωρικάκο; Ή για κάποιους θα υπάρχουν διαφορετικές αντιμετωπίσεις από τη δική σας Κυβέρνηση. 
Γι’ αυτό, λοιπόν, το ΠΑΣΟΚ με τις δύο σημερινές τροπολογίες δείχνει ένα άλλο σχέδιο και πάνω απ’ όλα δείχνει ένα άλλο όραμα, ένα όραμα μιας Ελλάδας που επενδύει στη βιώσιμη ανάπτυξη, που επενδύει στην ανθεκτικότητα, που θέλει κοινωνική δικαιοσύνη για όλους τους Έλληνες, που θέλει περιφερειακή ανάπτυξη παντού και στα νησιά και στους ορεινούς όγκους και όχι μπίζνες για λίγους. Οι δύο τροπολογίες δείχνουν μια άλλη αντίληψη για την πολιτική, για τη δημοκρατία, για την ανάπτυξη και την κοινωνική δικαιοσύνη. 
Γι’ αυτό, λοιπόν, ζητώ από κάθε συνάδελφο να στηρίξει αυτήν την πολιτική. Και πάνω απ’ όλα ζητώ να την στηρίξει στις επόμενες εκλογές ο ελληνικός λαός. Γιατί η δική μας πολιτική αλλαγή θα φέρει καλύτερες μέρες για κάθε Έλληνα πολίτη, θα φέρει και εθνική αξιοπρέπεια και κοινωνική δικαιοσύνη και ένα βιώσιμο μοντέλο με καλές θέσεις εργασίας για τα Ελληνόπουλα, για να μείνουν εδώ, να παράξουν στον τόπο τους, να κάνουν οικογένεια και όχι να βιώνουν μία ανάπτυξη μπίζνα για λίγους εντός ή εκτός της χώρας. 
Σας ευχαριστώ πάρα πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Πρόεδρο του ΠΑΣΟΚ.
Έχει ζητήσει τον λόγο ο κύριος Υπουργός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και εγώ, κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Πάρις Κουκουλόπουλος): Ναι, κυρία Πρόεδρε.
Ορίστε, κύριε Υπουργέ, έχετε τον λόγο.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κύριε Πρόεδρε του ΠΑΣΟΚ, επιτρέψτε μου να ξεκινήσω την παρέμβασή μου, λέγοντάς σας ότι αυτό για το οποίο κατηγορήσατε τον Πρωθυπουργό της χώρας, Κυριάκο Μητσοτάκη, ότι πορεύεται με βάση αυτά που βλέπει στις δημοσκοπήσεις, κάνετε ακριβώς εσείς ο ίδιος, ανησυχώντας για τα δεδομένα που καταγράφουν οι δημοσκοπήσεις. Ξέρετε ότι δεν συνηθίζω σε ομιλίες μου στο Κοινοβούλιο να αναφέρομαι σε αυτά και δεν πρόκειται να τα αναλύσω, αλλά αυτό είναι δυστυχώς στην περίπτωσή σας προφανές και θέλω να σας αποδείξω το γιατί. 
Έχετε κάνει μία επιλογή στρατηγικής περιχαράκωσης του χώρου σας τη στιγμή που στη χώρα στην πραγματικότητα υπάρχει μια ευρεία κοινωνική πλειοψηφία του μέτρου και της λογικής, η οποία στις προηγούμενες εκλογές και του ’19 και του ’23 έδωσε την Κυβέρνηση στη Νέα Δημοκρατία και παραμένει ακόμα και με μικρότερα ποσοστά σε συνεχή διάλογο και σε σοβαρή σχέση εμπιστοσύνης απέναντι σε αυτήν την Κυβέρνηση, ακόμα και όταν κάνει κριτική απέναντι σε πολιτικές της Κυβέρνησης ή σε επιμέρους συμπεριφορές. Κριτική δικαιολογημένη ή όχι, δεν έχει σημασία. Η Κυβέρνηση οφείλει να ακούει την κοινωνία, τις απόψεις και τις κριτικές της. 
Θέλοντας, λοιπόν, να περιχαρακώσετε τον χώρο σας, τον οδηγείτε σε μία απομόνωση. Και θέλω να είμαι σαφής. Πώς είναι δυνατόν οποιοσδήποτε πολίτης και πολιτικός να διαφωνεί με το περιεχόμενο της επιστολής, που απέστειλε ο Πρωθυπουργός της χώρας προς την Πρόεδρο της Ευρωπαϊκής Ένωσης; Ποιος πολίτης στην Ευρώπη δεν θέλει να υπάρξει ο ελεύθερος δημοσιονομικός χώρος για να αξιοποιηθεί από τις κυβερνήσεις, ώστε να μπορέσουν να στηρίξουν τις κοινωνίες, εμείς τον Ελληνικό λαό και όλες οι χώρες, ο καθένας τους δικούς του πολίτες και το σύνολο της ευρωπαϊκής κοινωνίας; Ποιος μπορεί να είναι αντίθετος σε αυτό;
Παρόμοια επιστολή απέστειλε προς την κ. φον ντερ Λάιεν η Πρωθυπουργός της Ιταλίας, η κ. Μελόνι και θα είναι ευχής έργο -και προφανώς η Ελλάδα θα εργαστεί για αυτόν τον σκοπό- να διαμορφωθεί ένα μέτωπο στην Ευρωπαϊκή Ένωση, το οποίο θα δώσει επιτέλους αυτή τη δυνατότητα για ευρύτερες παρεμβάσεις. 
Δεύτερον, η κυβέρνηση ανακοίνωσε τις 120 δόσεις για τους πολίτες για τα χρέη έναντι της Εφορίας και έναντι του ΕΦΚΑ. Είπατε ότι ήταν δική σας πρόταση. Πολύ ωραία. Γιατί σας πειράζει που η Κυβέρνηση εφαρμόζει κάτι το οποίο έχετε εσείς νωρίτερα περιγράψει; 
Εμείς έχουμε συνείδηση ότι εξαιτίας μιας κρίσης, η οποία έχει παγκόσμια χαρακτηριστικά, από δύο πολέμους, έναν στη Μέση Ανατολή και έναν στην Ουκρανία, ο οποίος μακραίνει, έχει κρατήσει πέντε ολόκληρα χρόνια με εκατοντάδες χιλιάδες νεκρούς και με τραγικές συνέπειες στο οικονομικό πεδίο για όλες τις ευρωπαϊκές χώρες, με τεράστια προβλήματα στον εφοδιασμό σε καύσιμα και με τιμές καυσίμων, οι οποίες παγκοσμίως έχουν αυξηθεί υπερβολικά και δημιουργούν τεράστιες πληθωριστικές πιέσεις αυτή είναι η πραγματικότητα και η Κυβέρνηση επιμένει να παρεμβαίνει στην πραγματικότητα. Σας έχει συμβεί το ίδιο και στο παρελθόν. Το έχω διαχειριστεί τα τελευταία δύο χρόνια. Μας λέγατε, γιατί δεν κάνετε ελέγχους στην αγορά, γιατί δεν επιβάλλετε πρόστιμα. Επιβλήθηκαν τα περισσότερα πρόστιμα στην αγορά που έχουν υπάρξει ποτέ. Μετά λέγατε, γιατί δεν τα εισπράττετε. Εισπράχτηκαν όλα τα πρόστιμα και το γνωρίζετε πάρα πολύ καλά. Μετά φύγατε από αυτό και πηγαίνετε σε άλλες θεωρίες. 
Προφανώς, υπάρχει σοβαρότατο πρόβλημα κόστους ζωής, προφανώς υπάρχει σοβαρό πρόβλημα για πολλά νοικοκυριά, αλλά προφανώς υπάρχει και μία επίμονη προσπάθεια από την πλευρά της Κυβέρνησης για να στηρίξουμε κάθε πολίτη. Γιατί για εμάς πολιτική είναι -και οφείλει να είναι- να είμαστε δίπλα στην κοινωνία, μέσα στην κοινωνία και να στηρίζουμε τα τμήματα της κοινωνίας που αντιμετωπίζουν το μεγαλύτερο οικονομικό πρόβλημα και να σεβόμαστε κάθε άνθρωπο, κάθε συμπατριώτη μας, ανεξάρτητα από την οικονομική του θέση και να κάνουμε το καλύτερο γι’ αυτό. Αυτή είναι η υποχρέωσή μας. Αυτή είναι η κυβερνητική συμπεριφορά. Αυτή είναι η ευθύνη την οποία σε κάθε περίπτωση έχουμε όλοι.
Σε ό, τι αφορά τις δύο τροπολογίες σας, θέλω να σας επισημάνω το εξής. Δεν είναι 140 εκατομμύρια, κύριε Πρόεδρε, τα παραπάνω εκατομμύρια το οκτάμηνο που εισπράχτηκαν από το ΦΠΑ, είναι 180. Συνεπώς, εάν ακολουθούσαμε τη δική σας πρόταση, αγαπητοί συνάδελφοι του ΠΑΣΟΚ, θα έπρεπε να μειώσουμε τον ειδικό φόρο κατανάλωσης αθροιστικά έως τώρα 180 εκατομμύρια. Ξέρετε πόσα χρήματα έχει δώσει η Κυβέρνηση έως τώρα για να στηρίξει τους πολίτες και τους καταναλωτές για τα καύσιμα το οκτάμηνο; Έχει δώσει 216 εκατομμύρια. 
Η δική σας πρόταση υπολείπεται αυτού που ήδη κάναμε και έρχεστε στη συνέχεια να μας εγκαλέσετε ότι δεν ενδιαφερόμαστε για να στηρίξουμε τους πολίτες. Αυτό που έχετε κάνει είναι ένα ολοφάνερο σφάλμα. Φαντάζομαι ότι θα πρέπει με κάποιο τρόπο να το διορθώσετε, γιατί οι αριθμοί είναι πολύ συγκεκριμένοι. Το πρόβλημα είναι συγκεκριμένο. Εμείς ανακοινώσαμε εχθές σειρά μέτρων. Θα δούμε πώς θα εξελιχθούν τα πράγματα σε ευρωπαϊκό επίπεδο τις επόμενες δέκα ημέρες και δεν πρόκειται να αφήσουμε κανέναν Έλληνα πολίτη απροστάτευτο στις δυσκολίες του διαστήματος που διανύουμε. 
Σε ό,τι αφορά την υπόθεση της Golden Visa, θέλω να σας ενημερώσω ότι έχουμε νομοθετήσει ότι όποιος ξένος επενδυτής μπαίνει σε ελληνικές startup επιχειρήσεις με 250.000 ευρώ αποκτά το δικαίωμα της Golden Visa. Δηλαδή, το τμήμα της πρότασης που λέτε και το συνδέετε με συγκεκριμένη αποστολή έχει ήδη υλοποιηθεί από την Κυβέρνηση. Το γνωρίζετε αυτό; Δηλαδή, κάνετε μία πρόταση η οποία κατά ένα τμήμα της ισχύει. Για δε το άλλο τμήμα, σε ό,τι αφορά το θέμα με την Golden Visa και τα ακίνητα υπήρξαν σοβαρές μεταβολές στο πλαίσιο το ρυθμιστικό το προηγούμενο διάστημα. Θα επανέλθω, αν χρειαστεί.
ΠΡΟΕΔΡΕΥΩΝ (Πάρις Κουκουλόπουλος): Έχει ζητήσει τον λόγο ο Πρόεδρος του ΠΑΣΟΚ-Κινήματος Αλλαγής κ. Ανδρουλάκης.
Ορίστε, κύριε Πρόεδρε, έχετε τον λόγο.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Ο κύριος Υπουργός έχει μπερδευτεί. Δεν είναι εδώ με την πρότερη ιδιότητά του, του πολιτικού αναλυτή, για να δίνει συμβουλές στα κόμματα. Είναι στην Αίθουσα αυτή ως Υπουργός της Νέας Δημοκρατίας. Αφήστε, λοιπόν, τις συμβουλές και πάμε στην ουσία. 
Χρειάζεται επιστολή στην κ. Φον Ντερ Λάιεν για να μειώσετε τον ειδικό φόρο κατανάλωσης, ναι ή όχι; Όχι! Χρειάζεται επιστολή στην κ. Φον Ντερ Λάιεν για να εφαρμόσετε το ιταλικό μοντέλο που χρησιμοποιεί τον πλεονάζοντα ΦΠΑ από τα καύσιμα, για να μειωθεί ο ειδικός φόρος του κατανάλωσης; Όχι! Μπορείτε να το κάνετε ψηφίζοντας μία απλή τροπολογία. Είναι, λέει, λιγότερο το ποσό των 180-140 εκατομμυρίων από τα 216. Μα, είπα για επιπρόσθετη παρέμβαση. Άρα, θα ήταν πάνω από μισό δισεκατομμύριο μέχρι το τέλος της χρονιάς. Επιπρόσθετη παρέμβαση! Δεν είπαμε να κόψετε από την παρέμβαση του κράτους και να βάλετε μόνο τον ΦΠΑ. Είπαμε με την πρότασή μας ότι εξοικονομείτε 250 εκατομμύρια που δεν επηρεάζουν τον «κόφτη». Τόσο απλά είναι τα πράγματα! Αφήστε, λοιπόν, τις επιστολές και πάρτε αποφάσεις. 
Αποφάσεις δεν παίρνετε γιατί καλομάθατε, κύριε Θεοδωρικάκο. Κάθε εβδομάδα που περνάει, η ακρίβεια στο ράφι, η ακρίβεια στην αντλία, γίνονται εκατοντάδες εκατομμύρια έσοδα που θα γίνουν «pass» και προεκλογικές πολιτικές. Έχετε κάνει τον πληθωρισμό πολιτικό εργαλείο εις βάρος της κοινωνίας και έχετε το θράσος να λέτε για τις εκατόν είκοσι δόσεις. Μα, τι αναδεικνύω; Αναδεικνύω την υποκρισία σας! Όταν λέει ο αρμόδιος Υπουργός ότι το μέτρο αυτό είναι λαϊκισμός και δεν γίνεται και το κάνετε μετά από μερικές εβδομάδες, τι είναι αυτό; Είναι ή δεν είναι υποκρισία; Αν το κάνατε από το 2023, θα είχαμε τέτοια ραγδαία αύξηση του ιδιωτικού χρέους; Ξέρετε πόσες επιχειρήσεις θα είχανε ρυθμίσει, πόσοι άνθρωποι θα είχαν σωθεί; Ξέρετε πόσοι άνθρωποι θα είχαν σχεδιάσει με αξιοπρέπεια τη ζωή τους; Και λέτε ότι δεν τρέχει τίποτα; Είστε και υποκριτές, υπονομεύσατε και την κοινωνία και το νοικοκυριό και τον ελεύθερο επαγγελματία και τη μικρομεσαία επιχείρηση. Μάλιστα, δεν το κάνετε για όλους. Θα τα πούμε την άλλη εβδομάδα, όταν θα φέρετε την πρόταση νόμου. Όταν λέμε για όλους, θα είναι για όλους και με συγκεκριμένα κίνητρα.
Και πάω στην Golden Visa. Δηλαδή, ένας Έλληνας πατριώτης που βλέπει να διαφημίζουν στην Τουρκία το ξεπούλημα της εγχώριας περιουσίας, δεν νοιώθει μία συστολή; Αυτή είναι η ανάπτυξη; Να πουλάμε τα ακίνητά μας; Έως πότε; Αυτό είναι το παραγωγικό μοντέλο; Και μου λέτε «Μα, έχουμε την Angel Visa». Αφού την έχουμε, καταργήστε την Golden Visa στα ακίνητα. Γιατί δεν την καταργείτε; Ποιους εξυπηρετείτε; 
Θα σας πω εγώ ποιους εξυπηρετείτε. Εξυπηρετείτε αυτούς που γνωρίζανε πριν την περσινή ψήφιση του νόμου ότι θα μπορούν να πουλάνε με 250.000 ευρώ Golden Visa, παρόλο που πήγε στις 800.000 αν υπήρχε αλλαγή χρήσης στο ακίνητο. Πόσες τέτοιες δουλίτσες γίνανε, κύριε Θεοδωρικάκο; Πόσοι πουλάνε διαμερίσματα όπου έμεναν φοιτητές και οικογένειες, αδύναμοι Έλληνες, με τη βίζα των 250.000 με αλλαγή χρήσης; Γιατί αφήσατε την Golden Visa στα νησιά στις 400.000 ευρώ; Μιλάμε για τα μικρά νησιά κάτω των δύο χιλιάδων κατοίκων, εκεί όπου δεν υπάρχουν υποδομές, δεν υπάρχει νερό, η υγεία χρειάζεται περισσότερη στήριξη, οι μεταφορές είναι πανάκριβες. Γιατί; Ποια πολιτική εξυπηρετείτε; 
Είναι εμφανώς ξεκάθαρο ότι υπηρετείτε τις πολιτικές των λίγων σε πολλά ζητήματα. Αν, λοιπόν, σήμερα μας ακούει οποιοσδήποτε Έλληνας, βάζει ένα ερώτημα. Μειώστε αύριο τον ειδικό φόρο κατανάλωσης. Υλοποιήστε το ιταλικό μοντέλο. Καταργήστε την Golden Visa και όσοι πήραν ακίνητα με 250.000 και 400.000 ευρώ πριν τον προηγούμενο χρόνο που κάνατε τη ρύθμιση, την ώρα της ανανέωσης, ή ιδιοκατοίκηση ή μακροχρόνια μίσθωση. Κανείς Airbnb! Κανείς βραχυχρόνια! Γιατί δεν το κάνετε; Κοστίζουν όλα αυτά που λέω ένα ευρώ στον ελληνικό λαό; Προφανέστατα εξυπηρετείτε συμφέροντα. Κάποιοι θέλετε να έχουν βραχυχρόνια μίσθωση δεκάδες χιλιάδες ακίνητα στην Ελλάδα. Αυτή είναι η πραγματικότητα. 
Εμείς, λοιπόν, σήμερα τα αναδεικνύουμε όλα αυτά και λέμε κάτι απλό. Μας καταδικάζατε ως λαϊκιστές για τις εκατόν είκοσι δόσεις που τώρα θέλετε να εφαρμόσετε. Όμως, δεν το κάνετε με το βλέμμα στις δημοσκοπήσεις. Αυτά, λοιπόν, που λέμε δεν είναι λαϊκισμός. Είναι η νομοθετική αποτύπωση της αγωνίας και των προβλημάτων της ελληνικής κοινωνίας και της μέσης ελληνικής οικογένειας. Είναι μονόδρομος να τα στηρίξετε και οφείλετε να τα στηρίξετε. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κύριε Πρόεδρε, θα μπορούσα να έχω τον λόγο;
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, θέλετε να κάνετε την παρέμβασή σας; Το λέω, διότι δεν θα έχετε μετά χρόνο, κύριε Υπουργέ, να απαντήσετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος προηγείται, κύριε Πρόεδρε, κατά τον Κανονισμό;
ΠΡΟΕΔΡΕΥΩΝ (Πάρις Κουκουλόπουλος): Ναι, έχει ζητήσει παρέμβαση η κυρία Κωνσταντοπούλου. Δεν θέλετε να απαντήσετε και στους δύο;
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Θα απαντήσω, κύριε Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος προηγείται;
ΠΡΟΕΔΡΕΥΩΝ (Πάρις Κουκουλόπουλος): Εγώ είπα να προηγηθείτε εσείς για να απαντήσει και στους δύο ο Υπουργός. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Άρα, αυτό που είπατε θα γίνει, διότι αυτό λέει ο Κανονισμός.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Εντάξει, ήθελα απλώς να απαντήσω στον κ. Ανδρουλάκη.
ΠΡΟΕΔΡΕΥΩΝ (Πάρις Κουκουλόπουλος): Ε, νομίζω ότι απαντήσατε αρχικά. Δεν υπάρχει κανένα θέμα. Είχε ζητήσει πριν από ώρα η κυρία Πρόεδρος, κύριε Υπουργέ.
Ορίστε, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Πρόεδρε. 
Το ζήτημα είναι τελικά, γιατί άκουσα τον κ. Ανδρουλάκη να λέει «Τι χρειάζεται», «Τι χρειάζεται». Χρειάζεται πραγματική αντιπολίτευση που δεν κοροϊδεύει. Την προηγούμενη φορά, κύριε Ανδρουλάκη, που ήσασταν εδώ, φύγατε από εκείνη την έξοδο, ο κ. Σχοινάς έφυγε από την άλλη έξοδο και βρεθήκατε μαζί στο γήπεδο σαν να μην έτρεχε τίποτα. Σήμερα παίρνετε τον λόγο για να αντιπολιτευτείτε, υποτίθεται, την Κυβέρνηση Μητσοτάκη -στενοχωριέται τώρα ο κ. Θεοδωρικάκος γι’ αυτά που λέω- και δεν λέτε τίποτε, τίποτε, για το γεγονός ότι υπάρχει παραπεμπτικό βούλευμα για Τριαντόπουλο, Αγοραστό, Χαρακόπουλο, Παπαγεωργίου, δηλαδή για τα δεξιά και αριστερά χέρια του Μητσοτάκη, με σαφείς σκέψεις του Συμβουλίου Εφετών που σημαίνουν παραπομπή Μητσοτάκη. Όμως, ξαφνικά, αυτό δεν είναι θέμα στη σημερινή συζήτηση, όπως δεν είναι στη σημερινή συζήτηση θέμα ούτε το γεγονός ότι ο κ. Θεοδωρικάκος πριν από δύο μόλις μέρες έτυχε υπόθαλψης από το κόμμα του για το γεγονός ότι από τη θέση του εν ενεργεία Υπουργού Προστασίας του Πολίτη παρενέβη σε υπόθεση που αφορούσε έλεγχο συγγενικού του προσώπου και μάλιστα του γιου του!
Τι γίνεται, κύριε Θεοδωρικάκο; Την άλλη φορά πήρατε τον λόγο και είπατε «Είμαι περήφανος για τον γιο μου». Δεν σας ρωτήσαμε αν είστε περήφανος για τον γιο σας. Σας ρωτήσαμε αν υπάρχει παραπεμπτικό βούλευμα που λέει ότι έγινε συγκάλυψη της υπόθεσης που αφορούσε συγγενή σας την ώρα που εσείς ήσασταν ο αρμόδιος Υπουργός, αν υπάρχει πολυσέλιδο βούλευμα παραπεμπτικό για τη συγκάλυψη με κατηγορουμένους αστυνομικούς και αν σε αυτό το βούλευμα άσκησε αναίρεση ο αδερφός του ετέρου Υπουργού, του κ. Φλωρίδη.


Διότι, εν πάση περιπτώσει, κύριε Ανδρουλάκη, εάν θέλετε να χτυπήσετε το παρακράτος και την Κυβέρνηση Μητσοτάκη, αυτά δεν μπορείτε να τα καταπίνετε! Ούτε να συμπράττετε σε ψευδοδιώξεις πολιτικών αντιπάλων και να «ποιείτε τη νήσσαν» για τους κυβερνώντες. 
Γιατί δεν ψηφίσατε στην άρση ασυλίας Αβραμόπουλου για το  Κατάργκεϊτ; Γιατί απείχατε; Έτσι θα γίνει η Αντιπολίτευση, έτσι θα πιεστεί η Κυβέρνηση, με διαβεβαιώσεις και θέαση μπάλας; 
Κύριε Θεοδωρικάκο, καταλαβαίνω ότι δεν θέλατε να απαντήσετε και σε εμένα και είναι λογικό, γιατί όλα αυτά τα χρόνια υπάρχει η βολική αντιπολίτευση, αυτή η οποία τα βρίσκει μαζί σας και εσχάτως τα βρίσκει μαζί σας και για παρακρατικού τύπου διώξεις εξόντωσης πολιτικών αντιπάλων, γιατί νομίζει ότι όταν συμπράττει σε τέτοιες διαδικασίες, δεν θα την πάρει η μπάλα. Κακώς το νομίζει αυτό.
Και παρεμπιπτόντως, κύριε Ανδρουλάκη, τις γυναίκες στην Κοινοβουλευτική σας Ομάδα να τις βάζετε λίγο πιο μπροστά. Την άλλη φορά δεν θελήσατε να παρέμβετε ούτε καν στις ακραίες σεξιστικές τοποθετήσεις του Πρωθυπουργού εναντίον μου. 
Θα ήθελα, λοιπόν, κύριε Θεοδωρικάκο, να ρωτήσω και εσάς και τον κ. Ανδρουλάκη. Τα κόμματα σας χρωστάνε ένα δισεκατομμύριο διακόσια εκατομμύρια ευρώ στις τράπεζες. Εξακόσια δύο η Νέα Δημοκρατία, εξακόσια τόσα το ΠΑΣΟΚ. Έτσι πρόκειται να προστατεύσετε τους πολίτες από τα funds; 
Και παρεμπιπτόντως, επίσης, μιας και ακούμε ότι υπάρχουν ευαγείς σκοποί και ευγενείς προθέσεις, ήρθανε προχθές στη Βουλή εκπρόσωποι εμπορικών συλλόγων, πρωτοβουλιών και ζητάνε Εξεταστική Επιτροπή για τα funds. 
Εμείς είπαμε θα το στηρίξουμε, εσείς κύριοι του ΠΑΣΟΚ, κύριε Ανδρουλάκη, θα το στηρίξετε ή θα τους κοροϊδέψετε; Εγώ πιστεύω ότι θα τους κοροϊδέψετε, όπως έχουν κοροϊδέψει τα κόμματά σας, τους πολίτες συνολικά. Τους φόρτωσαν χρέη τα οποία δημιούργησαν οι κυβερνήσεις σας, τους φόρτωσαν χρέη τα οποία δεν αντιστοιχούν σε δημόσιες δαπάνες που αφορούν τους πολίτες και σήμερα παριστάνετε τους αμώμους και τους ανήξερους. Θα συμπράξετε σε διαδικασία εξεταστικής επιτροπής για τα funds; Θα συμπράξετε σε διαδικασία κατάργησης των funds; 
Εμείς από Δευτέρα καταθέτουμε όχι ένα, όχι δύο, αλλά τριάντα νομοσχέδια με τις προτάσεις μας και στις προτάσεις αυτές είναι και το πάγωμα ενοικίων; Θα το ψηφίσετε; Θα συμπράξετε στην προστασία των μισθωτών; Και όταν λέτε για την αγορά ακινήτων, μήπως να λέγατε κάτι για τα ισραηλινά συμφέροντα που έχουν αλώσει την αγορά ακινήτων ή δεν κάνει να μιλήσετε κατά του κράτους του Ισραήλ που διαπράττει γενοκτονία, επειδή κατά τη γνώμη σας είναι στρατηγική αυτή η σύμπραξη;
Τέλος, θα περίμενα και ως Κρητικός να πείτε κάτι για το Αρκαλοχώρι, να πείτε κάτι για τις αδιανόητες δηλώσεις της Κυβέρνησης ότι δεν γνώριζε ότι ο κόσμος είναι ακόμα σε κοντέινερ. Είναι ακόμα σε κοντέινερ! Εδώ στη Βουλή, πριν από λίγες εβδομάδες, τα είπανε οι άνθρωποι. Δεν τα γνώριζε, λέει η Κυβέρνηση, αλλά ξέρετε ποιος ήταν μαζί με τον Μητσοτάκη και έταζε στους κατοίκους του Αρκαλοχωρίου τον Σεπτέμβρη του 2021; Ο Τριαντόπουλος, αυτός ο οποίος ήταν δεξί χέρι, αυτός ο οποίος περιφερόταν και περιφερόταν και μέχρι πρόσφατα. 
Αντιπολίτευση, λοιπόν, σημαίνει να αντιπαρατίθεσαι σθεναρά και αληθινά, όχι για τα μάτια και μετά πηγαίνοντας να δεις μπάλα, αφού έχεις στοχοποιήσει πολιτικούς αντιπάλους της Κυβέρνησης, εξυπηρετώντας την.
Κύριε Θεοδωρικάκο, θα περιμένουμε τις απαντήσεις σας.
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ο κύριος Υπουργός έχει τον λόγο.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κοιτάξτε, κύριε Πρόεδρε, υπάρχει η σοβαρή συζήτηση και υπάρχει και ο χώρος του παραλογισμού. Στον χώρο του παραλογισμού, ας κυριαρχήσει η κυρία Πρόεδρος της Πλεύσης Ελευθερίας, η οποία έκανε τη ναζιστική επιλογή όταν θέλει να χτυπήσει πολιτικό αντίπαλο, να χτυπάει οικογένειες. Ούτε η μαφία δεν τα κάνει αυτά.
Η Δικαιοσύνη δεν μπορεί να αντικατασταθεί από κανέναν εδώ μέσα και γι’ αυτό το λόγο δεν θα ξαναναφέρετε εδώ μέσα τον γιο μου, γιατί δεν σας το επιτρέπω! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν σας ρώτησα.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Είναι παράνομο, κυρία μου, αντιδεοντολογικό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είσαστε Υπουργός.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): …και θα πρέπει να μάθετε να σέβεστε τον θεσμό της οικογένειας και της στοιχειώδους δημοκρατικής αξιοπρέπειας. Τέλος με σας, είστε ο ορισμός της αλαζονείας και του αριστεροφασισμού. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Συγχαρητήρια, εσείς… 
ΝΟΤΗΣ ΜΗΤΑΡΑΚΗΣ: Μην διακόπτετε, επιτέλους!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Πάμε τώρα στα σοβαρά, γιατί θέλω να μιλήσω…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … είστε ο ορισμός της ευπρέπειας!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Γιατί θέλω να μιλήσω, όπως έχω δημοκρατικό δικαίωμα, κύριε Πρόεδρε, παρά το ότι δεν το επιθυμεί η κυρία Πρόεδρος της Πλεύσης Ελευθερίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ούτε για να σας χειροκροτήσουν δεν υπάρχουν.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Καλά εντάξει, κυρία μου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είμαι κυρία σας.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Πάμε τώρα στην ουσία των θεμάτων. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να μιλήσετε εσείς οι σοβαροί, τα αγόρια!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Συγγνώμη…
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, σας παρακαλώ αφήστε τον Υπουργό να μιλήσει. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σοβαροί πιστεύω ότι είναι και οι άνδρες και οι γυναίκες. Δεν κατάλαβα τι είπατε τώρα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα σας απαντήσω μετά.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σας παρακαλώ πάρα πολύ. Σοβαροί είναι και οι άνδρες και οι γυναίκες. 
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, σας παρακαλώ, συνεχίστε.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Και δεν ρυθμίζει το φύλο τη σοβαρότητα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κυρία σας, δεν είμαι.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Δεν ρυθμίζει το φύλο τη σοβαρότητα, επιμένω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ούτε και εσείς τη ρυθμίζετε.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Και πρέπει εδώ να υπάρχει στοιχειώδης σεβασμός…
ΠΡΟΕΔΡΕΥΩΝ (Πάρις Κουκουλόπουλος): Κύριε Υπουργέ, έχω σταματήσει και το χρονόμετρο, για να μπορέσετε να απαντήσετε, όπως βλέπετε. Σας παρακαλώ, επανέλθετε στην απάντηση. Προφανώς, δεν είναι κανένας κύριος και κυρία κανενός εδώ μέσα. Εννοείται αυτό το πράγμα. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Καλά, από στοιχειώδη ευγένεια το είπα.
Πάμε τώρα στην ουσία των θεμάτων, γιατί θέλω να συνεχίσω αυτό τον πολιτικό διάλογο που είχαμε νωρίτερα με τον Πρόεδρο του ΠΑΣΟΚ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με τον σοβαρό, ναι, που δεν παραλογίζεται.
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, σας παρακαλώ!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, κύριε Πρόεδρε, τον λόγο παρακαλώ μετά, ευχαριστώ.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ξέρω ότι δεν αντέχετε, αλλά τι να κάνουμε, μάθετε να σέβεστε.
Κύριε Πρόεδρε του ΠΑΣΟΚ, πιστεύω ότι ο καθένας -και η Κυβέρνηση, αλλά και κάθε πολιτικό πρόσωπο- πρέπει να κρίνεται και να αξιολογείται από συγκεκριμένα πεπραγμένα. 
Τα τελευταία δύο χρόνια στο Υπουργείο Ανάπτυξης έχουμε επιμείνει σε μία πολιτική που ρίχνει βάρος στις παραγωγικές επενδύσεις, στη μεταποίηση και στη βιομηχανία, στην καινοτομία και κυρίως, στην ενίσχυση της Περιφέρειας. Καθιερώσαμε, μάλιστα, ένα ειδικό αναπτυξιακό καθεστώς για παραμεθόριους νομούς και οι αλλεπάλληλες προκηρύξεις αυτών των καθεστώτων, έχουν οδηγήσει -τώρα που μιλάμε- να διεξάγονται εννιακόσιες είκοσι οκτώ επενδύσεις με προϋπολογισμό πάνω από 3 δισεκατομμύρια ευρώ, με τη στήριξη του Υπουργείου Ανάπτυξης, με όρους νομιμότητας, διαφάνειας, αποδοχής από την κοινωνία και με έλεγχο. 
Θέλω ιδιαίτερα να σταθώ στο γεγονός ότι με δική μας αποφασιστική παρέμβαση επιστράφηκαν στα δημόσια ταμεία πάνω από 150 εκατομμύρια ευρώ, τα οποία είχαν πάει σε προηγούμενες επενδύσεις, σε επενδυτικά σχέδια που είχαν υποβληθεί στον αναπτυξιακό νόμο, διότι δεν είχαν ολοκληρωθεί και διότι εφαρμόσαμε το νόμο.
Αυτό, λοιπόν, που είπατε σε ότι αφορά τις στρατηγικές επενδύσεις, το κάνουμε πράξη, το υλοποιούμε, σεβόμαστε τη διαφάνεια, σεβόμαστε τη νομιμότητα και έχουμε στόχο να κάνουμε πράξη ένα νέο παραγωγικό πρότυπο, το οποίο με πολύ μεγάλο ενδιαφέρον βλέπω ότι τον τελευταίο καιρό, τουλάχιστον στα λόγια, το έχετε αποδεχθεί και εσείς και ο κύριος Τσίπρας.
Το σημαντικό είναι ότι, επίσης, σε αυτή τη γραμμή κινούνται πάρα πολλοί κοινωνικοί και παραγωγικοί φορείς του τόπου και αυτός είναι ένας τόπος σύγκλησης σε πολιτικές που πρέπει να ακολουθήσουμε, αν θέλουμε πραγματικά να δημιουργήσουμε καλοπληρωμένες θέσεις εργασίας, ακόμη περισσότερες για τους νέους και τις νέες της πατρίδας μας, για να μείνουν εδώ, να σταδιοδρομήσουν εδώ, να κάνουν εδώ τις οικογένειές τους, για να μπορέσουμε να βάλουμε τέλος και στο οξύτατο δημογραφικό πρόβλημα. Αυτό, λοιπόν, είναι ένα πεδίο σύγκλησης.
Σας είπα, λοιπόν, νωρίτερα και δεν θελήσατε να το αποδεχτείτε αυτό, ότι υπάρχει ένα ευρύτερο τέτοιο πεδίο που εκδηλώνεται από μια σειρά πολιτικές, όπως είναι οι  εκατόν είκοσι δόσεις, όπως είναι η παρέμβαση προς την Πρόεδρο της Ευρωπαϊκής Ένωσης.
Δεν έχω άλλο χρόνο; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κόφτης, τον ψηφίσατε.
ΠΡΟΕΔΡΕΥΩΝ (Πάρις Κουκουλόπουλος): Ο Πρόεδρος του ΠΑΣΟΚ-Κινήματος Αλλαγής, κ. Νικόλαος Ανδρουλάκης έχει τον λόγο. 




ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Υπουργέ, εγώ δεν πήρα μία απάντηση γιατί τις τροπολογίες που δεν έχουν δημοσιονομικό κόστος -και ο οποιοσδήποτε μπορεί να τις αξιολογήσει, αν είναι θετικές προς το κοινωνικό σύνολο ή αν δημιουργούν προβλήματα ή εάν λύνουν προβλήματα- δεν τις στηρίζετε. 
Σας εξηγώ. Ακόμη και σήμερα ξεπουλιούνται σπίτια στο Λεκανοπέδιο με 250.000 ευρώ Golden Visa. Είναι η επένδυση Κεράνης. Τετρακόσια μικρά διαμερίσματα πωλούνται πεντέμισι με εξίμισι χιλιάδες ευρώ το τετραγωνικό, με διακόσιες πενήντα χιλιάδες ευρώ εδώ στον αστικό ιστό. Έχετε να πείτε κάτι γι’ αυτό; Για το ότι θα απαγορεύσουμε όσα ήδη έχουν πουληθεί τώρα και για πάνω από δέκα χρόνια να μπαίνουν στη βραχυχρόνια μίσθωση και θα είναι ή ιδιοκατοίκηση ή μακροχρόνια μίσθωση, κοστίζει να πείτε ναι; Τι σας κοστίζει; Τι σας κοστίζει; Εξηγήστε σήμερα στους Έλληνες και στις Ελληνίδες, στους νεότερους ανθρώπους, στους φοιτητές που δεν μπορούν να βρουν σπίτι, τι κοστίζει στη Νέα Δημοκρατία να πει τέλος το Airbnb και η Golden Visa μαζί με αναδρομική ισχύ; Τι κοστίζει; 
Ούτε ένα ευρώ δεν κοστίζει. Προβλήματα λύνει. Προσφορά δημιουργεί. Τα ενοίκια μειώνει. Τι κοστίζει να πείτε ότι αύριο το πρωί εφαρμόζουμε το ιταλικό παράδειγμα; Καμία άδεια από την Ευρωπαϊκή Επιτροπή! Τι κοστίζει; Μηδέν. Ούτε ένα ευρώ. Εγώ είπα 140. Εσείς μου δώσατε μεγαλύτερο επιχείρημα που είπατε για 180, τα οποία θα είναι 300 μέχρι το τέλος της χρονιάς. Ρίξτε τα στον Ειδικό Φόρο Κατανάλωσης. Τι ζητάτε; Άδεια από ποιον; 
Αφήστε, λοιπόν, τα γαλάζια γράμματα και τις γαλάζιες επιστολές. Ο λόγος που δεν στηρίζετε αυτές τις επιλογές είναι ο ίδιος με την πολιτική για τις 120 δόσεις. Ίδιος είναι ο λόγος. Η αλαζονεία, η αμετροέπεια και ότι βρίσκεστε εκτός κοινωνίας. 
Και όσο δε αφορά αυτά που άκουσα στην Αίθουσα, εγώ δεν είμαι Πρόεδρος στον Παναθηναϊκό, όπως ήταν ο πατέρας σας. Οπότε όταν πάω στο γήπεδο -και πάω συχνά στο γήπεδο του Παναθηναϊκού- κάθομαι σε μία θέση. Δεν καθορίζω ποιοι θα κάτσουν δίπλα μου, ούτε μακριά μου, ούτε κοντά μου, ούτε τρεις, ούτε πέντε θέσεις. Δεν έχω ειδικές σχέσεις με τις ιδιοκτησίες. Πάω ως απλός φίλαθλος και κάθομαι στη θέση μου, όποιος και αν κάθεται δίπλα ή παραδίπλα ή παραπάνω ή παρακάτω. 
Για το Αρκαλοχώρι, εγώ έχω σεισμόπληκτο σπίτι στο Αρκαλοχώρι και έχω πάει στο χωριό αυτό πάνω από πενήντα φορές μετά τον σεισμό. Και έχω αναδείξει κάθε πρόβλημα από το σχολείο, την εκκλησία, τους υπερήλικους που μένουν ακόμη μέσα στα κοντέινερ.
 Και όσο δε αφορά τον κ. Τριαντόπουλο, αν δεν υπήρχε αυτό εδώ που έχει το σήμα του ΠΑΣΟΚ, δεν θα υπήρχε ποτέ ειδικό δικαστήριο για τον Τριαντόπουλο, κυρία Κωνσταντοπούλου.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Αν είχαμε ακούσει αυτά που λέγατε εσείς, ουδέποτε θα υπήρχε παραπομπή σε ειδικό δικαστήριο για τον κ. Τριαντόπουλο!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Γιατί τα παχιά λόγια δεν φέρνουν αποτελέσματα. Αποτελέσματα φέρνει η σοβαρή Αντιπολίτευση, ο σεβασμός στους θεσμούς, στους νόμους. Αυτή την Αντιπολίτευση φοβάται η Νέα Δημοκρατία και όχι την Αντιπολίτευση του σόου και του παραλόγου. 
Καληνύχτα. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει η Πρόεδρος της Πλεύσης Ελευθερίας, κ. Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):   
Φεύγει ο κ. Θεοδωρικάκος, θα φύγει και ο κ. Ανδρουλάκης. Δεν ξέρω αν έχει κανέναν αγώνα και αν θα σας δούμε μαζί στις κερκίδες. Εκείνο όμως το οποίο, πρέπει να απαντήσετε, κύριε Ανδρουλάκη, είναι γιατί απείχατε στην ψηφοφορία για τον Αβραμόπουλο. Επειδή είστε απλώς φίλαθλος; 
Κύριε Θεοδωρικάκο, θέλετε να κάνετε κάποια ιδιωτική συνομιλία; Κύριε Πρόεδρε, παρακαλώ να μηδενίσετε το χρόνο όσο περιμένω τον κύριο Υπουργό.
(Θόρυβος από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, παρακαλώ πολύ. Εγώ συμβιβάστηκα με μια διακοπή ρητορικού χαρακτήρα και το σταμάτησα το χρονόμετρο. Μετά πάλι….
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον Υπουργό τον βλέπατε τι έκανε;
ΠΡΟΕΔΡΕΥΩΝ (Πάρις Κουκουλόπουλος): Παρακαλώ εγώ προεδρεύω. Και όπως βλέπετε έχω όλη την προσοχή μου αποκλειστικά στην Αίθουσα. 
Παρακαλώ, έχετε τον λόγο λοιπόν. 
ΧΡΙΣΤΙΝΑ ΑΛΕΞΟΠΟΥΛΟΥ: Κύριε Πρόεδρε, είμαστε κι εμείς να μιλήσουμε. Πόσες φορές θα μηδενίσετε τον χρόνο;
ΠΡΟΕΔΡΕΥΩΝ (Πάρις Κουκουλόπουλος): Κυρία συνάδελφε, παρακαλώ, αφήστε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τώρα μιλάει και η κυρία «ο τζάμπας πέθανε».
ΠΡΟΕΔΡΕΥΩΝ (Πάρις Κουκουλόπουλος): Γιατί το κάνετε αυτό τώρα; Έχει δικαίωμα να παρέμβει. Τι να κάνουμε; Πρόεδρος κόμματος είναι. 
ΧΡΙΣΤΙΝΑ ΑΛΕΞΟΠΟΥΛΟΥ: …και τον χρόνο…(Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι η κυρία που είπε «ο τζάμπας πέθανε». 
(Θόρυβος από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Κυρία Αλεξοπούλου, σας παρακαλώ, σταματήστε.
Ορίστε, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αυτή η κυρία η οποία παρεμβαίνει την ώρα που ο Υπουργός επιδεικτικά μιλάει πρώτα με την εξωκοινοβουλευτική συνεργάτιδά του και δεύτερον με τον διορισμένο και Γενικό και Ειδικό Γραμματέα της Βουλής, τον κ. Μπαγιώκο, είναι εκείνη η οποία είπε «ο τζάμπας πέθανε». Αλλά την ώρα που έλεγε «ο τζάμπας πέθανε» αποκαλύπτεται ότι δίνονταν με απευθείας αναθέσεις στον σύζυγό σας κονδύλια από το δημόσιο χρήμα. 
ΧΡΙΣΤΙΝΑ ΑΛΕΞΟΠΟΥΛΟΥ: ….(Δεν ακούστηκε)
ΠΡΟΕΔΡΕΥΩΝ (Πάρις Κουκουλόπουλος): Κυρία Αλεξοπούλου, σας παρακαλώ σταματήστε.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Αυτή είναι η αλαζονεία των υπεράνω, που σου λένε «ο τζάμπας πέθανε» και μασουλάνε δημόσιο χρήμα.
(Θόρυβος από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Συνάδελφοι, μην διακόπτετε παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι αυτοί που σου λένε ότι δεν ζορίζεται ο κόσμος, γιατί αν δεν είχε για καύσιμα θα έπαιρνε τα μέσα μαζικής μεταφοράς, που σου λένε ότι οι πολίτες είναι κακομοίρηδες και αυτοί είναι οι εμίρηδες, που σου λένε ότι είναι ζάχαρη η Ελλάδα και ούτω καθεξής. Αυτά τα πρόσωπα είναι.
ΧΡΙΣΤΙΝΑ ΑΛΕΞΟΠΟΥΛΟΥ: …σε διέλυσε ο σύζυγός μου στα δικαστήρια…(Δεν ακούστηκε)
 ΠΡΟΕΔΡΕΥΩΝ (Πάρις Κουκουλόπουλος): Κυρία Αλεξοπούλου, σας παρακαλώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και αυτό είναι μία βαρύτατα αντικοινοβουλευτική συμπεριφορά, όπως αντικοινοβουλευτική συμπεριφορά ήταν και η υβριστική, χυδαία τοποθέτηση Θεοδωρικάκου, ο οποίος αυτή τη στιγμή έχει φύγει από την Αίθουσα. Ο αρμόδιος Υπουργός έχει φύγει εκτός Αιθούσης μαζί με τον Πρόεδρο της Αξιωματικής Αντιπολίτευσης, που θεώρησε πάρα πολύ σοβαρό το επιχείρημά του για να απαντήσει και να μην απαντήσει. 
Εγώ σας ρωτώ κυρίες και κύριοι: Ο κ. Ανδρουλάκης γιατί απείχε στην ψηφοφορία για την άρση ασυλίας Αβραμόπουλου και γιατί απείχαν δεκαοχτώ από τους Βουλευτές σας; Μαζί με αυτούς τους δεκαοχτώ και ο Πρόεδρός σας, ο κ. Ανδρουλάκης για το  Κατάργκεϊτ για το οποίο η πρώτη διαδικασία που έγινε, έγινε κατά της κ. Καϊλή, Ευρωβουλευτή του κόμματός σας. 
Μαζεύει τώρα η συνεργάτιδα του κ. Θεοδωρικάκου τα πράγματά του. Εάν είναι αυτό εικόνα Υπουργών και αν είναι αυτή σοβαρή εικόνα Κυβέρνησης και αν δεν δείχνει αυτό αλαζονεία...
 Στην ψηφοφορία για Πλεύρη, Θεοδωρικάκο απείχαν είκοσι τρεις από τους Βουλευτές του ΠΑΣΟΚ. Είκοσι τρεις από τους Βουλευτές του ΠΑΣΟΚ απείχαν για τον κ. Θεοδωρικάκο και ο κ. Ανδρουλάκης επίσης. Κοροϊδευόμαστε; 
Είναι πραγματικά τόσο μεγάλη η αλαζονεία, που θεωρείτε και οι μεν και οι δε ότι ο κόσμος δεν καταλαβαίνει τι συμβαίνει και ότι την αμέσως επόμενη μέρα θα τα βρείτε; Λυπάμαι πάρα πολύ που θα τα βρείτε και λυπάμαι πάρα πολύ που υπογείως ήδη κάποιοι μοιράζουνε θέσεις. Γιατί θα μπορούσατε να ακολουθήσετε μία άλλη κατεύθυνση. Ο κόσμος πρέπει να καταλάβει ότι αυτή η αντιπαράθεση είναι σικέ.
 Και σε ό,τι μας αφορά, η πρόταση του ΠΑΣΟΚ περιόρισε τις ευθύνες σε πλημμέλημα και σας είχαμε κατακρίνει τότε. Και ήσασταν το μόνο κόμμα που είχε τον αριθμό Βουλευτών για να καταθέσει πρόταση και αρνηθήκατε την κακουργηματική κατηγορία.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει η κ. Χριστίνα Αλεξοπούλου, Βουλευτής Αχαΐας της Νέας Δημοκρατίας.
ΧΡΙΣΤΙΝΑ ΑΛΕΞΟΠΟΥΛΟΥ: Ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, οι επενδύσεις έρχονται όταν μια χώρα εμπνέει εμπιστοσύνη, δεν έρχονται ούτε με προσκλήσεις ούτε με ευχολόγια. Αυτή είναι μία από τις σημαντικότερες αλλαγές που έχουν συντελεστεί στην Ελλάδα τα τελευταία χρόνια. Η χώρα μας έχει ξανακερδίσει την αξιοπιστία της, διαθέτει πολιτική και οικονομική σταθερότητα, έχει ανακτήσει την επενδυτική βαθμίδα και μπορεί πλέον να προσελκύει κεφάλαια σε τομείς που δημιουργούν πραγματικά προστιθέμενη αξία. 
Θέλω, λοιπόν, εδώ σε αυτό το σημείο να σας παραθέσω μερικά στοιχεία:
Σύμφωνα με την Τράπεζα της Ελλάδος από το 2019 έως το 2024 ο όγκος των επενδύσεων αυξήθηκε κατά 60% περίπου. Ακόμα μεγαλύτερη είναι η μεταβολή στις άμεσες ξένες επενδύσεις: από περίπου 4,1 δισεκατομμύρια ευρώ το 2019 έφτασαν το 2025 στα 12 δισεκατομμύρια ευρώ, δηλαδή σχεδόν τριπλασιάστηκαν μέσα σε έξι χρόνια. Η επενδυτική δραστηριότητα παραμένει ισχυρή και το 2026, με τις άμεσες ξένες επενδύσεις να φτάνουν ήδη στα 7,6 δισεκατομμύρια ευρώ στο πρώτο επτάμηνο του έτους. 
Τίποτα από όλα αυτά δεν ήταν αυτονόητο, ιδιαίτερα για μια χώρα και μια οικονομία που πέρασε μια ολόκληρη δεκαετία κρίσης και μια κοινωνία που πλήρωσε πάρα πολύ βαρύ κόστος. Χρειάστηκαν συνέπεια, μεταρρυθμίσεις και καθημερινή σύγκρουση με παθογένειες δεκαετιών, που είχαν πλέον γίνει κανονικότητα. Έτσι μετά από μια δύσκολη και επίμονη προσπάθεια που συνεχίζεται, γιατί κανένας δεν μπορεί να ισχυριστεί ότι όλα τα ζητήματα λύθηκαν, έχουμε φτάσει σήμερα σε ένα περιβάλλον στο οποίο ο εργαζόμενος, η επιχείρηση, αλλά και ο επενδυτής γνωρίζουν ότι υπάρχουν κανόνες, συνέχεια και προοπτική. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): «Ο τζάμπας πέθανε»!
ΧΡΙΣΤΙΝΑ ΑΛΕΞΟΠΟΥΛΟΥ: Πάνω, λοιπόν, σε αυτή τη βάση ξέρουμε τι θέλουμε να πετύχουμε. Υπάρχει σαφές σχέδιο τα κεφάλαια που έρχονται να μετατρέπονται συνεχώς σε παραγωγή, νέες δουλειές, καλύτερους μισθούς και μεγαλύτερο διαθέσιμο εισόδημα. Σε αυτήν την κατεύθυνση κινείται το νομοσχέδιο που συζητούμε σήμερα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): «Ο τζάμπας πέθανε»!
ΧΡΙΣΤΙΝΑ ΑΛΕΞΟΠΟΥΛΟΥ: Για πρώτη φορά δημιουργείται ένα ειδικό…
ΝΟΤΗΣ ΜΗΤΑΡΑΚΗΣ: Κύριε Πρόεδρε, μπορείτε να αποβάλετε την κ. Κωνσταντοπούλου από την Αίθουσα;
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κύριε Μηταράκη. Εγώ προεδρεύω. Έκανα την παρατήρηση.
Κυρία Αλεξοπούλου, συνεχίστε παρακαλώ.
ΧΡΙΣΤΙΝΑ ΑΛΕΞΟΠΟΥΛΟΥ: Χωρίς διακοπές, όμως, κύριε Πρόεδρε. Θα ήθελα να μου μηδενίσετε τον χρόνο.
 Για πρώτη φορά δημιουργείται ένα ειδικό συνεκτικό πλαίσιο για τις άμεσες ξένες επενδύσεις, με συγκεκριμένους κανόνες αξιολόγησης, έγκρισης, παρακολούθησης και ολοκλήρωσης των σχεδίων. Με πολύ απλά λόγια διαμορφώνουμε ένα καθαρό πεδίο, γιατί όσοι επενδύουν, πρέπει να γνωρίζουν τις προϋποθέσεις, τα κίνητρα, τις διαδικασίες και τους ελέγχους και από την πλευρά του το κράτος οφείλει να έχει σαφείς προτεραιότητες για το είδος της αναπτυξιακής δραστηριότητας που επιδιώκει. Ουσιαστικά, πέρα από μια απλή εισροή χρημάτων, καθ’ όλα χρήσιμη βέβαια, μας ενδιαφέρει το κεφάλαιο που μένει στην Ελλάδα, να συνεχίσει να παράγει εδώ, να φέρνει τεχνογνωσία, να ενισχύει την ανταγωνιστικότητα και να δημιουργεί συνεχώς σταθερές θέσεις εργασίας. 
Το βάρος πέφτει στη μεταποίηση και στη βιομηχανία, στην έρευνα, στην εφαρμοσμένη καινοτομία και την τεχνητή νοημοσύνη. Παράλληλα, προβλέπονται συγκεκριμένα εργαλεία, φορολογικά κίνητρα, ταχύτερη αδειοδότηση και χρηματοδοτικές δυνατότητες με δικλίδες αξιολόγησης, εποπτείας και διαφάνειας. 
Δημιουργούμε, λοιπόν, ένα κράτος που διαθέτει δημόσιους πόρους με όρους και δεν ταλαιπωρεί όποιον επιχειρεί, ένα κράτος γρήγορο εκεί που πρέπει και αυστηρό εκεί που χρειάζεται. Αυτό είναι το πολιτικό νόημα αυτής της προσπάθειας, καθώς η ανάπτυξη έχει αξία όταν δημιουργεί πραγματικό πλούτο και αυτός επιστρέφει στην κοινωνία, στις επιχειρήσεις, στους εργαζόμενους. 
Από εκεί και πέρα, κυρίες και κύριοι συνάδελφοι, και επειδή λίγο νωρίτερα μίλησα για τον πραγματικό πλούτο, υπάρχει μια απλή οικονομική αλήθεια: Κανένας δεν μπορεί να μοιράσει πλούτο που δεν έχει παραχθεί. Άρα εδώ αναδεικνύεται και μια ουσιαστική πολιτική διαφορά με την Αντιπολίτευση. Ακούμε συχνά προτάσεις για νέες δαπάνες, παροχές. Κάθε πρόταση όμως πρέπει να συνοδεύεται από μια καθαρή απάντηση σε ένα επίσης καθαρό ερώτημα: Ποιος θα το πληρώσει αυτό; Άλλο κοινωνική πολιτική και άλλο ακοστολόγητη υπόσχεση. Άλλο η στήριξη στον πολίτη με μια οικονομία που παράγει έσοδα και άλλο η δέσμευση για χρήματα χωρίς εξήγηση για το πού θα βρεθούν. 
Το χθες έχει κάτι να μας διδάξει γιατί η λήθη του κακού είναι άδεια για την επανάληψή του. Πριν από λίγα χρόνια συζητούσαμε πώς θα σταματήσουμε τα κεφάλαια που φεύγουν από την Ελλάδα. Ζήσαμε κλειστές τράπεζες, περιορισμούς στην κίνηση κεφαλαίων και βαθιά αβεβαιότητα για την επόμενη μέρα. Σήμερα συζητάμε πώς θα προσελκύσουμε και άλλα ξένα κεφάλαια για να μπουν στην ελληνική παραγωγή. Τα θυμάστε όλα αυτά. Η αξιοπιστία μιας χώρας χτίζεται δύσκολα και μπορεί να χαθεί πάρα πολύ γρήγορα. 
Η προσπάθεια βέβαια δεν σταματά εδώ. Ένα από τα επόμενα βήματα είναι η αναπτυξιακή δυναμική να απλωθεί ακόμα περισσότερο σε ολόκληρη τη χώρα. Η Αχαΐα έχει κάθε λόγο να διεκδικήσει ακόμα μεγαλύτερο μερίδιο. Διαθέτει ένα ισχυρό πανεπιστήμιο, σημαντικό επιστημονικό δυναμικό, επιχειρήσεις, λιμάνι και σύγχρονες οδικές υποδομές, έχει δηλαδή τις προϋποθέσεις να αξιοποιήσει τις ευκαιρίες που ανοίγονται και να ενισχύσει ακόμα περισσότερο την παραγωγική της δραστηριότητα. 
Ιδιαίτερη αναφορά θέλω να κάνω στην τεχνητή νοημοσύνη η οποία περιλαμβάνεται στους τομείς που έρχεται να ενισχύσει το νέο νομοσχέδιο. Δεν μιλάμε πλέον για κάτι που αφορά στο μέλλον, είναι ήδη εδώ και αλλάζει τον τρόπο με τον οποίο παράγουμε, εργαζόμαστε και επιχειρούμε. Η Ελλάδα έχει μπροστά της μια μεγάλη ευκαιρία να επενδύσει στη γνώση και στην καινοτομία μέσω αυτών και να κλείσει κι άλλο την ψαλίδα της ανάπτυξης μεταξύ κέντρου και περιφέρειας. 
Στο νομοσχέδιο περιλαμβάνονται επίσης επιμέρους παρεμβάσεις, που μπορεί αρχικά να φαίνονται τεχνικές, αλλά έχουν μεγάλη σημασία στην πράξη, καθώς απλοποιούν διαδικασίες και διευκολύνουν την καθημερινότητα του πολίτη. Μία από αυτές είναι η δημιουργία του νέου ψηφιακού συστήματος για τις πινακίδες κυκλοφορίας και του μητρώου κατασκευαστών.
 Έχουμε ακόμα πολύ δρόμο μπροστά μας. Αυτό σημαίνει ότι δεν υπάρχει χώρος ούτε για εφησυχασμό ούτε για επιστροφή σε λογικές που η χώρα έχει πληρώσει ακριβά. Συνεχίζουμε με σοβαρότητα και καθαρές επιλογές, για σταθερότητα στη χώρα την ώρα που το διεθνές περιβάλλον είναι εντελώς αβέβαιο. Διορθώνουμε όσα δεν λειτουργούν. Προχωράμε πολύ γρήγορα στις αλλαγές που απαιτούνται και προσπαθούμε να απαντάμε στις πραγματικές ανάγκες της κοινωνίας. 
Το συγκεκριμένο, λοιπόν, νομοσχέδιο είναι ένα ακόμα βήμα προς ένα κράτος που γνωρίζει τι θέλει να προσελκύσει, θέτει τους κανόνες και τους εφαρμόζει με τον ίδιο τρόπο για όλους. Σας καλώ να υπερψηφίσουμε για όλους αυτούς τους λόγους το συγκεκριμένο νομοσχέδιο.
 Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Αλεξοπούλου.
Καλείται στο Βήμα ο Βουλευτής Αρκαδίας της Κοινοβουλευτικής Ομάδας  «ΠΑΣΟΚ-Κίνημα Αλλαγής», ο κ. Ευάγγελος Γιαννακούρας.
ΕΥΑΓΓΕΛΟΣ (ΒΑΓΓΕΛΗΣ) ΓΙΑΝΝΑΚΟΥΡΑΣ: Ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, συζητάμε σήμερα ένα κρίσιμο νομοσχέδιο που έχει να κάνει με την ανάπτυξη και την προσέλκυση ξένων επενδύσεων.
 Λίαν οψίμως και μετά την πάροδο επτά και πλέον ετών η Κυβέρνηση επιτέλους φέρνει προς ψήφιση ένα νομοσχέδιο που η χώρα μας έχει ανάγκη από καιρό, αλλά οφείλουμε να πούμε ότι επικροτούμε αυτή την προσπάθεια, έστω και αν καθυστέρησε, γιατί κάθε επένδυση είναι για το καλό της χώρας. Είναι σαφές ότι οι άμεσες ξένες επενδύσεις είναι ζωτικής σημασίας για τη χώρα μας, ιδιαίτερα σε μια περίοδο που η υπερχρέωση του κράτους και η στενότητα των εγχώριων κεφαλαίων περιορίζει τις ελληνικές επενδυτικές πρωτοβουλίες. 
Όλα αυτά τα χρόνια δυστυχώς η Κυβέρνηση επαφίεται στα real estate, στον τουρισμό και στην εξαγορά ελληνικών επιχειρήσεων ως μοναδικούς μοχλούς ανάπτυξης της χώρας μας, που προσφέρουν πρόσκαιρα οφέλη, αλλά δεν θωρακίζουν μακροπρόθεσμα την οικονομία. Αντιθέτως έχει παραμελήσει τον πρωτογενή και δευτερογενή τομέα της οικονομίας μας, με συνέπεια να στερείται η Ελλάδα ενός βιώσιμου παραγωγικού μοντέλου. Για τον λόγο αυτόν δεν αρκεί μόνο η αύξηση της ποσότητας των ξένων κεφαλαίων αλλά η τοποθέτησή τους σε παραγωγικές επενδύσεις, δηλαδή στη δημιουργία νέων μονάδων και υποδομών, θέσεων εργασίας και ενίσχυσης της τεχνολογίας, της καινοτομίας και των εξαγωγών. 
Το σημερινό νομοσχέδιο είναι ένα αποσπασματικό, τεχνοκρατικό και διαδικαστικό νομοθέτημα, του οποίου η εφαρμογή και η υλοποίηση παραπέμπεται σε υπουργικές αποφάσεις που η έκδοσή τους εκκρεμεί. Επομένως δεν μιλάμε για άμεσα, απτά αποτελέσματα, αλλά για μεταρρυθμίσεις στην πράξη που θα δίνουν λύσεις στα πραγματικά προβλήματα.
Με άλλα λόγια, οι Βουλευτές καλούνται σήμερα να ψηφίσουν κάτι που δεν ξέρουν ακριβώς τι θα είναι και θα δώσουν λευκή επιταγή στον Υπουργό να το αποφασίσει ο ίδιος σε δεύτερο χρόνο και αυτό αποτελεί πάγια νομοθετική πρακτική της Κυβέρνησης. 
Οι μόνες επενδύσεις που έχει δει και βλέπει ο ελληνικός λαός μέχρι στιγμής είναι η εξαγορά επιχειρήσεων από μη εγχώρια κεφάλαια, που όμως αυτό δεν συνεπάγεται κάποια ανάπτυξη, παρά μόνο συνιστά μια απλή αλλαγή ιδιοκτησιακού καθεστώτος. 
Η Κυβέρνηση δεν αξιοποίησε τα χρηματοδοτικά εργαλεία και κυρίως τα κονδύλια του Ταμείου Ανάκαμψης, δεν έκανε παραγωγικές επενδύσεις που να καθιστούν ανταγωνιστική και ανθεκτική την ελληνική οικονομία. Τα χρήματα του Ταμείου Ανάκαμψης, δυστυχώς, δεν πιάσανε τόπο. Έχει πολλές φορές ακουστεί στην Αίθουσα αυτή ότι ήταν πραγματικά σε λάθος κατεύθυνση. 
Η επαρχία της Ελλάδας αναζητά απεγνωσμένα ένα νέο βιώσιμο μοντέλο ανάπτυξης, για να μπορέσει να κρατήσει τους νέους στον τόπο τους. Δεν είναι μόνο η υπογεννητικότητα ένα κρίσιμο στοιχείο για την Ελλάδα, αλλά είναι και ο μαρασμός της υπαίθρου γενικότερα. Αυτό οφείλεται σε ένα στρεβλό μοντέλο ανάπτυξης που ερήμωσε την ελληνική επαρχία και υπερσυγκέντρωσε τον κόσμο στην πρωτεύουσα, με συνέπειες τη στεγαστική κρίση, το κυκλοφοριακό και άλλα πολλά προβλήματα. 
Αν πραγματικά επιθυμούμε την αποκέντρωση και την ενίσχυση της ελληνικής επαρχίας, πρέπει να δώσουμε κίνητρα στα υπάρχοντα περιφερειακά επιχειρηματικά πάρκα, αλλά και στη δημιουργία καινούργιων πάρκων στην επαρχία. Όμως, πώς περιμένουν να έρθουν νέες επενδύσεις στην Ελλάδα και να εγκατασταθούν στις υπάρχουσες ΒΙΠΕ ή σε καινούργιες που πρόκειται να δημιουργηθούν, όταν αυτές έχουν πολλά προβλήματα;
Υπάρχουν υπερεξουσίες που παρέχει ο νόμος 4982 του 2022, που εσείς κάνατε, κύριε Υπουργέ, στην εταιρεία διαχείρισης των ΒΙΠΕ, της οποίας ο βασικός μέτοχος σε ποσοστό 66% είναι ένα μη εγχώριο fund που εδρεύει εκτός Ελλάδος. Αυτό έχει ως συνέπεια την υπέρμετρη αύξηση των κοινόχρηστων δαπανών, οι οποίες επιβαρύνουν τις εγκατεστημένες επιχειρήσεις δυσανάλογα, χωρίς κανένα πραγματικό ανταποδοτικό όφελος στις παροχές που προσφέρονται. Πραγματικά ασφυκτιούν οι επιχειρήσεις με τον νόμο αυτό και με το fund αυτό. 
Επίσης, έχει επέλθει η αύξηση των εξόδων εγκατάστασης και εκτόξευσης του κόστους ενέργειας, της παραγωγής και των μεταφορών. Δεν πρέπει να ξεχνάμε ότι πραγματικοί επενδυτές στα πάρκα είναι αυτοί που πληρώνουν επί χρόνια για την ανάπτυξή τους και αυτοί είναι οι εγκατεστημένες επιχειρήσεις. Οι εγκατεστημένες επιχειρήσεις στις ΒΙΠΕ ζητούν εδώ και τώρα τη διευθέτηση των ζητημάτων τους, στα οποία η Κυβέρνησή σας δεν έχει δώσει λύση. Γι’ αυτά, λοιπόν, τι απαιτείται; 
Πρώτον, απαιτείται διαφάνεια και άμεση μείωση των χρεώσεων, όπως είπα προηγουμένως. Απαιτείται θεσμοθέτηση ενός καθεστώτος αυτοδιαχείρισης που έχει αποδειχθεί το πλέον αποτελεσματικό μοντέλο. Απαιτείται συγκράτηση του ενεργειακού κόστους. Απαιτείται μείωση της γραφειοκρατίας και απλοποίηση των αδειοδοτήσεων για ένα πιο φιλικό επενδυτικό περιβάλλον. Απαιτείται στοχευμένος σχεδιασμός και αντίστοιχα κίνητρα ανά περιοχή, ώστε να είναι δελεαστική η προσέλκυση επενδυτών, όχι μόνο στην πρωτεύουσα, αλλά ομοιόμορφα σε όλη την επικράτεια, ώστε να υπάρχει διασπορά επενδυτών σε όλη τη χώρα και όχι υπερσυγκέντρωση αυτών στο κέντρο. 
Στην Αθήνα, όπως ξέρετε -για μένα αδικαιολόγητα- κατά το παρελθόν εγκαταστάθηκε η πλειοψηφία των επιχειρήσεων που είχε ως συνέπεια να είμαστε η μοναδική χώρα στον κόσμο που η πρωτεύουσα συγκεντρώνει τον μισό πληθυσμό της χώρας και μια επαρχία με χέρσα χωράφια και έρημα χωριά. Αυτό στη Ιατρική λέγεται «υδροκέφαλος», δηλαδή έχουμε μια τεράστια πρωτεύουσα με μεγάλο κεφάλι και μικρό σώμα. Αυτό κάποια στιγμή θα σκάσει, γιατί είναι ανωμαλία. 
Δεν έχει σημασία λοιπόν μόνο αν θα γίνουν επενδύσεις, αλλά για μένα μεγαλύτερη σημασία και περισσότερη σημασία έχει πού θα γίνουν επενδύσεις και τι επενδύσεις θα είναι αυτές. 
Για το ΠΑΣΟΚ, η θέση είναι ξεκάθαρη. Τα υφιστάμενα πάρκα είναι εθνικές υποδομές ανάπτυξης με καθοριστική συμβολή στην τοπική οικονομία. Γι’ αυτόν τον λόγο, θεωρούμε θεμελιώδη και άμεση ανάγκη τη σύσταση ενός εποπτικού φορέα από το Υπουργείο Ανάπτυξης που θα ελέγχει τη διαφάνεια και το ύψος των χρεώσεων, διασφαλίζοντας την ανταγωνιστικότητα των επιχειρήσεων. 
Από την πλευρά του ΠΑΣΟΚ, η δέσμευσή μας είναι θεσμική και ουσιαστική. Δεν αρκούμαστε σε ευχολόγια. Χρειαζόμαστε δεσμευτικές αποφάσεις από την Κυβέρνηση και άμεση απλοποίηση των αδειοδοτήσεων και ένα σταθερό φορολογικό περιβάλλον. 
Στο σημείο αυτό θα μου επιτρέψετε να επικεντρωθώ και στον νομό μου, τον νομό Αρκαδίας, που έχω την τιμή να εκπροσωπώ σ’ αυτήν τη Βουλή. Η περιοχή μου, η Αρκαδία, δοκιμάζεται σκληρά από τις αντίξοες οικονομικές συνθήκες και κυρίως, από την πίεση της βίαιης απολιγνιτοποίησης, που έχει γίνει εδώ και επτά περίπου χρόνια. Ειδικά στην περιοχή της Μεγαλόπολης, όπου επείγει η αποκατάσταση των θέσεων εργασίας που χάθηκαν, ακούμε για βιομηχανικό πάρκο και πάρκο δεν βλέπουμε.
Ρωτάω λοιπόν, κύριε Υπουργέ, το εξής. Πότε προβλέπεται αυτή η δημιουργία του πάρκου στη περιοχή της Μεγαλόπολης που κατά καιρούς λέτε; Και μην ξεχνάμε ότι ακόμα από τη στιγμή που θα αρχίσει η δημιουργία του χρειάζεται και πολύς χρόνος για να ολοκληρωθεί το πάρκο αυτό, για να πάνε να εγκατασταθούν οι επιχειρήσεις και να γίνουν οι επενδύσεις. 
Παρότι από καιρό ακούμε για το σχέδιο δίκαιης μετάβασης, οι κάτοικοι της περιοχής δεν έχουν δει καμία ανάπτυξη στην πράξη. Χιλιάδες θέσεις εργασίας χάθηκαν και μέχρι στιγμής δεν έχουν αναπληρωθεί. Ακόμα κατά καιρούς φημολογείται ότι θα γίνει εξαγγελία από την Κυβέρνηση για δημιουργία φυλακών. Κάτι τέτοιο δεν φαίνεται. Όλα πάνε στο άγνωστο μέλλον και στο «περίμενε». 
Η Αρκαδία έχει το εργατικό δυναμικό, έχει τη γεωγραφική θέση και μέσα στην υπάρχουσα ΒΙΠΕ Τρίπολης έχει αποδείξει ότι μπορεί να πρωταγωνιστήσει. Χρειάζεται όμως πολιτική βούληση για να γίνει πιο εύκολη και κατά συνέπεια, δελεαστική η προσέλκυση επιχειρήσεων. 
Ως Βουλευτής Αρκαδίας του ΠΑΣΟΚ-Κινήματος Αλλαγής, έχω ήδη ασκήσει κοινοβουλευτική παρέμβαση, έχω φέρει και επερώτηση εδώ για τα φλέγοντα προβλήματα των εγκατεστημένων επιχειρήσεων στη ΒΙΠΕ Τρίπολης και συνεχίζω να ασχολούμαι σθεναρά με αυτό το θέμα. 
Σε μια περίοδο οικονομικής ασφυξίας, οι μικρομεσαίες επιχειρήσεις στη ΒΙΠΕ Τρίπολης δίνουν καθημερινό αγώνα επιβίωσης. Η ραγδαία αύξηση των εξόδων εγκατάστασης και λειτουργίας σε συνδυασμό με την εκτόξευση του κόστους ενέργειας, της παραγωγής και των μεταφορών απειλούν ευθέως τη βιωσιμότητά τους. 
Η ΒΙΠΕ Τρίπολης ενδείκνυται για την ανάπτυξη νέων δραστηριοτήτων, καθώς είναι ένα οργανωμένο πάρκο, δίπλα στον αστικό ιστό και σε κομβική απόσταση από την πρωτεύουσα. Δεν θα επιτρέψουμε να δούμε τις μικρομεσαίες επιχειρήσεις της ΒΙΠΕ Τρίπολης ξεχασμένες και παραμελημένες. Θα συνεχίσουμε να αγωνιζόμαστε μέσα και έξω από τη Βουλή για να διασφαλίσουμε ότι τα επιχειρηματικά πάρκα θα γίνουν η ατμομηχανή της νέας παραγωγής της Ελλάδος. 
Κι επειδή πιστεύω ότι εσείς δεν μπορείτε να το κάνετε αυτό, ο λαός θα δώσει σύντομα τη δύναμη να γίνει πολιτική αλλαγή στη χώρα… 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Γιαννακούρα και συνεχίζουμε με τον Ανεξάρτητο Βουλευτή Μεσσηνίας, τον κ. Αλέξανδρο Χαρίτση. 
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, ξεκινώ βεβαίως με το μείζον ζήτημα της ακρίβειας που αποτελεί και το νούμερο ένα πρόβλημα της ελληνικής κοινωνίας κι επειδή παρακολούθησα και πριν από λίγο την αντιπαράθεση μεταξύ του Υπουργού, του κ. Θεοδωρικάκου, του κ. Ανδρουλάκη και της κ. Κωνσταντοπούλου, θέλω να υπενθυμίσω το εξής. Βέβαια, ο κ. Θεοδωρικάκος έχει αποχωρήσει από την Αίθουσα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Και ο κ. Ανδρουλάκης. Εγώ μόνο παραμένω.
ΑΛΕΞΗΣ ΧΑΡΙΤΣΗΣ: Και ο κ. Ανδρουλάκης, σωστά.
Στις 26 Αυγούστου ο Υπουργός, ο κ. Θεοδωρικάκος, ανακοίνωνε ότι σε πέντε μέρες, στις 31 Αυγούστου δηλαδή, ξεκινά στα σουπερμάρκετ η εθνική πρωτοβουλία μείωσης τιμών, με μειώσεις έως και 25%, όπως εξήγγειλε τότε ο Υπουργός. Στις 2 Σεπτεμβρίου ο ίδιος ο Υπουργός δηλώνει ρητά και κατηγορηματικά ότι αυτή η εθνική προκαταβολή δεν είναι συμφωνία κυρίων, άρα έχει στοιχείο υποχρεωτικότητας. Και μόλις προχθές, 29 Σεπτεμβρίου, ο Κυβερνητικός Εκπρόσωπος, ερωτηθείς για την ακρίβεια, απαντά: «Η συμφωνία κυρίων ήταν συμφωνία κυρίων, δεν ήταν επιβολή τιμών». 
Έχουμε φτάσει, δηλαδή, στο σημείο, κυρίες και κύριοι συνάδελφοι, ο Κυβερνητικός Εκπρόσωπος να διαψεύδει τον Υπουργό του. Πρέπει να έρθει εδώ, λοιπόν, ο Υπουργός και να μας πει ποιος τελικά έχει δίκιο. Τι ισχύει από τα δύο; Αυτό που λέει ο ίδιος ή αυτά τα οποία λέει ο Κυβερνητικός του Εκπρόσωπός; 
Το μόνο βέβαιο είναι ότι εδώ πρόκειται για εξαπάτηση της ελληνικής κοινωνίας. Γιατί βεβαίως οι τιμές στα σουπερμάρκετ δεν έπεσαν από αυτήν τη συμφωνία κυρίων ή μη συμφωνία κυρίων, τελοσπάντων, ο πληθωρισμός τον Αύγουστο έφτασε στο 3,8% και ήδη οι ιδιοκτήτες σουπερμάρκετ προαναγγέλλουν και νέες ανατιμήσεις στα ράφια τις επόμενες εβδομάδες. Αυτή είναι η κατάσταση σε σχέση με την ακρίβεια, για να μην λέει η Κυβέρνηση ό,τι θέλει. 
Και περνάω στο νομοσχέδιο, το οποίο υποτίθεται ότι απαντά σε ένα πολύ κρίσιμο ζήτημα, στο πώς η Ελλάδα θα προσελκύσει περισσότερες και καλύτερες επενδύσεις. Και τι βλέπουμε, κύριε Υφυπουργέ; Βλέπουμε επί της ουσίας ένα νέο αναπτυξιακό νόμο, ένα ειδικό καθεστώς γι’ αυτό το οποίο ονομάζεται -νέα ορολογία τώρα αυτή- «Μη εγχώριο κεφάλαιο με φορολογικά και άλλα κίνητρα». Μη εγχώριο κεφάλαιο, μάλιστα. 
Εκατό χιλιάδες ευρώ ετησίως για πέντε χρόνια και αγορά ακινήτου 500.000 ευρώ.
Με αυτά τα κριτήρια ο επενδυτής αποκτά ένα εξαιρετικά προνομιακό φορολογικό καθεστώς. 
Αυτά τα κεφάλαια, κύριε Υπουργέ, θα ελέγχονται; Θα ελέγχεται η πραγματική προέλευσή τους ή θα καταντήσουμε η Ελλάδα να γίνει ένας ακόμα φορολογικός παράδεισος, όπως διάφορα εξωτικά νησιά ανά τον κόσμο; Και τι σημαίνει ακριβώς «μη εγχώριο κεφάλαιο»; Γιατί το εγχώριο κεφάλαιο -όπως γνωρίζετε πάρα πολύ καλά- μπορεί κάλλιστα να περάσει μέσα από ένα εταιρικό σχήμα στο εξωτερικό και να επιστρέψει στη χώρα ως μη εγχώριο κεφάλαιο. 
Αυτή είναι η στρατηγική σας για τις άμεσες ξένες επενδύσεις; Ένα ακίνητο, ελάχιστα λειτουργικά έξοδα και μια εταιρική παρουσία. Δηλαδή, για να λέμε τα πράγματα με το όνομά τους, μια νέα Golden Visa, πάλι real estate. Τι ‘χες Γιάννη, τι ‘χα πάντα. Από τη μία λέτε ότι περιορίζετε την Golden Visa και από την άλλη την ξανανοίγετε από το παράθυρο με άλλο όνομα. 
Το θέμα, όμως εδώ, κύριε Υπουργέ, το οποίο θα έπρεπε να συζητήσουμε, δεν είναι το αν θέλουμε επενδύσεις, γιατί ακούμε και από την Κυβέρνηση να κατηγορεί την Αντιπολίτευση ότι δεν θέλει επενδύσεις κ.λπ.. Το θέμα είναι τι επενδύσεις θέλουμε. Η χώρα δεν έχει ανάγκη από άλλη μία φούσκα ακινήτων ή από την κατανάλωση εύπορων επενδυτών -εντός πολλών εισαγωγικών- σε πολυτελή εστιατόρια στο κέντρο της Αθήνας. Η χώρα έχει ανάγκη από παραγωγικές επενδύσεις, κύριε Υπουργέ. 
Η παραγωγικότητα, όμως, της εργασίας στη χώρα μας βρίσκεται -σύμφωνα με τη  Eurostat- στο 54,6% του ευρωπαϊκού μέσου όρου. Προσέξτε! Σχεδόν στο μισό του ευρωπαϊκού μέσου όρου η παραγωγικότητα, την ώρα που πάλι η ίδια η Eurostat, λέει ότι οι Έλληνες δουλεύουν περισσότερες ώρες από οποιοδήποτε άλλο εργαζόμενο στην Ευρωπαϊκή Ένωση των 27. Δουλεύουμε περισσότερο και παράγουμε λιγότερο. Μάλιστα, παράγουμε, λέει, 10% λιγότερο από ό,τι παράγαμε ως χώρα το 2009. 
Η ελληνική οικονομία λοιπόν βασίζεται σε πολύ μεγάλο βαθμό σε ένα μοντέλο το οποίο προωθεί κλάδους χαμηλής προστιθέμενης αξίας και εσείς επί επτά συνεχόμενα χρόνια επιμένετε να ενισχύετε αυτό το μοντέλο. Τουρισμός, real estate, χρηματοπιστωτικές υπηρεσίες -που για να μην κρυβόμαστε συνήθως αφορά εξαγορές και αγοραπωλησίες κόκκινων δανείων- εξαγορές επιχειρήσεων και όλα αυτά τα βαφτίζετε επενδύσεις. 
Και αυτή η συζήτηση περί επενδύσεων αποκτά ακόμα μεγαλύτερη αξία σήμερα. Γιατί αποκτά μεγαλύτερη αξία σήμερα, κύριε Υπουργέ; Γιατί κλείνει ο κύκλος του Ταμείου Ανάκαμψης. Σχεδόν 36 δισεκατομμύρια ευρώ, μια ιστορική ευκαιρία και μια μεγάλη χαμένη ευκαιρία για την αλλαγή του παραγωγικού μοντέλου της χώρας. 
Τι αφήνει πίσω του το Ταμείο Ανάκαμψης; Θα κάνουμε επιτέλους μια συζήτηση εδώ στη Βουλή, έναν απολογισμό για το τι αφήνει πίσω το Ταμείο Ανάκαμψης τώρα που κλείνει; Άλλαξε η παραγωγική βάση της χώρας; Ενισχύθηκε η βιομηχανία, ενισχύθηκε η μεταποίηση, ενισχύθηκε ο αγροτικός τομέας; Απέκτησαν ουσιαστική πρόσβαση στη χρηματοδότηση οι μικρές και μεσαίες επιχειρήσεις; Μειώθηκε η ενεργειακή εξάρτηση της χώρας; 
Τι άφησε τελικά αυτό το Ταμείο Ανάκαμψης; Μηδέν εις το πηλίκο άφησε, κυρίες και κύριοι της Κυβέρνησης. Το παραγωγικό μοντέλο παραμένει το ίδιο, το ίδιο στρεβλό, το ίδιο προβληματικό, το ίδιο άδικο. 
Και αυτό βεβαίως δεν είναι άσχετο με τη συζήτηση που κάνουμε περί ακρίβειας, γιατί μια οικονομία, η οποία δεν παράγει αρκετά, που εξαρτάται σε πολύ μεγάλο βαθμό από τις εισαγωγές, που επιβαρύνεται από πολύ υψηλό ενεργειακό κόστος και από ολιγοπωλιακές αγορές, είναι μια οικονομία η οποία είναι ευάλωτη στην ακρίβεια και στην κερδοσκοπία. Και δεν μπορεί το κράτος να παρακολουθεί ως θεατής την έκρηξη των τιμών, να βλέπει τα ενοίκια να εξανεμίζουν το εισόδημα των εργαζομένων και μετά να επιστρέφει ένα πολύ μικρό μέρος του λογαριασμού και να πανηγυρίζει ότι φέρνει και μέτρα στήριξης. 
Μια δομική κρίση ακρίβειας, αυτό που αντιμετωπίζει σήμερα η ελληνική οικονομία, δεν μπορεί να αντιμετωπιστεί με επιδόματα, με εφάπαξ ενισχύσεις και με επιστολές του Πρωθυπουργού στην κ. Φον ντερ Λάιεν. Αυτό είναι διαχείριση επικοινωνιακή -επιτρέψτε μου να πω- των συνεπειών, δεν είναι αντιμετώπιση των αιτίων της κρίσης.
Κυρίες και κύριοι συνάδελφοι, όμως, θα ήθελα να πω και το εξής: Η συζήτηση που κάνουμε για τις επενδύσεις δεν είναι μια τεχνική συζήτηση, είναι μια βαθιά πολιτική συζήτηση. Γιατί το πραγματικό ερώτημα είναι ποια Ελλάδα θέλουμε να έχουμε οικονομικά, παραγωγικά σε 10, σε 20, σε 30 χρόνια από σήμερα. Αυτό είναι το πραγματικό ερώτημα. Θέλουμε μια χώρα η οποία θα πουλάει ακίνητα, θα εισάγει προϊόντα και θα ανταγωνίζεται σε άλλες χώρες με χαμηλούς μισθούς ή θέλουμε μια χώρα η οποία θα παράγει, θα καινοτομεί και θα εξάγει; 
Θέλουμε μια οικονομία η οποία θα μετριέται από τον αριθμό των ακινήτων που πουλιούνται ή θέλουμε μια οικονομία η οποία θα βασίζεται στην τεχνογνωσία, στην παραγωγική δυναμικότητα και στην προστασία και την ενίσχυση της εργασίας, από το αν ο εργαζόμενος θα ζει αξιοπρεπώς από τη δουλειά του; 
Εσείς λέτε ότι αναζητάτε τα επόμενα κεφάλαια που θα έρθουν στη χώρα. Αλλά πρέπει να αλλάξουμε την ίδια τη χώρα και το παραγωγικό της μοντέλο πριν συζητήσουμε για τα κεφάλαια, να αλλάξουμε το υπόδειγμα, να αυξήσουμε την παραγωγικότητα, να ενισχύσουμε την εργασία, να παράγουμε περισσότερα και καλύτερα εδώ, στη χώρα μας. 
Γιατί ανάπτυξη δεν είναι να γίνεται η Ελλάδα, κύριε Υπουργέ, ακριβότερη για αυτούς που ζουν εδώ. Ακριβότερη γίνεται για αυτούς που ζουν εδώ και φθηνότερη -κοψοχρονιά, επιτρέψτε μου να πω- να πωλείται σε αυτούς που έρχονται να την αγοράσουν. Ανάπτυξη είναι ο πλούτος που δημιουργείται στη χώρα, είναι ο πλούτος που δημιουργείται από τους ανθρώπους της χώρας, από τους εργαζόμενους σε αυτή τη χώρα και ο πλούτος αυτός πρέπει να μένει εδώ και να επιστρέφει στην κοινωνία. 
Δυστυχώς και το σημερινό νομοσχέδιο υπηρετεί για μια ακόμη φορά ένα αποτυχημένο, χρεοκοπημένο και άδικο μοντέλο ανάπτυξης. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Πρόεδρε. 
Συνεχίζουμε με τον Βουλευτή Β3΄ Νότιου Τομέα Αθηνών με την Πλεύση Ελευθερίας κ. Σπυρίδωνα Μπιμπίλα. 
Κύριε συνάδελφε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μόνο η Πλεύση Ελευθερίας είναι εδώ!
ΣΠΥΡΙΔΩΝ ΜΠΙΜΠΙΛΑΣ: Ευχαριστώ, κύριε Πρόεδρε. 
Να ευχηθώ καλό μήνα, αλλά σε ποια αίθουσα το εύχομαι; Σε μια άδεια αίθουσα που είμαστε εμείς εδώ της Πλεύσης και από τους άλλους δείγματα. Αυτό νομίζετε ότι στους πολίτες δεν παίζει κάποιον ρόλο; Δεν γελάνε; Μάλλον γελάνε. Ή θα κλαίνε. Ελπίζω στην επόμενη Βουλή να μην συμβαίνει το ίδιο. 
Κανείς σε αυτήν την Αίθουσα δεν είναι εναντίον των επενδύσεων και μάλιστα δεν μπορούμε να αμφισβητήσουμε ότι κάποιοι μπορεί να έχουν και καλές προθέσεις. Όμως το ερώτημα είναι με ποιες επενδύσεις, για ποιον, με ποιο κόστος για το δημόσιο και με ποιους ελέγχους. 
Το νομοσχέδιο απαντά σε όλα με μία φράση: Θα το ορίσει ο Υπουργός. Αυτό ακούγεται αστείο και ακούγεται ταυτόχρονα και τραγικό, όπως και πολλά άλλα. Ακούσαμε πριν πολλά τραγικά από εδώ και ακούσαμε ότι είμαστε αναρχοφασίστες και ναζί όλοι εμείς της Πλεύσης Ελευθερίας. 
Σοβαρά, κύριε Θεοδωρικάκο, μετά από όλα όσα έχουν ακουστεί, μας προσβάλλετε με αυτόν τον βάναυσο τρόπο και αναγκάζετε με τις πράξεις σας και με τους λόγους σας να βγάζετε από τα ρούχα της την κ. Κωνσταντοπούλου, που φωνάζει μόνο για το δίκιο; Πότε είναι εδώ η Νέα Δημοκρατία; Όταν μιλάει ο κ. Μητσοτάκης ή όταν πρόκειται να ψηφίσει την άρση ασυλίας της κ. Κωνσταντοπούλου. Ποτέ άλλοτε. Εμείς το βλέπουμε αυτό. Οι άνθρωποι που μπήκαμε με αγνές προθέσεις και πραγματικά απορούμε. 
Ας δούμε λοιπόν πρώτα τι ψηφίζουμε. Το νομοσχέδιο θεσπίζει καθεστώς για επενδυτικά σχέδια με επιλέξιμο κόστος από 10 έως 50 εκατομμύρια ευρώ, με φορολογική απαλλαγή, ταχεία αδειοδότηση, δάνεια με εγγύηση της Αναπτυξιακής Τράπεζας και διευκόλυνση αδειών διαμονής. 
Η ενίσχυση μπορεί να φθάσει τα 20 εκατομμύρια ευρώ ανά σχέδιο και τα 50 για όμιλο συνδεδεμένων επιχειρήσεων. Η φορολογική ωφέλεια αξιοποιείται σε διάστημα έως δεκαπέντε φορολογικών ετών. Η αδειοδότηση προβλέπεται εντός δύο μηνών από την υποβολή πλήρους φακέλου και αν περάσει η προθεσμία την άδεια μπορεί να την εκδώσει πάλι ο ίδιος ο Υπουργός. 
Ο Υπουργός είπε στην Επιτροπή λοιπόν ότι δεν προβλέπονται άμεσες επιχορηγήσεις, αλλά φοροαπαλλαγές και διευκολύνσεις αδειοδότησης. Με όλο τον σεβασμό, το ίδιο το νομοσχέδιο στο άρθρο 3 αντιμετωπίζει αυτά τα κίνητρα σαν κρατικές ενισχύσεις που υπάγονται στους ενωσιακούς κανόνες. Ο φόρος όμως που δεν εισπράττεται είναι δημόσιο χρήμα, χρήμα που χρειάζεται, χρήμα που είναι απαραίτητο. Και δεν έχουμε ακούσει πουθενά, πόσο θα κοστίσει αυτό; 
Πρώτο ζήτημα Ποιος είναι ο ξένος; Το καθεστώς αφορά επιχειρήσεις που ιδρύθηκαν το πολύ δώδεκα μήνες πριν από την αίτηση, με μετόχους που είναι φυσικά πρόσωπα, μόνιμοι κάτοικοι εξωτερικού ή νομικά πρόσωπα με έδρα εκτός Ελλάδας. Το κριτήριο είναι η κατοικία και όχι η έδρα του μετόχου. 
Όπως ειπώθηκε λοιπόν στη συζήτηση, δεν υπάρχει καμία απολύτως διαφάνεια ως προς τον τελικό πραγματικό δικαιούχο και ένας Έλληνας επιχειρηματίας με εταιρεία συμμετοχών σε τρίτη χώρα, θα μπορούσε να επανεισάγει εγχώριο κεφάλαιο σαν ξένο. Αυτό δεν είναι ιδεοληψία της Αντιπολίτευσης.
Η Ελληνική Συνομοσπονδία Εμπορίου και Επιχειρηματικότητας έθεσε ζήτημα διαφάνειας ως προς τον τελικό πραγματικό δικαιούχο. Η Επιτροπή Ανταγωνισμού ζήτησε να μπουν βασικοί ορισμοί, όπως ο φορέας επένδυσης στον ίδιο νόμο και όχι να αλλάζουν με τις προκηρύξεις. Όταν συμφωνούν η ΕΣΕΕ και η Επιτροπή Ανταγωνισμού, η Κυβέρνηση οφείλει να απαντήσει. Δεν μπορεί να παριστάνει την κουφή. 
Δεύτερο ζήτημα είναι η λευκή επιταγή. Το καθεστώς προκηρύσσεται άπαξ ετησίως με απόφαση του Υπουργού και εκεί ορίζονται ο προϋπολογισμός, το ποσοστό των κινήτρων, τα κριτήρια, οι συντελεστές βαρύτητας, ακόμα και η ελάχιστη βαθμολογία. Η Επιτροπή Αξιολόγησης συγκροτείται με απόφαση πάλι του Υπουργού, η οποία δεν δημοσιεύεται στην Εφημερίδα της Κυβέρνησης. Η Βουλή ψηφίζει το περίγραμμα και ο Υπουργός γεμίζει το περιεχόμενο, χωρίς να δημοσιεύεται καν η σύνθεση της επιτροπής που θα μοιράζει δεκάδες εκατομμύρια. Το επεσήμανε αυτό και ο κ. Καζαμίας στην Επιτροπή. Το ύψος των επενδύσεων και τα κίνητρα θα καθορίζονται με υπουργικές αποφάσεις. 
Τρίτο ζήτημα είναι οι έλεγχοι. Η πιστοποίηση της υλοποίησης γίνεται από τον ορκωτό ελεγκτή ή ελεγκτική εταιρεία κατ’ επιλογή του φορέα, δηλαδή τον επιλέγει αυτός που ελέγχεται. Μα πώς ακούγεται αυτό; Εδώ υπάρχει σύγκρουση συμφερόντων. Ο δημόσιος έλεγχος περιορίζεται στη δειγματοληψία τουλάχιστον 30% ετησίως και για τις μακροχρόνιες υποχρεώσεις σε τυχαίο δείγμα τουλάχιστον 20%. Αυτό πάλι ακούγεται πολύ περίεργο. Έχουμε ακούσει για τόσες πολλές απάτες που γίνονται. Επομένως, δεν μπορούμε να δεχτούμε αυτό ως φυσικό.
Το Οικονομικό Επιμελητήριο της Ελλάδας, που μιλά θετικά για τον στόχο, προειδοποίησε ότι ο μηχανισμός πρέπει να είναι αρκετά αυστηρός, ώστε να αποτρέπονται φαινόμενα απάτης ή οικονομικών επενδύσεων. Με 20% έλεγχο οι υπόλοιπες τέσσερις στις πέντε επενδύσεις δεν θα ελεγχθούν ποτέ. Είναι σοβαρό αυτό; Όταν μάλιστα έχουμε δει τόσες απάτες τον τελευταίο καιρό να εξελίσσονται μπροστά στα μάτια μας, δεν μπορούμε να τα δεχθούμε όλα αυτά. 
Τέταρτο ζήτημα είναι οι εργαζόμενοι. Για να πιστοποιηθεί η παραγωγική λειτουργία, αρκεί να έχουν δημιουργηθεί οι μισές τουλάχιστον από τις νέες συγκεκριμένες θέσεις εργασίας. Στα κριτήρια αξιολόγησης μετρούν οι δημιουργούμενες θέσεις με έμφαση σε εξειδικευμένο προσωπικό. Δεν βρίσκουμε, όμως, κριτήρια για μισθούς, συλλογικές συμβάσεις ή σταθερότητα της απασχόλησης. Εδώ να υπενθυμίσω ότι στο δικό μου το επάγγελμα υπάρχει το πλήρες χάος. Δεν υπάρχει καμία συλλογική σύμβαση, ούτε στη μισθοδοτούμενη εργασία του θεάτρου ούτε στον οπτικοακουστικό τομέα. Πλήρες χάος και ασυδοσία. Αυτό θέλετε να υπάρχει; Επιπλέον, τα οφέλη απλώνονται σε δεκαπέντε χρόνια, ενώ οι μακροχρόνιες υποχρεώσεις του επενδυτή διαρκούν έξι έτη. Η κλιματική δέσμευση, το Κλιματικό Σύμφωνο Επένδυσης είναι απλώς δυνατότητα, όχι υποχρέωση.
Πέμπτο ζήτημα είναι οι τομείς. Ανάμεσα στους επιλέξιμους τομείς είναι ο τομέας υγείας, τα κέντρα αποθεραπείας και αποκατάστασης και η κοινωνική πρόνοια με τους οίκους ευγηρίας. Το έθεσε στην Επιτροπή η Πλεύση Ελευθερίας. Εδώ έχουμε δει ότι εκμεταλλευόμενοι είναι οι άνθρωποι που είναι φτωχοί και προσπαθούν να πληρώσουν οι οικογένειές τους αυτά τα κέντρα ευγηρίας. Το ξέρω από προσωπική εμπειρία, γιατί το Ταμείο Αλληλοβοήθειας Ελλήνων Ηθοποιών προσπαθεί να βοηθήσει αυτούς που βρίσκονται μέσα σε αυτούς τους οίκους ευγηρίας. Εμείς λέμε, λοιπόν, από την Πλεύση ότι η φροντίδα των ηλικιωμένων και η αποκατάσταση της υγείας είναι κοινωνικά δικαιώματα και δεν πρέπει να γίνεται πεδίο φοροαπαλλαγών για κεφάλαια που αναζητούν απόδοση. Γιατί να εντάσσονται εδώ και όχι σε δημόσιες δομές; 
Έκτο ζήτημα. Τι ξέρουμε πραγματικά για τις ξένες επενδύσεις; Σύμφωνα με την Τράπεζα της Ελλάδας οι ροές ξεπέρασαν τα 11 δισ. ευρώ το 2025 και περίπου το 30% των κεφαλαίων πηγαίνει στην αγοραπωλησία ακινήτων. Στην Επιτροπή τέθηκε, επίσης, πως περίπου τα μισά από αυτά τα 11 δισ. αφορούν τη μεταφορά της έδρας της METLEN στο Λονδίνο και όχι νέα παραγωγική επένδυση. Με άλλα λόγια, ένα μεγάλο μέρος της ξένης επένδυσης είναι λογιστική αποτύπωση ή ακίνητα, δηλαδή στεγαστικό πρόβλημα και δεν παίρνουμε απάντηση, ενώ έχει γίνει ερώτημα πάνω σε αυτό. 
Έβδομο ζήτημα είναι όσα λείπουν από το νομοσχέδιο. Οι εγχώριες μικρομεσαίες επιχειρήσεις, ο βιοτέχνης, ο επαγγελματίας και ο αγρότης δεν παίρνουν τίποτα. Στην Επιτροπή ζήτησαν ισχυρότερη στήριξη όλα τα κόμματα της Αντιπολίτευσης. Ο Υπουργός απάντησε με χρηματοδοτικά εργαλεία ενάμιση δισ. μέσω Αναπτυξιακής Τράπεζας με τρία νέα καθεστώτα που ετοιμάζονται και με 681 εκατομμύρια από το Κοινωνικό Ταμείο για το Κλίμα ως το 2032. Αυτά, όμως, είναι υποσχέσεις για το μέλλον. Η δεκαπενταετής φοροαπαλλαγή για μη εγχώρια κεφάλαια ψηφίζεται σήμερα. Το νομοσχέδιο εξυπηρετεί τις ανάγκες μεγάλων ομίλων και τα στοιχεία δικαιώνουν αυτούς που τα τόνισαν στις Επιτροπές. Οι μικροί πρέπει να πληρώσουν, οι μεγάλοι ξένοι να απαλλάσσονται.
Και επειδή πρόκειται για νομοσχέδιο με λοιπές διατάξεις, να θυμίσω ότι μέσα του υπάρχουν πράγματα εντελώς άσχετα, όπως η παράταση χρήσεων γης στο Αίγιο και αλλαγές στην άδεια ίδρυσης καταστημάτων λιανικού εμπορίου. Η κακή νομοθέτηση είναι σταθερή πρακτική. 
Δεν λέμε όχι στις επενδύσεις, λέμε όχι σε ένα καθεστώς χωρίς δημοσιονομική εκτίμηση, χωρίς ορισμό του ξένου κεφαλαίου και χωρίς διαφάνεια για τον πραγματικό δικαιούχο. Λέμε όχι σε ελέγχους στα χέρια του ελεγχόμενου και σε κίνητρα που δεν δεσμεύουν κανέναν για μισθούς και συλλογικές συμβάσεις. Και λέμε όχι στο να πληρώνει η κοινωνία για επενδύσεις σε οίκους ευγηρίας και κέντρα αποκατάστασης, ενώ οι Έλληνες παραγωγοί μένουν εκτός. Με αυτά τα δεδομένα, είμαστε επιφυλακτικοί απέναντι σε αυτό το νομοσχέδιο και φυσικά δεν μπορούμε να το υπερψηφίσουμε. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπιμπίλα. 
Καλείται στο Βήμα η Βουλευτής…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ήθελα τον λόγο. 
ΠΡΟΕΔΡΕΥΩΝ (Πάρις Κουκουλόπουλος): Παρέμβαση θα κάνετε ή την ομιλία σας;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρέμβαση. 
ΠΡΟΕΔΡΕΥΩΝ (Πάρις Κουκουλόπουλος): Παρέμβαση, ωραία. Έχετε τον λόγο. Ορίστε, κυρία Πρόεδρε. 
Η Πρόεδρος της Πλεύσης Ελευθερίας έχει τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Ζήτησα τον λόγο, κύριε Πρόεδρε, μετά από την πάρα πολύ μεστή ομιλία του Βουλευτή μας που έδωσε και τον τόνο και το μέτρο, ο Σπύρος ο Μπιμπίλας, για την επιχειρηματολογία, τις προτάσεις και το τι πραγματικά σημαίνει αντιπολίτευση. Γιατί αντιπολίτευση σίγουρα δεν είναι τα άδεια έδρανα. Η ώρα είναι 16.16΄. Η συνεδρίαση ξεκίνησε στις 10.00΄ και κάτι. Ίσα-ίσα έχουν συμπληρωθεί έξι ώρες συνεδρίασης. Δεν ξέρω αν είναι μερικής ή καθόλου απασχόλησης οι περισσότεροι Βουλευτές, αλλά βλέπω στα έδρανα της Νέας Δημοκρατίας δύο μόνον Βουλευτές και άλλον έναν που είναι Υφυπουργός τρεις, στα έδρανα της Αξιωματικής Αντιπολίτευσης δύο Βουλευτές και άλλον έναν εσάς τρεις, την κ. Ακρίτα, που θα μπορούσε και θα έπρεπε να είναι Αντιπρόεδρος της Βουλής, αλλά έχουμε Προεδρείο μόνο με άνδρες σε αυτήν τη Βουλή που αποφασίζει ο κ. Μητσοτάκης και που εσείς με προσφωνείτε με αυτόν τον τρόπο «ορίστε». Δεν ξέρω αν έχετε προσφωνήσει κάποιον αρχηγό ποτέ λέγοντάς του «ορίστε». Γελάστε. Και πέντε Βουλευτές από τους είκοσι έναν ή είκοσι δύο, δεν θυμάμαι ακριβώς…
Είκοσι ένας ή είκοσι δύο είστε στο ΚΚΕ, κύριε Τσοκάνη;
ΧΡΗΣΤΟΣ ΤΣΟΚΑΝΗΣ: Δεν θυμάμαι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν το θυμάται. Εν πάση περιπτώσει, πέντε από τους είκοσι έναν ή είκοσι δύο στο ΚΚΕ και πέντε εμείς οι πέντε…
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Είστε απουσιολόγος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν είμαι απουσιολόγος, κύριε Καραθανασόπουλε, απλώς αγωνιώ και δεν νομιμοποιώ αυτήν την κατάσταση. Δεν τη νομιμοποιώ ό,τι και να πει, όποιος και να πει. Και ο κ. Γραμμένος ήρθε από την Ελληνική Λύση. Εμείς θέτουμε ζήτημα απαρτίας. Θεωρούμε ότι η Βουλή δεν μπορεί να συνεδριάζει κατ’ αυτόν τον τρόπο. Είναι η πολλοστή φορά που το λέω. 
Σήμερα, όπως μαθαίνω, ο Πρόεδρος της Βουλής ανήγγειλε αυξήσεις αποζημιώσεων για τους Βουλευτές για τις Επιτροπές, στις οποίες η συντριπτική πλειοψηφία δεν πατάει, αλλά πατάει τη σύνδεση μέσω webex. Δεν είναι οι Βουλευτές στο webex για να πάρουν 75 ευρώ. Τι παράδειγμα είναι αυτό στην κοινωνία; Τι παράδειγμα είναι αυτό στην κοινωνία; Η ρεμούλα, η παγαποντιά,  να αυξάνουμε τις αποδοχές του εαυτού μας, να αυξηθεί το επίδομα ενοικίου των Βουλευτών την ώρα που ο κοσμάκης δεν έχει να πληρώσει τα ενοίκιά του και άπαντες απόντες.
Παρακαλώ, κύριε Κουκουλόπουλε, να διακόψετε τη συνεδρίαση. Να φωνάξετε τον κύριο Πρωθυπουργό και την Κοινοβουλευτική Ομάδα της Νέας Δημοκρατίας και το Υπουργικό Συμβούλιο. Τόσο πολύ τις θέλετε τις επενδύσεις που θα νομοθετηθούν σε άδεια Βουλή από Βουλευτές-φαντάσματα; Τόσο πολύ άριστοι  είναι που νομοθετούν ωσεί παρόντες, βάζοντας και εξυπηρετήσεις μέσα στο νομοσχέδιο και χορεύοντας αυτό το ταγκό της υποκριτικής ισορροπίας με τον κ. Ανδρουλάκη;
Γιατί αυτό παρακολουθούμε, ένα τανγκό υποκριτικής ισορροπίας και σικέ αντιπαράθεσης. Δεν υπάρχει απαρτία, το θέτουμε επισήμως. Χρειάζονται εβδομήντα πέντε Βουλευτές, το 1/4 της Βουλής, για να συνεδριάζει η Βουλή και εμείς αυτήν την κατάσταση δεν τη νομιμοποιούμε.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, ξέρετε καλά ότι δεν τίθεται θέμα απαρτίας, δεν έχουμε κάποια ψηφοφορία.
Θέλω, όμως, να διευκρινίσω κάτι, επειδή είχαμε τη Διάσκεψη των Προέδρων -και είναι ο κ. Καζαμίας εδώ ευτυχώς, ήμασταν παρόντες αμφότεροι- ότι ο Πρόεδρος της Βουλής δεν ανακοίνωσε καμία αύξηση για τίποτα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Προανήγγειλε!
ΠΡΟΕΔΡΕΥΩΝ (Πάρις Κουκουλόπουλος): Ούτε προανήγγειλε. Μάλιστα, ειδικά για το θέμα που είπατε για τις συνεδριάσεις, είχαμε και έναν ενδιαφέροντα διάλογο φεύγοντας, όπου ήταν ο κ. Καζαμίας -νομίζω- παρών, ο κ. Παφίλης, εγώ, ο κ. Αμανατίδης και έγινε ξεκάθαρο ότι δεν έχει γίνει τέτοια πρόταση. Θέλει τη γνώμη των κομμάτων και δεν βγήκε ούτε απόφαση ούτε έγινε προαναγγελία, έτσι; Για να είναι σαφές αυτό, δεν θέλω να υπάρχει η εικόνα ότι κάτι αποφασίστηκε και θα συνεχίσει ή θα παρθεί πίσω οτιδήποτε άλλο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αναγγέλθηκε, κύριε Κουκουλόπουλε!
ΠΡΟΕΔΡΕΥΩΝ (Πάρις Κουκουλόπουλος): Όχι, είχαμε έναν διάλογο για πέντε λεπτά μετά το τέλος της Διάσκεψης, γι’ αυτό…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μετά το τέλος δεν μετράει.
ΠΡΟΕΔΡΕΥΩΝ (Πάρις Κουκουλόπουλος): Νομίζω ότι δεν είναι κακό που το διευκρίνισα.
Συνεχίζουμε, λοιπόν, επί του καταλόγου και…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επί της απαρτίας, κύριε Πρόεδρε, να τοποθετηθείτε!
ΠΡΟΕΔΡΕΥΩΝ (Πάρις Κουκουλόπουλος): Είπα ότι δεν υπάρχει τέτοιο θέμα, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ότι θα συνεδριάζουμε με δεκαεπτά Βουλευτές;
ΠΡΟΕΔΡΕΥΩΝ (Πάρις Κουκουλόπουλος): Κυρία Πρόεδρε, αυτά τα ζητήματα είναι στον Κανονισμό. Ξέρετε καλά ότι αφορούν αφενός την έναρξη και αφετέρου υπάρχουν ελάχιστα όρια για τις ψηφοφορίες.
ΝΟΤΗΣ ΜΗΤΑΡΑΚΗΣ: Να προχωρήσουμε, κύριε Πρόεδρε;
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει η κ. Μανωλάκου Διαμάντω, Βουλευτής Β΄ Πειραιώς με το Κομμουνιστικό Κόμμα Ελλάδας.
ΔΙΑΜΑΝΤΩ ΜΑΝΩΛΑΚΟΥ: Η προσέλκυση άμεσων ξένων επενδύσεων προϋποθέτει ένα μπαράζ αντιλαϊκών αναδιαρθρώσεων με μέτρα προώθησης σταθερού και φιλικού επενδυτικού περιβάλλοντος και μάλιστα, με κατάλληλα επενδυτικά κίνητρα για να μειώνεται ο επιχειρηματικός κίνδυνος, δηλαδή χασούρας. Μιλάμε, λοιπόν, για σίγουρα κέρδη.
Με το παρόν νομοσχέδιο επιδιώκετε την αύξηση των άμεσων ξένων επενδύσεων με επιπλέον μέτρα μέσω της απλούστευσης και επιτάχυνσης των διοικητικών διαδικασιών, τις φοροαπαλλαγές για επενδύσεις, τις πολύ μεγάλες διευκολύνσεις για φθηνές δανειοδοτήσεις και άλλα. Αφορά κυρίως προσέλκυση μεσαίου μεγέθους επενδύσεις από 10 μέχρι 50 εκατομμύρια σε δέκα τομείς, μεταποιήσεις, βιομηχανικής παραγωγής, βιοτεχνολογία, τεχνητή νοημοσύνη, πολεμική βιομηχανία, αλλά και υγεία, κέντρα αποθεραπείας και αποκατάστασης, δηλαδή τομείς, υπηρεσίες που θα έπρεπε να είναι δημόσιοι και δωρεάν και υψηλού επιπέδου, εσείς τους ιδιωτικοποιείτε ταχύτατα όχι μόνο με εγχώριο, αλλά και ξένο κεφάλαιο.
Και τι υποστηρίζετε; Ότι το νομοσχέδιο είναι ενταγμένο στη συνολική στρατηγική σας για πιο παραγωγική, ανταγωνιστική και πιο ανθεκτική οικονομία, αποδεικνύοντας, όπως λέτε, ότι η Ελλάδα είναι ένας αξιόπιστος υποδοχέας ξένων κεφαλαίων. Δεν το αμφισβητούμε, αφού την κερδοφορία και τα προνόμια του κεφαλαίου προωθείτε σε βάρος της εργατικής τάξης και των λαϊκών στρωμάτων. Όμως, συνεχίζετε να παρουσιάζετε το κρέας ψάρι, λέγοντας ότι ο μετασχηματισμός που προωθείτε στην οικονομία είναι προϋπόθεση για να βελτιώνονται συστηματικά οι μισθοί των εργαζομένων και το διαθέσιμο εισόδημα της μέσης ελληνικής οικογένειας και ότι ο στόχος είναι καλύτεροι μισθοί, καλύτερα εισοδήματα, ποιότητα ζωής, ευημερία για πολλούς Έλληνες. Τα ίδια περίπου λέει και η σοσιαλδημοκρατία, ότι οι περισσότερες άμεσες ξένες επενδύσεις σημαίνει καλύτεροι μισθοί για τους εργαζόμενους. Μέγα ψέμα!
Όμως, κοροϊδεύετε συνειδητά και τα ίδια τα νούμερά σας σας διαψεύδουν και δείχνουν την υποκρισία και κοροϊδία προς τον ελληνικό λαό. Από το 2009 μέχρι το 2025 οι άμεσες ξένες επενδύσεις αυξήθηκαν από 3,3 στα 12 περίπου δισεκατομμύρια, σύμφωνα με τα στοιχεία του ΟΟΣΑ, δηλαδή αύξηση 363%. Πόσο αυξήθηκαν οι μισθοί των εργαζόμενων για το ίδιο διάστημα; Σύμφωνα με τον ΕΦΚΑ, οι ονομαστικοί μισθοί το 2026 είναι ακριβώς οι ίδιοι με του 2009. Αμείλικτα τα στοιχεία και μαρτυριάρικα! Το 2009 οι μισθωτοί έπαιρναν μεικτά 1.233,6 ευρώ και τον Μάρτη του 2026 ακριβώς τα ίδια.
Ταυτόχρονα, είναι εκρηκτική η άνοδος του ενεργειακού κόστους λόγω των ιμπεριαλιστικών πολέμων, αλλά και της εμπλοκής της Ευρωπαϊκής Ένωσης και της Ελληνικής Κυβέρνησης και των κρατών-μελών σε αυτούς.
Δίκαιη, λοιπόν, η μαζική πρωινή παρέμβαση των συνδικάτων με γιγαντοπανό στο Υπουργείο Περιβάλλοντος και Ενέργειας που έγραφε «Ρεύμα φτηνό για τον λαό, γενναία μείωση και πλαφόν στην τιμή πώλησης, κατάργηση όλων των έμμεσων φόρων και του ΦΠΑ πώλησης, καμιά θυσία για τους πολέμους και τα κέρδη τους», αυτά δηλαδή περίπου που περιέχει και η τροπολογία που έχει καταθέσει το ΚΚΕ. Εμείς αυτήν τη δράση των συνδικάτων τη χαιρετίζουμε, είμαστε μαζί τους, εκφράζει την πλειοψηφία του λαού.
Όμως και η ακρίβεια και τα ενοίκια τσακίζουν κόκκαλα, οι μισθωτοί καλούνται να τα βγάλουν πέρα με τον ίδιο μισθό που έπαιρναν πριν από δεκαεπτά χρόνια, όταν ο πλούτος έχει αυξηθεί και η ακρίβεια, βέβαια, έχει γιγαντωθεί και φαίνεται ποιος κερδίζει και ποιος χάνει. Αν, μάλιστα, υπολογιστεί και ο πληθωρισμός όλα αυτά τα χρόνια, η αγοραστική δύναμη είναι μειωμένη τουλάχιστον κατά 25%. Δεν υπάρχει καλύτερη απόδειξη ότι η ακρίβεια συνδέεται απευθείας με το ύψος των μισθών και όσο οι μισθοί συμπιέζονται και παραμένουν παγωμένοι για εκατομμύρια εργαζόμενους επί δύο σχεδόν δεκαετίες από το ξέσπασμα της καπιταλιστικής κρίσης τόσο μεγαλώνει η πίτα των κερδών για τους επιχειρηματικούς ομίλους.
Χαρακτηριστικά, το ΑΕΠ έχει ξεπεράσει τα προ κρίσης επίπεδα, που σημαίνει ότι το κεφάλαιο ανέκαμψε στις πλάτες, όμως, των εργαζομένων και του λαού. Είναι ολοφάνερο. Αυτό δεν είναι στρέβλωση ούτε αστοχία ή εμμονή. Είναι η ίδια η λειτουργία του συστήματος της εκμετάλλευσης που αποτυπώνεται στους αντεργατικούς νόμους που ψήφισαν και εφάρμοσαν διαδοχικά οι κυβερνήσεις Νέας Δημοκρατίας, ΠΑΣΟΚ, Τσίπρα όλα αυτά τα χρόνια.
Η πορεία αυτή των μισθών καταρρίπτει τον μύθο της Κυβέρνησης και επίδοξων σωτήρων ότι όσο μεγαλώνει η πίτα, όσο καλύτερα λειτουργεί η αγορά και οι επενδύσεις, όσο δηλαδή ευημερούν τα κέρδη των ομίλων, τόσο οι εργαζόμενοι θα αμείβονται καλύτερα, θα παίρνουν μεγαλύτερα κομμάτια. Δυστυχώς, το ταμείο για τους εργαζόμενους κάνει θρύψαλα τα παραμύθια σας. Αυτή η πραγματικότητα προδιαγράφει και τις θυσίες δίχως τέλος που καλούνται να κάνουν οι εργαζόμενοι μπροστά στην κλιμάκωση του ιμπεριαλιστικού πολέμου, τους νέους κλυδωνισμούς της καπιταλιστικής οικονομίας και την πολεμική στροφή της.
Αν κάτι επιβεβαιώνεται ξανά, είναι ότι η κερδοφορία του κεφαλαίου δεν συναντιέται πουθενά με τα εργατικά δικαιώματα και τη λαϊκή ευημερία, αφού στον πυρήνα της διαχείρισής σας έχετε την άγρια φοροληστεία του λαού, τις περικοπές σε υγεία, παιδεία, Πολιτική Προστασία και άλλα, τις προκαταβολές φόρων, την ψηφιακή γραφειοκρατία και ούτω καθεξής.
Να γιατί για να κερδίσει ο λαός πρέπει να χάσει το κεφάλαιο, να δεχθεί πλήγματα η στρατηγική που το θωρακίζει, να δυναμώσει η σύγκρουση με την εξουσία και το κράτος του, με τα αστικά κόμματα που νομοθετούν για λογαριασμό του, πόσο μάλλον τώρα που τα αστικά επιτελεία -όλα!- ομολογούν ότι τα ακόμα πιο δύσκολα είναι μπροστά για τους λαούς.
Να, λοιπόν, γιατί ο οργανωμένος αγώνας, κόντρα στα κοστολογημένα σας μέτρα και τις αντοχές της κερδοφορίας, με κίνημα αντεπίθεσης και ανατροπής και με πιο δυνατό Κομμουνιστικό Κόμμα σε κάθε μάχη, μπορεί πραγματικά να ανοίξει δρόμο ελπίδας και προοπτικής απέναντι στον δρόμο των θυσιών δίχως τέλος για τα κέρδη και τους πολέμους του κεφαλαίου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Μανωλάκου.
 Καλείται στο Βήμα η Βουλευτής Λασιθίου του ΠΑΣΟΚ-Κινήματος Αλλαγής, κ. Αικατερίνη Σπυριδάκη. Κατερίνα, κυρία συνάδελφε, έχετε τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ, πολύ κύριε Πρόεδρε.
Κύριε Υπουργέ, κυρίες και κύριοι συνάδελφοι, πριν μπω στο νομοσχέδιο, επιτρέψτε μου να εκφράσω τα ειλικρινή μου συλλυπητήρια για τον άνθρωπο που χάθηκε σήμερα στην Κρήτη μέσα στην κακοκαιρία. 
Σήμερα η Κρήτη περνάει δύσκολες στιγμές. Είμαστε σε κόκκινο συναγερμό και στο Λασίθι, φυσικά, στο Οροπέδιο καταστροφές, στον Άγιο Νικόλαο, στη Σητεία, στην Ιεράπετρα, στη Νεάπολη. Και θέλω με αυτήν την ευκαιρία να στείλω τη σκέψη μου στους συντοπίτες μου, αλλά να πω και κάτι άλλο. Εμείς και εγώ τουλάχιστον στο Λασίθι ξυπνάμε μια μέρα και αν φυσάει λέμε «Θεέ μου, πού θα καούμε σήμερα;». Αν δεν φυσάει και έχει άπνοια λέμε «Θεέ μου, πόσες βάρκες θα βγουν σήμερα;». Αν βρέχει λέμε «πού θα πλημμυρίσουμε;». Και γιατί το λέω αυτό; Γιατί δεν υπάρχει πουθενά το κράτος να μπορέσει να δημιουργήσει ασφάλεια στον πολίτη.
Πριν μπω στην ουσία του νομοσχεδίου, συνεχίζω με κάτι που ακούσαμε χθες και δεν είναι άλλο από τις 120 δόσεις. Τις 120 δόσεις δεν τις ανακάλυψε χθες η Κυβέρνηση, το ΠΑΣΟΚ τις είχε προτείνει επανειλημμένα ως μέρος μιας συνολικής πρότασης για το ιδιωτικό χρέος. Τότε μας λέγατε ότι δεν υπάρχει δημοσιονομικός χώρος και σήμερα μαθαίνουμε ότι τελικά μπορεί να γίνει. 
Και αναρωτιέμαι τι άλλαξε: Η πρόταση ή ο δημοσιονομικός χώρος; Γιατί αν υπήρχε, γιατί δεν έγινε δεκτή νωρίτερα η πρότασή μας; Και αν σήμερα υπάρχει, γιατί χρειάστηκε ο πολίτης να περιμένει τόσο; Και εδώ αρχίζει να δημιουργείται ένα ενδιαφέρον κυβερνητικό μοντέλο. Το ΠΑΣΟΚ κάνει μια πρόταση, η Κυβέρνηση λέει «όχι, δεν γίνεται, πού θα βρείτε τα λεφτά» και πολλά άλλα. Περνάει λίγος χρόνος και ξαφνικά, ω του θαύματος, αλλάζει λογότυπο και γίνεται!
Και δεν μιλάμε μόνο για τις 120 δόσεις, το είδαμε στις χρεώσεις των τραπεζών, στα βαρέα και ανθυγιεινά. Όμως, εμείς έχουμε μιλήσει για το ιδιωτικό χρέος, για τον εξωδικαστικό μηχανισμό, για την ενεργειακή πολιτική, για τη μείωση του ειδικού φόρου κατανάλωσης στα καύσιμα, την επέκταση του Ταμείου Ανεργίας στους ξενοδοχοϋπαλλήλους, την κατάργηση της Golden Visa, αλλά ό,τι φέρνετε το φέρνετε καθυστερημένα και αυτό λειψό. Πόσες ακόμα προτάσεις του ΠΑΣΟΚ πρέπει να απορρίψετε μέχρι να τις υιοθετήσετε και αφού πείτε ότι τις είχαμε σκεφτεί μαζί; 
Δεν έχουμε πρόβλημα, προφανώς, με το να υιοθετείτε τις προτάσεις μας. Μακάρι να τις υιοθετήσετε όλες, γιατί γι’ αυτόν τον λόγο τις κάνουμε, γι’ αυτόν τον λόγο είμαστε υπεύθυνη αντιπολίτευση. Πίσω από κάθε πρόταση δεν υπάρχει η πατρότητα μιας ιδέας, αλλά υπάρχει ένας πολίτης που χρωστάει, ένας επαγγελματίας που προσπαθεί να επιβιώσει, μία επιχείρηση που προσπαθεί να κρατηθεί όρθια, ένας οδηγός που πληρώνει ακριβότερα το καύσιμο, ένας νέος που ψάχνει δουλειά ή χρειάζεται να κάνει και δύο δουλειές και πάλι δεν μπορεί να νοικιάσει και να συντηρήσει σπίτι και μία οικογένεια που δεν τα βγάζει πέρα. Αυτό είναι που πρέπει να μας ενδιαφέρει.
Από εκεί κρίνεται και η κάθε πολιτική επιλογή, από τη μία αν κάτι το  ρυθμίζει αποτελεσματικά και από την άλλη πόσο έγκαιρα έρχεται. Αν είναι, δηλαδή, έγκαιρη και αποτελεσματική και εκεί είναι η διαφορά μας: Εμείς ερχόμαστε εκ των προτέρων, εσείς έρχεστε πάντα εκ των υστέρων. 
Περνάω στην ουσία του νομοσχεδίου. Το σύνολο του νομοσχεδίου και τις επιμέρους διατάξεις τις έχει ήδη αναπτύξει αναλυτικότητα ο Εισηγητής μας, ο κ. Νικητιάδης. Θέλω, όμως, να εστιάσω στην ουσία της σημερινής συζήτησης, γιατί οι άμεσες ξένες επενδύσεις μπορεί να ακούγονται σαν θέμα που αφορά εταιρείες, επενδυτικά κεφάλαια και οικονομικούς αναλυτές, όμως στην πραγματικότητα αφορά πολλούς περισσότερους. Αφορά στο αν θα δημιουργηθούν νέες θέσεις εργασίας, αν θα έρθει η τεχνογνωσία, αν θα ενισχυθεί η παραγωγή, αν οι ελληνικές επιχειρήσεις θα συμμετέχουν σε νέες αλυσίδες αξίας. 
Με δύο λόγια, δεν έχει σημασία μόνο πόσα κεφάλαια έρχονται, σημασία έχει τι αφήνουν πίσω. Από το 2019 έως το 2025 οι άμεσες ξένες επενδύσεις υπολογίζονται στα 44,9 δισεκατομμύρια ευρώ. Την περίοδο 2019-2025, το 82% των καθαρών εσόδων κατευθύνθηκε σε υπηρεσίες και μόλις το 18% στη μεταποίηση. Άρα η συζήτηση πρέπει να φύγε από το πόσα δισεκατομμύρια μπήκαν και να πάει στο τι είδους επενδύσεις προσελκύουμε. Αυτή είναι η συζήτηση που θα έπρεπε να γίνει και να έχει προηγηθεί -να το πω σωστά- αυτού του νομοσχεδίου. 
Επιλέγονται οκτώ οικονομικοί τομείς και δεν μας λέτε τον λόγο. Δεν μας λέτε π.χ. για ποιο λόγο εντάχθηκαν οι οίκοι ευγηρίας και αποκλείστηκαν άλλοι κλάδοι της Ελληνικής οικονομίας όπως ο τουρισμός. Και εδώ υπάρχει ένα ζήτημα που δεν είναι καινούργιο. Μόλις πέρυσι, όταν συζητούσαμε τον παραγωγικό μετασχηματισμό της Ελληνικής οικονομίας, είχε επισημανθεί η απουσία του τουρισμού, του τουρισμού που το 2024 κλήθηκε να καλύψει το 71,5% του ελλείμματος του Ισοζυγίου των Τρεχουσών Συναλλαγών. Το πρώτο εξάμηνο του 2026, οι ταξιδιωτικές εισπράξεις έφτασαν 13,5 δισεκατομμύρια, αυξημένες κατά 12% και οι καθαρές ταξιδιωτικές εισπράξεις κάλυψαν το 62% του Ισοζυγίου των αγαθών. 
Άρα το ερώτημα δεν είναι αν ο τουρισμός είναι σημαντικός. Αυτό το απαντούν τα στοιχεία. Το ερώτημα είναι: Γιατί όταν σχεδιάζεται καθεστώς ειδικών κινήτρων για ξένες επενδύσεις, ο τουρισμός δεν θεωρείται επενδυτική προτεραιότητα; Γι’ αυτόν το λόγο και καταθέτω στα Πρακτικά από το Αναπτυξιακό Νόμο όσα είχαν πει φορείς του τουρισμού, ΣΕΤΕ και ΠΟΞ. 
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Το κράτος, λοιπόν, όταν αποφασίζει πού θα κατευθύνει ειδικά κίνητρα, οφείλει να μπορεί να εξηγήσει και το γιατί. Το ίδιο ζήτημα προκύπτει και στο ύψος της επένδυσης, που το κατώτατο όριο τοποθετείται στα δέκα εκατομμύρια. Εμείς έχουμε προτείνει να κατέβει στα πέντε εκατομμύρια, γιατί μια επένδυση στην έρευνα, στην τεχνολογία, στην τεχνητή νοημοσύνη μπορεί να δημιουργήσει μεγάλη προστιθέμενη αξία χωρίς να απαιτεί δεκάδες εκατομμύρια σε κτίρια και εξοπλισμό. Κρατάμε την πρόθεση του Υπουργού και αναμένουμε.
Υπάρχει, όμως, ένα ακόμα βασικό ζήτημα: Ποιος ακριβώς εντάσσεται στο ειδικό αυτό καθεστώς;  Ο νόμος μιλάει για μη εγχώρια επενδυτικά κεφάλαια και αφού, όπως είπατε και στην Επιτροπή, πρόκειται για διεθνώς καθιερωμένες έννοιες σύμφωνα με το ΔΝΤ και τον ΟΟΣΑ, γιατί να μην αποτυπωθούν με σαφήνεια στον νόμο; Από αυτήν την έννοια εξαρτάται ποιος θα έχει πρόσβαση στα φορολογικά κίνητρα, ειδική αδειοδοτική διαδικασία, δημόσια χρηματοδοτικά εργαλεία. Και πρέπει να γίνει ξεκάθαρο ποια αλλοδαπή συμμετοχή απαιτείται, ποιος είναι ο πραγματικός δικαιούχος και πώς εμποδίζουμε ελληνικά κεφάλαια να βγαίνουν στο εξωτερικό και να επιστρέφουν σαν ξένα κεφάλαια. 
Το κράτος πρέπει να γνωρίζει ποιος βρίσκεται πίσω από μία επένδυση και ποια είναι η πραγματική προέλευση των χρημάτων στα οποία παρέχει ειδικά κίνητρα και όταν ξεκαθαρίσουμε ποιος δικαιούται τα κίνητρα πρέπει να ξέρουμε ποια ακριβώς είναι αυτά.
Στις φοροαπαλλαγές έχουμε κίνητρα με πραγματικό δημοσιονομικό αποτύπωμα, το ύψος των οποίων δεν το γνωρίζουμε σήμερα, καθώς παραπέμπεται σε υπουργική απόφαση. 
Υπάρχει και μία δεύτερη ασυμμετρία: Η φορολογική απαλλαγή μπορεί να αξιοποιείται ως δεκαπέντε έτη και οι μακροχρόνιες υποχρεώσεις του επενδυτή ως έξι χρόνια από την ολοκλήρωση της επένδυσης. Δεν μπορεί η διάρκεια του οφέλους για τον επενδυτή να είναι μεγαλύτερη από τη διάρκεια της ουσιαστικής λογοδοσίας του στο δημόσιο. Το ζήτημα εμφανίζεται και στην αδειοδότηση. 
Όταν υπάρχει αργή διοίκηση, η απάντηση είναι η καλύτερη διοίκηση: Στελέχωση, σαφείς προθεσμίες, ψηφιακές διαδικασίες, λογοδοσία και όχι περισσότερη συγκέντρωση της διοικητικής κρίσης στα ανώτατα στρώματα της εκτελεστικής εξουσίας, κάτι βέβαια το οποίο το γνωρίζετε πάρα πολύ καλά.
Προχωράω στις τροπολογίες μας. 
Η πρότασή μας για κατάργηση της Golden Visa. Το μείζον είναι πού κατευθύνεται το ξένο κεφάλαιο. Να φύγουμε, δηλαδή, από το μοντέλο ότι η άδεια διαμονής συνδέεται με την αγορά ακινήτου και να περάσουμε στην Angel Visa, κεφάλαια προς την επιχειρηματικότητα, την πραγματική οικονομία και καινοτομία.
Παράλληλα καταθέτουμε τροπολογία σήμερα και για τα καύσιμα. 
Και κλείνω λέγοντας ότι τον τελευταίο καιρό ακούμε πολλά. Ακούσαμε τον κ. Κουλκουδίνα να μας πει ότι όποιος δεν έχει δέκα ευρώ να βάλει βενζίνη, ας πάει με μέσα μαζικής μεταφοράς. Και όποιος δεν έχει χρήματα για το ενοίκιο, να μείνει σε σκηνή; Και αυτό έχει γίνει και ευτυχώς δεν τον συλλάβατε για παράνομο κάμπινγκ. Όποιος δεν έχει χρήματα να πάει στο γιατρό ή να καλύψει τις υποχρεώσεις του; Αλλά πάλι ξεχάσαμε ότι «ο τζάμπας πέθανε»! 
Ο κάθε άνθρωπος πίσω από όλα αυτά, κυρίες και κύριοι της Νέας Δημοκρατίας, δεν είναι κακομοίρης, είναι πολίτης, είναι εργαζόμενος, είναι οικογένεια. Και ο πολιτισμός δεν φαίνεται από το αν λες «αν δεν μπορείς, προσαρμόσου», αλλά φαίνεται από το αν μπορούμε να ανεβάσουμε το βιοτικό επίπεδο των Ελλήνων πολιτών. Και απ’ ό,τι φαίνεται δεν μπορείτε να το κάνετε! 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Σπυριδάκη. 
Στη συνέχεια καλούμε στο Βήμα την Βουλευτή Ηρακλείου με το ΠΑΣΟΚ-Κίνημα Αλλαγής, την κ. Ελένη Βατσινά.
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, να μου επιτρέψετε να ξεκινήσω λιγάκι αντίστροφα, διότι δυστυχώς η επικαιρότητα για την Κυβέρνηση είναι αμείλικτη. Το ΠΑΣΟΚ κατέθεσε σήμερα δύο πολύ σημαντικές τροπολογίες για δύο πολύ σημαντικά θέματα: για τη στεγαστική κρίση που μοιραία περνά μέσα από την Golden Visa και για το τεράστιο κόστος των καυσίμων, δηλαδή για την καθημερινή αγωνία των πολιτών της χώρας για την εκτόξευση των τιμών πριν καν ξεκινήσει ο χειμώνας. Και ξεκινώ με αυτό, γιατί προφανώς και δεν θα ψηφίσετε αυτές τις τροπολογίες, μιας και τα τελευταία εφτά χρόνια δεν συνηθίζετε να δίνετε ουσιαστικές λύσεις στα πραγματικά προβλήματα των συμπολιτών μας. 
Ξέρετε ποιες άλλες τροπολογίες δεν ψηφίσατε επί εφτά χρόνια; Τις πιο αυτονόητες. Αυτές που έφερε το ΠΑΣΟΚ πάρα πολλές φορές, ζητώντας μια ανάσα για τις ελληνικές επιχειρήσεις για τη ρύθμιση των εκατόν είκοσι δόσεων για οφειλές στο δημόσιο. 
Τι έγινε, κύριε Μητσοτάκη; Το 2026 ανακάλυψε η Κυβέρνησή σας ότι οι επαγγελματίες χρειάζονται το αυτονόητο; Το είπατε και στον κ. Πιερρακάκη; Διότι θεωρούσε αχρείαστες αυτές τις εκατόν είκοσι δόσεις. Εδώ και χρόνια που το λέει το ΠΑΣΟΚ, μας λέγατε ότι αν εφαρμοστούν αυτές οι εκατόν είκοσι δόσεις, τιμωρούμε τους συνεπείς φορολογούμενους. Και πριν είκοσι μέρες στη ΔΕΘ, το ξεχάσατε μάλλον και αυτό από το πρόγραμμά σας. Και τώρα; Τώρα που η κοινωνική πίεση της ακρίβειας στο σουπερμάρκετ, στα καύσιμα, στο ρεύμα έχει γίνει θηλιά για την Κυβέρνηση και σκέφτεστε πώς θα πάμε έτσι στις εκλογές, τώρα θυμηθήκατε ότι αυτό το μέτρο-ορόσημο του ΠΑΣΟΚ έχει αξία, γιατί το ΠΑΣΟΚ το έχει κάνει σημαία. 
Ξέρετε, κύριε Μητσοτάκη, ναι, εσείς μπορεί να πιστεύετε ότι ο ελληνικός λαός είναι χαζός και να νομίζετε ότι ο επαγγελματίας δεν καταλαβαίνει ότι με πάνω από 2 ευρώ ανά λίτρο κόστος καυσίμου για να του χρυσώσετε το χάπι του δίνετε μία παροχή με μηδέν κόστος για το Ελληνικό Δημόσιο. Σας πήρε εφτά ολόκληρα χρόνια! Φαίνεται ο κύριος Πρωθυπουργός στις διακοπές του πρέπει να διάβαζε το πρόγραμμα του ΠΑΣΟΚ. Σας εύχομαι, λοιπόν, καλή ανάγνωση των επόμενων θέσεών μας και όλως τυχαίως πριν τις εκλογές, όπως ξέρετε καλά να κάνετε εσείς, να ψηφίσετε κάνα δύο προτάσεις μας ως δικές σας. 
Η πρότασή μας για την Golden Visa αλλάζει την ποιότητα των επενδύσεων. Ήρθε η ώρα η χώρα να δώσει ανάσα και στα ακίνητα και στην οικονομία. Η τροπολογία μας προβλέπει την κατάργηση άδειας διαμονής επενδυτή μέσω αγοράς ακινήτου και τον προσανατολισμό στην επιχειρηματικότητα, την έρευνα και την καινοτομία. Προβλέπει, επίσης, απαγόρευση βραχυχρόνιας μίσθωσης στα συγκεκριμένα ακίνητα. 
Η Ελλάδα αντιμετωπίζει σοβαρή στεγαστική κρίση και καμία λύση δεν μπορεί να είναι αποτελεσματική για το εισόδημα ενός νέου εργαζόμενου, ενός νέου ζευγαριού, όταν το ενοίκιο είναι ίσο με τον μισθό του. Το 26,4% του πληθυσμού ζούσε πέρυσι σε νοικοκυριά όπου το κόστος στέγασης ξεπερνούσε το 40% του διαθέσιμου εισοδήματος. Το ερώτημα της ανάπτυξης, λοιπόν, είναι το εξής: Θέλουμε να αγοράζουν οι ξένοι τα τετραγωνικά μέτρα που δεν μπορούμε να αγοράσουμε εμείς ή θέλουμε επενδύσεις που να δημιουργούν δουλειές και εισόδημα για τη χώρα μας; Εμείς ξέρετε τι θέλουμε, κύριε Υπουργέ. Εσείς δεν ξέρουμε τι οραματίζεστε πια για τη χώρα μας. 
Και έρχομαι στο τεράστιο πρόβλημα των πολιτών της χώρας μας, του οποίου το μέγεθος τολμώ να πω ότι δεν το έχουμε δει ακόμα όλο. Η τιμή των καυσίμων ανεβαίνει και το κράτος απουσιάζει εκεί όπου ο πολίτης πληρώνει 2 και 2,5 ευρώ το λίτρο τη βενζίνη και το πετρέλαιο. Όμως, όταν είναι να εισπράξει περισσότερο ΦΠΑ από την αύξηση αυτή, τότε όλα είναι μία χαρά. Την ίδια στιγμή όλα, μα όλα είναι πιο ακριβά. Ο εργαζόμενος πληρώνει ακριβότερα για να πάει στη δουλειά του, ο επαγγελματίας μεταφέρει ακριβότερα τα προϊόντα του και η επιχείρηση πληρώνει ακριβότερα για να λειτουργήσει. 
Η πρόταση του ΠΑΣΟΚ, λοιπόν, είναι απλή. Όταν η διεθνής τιμή του πετρελαίου ξεπερνά την τιμή αναφοράς του προϋπολογισμού και το κράτος παίρνει πρόσθετα έσοδα στα ταμεία από τον πολίτη εξαιτίας της αύξησης των τιμών, αυτά τα πρόσθετα έσοδα να επιστρέφουν στην κοινωνία μέσω προσωρινής μείωσης του ειδικού φόρου κατανάλωσης με δημοσιοποίηση των στοιχείων, καθημερινή παρακολούθηση της αγοράς και ελέγχους, ελέγχους, ελέγχους, ελέγχους! Η Κυβέρνηση θα ελέγχεται. Και η αλήθεια είναι ότι αυτό δεν είναι από τα αγαπημένα σας. Θα αναγκαστείτε, όμως, να λάβετε κάποιο μέτρο, διότι ο χειμώνας θα είναι καταστροφικός για τα ελληνικά νοικοκυριά και τις επιχειρήσεις, ξέρετε γι’ αυτούς που μοχθούν καθημερινά και τους οποίους εσείς ονομάζετε «κακομοίρηδες». Και το θέμα δεν είναι ποιος προτείνει ένα μέτρο. Το θέμα είναι πόσο κοστίζει στους πολίτες αυτή η καθυστέρηση της Κυβέρνησης. Αυτή τη στιγμή η τιμή πλησιάζει στο 50% ανά λίτρο. Δεν μπορεί, λοιπόν, η Κυβέρνηση να ανακοινώνει μειώσεις, αφού η κατάσταση γίνει ασφυκτική και μετά να εμφανίζεται ως ο σωτήρας. 
Δεν βγαίνει ο μήνας, κυρίες και κύριοι της Κυβέρνησης, δεν πάει άλλο. Αλλά βέβαια, αυτό το αμφισβήτησε ο Υπουργός σας, ο κ. Κυρανάκης, γιατί μάλλον αυτό είναι κάτι ξένο για την Κυβέρνηση. Μάλλον εσείς περπατάτε σε κόκκινα χαλιά, σε ξεχωριστές εκδηλώσεις, σε εγκαίνια. Οπότε, προφανώς και οι φωνές που θα ακούτε εκεί είναι ότι ζούμε ίσως πλουσιοπάροχα και με ανέσεις και όχι ότι μια οικογένεια θέλει μιάμιση φορά τον βασικό μισθό μόνο για στέγη και σουπερμάρκετ. Και τώρα προστέθηκε σε αυτό και το κόστος καυσίμου, ενώ έρχεται φυσικά και το κόστος της θέρμανσης. Αυτά δεν τα ξέρουν οι Υπουργοί σας και περιμένουμε τώρα εμείς και ο ελληνικός λαός να νομοθετήσετε εσείς για την κοινωνία. 
Και εδώ επιτρέψτε μου να κλείσω με το Αρκαλοχώρι. Πέντε χρόνια μετά τον σεισμό της 27ης Σεπτεμβρίου του 2021, το ζήτημα των σεισμόπληκτων παραμένει ανοιχτό. Αλήθεια, αμφιβάλλω αν υπάρχει έστω και ένας άνθρωπος σε αυτό το Ελληνικό Κοινοβούλιο που να μην έχει ακούσει ότι εδώ και πέντε χρόνια και οι δύο κυβερνήσεις σας δεν έχουν βρει καμία λύση. Κι όμως, ο κ. Παπαϊωάννου, ο Υφυπουργός Παιδείας, δήλωσε ότι δεν έχει καμία εικόνα. Θα επαναλάβω, λοιπόν, το ρητορικό συμπέρασμα: Περιμένουμε τώρα εσείς να νομοθετήσετε για την κοινωνία!
Πέντε χρόνια μετά, παιδιά εξακολουθούν να περιμένουν το αυτονόητο, ένα ασφαλές κανονικό σχολείο. Και την ίδια στιγμή, εμείς εδώ μέσα συζητάμε για νέα αναπτυξιακά κίνητρα. Ας είμαστε, λοιπόν, ειλικρινείς. Ανάπτυξη δεν είναι να γράφουμε τον τίτλο ενός Υπουργείου, ενός νομοσχεδίου. Ανάπτυξη είναι να μπορεί μια οικογένεια να βρει σπίτι, να μπορεί μία επιχείρηση να πληρώσει το ρεύμα και τα καύσιμά της και ναι, ανάπτυξη είναι πέντε χρόνια μετά τον σεισμό στο Αρκαλοχώρι να μπορεί επιτέλους ένα παιδί να μπει σε ένα σχολείο που δεν θα του θυμίζει κάθε μέρα ότι το κράτος δεν υπάρχει. Αυτό είναι το πραγματικό μέτρο ανάπτυξης. Καλές οι εξαγγελίες, αλλά αυτό το «δεν έχω εικόνα» επιβεβαιώνει, δυστυχώς, πάντα αυτό που σας λέει το ΠΑΣΟΚ, ότι δεν έχετε εικόνα των πραγματικών προβλημάτων των πολιτών, γιατί έχετε επιλέξει άλλη πλευρά. Έχετε επιλέξει να μην σας νοιάζουν οι πολίτες που έχουν προβλήματα. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βατσινά. 
Καλείται στο Βήμα ο ανεξάρτητος Βουλευτής Α΄ Ανατολικής Αττικής κ. Ιωάννης Δημητροκάλλης.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπήκε και ο Υπουργός να τον ακούσουμε. Ο δημοκράτης!
ΠΡΟΕΔΡΕΥΩΝ (Πάρις Κουκουλόπουλος): Μπήκε νωρίς θέλετε να πείτε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, ναι, ήρθε για να ακούσει τους συνεργάτες του Κασιδιάρη. Να μιλήσει για ναζισμό έχοντας συνδαιτημόνες τον Βορίδη, τον Γεωργιάδη και τον Πλεύρη. 
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε. 
Το νομοσχέδιο που συζητούμε σήμερα παρουσιάζεται ως μια νέα επενδυτική πολιτική για τη χώρα. Στην πραγματικότητα, όμως, επιλέγει να δημιουργήσει ένα ακόμη ειδικό καθεστώς ενισχύσεων με βασικό κριτήριο αυτή τη φορά όχι το τι παράγει μια επένδυση, όχι το πόση προστιθέμενη αξία αφήνει στη χώρα, αλλά το αν χρηματοδοτείται από μη εγχώρια κεφάλαια. Και εδώ βρίσκεται η πρώτη μας μεγάλη διαφωνία. 
Το νομοσχέδιο, λοιπόν, προβλέπει ειδικό καθεστώς για ξένα κεφάλαια με φορολογικές απαλλαγές, ταχεία αδειοδότηση, εγγυήσεις δανείων και άλλες διευκολύνσεις. Για την υπαγωγή στο εν λόγω καθεστώς απαιτείται επενδυτικό σχέδιο από 10 έως 50 εκατομμύρια ευρώ. Το ερώτημα που δημιουργείται εδώ είναι απλό: Γιατί μια παραγωγική επένδυση πρέπει να αποκτά προνομιακή μεταχείριση, επειδή το κεφάλαιο είναι ξένο; Γιατί μια ελληνική μεταποιητική επιχείρηση που θέλει να επενδύσει, να αυξήσει την παραγωγή της, να προσλάβει προσωπικό και να εξάγει, να μην έχει την ίδια πρόσβαση στην ταχεία αδειοδότηση; Εξάλλου, η ίδια η Οικονομική και Κοινωνική Επιτροπή επισημαίνει ότι περίπου τα 3/4 των χωρών του ΟΑΣΑ δεν διαφοροποιούν τα επενδυτικά κίνητρα μεταξύ εγχώριων και ξένων επενδυτών. Αντίθετα, τα κίνητρα συνδέονται συνήθως με το μέγεθος της επένδυσης, την περιοχή, την απασχόληση, την έρευνα και ανάπτυξη και την πράσινη ψηφιακή μετάβαση. 
Εμείς στη Συμμαχία Ελλήνων έχουμε μεριμνήσει για το θέμα των επενδύσεων και προτείνουμε μία διαφορετική λογική. Δεν ξεκινάμε από το ερώτημα από πού προέρχεται το κεφάλαιο. Ξεκινάμε από το ερώτημα που αφορά το τι θέλουμε να παράγεται στην Ελλάδα. Για εμάς η χώρα πρέπει να έχει συγκεκριμένη βιομηχανική και παραγωγική στρατηγική, να γνωρίζει ποιες αλυσίδες αξίας θέλει να αναπτύξει, ποια προϊόντα θέλει να παράγει, πού έχει συγκριτικό πλεονέκτημα και σε ποιους τομείς θέλει να μειώσει την εξάρτησή της από το εξωτερικό. 

Γι’ αυτό στο οικονομικό μας σχέδιο θα προτείνουμε έναν χάρτη στρατηγικών παραγωγικών αλυσίδων, ο οποίος θα καταρτίζεται ανά τριετία. Η επιλογή δεν θα γίνεται με γενικές διακηρύξεις. Θα γίνεται με βάση την ευρωπαϊκή ζήτηση, τις ελληνικές υποδομές, το διαθέσιμο ανθρώπινο δυναμικό, την ενεργειακή επάρκεια και κυρίως την προστιθέμενη αξία που μπορεί να παραμείνει στην ελληνική οικονομία. 
Το τελευταίο αυτό κριτήριο είναι μείζονος σημασίας. Γιατί τα τελευταία χρόνια βλέπουμε ότι σημαντικό μέρος των ξένων επενδύσεων στη χώρα κατευθύνεται σε ακίνητα και γενικότερα σε ήδη υφιστάμενα περιουσιακά στοιχεία. Είναι χαρακτηριστικό ότι το 2024 οι ιδιωτικές αγοροπωλησίες ακινήτων αντιστοιχούσαν στο 20,9% του συνολικού αποθέματος άμεσων ξένων επενδύσεων, ενώ η μεταποίηση μόλις στο 12,8%. 
Η δική μας στόχευση είναι διαφορετική. Θέλουμε οι επενδύσεις να κατευθύνονται κατά προτεραιότητα σε κλάδους που δημιουργούν παραγωγή, τεχνογνωσία, υψηλή εγχώρια προστιθέμενη αξία, στο φάρμακο και τις φαρμακευτικές πρώτες ύλες, στην αμυντική βιομηχανία, στα ηλεκτρονικά, στις μπαταρίες και την αποθήκευση ενέργειας, στα προηγμένα υλικά και στον ενεργειακό εξοπλισμό. 
Υπάρχει όμως κι ένα δεύτερο σημείο που θεωρούμε προβληματικό. Είναι η πρακτική της Κυβέρνησης να δημιουργεί ένα καθεστώς και στη συνέχεια να περιμένει επενδυτή να εμφανιστεί και να υποβάλλει αίτηση. Εδώ βρίσκεται η δεύτερη μεγάλη μας διαφορά. Εμείς προτείνουμε ενεργητική επενδυτική πολιτική. Για κάθε στρατηγικό κλάδο το κράτος πρέπει να εντοπίζει ποιες διεθνείς επιχειρήσεις μπορούν πραγματικά να δημιουργήσουν παραγωγή στην Ελλάδα και να τις διεκδικήσει οργανωμένα. Το κράτος πρέπει να πηγαίνει στον επενδυτή με έτοιμη πρόταση, με συγκεκριμένη βιομηχανική έκταση, με γνωστή διαθέσιμη ηλεκτρική ισχύ, με σαφή χρόνο σύνδεσης, με πρόσβαση σε λιμάνια και μεταφορές, με χαρτογράφηση ανθρώπινου δυναμικού και πανεπιστημίων, με διαθέσιμους Έλληνες προμηθευτές, με χρηματοδοτικά εργαλεία και με πραγματικό χρονοδιάγραμμα αδειοδότησης. Δεν αρκεί να αναρτούμε μια προκήρυξη και να περιμένουμε. Οι σοβαρές βιομηχανικές επενδύσεις διεθνώς, διεκδικούνται. 
Υπάρχει όμως κι ένα τρίτο σημείο διαφωνίας εξίσου σοβαρό. Το νομοσχέδιο δεν συνδέει επαρκώς την ξένη επένδυση με την ελληνική παραγωγική βάση. Για εμάς, μια μεγάλη επένδυση δεν είναι επιτυχία μόνο και μόνο επειδή γράφτηκε ένα μεγάλο ποσό στον κωδικό των άμεσων ξένων επενδύσεων στον προϋπολογισμό. Αν μία μονάδα εισάγει σχεδόν όλο τον εξοπλισμό της, τις πρώτες ύλες και τα ενδιάμεσα προϊόντα της, τότε μεγάλο μέρος της οικονομικής αξίας που δημιουργείται φεύγει ξανά στο εξωτερικό.
 Γι’ αυτό η Συμμαχία Ελλήνων προτείνει παράλληλα πρόγραμμα ανάπτυξης εγχώριων προμηθευτών. Γύρω από κάθε μεγάλη στρατηγική επένδυση πρέπει να χαρτογραφούνται ελληνικές μικρές και μεσαίες επιχειρήσεις που μπορούν να μπουν στην εφοδιαστική αλυσίδα. Να καταγράφονται οι πραγματικές απαιτήσεις του επενδυτή, οι απαραίτητες πιστοποιήσεις, η ποιότητα, η παραγωγική δυναμικότητα, η τεχνολογία, οι χρόνοι παράδοσης και στη συνέχεια να χρησιμοποιούνται τα υπάρχοντα εργαλεία χρηματοδότησης και κατάρτισης, ώστε αυτές οι ελληνικές επιχειρήσεις να μπορούν να κερδίσουν τα συμβόλαια ανταγωνιστικά. Εκεί πρέπει να μετριέται η επιτυχία, στο πόσες ελληνικές επιχειρήσεις απέκτησαν νέα συμβόλαια, στο πόσοι εγχώρια προστιθέμενη αξία δημιουργήθηκε και το ίδιο ακριβώς πρέπει να ισχύει για τις ελληνικές επιχειρήσεις που ήδη υπάρχουν και θέλουν να μεγαλώσουν.
 Σήμερα το νομοσχέδιο υπόσχεται ειδική ταχεία μεταχείρισης στον ξένο επενδυτή. Στο δικό μας οικονομικό σχέδιο προτείνουμε το Scale Lab 200. Αρχικά έως διακόσιες ελληνικές αναπτυσσόμενες επιχειρήσεις κάθε χρόνο θα αποκτούν συγκεκριμένο growth manager, έναν σύμβουλο ανάπτυξης, έναν άνθρωπο δηλαδή που θα συντονίζει τις δημόσιες υπηρεσίες για τις αδειοδοτήσεις, τα περιβαλλοντικά ζητήματα, τις ηλεκτρικές συνδέσεις, τα χρηματοδοτικά εργαλεία τις πιστοποιήσεις και τις εξαγωγές. Έτσι, αυτό το βάρος θα αφαιρείται από τις ίδιες τις επιχειρήσεις, γιατί η γραφειοκρατία δεν γίνεται πρόβλημα μόνο όταν την αντιμετωπίζει ένας πολυεθνικός όμιλος. Είναι πρόβλημα και όταν μία ελληνική επιχείρηση ογδόντα εργαζομένων θέλει να επενδύσει 8 εκατομμύρια ευρώ σε μία δεύτερη γραμμή παραγωγής. 
Το νομοσχέδιο λοιπόν επιλέγει ένα μοντέλο ειδικών κινήτρων για μη εγχώριο κεφάλαιο. Η δική μας πρόταση είναι διαφορετική. Παραγωγικός σχεδιασμός αντί για γενική προσέλκυση κεφαλαίων. Ενεργητική διεκδίκηση επενδύσεων αντί για παθητική αναμονή. Ίση Διοικητική αντιμετώπιση των παραγωγικών ελληνικών και ξένων επενδύσεων. Σύνδεση των μεγάλων επενδύσεων με Έλληνες προμηθευτές. Και πάνω απ’ όλα, αξιολόγηση με βάση την αξία που μένει στην ελληνική οικονομία. Γιατί δεν μας ενδιαφέρει απλώς πόσα κεφάλαια πέρασαν τα σύνορα. Μας ενδιαφέρει τι παράχθηκε εδώ, πόσες ελληνικές επιχειρήσεις μεγάλωσαν εδώ, πόσες νέες και καλά αμειβόμενες θέσεις εργασίας δημιουργήθηκαν εδώ, πόση τεχνογνωσία αποκτήθηκε εδώ και πόση από την αξία που δημιουργήθηκε έμεινε τελικά στην Ελλάδα. 
Για εμάς επένδυση δεν είναι απλώς η είσοδος κεφαλαίων στη χώρα Επένδυση είναι να αποκτά η Ελλάδα περισσότερη παραγωγή, περισσότερη τεχνογνωσία και ισχυρότερες ελληνικές επιχειρήσεις. Θέλουμε ξένες επενδύσεις που δημιουργούν πραγματικό πλούτο στην Ελλάδα, αλλά θέλουμε ταυτόχρονα ένα κράτος που δεν αντιμετωπίζει τον Έλληνα παραγωγό και τον Έλληνα επιχειρηματία ως επενδυτή δεύτερης κατηγορίας. Γιατί ο πραγματικός στόχος μιας εθνικής επενδυτικής πολιτικής δεν μπορεί να είναι απλώς να έρχονται κεφάλαια στην Ελλάδα. Ο στόχος πρέπει να είναι να παράγει ξανά η Ελλάδα, να δημιουργεί η Ελλάδα, να εξάγει η Ελλάδα, να μεγαλώνουν οι ελληνικές επιχειρήσεις, να μένει ο πλούτος και η προστιθέμενη αξία στην ελληνική οικονομία.
 Αυτή είναι η αντίληψη της Συμμαχίας Ελλήνων για την ανάπτυξη, μιας Ελλάδας που δεν περιμένει απλώς ποιος θα έρθει να επενδύσει σε αυτή, μια Ελλάδα που αποφασίζει τι θέλει να παράγει. 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Δημητροκάλλη. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής σαράντα τρία μέλη από το ΚΑΠΗ Δήμου Πεντέλης, συνοδευόμενα μάλιστα από έναν συνάδελφό μας της εκλογικής τους περιφέρειας, κατά κανόνα Κοινοβουλευτικό Εκπρόσωπο εδώ, τον κ. Καιρίδη.  
Η Βουλή σας καλωσορίζει και γιορτάζει μαζί σας την Ημέρα της Τρίτης Ηλικίας, μια πολύ σημαντική ημέρα για κάθε σύγχρονη και δημοκρατικά συντεταγμένη κοινωνία και πολιτεία αντιστοίχως, που σέβεται όλους τους ανθρώπους, όλες τις ηλικίες, τα φύλα και ούτω καθεξής. 
(Χειροκροτήματα από όλες τις πτέρυγες της Βουλής)
Έχει ζητήσει τον λόγο ο Υφυπουργός Υποδομών και Μεταφορών,  ο κ. Ταχιάος για να κάνει μια παρουσίαση στο Σώμα των διατάξεων που είναι αρμοδιότητας του Υπουργείου Υποδομών και Μεταφορών. 
Μου είπε ότι μπορεί να χρειαστεί λιγότερο χρόνο, αλλά εν πάση περιπτώσει, επειδή είναι πολλά τα άρθρα που σας αφορούν, κύριε Ταχιάο, εγώ θα βάλω πέντε λεπτά. Μην χρησιμοποιείτε όλο το χρόνο. Στην ευχέρειά σας είναι.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κατ’ αρχάς, να μου επιτρέψετε να καταθέσω νομοτεχνικές διατυπώσεις -έχουν υπογραφεί από τον Υπουργό Ανάπτυξης- οι οποίες αφορούν τα πέντε άρθρα του νομοσχεδίου, τα οποία προτείνονται από το Υπουργείο Υποδομών και Μεταφορών και ειδικά από τον τομέα των μεταφορών.
(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 


 







ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):  Πρέπει να σας πω, βεβαίως, πως ο Γιώργος ο Κώτσηρας δεν μπορούσε να έρθει σήμερα διότι έχει το ευτυχές γεγονός της γέννησης του γιου του, οπότε τον αντικαθιστώ σε αυτόν τον ρόλο. 
 Οι διατάξεις ουσιαστικά αφορούν τρία διαφορετικά κεφάλαια. Το πρώτο είναι ότι λύνεται το ζήτημα των πινακίδων κυκλοφορίας που πολύ έχει απασχολήσει και τη δημοσιότητα τον τελευταίο καιρό. Πώς; Παύουν πλέον οι κατασκευές των πινακίδων κυκλοφορίας να αποτελούν δημόσια σύμβαση, αλλά γίνονται με μια σχέση όπου έρχεται το Δημόσιο και διαμεσολαβεί ουσιαστικά μεταξύ αυτού ο οποίος εκδίδει την πινακίδα και αυτού ο οποίος την κατασκευάζει, αφήνοντας ανοιχτή τη δυνατότητα να μπορούν όσες επιχειρήσεις κατασκευάζουν πινακίδες να καταγραφούν στο αντίστοιχο μητρώο και επί ίσοις όροις πλέον να αναλαμβάνουν την κατασκευή τους.
 Αυτή είναι μία σχέση η οποία θα επιτρέψει πάρα πολύ γρήγορα να παράγονται οι πινακίδες κυκλοφορίας και κυρίως δεν δημιουργεί κόστη για το Δημόσιο, που είναι πολύ σοβαρό, αλλά δεν έχει και την παθογένεια μιας δημόσιας σύμβασης που μπορεί ανά πάσα στιγμή να κολλήσει, είτε σε μία δικαστική εμπλοκή είτε για οποιοδήποτε άλλο λόγο. Και πάντοτε έχεις την εναλλακτική. Δηλαδή, δεν έχεις τον ένα και μοναδικό ανάδοχο ο οποίος μπορεί να σε εγκαταλείψει την πορεία, αλλά έχεις εναλλακτικές οι οποίες δίδουν μια υπηρεσία προς τον πολίτη. 
Το δεύτερο κεφάλαιο -είναι μια διάταξη, που θίγετε- αφορά τη δυνατότητα του ΟΑΣΑ να συμμετέχει στο συγκοινωνιακό έργο με πάγια στοιχεία των οποίων η λειτουργία διασφαλίζεται. Και το τρίτο θέμα το οποίο αντιμετωπίζεται, είναι το ζήτημα της λειτουργίας του πάρκινγκ του κέντρου Σταύρος Νιάρχος, το οποίο είναι πάρα πολύ σημαντικό. Ξέρετε πόσο πολύ αυτό έρχεται να συμβάλλει σε μια περιοχή με έντονα προβλήματα στάθμευσης, ειδικά όταν υπάρχουν παραστάσεις και εκδηλώσεις στο κέντρο. Αυτό έρχεται με τέτοιο τρόπο, ώστε να διασφαλιστεί και η ενεργητική πυροπροστασία του χώρου, κάτι το οποίο είναι πολύ σημαντικό για τη λειτουργία ενός πάρκινγκ, το οποίο παρέχει δημόσια υπηρεσία.
Ελπίζω να μην εξάντλησα τον χρόνο. Όχι, ήμουν πολύ σύντομος. Με εκπλήσσω ώρες-ώρες.
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Συνεχίζουμε τον κατάλογο. Καλείται στο Βήμα ο Ανεξάρτητος Βουλευτής Α΄ Θεσσαλονίκης, ο κ. Ιωάννης Κοντής.
Μέχρι να έρθει ο κ. Κοντής στο Βήμα, να ανακοινώσουμε και δύο αιτήσεις αδείας απουσίας.
Ο Βουλευτής κ. Χρήστος Σταϊκούρας ζητεί άδεια ολιγοήμερης απουσίας στο εξωτερικό από 13 Οκτωβρίου έως 15 Οκτωβρίου.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος):  Η Βουλή ενέκρινε τη ζητηθείσα άδεια.
Επίσης, η Βουλευτής κ. Ντόρα Μπακογιάννη ζητεί άδεια ολιγοήμερης απουσίας στο εξωτερικό από 8 Οκτωβρίου έως 16 Οκτωβρίου, καθώς θα βρίσκεται στις Ηνωμένες Πολιτείες για να συμμετάσχει σε συναντήσεις της ομογένειας σε Ουάσιγκτον και Νέα Υόρκη.
Η Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Η Βουλή ενέκρινε τη ζητηθείσα άδεια.
Κύριε συνάδελφε, έχετε τον λόγο.
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πριν μπω στα του νομοσχεδίου, θέλω σαν άνθρωπος του αθλητισμού να εκφράσω τη θλίψη μου για το παιδί το οποίο παίζοντας ποδόσφαιρο σκοτώθηκε σε ένα γήπεδο στη Θάσο -δεκαέξι ετών παιδί, νέο παιδί-, χτυπώντας το κεφάλι του στον περιβάλλοντα χώρο του εσωτερικού του γηπέδου.
Να πω στην Κυβέρνηση ότι πλέον έφτασε η στιγμή -γιατί είναι πάρα πολλοί οι χώροι άθλιοι, δημόσιοι, ελεγχόμενοι από δήμους, από περιφέρειες και ιδιωτικοί- να γίνουν έλεγχοι αυστηροί στις προϋποθέσεις που υπάρχουν για τη λειτουργία των χώρων. Είναι πάρα πολλά γήπεδα τα οποία από τη γραμμή του άουτ -που λέμε- μέχρι τον εσωτερικό χώρο διαχωρίζεται από ένα κάγκελο επικίνδυνα. Πολλά παιδιά τραυματίζονται. Δεν πεθαίνουν κάθε μέρα, αλλά έχουν χτυπήσει πάρα πολλοί άνθρωποι. Νομίζω ότι ο αθλητισμός πρέπει να γίνεται πλέον -στον εικοστό πρώτο αιώνα που ζούμε- με συνθήκες πραγματικής προστασίας της ανθρώπινης ζωής και όχι στον βωμό του κέρδους κάποιων, οι οποίοι διαχειρίζονται ακαδημίες, ομάδες κ.λπ.. Να αγνοούμε τις πραγματικές συνθήκες; Δεν υπάρχουν γιατροί στα γήπεδα, δεν υπάρχουν καρδιολόγοι, όπως επιβάλλεται. Θα πρέπει κάποτε να κοιτάξουμε και όχι όταν πεθάνει ένα παιδί να σκεφτόμαστε και να κοιτάμε το πρόβλημα και μετά από μια βδομάδα να το ξεχάσουμε όλοι. Μια κοινότητα, μια περιοχή ολόκληρη στην Καβάλα, εκεί στη Θάσο, θρηνεί γι’ αυτό το παιδί και θρηνούμε και εμείς όσοι ασχολούμαστε με το ποδόσφαιρο, τον αθλητισμό γενικά. Νομίζω ότι δεν υπάρχει κανείς που να αμφισβητεί ότι πρέπει να κοιτάμε και αυτά τα πράγματα. Μιλάμε για νέα παιδιά και δεν μιλάμε ούτε για πόλεμο, μιλάμε για ποδόσφαιρο, συνθήκες όμως εκτέλεσης του αθλήματος. Οι χώροι πρέπει να περιφρουρούνται πλέον και από την Αστυνομία και από το κράτος και από τις υπεύθυνες αρχές και όχι να αφήνουμε να ελέγχονται και όχι να αφήνουμε τον καθένα να φτιάχνει ένα τετράγωνο, ένα γήπεδο και να μην το ελέγχει κανείς.
Να πω επίσης ότι μου κάνει εντύπωση σε αυτό το νομοσχέδιο, κύριε Υπουργέ, ότι είναι πολύ λίγοι οι Βουλευτές της Κυβέρνησης, οι οποίοι ήλθαν εδώ για να το υπερασπιστούν, να συζητήσουν, να μιλήσουν γι’ αυτό. Μιλάμε συνεχώς για ανάπτυξη. Η ανάπτυξη δεν φαίνεται, δυστυχώς, με τη σπάθα της Ευρωπαϊκής Ένωσης από πάνω μας, με όλα όσα αυτά τα χρόνια έχει επιφέρει στην οικονομία μας, στην παραγωγή μας και το ζουν πλέον αυτό και ο κόσμος, αλλά και οι ίδιοι οι Βουλευτές καταλαβαίνουν ότι είναι άσκοπο να υπερασπίζονται νομοσχέδια τα οποία -και παραμονές εκλογών τώρα- δεν πρόκειται να φέρουν κάτι διαφορετικό στη ζωή των Ελλήνων.
Επίσης, κύριε Υπουργέ, είναι και άσκοπο να συζητάμε εμείς. Ερχόμαστε να μιλήσουμε εμείς οι Ανεξάρτητοι εδώ. Είμαστε σχεδόν εξήντα Βουλευτές Ανεξάρτητοι. Τι νόημα έχει να συζητάμε και να μην συμμετέχουμε στις ψηφοφορίες στα νομοσχέδια; Τι νόημα έχει να μην ξέρει αυτός που μας έστειλε στη Βουλή -τον όποιον, με όποιον τρόπο έγινε Ανεξάρτητος-, τι άποψη έχει για το νομοσχέδιο; Γιατί δεν παρακολουθούν ομιλίες, αλλά οι ψηφοφορίες παραμένουν. Μήπως θα έπρεπε να γυρίσουμε πλέον σε ένα καθεστώς ονομαστικών ψηφοφοριών σε όλα; Γιατί καταλαβαίνω ότι με τον θεσμό των εισηγητών και τον τρόπο που ψηφίζουμε, δεν μπορεί να μετράει η ψήφος των Ανεξαρτήτων το ίδιο με ενός εισηγητή. Μήπως πρέπει να ψηφίζουμε όλοι ονομαστικά σε όλα τα νομοσχέδια, είτε με επιστολική είτε με παρουσία στη Βουλή; Εγώ, προσωπικά, δεν έχω πρόβλημα. Είμαι παρών τριάμισι χρόνια σε όλες τις ολομέλειες και καθημερινές. Δεν έχω θέμα να είμαι και να ψηφίζω. Μήπως πρέπει να γίνει έτσι; Εξήντα Βουλευτές δεν ψηφίζουν. Είναι λειτουργία Βουλής αυτή; Δεν έχει ξανασυμβεί αυτό. Έχει συμβεί με λιγότερους κ.λπ.. Δηλαδή, πώς το βλέπουμε; Ψάχνω πραγματικά να βρω νόμους οι οποίοι το καθορίζουν και οι οποίοι λένε κάτι κανονισμούς και είναι τελείως αόριστο όλο το θέμα αυτό. Νομίζω ότι θα μπορούσαμε να ψηφίζουμε. Να λέμε τώρα να συζητήσω εγώ για το νομοσχέδιο εδώ; Λέω τη γνώμη μου καφενειακά εδώ. Δεν πρόκειται να ψηφίσω. Και μόνο καλούμαι, όταν χρειάζεται, σε άρση ασυλίας και σε ονομαστικές, σε ένα άρθρο, σε ένα νομοσχέδιο διακοσίων άρθρων, αν συμβεί.
Το παρόν νομοσχέδιο, κύριε Υπουργέ, έχει σαν σκοπό να έρθουν ξένα κεφάλαια γενικά, σε βιομηχανία, έρευνα, βιομηχανοποιημένη παραγωγή, βιοτεχνολογία κ.λπ. και επενδύσεις, όπως είπαν και οι συνάδελφοι προηγουμένως, από 10 έως 50 εκατομμύρια ευρώ με ενίσχυση που μπορεί να φτάσει και έως 20 εκατομμύρια ευρώ ανά επενδυτικό σχέδιο ή 50 εκατομμύρια ευρώ σε συνδυασμό επενδυτικών σχεδίων. Αλλά τα προνόμια τα οποία δίνουμε σε σχέση με τα προνόμια τα οποία δίνουμε στις ελληνικές εταιρείες είναι δυσανάλογα. Έχει φορολογική απαλλαγή, fast track αδειοδότηση δύο μηνών, δυνατότητα δανείων για εταιρείες με εγγύηση της Ελληνικής Αναπτυξιακής Τράπεζας, διευκόλυνση αδειών παραμονής όχι μόνο για τους ιδιοκτήτες επενδυτές και τα στελέχη τους, αλλά και για τους εργαζόμενους των εταιρειών αυτών. Και εδώ δεν προσδιορίζεται ένα όριο ανάλογα με την επένδυση, το πόσοι θα είναι αυτοί,  ο ανώτατος αριθμός. Πόσους, δηλαδή, μπορεί να φέρει κάποιος; Αν πει, για παράδειγμα, σε μια επένδυση 50 εκατομμυρίων ευρώ «θέλω να φέρω και δύο χιλιάδες άτομα», υπάρχει όριο να έρθουν από τρίτες χώρες; Γιατί μιλάμε για τρίτες χώρες. Αν μιλούσαμε για Ευρώπη, δεν θα υπήρχε και το προαπαιτούμενο της αδείας αυτής, της βίζας κ.λπ..
Στο άρθρο 2 λέμε ότι το ειδικό καθεστώς αφορά τα επενδυτικά σχέδια που χρηματοδοτούνται από μη εγχώρια επενδυτικά κεφάλαια και το άρθρο 5 το επαναλαμβάνει. Τα ακίνητα δίνονται σε επενδυτικά σχέδια από μη εγχώρια κεφάλαια.
Στο άρθρο 7 ορίζουμε ως δικαιούχους νέες επιχειρήσεις εγκατεστημένες ή αλλοδαπές που δημιουργούν νέο υποκατάστημα, ενώ οι μέτοχοι μπορεί να είναι φυσικά πρόσωπα μόνιμοι κάτοικοι εξωτερικού ή νομικά πρόσωπα με έδρα εκτός Ελλάδος.
Την ίδια στιγμή εταιρείες ή επιχειρηματίες, κύριε Υπουργέ, οι οποίοι δραστηριοποιούνται στην Ελλάδα, αντιμετωπίζουν έναν πόλεμο από διάφορες αρχές. Να πω εγώ για παράδειγμα τη βιομηχανία Βενέτης που παράγει τα αρτοσκευάσματα, η οποία είναι μια εταιρεία τεράστια, με χιλιάδες εργαζομένους. Συνεχώς την κυνηγούν με πρόστιμα, γιατί τα λύματα δεν είναι επεξεργασμένα. Είναι η μοναδική εταιρεία που προσέχει όλα αυτά στην Αθήνα να είναι όσο πιο τέλεια και με τους κανόνες που απαιτούνται ρυθμισμένα. Και βλέπουμε η ΕΥΔΑΠ, ας πούμε, να της ρίχνει 300.000 ευρώ πρόστιμα τον χρόνο. Αυτό είναι βοήθεια στην ελληνική επιχείρηση; Και αν υπήρχε κάτι, γιατί για το ίδιο θέμα που της ρίχνει τα πρόστιμα, οι άλλες εταιρείες που κάνουν τους ίδιους ελέγχους λένε ότι τα έχει καλώς καμωμένα όλα. Η ΕΥΔΑΠ, λοιπόν, πηγαίνει και ρίχνει 300.000 ευρώ πρόστιμου. Γιατί μην ξεχνάμε ότι αυτές οι εταιρείες ελέγχονται από είκοσι πέντε φορείς του Δημοσίου. Για ποιον λόγο δεν κάνουμε κάτι για αυτές τις εταιρείες που είναι ελληνικές, που βοηθάνε τους Έλληνες, βοηθάνε την Ελλάδα, είναι δίπλα σε πολλούς τομείς και όχι μόνο; Ανέφερα ένα παράδειγμα. Είναι πάρα πολλές οι εταιρείες αυτές.
Βλέπουμε οι συνοικιακοί φούρνοι, ο ένας, ο άλλος, κλείνουν όλοι. Για να έρθει τι; Να έρθουν ανώνυμες εταιρείες απ’ έξω και να φτιάχνουν αυτοί αρτοσκευάσματα αγνώστου προέλευσης αλεύρων κ.λπ.; 
Οι επενδύσεις αυτές που λέμε είναι πραγματικές επενδύσεις, που έρχονται απ’ έξω ή μεταφορές κεφαλαίων; Γιατί δεν αρκεί κάποιος να αγοράσει μετοχές ελληνικής εταιρείας και να ονομάσει την πράξη επένδυση. Η απλή εξαγορά μετοχών δεν χαρακτηρίζεται αρχική επένδυση. Πρέπει να υπάρχει κάτι παραγωγικό. Και τι αποτύπωμα θα αφήσουν αυτές οι εταιρείες στην παραγωγή για τους Έλληνες και τι κοινωνικό αποτύπωμα θα αφήσουν; Και για ποιον λόγο δεν προσπαθούμε, αφού είναι αφορολόγητη όλη η προσπάθειά τους, να τους επιβάλουμε να επενδύουν και στην κοινωνική ζωή των Ελλήνων, αφού δεν φορολογούνται και ένα μέρος από τα έσοδά τους να πηγαίνει σε νοσοκομεία, να πηγαίνει στην παιδεία, να πηγαίνει σε σχολεία; Για ποιον λόγο να μην το κάνουμε αυτό; Δεν είναι ότι πληρώνουν φόρο. Δεν πληρώνουν τίποτα. Να πληρώνουν κάτι για την κοινωνική ζωή των Ελλήνων, για τον κοινωνικό τους βίο. 
Δεν θα σταθώ, γιατί πραγματικά δεν έχει και νόημα, σε αυτό το θέμα της βίζας που είπα. Νομίζω ότι πρέπει να τεθεί ένα όριο, ώστε να ξέρουμε τελικά πόσους σκοπεύουν να φέρουν και πού θα τελειώνει αυτό. Δεν υπάρχει ένα όριο σε αυτό το θέμα. Και πραγματικά θα θέλαμε να ξέρουμε, γιατί πολλά μπορούμε να σκεφτούμε. Τώρα το ποιοι είναι και το αν μπορούν να φεύγουν από εδώ και Έλληνες να πηγαίνουν έξω και να μεταμορφώνονται σε αλλοδαπούς ή σε συνεργασία με ξένους και να έρχονται εδώ, είναι και ένα άλλο θέμα. Θα τα δείξει αυτά η εμπειρία. Αλλά δυστυχώς αφήνουμε για άλλη μια φορά τους Έλληνες στη μοίρα τους. Δύο μήνες για να πάρουν άδεια οι αλλοδαποί, δύο με τρία χρόνια -δεν ξέρω τώρα, το ανέφερα πραγματικά επειδή έχω ακούσει περιπτώσεις, μπορεί να είναι και λιγότερο- για τους Έλληνες. Ας βάλουμε στη ζυγαριά ποιους μετράει, ποιους πρέπει να βοηθήσουμε και μετά ας κοιτάξουμε και τα ξένα κεφάλαια που χρόνια ακούμε για επενδύσεις ξένων, αλλά επενδύσεις σοβαρές δεν έχουμε δει. 
Ευχαριστούμε.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κόντη.
Και καλείται στο Βήμα ο ανεξάρτητος Βουλευτής Επικρατείας, κ. Ευάγγελος Αποστολάκης. Αμέσως μετά θα δοθεί ο λόγος στον Κοινοβουλευτικό Εκπρόσωπο της Νέας Δημοκρατίας για την βασική του αγόρευση και θα συνεχίσουμε με τον κατάλογο.
Ελάτε, κύριε Αποστολάκη.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι Βουλευτές, αρχικά θέλω να εκφράσω τη συμπαράστασή μου στους κατοίκους της Κρήτης, που αυτές τις ώρες αγωνιούν για την εξέλιξη της κακοκαιρίας που έχει πλήξει το νησί και ιδιαίτερα τους κατοίκους του Μυλοποτάμου. Επίσης, να εκφράσω τα θερμά μου συλλυπητήρια στην οικογένεια του κτηνοτρόφου, ο οποίος χάθηκε, παρασύρθηκε από τα νερά στην Κρήτη. 
Είμαστε σήμερα εδώ για να συζητήσουμε ένα νομοσχέδιο που αφορά τις άμεσες ξένες επενδύσεις. Ας μου επιτραπεί πρώτα να αναρωτηθώ πώς ακούγεται αυτό, όταν η Κυβέρνηση αρνείται να επενδύσει στην ευημερία της κοινωνίας. 
Αναφέρομαι, βέβαια, στο ζήτημα της ακρίβειας και του κόστους ζωής. Μπροστά μας ανοίγεται ένας απειλητικός χειμώνας, με τη διεθνή αναταραχή να φέρνει υπέρογκες αυξήσεις στα καύσιμα κίνησης και θέρμανσης. Και ποια είναι η μέριμνα της Κυβέρνησης; Τα μέτρα που ανακοίνωσε ο Πρωθυπουργός είναι μία από τα ίδια. Αδυνατούν να χτυπήσουν το πρόβλημα στη ρίζα. 
Σύντομα θα φανεί πως τα μέτρα για τη συγκράτηση του πετρελαίου θέρμανσης και της κίνησης είναι άλλη μια επικοινωνιακή πιο πολύ παρά ουσιαστική παρέμβαση, όπως ήταν η περίφημη «συμφωνία κυρίων» για τις τιμές στα σουπερμάρκετ, που καμιά ελάφρυνση δεν επέφερε τίποτα στους καταναλωτές. Δεν προκαλεί έκπληξη και έτσι πορεύεται η Κυβέρνηση με το θέμα της ακρίβειας εδώ και πολύ καιρό. Οι πολίτες, όμως, αναζητούν μια άλλη πορεία. Η δε αύξηση των δόσεων για οφειλές σε εφορία και ασφαλιστικά ταμεία σε 120, οι αυστηρότεροι όροι στους servicers, είναι μια ομολογία αποτυχίας της προηγούμενης πολιτικής. Αν οι πολίτες έχουν ανάγκη τις 120 δόσεις, για ποια ισχυρή, θωρακισμένη οικονομία μιλάμε; 
Έρχομαι και στο ζήτημα των άμεσων ξένων επενδύσεων, ένα θέμα που έχει χρησιμοποιηθεί σαν επικοινωνιακό εργαλείο για την προώθηση μιας εικόνας ανάπτυξης και προόδου της χώρας. Μιας εικόνας, όμως, που οι πολίτες δεν μπορούν να δουν. Υπάρχουν πάρα πολλά δημοσιεύματα που εξάρουν την αύξηση των εμμέσων άμεσων ξένων επενδύσεων. Πλέον έχει γίνει κατανοητό ότι η ροή κεφαλαίων που στρέφονται ως επί το πλείστων στους τομείς του τουρισμού και του real estate, δεν μεταφράζονται σε ουσιαστικό ποιοτικό όφελος. Αντιθέτως, είναι η βάση για τη δημιουργία πολλών προβλημάτων στην καθημερινότητα του πολίτη. 
Ενδεικτικά, το στεγαστικό πρόβλημα που αντιμετωπίζει η χώρα είναι άμεσα συνδεδεμένο με αυτήν την επενδυτική μονομανία. Τώρα το Υπουργείο Ανάπτυξης φέρνει ένα νομοσχέδιο για ένα νέο μοντέλο προσέλκυσης άμεσων ξένων επενδύσεων. Τουλάχιστον ως προς τη στοχοθεσία, φαίνεται να αντιλαμβάνεται ότι οι ουσιαστικές επενδύσεις, χωρίς τη στροφή αυτών στους αντίστοιχους τομείς δεν πρόκειται να γίνουν στη χώρα. Αυτό το αναφέρω γιατί επί της ουσίας οι περισσότερες μέχρι τώρα επενδύσεις περιορίζονται στην παροχή υπηρεσιών, με ό,τι αυτό συνεπάγεται για την ουσιαστική ενίσχυση της οικονομίας, για την παραγωγική ανασυγκρότηση της χώρας, που η ίδια η Κυβέρνηση παραδέχεται ότι είναι το ζητούμενο. 
Βέβαια, δεν είναι σαφές σε τι διαφέρει το μοντέλο του σημερινού νομοσχεδίου από τα καθεστώτα που προβλέπουν, με τον αναπτυξιακό νόμο του, σε πολλά σημεία που παρέμενε ανενεργός και ατελέσφορος. 
Το πρώτο που θέλω να σημειώσω είναι ότι το συγκεκριμένο νομοσχέδιο φαίνεται πως για να σταθεί και να λειτουργήσει, θα βασίζεται στην έκδοση υπουργικών αποφάσεων. Δεν μπορεί δηλαδή να σταθεί ανεξάρτητα από τη βούληση του εκάστοτε Υπουργού της Κυβέρνησης, δημιουργώντας έτσι από την αρχή μια ανασφάλεια. Συνθήκη που εκ των πραγμάτων αποφεύγουν όσοι στοχεύουν να προχωρήσουν σε σοβαρές επενδύσεις. Και η χώρα αυτό χρειάζεται. Σοβαρές ποιοτικές επενδύσεις που θα προσφέρουν νέα κεφάλαια, που θα φέρουν ή θα δημιουργήσουν τεχνογνωσία και που θα δημιουργήσουν νέες θέσεις εργασίας για να απορροφηθούν οι νέοι αυτής της χώρας, που διαθέτουν ένα σωρό προσόντα, που με κόπο έχουν αποκτήσει και που αυτήν τη στιγμή εργάζονται σε θέσεις που δεν αξιοποιούν αυτό το γνωστικό κεφάλαιο, ενώ παράλληλα αμείβονται με μισθούς πολύ κατώτερους από αυτούς που θα τους αναλογούσαν σε μια υγιή και παραγωγική οικονομία. 
Ως προς τα νέα αυτά κεφάλαια, το νομοσχέδιο αφήνει μεγάλα περιθώρια ασάφειας, καθώς δεν υπάρχει ένα πρότυπο, με βάση το οποίο θα ελέγχεται το τι ορίζεται ως ξένο και άρα μη εγχώριο κεφάλαιο. Είναι ένα κρίσιμο σημείο, που πρέπει να οριστεί με σαφήνεια αν θέλουμε να πετύχουμε τους σκοπούς, που το ίδιο το νομοσχέδιο θέτει. 
Σοβαρά προβλήματα ανακύπτουν και με το άρθρο 17 του νομοσχεδίου, στο οποίο προβλέπεται ότι η Επιτροπή Αξιολόγησης των Επενδυτικών Σχεδίων θα συγκροτείται με απόφαση του εκάστοτε Υπουργού. Ο Υπουργός θα αποφασίζει τον αριθμό των μελών, τη σύνθεσή της, αλλά και τις αρμοδιότητές της. Πρόκειται για ακόμα μια απόδειξη ότι το νομοσχέδιο δεν έχει τα εχέγγυα της σαφήνειας και της ασφάλειας που είναι αναγκαία χαρακτηριστικά για μια καλή νομοθέτηση, αλλά και την προσέγγιση σοβαρών επενδυτών. 
Υπάρχουν και άλλα σημεία που πρέπει να ξαναδεί το Υπουργείο. 
Στο άρθρο 25 διαβάζουμε ότι το διάστημα ελέγχου των φορέων θα φτάνει μέχρι τα 6 έτη από την ολοκλήρωση της επένδυσης. Παράλληλα όμως, οι ωφέλειες που θα αντλούν, για παράδειγμα φοροαπαλλαγή, θα φτάνουν τα 15 χρόνια. Εδώ υπάρχει μια σοβαρή ανισορροπία. Η δε παρεχόμενη φοροαπαλλαγή σε συνδυασμό με τον χαλαρό έλεγχο που προβλέπεται δειγματοληπτικός έλεγχος στο 20% των ωφελούμενων, δημιουργεί κατάλληλες συνθήκες για την πιθανή προσέλκυση επενδυτών που δεν θα πληρούν ούτε τα οικονομικά, αλλά ούτε και τα ποιοτικά κριτήρια. 
Ένα τελευταίο αλλά ουσιώδες στοιχείο είναι η απουσία αναφοράς στο δημοσιονομικό κόστος του όλου εγχειρήματος. Τι ακριβώς, λοιπόν, πρέπει να κρίνουμε σαν Βουλευτές; Πώς θα κρίνουμε το συγκεκριμένο νομοσχέδιο χωρίς την κοστολόγηση, για να αξιολογήσουμε αν αυτό πρέπει να προχωρήσει ή εάν έρχεται να συρρικνώσει έναν δημοσιονομικό χώρο που πρέπει να χωρέσει τις βασικές ανάγκες των πολιτών, που καθημερινά ζορίζονται ολοένα και περισσότερο να καταφέρουν να αντεπεξέλθουν στις απλές καθημερινές υποχρεώσεις;




Και πώς θα αξιολογηθεί σε σχέση με το νομοσχέδιο που φέρατε την προηγούμενη εβδομάδα για τη στήριξη των ανθρώπων της πρωτογενούς παραγωγής; Όπως είδαμε, αυτό το νομοσχέδιο ήταν πολύ πιο συντηρητικό στις παροχές για τους ψαράδες, τους κτηνοτρόφους και τους αγρότες μας, ενώ ήταν ιδιαίτερα πληθωρικό στις κυρώσεις και στους ελεγκτικούς μηχανισμούς, σε αντίθεση με αυτό που σήμερα συζητάμε. Αυτή η απλή σύγκριση είναι δηλωτική των κυβερνητικών προθέσεων και των προτεραιοτήτων. 
Σας ευχαριστώ.
(Χειροκροτήματα)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αποστολάκη.
Όπως έχουμε προαναγγείλει καλείται στο Βήμα ο Κοινοβουλευτικός Εκπρόσωπος της Νέας Δημοκρατίας, ο κ. Νότης Μηταράκης.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η συζήτηση για τις επενδύσεις δεν μπορεί να γίνει αποκομμένα από τη συζήτηση για τη συνολική πορεία της ελληνικής οικονομίας. Η πραγματικότητα είναι ότι η χώρα μας από το 2019 μέχρι σήμερα, έχει κάνει πολύ ουσιαστικά και σημαντικά βήματα οικονομικής προόδου παρά την πανδημία, την ενεργειακή κρίση, τον πόλεμο στην Ουκρανία και τη Μέση Ανατολή, τη σημερινή γεωπολιτική αστάθεια. Η ελληνική οικονομία αναπτύσσεται ταχύτερα από τον ευρωπαϊκό μέσο όρο. Αυτό είναι ένα γεγονός. 
Το 2025 αναπτύχθηκε κατά 2,1%, στην Ευρώπη, στην Ευρωπαϊκή Ένωση, 1,5%. Για το 2026 η Ευρωπαϊκή Επιτροπή προβλέπει ανάπτυξη 1,8% για την Ελλάδα, έναντι μόλις 1,1% για την Ευρωπαϊκή Ένωση και κάτω του 1% για την Ευρωζώνη. Η ανεργία τον Ιούλιο υποχώρησε στο 7,9%. Η σύγκλιση βεβαίως δεν έχει ολοκληρωθεί. Έχουμε πολλή δουλειά ακόμα να κάνουμε στην επόμενη τετραετία. Το κατά κεφαλήν ΑΕΠ σε μονάδες αγοραστικής δύναμης παραμένει στο 70% περίπου του ευρωπαϊκού μέσου όρου και ακριβώς γι’ αυτό πρέπει να συνεχίσουμε να αναπτυσσόμαστε ταχύτερα από την υπόλοιπη Ευρώπη. 
Ακριβώς εδώ, κύριε Υπουργέ, είναι η ειδοποιός διαφορά της Κυβέρνησης Κυριάκου Μητσοτάκη από τα κόμματα της Αντιπολίτευσης. Τα κόμματα της Αντιπολίτευσης επικεντρώνονται σε κάθε παρέμβασή τους στο πώς μπορούμε να μοιράσουμε. Η διαφορά της Κυβέρνησης της Νέας Δημοκρατίας είναι ότι μπορεί και παράγει, ώστε η κοινωνική πολιτική που ασκείται να είναι βιώσιμη. 
Επειδή αναφέρθηκαν ομιλητές της Αντιπολίτευσης σχετικά με τις επενδύσεις και τις εξαγωγές, σύμφωνα με τα επίσημα στοιχεία της ΕΛΣΤΑΤ η αύξηση του ΑΕΠ, η ανάπτυξη της ελληνικής οικονομίας, οδηγείται ακριβώς από αυτό: από την αύξηση των επενδύσεων 6,1% το δεύτερο τρίμηνο και τις εξαγωγές προϊόντων και υπηρεσιών 2,2% το δεύτερο τρίμηνο. 
Η αλλαγή στην εικόνα της χώρας μας είναι πλέον διεθνώς αναγνωρίσιμη, είναι μια χώρα που στην οικονομία έχει την επενδυτική βαθμίδα. Όσον αφορά την εξωτερική πολιτική, θυμίζω ότι η Ελλάδα σήμερα αναλαμβάνει την προεδρία του Συμβουλίου Ασφαλείας του Οργανισμού Ηνωμένων Εθνών, έχοντας εκλεγεί αιρετό μέλος. Και ο Υπουργός Εθνικής Οικονομίας και Οικονομικών έχει εκλεγεί πρόεδρος του Eurogroup. 
Χθες ακούσαμε ένα ακόμα χειροπιαστό παράδειγμα για το τι σημαίνει πλέον η δυνατότητα της χώρας μας να σχεδιάζει και να υλοποιεί στρατηγική. Υποβλήθηκαν στην Ευρωπαϊκή Επιτροπή τα δύο τελευταία αιτήματα πληρωμής του Ταμείου Ανάκαμψης, τα οποία αφορούν εκατόν είκοσι τρία ορόσημα και στόχους και ανοίγουν τον δρόμο για την εκταμίευση περαιτέρω 6,75 δισεκατομμυρίων ευρώ που θα πάνε στην ελληνική οικονομία, εκ των οποίων τα 4,4 δισεκατομμύρια ευρώ σε επιχορηγήσεις. 
Με την ολοκλήρωση, λοιπόν, όλων των προαπαιτούμενων -και σας θυμίζω ότι έχει ακουστεί τα τελευταία χρόνια σε αυτήν την Αίθουσα- η Ελλάδα λαμβάνει το σύνολο των 36 δισεκατομμυρίων ευρώ που της αναλογούν, το οποίο είναι το υψηλότερο ποσό. Αυτό δείχνει τη διαπραγμάτευση που έκανε ο Κυριάκος Μητσοτάκης αναλογικά με το ΑΕΠ ανάμεσα στα κράτη-μέλη της Ευρωπαϊκής Ένωσης. Οι πόροι αυτοί συνδέθηκαν με τριακόσια εβδομήντα έξι συγκεκριμένα ορόσημα και μεταρρυθμίσεις θετικές για την ελληνική οικονομία με επενδύσεις στην υγεία, στην παιδεία, στον πολιτισμό, στο ψηφιακό κράτος, στις ενεργειακές υποδομές. 
Σε αυτήν την περίοδο εφαρμογής του προγράμματος «Ελλάδα 2.0», το πραγματικό ΑΕΠ της χώρας ανέβηκε σωρευτικά κατά 11%. Δημιουργήθηκαν σχεδόν εξακόσιες χιλιάδες νέες θέσεις εργασίας και οι επενδύσεις, ως ποσοστό του ΑΕΠ, αυξήθηκαν σημαντικά. Η αύξηση των επενδύσεων και η αύξηση των εξαγωγών, είναι από τα σημαντικότερα θετικά αποτελέσματα της διακυβέρνησης της Νέας Δημοκρατίας. Είναι μετρήσιμα αποτελέσματα και ταυτόχρονα μια σημαντική παρακαταθήκη για την αξιοποίηση και των επόμενων ευρωπαϊκών πόρων που θα έρθουν τα επόμενα χρόνια. 
Κεντρικός άξονας, βέβαια, της οικονομικής μας πολιτικής είναι η μείωση της φορολογικής επιβάρυνσης των Ελλήνων πολιτών και των επιχειρήσεων και η δημιουργία ενός σταθερού, φιλικού προς τις επενδύσεις περιβάλλοντος. Γιατί μια οικονομία χρειάζεται να μεγαλώνει διαρθρωτικά, να αυξάνει την παραγωγικότητά της, να δημιουργεί νέες επιχειρήσεις και περισσότερες καλύτερα αμειβόμενες θέσεις εργασίας. 
Αλλά δεν κρυβόμαστε πίσω από αυτούς τους θετικούς μακροοικονομικούς δείκτες. Ξέρουμε ότι το μεγαλύτερο πρόβλημα της καθημερινότητας παραμένει η ακρίβεια, ένα διεθνές φαινόμενο το οποίο επιβαρύνεται από τις ενεργειακές και γεωπολιτικές κρίσεις. Αλλά δική μας υποχρέωση είναι -και το πράττουμε- να εξαντλούμε κάθε δυνατότητα για να προστατεύσουμε και να αυξήσουμε το διαθέσιμο εισόδημα των Ελλήνων πολιτών. Γι’ αυτό μειώνουμε φόρους και ασφαλιστικές εισφορές, αυξήσαμε τον κατώτατο μισθό, στηρίζουμε στοχευμένα τα νοικοκυριά απέναντι στο ενεργειακό κόστος. Είμαστε η τρίτη καλύτερη χώρα, αυτήν τη στιγμή στην Ευρώπη, στη στήριξη που δίνουμε στους πολίτες και στις επιχειρήσεις για να αντεπεξέλθουν στην αύξηση του κόστους ενέργειας και φυσικά ενισχύουμε τους ελέγχους στην αγορά. 
Το Υπουργείο Ανάπτυξης δημιούργησε την Ανεξάρτητη Αρχή Ελέγχου της Αγοράς και Προστασίας του Καταναλωτή. Οι έλεγχοι γίνονται πιο συστηματικά και αποτελεσματικά. Το θεσμικό πλαίσιο θωρακίζεται. Πρόστιμα επιβάλλονται και αυτά τα πρόστιμα εισπράττονται. Χθες ανακοινώθηκε ένα ακόμα πλέγμα παρεμβάσεων για νοικοκυριά και επιχειρήσεις, η ρύθμιση παλαιών οφειλών προς το Δημόσιο με εκατόν είκοσι δόσεις. Παράλληλα, αυστηροποιείται το πλαίσιο λειτουργίας των servicers με νέους κανόνες, συγκεκριμένες προθεσμίες και αυξημένη προστασία σε αυτήν την ιδιαίτερα δύσκολη εποχή για τους οφειλέτες.
Στο ενεργειακό κόστος, η επιδότηση στο πετρέλαιο κίνησης αυξάνεται στα 0,15 λεπτά ανά λίτρο για το πρώτο δεκαπενθήμερο του Οκτωβρίου και μαζί με την έκπτωση των διυλιστηρίων η συνολική ελάφρυνση φτάνει στα 0,20 λεπτά. Όπως είπε και νωρίτερα ο κ. Θεοδωρικάκος, καθώς η κρίση εξελίσσεται θα είμαστε πάντα κοντά στους Έλληνες πολίτες και τις μικρομεσαίες επιχειρήσεις. Η επιδίωξή μας είναι η τιμή εκκίνησης του πετρελαίου θέρμανσης να διαμορφωθεί κάτω από το 1,75 ευρώ το λίτρο. 
Συνολικά η δέσμη παρεμβάσεων που έχει ήδη ενεργοποιηθεί για την αντιμετώπιση της ενεργειακής πίεσης και την ενίσχυση του εισοδήματος, ανέρχεται στο 1,2 δισεκατομμύρια ευρώ. Είναι μέτρα άμεσα και στοχευμένα. Δεν υποκαθιστούν μια μόνιμη λύση όσο η τιμή του πετρελαίου παραμένει πάνω από τα 100 δολάρια το βαρέλι, αλλά δίνουν μια μεγάλη ανάσα στους καταναλωτές. 
Η μόνιμη απάντηση στην πίεση του διαθέσιμου εισοδήματος είναι να δημιουργήσουμε και δημιουργούμε μια πιο παραγωγική οικονομία. Και εδώ οι επενδύσεις και εγχώριες και ξένες και μικρές και μεσαίες και μεγάλες έχουν κομβικό ρόλο. Φέρνουν νέα κεφάλαια, τεχνογνωσία, τεχνολογία, δημιουργούν νέες αλυσίδες αξίας και θέσης εργασίας υψηλότερης εξειδίκευσης και κατά συνέπεια αμοιβής. 
Το ζήτημα αυτό το γνωρίζω και προσωπικά, έχοντας την τιμή να υπηρετήσω την περίοδο 2012-2015 στο Υπουργείο Ανάπτυξης, έχοντας την ευθύνη των ιδιωτικών και στρατηγικών επενδύσεων. Τότε που μέσα στην καρδιά της οικονομικής κρίσης, σύμφωνα με μελέτη του ΚΕΠΕ, είχαμε φέρει 37 δισεκατομμύρια ευρώ στην ελληνική οικονομία, μεγάλες εμβληματικές επενδύσεις όπως το Ελληνικό, ο ΤΑΠ, η ανακεφαλαιοποίηση της Eurobank, ο διαγωνισμός για τα δεκατέσσερα περιφερειακά αεροδρόμια. Είχαμε κάνει και τότε ουσιαστικά βήματα, τα οποία συνεχίζονται και με το σημερινό νομοσχέδιο, για το θεσμικό πλαίσιο του fast track με τον ν.4146/2013, ο οποίος εισήγαγε και στην έννομη τάξη και νέες έννοιες, όπως τα προεδρικά διατάγματα για τις μεγάλες επενδύσεις, τα ΕΣΧΑΣΕ ή την Golden Visa, που σύμφωνα με τον κ. Ανδρουλάκη -και τον ευχαριστώ προσωπικά για το σχόλιό του- η Golden Visa έπαιξε έναν ουσιαστικό ρόλο στην αναθέρμανση της οικοδομής σε δύσκολα χρόνια. 

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Με το fast track φέραμε μεγάλες επενδύσεις που σήμερα αποδίδουν, όπως ο «Ελληνικός Χρυσός» που πολεμήθηκε τόσο πολύ, αλλά σήμερα δημιουργεί μια επένδυση άνω των 3.000.000.000 δολαρίων, δημιουργώντας πέντε χιλιάδες άμεσες και έμμεσες θέσεις εργασίας.
Αυτή η φιλοεπενδυτική λογική διακρίνει τη Νέα Δημοκρατία. Οι εισροές ξένων επενδύσεων από το 2019 μέχρι σήμερα, αθροίζονται στα 44 δισεκατομμύρια ευρώ, το 2025, στο ιστορικό υψηλό των 11,4 δισεκατομμυρίων ευρώ, έναντι μόλις 4,5 δισεκατομμυρίων το τελευταίο έτος διακυβέρνησης του ΣΥΡΙΖΑ. 
Βέβαια, πίσω από αυτούς τους αριθμούς υπάρχουν και μεγάλες εμβληματικές επενδύσεις. Ποια να πρωτοδιαλέξω; Το project της Microsoft για data center στην Αττική, την παρουσία της Pfizer στη Θεσσαλονίκη με περισσότερους από χίλιους εργαζόμενους υψηλής εξειδίκευσης, τη μεταφορά του τεχνολογικού hub της Telecom από τη Ρωσία στη Θεσσαλονίκη;
Τότε θα θυμάστε, κύριε Υπουργέ, ότι και το Υπουργείο Μετανάστευσης είχε συμβάλει με τις ταχύτατες διαδικασίες αδειοδότησης των αδειών παραμονής αυτού του εξειδικευμένου προσωπικού. 
Το σημερινό νομοσχέδιο που αποτελεί μια καινοτομία του Υπουργείου Ανάπτυξης, δημιουργεί για πρώτη φορά ένα ειδικό συνεκτικό καθεστώς κινήτρων για επενδύσεις που χρηματοδοτούνται από ξένα κεφάλαια, με σαφή στόχευση σε παραγωγικούς κλάδους υψηλής προστιθέμενης αξίας, επενδύσεις στη μεταποίηση, στη βιομηχανία, στην τεχνητή νοημοσύνη, στην εφαρμοσμένη καινοτομία, στη βιοτεχνολογία, στη βιομηχανοποιημένη πρωτογενή παραγωγή, στην αμυντική βιομηχανία, στην αεροναυπηγική, στα logistics, αλλά και τις υποδομές υγείας και κοινωνικής πρόνοιας. 
Είναι σχέδια τα οποία θα έχουν επιλέξιμο κόστος από 5 έως 50 εκατομμύρια ευρώ, με ανώτατη ενίσχυση τα 20 εκατομμύρια ευρώ ανά σχέδιο. Τα κίνητρα περιλαμβάνουν φορολογική απαλλαγή, ταχεία αδειοδότηση εντός δύο μηνών με πλήρους φακέλους, δάνεια με εγγύηση της Ελληνικής Αναπτυξιακής Τράπεζας και διευκόλυνση αδειών διαμονής. 
Η αξιολόγηση προβλέπεται να ολοκληρώνεται εντός ενενήντα ημερών, ενώ τα καθεστώτα αναμένεται να προκηρύσσονται άπαξ κάθε χρόνο. Βέβαια, ήδη με τον αναπτυξιακό νόμο που στηρίζει τις μικρομεσαίες επιχειρήσεις, 928 επενδυτικά σχέδια ύψους 3,1 δισεκατομμύρια ευρώ με ενισχύσεις 1,5 δισεκατομμύρια έχουν ενταχθεί, δημιουργώντας 15.000 νέες θέσεις πλήρους απασχόλησης και με το μεγαλύτερο μέρος των επενδύσεων να κατευθύνεται στην περιφέρεια. 
Ως Βουλευτής της Χίου πρέπει να τονίσω την ιδιαίτερη σημαντικότητα που έχουν τα ειδικά καθεστώτα που προκηρύχθηκαν και υλοποιούνται για την παραμεθόρια Ελλάδα. 
Ακούσαμε, βέβαια, σήμερα και τον Αρχηγό της Αξιωματικής Αντιπολίτευσης, ο οποίος, κυρίες και κύριοι συνάδελφοι, ήρθε αδιάβαστος στην Ολομέλεια. Οι τροπολογίες δείχνουν ότι δεν έχετε διαβάσει καλά το τι συμβαίνει. Καταθέσατε μια πρόταση για αναπροσαρμογή του ΦΠΑ στα καύσιμα, στοχεύοντας στο οκτάμηνο που διανύσαμε το 2026, έσοδα 180 εκατομμυρίων ευρώ, όταν η Κυβέρνηση μόνο στο αντίστοιχο μέτρο μείωσης φορολογικών βαρών στην ενέργεια έχει δαπανήσει πολύ περισσότερα, 216 εκατομμύρια ευρώ. Δείχνει, δηλαδή, η πρότασή σας να υπολείπεται της πραγματικότητας, αυτού που ήδη η Κυβέρνηση υλοποιεί. Η Κυβέρνηση θα συνεχίσει όσο υπάρχει αυτή η κρίση  να παίρνει μέτρα προς όφελος των καταναλωτών. 
Μιλήσατε, επίσης, για την κατάργηση της Golden Visa. Να σημειώσω -και χαίρομαι, το είπα και πριν, για την προσωπική αναφορά του κ. Ανδρουλάκη στην επιτυχία της Golden Visa όταν θεσπίστηκε το 2013- ότι ήδη η Κυβέρνηση έχει πάρει ουσιαστικά μέτρα, ώστε η Golden Visa να μην ανταγωνίζεται την εγχώρια αγορά στις κατοικίες που ψάχνει η τεράστια πλειοψηφία των Ελλήνων πολιτών και να μετατρέπει -ο κ. Ανδρουλάκης το είπε για αρνητικό- κτίρια εγκαταλελειμμένα, τα οποία δεν είναι κατοικίες, σε κατοικίες. 
Αυτό το κίνητρο που δόθηκε με την Golden Visa δημιουργεί την μετατροπή των κατοικιών, όπως το project του Κεράνη, στο οποίο ο ίδιος αναφέρθηκε, που πιθανότατα δεν θα είχε γίνει ποτέ αν δεν υπήρχε αυτό το κίνητρο.
Αλλά βέβαια, επειδή ήταν αδιάβαστος, μίλησε και για το Non-Dom. Το Non-Dom είναι ένα πρόγραμμα της Κυβέρνησης για να προσελκύσει στη χώρα μας άτομα με υψηλή εξειδίκευση και κεφάλαια, που έρχονται να ζήσουν στη χώρα μας έχοντας διεθνή εισοδήματα. Αυτοί πληρώνουν 100.000 ευρώ για να έρθουν στη χώρα μας για τα εισοδήματα εξωτερικού. 
Να πείτε στον κ. Ανδρουλάκη ότι για τα εισοδήματα που αυτά τα πρόσωπα έχουν -αν έχουν- στην Ελλάδα, δηλαδή αν έχουν μια εταιρεία στην Ελλάδα και εισπράττουν μισθό ή εισπράττουν μερίσματα ή εισπράττουν ενοίκια ή οτιδήποτε άλλο έσοδο έχουν στη χώρα μας, φορολογούνται κανονικότατα όπως ο κάθε Έλληνας πολίτης. Φορολογούνται με ειδικό καθεστώς και πληρώνουν 100.000 ευρώ για εισοδήματα που η Ελλάδα ποτέ δεν θα φορολογούσε αν αυτοί οι άνθρωποι δεν είχαν έρθει στη χώρα μας. 
Και με την παρουσία τους δημιουργούν και θέσεις εργασίας και κατανάλωση και είναι σημαντικό που προσελκύουμε πλέον πολύ αξιόλογα πρόσωπα από μεγάλες δυτικές οικονομίες και έρχονται στην Ελλάδα. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μηταράκη. 
Καλείται στο Βήμα η κ. Παναγιού Πούλου, ανεξάρτητη Βουλευτής. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριε Υπουργέ, πριν λίγες μέρες ο Πρωθυπουργός παρουσίασε ιστορίες επιτυχίας για την εικόνα μιας χώρας που «τρέχει» χάρη στους πόρους του Ταμείου Ανάκαμψης. Μάλιστα επέκρινε όσους τον αμφισβητούν. 
Τι έχει γίνει, όμως, πραγματικά; Ακόμη μια χαμένη ευκαιρία γιατί έλειψε ο σχεδιασμός και η κυβερνητική βούληση να αλλάξει το παραγωγικό μοντέλο της χώρας και διοχετεύθηκαν σε κομματικούς φίλους και συγκεκριμένα συμφέροντα όσοι πόροι μπορούσαν να διοχετευθούν. Τα υπόλοιπα χάθηκαν ή έφτασαν με μεγάλες καθυστερήσεις. Μέχρι το καλοκαίρι η Ελλάδα είχε εισπράξει περίπου 24,6 δισεκατομμύρια, μόλις 68,5% της κατανομής. Απ’ αυτά στην πραγματική οικονομία διοχετεύτηκαν πολύ λίγα. Περίπου 13 δισεκατομμύρια δόθηκαν σε επιχορηγήσεις, ενώ πάνω από το 40% δεν έχει απορροφηθεί, παραμένει παρκαρισμένο. 
Επίσης, στο δανειακό σκέλος ο ισχυρισμός για εκατό τοις εκατό απορρόφηση καταρρίπτεται. Ο στόχος μειώθηκε, δισεκατομμύρια μεταφέρθηκαν στην Αναπτυξιακή Τράπεζα και οι επιχειρήσεις τράβηξαν μόλις κλάσμα των ποσών. Την ίδια ώρα η Ευρωπαϊκή Εισαγγελία καταγράφει 175 έρευνες με εκτιμώμενη ζημία περίπου 2,68 δισεκατομμύρια, που αφορούν και πόρους του Ταμείου. Όλα αυτά αποδεικνύουν έλλειψη ελέγχου και κενά διαφάνειας που δεν αφοράν σε κανένα επικοινωνιακό σόου, όσο κι αν είναι καλοστημένο και ακριβοπληρωμένο. 
Και σ’ αυτό το περιβάλλον έρχεται σήμερα αυτό το νομοσχέδιο για τις άμεσες ξένες επενδύσεις, για να συνεχίσει την ίδια λογική πολιτικής. Η προσέλκυση ξένων αλλά παραγωγικών επενδύσεων είναι σημαντική για την Ελλάδα. Κανείς δεν διαφωνεί. Το ερώτημα, όμως, είναι: Τι είδους επενδύσεις θέλουμε; Με ποιους όρους; Και με ποιο όφελος για την οικονομία και την κοινωνία; 
Η εισροή κεφαλαίων δεν ταυτίζεται αυτόματα με παραγωγική ανάπτυξη. Μια επένδυση έχει πραγματική αξία όταν δημιουργεί σταθερές θέσεις εργασίας, ενισχύει την εγχώρια παραγωγή, δημιουργεί συνεργασίες με ελληνικές επιχειρήσεις, μεταφέρει τεχνογνωσία και αυξάνει τις εξαγωγές. 
Αυτό το νομοσχέδιο δεν διασφαλίζει καμία από αυτές τις προϋποθέσεις. Μάλιστα αναρωτιόμαστε ποιο ακριβώς πρόβλημα του αναπτυξιακού νόμου έρχεται να λύσει το νέο καθεστώς. Εάν το πρόβλημα είναι η γραφειοκρατία, η αργή αδειοδότηση και η έλλειψη διοικητικής αποτελεσματικότητας, αυτά τα αντιμετωπίζει κάθε επενδυτής, είτε το κεφάλαιό του είναι ελληνικό είτε ξένο. Δεν μπορεί η λύση να είναι ένα κράτος που λειτουργεί αργά κατά κανόνα και δημιουργεί μια ειδική ταχεία διαδρομή μόνο για ορισμένες επενδύσεις και μάλιστα ξένες. 
Συγχρόνως, οι μικρομεσαίοι επιχειρηματίες, οι βιοτέχνες, οι αγρότες και οι επαγγελματίες παραμένουν εγκλωβισμένοι στην τεκμαρτή φορολόγηση, στην ανύπαρκτη ρευστότητα και στο υψηλό κόστος. Όπως επεσήμαναν οι εκπρόσωποι των φορέων, η ΓΣΕΒΕΕ και το Εμπορικό και Βιοτεχνικό Επιμελητήριο Πειραιά, υπάρχει επικίνδυνη ασάφεια στον ορισμό των μη εγχώριων κεφαλαίων. Δεν υπάρχουν επαρκείς δικλείδες για τον πραγματικό δικαιούχο, την αποφυγή ανακύκλωσης ελληνικών κεφαλαίων υπό ξένο μανδύα και τον ουσιαστικό έλεγχο νόμιμης προέλευσης και εθνικής ασφάλειας. Χρειάζονται στείροι διακριτοί έλεγχοι. Χωρίς αυτούς το έδαφος για καταχρήσεις παραμένει ανοικτό. 
Το κατώτατο όριο των 10.000.000 ευρώ αποκλείει πολλές επενδύσεις υψηλής προστιθέμενης αξίας σε έρευνα, καινοτομία και τεχνολογία που βασίζονται περισσότερο σε ανθρώπινο δυναμικό και τεχνογνωσία παρά σε μεγάλα πάγια κεφάλαια. 
Απουσιάζουν μηχανισμοί συνέργειας, μεταφοράς, τεχνογνωσίας και ένταξης των ελληνικών μικρομεσαίων επιχειρήσεων στις αλυσίδες αξίας. Έτσι, υπάρχει ο κίνδυνος οι εγχώριες επιχειρήσεις να περιοριστούν σε ρόλο υπεργολάβων, κάτι σαν αυτό που έχετε ήδη πετύχει με την αμυντική βιομηχανία της χώρας. Επιπλέον, οι εγγυήσεις της Αναπτυξιακής Τράπεζας προς ξένες επενδύσεις κινδυνεύουν να αποστερήσουν πόρους από τις ελληνικές μικρομεσαίες, που ήδη είναι αποκλεισμένες από τον τραπεζικό δανεισμό. 
Υπάρχουν όμως και άλλα κρίσιμα ζητήματα που προκύπτουν από το νομοσχέδιό σας. Πρώτον, η περιφερειακή διάσταση. Εάν το νέο σύστημα οδηγήσει τις μεγάλες επενδύσεις εκεί όπου ήδη υπάρχουν οι περισσότερες υποδομές και η μεγαλύτερη συγκέντρωση οικονομικής δραστηριότητας, τότε κινδυνεύουμε να ενισχύσουμε ακόμη περισσότερο τις περιφερειακές ανισότητες. Η Στερεά Ελλάδα έχει σημαντικές δυνατότητες στη βιομηχανία, τη μεταποίηση, την αγροδιατροφή, τα logistics και άλλους παραγωγικούς κλάδους. Υπάρχει πραγματική πολιτική περιφερειακής κατανομής των επενδύσεων ή απλώς περιμένουμε την αγορά να αποφασίσει πού θα κατευθυνθούν; 
Δεύτερον, η επικαλούμενη επιτάχυνση. Υπάρχει θεμελιώδης διαφορά ανάμεσα στην επιτάχυνση των διαδικασιών και στην υποβάθμιση των ελέγχων. Θέλουμε γρήγορες αδειοδοτήσεις; Ναι, αλλά θέλουμε και χωροταξικό σχεδιασμό και περιβαλλοντική προστασία; Όχι; Παρεμπιπτόντως, το data center στο Κάστρο Βοιωτίας, που χωροθετείται σε γη υψηλής παραγωγικότητας, θα το εντάξετε ως ξένη επένδυση χωρίς ελέγχους και διαβούλευση; Θα μας απαντήσετε όμως σε επίκαιρη ερώτησή μας. 
Επίσης, προκλητική είναι η διάταξη ότι αν η διοίκηση δεν εγκρίνει εντός δύο μηνών, η αρμοδιότητα μεταφέρεται στον Υπουργό χωρίς τεκμηρίωση της επιχειρησιακής του επάρκειας. Πρόκειται για δήθεν επιτάχυνση που στην ουσία θεσμοθετεί την αδιαφάνεια. 
Τρίτον, στους επιλέξιμους τομείς περιλαμβάνονται τα Κέντρα Αποθεραπείας και οι Οίκοι Ευγηρίας. Τι σχέση έχουν με παραγωγικές επενδύσεις; Ενώ η Κυβέρνηση έχει απαξιώσει τις δημόσιες δομές υγείας και πρόνοιας, επιλέγει να ιδιωτικοποιήσει τη φροντίδα των ηλικιωμένων και να τη μετατρέψει σε πεδίο κερδοσκοπίας. Η χώρα διαθέτει μόλις 0,1% του ΑΕΠ για μακροχρόνια φροντίδα έναντι 1,7% του ευρωπαϊκού μέσου όρου και έχει τις χειρότερες επιδόσεις σε κλίνες. Δεν αξιοποιήσατε τα ευρωπαϊκά κονδύλια για δημόσιες δομές και τώρα τα προσφέρετε με φοροαπαλλαγές σε ιδιωτικά συμφέροντα. Αυτό ονομάζετε κοινωνική πολιτική εσείς. Έχετε διαστρεβλώσει κάθε έννοια του κράτους πρόνοιας. 
Τέλος, ανησυχία προκαλεί η πρόθεση βιομηχανοποιημένης πρωτογενούς παραγωγής, γιατί ανοίγει τον δρόμο για μεγάλη συγκέντρωση γης και εξάρτηση του Έλληνα παραγωγού από μεγάλες, κυρίως αλλοδαπές, εταιρείες. 
Κλείνοντας, συνοψίζω τα βασικά ερωτήματα που προκαλεί το νομοσχέδιό σας. Γιατί προσφέρονται δεκαπενταετείς φοροαπαλλαγές, ταχείες αδειοδοτήσεις και κρατικές εγγυήσεις, αποκλειστικά σε μη εγχώρια κεφάλαια, χωρίς επαρκείς ελέγχους πραγματικού δικαιούχου και νόμιμης προέλευσης των ξένων κεφαλαίων; Γιατί αποκλείετε επενδύσεις υψηλής προστιθέμενης αξίας στην έρευνα και την καινοτομία, θέτοντας το απαράδεκτα υψηλό όριο των 10.000.000; Με ποια λογική αποκλείονται οι ελληνικές μικρομεσαίες επιχειρήσεις από συνέργειας, μεταφορά τεχνογνωσίας και ένταξη σε διεθνείς αλυσίδες αξίας; 
Πώς τεκμηριώνεται ότι ο Υπουργός διαθέτει μεγαλύτερη επιχειρησιακή επάρκεια από τις αρμόδιες υπηρεσίες, ώστε να αναλαμβάνει απευθείας αδειοδοτήσεις; Οι εγγυήσεις της Ελληνικής Αναπτυξιακής Τράπεζας προς ξένες επενδύσεις δεν θα στερήσουν πόρους από τις ελληνικές μικρομεσαίες επιχειρήσεις που αποκλείονται από τον δανεισμό; Υπάρχει πολιτική περιφερειακής κατανομής των επενδύσεων ή διευρύνονται περαιτέρω οι ανισότητες; 
Πώς διασφαλίζεται ότι η βιομηχανοποιημένη πρωτογενής παραγωγή δεν θα οδηγήσει σε συγκέντρωση αγροτικής γης και εξάρτηση του Έλληνα παραγωγού; Πώς διασφαλίζεται η αντικειμενικότητα των ελέγχων, όταν αυτοί διενεργούνται από ορκωτούς λογιστές που πληρώνονται από τον ίδιο τον επενδυτή; Δεν πρόκειται για κραυγαλέα σύγκρουση συμφερόντων; Ο δειγματοληπτικός έλεγχος που προβλέπει και αυτό το νομοσχέδιο, γιατί δεν λειτούργησε ποτέ μέχρι σήμερα; Τι εγγυάται ότι θα εφαρμοστεί τώρα; Τέλος, γιατί δεν προβλέπεται η λειτουργία μηχανισμού ανάκτησης των ενισχύσεων σε περίπτωση απένταξης της επένδυσης; 
Κυρίες και κύριοι συνάδελφοι, το Ταμείο Ανάκαμψης δεν ήταν μια πλήρης αποτυχία για την Ελλάδα. Θέλω να είμαι ακριβής. Ήταν όμως απόδειξη του τι συμβαίνει όταν η ανάπτυξη αντιμετωπίζεται ως επικοινωνιακό προϊόν και με κριτήρια καθαρά κομματικής εκμετάλλευσης και όχι ως στρατηγική αλλαγής. 
Το σημερινό νομοσχέδιο συνεχίζει στον ίδιο δρόμο, προνόμια για τα μεγάλα μη εγχώρια κεφάλαια, αποκλεισμός των δικών μας παραγωγικών δυνάμεων, ιδιωτικοποίηση κοινωνικών αναγκών και απουσία ουσιαστικών δεσμεύσεων για ποιοτική απασχόληση και διασύνδεση με την ελληνική οικονομία. Για όλους αυτούς τους λόγους το καταψηφίζω. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πούλου. 
Τον λόγο έχει ο Υπουργός Ανάπτυξης, ο κ. Θεοδωρικάκος. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σας ευχαριστώ πολύ, κύριε Πρόεδρε.
Κυρίες και κύριοι συνάδελφοι, ολοκληρώνοντας μία τοποθέτηση νωρίτερα, στη διάρκεια του πολιτικού διαλόγου με τον Πρόεδρο του ΠΑΣΟΚ, τον κ. Ανδρουλάκη, θέλω για άλλη μία φορά να επαναλάβω ότι η Νέα Δημοκρατία, όσο και αν αυτό ενοχλεί διαφόρους, ήταν, είναι και θα είναι μία μεγάλη λαϊκή παράταξη που εκπροσωπεί το σύνολο της ελληνικής κοινωνίας, που νοιάζεται για όλους τους Έλληνες, ιδιαίτερα τη μεσαία τάξη, την υγιή επιχειρηματικότητα και ασφαλώς τους ανθρώπους οι οποίοι βρίσκονται σε μειονεκτική οικονομική θέση και δοκιμάζονται, ιδιαίτερα σε περιόδους μεγάλων κρίσεων και αβεβαιότητας σε παγκόσμιο επίπεδο, όπως είναι αυτή που διανύουμε τώρα. 
Ταυτόχρονα, η παράταξή μας είναι υποχρεωμένη, για να διασφαλίζει το συμφέρον του ελληνικού λαού και για να μην ξαναβρεθούμε ποτέ στην τραγική θέση και σε όσα βίωσε η ελληνική κοινωνία την περίοδο της χρεοκοπίας του 2010, να εγγυάται τη δημοσιονομική σταθερότητα και την αξιοπιστία της χώρας. Όλα όσα πετύχαμε όλοι μαζί οι Έλληνες, με την υπεύθυνη και σοβαρή οικονομική και δημοσιονομική πολιτική αυτής της Κυβέρνησης, δεν μπορούν να καταστραφούν. 
Αυτό όμως που έχουμε να πούμε στους πολίτες είναι ότι θα κάνουμε τα πάντα τις επόμενες δύσκολες βδομάδες για να στηρίξουμε το σύνολο της κοινωνίας στο πλαίσιο των αντοχών της οικονομίας, για να μην μείνει κανένας πίσω. Μαζί με την κοινωνία θα περάσουν και οι δυσκολίες αυτού του διαστήματος. 
Κυρίες και κύριοι συνάδελφοι, εδώ και δύο χρόνια έχω περιγράψει με πολύ μεγάλη σαφήνεια την αντίληψή μας για την ανάγκη του παραγωγικού μετασχηματισμού της ελληνικής οικονομίας, για ένα νέο πιο παραγωγικό πρότυπο στην οικονομία και αυτό πλέον όλοι αντιλαμβάνονται ότι δεν είναι μια αφηρημένη έννοια ή μια θεωρητική συζήτηση. Είναι ένα συγκεκριμένο σχέδιο που αφορά την ενίσχυση της παραγωγικότητας, της ανταγωνιστικότητας και της ανθεκτικότητας της ελληνικής οικονομίας και είναι σήμερα, περισσότερο από ποτέ, απόλυτα αναγκαίο σε μια εποχή μεγάλων ανατροπών, όπως αυτή που διανύουμε, σε μια εποχή στην οποία οι οικονομίες κρίνονται όλο και περισσότερο από την παραγωγική τους βάση, την τεχνολογική ισχύ, την ανταγωνιστικότητα και ασφαλώς την ικανότητά τους να προσελκύουν επενδύσεις. 
Ευημερία χωρίς ισχυρή παραγωγική βάση δεν μπορεί να σταθεί. Στη δική μας αντίληψη, η βελτίωση της παραγωγικότητας και της ανταγωνιστικότητας σχετίζεται ιδιαίτερα με την ενίσχυση του αποτυπώματος της μεταποίησης και της βιομηχανίας στην ελληνική οικονομία, στο ΑΕΠ, στην απασχόληση και ασφαλώς στις εξαγωγές. Σχετίζεται με την καινοτομία και την εφαρμοσμένη έρευνα, με την ανασυγκρότηση του πρωτογενούς τομέα σε σύγχρονες βάσεις και με την αξιοποίηση της εφαρμοσμένης έρευνας και καινοτομίας. 
Αυτή είναι η στρατηγική που ακολουθούμε με πράξεις και συνέπεια στο Υπουργείο Ανάπτυξης. Αλλάξαμε τη φιλοσοφία και την πρακτική του αναπτυξιακού νόμου, δώσαμε προτεραιότητα στη βιομηχανία, σε μεγαλύτερες επενδύσεις στις παραμεθόριες περιοχές, στην ελληνική περιφέρεια, στους νομούς της πατρίδας μας με εισόδημα κάτω από το 70% του εθνικού μέσου όρου και ξεχωριστά στη Θεσσαλία, η οποία έχει πληγεί από τις τραγικές συνέπειες της κλιματικής κρίσης και δραματικών φαινομένων. 
Και όλα αυτά, όπως προείπα, μέσω του αναπτυξιακού νόμου έχουν οδηγήσει στην υποστήριξη εννιακοσίων τριάντα επενδυτικών σχεδίων, με προϋπολογισμό πάνω από 3.000.000.000 ευρώ, με ενισχύσεις που ξεπερνούν το 1,5 δισ., επενδύσεις οι οποίες δημιουργούν περισσότερες από δεκαπέντε χιλιάδες νέες θέσεις εργασίας. 
Στέκομαι ιδιαίτερα στο ότι τα τελευταία επτά χρόνια στη βιομηχανία έχουν δημιουργηθεί εξήντα χιλιάδες πρόσθετες θέσεις εργασίας, οι οποίες κατά τεκμήριο έχουν και πολύ καλύτερους μισθούς από το μέσο όρο που προσφέρει η ελληνική οικονομία, ενώ είναι σημαντική η αύξηση των εξαγωγών της ελληνικής βιομηχανίας και η ανάπτυξη δυναμικών κλάδων, όπως της φαρμακευτικής βιομηχανίας, της ναυπηγικής βιομηχανίας, της βιομηχανίας αλουμινίου, ενώ μπαίνει πλέον σε φάση ανασυγκρότησης, πλήρους ανασυγκρότησης και η αμυντική βιομηχανία της χώρας. 

Παράλληλα, ολοκληρώθηκαν έργα άνω των 300 εκατομμυρίων ευρώ για την αναβάθμιση των ερευνητικών κέντρων και των τεχνολογικών ινστιτούτων. Όσα έργα δεν πρόλαβαν να ολοκληρωθούν, εντάσσονται στο Πρόγραμμα Δημοσίων Επενδύσεων του Υπουργείου Ανάπτυξης, ενώ στέκομαι ιδιαίτερα στο γεγονός ότι πλέον έχουμε κερδίσει την εμπιστοσύνη της αγοράς, καθώς όλες οι αξιολογήσεις από τον αναπτυξιακό νόμο γίνονται μέσα σε ενενήντα ημέρες -όσες προβλέπει ο νόμος, τον οποίο εμείς αλλάξαμε- αλλά και ένα σημαντικό πρόγραμμα στρατηγικών και εμβληματικών επενδύσεων αλλάζουν τα δεδομένα και τη δυναμική της ελληνικής οικονομίας την περίοδο μετά το Ταμείο Ανάκαμψης. 
Όλα αυτά είναι πράξεις. Και τα αναφέρω γιατί το νομοσχέδιο που σήμερα συζητάμε πρέπει να το δούμε μέσα σε αυτή τη στρατηγική, καθώς αυτό λειτουργεί συμπληρωματικά στη συνολικότερη στρατηγική που έχουμε παρουσιάσει και υλοποιούμε. 
Αλλάζουμε το πλαίσιο για τις άμεσες ξένες επενδύσεις. Γιατί ενδιαφερόμαστε όχι απλώς να έρχονται χρήματα ξένων κεφαλαίων στη χώρα, αλλά αυτά να κατευθύνονται και σε τομείς που μας ενδιαφέρει….
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στις τσέπες σας.
 ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Μην το ξαναπείτε αυτό και μάλιστα να μην το ξαναπείτε σε εμένα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στις τσέπες σας κατευθύνονται.
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, παρακαλώ.
 ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Να μην το ξαναπείτε σε εμένα. Σε εμένα ποτέ ξανά αυτό και στην παράταξή σε κανέναν. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στις τσέπες σας!
ΝΟΤΗΣ ΜΗΤΑΡΑΚΗΣ: Κύριε Πρόεδρε, η κ. Κωνσταντοπούλου να αποβληθεί από την Αίθουσα και να της αφαιρεθεί ο λόγος1
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Δεν είναι σοβαρά πράγματα αυτά. Ντροπή!
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είστε εσείς σοβαρός με τους Βορίδηδες και τους Γεωργιάδηδες.
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, μην το κάνετε άλλο αυτό.  
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ντροπή σας! Δημιουργείτε ένα περιβάλλον στο οποίο μόνο εσείς μπορείτε να επιβιώσετε και δεν με αφορά. 
Με το παρόν νομοσχέδιο, λοιπόν, αξιοποιούμε το συνολικό πλαίσιο του παραγωγικού μετασχηματισμού της ελληνικής οικονομίας, καθώς μέχρι σήμερα δεν υπήρχε κάτι τέτοιο που να στρέφει ξένα κεφάλαια σε παραγωγικές επενδύσεις, όπως κάνουμε τώρα. Γιατί αυτό είναι που μας ενδιαφέρει, αυτά τα κεφάλαια να προσανατολίζονται σε δραστηριότητες υψηλής αναπτυξιακής αξίας, στη μεταποίηση, τη βιομηχανική παραγωγή, την έρευνα, την καινοτομία, την τεχνητή νοημοσύνη, τη βιοτεχνολογία, την αεροναυπηγική, την αμυντική βιομηχανία και ασφαλώς τη βιομηχανοποιημένη πρωτογενή παραγωγή και την εφοδιαστική αλυσίδα. 
Βάλαμε ανώτατο όριο τα πενήντα εκατομμύρια ευρώ, διότι διαφορετικά χαρακτηριστικά μπορούν να εντάσσονται από και πάνω στο πλαίσιο των στρατηγικών επενδύσεων, το οποίο πρόκειται επίσης να αναμορφώσουμε νομοθετικά το επόμενο διάστημα και θα έρθουμε να το συζητήσουμε.
 Υπογραμμίζω κάτι το οποίο συζητήθηκε στις επιτροπές. Εδώ δεν δίνουμε grants, δεν υπάρχει η έννοια της επιχορήγησης. Η ενίσχυση στηρίζεται κυρίως στη λογική των διευκολύνσεων με αδειοδοτήσεις και με φορολογικές απαλλαγές. Προβλέπουμε την έκδοση εγκρίσεων και αδειών εντός δύο μηνών από την υποβολή ενός πλήρους φακέλου για επένδυση, τη δυνατότητα παροχής δανείων και προβλέπουμε, επίσης, αναγκαίες διευκολύνσεις για άδειες διαμονής επενδυτών και εξειδικευμένου προσωπικού από τρίτες χώρες με βάση αυτά που προβλέπει η νομοθεσία. 
Στέλνουμε ένα ξεκάθαρο μήνυμα, διευκολύνουμε την εισροή ξένων κεφαλαίων, όταν αυτά κατευθύνονται σε πραγματικές παραγωγικές επενδύσεις, με ταχύτητα, με διαφάνεια, με συγκεκριμένα κριτήρια, με καθαρούς κανόνες. Υπάρχει, κυρίες και κύριοι συνάδελφοι, μια πολύ απλή οικονομική πραγματικότητα όταν μιλάμε για επενδύσεις. Εάν δεν γίνει μια επένδυση, δεν έχεις να εισπράξεις τίποτα από αυτήν. Μα, απολύτως τίποτα. Όταν, όμως, ο επενδυτής φέρνει τα κεφάλαιά του εδώ και κάνει την επένδυση, προφανώς δημιουργεί κύκλο εργασιών. Προσλαμβάνει εργαζόμενους, έρχεται τεχνολογία και τεχνογνωσία στην πατρίδα μας, παράγεται προστιθέμενη αξία. Για ποιον; Για την ελληνική οικονομία. 
Ακούστηκε, επίσης, ότι αυτή η πολιτική γίνεται εις βάρος των μικρομεσαίων επιχειρήσεων. Αυτό είναι ένα απόλυτο ψέμα. Μικρομεσαίες επιχειρήσεις έχουν για το επόμενο διάστημα πολύ σημαντικά χρηματοδοτικά εργαλεία στη διάθεσή τους. Υπάρχει πλέον 1,5 δισεκατομμύριο ευρώ στην Ελληνική Αναπτυξιακή Τράπεζα για τη χρηματοδότησή τους. Με τη συμμετοχή των τραπεζών εκτιμάται ότι μπορούν συνολικά να κινητοποιηθούν 5 δισεκατομμύρια ευρώ, τα οποία απευθύνονται αποκλειστικά σε μικρομεσαίες ελληνικές επιχειρήσεις. 
Από την πλευρά μας ως Υπουργείο Ανάπτυξης προχωρούμε σε τρία νέα καθεστώτα του αναπτυξιακού νόμου, 150 εκατομμύρια ευρώ το καθένα, αποκλειστικά για μικρομεσαίες επιχειρήσεις και συγκεκριμένα για την εξωστρέφεια, την κοινωνική επιχειρηματικότητα και τις σύγχρονες τεχνολογίες, με έμφαση στην τεχνητή νοημοσύνη, που είναι μία νέα πραγματικότητα ραγδαία εξελισσόμενη. Και ταυτόχρονα αναλαμβάνουμε ως Υπουργείο τη διαχείριση 681 εκατομμυρίων ευρώ ως το 2032 από το Social Climate Fund, επίσης αποκλειστικά για μικρομεσαίες επιχειρήσεις. 
Είναι διαφορετικά εργαλεία για διαφορετικές ανάγκες, που υπηρετούν όλες στον ίδιο στόχο: Πιο πολλές παραγωγικές επενδύσεις στην ελληνική οικονομία, ενίσχυση της παραγωγικότητας και της ανταγωνιστικότητας της ελληνικής οικονομίας και ενίσχυση και του διαθέσιμου εισοδήματος των εργαζομένων. Γιατί επιμένω ότι οι καλύτερες θέσεις εργασίας είναι αυτές που σχετίζονται με την ελληνική βιομηχανία και με την καινοτομία και τις νέες τεχνολογίες. Και όλα αυτά είναι με απόλυτη διαφάνεια. Γι’ αυτό προβλέπεται πλήρης ψηφιοποίηση των διαδικασιών και γι’ αυτό -όπως προείπα- η αξιολόγηση γίνεται σε συγκεκριμένο χρονικό διάστημα. Γι’ αυτό προβλέπονται έλεγχοι κατά τη διάρκεια της υλοποίησης της επένδυσης και κατά την ολοκλήρωση της επένδυσης, αλλά και η δυνατότητα επιβολής κυρώσεων όταν διαπιστώνονται αποκλίσεις ή ανακριβείς δηλώσεις. 
Έχουμε αποδείξει στην πράξη ότι όταν μία επένδυση δεν πραγματοποιείται, διεκδικούμε πίσω τα χρήματα του Έλληνα φορολογούμενου που έχουν δοθεί μέχρι το τελευταίο ευρώ. Είναι κρίμα που ποτέ καμία δύναμη της Αντιπολίτευσης δεν θέλησε να ασχοληθεί με εκατοντάδες επενδυτικά σχέδια προηγούμενων περίπου είκοσι ετών, τα οποία δεν υλοποιήθηκαν, δεν ολοκληρώθηκαν ποτέ. Και γι’ αυτό τον λόγο στο Υπουργείο Ανάπτυξης δώσαμε έναν όρκο και μία δέσμευση τιμής, τον οποίο υλοποιούμε. Μέχρι στιγμής έχουμε πάρει πίσω πάνω από 150 εκατομμύρια ευρώ για τα ταμεία του Ελληνικού κράτους, δηλαδή χρήματα του Έλληνα φορολογουμένου, στον οποίο περνάμε ένα μήνυμα ότι δεν πρόκειται να χαρίσουμε σε κανέναν ούτε ένα ευρώ, εάν δεν το δικαιούται. Και αυτά γνωρίζετε ότι δεν είναι λόγια, είναι πράξεις, όσο κι αν μερικοί ενοχλούνται και δεν αντέχουν ούτε καν να το ακούν. 
Άρα, χρειαζόμαστε περισσότερη ευελιξία και ταχύτητα να μπορούμε, ανάλογα με τις εξελίξεις της οικονομίας να προτεραιοποιούμε κάθε χρόνο εκείνους τους τομείς στους οποίους αξίζει να κατευθυνθεί η εισροή ξένων κεφαλαίων για παραγωγικές επενδύσεις. 
Κυρίες και κύριοι συνάδελφοι, όλη αυτή η συζήτηση δεν αφορά μόνο αριθμούς, δεν αφορά μόνο επενδυτικά σχέδια και κεφάλαια. Αφορά το σύνολο της ελληνικής κοινωνίας. 
Και επιτρέψτε μου να σας πω ότι ασφαλώς το κίνητρο για κάθε επιχειρηματική δραστηριότητα είναι το κέρδος και αυτό είναι θεμιτό. Αυτό, όμως, δεν έρχεται σε αντίθεση με την ευθύνη μιας Κυβέρνησης, με την ευθύνη συνολικότερα της πολιτείας, να υπάρχουν κατευθύνσεις που αφορούν την οικονομική ανάπτυξη στον τόπο, τις στρατηγικές ανάπτυξης σε συγκεκριμένους τομείς και τις προοπτικές βιωσιμότητας και ανθεκτικότητας μιας οικονομίας σε εποχές οι οποίες είναι εξαιρετικά δύσκολες, γιατί ο ανταγωνισμός γίνεται όλο και πιο σκληρός, όχι μόνο στη γειτονιά μας αλλά σε ολόκληρο τον κόσμο. 
Και αυτή την πολιτική πλέον την ακολουθούν άπαντες στον δυτικό κόσμο και πρώτα απ’ όλα θα έλεγα οι Ηνωμένες Πολιτείες της Αμερικής, αλλά πλέον έστω και με αργό ρυθμό ξυπνάει και η Ευρωπαϊκή Ένωση και κάνει τον δικό της σχεδιασμό γύρω από το πώς πρέπει να κινηθεί προκειμένου να είναι ανθεκτική η ευρωπαϊκή οικονομία. Γι’ αυτό πιστεύω ότι μια πιο παραγωγική οικονομία είναι προϋπόθεση για να βελτιώνονται οι μισθοί των εργαζομένων, για να είναι καλύτερη η ποιότητα ζωής και να υπάρχει ευημερία για όλους τους Έλληνες.
 Αυτός είναι ο δρόμος ώστε η Ελλάδα το 2030 να είναι μια χώρα που παράγει πιο αποτελεσματικά, εξάγει περισσότερο, καινοτομεί με διάρκεια και κυρίως δημιουργεί καλύτερα αμειβόμενες δουλειές. Μια πατρίδα στην οποία οι νέοι επιστήμονες, οι νέοι τεχνίτες θα βλέπουν προοπτική για τους ίδιους και για τις οικογένειές τους. Όσο και αν είναι δύσκολος αυτός ο δρόμος, είναι ο μόνος τον οποίο έχουμε να ακολουθήσουμε και αυτό συνδέεται και με το συγκεκριμένο νομοσχέδιο. 

Μπορεί να είναι ξένες επενδύσεις, αλλά είναι κεφάλαια τα οποία κατευθύνονται στη χώρα, αξιοποιούνται στην ελληνική οικονομία, δημιουργούν προστιθέμενη αξία για την ελληνική οικονομία και την ελληνική κοινωνία, για τη μεσαία τάξη, για τους εργαζόμενους φέρνουν τεχνολογία και τεχνογνωσία απαραίτητη σε μια πιο ισχυρή και ανταγωνιστική οικονομία. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Πριν συνεχίσουμε μια ανακοίνωση. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής 43 μέλη από τα ΚΑΠΗ Μελισσίων. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
ΠΡΟΕΔΡΕΥΩΝ (Βασίλειος Βιλιάρδος): Καλείται στο Βήμα η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καλησπέρα σας, να είστε καλά.
Πάρα πολύ σύντομα ελπίζω ότι θα φύγει αυτή η σκοτεινή και εγκληματική Κυβέρνηση και θα μπορέσουν να αποκατασταθούν δικαιώματα εργασιακά και δικαιώματα συνταξιοδοτικά, όπως είναι το δικαίωμα στη 13η και 14η σύνταξη, ένα κατοχυρωμένο δικαίωμα, που αυτές οι κυβερνήσεις, η Νέα Δημοκρατία, το ΠΑΣΟΚ με τη Νέα Δημοκρατία, το ΠΑΣΟΚ -συγγνώμη μπερδεύτηκα και με την προϋπηρεσία σας στην ΚΝΕ, κύριε Θεοδωρικάκο- το ΠΑΣΟΚ, η Νέα Δημοκρατία, ο Τσίπρας αφαίρεσαν. 
Η 13η και 14η σύνταξη δεν είναι κάποιο φιλοδώρημα, ούτε βέβαια τη βγάζουν από την τσέπη τους αυτοί που κυβερνάνε για να τσιγκουνεύονται να την επιστρέψουν. 
Η Πλεύση Ελευθερίας έχει αναγγείλει ότι από τις 5 Οκτωβρίου, δίνοντας λύσεις σε αυτά τα προβλήματα που έχουν δημιουργήσει εδώ και δεκαετίες τα κυβερνώντα κόμματα, θα καταθέσουμε συγκεκριμένα νομοσχέδια -τριάντα τον αριθμό- με συγκεκριμένες προτάσεις για την ανακούφιση της κοινωνίας, για την αποκατάσταση της ισονομίας, για την αποκατάσταση ομοίως κεκτημένων δικαιωμάτων που αφαιρέθηκαν, για την επιβολή φορολογίας σε τράπεζες και άλλους φορείς -όπως είναι τα διυλιστήρια- για τη συνολική παρέμβαση για όλα αυτά που κάποιοι, επειδή τα βρίσκουν πίσω από τις πλάτες των πολιτών, δεν κάνουν ποτέ τίποτα και παριστάνουν ότι δήθεν διαφωνούν, ενώ στην πραγματικότητα τα βρίσκουν. 
Οπότε, κυρίες και κύριοι που μας επισκέπτεστε από τα ΚΑΠΗ, να ξέρετε ότι η Πλεύση Ελευθερίας δεν συμφωνεί με την καταρράκωση της αξιοπρέπειας της τρίτης ηλικίας, δεν συμφωνεί με το πέταγμα στα σκουπίδια μιας ολόκληρης ζωής ανθρώπων οι οποίοι έχουν εργαστεί, κολλήσει ένσημα και συνεισφέρει στην κοινωνία και βεβαίως δεν συμφωνεί με αυτόν τον εμπαιγμό, που είναι διαρκής, από ποιους; 
Από αυτούς που χρωστάνε, 602 εκατομμύρια ευρώ στις τράπεζες χρωστάει η Νέα Δημοκρατία, 607 νομίζω χρωστάει το ΠΑΣΟΚ, δεν πληρώνουν και ζητάνε από τους ηλικιωμένους, από τους ανθρώπους που έρχονται -κύριε Καραθανασόπουλε, για τους ηλικιωμένους πιστεύω ενδιαφέρεται και για το δικό σας κόμμα- από τους ανθρώπους λοιπόν που έρχεται η ώρα να καρπωθούν τις συνεισφορές μιας ολόκληρης ζωής και τους κόπους μιας ολόκληρης ζωής, δεν δικαιούνται αυτές οι κυβερνήσεις να αφαιρούν την αναπνοή και το οξυγόνο. 
Και βεβαίως το λέω αυτό, κύριε Θεοδωρικάκο, που φύγατε προηγουμένως αφού εξαπολύσατε άγριες και ακραίες ύβρεις, προσβολές και συκοφαντίες, διότι τολμάτε να μιλάτε εσείς, τολμάτε να μιλάτε εσείς! Τι είπατε; Ότι είναι η Πλεύση Ελευθερίας ναζί; 
Κύριε, κυβερνάτε με τον Βορίδη, το έχετε πάρει είδηση; Κυβερνάτε με τον Βορίδη και με τον Γεωργιάδη, τον αρνητή του Ολοκαυτώματος, το έχετε πάρει είδηση; Κυβερνάτε με τον Βορίδη, τον Γεωργιάδη και τον Πλεύρη, το έχετε πάρει είδηση; 
Μαζί με τον Πλεύρη ήσασταν υπόλογοι πριν από δύο μέρες, τον Πλεύρη ο οποίος πήγε στα δικαστήρια ως δικηγόρος να υπερασπιστεί τον πατέρα του ναζιστή και χουντικό Κώστα Πλεύρη, λέγοντας ότι αποτελεί άποψη η άρνηση του Ολοκαυτώματος. Η συγγραφή βιβλίου για την άρνηση του Ολοκαυτώματος, είπε ο συνάδελφός σας και ομοτράπεζός σας Θάνος Πλεύρης, Υπουργός, είναι, λέει, ελευθερία έκφρασης. 
Και βρέθηκε δικαστής η οποία το δέχθηκε αυτό! Μαριάνθη Παγουτέλη λέγεται και η Κυβέρνησή σας την έκανε Αντιπρόεδρο του Αρείου Πάγου. Σύζυγος αστυνομικού η συγκεκριμένη δικαστής. 
Για να έρθω στα έργα και τις ημέρες σας για το παρακράτος που έχετε εγκαθιδρύσει και τολμάτε να μιλάτε. Τι είπατε; Αριστεροφασισμός; Ποιους ακριβώς μέμφεστε, εσείς που περιφέρεστε επικαλούμενος το παρελθόν σας στο Κομμουνιστικό Κόμμα; Εγώ δεν πέρασα από το Κομμουνιστικό Κόμμα. Εσείς περάσατε. Και το επικαλείστε μάλλον για κάποια άφεση αμαρτιών. Και μάλλον πολλά σας χαρίζονται, έτσι φαίνεται. 
Αλλιώς δεν εξηγείται πώς προχθές η συντριπτική πλειοψηφία -για να βρω τα χαρτιά μου, ψηφοφορίες ΠΑΣΟΚ, κύριε Νικητιάδη και κυρία Λιακούλη, που είστε εδώ τώρα που έφυγε ο Πρόεδρός σας- Πλεύρης και Θεοδωρικάκος. Είκοσι τρεις απείχατε: Ανδρουλάκης, Αποστολάκη, Αχμέτ Ιλχάν, Βατσινά, Γερουλάνος, Γιαννακοπούλου, Γρηγοράκου, Καζάνη, Κουκουλόπουλος, Λιακούλη, Μουλκιώτης, Νικητιάδης, Νικολαΐδης, Παπανδρέου, Παππάς, Παρασύρης, Πουλάς, Σπυριδάκη, Σταρακά, Τσίμαρης, Χνάρης, Χρηστίδης και ο Χριστοδουλάκης. Είκοσι τρεις απείχατε, κύριοι, από το να ψηφίσετε για την άρση ασυλίας Πλεύρη  και Θεοδωρικάκου. 
Θέλετε να μας εξηγήσετε γιατί; Θέλετε να μας εξηγήσετε γιατί, ενώ υπήρχε διαβιβασθείσα δικογραφία για παραβίαση προσωπικών δεδομένων εναντίον και των δύο αυτών Υπουργών, που έχουν άμεση σχέση με την αστυνομία, ο μεν ένας ως πρώην Υπουργός Προστασίας του Πολίτη, ο δε άλλος ως συνήγορος αστυνομικών σε πλείστες υποθέσεις, πάρα πολύ σκοτεινές, μεταξύ των οποίων και η δολοφονία του Ζακ Κωστόπουλου. Καταγγέλλονται από έναν αστυνομικό, συνδικαλιστή. 
Τι συνοφρυώνεστε; Δεν το ξέρατε; Άλλος πεφτοσυννεφάκιας είστε εσείς που δεν γνωρίζατε; Α, τι είναι αυτά; Έτσι μιλάτε στους πολιτικούς αρχηγούς, με νοήματα; Γιατί κάτι πριν είπατε για μαφίες. Γιατί κάτι πριν είπατε για μαφίες. Με χειρονομίες λοιπόν μιλάνε και με αυτού του είδους τις χειρονομίες και τα νοήματα μιλάνε αυτοί στους οποίους αναφέρεστε, κύριε Θεοδωρικάκο. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Δεν μιλάω σ’ εσάς!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καταγγέλλεται λοιπόν, κύριοι, ο κ. Θεοδωρικάκος και ο κ. Πλεύρης για παραβίαση του νόμου περί προσωπικών δεδομένων, για ένα θέμα για το οποίο έχουν καταδικαστεί στελέχη της Κυβέρνησης, και η κ. Άννα-Μισέλ Ασημακοπούλου και ήτανε στην πρώτη γραμμή ο Κοινοβουλευτικός μας Εκπρόσωπος, ο κ. Καζαμίας, στην αποκάλυψη αυτού του σκανδάλου και στον Κοινοβουλευτικό Έλεγχο, και γενικοί γραμματείς και φαίνεται ότι συνδέεται το κόμμα τους με συστηματική παραβίαση των προσωπικών δεδομένων.
Και ανεβήκανε εδώ και εκβιάσανε και είπανε «να μη μιλήσουμε για πόσα μηνύματα δικά σας έχουμε στα κινητά μας», όπως εκβίαζε ο αρνητής του Ολοκαυτώματος χουντικός, χουντοναζί Υπουργός Γεωργιάδης που σας εκβίασε επίσης και είπε «να μην πω πόσα μηνύματα για ρουσφέτια έχω στο κινητό μου» και τον αφήσατε. Τα βάλατε με την Πλεύση Ελευθερίας και εμένα και ψηφίσατε άρση της δικής μου ασυλίας για ψευδομηνύσεις επίορκου δικαστή, του Σεβαστίδη, και αστυνομικών σε διατεταγμένη κυβερνητική υπηρεσία για να καταμηνύσουν τον Νίκο Κωνσταντόπουλο και εμένα για την άσκηση των καθηκόντων μας στην υπόθεση του εγκλήματος των Τεμπών. Και υποθάλπετε τον Θεοδωρικάκο και τον Πλεύρη.
Μου έστειλε μία επιστολή ο κύριος αυτός που σας έχει καταμηνύσει, κύριε Θεοδωρικάκο, την οποία θα καταθέσω στα Πρακτικά. Λέει ότι παραπλανήσατε τη Βουλή και είπατε ότι σας ζήτησε με e-mail του να παραβιάσετε τα καθήκοντά σας. Εκείνος, λοιπόν, αποστέλλει την επιστολή και εγώ θεωρώ ότι έχω καθήκον να την κοινοποιήσω. Εκείνος τι λέει; Ότι ελέγχεται πειθαρχικά διότι είπε δημόσια ότι εσείς την ώρα που λέγατε ότι κακώς αποσπώνται σε πολιτικά γραφεία και σε κυβερνητικά γραφεία αστυνομικοί της ΔΙΑΣ, την ίδια ώρα είχατε αστυνομικούς της ΔΙΑΣ αποσπασμένους στο γραφείο σας ως Υπουργού Προστασίας του Πολίτη. 
Και μάλιστα, όχι μόνον λέει αυτό, αλλά λέει επιπλέον και ότι ένας από αυτούς τους αστυνομικούς που είχατε αποσπασμένο, ο Αγαθάγγελος Παπαδόπουλος, σκοτώθηκε και κάνατε δηλώσεις ότι υπηρετούσε στο γραφείο σας, άρα λέει «αυτό που έχω πει εγώ για τον Υπουργό είναι αληθινό». Και η επιστολή που του έστειλε ήταν το 2024 που δεν ήταν Υπουργός Προστασίας του Πολίτη, αλλά Υπουργός Ανάπτυξης. Και άρα ψεύδεται γι’ αυτά που είπε στη Βουλή. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Τα καταθέτω στα Πρακτικά, γιατί, κύριοι του ΠΑΣΟΚ, εσείς κυρίως πρέπει να δώσετε εξηγήσεις τι είδους προστασία είναι αυτή που παρέχετε.
Και θα μου επιτρέψετε, επίσης, να πω ότι την ώρα που παραπέμπεται ο Τριαντόπουλος για μείζονα συγκάλυψη η οποία έγινε τον Μάρτιο του ’23, έχει πολύ μεγάλη σημασία ότι η υπόθεση συγκάλυψης που αφορά τον κ. Θεοδωρικάκο έσκασε στα μέσα ενημέρωσης, όχι τώρα, ούτε από την Πλεύση Ελευθερίας. Έσκασε στα τέλη Γενάρη του ’23, 30 Γενάρη του ’23, ντοκουμέντο του MEGA για τον Θεοδωρικάκο «παραίτηση του Υπουργού ζητά ο ΣΥΡΙΖΑ». Ορίστε, παρακαλώ, στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και δεύτερο δημοσίευμα-αποκάλυψη «in.gr»: «Βρέθηκαν ναρκωτικά στην κατοχή του γιου του Θεοδωρικάκου». Στις 30 Ιανουαρίου του 2023 ο Βασίλης Λαμπρόπουλος, γνωστός αστυνομικός συντάκτης, αποκάλυψε στο MEGA την ιστορία που εμπλέκει τον γιο του Υπουργού Προστασίας του Πολίτη σε υπόθεση ναρκωτικών. Ορίστε, παρακαλώ, στα Πρακτικά. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Την 1η Φεβρουαρίου του ’23: «Τι έδειξε η έρευνα για την υπόθεση του γιου του Θεοδωρικάκου: «Τίποτα μεμπτό από τον έλεγχο»». Το καταθέτω στα Πρακτικά, «lifo.gr».
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Την 1η Φεβρουαρίου, επίσης, φωτογραφίες από το κινητό διοικητή της Άμεσης Δράσης για τον γιο Θεοδωρικάκου, Φεβρουάριος του 2023. Ο διοικητής έστελνε φωτογραφίες στον Αρχηγό της Αστυνομίας με τα κατασχεμένα αντικείμενα την ώρα που ήταν Υπουργός ο πατέρας του ελεγχόμενου. Ορίστε στα Πρακτικά.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Στις 3 Αυγούστου του 2026: «Στο σκαμνί παρά τη συγκάλυψη για χάρη του Θεοδωρικάκου», εκτενές δημοσίευμα του «documento» και του Γιάννη Τσαγκαρισιάνου που αναφέρεται σε πολυσέλιδο βούλευμα με παραπομπή για συγκάλυψη και στελεχών και του τότε Αρχηγού της Αστυνομίας και του Γενικού Γραμματέα, αν δεν κάνω λάθος, του Υπουργείου. Προκύπτουν από τα δημοσιεύματα. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και βεβαίως, 25 Σεπτεμβρίου του 2025, επίσης δημοσίευμα του «documento»: «Συγκάλυψη υπόθεσης υιού Θεοδωρικάκου: Ασκήθηκε αναίρεση κατά του παραπεμπτικού βουλεύματος». Ποιος κάνει την αναίρεση κατά το δημοσίευμα; Ο αδερφός του ετέρου Υπουργού. 
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και αυτά τώρα κατά τον κ. Θεοδωρικάκο, το να αναφέρουμε δηλαδή αυτήν την άγρια σύληση των διαδικασιών του κράτους, την οικογενειοκρατία που στραγγαλίζει κάθε θεσμό, τον Υπουργό που παρεμβαίνει για τον συγγενή του που ελέγχεται και τον αδελφό Υπουργού που παρεμβαίνει για να κάνει αναίρεση, αυτή η άγρια οικογενειοκρατία είναι δήθεν, κατά τον κύριο Υπουργό, το να την επισημαίνουμε και να την στηλιτεύουμε και να μην την χαϊδεύουμε και την υποθάλπουν είναι δήθεν ναζισμός. Για φαντάσου! Για φαντάσου! Δεν ντρέπεστε λιγάκι; Δεν ντρέπεστε λιγάκι;
Που υπάρχουν δημοσιεύματα από το 2023, εδώ και σχεδόν τέσσερα χρόνια, και δεν ντραπήκατε να μιλήσετε σε εμένα που τα θέτω στη Βουλή, την ώρα που εσείς προφανέστατα διαπραγματεύεστε και κάνετε άλλου είδους deals για να τους έχετε είκοσι τρία άτομα να απέχουν από την άρση ασυλίας σας;
Και μια οφειλόμενη απάντηση, κύριε Νικητιάδη, στον κ. Ανδρουλάκη, ο οποίος έπιασε στο στόμα του τον Νίκο Κωνσταντόπουλο. Να πείτε στον κ. Ανδρουλάκη ότι ο κ. Κωνσταντόπουλος στα ογδόντα τέσσερά του χρόνια είναι μαχόμενος δικηγόρος. Ήταν πάντα δρων στο φως. Η διαδρομή του είναι ανεπίληπτη και λαμπρή. Και σήμερα, την ώρα που εσείς ψηφίζατε να μην πάω στη δίκη για τη δολοφονία του Σήφη Βαλυράκη για να είμαι εδώ να απολογούμαι σε ψευδομηνύσεις της Κυβέρνησης, και σήμερα ακόμα ο Νίκος Κωνσταντόπουλος υπερασπίζεται τη μνήμη του Σήφη Βαλυράκη για τον οποίο δεν έχετε πει λέξη, το κόμμα σας, όλα αυτά τα χρόνια εδώ μέσα στη Βουλή. 
Θα πείτε, λοιπόν, στον κ. Ανδρουλάκη ότι όταν καλείται να εξηγήσει για ποιο λόγο ο ίδιος συμφωνεί πίσω από τις κουίντες και έξω από τις διαδικασίες με τον Χατζηδάκη να αλλάξετε μαζί ΠΑΣΟΚ και Νέα Δημοκρατία τον Πρόεδρο, να τοποθετήσετε κοινώς αποδεκτή Πρόεδρο της Αρχής Προστασίας Δεδομένων Προσωπικού Χαρακτήρα, δηλαδή καλείται να εξηγήσει τι είδους ανίερες συμφωνίες είναι αυτές, την ώρα που καλείται να εξηγήσει γιατί ο ίδιος και το κόμμα του απέχουν από τις άρσεις ασυλίας και δεν ψηφίζουν και στον Αβραμόπουλο δεκαέξι άτομα -Ανδρουλάκης, Αποστολάκη, Βατσινά, Γερουλάνος, Γρηγοράκου, Κουκουλόπουλος, Λιακούλη, Νικολαΐδης, Πάνας, Παπανδρέου, Παππάς, Παραστατίδης, Παρασύρης, Πουλάς, Σταρακά, Χνάρης, Χριστοδουλάκης, γιατί δέκα έξι άτομα δεν ψηφίσατε για τον Αβραμόπουλο που εμπλέκεται στο «Qatargate»; Την ώρα που καλείται…
Τι κάνατε, κύριε Πρόεδρε; Αλλάξατε τον χρόνο μου;
ΠΡΟΕΔΡΕΥΩΝ (Βασίλειος Βιλιάρδος): Όχι, είχα πατήσει κατά λάθος δεκαοκτώ και το έκανα κανονικά. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κάνατε κάτι λάθος, όμως, και τώρα με αιφνιδιάζετε. Βάλτε μου, παρακαλώ, το υπόλοιπο του χρόνου, όπως ήταν. 
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, το έκανα ακριβώς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μα δεν μπορείτε να με αιφνιδιάζετε. Μόλις τώρα αλλάξατε τον χρόνο. 
ΠΡΟΕΔΡΕΥΩΝ (Βασίλειος Βιλιάρδος): Έκανα λάθος τον χρόνο, είχα βάλει δεκαοκτώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ωραία, βάλτε τρία λεπτά για να ολοκληρώσω. 
Την ώρα, λοιπόν, που καλείστε να απαντήσετε για τα τόσο σοβαρά είναι αστείο, πείτε στον κ. Ανδρουλάκη, να προσπαθεί να ρίξει στάχτη στα μάτια και καπνό με τη χυδαία αναφορά του. Ο Νίκος Κωνσταντόπουλος είναι πενήντα δύο χρόνια μαχόμενος δικηγόρος. Είναι αγωνιστής της δημοκρατίας. Έχει κάνει τέσσερα χρόνια φυλακή για τις ιδέες του και η σκαιά αναφορά του κ. Ανδρουλάκη ότι «δεν έχει πατέρα που να διετέλεσε πρόεδρος ποδοσφαιρικής ομάδας» δείχνει μια χυδαία προσπάθεια απομείωσης της προσωπικότητας και της αξίας και των αγώνων ενός ανθρώπου που συνέβη να έχει διακριθεί και στον δικό σας χώρο, όχι βέβαια για την οσφυοκαμψία του ούτε για τον νενεκισμό του.  
Ο Νίκος Κωνσταντόπουλος, λοιπόν, διετέλεσε για έξι εβδομάδες, αν καλά θυμάμαι, όταν του ζητήθηκε σε μία κρίσιμη περίοδο για τον αθλητισμό, Πρόεδρος του Παναθηναϊκού και δεν υπάρχει τίποτα επιλήψιμο σε αυτήν του την πάρα πολύ σύντομη θητεία, ώστε να νομιμοποιείται ο πολύ λίγος κ. Ανδρουλάκης να πιάνει στο στόμα του τον Νίκο Κωνσταντόπουλο, που παρεμπιπτόντως την ώρα που πάρα πολλοί και από το δικό σας κόμμα σιγούσαν στην υπόθεση των υποκλοπών βγήκε μπροστά και μίλησε και μίλησε κατά της παρακολούθησης πολιτικού Αρχηγού και κατά του παρακράτους που έχουν στήσει οι κύριοι εδώ.
Με όλα αυτά, λοιπόν, είναι σαφές ότι από τη μία πλευρά υπάρχει ένα παρακράτος που ήδη έχει βρει τα πατήματά του και επειδή εγώ έχω δώσει όρκο ότι δεν πρόκειται να αφήσω να ξαναεξαπατηθούν οι πολίτες, κάθε ένας που εδώ μέσα κοροϊδεύει και κάθε ένας που εδώ μέσα παριστάνει άλλα από τα πραγματικά θα έρχεται αντιμέτωπος με την πραγματικότητα.
Κλείνω, βέβαια, αναφερόμενη στο βούλευμα παραπομπής Τριαντόπουλου, Αγοραστού, Χαρακόπουλου, του αδερφού του Γραμματέα της Κοινοβουλευτικής Ομάδας της Νέας Δημοκρατίας και Παπαγεωργίου, του Γενικού Γραμματέα Πολιτικής Προστασίας για το μπάζωμα, για το μπάζωμα για το οποίο εκδόθηκαν πιστοποιητικά και έγγραφα και έγιναν εκταμιεύσεις με συμβολή του Υπουργείου Ανάπτυξης, στο οποίο στρογγυλοκάθεται τώρα ο κ. Θεοδωρικάκος, επί των ημερών του προκατόχου του, του Γεωργιάδη που εγκαινιάζει κλινικές και longevity εγκαταστάσεις, αλλά θίγεται ο κ. Θεοδωρικάκος, όταν λέμε ότι σκοπός αυτού του νομοσχεδίου δεν είναι τίποτε άλλο από τις μπίζνες που κάποιοι θέλουν να κατευθύνουν επ’ ωφελεία της τσέπης τους.
Η Πλεύση Ελευθερίας ήταν και θα είναι απέναντι σε αυτόν τον ακραίο καιροσκοπισμό και την ακατάσχετη κερδοσκοπία, είμαστε με την κοινωνία και με τη δημοκρατία.
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ την Πρόεδρο της Πλεύσης Ελευθερίας.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Βασίλειος Βιλιάρδος): Θέλετε παρέμβαση; Η τελευταία σας είναι, να ξέρετε.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ναι, παρέμβαση, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ορίστε, έχετε τον λόγο.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Πρώτον, η κυρία Πρόεδρος του κόμματος Πλεύση Ελευθερίας θα πρέπει να ζητήσει συγγνώμη για τους ακραίους, άθλιους και ψευδείς χαρακτηρισμούς τους οποίους επεφύλαξε για τρεις συναδέλφους μου στην παράταξή μας, στη Νέα Δημοκρατία, τον κ. Βορίδη, τον κ. Γεωργιάδη και τον κ. Πλεύρη. Είναι και οι τρεις δημοκρατικά εκλεγμένοι…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δημοκράτες και αθώοι, ναι! 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Είναι και οι τρεις δημοκρατικά εκλεγμένοι Βουλευτές.
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, μιλούσατε τόση ώρα, δεν σας διέκοψε κανείς.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Είναι και οι τρεις δημοκρατικά εκλεγμένοι Βουλευτές από τον ελληνικό λαό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και ο Χίτλερ εξελέγη!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Εσείς, κυρία Κωνσταντοπούλου, θα πρέπει να σταματήσετε τους γκεμπελισμούς και το δόγμα «Πες, πες, κάτι θα μείνει», κάτι θα μείνει για τους συναδέλφους του ΠΑΣΟΚ, κάτι θα μείνει για τους συναδέλφους της Νέας Δημοκρατίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δικό σας είναι αυτό!
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, μην το κάνετε αυτό το πράγμα! Δεν είναι κατάσταση αυτή! Δεν γίνεται αυτό!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Όποιος δεν είναι στη σωστή θέση στον φαντασιακό κόσμο της κ. Κωνσταντοπούλου, η οποία είναι προφανές ότι μάλλον στην πραγματικότητα κάνει μια άλλη καριέρα, στον δικό της φαντασιακό κόσμο είναι ο εθνικός εισαγγελέας και ο εθνικός δικαστής, δεν έχει και πολλή σχέση με τη δημοκρατία, με τον διάλογο, με τα πραγματικά γεγονότα, με τον ορθολογικό κόσμο…
ΑΛΕΞΑΝΔΡΟΣ ΚΑΖΑΜΙΑΣ: Με τη δικαιοσύνη έχει!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Με τη δικαιοσύνη, αλλά η δικαιοσύνη, κυρίες και κύριοι, δεν είναι κατά το δοκούν, δεν είναι όταν ελέγχονται για άρση ασυλίας στελέχη της Νέας Δημοκρατίας. Είναι ένοχοι, γιατί είναι Νέα Δημοκρατία, ενώ όταν συμβαίνει για εκείνη, είναι πολιτική σκοπιμότητα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, είναι αθώοι, κύριε Θεοδωρικάκο! Είναι αθώοι!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Είναι πολιτική σκοπιμότητα. Αυτό κάνετε.
ΠΡΟΕΔΡΕΥΩΝ (Βασίλειος Βιλιάρδος): Γιατί το κάνετε αυτό;
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ξέρετε, αντιστρέφετε την πραγματικότητα.
Επειδή, λοιπόν, δεν θέλω να χάσω καθόλου χρόνο άλλο μαζί σας, πρώτον, οφείλετε να ζητήσετε συγγνώμη από την παράταξή μας και από τα συγκεκριμένα στελέχη για τους τρισάθλιους χαρακτηρισμούς που χρησιμοποιήσατε, οι οποίοι είναι ντροπιαστικοί, όταν γίνονται μάλιστα μέσα στο δημοκρατικό εθνικό Κοινοβούλιο της πατρίδας.
Και κανένα απολύτως μάθημα σε όλη αυτή την παράταξη, την οποία ανεξάρτητα από το πότε καθένας έχει βρεθεί σε αυτήν και μέσα από ποιον δρόμο, μέσα από ποιες συνθήκες θα πρέπει να σέβεστε, γιατί συνδέεται με την επαναφορά της δημοκρατίας, για αυτήν, για την οποία πράγματι αγωνίστηκε ο πατέρας σας, αλλά τα δικά του αγωνιστικά ένσημα εκείνης της εποχής μην τα μεταλλάσσετε σε ένα άρρωστο παρακράτος που εκπροσωπείτε σήμερα με τους γκεμπελισμούς σας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήθελα τον λόγο, κύριε Πρόεδρε, επί προσωπικού.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Και δεύτερον, ειλικρινά, κυρία Πρόεδρε, αν κάποια μέρα συναντήσετε τον γιο μου, θα του ζητήσετε συγγνώμη, γιατί θα καταλάβετε ότι δεν έχει ίχνος σχέσης με όσα ψέματα και συκοφαντικά διατυπώσατε σήμερα, για τα οποία έχω και εγώ προσφύγει στη δικαιοσύνη και ο γιος μου έχει προσφύγει στη δικαιοσύνη και ο τότε Αρχηγός της Αστυνομίας έχει προσφύγει στη δικαιοσύνη και να περιμένετε, γιατί η δικαιοσύνη έχει τις δικές της λειτουργίες. Είτε μας αρέσουν είτε δεν μας αρέσουν, οφείλουμε όλοι να τις σεβόμαστε, αλλά δεν θα επιβάλλετε εσείς αποφάσεις στην ελληνική δικαιοσύνη.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήθελα τον λόγο, κύριε Πρόεδρε, επί προσωπικού.
ΠΡΟΕΔΡΕΥΩΝ (Βασίλειος Βιλιάρδος): Ποιο είναι; Εξηγήστε μας τι είναι το προσωπικό. Αυτά που είπατε εσείς ήταν πολύ περισσότερα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι εννοείτε;
ΠΡΟΕΔΡΕΥΩΝ (Βασίλειος Βιλιάρδος): Επί προσωπικού εννοώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επί προσωπικού για τις ύβρεις που διατυπώθηκαν από τον κ. Θεοδωρικάκο για το πρόσωπό μου.
ΠΡΟΕΔΡΕΥΩΝ (Βασίλειος Βιλιάρδος): Έχετε ένα λεπτό, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ.
Κύριε Θεοδωρικάκο, δεν πρέπει πραγματικά να είστε σοβαρός, προτείνοντάς μου να ζητήσω συγγνώμη από τον τσεκουροφόρο εντεταλμένο και εντολοδόχο του δικτάτορα Παπαδόπουλου, τον Βορίδη, αυτόν λέτε, αυτόν θέλετε να εγκαταστήσετε εδώ μέσα σαν κάποιο εκπρόσωπο της δημοκρατίας. Ο Βορίδης με τον οποίο συγκυβερνάτε και τον οποίο καλύψατε για το σκάνδαλο του ΟΠΕΚΕΠΕ και τον οποίο εγκαταστήσατε στη Βουλή σαν Πρόεδρο της Επιτροπής Αναθεώρησης του Συντάγματος -και κάποιοι το δέχθηκαν, η Πλεύση Ελευθερίας όχι- ο Βορίδης είναι ο Κασιδιάρης της εποχής του και εσείς υποψιάζομαι ότι το ξέρετε αυτό. Δεν μπορεί να μη γνωρίζετε ότι πήγε στις Φυλακές Κορυδαλλού να πάρει εντολή και χρίσμα από τον Παπαδόπουλο με την παρουσία της Δέσποινας, της συζύγου Παπαδόπουλου, επί Μεταπολίτευσης για να γίνει επικεφαλής της ΕΠΕΝ. Δεν μπορεί να μη γνωρίζετε τις ναζιστικές επιθέσεις και τις φασιστικές επιθέσεις Βορίδη με τσεκούρια, αιματηρές επιθέσεις σε φοιτητές, για τις οποίες τον διέγραψε το διοικητικό συμβούλιο των φοιτητών Νομικής. Δεν μπορεί να μη γνωρίζετε ότι ο Γεωργιάδης έχει διατυπώσει κατ’ επανάληψη θεωρίες αρνήσεως του Ολοκαυτώματος ούτε μπορεί να μη γνωρίζετε ποιοι είναι αυτοί που αναφέρατε, Βορίδης, Γεωργιάδης, Πλεύρης, εκπρόσωποι εδώ μέσα των χουντικών αντιλήψεων, του αντισημιτισμού, της άρνησης του Ολοκαυτώματος, της άρνησης των νεκρών του Πολυτεχνείου. Δεν τα γνωρίζετε αυτά;
Συγγνώμη να ζητήσετε εσείς από την ελληνική κοινωνία που φέρατε τα σταγονίδια εδώ μέσα και προσπαθείτε να τα ενδύσετε τον μανδύα της Δημοκρατίας!
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Καλείται στο Βήμα η κ. Ευαγγελία Λιακούλη, Βουλευτής του ΠΑΣΟΚ. Θα ακολουθήσουν ο κ. Καραθανασόπουλος, ο κ. Σαράκης και μετά ο κ. Ξανθόπουλος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχει ζητήσει τον λόγο η κ. Κεφαλά, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Παρέμβαση ή ομιλία;
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ομιλία.
ΠΡΟΕΔΡΕΥΩΝ (Βασίλειος Βιλιάρδος): Μετά τον κ. Ξανθόπουλο θα μιλήσει ένας Βουλευτής και μετά εσείς.
Ορίστε, κυρία Λιακούλη, έχετε τον λόγο.
ΕΥΑΓΓΕΛΙΑ ΛΙΑΚΟΥΛΗ: Ευχαριστώ, κύριε Πρόεδρε.
Κυρίες και κύριοι συνάδελφοι, να εκφράσω τα συλλυπητήριά μου προσωπικά στην οικογένεια του κτηνοτρόφου που είναι η μεγάλη απώλεια της Κρήτης μετά την θεομηνία, μια απώλεια ενός ανθρώπου που έρχεται να προστεθεί στους 17 ανθρώπους που χάσαμε στη Θεσσαλία και που θρηνούμε ακόμη από τον «Ντάνιελ» και τον «Ελίας» που είναι σε ώρα μηδέν, καθώς τίποτα από τότε -μα τίποτα, όμως, απολύτως- δεν κάνατε για να αλλάξετε το τοπίο σε μια αθωράκιστη χώρα, σε μια αθωράκιστη περιφέρεια με την πρώτη νεροποντή. Ακούγαμε χθες τα δελτία καιρού και δεν πιστεύαμε ότι σήμερα τόσο εύκολα τόσο γρήγορα θα είχαμε πάλι μια απώλεια και ενώ έχουμε ήδη κάνει το πείραμα του πώς πάει το πράγμα αυτό. 
Άρα δεν μιλάμε, συναδέλφισσες και συνάδελφοι, για κλιματική κατάρρευση πλέον, μιλάμε για ολική κλιματική κατάρρευση παντού στην επικράτεια. Δεν είναι τοπικό το θέμα, δεν αφορά μία Περιφέρεια. Και εκεί βεβαίως βρεθήκατε και πάλι κατώτεροι των περιστάσεων. Τι κι αν ειδοποιείστε, τι κι αν γνωρίζετε εικοσιτετράωρα πριν ότι θα έρθει η θεομηνία, δεν μπορείτε να κάνετε τίποτα. Αυτό είναι το συμπέρασμα και της σημερινής τραγωδίας και της απώλειας αυτού του ανθρώπου.
Πριν μπω στο θέμα, κύριε Υπουργέ, θέλω να ρωτήσω και είναι ρητορικό το ερώτημα, αλλά ίσως κάποια στιγμή σε μια τοποθέτηση κάποιου παράγοντα της παράταξής σας απαντήσατε, μια που σήμερα από το πρωί και στη συνέχεια της χθεσινής ημέρας έχουμε το fake news της Νέας Δημοκρατίας να χτυπάει ταβάνι! Και εξηγούμαι: Το μεγαλύτερο ψέμα που μας είπε η Νέα Δημοκρατία τα τελευταία εικοσιτετράωρα είναι ότι για τον ειδικό φόρο κατανάλωσης και για τη μείωσή του θα πρέπει να υπάρξει κοινή απόφαση των χωρών της Ευρωπαϊκής Ένωσης και ότι θα πρέπει να πάρουμε την άδεια της κ. φον ντερ Λάιεν. 
Ρωτάω ευθέως: Είναι αυτό αλήθεια ή είναι ψέμα; Απαντήστε καθαρά. Μας ρωτάνε οι δημοσιογράφοι των εφημερίδων, των sites, των τηλεοράσεων και των ραδιοφώνων, λέγοντας ότι παρελαύνουν υπουργοί της Κυβέρνησης και λένε ότι «πολύ ευχαρίστως θα το κάναμε αν μπορούσαμε, αλλά δεν μπορούμε». Δηλαδή, με απλά λόγια, δουλεύετε ψιλό γαζί τον ελληνικό λαό διότι γνωρίζετε και εσείς ότι το 2003, από τότε υπάρχει κοινοτική Οδηγία που δεν άλλαξε ποτέ στον πυρήνα της και στον κορμό της, η Οδηγία 96 που επιτρέπει σε κάθε κράτος μέλος να μειώσει τον ειδικό φόρο κατανάλωσης στο ποσό των 0,359 λεπτά το λίτρο. Ναι ή όχι; Βγείτε και απαντήστε ευθέως! Λέτε ψέματα καθημερινά στον ελληνικό λαό. 
Στη χώρα μας ο ειδικός φόρος κατανάλωσης είναι 70 λεπτά flat και πάνω σε αυτό έχουμε 24% ΦΠΑ που επηρεάζει βεβαίως και προσαυξάνει τον ειδικό φόρο κατανάλωσης. Την ίδια στιγμή το 20% του μισθού του Έλληνα πάμε στα καύσιμα. Άκουσα κάποιους από εσάς της Κυβερνήσεως να ψελλίζουν ότι είμαστε έτσι κι αλλιώς τρίτη στη λίστα των ακριβότερων χωρών στα καύσιμα. Είμαστε τρίτοι, αλλά δεν πάτε στη διπλανή στήλη να δείτε ότι είμαστε κανονικά πρώτοι διότι ο πρώτος και ο δεύτερος έχουν τετραπλάσιους μισθούς απ’ ό,τι έχουμε εμείς στη χώρα μας.
Σταματήστε πια να εμπαίζετε τις Ελληνίδες και τους Έλληνες! Πείτε τους την αλήθεια! Πείτε τους ότι δεν θέλετε να προβείτε σε καμία αλλαγή και έτσι θα είστε έντιμοι και δεν θα απορρίπτετε την τροπολογία που κατέθεσε σήμερα το ΠΑΣΟΚ -και τοποθετούμαι επ’ αυτής- για τη δημιουργία μόνιμου μηχανισμού προσαρμογής του ειδικού φόρου κατανάλωσης στη βενζίνη και στο πετρέλαιο κίνησης όταν η διεθνής τιμή του πετρελαίου υπερβαίνει την τιμή που έχει ληφθεί υπόψη στον επίσημο δημοσιονομικό σχεδιασμό της χώρας. Μην λέτε «δεν γίνεται», πείτε «δεν θέλουμε»! Το έντιμο είναι να πείτε «δεν θέλουμε και γι’ αυτό απορρίπτουμε την τροπολογία του ΠΑΣΟΚ». 
Το δεύτερο αφορά στη δεύτερη τροπολογία. Κύριε Υπουργέ, κύριοι της Κυβέρνησης, τις τελευταίες δηλώσεις του Πρύτανη της Πάτρας τις ακούσατε; Τι είπε ο Πρύτανης της Πάτρας; Ήταν σοκαριστικός, έτσι; Είπε ότι περίπου τετρακόσιοι φοιτητές δεν εγγράφονται στο Πανεπιστήμιο διότι δεν έχουν σπίτι να μείνουν! Όχι ότι  δεν υπάρχει διαθέσιμο, γιατί τα διαθέσιμα είναι της τάξης των 500 έως 700 ευρώ και τα παιδιά σε υψηλής ζήτησης Σχολές παρακαλώ, όπως είναι η ιατρική, όπως είναι μηχανολόγοι κλπ. δεν μπορούν να φοιτήσουν στη Σχολή διότι δεν μπορούν να πληρώσουν το ενοίκιο. Στεγαστική κρίση στο αποκορύφωμα. 
Την ίδια ώρα στον ελληνικό λαό έχει κυριαρχήσει ότι δεν υπάρχει άλλη λύση για τη στεγαστική κρίση. Όμως, να μείνω στην Πάτρα μια που είχαμε αυτές τις δηλώσεις και να θυμίσω ότι έχουμε περίπου 32.000 κλειστά σπίτια και από αυτά τα σπίτια τα 11.800 είναι περίπου 50 τετραγωνικά, δηλαδή ό,τι πρέπει για φοιτητές. Τι κάνατε για αυτό; Δεν κάνατε κάτι για αυτό! 
Γι’ αυτό και εμείς καταθέσαμε τις τροπολογίες για να καταδείξουμε ότι υπάρχει λύση, ότι υπάρχει άλλος δρόμος τον οποίο εσείς πεισματικά αρνείστε και δεν αρνείστε γιατί εμείς είμαστε εξυπνότεροι από εσάς και εσείς είστε χαζοί. Δεν  είστε κουτοί, ξέρετε πολύ καλά ποιος είναι ο δρόμος και ποια είναι η επιλογή, αλλά δεν θέλετε συνειδητά να ακολουθήσετε τη συγκεκριμένη οδό που είναι για τους πολλούς, που είναι για μια Ελλάδα που να τους χωράει όλους, που είναι για μια ζωή με αξιοπρέπεια όχι μέχρι τις 15 του μήνα αλλά μέχρι τα τέλη του μήνα! Αυτή είναι η μεγάλη μας διαφορά. 
Και μια κουβέντα να πω για το ενιαίο πλαίσιο για τις άμεσες ξένες επενδύσεις. Μας ακούει ο κόσμος. Λέτε ότι κωδικοποιείτε πια το σχέδιό σας, θέλετε να κάνετε κάτι διαφορετικό, θέλετε να δώσετε τη δυνατότητα, τις ευκαιρίες. Σε ποιους, σε ποιους; Από 10 εκατομμύρια μέχρι 50 εκατομμύρια! Στους μικρούς και μεσαίους τι ακριβώς κάνετε, τι δίνετε; 
Το περιφερειακό σχέδιο, αν αυτό είναι το εθνικό σας σχέδιο ανάπτυξης, ποιο είναι; Και επιπλέον οι οκτώ τομείς που βάζετε μέσα στο νομοσχέδιό σας και αφορούν μόνο δύο ΚΑΔ; Κύριε Υπουργέ, αυτό εμένα προσωπικά με εντυπωσίασε πάρα πολύ. Πώς επεκτείνεται, πώς συνδέεται με το παραγωγικό μοντέλο, πώς αλλάζει πραγματικά την ανάπτυξη, πώς βάζει στο τραπέζι τα καινούργια δεδομένα στα οποία η χώρα μας πρέπει να γίνει πρώτιστα ανταγωνιστική; 
Έχω ακούσει τα τσιτάτα, τις δηλώσεις του κυρίου Πρωθυπουργού και κάποιων υπουργών και μου έκανε εντύπωση ότι περισσότερο από εσάς μιλάει ο κ. Γεωργιάδης για το αναπτυξιακό μοντέλο και την ανάπτυξη. «Ρεκόρ στο ρεκόρ» λέει «και τα κάναμε θαυμάσια όλα και είναι φοβερά και τρομερά». 
Η Ελλάδα δεν έχει μπει ακόμη στην δεκαπεντάδα και αυτό ήταν το στοίχημα το δικό σας σε ό,τι αφορά το ανταγωνιστικό πλαίσιο και σε ό,τι αφορά την αναπτυξιακή της επιτυχία, αν θυμάμαι καλά, από το καλοκαίρι του 2021. Από τότε πέρασαν πέντε χρόνια! Λοιπόν, θα πρέπει κάποιος να μας πει στην πορεία αυτών των χρόνων τι έχετε πετύχει και θα πρέπει ακόμη να μας πει ποιους αφορά και θα πρέπει να μας πει ακόμα πώς συνδέεται με την παραγωγή και θα πρέπει ακόμη να μας πει πού οδηγεί τη χώρα.
Δυστυχώς, με τα παρόντα δεδομένα η χώρα δεν οδηγείται εκεί που θέλουμε εμείς, αλλά εκεί που θέλετε εσείς στην παρακμή!
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λιακούλη.
Καλείται στο Βήμα ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδος.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε.
Ο κύριος Υπουργός στην ομιλία του επανέφερε το κυβερνητικό αφήγημα. Ποιο είναι αυτό; Ότι πλέον δεν θα επιτρέψει η Κυβέρνηση να ξαναγυρίσουμε σε παλιές εποχές, σε εποχές χρεοκοπίας. Βεβαίως, σε αυτό το αφήγημα συνοδοιπόρους έχει και τα υπόλοιπα κόμματα -το ΠΑΣΟΚ, το κόμμα του Τσίπρα και άλλα- που μιλάνε για την ανάγκη κοστολόγησης των μέτρων. 
Αλήθεια, κύριε Υπουργέ, για την χρεοκοπία ευθύνεται ο λαός; Είχαμε μια καπιταλιστική κρίση που εξαιτίας αυτής της καπιταλιστικής κρίσης εξαπλώθηκε μια ολομέτωπη επίθεση στο βιοτικό επίπεδο των εργαζομένων, των αυτοαπασχολούμενων, των βιοπαλαιστών αγροτοκτηνοτρόφων και των συνταξιούχων, στα δικαιώματά τους και ακόμη και στην ίδια τη ζωή τους.

Και γιατί το χρησιμοποιείτε αυτό το επιχείρημα; Μα, το χρησιμοποιείτε ως μπαμπούλα στη λογική του ότι σήμερα δεν έχουμε δυνατότητες να ικανοποιήσουμε τις λαϊκές ανάγκες, ενώ ταυτόχρονα, την ίδια στιγμή, η Κυβέρνηση έχει δυνατότητες, κάτω βεβαίως και από τις κατευθύνσεις της Ευρωπαϊκής Ένωσης, να χρηματοδοτεί τους επιχειρηματικούς ομίλους για τα σχέδιά τους, να προχωρά σε τεράστια εξοπλιστικά προγράμματα που δεν σχετίζονται με την άμυνα της χώρας μας, αλλά με τους ιμπεριαλιστικούς σχεδιασμούς και βεβαίως να προετοιμάζεται για την ακόμα βαθύτερη πολεμική εμπλοκή. 
Και έχετε το θράσος να λέτε στον λαό να μην διεκδικεί και να αποδεχτεί ταυτόχρονα τη βαθύτερη εμπλοκή της χώρας μας, αλλά και την κουλτούρα των φερέτρων, μία κουλτούρα που επί της ουσίας οδηγεί στο να υποταχθεί η εργατική τάξη και ο λαός στους ιμπεριαλιστικούς ανταγωνισμούς που τσακώνονται για το μοίρασμα και ξαναμοίρασμα των αγορών και των εχόντων των πλουτοπαραγωγικών πηγών και ταυτόχρονα μπει κάτω από ξένη σημαία, τη σημαία δηλαδή των επιχειρηματικών ομίλων της χώρας μας, οι οποίοι διεκδικούν μερίδιο από το πλιάτσικο σε βάρος των λαών της περιοχής για να αυγατίσουν το ποσοστό της κερδοφορίας τους. Τι ωραία! Τι ωραία που έχετε τακτοποιήσει τα πράγματα! 
Όμως, λογαριάζετε χωρίς τον ξενοδόχο, λογαριάζετε χωρίς την οργανωμένη πάλη της εργατικής τάξης και των πλατιών λαϊκών στρωμάτων που δίνουν καθημερινά απαντήσεις σε αυτή την πολιτική. Διότι μέχρι τώρα αυτή την εμπλοκή την πληρώνει πανάκριβα ο λαός μας και θα την πληρώσει ακόμη πιο ακριβά και με το ίδιο του το αίμα το επόμενο διάστημα. Δεν πρόκειται, δηλαδή, να αποδεχθεί να γίνει κρέας για τα κανόνια σας. Και αυτό το λέμε, γιατί βεβαίως η ακρίβεια εκτοξεύεται στην ενέργεια, στα καύσιμα, στα τρόφιμα, ενώ ο λαός μας θα πληρώσει τα τεράστια εξοπλιστικά προγράμματα. Και όλα αυτά τα ζητήματα αναδεικνύουν το κυρίαρχο ζήτημα που είναι ότι εδώ συγκρούονται δύο Ελλάδες: η Ελλάδα της εργατικής τάξης, των πλατιών λαϊκών στρωμάτων και η Ελλάδα της άρχουσας τάξης, του κεφαλαίου, της αστικής τάξης. 
Και αυτό το λέμε, γιατί ακριβώς γίνεται μια ψευδεπίγραφη αντιπαράθεση, την οποία παρακολουθήσαμε και σήμερα, ιδιαίτερα ανάμεσα στο ΠΑΣΟΚ και την Κυβέρνηση. Τι λέει το ΠΑΣΟΚ; Σημαία μας, λέει, οι εκατόν είκοσι δόσεις. Σοβαρά, ρε παιδιά; Οι εκατόν είκοσι δόσεις θα σώσουν τα υπερχρεωμένα νοικοκυριά; Πλάκα κάνετε; Μας δουλεύετε ότι οι εκατόν είκοσι δόσεις θα τα σώσουν, ενώ δεν λέτε κουβέντα για τους λόγους για τους οποίους είναι υπερχρεωμένα αυτά τα νοικοκυριά στην εφορία, στα ασφαλιστικά ταμεία και τις τράπεζες; Διότι ως κυβερνήσεις ΠΑΣΟΚ, Νέα Δημοκρατία, Τσίπρας τους τσακίσατε. Τους τσακίσατε και με την επίθεση στο βιοτικό τους επίπεδο και με τη φοροεπιδρομή και με την ασφαλιστική επιδρομή του νόμου Κατρούγκαλου. Και τώρα λέτε «να σε κάψω Γιάννη, να σε αλείψω λάδι»! Να είναι, δηλαδή, όμηροι για δέκα χρόνια και μάλιστα έντοκα στην εφορία και τα ασφαλιστικά ταμεία, στο εχθρικό αστικό κράτος. 
Και γιατί αυτές οι εκατόν είκοσι που έχουν εφαρμοστεί ξανά στο παρελθόν δεν πέτυχαν; Διότι ο κόσμος δεν μπορεί πληρώσει τα τρέχοντα, τα καθημερινά και θα μπορέσει να πληρώσει και τα χρέη του; Πλάκα κάνετε; Αυτό, λοιπόν, είναι το ζήτημα. Ότι επί της ουσίας αυτό που θέλετε είναι να δουλεύει ο λαός μια ζωή για τους επιχειρηματικούς ομίλους και για το εχθρικό κράτος και όχι για να ικανοποιήσει τις δικές του ανάγκες.
Το ίδιο πράγμα έχει να κάνει και με την άλλη τροπολογία για την ενέργεια που έφερε το ΠΑΣΟΚ. Αλήθεια, δεν έχει ευθύνη το ΠΑΣΟΚ, ο ΣΥΡΙΖΑ, ο Τσίπρας, η Νέα Δημοκρατία γι’ αυτό το πρόβλημα της ενέργειας; Ποιο ήταν αυτό το ζήτημα; Δεν εφάρμοσαν όλοι τις ευρωπαϊκές κατευθύνσεις για απελευθέρωση της αγοράς ενέργειας για την πράσινη μετάβαση; Δεν εφάρμοσαν όλοι τις εντολές των αρπακτικών της πράσινης ενέργειας; Δεν επιβάλανε την κατάργηση του λιγνίτη και την αντικατάστασή του με ένα ακριβό εισαγόμενο ενεργειακό μείγμα, το φυσικό αέριο και τώρα το υγροποιημένο, το αμερικανικό, το LNG, αυξάνοντας την ενεργειακή εξάρτηση; Δεν προχώρησαν στο χρηματιστήριο ενέργειας και στα τέλη ρύπων; Αυτό δεν διαμόρφωσε ένα πανάκριβο μείγμα που τώρα λόγω της πολεμικής εμπλοκής γίνεται ακόμη πιο ακριβό; 
ΠΑΥΛΟΣ ΓΕΡΟΥΛΑΝΟΣ: Μα, τα είπαμε!
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Και τι λέει το ΠΑΣΟΚ; Να μειώσουμε, λέει, περιοδικά τον ειδικό φόρο κατανάλωσης. Και όταν είναι πανάκριβο το πετρέλαιο, λένε «δεν πειράζει, ας μειωθεί προσωρινά, γιατί δεν έχει και δημοσιονομικό κόστος». Σοβαρά μιλάτε; Σοβαρά μιλάτε; Και δεν λέτε κουβέντα για την πολεμική εμπλοκή, δεν λέτε κουβέντα για τα κέρδη των διυλιστηρίων και των επιχειρηματικών ομίλων, δεν λέτε κουβέντα για συγκεκριμένα μέτρα με τα οποία θα μπορέσει να ανακουφιστεί ο ελληνικός λαός; 
ΠΑΥΛΟΣ ΓΕΡΟΥΛΑΝΟΣ: Μα, τα έχουμε πει. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Από αυτή την άποψη, λοιπόν, ποιος είναι ο στόχος; Είναι η πρόταση του ΚΚΕ, η σύγκρουση δηλαδή με αυτή την πολιτική, η σύγκρουση με τους υπεύθυνους. Δεν γίνεται να ανακουφιστεί ο λαός χωρίς να συγκρουστείς με αυτά τα συμφέροντα. Πρέπει να χάσει το κεφάλαιο για να κερδίσει ο λαός. 
Από αυτήν την άποψη, λοιπόν, οι προτάσεις μας είναι πολύ συγκεκριμένες και αφορούν την κατάργηση του ειδικού φόρου κατανάλωσης και του ΦΠΑ και όχι την προσωρινή ανακούφιση, ακόμα κι αν παραμένουν οι τιμές στα ύψη με τη δικαιολογία του να μην αμφισβητήσουμε την κερδοφορία, να μην αμφισβητήσουμε την εμπλοκή. Επίσης, οι προτάσεις μας αφορούν το πλαφόν στα κέρδη των επιχειρηματικών και ενεργειακών ομίλων και των διυλιστηρίων και πλαφόν στις τιμές. Είναι στόχοι που μπορούν να γίνουν πράξη, όπως και το πάγωμα των κυρώσεων προς τη Ρωσία. Και γι’ αυτά τα πράγματα δεν λέτε πραγματικά κουβέντα, γιατί αμφισβητούν τον πυρήνα της κυρίαρχης πολιτικής και θέλετε τον λαό να παραμένει σε αυτά τα επίπεδα που λέει η Ευρωπαϊκή Ένωση. Ποια είναι αυτά; Δεν πειράζει και να κρυώσει, δεν πειράζει που δεν μπορεί να ζεστάνει το σπίτι του, σε πόλεμο είμαστε. Σοβαρά μιλάτε τώρα τον 21ο αιώνα;
Γι’ αυτόν ακριβώς τον λόγο και η διαπάλη που κάνετε εδώ για τα διάφορα μείγματα και τα αναπτυξιακά μοντέλα είναι μια διαπάλη περί όνου σκιάς. Διότι ξέρετε και ξέρουμε πολύ καλά ότι στον καπιταλισμό η ανάπτυξη είναι ταξική, είναι σε βάρος των εργαζομένων και προς όφελος του κεφαλαίου, κάτι που θέλετε να συγκαλύψετε. Είναι μια άδικη ανάπτυξη που γεννά ακόμη μεγαλύτερη εξαθλίωση για τον λαό. Γι’ αυτό ακριβώς τον λόγο τα λαϊκά στρώματα πρέπει να βάλουν στο επίκεντρο της πάλης τους το κέρδος και να το ποινικοποιήσουν, για να μπορέσουν ακριβώς και να αντισταθούν στη λαίλαπα που έρχεται, αλλά ταυτόχρονα να ανοίξουν και τον δρόμο για την ελπιδοφόρα προοπτική που είναι μόνο ο σοσιαλισμός και κανένας εξανθρωπισμένος καπιταλισμός. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καραθανασόπουλε. 
Πριν συνεχίσουμε, θα ήθελα να κάνω μία ανακοίνωση. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα εφτά μέλη από την Ένωση Αποστράτων Αξιωματικών Πολεμικής Αεροπορίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Καλείται τώρα στο Βήμα ο ανεξάρτητος Βουλευτής κ. Παύλος Σαράκης και θα ακολουθήσει ο κ. Ξανθόπουλος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Και μετά, κύριε Πρόεδρε;
ΠΡΟΕΔΡΕΥΩΝ (Βασίλειος Βιλιάρδος): Ο κ. Φλώρος και η κ. Κεφαλά. 
ΠΑΥΛΟΣ ΣΑΡΑΚΗΣ: Κύριε Υπουργέ, κυρίες και κύριοι συνάδελφοι, να ξεκαθαρίσουμε κάτι από την αρχή: δεν είμαι απέναντι στις ξένες επενδύσεις. Η Ελλάδα χρειάζεται τις επενδύσεις, χρειάζεται κεφάλαια, χρειάζεται παραγωγή, χρειάζεται τεχνολογία και καινοτομία, χρειάζεται θέσεις εργασίας. Το ερώτημα, όμως, που αγωνιώ να θέσω είναι άλλο: Τι είδος επενδύσεων θέλουμε; Με ποιους όρους και ποιος πληρώνει τελικά το κόστος των επενδύσεων; Διότι αυτό ακριβώς είναι κάτι που δεν απαντά το παρόν νομοσχέδιο. 
Η Κυβέρνηση λέει να φέρουμε ξένα κεφάλαια στην Ελλάδα. Συμφωνούμε. Ας δούμε, όμως, τι προσφέρει η Κυβέρνηση για να τα φέρει. Προσφέρει φορολογική απαλλαγή, ταχεία αδειοδότηση, χρηματοδοτικές διευκολύνσεις, εγγυήσεις δανείων, διευκολύνσεις για άδειες διαμονής και κυρίως οικονομική ενίσχυση που μπορεί να φτάσει μέχρι τα 20 εκατομμύρια ευρώ για ένα επενδυτικό σχέδιο, 20 εκατομμύρια δημόσιο χρήμα, δημόσιο κόστος, χρήματα του Έλληνα φορολογούμενου. 
Και εδώ, λοιπόν, είναι που αρχίζουν οι προβληματισμοί του απλού Έλληνα πολίτη. Ο Έλληνας εργαζόμενος πληρώνει φόρο, ο μικρός επαγγελματίας πληρώνει φόρο, ο μικρομεσαίος επιχειρηματίας πληρώνει φόρο και πολλές φορές είναι αυτός που παλεύει να κρατήσει την επιχείρησή του όρθια σε ένα πληθωριστικό οικονομικό περιβάλλον, ενώ την ίδια ώρα έρχεται η Κυβέρνηση και λέει στον ξένο μεγαλοεπενδυτή «έλα στην Ελλάδα και θα σου δώσω ειδικό προνομιακό φορολογικό καθεστώς». 
Ε, λοιπόν, δικαιούμαστε να ρωτήσουμε το εξής: Γιατί; Το Σύνταγμά μας δεν κατοχυρώνει την ισονομία; Γιατί ο Έλληνας επιχειρηματίας να μην έχει την ίδια ταχύτητα στις αδειοδοτήσεις; Γιατί να μην έχει την ίδια πρόσβαση σε χρηματοδότηση; Γιατί να μην έχει τα αντίστοιχα κίνητρα, όταν επενδύει, προσλαμβάνει εργαζόμενους και παράγει; Γιατί το εισόδημα του Έλληνα εργαζόμενου, του μικρομεσαίου, του επιχειρηματία υπερφορολογείται είτε με τους άμεσους είτε με τους έμμεσους φόρους;

Πόσο ακόμη μπορεί να πληρώνει ο Έλληνας πολίτης για να έχει η Κυβέρνηση τη δυνατότητα να προσφέρει φορολογικά κίνητρα σε ξένες επενδύσεις δεκάδων εκατομμυρίων; Και προσέξτε. Δεν λέω να μην έρθουν ξένες επενδύσεις. Λέω κάτι πολύ διαφορετικό. Να έρθουν, αλλά να ξέρουμε τι είδος επενδύσεων θα γίνουν. Γιατί κάθε φορολογική απαλλαγή έχει ένα κόστος κι όταν το κράτος απαλλάσσει έναν επενδυτή από φόρους, αυτά τα χρήματα είναι χρήματα υπαρκτά. Κάποιος θα τα πληρώσει. Ποιος; Ο Έλληνας φορολογούμενος πολίτης. Αυτός θα τα πληρώσει. 
Άρα, θέλω μια απλή απάντηση από την Κυβέρνηση. Πόσα ευρώ φορολογικής απαλλαγής αντιστοιχούν σε μία νέα θέση εργασίας; Πόσα ευρώ για 1 εκατομμύριο νέων εξαγωγών; Πόσα ευρώ για μια μονάδα αύξησης της παραγωγής; Πόσα για την τεχνολογία; Πόσα για την καινοτομία; Και ποιος ξέρει πόσο τελικά είναι ο λογαριασμός; 
Γιατί ανάπτυξη δεν είναι να λέμε ότι μπήκαν στη χώρα 50 εκατομμύρια ευρώ. Ανάπτυξη είναι να μπορούμε να πούμε ότι αυτά τα 50 εκατομμύρια δημιούργησαν παραγωγή, θέσεις εργασίας, εξαγωγές, τεχνολογία και εισόδημα. Αυτό είναι ανάπτυξη. Για να μην ξεχνιόμαστε. Ανάπτυξη δεν έφεραν τα προγράμματα της Golden Visa. Αντίθετα, έφεραν τη στεγαστική κρίση.
Υπάρχει ακόμα ένα κρίσιμο ερώτημα. Πόσες από αυτές τις επενδύσεις θα γίνονταν ούτως ή άλλως και τώρα θα εκμεταλλευτούν το νέο θεσμικό πλαίσιο; Γιατί αν μια επένδυση θα γινόταν έτσι κι αλλιώς, τότε τι ακριβώς κερδίζει το κράτος με τη φορολογική απαλλαγή; Αγοράζει νέα επένδυση ή απλώς χαρίζει φόρο σε μια επένδυση που θα γινόταν ούτως η άλλως; Και αυτό πρέπει να το απαντήσετε. 
Κυρίες και κύριοι συνάδελφοι, υπάρχει κι ένα δεύτερο ζήτημα. Το νομοσχέδιο δημιουργεί ένα ταχύ δρόμο, fast track, ταχεία αδειοδότηση, ταχεία διαδικασία και πολύ ορθά πράττει. Έχω, όμως, μια ερώτηση. Γιατί αυτός ο δρόμος να μην είναι ανοιχτός για όλους; Γιατί να χρειάζεται ο Έλληνας επιχειρηματίας να περάσει μέσα από ένα λαβύρινθο γραφειοκρατίας; Γιατί να μην μπορεί και αυτός να πάρει την άδεια γρήγορα; Αν μπορούμε να κάνουμε το κράτος γρήγορο για μια επένδυση 30 εκατομμυρίων, τότε, ναι, μπορούμε να κάνουμε το κράτος γρήγορο και για την ελληνική επιχείρηση των 50, των 100, των 200 χιλιάδων ευρώ. Δεν είναι τεχνικά αδύνατο. Είναι πολιτική επιλογή. Και πρέπει να είναι για όλους. Όχι μόνον για τους αλλογενείς, αλλά και για τους γηγενείς. 
Και κάτι ακόμη. Δεν αρκεί να ξέρουμε ότι ο επενδυτής έκανε αυτό που υποσχέθηκε. Πρέπει να ξέρουμε και αν άξιζε το κίνητρο που του δώσαμε. Αυτό είναι το κρίσιμο. Για κάθε επένδυση θέλουμε να γνωρίζουμε πόσα χρήματα έβαλε τελικά ο επενδυτής, πόσα έβαλε το ελληνικό Δημόσιο, πόσο φόρο δεν εισέπραξε το Δημόσιο, πόσες νέες θέσεις εργασίας δημιουργήθηκαν, πόσες από αυτές είναι πραγματικά νέες, πόσα προϊόντα παράγονται στην Ελλάδα, πόσα εξάγονται, πόσες ελληνικές επιχειρήσεις έγιναν προμηθευτές των επενδυτών, πόση τεχνογνωσία έμεινε εδώ. Αυτό είναι το ισοζύγιο που πρέπει να μας ενδιαφέρει. 
Βεβαίως, θέλουμε το ξένο κεφάλαιο. Θέλουμε, όμως, να ξέρουμε και ποιος βρίσκεται πίσω από το κεφάλαιο, ποιος είναι ο πραγματικός δικαιούχος, ποιο είναι το ιδιοκτησιακό σχήμα, πού τελικά καταλήγουν τα κέρδη των επενδύσεων. Υπάρχουν συνδεδεμένες εταιρείες στο εξωτερικό; Υπάρχουν συναλλαγές που μπορούν να μεταφέρουν τα κέρδη έξω από την Ελλάδα; Γιατί δεν θέλουμε να γίνει η πατρίδα μας απλά ένας κόμβος διέλευσης διεθνών κεφαλαίων. Θέλουμε η Ελλάδα να γίνει χώρα παραγωγής πλούτου. 
Εδώ είναι η μεγάλη διαφορά. Δεν είμαστε εναντίον του πλούτου. Είμαστε υπέρ της παραγωγής πλούτου. Υπάρχει, όμως, μια ουσιώδης διαφορά. Άλλο να έρχεται κεφάλαιο για να παράγει πλούτο στην Ελλάδα και άλλο να έρχεται κεφάλαιο επειδή η Ελλάδα προσφέρει χρηματοδότηση και φορολογική ασυλία στους επενδυτές. Το πρώτο είναι παραγωγική επένδυση. Το δεύτερο είναι προώθηση διεθνών οικονομικών συμφερόντων, προσφέροντας γη και ύδωρ στο ξένο κεφάλαιο. Αυτός είναι ένας δρόμος που οδηγεί στη φτωχοποίηση των Ελλήνων και στον ασύμμετρο πλουτισμό των ολιγαρχών του διεθνούς κεφαλαίου. 
Θέλουμε μια Ελλάδα η οποία δεν θα παραδοθεί άνευ όρων στο μεγάλο διεθνές κεφάλαιο. Θέλουμε επενδύσεις που να δημιουργούν εργοστάσια, βαριά βιομηχανία, όπως παραδείγματος χάρη αυτοκινητοβιομηχανίες, που δημιουργούν θέσεις εργασίας, που δημιουργούν τεχνολογία και καινοτομία, που δημιουργούν εξαγωγές, που δημιουργούν εισόδημα για το ελληνικό Δημόσιο, για την κοινωνία, που δημιουργούν ευκαιρίες για τα παιδιά μας.
 Θα κλείσω με κάτι απλό. Ο Έλληνας πολίτης δεν ζητάει προνόμια έναντι των ξένων. Ζητάει δικαιοσύνη, ισονομία. Δεν ζητάει να μη φορολογείται. Ζητάει να ξέρει ότι τα χρήματα που πληρώνει πιάνουν τόπο και υπηρετούν το δημόσιο συμφέρον. Δεν ζητάμε να κλείσουν οι πόρτες στους ξένους επενδυτές. Ζητάμε να ξέρει ότι όταν το κράτος δίνει ένα φορολογικό κίνητρο, παίρνει πίσω πολλαπλάσια αξία για την κοινωνία. 
Γι’ αυτό, λοιπόν, το ερώτημα δεν είναι αν θέλουμε ξένες επενδύσεις. Φυσικά και θέλουμε. Η ερώτηση είναι τι είδους επενδύσεις θέλουμε. Κι ακόμη περισσότερο, πόσο κοστίζει κάθε επένδυση στον Έλληνα φορολογούμενο και επιστρέφει σε αυτόν. Αυτόν τον λογαριασμό ζητάμε και αυτόν τον λογαριασμό δικαιούται να τον γνωρίζει κάθε Έλληνας πολίτης. 
Γιατί στο τέλος της ημέρας ανάπτυξη δεν είναι να γίνει πλουσιότερος ο επενδυτής. Ανάπτυξη είναι να γίνει πλουσιότερη η πατρίδα μας, η Ελλάδα, να γίνει πλουσιότερη κοινωνία, να γίνει καλύτερη η ζωή του Έλληνα πολίτη. Αυτό πρέπει να είναι το μέτρο κάθε αναπτυξιακής πολιτικής. Αυτό το νομοσχέδιο, κυρίες και κύριοι συνάδελφοι, πρέπει να κριθεί με αυτό το μέτρο. Δεν ονειρευόμαστε την πατρίδα μας με φτωχούς γηγενείς και πλούσιους αλλογενείς. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Σαράκη.
Καλείται στο Βήμα ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ. Θα ακολουθήσουν ο κ. Φλώρος,  η κ. Κεφαλά,  η κ. Λινού και η κ. Τζάκρη. 
ΘΕΟΦΙΛΟΣ ΞΑΝΘΟΠΟΥΛΟΣ: Σας ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η χώρα μετρά τις πληγές της. Χάθηκε ένας άνθρωπος, περιουσίες καταστράφηκαν, η κοινωνική συνοχή δοκιμάζεται κι όλα αυτά έχουν την ομπρέλα της κλιματικής κρίσης. Η κλιματική κρίση προκαλεί φυσικά φαινόμενα, καταιγίδες κλπ., αλλά η ίδια δεν αποτελεί φυσικό φαινόμενο. Είναι αποτέλεσμα ανθρώπινων επιλογών. Είναι απότοκο ενός συγκεκριμένου τρόπου παραγωγής, αυτού που λέμε του καπιταλιστικού τρόπου παραγωγής, όπου το κινούν αίτιο είναι το κέρδος. Αν δεν πάρουμε ως κοινωνία, ως ανθρώπινο γένος γενναία μέτρα, κόντρα στη λογική του κέρδους ως κινητήριας δύναμης της ιστορίας, οι συνέπειες της κλιματικής κρίσης θα εξαφανίσουν το ανθρώπινο είδος. 
Αυτό, βέβαια, δεν πρέπει να μας αποσυντονίσει και να μας εκτρέπει από την ημερήσια διάταξη της Βουλής, όπου η Κυβέρνηση έχει φέρει ένα νομοσχέδιο για την ενίσχυση των εξωχώριων επενδύσεων. Κυρίες και κύριοι της Πλειοψηφίας, πενήντα άρθρα έχετε καταθέσει για τις άμεσες επενδύσεις κι έχουμε να θέσουμε τέσσερα πολύ συγκεκριμένα ερωτήματα: Πρώτον, πόσα δίνετε, σε ποιον τα δίνετε, ποιος ελέγχει και τι παίρνει πίσω η κοινωνία. Δεν ξέρουμε, λοιπόν, τι προσφέρει η χώρα. Το ανώτατο ετήσιο ποσό της ενίσχυσης δεν το ψηφίζει η Βουλή. Θα καθοριστεί αργότερα με υπουργική απόφαση. 
Δεύτερον, σε ποιον δίνετε αυτή την ενίσχυση; Τι θα πει μη εγχώριο επενδυτικό κεφάλαιο; Δεν υπάρχει ελάχιστη ξένη συμμετοχή, δεν υπάρχει επαρκής έλεγχος του πραγματικού δικαιούχου. 
Τρίτον, ποιος ελέγχει. Ο δικαιούχος επιλέγει τον ελεγκτή, τον πληρώνει και ο ελεγκτής πιστοποιεί την επένδυση που ξεκλειδώνει τη φοροαπαλλαγή. 
Και τέταρτον, έξι χρόνια υποχρεώσεων, δεκαπέντε χρόνια οφέλους. Μας ζητάτε, λοιπόν, να εγκρίνουμε προνόμια από πριν, χωρίς να ξέρουμε ούτε πόσο θα κοστίσουν ούτε και με σαφήνεια ποιος θα τα πάρει. 
Πρόσφατα, ο Πρωθυπουργός, πιεζόμενος από την κοινωνική πραγματικότητα, αλλά και τα στοιχεία των δημοσκοπήσεων, έκανε μια σημαντική παραδοχή ότι δημοσιονομικός χώρος υπάρχει. Άρα, το ψέμα το οποίο διακινείτο τόσον καιρό πήγε στράφι. Υπάρχει ο δημοσιονομικός χώρος, τον οποίο οφείλετε να εξαντλήσετε. Με την έννοια αυτή, τα μέτρα που προτείνετε και οι πρωτοβουλίες που παίρνετε δεν είναι πειστικές και κυρίως δεν είναι ανακουφιστικές για τη μεγάλη κοινωνική πλειοψηφία. 
Έχουμε καταθέσει συγκεκριμένες τροπολογίες στη Βουλή και για τον ειδικό φόρο κατανάλωσης και για την τιμή των καυσίμων και για την ακρίβεια. Ειλικρινά, περιμένουμε από τα κόμματα, της δημοκρατικής Αντιπολίτευσης τουλάχιστον, να τοποθετηθούν και να στηρίξουν αυτή τη νομοθετική πρωτοβουλία. 
	Τέλος, να μιλήσω για μια πολύ σημαντική θεσμική αλλαγή την οποία έχουμε προτείνει και η οποία για μας αποτελεί τη λύση για το οικιστικό, για το στεγαστικό πρόβλημα της χώρας. Έχουμε μιλήσει για τη μετατροπή του ΕΦΚΑ ουσιαστικά σε έναν μηχανισμό παροχής εγγυήσεων και χρηματοδότησης δανείων για την απόκτηση της κατοικίας. Έτσι, λοιπόν, μπορεί ο ΕΦΚΑ να αποκτά μη εξυπηρετούμενα ενυπόθηκα δάνεια στο 30% περίπου της τιμής τους, να τα ρυθμίζει με βάση την πραγματική δυνατότητα του υποχρέου και μέσα από αυτήν τη διαδικασία να δημιουργηθεί απόθεμα κοινωνικής κατοικίας. Η χώρα μας στην κατάσταση που είναι χρειάζεται εθνικό επενδυτή και έχουμε έναν μηχανισμό, τον ΕΦΚΑ, ο οποίος μπορεί να παίξει αυτόν τον ρόλο.
Γιατί να πω κάτι το οποίο δεν είναι πολύ γνωστό στη δημόσια σφαίρα. Στα δίκτυα του ΔΕΔΔΗΕ επενδύει το κεφάλαιο των Αυστραλών ασφαλισμένων το επενδυτικό τους τμήμα και μέρισμα παίρνει ο Αυστραλός συνταξιούχος. Επίσης, υπάρχει και το χαρακτηριστικό ότι στο αεροδρόμιο Αθηνών επενδύουν ασφαλιστικά ταμεία άλλων χωρών. Μας φέρνετε, λοιπόν, ένα νομοσχέδιο, μια νομοθετική πρωτοβουλία, για να κινητοποιήσετε ξένα κεφάλαια. Και το ερώτημα είναι: Γιατί δεν κινητοποιείτε τα εγχώρια θεσμικά κεφάλαια; Αυτό είναι το μεγάλο στοίχημα και εκεί πρέπει να κριθείτε.
Οι πρωτοβουλίες και οι προτάσεις μας είναι συγκεκριμένες. Ενιαίος φόρος κατανάλωσης στα ευρωπαϊκά κατώτατα όρια, πλαφόν στο περιθώριο διύλισης, ο ΕΦΚΑ ως εθνικός επενδυτής, ΔΕΗ υπό δημόσιο έλεγχο, ρύθμιση του ιδιωτικού χρέους με ταυτόχρονη προστασία της πρώτης κατοικίας και λογοδοσία για κάθε ευρώ δημόσιου χρήματος. Διότι, εφόσον υπάρχει δημοσιονομικός χώρος, αυτός ο δημοσιονομικός χώρος πρέπει να αξιοποιηθεί προς όφελος της μεγάλης κοινωνικής πλειοψηφίας.
Και έρχομαι πλέον στο ζήτημα της ημέρας που είναι το υπ’ αριθμ. 1 του 2026 βούλευμα του Δικαστικού Συμβουλίου, του άρθρου 86, παράγραφος 4 του Συντάγματος, ένα βούλευμα που αποτελείται από διακόσιες τέσσερις σελίδες και παραπέμπει τον Υφυπουργό παρά τω Πρωθυπουργώ, τον κ. Τριαντόπουλο, στο Ανώτατο Ειδικό Δικαστήριο, με την κατηγορία της παράβασης καθήκοντος.
Όλη η επιχειρηματολογία της Κυβέρνησης το προηγούμενο διάστημα καταρρίπτεται με το βούλευμα του Συμβουλίου που προανέφερα προηγουμένως. Διότι ο κ. Τριαντόπουλος πηγαίνει να αντικρίσει τη δικαιοσύνη ακριβώς διότι παρέλειψε το καθήκον του. Και σε τι συνίστατο το καθήκον αυτό; Στο να περιφρουρήσει ώστε ο χώρος της σύγκρουσης να μείνει αλώβητος, τα όποια στοιχεία τα οποία θα συνεισέφεραν στον σχηματισμό γνώμης για το πού θα κατευθυνθεί η ανάκριση και ποιες κατηγορίες θα αποδοθούν, να είναι επί του πεδίου και να μην υπάρξει καταστροφή αυτής της δυνατότητας.
Να πω καταρχάς ότι προβλέπεται από τον νόμο ότι σε μια ανάλογη περίπτωση ο χώρος παραμένει περιφρουρούμενος και απροσπέλαστος. Κανείς δεν δικαιούται να μπει, παρά μόνον με εισαγγελική άδεια. Και δεν είναι τυχαίο, κυρίες και κύριοι της Πλειοψηφίας, ότι στην υπηρεσιακή συνεννόηση που έγινε ένας από τους αξιωματούχους -αν θυμάμαι καλά, ο Διοικητής της Τροχαίας της Λάρισας- το είπε ευθέως, ότι δεν μπορεί να μπει κανείς στον χώρο αυτό χωρίς εισαγγελική παραγγελία και «αυτό που κάνετε είναι παράνομο». Για να διασώσει την υπηρεσιακή του διαδρομή και την προσωπική του ακεραιότητα αποχώρησε από τη σύσκεψη και έμειναν οι υπόλοιποι και πήραν τις αποφάσεις, για τις οποίες βεβαίως ακολουθεί η ποινική διαδικασία.
Δεν είναι, λοιπόν, μια μέρα κατά την οποία δικαιούμαστε να μιλάμε περί άλλων. Μιλάμε για ένα ζήτημα το οποίο αποτελεί τομή στη μεταπολιτευτική ιστορία της χώρας. Η σύγκρουση δύο τρένων -άκουσον, άκουσον- που επί δώδεκα λεπτά κινούνται σε μονή γραμμή το ένα απέναντι στο άλλο και κανείς δεν έχει τη δυνατότητα ή την ευαισθησία -αν θέλετε- να δει ότι αυτοί πηγαίνουν στον προδιαγεγραμμένο θάνατο, σε μια εποχή όπου ο καθένας στο τηλέφωνό του έχει ένα gps το οποίο τον ενημερώνει για το πόση κίνηση θα βρει, σε πόση χρονική απόσταση θα στρίψει, είχε σαν αποτέλεσμα τον τραγικό θάνατο πενήντα επτά ανθρώπων, στην πλειοψηφία τους νέων και τον τραυματισμό δεκάδων άλλων.
Και έρχεται το συγκεκριμένο βούλευμα του Δικαστικού Συμβουλίου και στη σελίδα 143 λέει και διαβάζω αυτολεξεί: «Στις 2 Μαρτίου του 2023 τον κάλεσε τηλεφωνικά -εννοεί τον παραπεμπόμενο Υπουργό, τον κ. Τριαντόπουλου- ο επικεφαλής του Πρωθυπουργικού Γραφείου, Υφυπουργός παρά τω Πρωθυπουργώ Ιωάννης Μπρατάκος, ο οποίος του μετέφερε τις οδηγίες του Πρωθυπουργού ένεκα της ως άνω κυβερνητικής του αρμοδιότητας και τις μέχρι τότε εμπειρίες του να αναλάβει επιπροσθέτως και τα καθήκοντα της παρακολούθησης και του συντονισμού δράσεων των συναρμοδίων φορέων στον τόπο του πολύνεκρου δυστυχήματος». Και συνεχίζει στη σελίδα 104: «Οι οδηγίες αυτές του Πρωθυπουργού προκύπτουν ιδίως από τα δελτία τύπου και τις συνεντεύξεις του Χρήστου Τριαντόπουλου συγκεκριμένα με το τάδε δελτίο τύπου» κ.λπ..
Εδώ, δηλαδή, σε αυτές τις πέντε γραμμές που σας διάβασα ο προβολέας πέφτει επάνω στον Κυριάκο Μητσοτάκη, όχι μόνο με τη θεσμική του διάσταση ως πολιτικός προϊστάμενος του Υφυπουργού παρά τω Πρωθυπουργό κ. Χρήστου Τριαντόπουλου, αλλά ως αυτός που έδωσε την πρωτοβουλία και τις οδηγίες να ασχοληθεί με το συγκεκριμένο θέμα. Και εδώ η ευθύνη της κυβερνητικής Πλειοψηφίας είναι πολύ σημαντική, γιατί ακριβώς ο ίδιος ο Πρωθυπουργός φαίνεται να εμπλέκεται στη διαχείριση του δυστυχήματος.
Ειλικρινά δεν αντιλαμβάνομαι τη θέση του κ. Φλωρίδη την οποία εξακολουθείτε και ενισχύετε και υπερασπίζεστε, όταν από αυτήν τη θέση ακριβώς απευθυνόμενος στους Βουλευτές της Αντιπολίτευσης είπε αυτολεξεί: «Όσοι ασχολούνται με το μπάζωμα, είναι για τα μπάζα». Σήμερα, λοιπόν, όπου ο κ. Τριαντόπουλος για αυτό το μπάζωμα παραπέμπεται στο Ανώτατο Ειδικό Δικαστήριο, ο κ. Φλωρίδης αισθάνεται δικαιωμένος, ο Πρωθυπουργός τον κατεβάζει στην πρώτη περιφέρεια Θεσσαλονίκης ως υποψήφιο Βουλευτή και η Νέα Δημοκρατία συνωθείται πίσω από την υποψηφιότητα του κ. Φλωρίδη και ενισχύει την επιχειρηματολογία περί μπάζων και περί μπαζωμάτων. Και να δεχθώ την εξήγηση του κ. Φλωρίδη ότι δεν αναφερόταν στους γονείς των θυμάτων, αναφερόταν σε εμάς που του ασκούσαμε την κριτική. Σήμερα που ο ομόσταβλος του, ο ομογάλακτός του ο κ. Τριαντόπουλος παραπέμπεται με το βούλευμα για παράβαση καθήκοντος, εξακολουθεί και θεωρεί ότι εμείς που αναδεικνύαμε το ζήτημα αυτό του μπαζώματος, είμαστε για τα μπάζα; Και αυτός ο άνθρωπος, αν είναι Υπουργός Δικαιοσύνης, αν όλοι μας οφείλουμε να υπερασπίζομαι την ανεξαρτησία της δικαιοσύνης, ένα λόγο παραπάνω ο καθ’ ύλην αρμόδιος Υπουργός. Και έρχεται, λοιπόν, η δικαιοσύνη και λέει του Υπουργού: «Ξέρετε, κύριε Υπουργέ, δεν είναι για τα μπάζα αυτοί που μιλούσαν για το μπάζωμα, διότι ο κ. Τριαντόπουλος πρέπει να πάει να απολογηθεί και να εξηγήσει τη θέση του και τις παραλείψεις που έκανε, με αποτέλεσμα να μπαζωθεί ο χώρος, να απομακρυνθούν -αν θυμάμαι καλά- περί τα 300 κυβικά μέτρα χώματος, με ό,τι πειστήρια εμπεριείχαν και δυστυχώς και με υπολείμματα ανθρώπινων σορών και οστά κ.λπ..
Κυρίες και κύριοι της Πλειοψηφίας, η ιστορία του εγκλήματος των Τεμπών είναι μια ιστορία από την οποία δεν μπορείτε να αποστείτε. Είναι μία ιστορία, η οποία συνέβη επί των ημερών σας, συνέβη εξαιτίας της αβελτηρίας και της ανικανότητάς σας και διογκώνεται από την προσπάθεια συγκάλυψης. Συγκάλυψη ή μάλλον απόπειρα, η οποία ξεκίνησε το ίδιο βράδυ, την ίδια στιγμή που είχαν συγκρουστεί τα τρένα, κάπνιζαν ακόμη οι συρμοί, κανείς δεν ήξερε πόσοι, ποιοι φονεύθηκαν, την κατάσταση των τραυματιών και κάποιοι έπαιρναν στα κεντρικά γραφεία του ΟΣΕ για να νοθεύσουν τις συνομιλίες μεταξύ των παραγόντων του ΟΣΕ. Κάποιοι, δηλαδή, δεν είχαν τη στοιχειώδη ενσυναίσθηση να αντιληφθούν ότι η χώρα βρίσκεται σε ένα σημείο τομής, χάθηκαν άνθρωποι, και έτρεχαν να καλύψουν τα νώτα τους. Και αυτή η προσπάθεια που ξεκίνησε εκείνο το βράδυ, συνεχίστηκε βέβαια και στη Βουλή με την 717 και την ασυλία που παρείχατε. 
Έρχεται όμως το βούλευμα του Συμβουλίου Πλημμελειοδικών και επιμερίζει τις ευθύνες. Και ο κ. Μητσοτάκης ελέγχεται και ο κ. Τριαντόπουλος θα απολογηθεί. Μένει η δική σας σειρά να απολογηθείτε στον ελληνικό λαό για όσα προσπαθήσατε να καλύψετε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ξανθόπουλε.
Καλείται στο Βήμα ο κ. Κωνσταντίνος Φλώρος, ανεξάρτητος Βουλευτής.
ΚΩΝΣΤΑΝΤΙΝΟΣ ΦΛΩΡΟΣ: Κύριε Πρόεδρε, κυρίες και κύριοι συνάδελφοι, με το σημερινό νομοσχέδιο η Κυβέρνηση επί της ουσίας παραδέχεται επιτέλους ότι οι χαμηλότεροι φόροι και οι γρήγορες διοικητικές διαδικασίες διευκολύνουν τις επενδύσεις. Και κρατήστε αυτή την παραδοχή γιατί έχει πολιτική σημασία, γιατί περιγράφει ακριβώς όσα χρειάζεται καθημερινά κάθε επιχείρηση που βρίσκεται στην Ελλάδα. Πληρώνει φόρους, απασχολεί εργαζόμενους και προσπαθεί να μεγαλώσει. Αντ’ αυτού, όμως, δυστυχώς για ακόμη μια φορά, το διαμορφώνετε πολύ βολικά για να προσελκύσετε μόνο ξένους επενδυτές. 
Ύστερα από τόσα χρόνια διακυβέρνησης η προβλεψιμότητα και η γρήγορη εξυπηρέτηση θα έπρεπε να αποτελούν κανονική λειτουργία της διοίκησης. Δυστυχώς, όμως, κάθε φορά προστίθεται ένα ειδικό καθεστώς, μια διαφορετική διαδικασία και μία ακόμη σειρά υπουργικών αποφάσεων. Η Ελλάδα χρειάζεται παραγωγικές επενδύσεις, η στόχευση στη μεταποίηση, στην έρευνα και την τεχνολογία υπηρετεί αυτή την ανάγκη. Ως Κυβέρνηση, όμως, οφείλετε να εξηγήσετε τι ακριβώς εξασφαλίζετε για την οικονομία και την κοινωνία, με ποιους όρους και με ποιο κόστος.
Ακούσαμε στην επιτροπή τον Σύνδεσμο Βιομηχανιών Ελλάδος που επεσήμανε τον κίνδυνο δημιουργίας επενδυτών δύο ταχυτήτων και ζήτησε η προσέλευση του κεφαλαίου να μη συνεπάγεται ουσιωδώς διαφορετική μεταχείριση επενδύσεων με αντίστοιχο παραγωγικό αποτέλεσμα. Η ΕΣΕΕ μάλιστα το πήγε ένα βήμα παρακάτω και μίλησε για ένα αποσπασματικό και κατακερματισμένο πλαίσιο. Αυτές οι παρατηρήσεις, όπως ξέρετε, προέρχονται από ανθρώπους που γνωρίζουν ακριβώς τι σημαίνει να λειτουργεί και να επενδύει μια επιχείρηση στη χώρα μας. Βέβαια, η Κυβέρνηση μας λέει πάλι ότι υπάρχουν και άλλα εργαλεία για τις εγχώριες επιχειρήσεις. Ασφαλώς και υπάρχουν. Το ζήτημα όμως είναι αν αυτά συγκροτούν ένα απλό, σταθερό και λειτουργικό περιβάλλον. Αν ο επιχειρηματίας, δηλαδή, μπορεί να σχεδιάσει το επόμενο βήμα του, γνωρίζοντας τους κανόνες χωρίς να εξαρτάται διαρκώς από νέες προκηρύξεις και διαφορετικές διοικητικές επιλογές. 
Η επιχείρηση που άντεξε τις κρίσεις τόσα χρόνια και κράτησε προσωπικό, έχει κάθε δικαίωμα να απαιτεί από το κράτος την ίδια συνέπεια που το κράτος απαιτεί από εκείνη. Και αυτή η συνέπεια αφορά πρωτίστως τη φορολογική πολιτική. Γιατί από αυτό εδώ το νομοσχέδιο έρχεται και αναδεικνύεται η ευρύτερη αντίφαση της κυβερνητικής πολιτικής. Γιατί όταν συζητούνται ειδικές φοροαπαλλαγές, η Κυβέρνηση προτάσσει το αναπτυξιακό τους όφελος. Όταν όμως συζητείται η μόνιμη μείωση του ειδικού φόρου κατανάλωσης, εκεί πηγαίνουμε πάλι στους δημοσιονομικούς περιορισμούς.
Και θέλω να σας κάνω μία ερώτηση. Η μείωση του κόστους παραγωγής και μεταφοράς δεν έχει αναπτυξιακή αξία; Ο εργαζόμενος που χρειάζεται το αυτοκίνητό του για να φτάσει στη δουλειά του, δεν δικαιούται μια σταθερή ελάφρυνση; Στην Αγγλία γνωρίζουμε πάρα πολύ καλά ότι χάνεται ένα μέρος του μισθού πριν καν ακόμη αρχίσει η εργάσιμη ημέρα. Το κόστος του καυσίμου περνά στην αγροτική παραγωγή, στη μεταφορά των προϊόντων και στη λειτουργία της μικρής επιχείρησης. 
Ανακοινώθηκαν χθες, προχθές παρεμβάσεις για το πετρέλαιο κίνησης και τη θέρμανση. Η ανάγκη για τη μόνιμη μείωση της φορολογικής επιβάρυνσης, όμως, παραμένει και αξίζει να εξεταστεί με την ίδια ακριβώς σοβαρότητα, με την οποία εξετάζεται κάθε άλλο φορολογικό κίνητρο. Στην επιτροπή, όμως, η κυβερνητική απάντηση στην κριτική για τα μέτρα αυτά περιλάμβανε χαρακτηρισμούς περί ανέξοδης και λαϊκίστικης αντιμετώπισης. Και εδώ πρέπει να σταματήσετε επιτέλους αυτήν την αλαζονεία και αυτήν την υπεροψία απέναντι στην κοινωνική πίεση, διότι δεν σας τιμά καθόλου. Ο πολίτης που μετρά τα χρήματα για τις μετακινήσεις του δεν οφείλει καμία ευγνωμοσύνη στην Κυβέρνηση, επειδή ακούει τελικά άλλη μια δικαιολογία για το πόσο δύσκολο είναι να ελαφρυνθεί. Οι δημοσιονομικοί περιορισμοί απαιτούν κοστολογημένες επιλογές και σαφείς προτεραιότητες. Η Κυβέρνηση έχει λοιπόν την ευθύνη να παρουσιάσει αυτές τις επιλογές και να λογοδοτήσει γι’ αυτές. 
Η ίδια υποχρέωση λογοδοσίας, φυσικά, υπάρχει για τις θέσεις εργασίας που υπόσχεται το νομοσχέδιο, γιατί λέτε στο άρθρο 23 ότι επιτρέπεται η πιστοποίηση ολοκλήρωσης και έναρξης παραγωγικής λειτουργίας με τη δημιουργία τουλάχιστον των μισών από τις νέες εγκεκριμένες θέσεις απασχόλησης, που πράγματι μια μονάδα όντως χρειάζεται χρόνο για να αναπτυχθεί πλήρως. Όταν όμως οι θέσεις εργασίας στηρίζουν την αξιολόγηση μιας επένδυσης και τη δικαιολόγηση της ενίσχυσής της, η εκπλήρωση αυτής της δέσμευσης πρέπει να έχει και συγκεκριμένη προθεσμία. Δεν γίνεται, λοιπόν, οι θέσεις εργασίας να εμφανίζονται ολόκληρες στις κυβερνητικές εξαγγελίες, να αρκούν τελικά οι μισές για την πιστοποίηση και ο χρόνος δημιουργίας των υπολοίπων να παραμένει ασαφής. Γιατί εδώ υπάρχει ένα ακόμη σοβαρότερο ζήτημα, για το οποίο η Κυβέρνηση τοποθετήθηκε πλέον ρητά και μας είπε ότι η φορολογική ωφέλεια μπορεί να αξιοποιείται μέσα σε 15 φορολογικά έτη και οι ειδικές υποχρεώσεις διατήρησης της επένδυσης και της απασχόλησης ορίζονται για 6 χρόνια μετά την ολοκλήρωσή της. Όταν όμως στην επιτροπή σας προτάθηκε να επεκταθεί η παρακολούθηση πέρα από την εξαετία, μας απαντήσατε ότι αυτό αποτελεί περιττό διοικητικό βάρος και αντικίνητρο για την προσέλκυση επενδύσεων. Σοβαρά; 
Έφυγε τώρα ο κύριος Υπουργός. Πρέπει ο κύριος Υπουργός να μας πει τελικά αφού παρουσιάζει τη διάρκεια της παραγωγικής δραστηριότητας και τις θέσεις εργασίας ως βασικά οφέλη για τη χώρα, η επιβεβαίωση ότι αυτές οι δεσμεύσεις εξακολουθούν να τηρούνται όσο συνεχίζεται η αξιοποίηση της φορολογικής ωφέλειας, δεν αποτελούν ευθύνη του κράτους; Είναι δηλαδή περιττό βάρος η διασφάλιση των δεσμεύσεων με τις οποίες εσείς, οι ίδιοι δικαιολογείτε την ενίσχυση; Πίσω από τις θέσεις εργασίας γνωρίζουμε όλοι πάρα πολύ καλά ότι υπάρχουν άνθρωποι που χρειάζονται σταθερό εισόδημα, υπάρχουν οικογένειες που οργανώνουν τη ζωή τους, υπάρχουν τοπικές κοινωνίες που περιμένουν πραγματική προοπτική. Πρέπει επιτέλους να οριστεί συγκεκριμένη και δεσμευτική προθεσμία για την κάλυψη όλων των συγκεκριμένων θέσεων, σύνδεση της πλήρους φορολογικής ωφέλειας με την τήρηση αυτής της δέσμευσης και αυτόματη διασταύρωση των στοιχείων μέσω της ΕΡΓΑΝΗ και του e-ΕΦΚΑ. Έτσι ακριβώς θα μπορεί να ελεγχθεί το πραγματικό αποτέλεσμα, χωρίς να δημιουργηθεί άλλη μία αλυσίδα περιττών δικαιολογητικών. Γιατί ένα κράτος απλό στις διαδικασίες και αποτελεσματικό στους ελέγχους μπορεί να υπηρετήσει και την επένδυση και το δημόσιο συμφέρον. 
Στην ίδια κατεύθυνση βέβαια πρέπει να αντιμετωπιστεί και η επιλογή του ελεγκτή. Το νομοσχέδιο διαβάσαμε ότι επιτρέπει στον επενδυτή να επιλέγει τον ορκωτό ελεγκτή του. Αναρωτήθηκε μάλιστα στην επιτροπή ο κύριος Υπουργός τι διαφορά θα έκανε αν η ανάθεση, λέει, γινόταν από το δημόσιο και επικαλέστηκε μάλιστα και τη φήμη των ελεγκτικών εταιρειών. Αφού λοιπόν δεν έχει καμία διαφορά, δεχτείτε να γίνεται κλήρωση ορκωτών ελεγκτών από πιστοποιημένο μητρώο. Φαντάζομαι ότι αφού δεν έχουμε καμία διαφωνία για μία αλλαγή που κατά τη λογική του Υπουργού πάντα, δεν έχει καμία διαφορά, δεν μπορώ να καταλάβω τον λόγο γιατί να μην υλοποιηθεί αυτή η πρόταση. Πρέπει να γίνεται κλήρωση των ορκωτών ελεγκτών. Εκτός και αν τελικά υπάρχει διαφορά, γιατί με την τυχαία ανάθεση μέσω της κλήρωσης, ο ελεγχόμενος προφανώς παύει να επιλέγει εκείνον που θα πιστοποιήσει την τήρηση των υποχρεώσεών του και ότι όλα βαίνουν καλώς. 
Η αξιοπιστία των επαγγελματικών, κυρίες και κύριοι συνάδελφοι της Πλειοψηφίας, ενισχύεται όταν και η ίδια η διαδικασία εξασφαλίζει την ανεξαρτησία τους. Αυτό οφείλει να οργανώνει ένας σοβαρός νόμος. Η χώρα, λοιπόν, χρειάζεται περισσότερη παραγωγή, επενδύσεις με διάρκεια και δουλειές που επιτρέπουν στους ανθρώπους να σχεδιάζουν τη ζωή τους. Για να συμβούν αυτά χρειάζονται σταθεροί και ισότιμοι κανόνες, χαμηλότερα βάρη και διοίκηση που λειτουργεί. Χρειάζεται επίσης κάθε δημόσια ενίσχυση, κάθε δυνατή δημόσια ενίσχυση να συνοδεύεται από μετρήσιμες δεσμεύσεις και ουσιαστική λογοδοσία. Γιατί ο πολίτης που χρηματοδοτεί τη λειτουργία του κράτους δικαιούται να γνωρίζει τι αποδίδουν οι αποφάσεις σας. Οι υποσχέσεις σας για θέσεις εργασίας οφείλουν να γίνονται πράξεις και η ανάπτυξη, που επικαλείστε, οφείλει να βελτιώνει πραγματικά τη ζωή στην Ελλάδα. 


Αυτή είναι η ευθύνη που έχετε αναλάβει, για αυτές τις κυβερνητικές επιλογές κρίνεστε και για το αποτέλεσμα αυτών θα κριθείτε και θα κληθείτε να λογοδοτήσετε. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φλώρο.
Καλείται στο  Βήμα η κ. Γεωργία Κεφαλά, Κοινοβουλευτική Εκπρόσωπος της Πλεύσης Ελευθερίας. 
Θα ακολουθήσουν η κ. Λινού, η κ. Τζάκρη και μετά ο κ. Μέϊκόπουλος.
Κυρία Κεφαλά, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Δεν άντεξε άλλο ο κ. Θεοδωρικάκος, έφυγε. Θα κάνει κάπου το διάλειμμα. Πραγματικά, μας δημιουργεί μεγάλη εντύπωση το ότι αυτός ο άνθρωπος έχει περάσει από το ΚΚΕ, από την ΚΝΕ και φαίνεται ότι προσπάθησαν σκληρά να του βάλουν κάποια συγκεκριμένα πράγματα στο κεφάλι για τις αγορές, αλλά δεν λειτούργησε αυτού του είδους ο προσηλυτισμός, γιατί μας λέει ότι ο λόγος των επενδύσεων και των επιχειρήσεων και οποιασδήποτε ανάπτυξης είναι το κέρδος. Αυτό είναι το ευαγγέλιο που έχει και ο κ. Γεωργιάδης και αυτό μας επαναλαμβάνετε συνεχώς. Όμως, θα έπρεπε ο λόγος που γίνονται αυτά να είναι ο άνθρωπος. 
(Χειροκροτήματα από την πτέρυγα της Πλεύσης Ελευθερίας)
Έτσι δεν λέμε, αγαπητή Πλεύση; Ότι η απάντηση σε όλα τα ερωτήματα είναι ο άνθρωπος. Έτσι ακριβώς θα έπρεπε να είναι. Δυστυχώς, έχετε άλλες προτεραιότητες και το ερώτημα, λοιπόν, στη συγκεκριμένη περίπτωση είναι τι είδους επενδύσεις θέλουμε να προσελκύσουμε, με ποιους όρους, με ποιο δημοσιονομικό κόστος, με ποιες εγγυήσεις και κυρίως με ποιο συγκεκριμένο μετρήσιμο όφελος. Όλα αυτά, λοιπόν, που οδηγούν στον άνθρωπο αλλά θέλετε να τα αποσιωπήσετε, να μην τα δείτε. 
Η οικονομική και κοινωνική επιτροπή είπε ότι οι ξένες επενδύσεις οφείλουν να λειτουργούν συμπληρωματικά και όχι σε υποκατάσταση της εγχώριας επενδυτικής δραστηριότητας. Τα κρατικά κίνητρα, λοιπόν, δεν είναι το δωρεάν χρήμα, το οποίο βέβαια καθόλου δωρεάν δεν είναι γιατί έρχεται από τις στερήσεις των ανθρώπων και οφείλουν να συνδέονται με κοινωνική και περιβαλλοντική ευθύνη. Η λέξη «περιβάλλον» δεν έχει ειπωθεί σήμερα ούτε μία φορά, κάτι που δείχνει την έλλειψη βιώσιμης ανάπτυξης που θα έπρεπε να υπάρχει. 
Η ίδια η ειδική Έκθεση του Γενικού Λογιστηρίου του Κράτους παραδέχεται ότι θα υπάρξει δαπάνη ή απώλεια εσόδων, την οποία όμως αδυνατεί να ποσοτικοποιήσει. Καμία απάντηση και σε αυτά. Γιατί τα ερωτήματα που βγαίνουν είναι: Ποιο είναι το ανώτατο ετήσιο ποσό δημόσιας ενίσχυσης; Ποια είναι η εκτιμώμενη απώλεια φορολογικών εσόδων; Αυτό που πρόκειται να κάνετε εδώ είναι ένας δημοσιονομικός εκτροχιασμός, γιατί, αν δεν ξέρουμε ποιο είναι το ανώτατο ετήσιο πλαφόν στα κίνητρα και τις φοροαπαλλαγές -που πολλές φορές σας έχουν ρωτήσει οι Βουλευτές, δεν απαντάτε όμως- σημαίνει ότι θα επιδοθεί το κράτος σε έργα, χωρίς να γνωρίζει εκ των προτέρων πόσο θα κοστίσουν. Και η αποπληρωμή των δανείων σε περίπτωση κοκκινίσματος των επενδύσεων πού θα μεταφερθεί; Φυσικά, στο Δημόσιο. 
Πολύ καλά τα αναλύσανε και ο κ. Μπιμπίλας και ο κ. Καζαμίας για τις φωτογραφικές διατάξεις, για την ξαφνική επιλογή της επένδυσης στον τομέα της υγείας, χωρίς να μας έχετε πει ποιο είναι το βασικό κριτήριο, για να επιλέξετε τον συγκεκριμένο τομέα και μέσω μάλιστα όλων αυτών των σκανδάλων που είσαστε μπλεγμένοι. Είναι μπλεγμένοι Υπουργοί στο θέμα της υγείας, της ευζωίας, του ευ ζην και των κλινικών που έχετε αφήσει ανεξέλεγκτες να μοιράζουν υποσχέσεις. 
Μέσα, λοιπόν, σε αυτό το κλίμα εσείς ενδιαφερόσαστε για την υγεία, προφανώς με φωτογραφικές διατάξεις που πάλι θα ευνοήσουν κάποιους, με υπουργικές αποφάσεις, όπως τα είπαμε, με έλεγχο όπου θα ελέγχει την επένδυση ο ορκωτός ελεγκτής τον οποίο θα επιλέγει ο ίδιος ο επενδυτής, με περιβαλλοντικές εγγυήσεις οι οποίες δεν υπάρχουν και με θέσεις εργασίας. Όμως, και εκεί υπάρχουν τεράστια ερωτηματικά, γιατί είμαστε σίγουροι ότι αυτό που οδηγείτε τον κόσμο να βιώσει, τους εργαζόμενους, είναι τα 800 ευρώ σε επιδοτούμενες επενδύσεις εκατομμυρίων χωρίς αξιολόγηση που να συνδέεται με τον αριθμό των σταθερών και μόνιμων θέσεων εργασίας, το επίπεδο αμοιβών και την εξειδίκευση και πολλά άλλα που θα είχαν εξασφαλίσει τους εργαζόμενους, χωρίς κίνητρα σωστά που θα μπορούσαν να υπάρχουν, όπως είναι μια πρόσθετη μοριοδότηση -δεν υπάρχουν όλα αυτά- χωρίς να συνδέονται οι ελληνικές μικρομεσαίες επιχειρήσεις με τα ελληνικά πανεπιστήμια και τα ερευνητικά κέντρα. Καμιά ανάπτυξη τέτοιου τύπου δεν μας έχετε υποσχεθεί. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Και τώρα θα έρθω σε αυτό που είπα, γιατί δεν έχω πάρα πολύ χρόνο, ότι το νομοσχέδιο αυτό δεν εξυπηρετεί φυσικά την εθνική ανάπτυξη, αλλά τη μεταφορά δημόσιων πόρων σε λίγους και σε άσχετους προορισμούς. Εντύπωση μας κάνει πραγματικά ο κ. Πλεύρης, που είναι και ο αγαπημένος του κ. Θεοδωρικάκου. Λέει ότι υπάρχει ένα Ταμείο Μετανάστευσης και Εσωτερικών Υποθέσεων το οποίο είχε εκατομμύρια στη διάθεσή του και τα επενδύει σε βιντεάκια, με τα οποία ενημερώνει τους πολίτες για την καλή πολιτική που ασκεί το Υπουργείο. Εκατομμύρια φεύγουν και εκεί. Η ΕΥΔΑΠ κάνει το ίδιο ακριβώς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εκατομμύρια. Επανήλθε και ο Υπουργός.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Στα εκατομμύρια. 
Καλώς ήρθατε.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Κακώς. Δεν κατάλαβα.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Κακώς; Τι δεν καταλάβετε; Δεν έχω τον χρόνο να σας εξηγήσω, αλλά περιμένετε λίγο. 
(Χειροκροτήματα και γέλωτες από την πτέρυγα της Πλεύσης Ελευθερίας)
Λοιπόν, κύριε Θεοδωρικάκο, διαχειρίζεστε τα χρήματα του Δημοσίου και τους μηχανισμούς του κράτους επίσης, σαν να είναι δικά σας και τα χρήματα και οι μηχανισμοί. Και ρωτήσατε: Ποιος δεν θέλει να υπάρχει δημοσιονομικός χώρος; Εσείς δεν θέλετε να υπάρχει δημοσιονομικός χώρος, κύριε Θεοδωρικάκο. 
Μας είπατε να μάθουμε… 
(Θόρυβος στην Αίθουσα)
Μη μιλάτε την ώρα που μιλάω, κύριε Θεοδωρικάκο. Σας παρακαλώ. «Μάθετε να σέβεστε» μας είπατε, κύριε Θεοδωρικάκο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να με μαζέψει, λέει.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Να σέβεστε εσείς και να πείτε και στους Υπουργούς σας …
ΝΟΤΗΣ ΜΗΤΑΡΑΚΗΣ: Εσείς μιλάτε για διακοπές; Μιλάει η Πλεύση Ελευθερίας για διακοπές; Η Αρχηγός σας δεν αφήνει να μιλήσει κανείς.
[bookmark: _Hlk241778391]ΠΡΟΕΔΡΕΥΩΝ (Βασίλειος Βιλιάρδος): Κύριε Μηταράκη, σας παρακαλώ.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Μη μιλάτε, κύριε Μηταράκη. Μη μιλάτε. Σας διέκοψα εγώ;
Να πείτε και στους Υπουργούς που είπαν ότι είναι μαγαζί τα Υπουργεία και στον εαυτό σας να το πείτε αυτό, ότι τα λεφτά του λαού δεν είναι ούτε δικά σας ούτε τα Υπουργεία είναι μαγαζί. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Τι είναι αυτά που λέτε;
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ο κ Σχοινάς είπε «το μαγαζί» αναφερόμενος…
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Τι είναι αυτά…
[bookmark: _Hlk241778560]ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Τι είναι αυτά; Ρωτήστε τον Υπουργό σας. Εμένα ρωτάτε;
ΠΡΟΕΔΡΕΥΩΝ (Βασίλειος Βιλιάρδος): Κυρία Κεφαλά, σας παρακαλώ, Στη Βουλή απευθύνεστε.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σε μένα προσωπικά;
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Εσείς είπατε: «Μάθετε να σέβεστε»…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ντρέπεστε λίγο;
ΑΛΕΞΑΝΔΡΟΣ ΚΑΖΑΜΙΑΣ: Είναι δυνατόν;
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:  Να ασχοληθείτε με τη δυσαρέσκεια των Βουλευτών σας. Γιατί υπάρχει δυσαρέσκεια. Μόνο δέκα άτομα έβαλαν να μιλήσουν στο νομοσχέδιο και οι μισοί φύγανε. Ασχοληθείτε με το χαρτοφυλάκιό σας που έχει να κάνει με την ακρίβεια και δεν έχετε προσφέρει καμία λύση και αφήστε τα υπόλοιπα που…. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κυρία Κεφαλά.
[bookmark: _Hlk241778929]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Απαράδεκτο, κύριε Βιλιάρδε. Κάνετε παρατήρηση στη Βουλευτή, ενώ την τραμπουκίζουν δύο…
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, έκανα παρατήρηση σε όλους όσους επενέβησαν. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … την ώρα της ομιλίας της. Ο τραμπούκος…
ΠΡΟΕΔΡΕΥΩΝ (Βασίλειος Βιλιάρδος): Σας παρακαλώ! Έκανα και στον Υπουργό. 
[bookmark: _Hlk241779025]ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Να προσέχεις τι λες. Ντροπή σου!
ΠΡΟΕΔΡΕΥΩΝ (Βασίλειος Βιλιάρδος): Κύριε Υπουργέ, αφήστε το σας παρακαλώ!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ντροπή σου!
ΠΡΟΕΔΡΕΥΩΝ (Βασίλειος Βιλιάρδος): Κύριε Υπουργέ, σας παρακαλώ.
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ντροπή σου!
ΠΡΟΕΔΡΕΥΩΝ (Βασίλειος Βιλιάρδος): Σας παρακαλώ.
Καλείται στο Βήμα η κ. Λινού, ανεξάρτητη…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στους ομοίους σου…
[bookmark: _Hlk241779304]ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, τι πράγμα είναι αυτό που κάνετε σήμερα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μιλάει στον ενικό και με καθυβρίζει και λέτε σε εμένα;
ΠΡΟΕΔΡΕΥΩΝ (Βασίλειος Βιλιάρδος): Μα επεμβαίνετε συνεχώς. Αφήστε το καλύτερα. Να συνεχίσει η διαδικασία…
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ντροπή!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με καθυβρίζει και κάνετε παρατήρηση σε εμένα; Δεν τον ακούσατε;
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Λέει ψέματα!
ΝΟΤΗΣ ΜΗΤΑΡΑΚΗΣ: Είπε τον Υπουργό «τραμπούκο».
ΠΡΟΕΔΡΕΥΩΝ (Βασίλειος Βιλιάρδος): Σας παρακαλώ, κυρία Πρόεδρε. Θα διακόψω τη συνεδρίαση. Δεν είναι τρόπος αυτός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε εμένα το λέτε;
ΠΡΟΕΔΡΕΥΩΝ (Βασίλειος Βιλιάρδος): Για όλους το λέω. Δεν το λέω μόνο σε εσάς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Βελόπουλος αυτά σας είπε να κάνετε;
[bookmark: _Hlk241778129]ΠΡΟΕΔΡΕΥΩΝ (Βασίλειος Βιλιάρδος): Σας παρακαλώ! Σας παρακαλώ! Αναμειγνύετε το κόμμα τώρα.
Κυρία Λινού, έχει ξανατύχει με εσάς, νομίζω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν ντρεπόμαστε λίγο;
ΠΡΟΕΔΡΕΥΩΝ (Βασίλειος Βιλιάρδος): Το ίδιο λέω κι εγώ.
Έχετε τον λόγο, κυρία Λινού.
ΑΘΗΝΑ ΛΙΝΟΥ: Κύριε Πρόεδρε, κύριε Υπουργέ, κύριοι συνάδελφοι, σήμερα είναι Παγκόσμια Ημέρα ηλικιωμένων για τον ΟΗΕ και χάσαμε έναν ηλικιωμένο ογδόντα χρονών σε ώρα εργασίας, που βεβαίως, δεν καλύπτεται από ασφάλεια, γιατί ανήκε στον ΟΓΑ. Ήταν κτηνοτρόφος. 
Ο Παγκόσμιος Οργανισμός Υγείας, ενόψει της σημερινής ημέρας, την περασμένη Δευτέρα, στις 28 του μηνός, παρουσίασε την ενδιάμεση έκθεση αποτελεσμάτων για τη δεκαετία υγιούς γήρανσης, στην οποία υποτίθεται ότι προσπαθεί και η χώρα μας. Η έκθεση δεν είναι ιδιαίτερα τιμητική για τη χώρα μας. 
Λέμε ότι τιμάμε σήμερα ηλικιωμένους για την προσφορά τους και αναδεικνύουμε τα προβλήματά τους. Εγώ θα ασχοληθώ με ένα πρόβλημα που είναι το πιο σημαντικό και ίσως το πιο ανατριχιαστικό, την κακοποίηση των ηλικιωμένων, η οποία μπορεί να είναι ψυχολογική, σωματική, οικονομική, σεξουαλική.
Σύμφωνα με μια μελέτη που έγινε το 1995 και με μια επανάληψη στην οποία θα αναφερθώ, ένας στους έξι Έλληνες άνω των 65 ετών υφίσταται κακοποίηση. Πόσοι είναι αυτοί οι ηλικιωμένοι, στους οποίους θα αναφερθώ και μετά στο νομοσχέδιο; Είναι δυόμισι εκατομμύρια. Πόσοι χρειάζονται φροντίδα; Ακόμα και αν είναι ένα 10%, 240.000 και σύντομα θα γίνουν 310.000. 
Τι λέει γι’ αυτούς τους ηλικιωμένους ο ΠΟΥ; Τι σκοπεύει να κάνει και τι καλεί όλες τις χώρες να κάνουν; Λέει, επί λέξει: «Οι χώρες οφείλουν να εντάξουν υπηρεσίες για μακρόχρονη και ολοκληρωμένη φροντίδα των ηλικιωμένων σε εθνικά προγράμματα καθολικής υγειονομικής κάλυψης». Αναφέρομαι σε αυτό γιατί δύο τέτοια προγράμματα, δύο τέτοιες εργασίες, αναθέτει η Κυβέρνησή μας σήμερα με το νομοσχέδιο που θα ψηφίσουμε σε ιδιωτικές εταιρείες. 
Τι έχουμε κάνει από το 2020 μέχρι το 2025, στα πέντε χρόνια που κυβερνάμε και έχουμε ενταχθεί στο πρόγραμμα υγιούς γήρανσης; Ποιος προσφέρει την καθολική φροντίδα που οφείλουμε σαν πολιτεία; Αποκλειστικά στην μεγάλη πλειονότητα, η οικογένεια -ατομική ευθύνη, δηλαδή- και κυρίως οι γυναίκες που υπηρετούν ηλικιωμένους μέσα στις οικογένειές τους. 
Υπάρχουν ιδρύματα, περίπου 300, που σύμφωνα με ένα δημοσίευμα του 2024 των «Νέων» -θα το καταθέσω- οι μισές από αυτές τις υπηρεσίες είναι μη κερδοσκοπικές και ανήκουν κυρίως στην εκκλησία και σε δήμους. Πόσους καλύπτουν; Καλύπτουν μόνο 15 με 20 χιλιάδες. Οι υπόλοιποι ηλικιωμένοι πώς θα εξυπηρετηθούν;
Η Κυβέρνηση έχει βρει τη λύση. Προτείνει -και θα ψηφίσουμε αυτόν τον νόμο σήμερα- να δώσουμε κίνητρα σε ξένες κερδοσκοπικές εταιρείες να επενδύσουν σε κέντρα αποκατάστασης και γηροκομεία. Είναι δύο από τις κατηγορίες επενδύσεων που προτείνει. Τι κίνητρα δίνουμε, εκτός από το κέρδος που είναι κύριος στόχος των κερδοσκοπικών εταιριών; Οικονομική ενίσχυση, με φοροαπαλλαγές, ταχύτητα και διευκόλυνση στην αδειοδότηση, δάνεια με την εγγύηση της Ελληνικής Αναπτυξιακής Τράπεζας. Μήπως θα έπρεπε να δώσουμε ισότιμα κίνητρα γι’ αυτούς που ήδη προσφέρουν, ίσως και εθελοντικά ή χωρίς κέρδος αυτές τις υπηρεσίες; 
Αν κοιτάξουμε τι ποσοστό των εσόδων που παίρνει για τροφεία ένα μη κερδοσκοπικό γηροκομείο πάει σε φόρους και συνυπολογίσουμε τον ΦΠΑ εσόδων, τον ΦΠΑ για προμήθειες πρώτης ανάγκης -και όταν λέμε πρώτης ανάγκης για τους ηλικιωμένους τι είναι οι πρώτες ανάγκες; Κλινοσκεπάσματα, χαρτί υγείας, εσώρουχα πάνες ενηλίκων, υποσέντονα- ξέρετε πόσο είναι το ΦΠΑ, κύριε Υπουργέ σε αυτά; Είναι 24% και είναι είδη πρώτης ανάγκης και για τους ηλικιωμένους που είναι σε ιδρύματα και για τους ηλικιωμένους που κυκλοφορούν. 
Επομένως, το 50% των τροφείων σε ένα γηροκομείο πάνε πίσω στη χώρα, είναι φόρος. Μήπως θα έπρεπε να σκεφτούμε καθολική απαλλαγή από ΦΠΑ σε μη κερδοσκοπικά ιδρύματα και γηροκομεία που δίνουν καθολική μακροχρόνια φροντίδα σε ηλικιωμένους; 
Για τα νέα ιδρύματα αυτού του τύπου θα τηρηθούν οι ίδιες προδιαγραφές με τα ιδρύματα που θα έρθουν να καλύψουν οι κερδοσκοπικές εταιρείες του εξωτερικού; Θα επικαιροποιηθούν οι προδιαγραφές; Θα αποζημιωθούν ή θα αυξηθούν οι αποζημιώσεις για ημερήσια φροντίδα που δεν άλλαξαν εδώ και δεκαπέντε χρόνια;
Κύριοι συνάδελφοι, οι ηλικιωμένοι μας, οι μακροχρόνια νοσούντες, τα ΑΜΕΑ, αυτοί που χρειάζονται υπηρεσίες αποκατάστασης, δεν είναι εμπόρευμα που το προσφέρουμε σε ξένες πολυεθνικές κερδοσκοπικές εταιρείες. 
Αν χρειαζόμαστε -που χρειαζόμαστε τον τομέα αυτό- τεχνογνωσία, επιστήμονες, προϊόντα που ανακουφίζουν, ας επιδοτήσουμε τουλάχιστον ισότιμα τα μη κερδοσκοπικά ιδρύματα που προσφέρουν το έργο χρόνια και που αυτό το έργο σύμφωνα με τον Παγκόσμιο Οργανισμό Υγείας όφειλε να το προσφέρει η πολιτεία σε όλους τους Έλληνες. 
Αλλά ας σκεφτούμε και τις λίγες ελληνικές εταιρείες που θα κινδυνεύσουν από αθέμιτο ανταγωνισμό και ας τους προσφέρουμε ίδια κίνητρα για ίδιες υπηρεσίες, που πολύ συχνά είναι συναισθηματικά καλύτερες για τους Έλληνες ηλικιωμένους. 
Ευχαριστώ πολύ. 
(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κυρία Λινού.
Πριν συνεχίσουμε έχω μια ανακοίνωση προς το Σώμα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι έξι μέλη από την Ένωση Αποστράτων Αξιωματικών Πολεμικής Αεροπορίας, Β΄ Τμήμα. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Έχει ζητήσει μια παρέμβαση η κ. Κεφαλά. 
Παρακαλώ, κυρία Κεφαλά.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Θα ήθελα να πω πόσο πολύ εντύπωση μου κάνει... 
Κύριε Μηταράκη, για εσάς θα μιλήσω.
ΝΟΤΗΣ ΜΗΤΑΡΑΚΗΣ: Ευχαριστώ πολύ!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Απλά για να έχω την προσοχή σας.
ΝΟΤΗΣ ΜΗΤΑΡΑΚΗΣ: Τουλάχιστον δεν μιλάω στο κινητό.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Το ίδιο πράγμα είναι, όταν μιλάτε κάπου αλλού.
ΠΡΟΕΔΡΕΥΩΝ (Βασίλειος Βιλιάρδος): Κύριε Μηταράκη, δεν θα κάνουμε διάλογο. Σας παρακαλώ!
Συνεχίστε, κυρία Κεφαλά.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Μου έκανε πραγματικά πολλή εντύπωση το ότι αναφερθήκατε στο ΠΑΣΟΚ τουλάχιστον τρεις φορές…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έφυγε ο κ. Μηταράκης!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ναι, έφυγε. Δεν πειράζει. Είναι εντυπωσιακό! Αυτή η αλαζονεία της εξουσίας!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Φοβερή Κυβέρνηση!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δηλαδή είσαστε η προσωποποίηση της αλαζονείας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μεγάλοι μάγκες είστε!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Τέλος πάντων. Εμείς θα είμαστε καλοπροαίρετοι και θα πούμε ότι είχε κάτι πολύ σημαντικό να κάνει.
Να τος. Ήρθε!
 Αναφερθήκατε τουλάχιστον τρεις φορές στο ΠΑΣΟΚ για να το ευχαριστήσετε επειδή είπε ότι υπήρχαν κάποια θετικά όσον αφορά την Golden Visa. Και είναι πραγματικά εντυπωσιακό το ότι συνήθως το ΠΑΣΟΚ βέβαια έχει μία ενάντια στάση στην Golden Visa, αλλά εκεί θαύμασε -λέει- την οικοδομική δραστηριότητα που αναπτύχθηκε και βέβαια και εσείς το αναφέρατε πάρα πολλές φορές ότι η οικοδομή πήρε τα πάνω της.
Έτσι αντιμετωπίζετε τις συνθήκες, χωρίς να σκέφτεστε ότι αυτή η εισροή κεφαλαίων σε τοπικές κοινωνίες και τοπικές αγορές εκτόπισε οτιδήποτε τοπικό υπήρχε, το ότι αυτή η εισροή κεφαλαίων μεταφράστηκε σε βραχυχρόνια μίσθωση και air bnb, με τις τραγικές συνέπειες της αύξησης του κόστους στέγασης, το ότι οι άνθρωποι πληρώνουν πολύ ακριβό ενοίκιο, πληρώνουν πάρα πολύ ακριβά για ένα σπίτι. Όλα αυτά δεν σας ενδιαφέρουν. 
Θαυμάσατε την οικοδομική δραστηριότητα, αλλά δεν υπάρχουν υποδομές για όλους αυτούς τους ανθρώπους που έρχονται σε κορεσμένες περιοχές, όπως είναι η Αττική, όπως είναι τα νησιά και θαυμάζετε την οικοδομική δραστηριότητα, αλλά δεν μπορείτε να μας πείτε τι θα κάνουμε με την ηλεκτροδότηση, με την ύδρευση, με την αποχέτευση, με κυκλοφοριακό. Δεν έχετε δώσει καμία απάντηση. Παρ’ όλα αυτά δίνετε συγχαρητήρια ο ένας στον άλλον για την οικοδόμηση. 
Τι θα γίνει με τον υπερτουρισμό για παράδειγμα; Έχει απορροφήσει όλους τους τεχνίτες αυτή η δραστηριότητα. Όλα τα υλικά είναι πανάκριβα. Δεν μπορεί κανένας να κάνει οποιαδήποτε εργασία στο σπίτι του ή στη δική του οικοδομή, διότι δεν υπάρχουν ούτε εργάτες ούτε υλικά. Δεν λέτε όμως τίποτα για όλα αυτά. Πραγματικά είναι εντυπωσιακό. 
Θα κάνω και κάποια άλλη παρέμβαση γιατί έχω κι άλλα πράγματα να πω. Μην φύγετε.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κυρία Κεφαλά. 
Καλείται στο Βήμα η κ. Θεοδώρα Τζάκρη, ανεξάρτητη Βουλευτής. 
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, συζητούμε σήμερα ένα νομοσχέδιο για τις άμεσες ξένες επενδύσεις και είναι λογικό αυτό, μιας και δεν υπάρχουν καθόλου άμεσες εγχώριες επενδύσεις και μάλιστα τώρα που τελείωσε το Ταμείο Ανάκαμψης και πήραν ό,τι ήταν να πάρουν οι μεγάλες κατασκευαστικές εταιρείες και οι ενεργειακοί όμιλοι υπό τη μορφή των επενδύσεων και δεν υπάρχει κανείς σε αυτή τη χώρα που να μπορεί, έτσι όπως την φτιάξατε, να επενδύσει. 
Στην ουσία ούτε ο ίδιος ο Υπουργός δεν γνωρίζει τι ποσοστό ελληνικότητας είχαν οι εταιρείες οι οποίες πήραν το Ταμείο Ανάκαμψης, πολλώ δε μάλλον δεν γνωρίζει και πόσο ξένες θα είναι οι ευνοούμενες από αυτό το νομοσχέδιο επενδύσεις. 
Για να μην κουράζεστε λοιπόν, κύριε Υπουργέ, σας ενημερώνω ότι ξένα επενδυτικά κεφάλαια κατέχουν τεράστιο ποσοστό στις επιχειρήσεις που κατανάλωσαν το Ταμείο Ανάκαμψης υπό ελληνική επωνυμία και τώρα φέρνετε ένα νομοσχέδιο ώστε οι πλουτίσαντες φίλοι σας να βάλουν μπροστινούς τους ξένους μετόχους τους για να φτιάξουν νέες επιχειρήσεις, πάνω στο ίδιο αντικείμενο με το δικό τους και να πάρουν ένα καράβι φορολογικά, επενδυτικά κ.λπ. κίνητρα. 
Για παράδειγμα, το βλέπουμε τον τελευταίο καιρό, το βλέπουμε να συμβαίνει μπροστά μας: Συμπράξεις υβριδικού χαρακτήρα μεταξύ κατασκευαστικών εταιρειών, εταιρειών ενέργειας και βεβαίως και εταιρειών πετρελαιοειδών. Και αυτό το μοντέλο φαίνεται να υιοθετείται και από άλλες εταιρείες. Για παράδειγμα η ΔΕΗ, πριν νομοθετήσετε σήμερα με κύριο μέτοχο το CVC Capital Fund, έχει ανακοινώσει επέκταση σε τέσσερα πέντε νέα επιχειρηματικά αντικείμενα, που σημαίνει ότι πλέον δεν έχουμε επί μέρους καρτέλ αλλά περνάτε στο τελικό στάδιο του νεοφιλελεύθερου οικονομικού μετασχηματισμού της χώρας, δηλαδή στις κοινοπραξίες ολιγοπωλίων και μονοπωλίων, στη σκιά των οποίων δεν θα ξαναφυτρώσει ποτέ τίποτα. 
Έρχεστε μάλιστα και θέτετε ένα εύρος ένταξης στις επενδύσεις από 10 έως 50 εκατομμύρια ευρώ, χωρίς μάλιστα σε οποιοδήποτε άρθρο του αυτό το νομοσχέδιο να αποκλείει την κατάτμηση του έργου ή να προσδιορίζει ως κριτήριο επιλεξιμότητας την εθνικότητα των μετόχων ή των κεφαλαίων. Για παράδειγμα, να μην μπορεί να ενταχθεί στις διατάξεις αυτού του νομοσχεδίου ένας Έλληνας, εν πάση περιπτώσει άμεσα ή έμμεσα, όταν σε μια επιχείρηση είναι οι Έλληνες μέτοχοι. Γιατί αυτό που θέλετε να κάνετε -και θα το καταλάβει άλλωστε όλη η ελληνική κοινωνία- είναι να δημιουργήσετε ad hoc κοινοπραξίες στους τομείς της ενέργειας, της τεχνολογίας και της μεταποίησης τροφίμων που ήδη κατέχουν το 80% με 90% ξένα επενδυτικά κεφάλαια. 
Και όταν λέω κατάτμηση, εννοώ ότι μαζεύονται πέντε, έξι μέτοχοι, Έλληνες και ξένοι, με φορολογικό καθεστώς αποικίας και θα ιδρύουν μια μεγάλη κοινή δραστηριότητα ως κοινοπραξία -ως cluster δηλαδή να την έχετε στο μυαλό σας- ούτως ώστε καθένας να παίρνει ένα κομμάτι 50.000.000, o δεύτερος διασυνδεδεμένος άλλα 50.000.000, ένας τρίτος 50.000.000 κ.ο.κ.. 
Και για να πω ένα παράδειγμα, ένας θα φτιάχνει μια ηλεκτροπαραγωγική μονάδα, ένας άλλος θα φτιάχνει διασυνδεδεμένους συσσωρευτές, ένας άλλος θα φτιάχνει ένα data center και ενδεχομένως ένας τέταρτος να φτιάχνει μια τεχνική εταιρεία που θα υποστηρίζει όλες αυτές τις επενδύσεις. Και όλο αυτό θέλετε να μας πείσετε ότι δεν είναι ένα τεράστιο πλυντήριο, πέρα από μηχανισμούς φοροδιαφυγής, φοροαποφυγής βεβαίως και ανυπαρξίας ελέγχων. 
Για παράδειγμα, αφού είναι ξένη η επένδυση, το μετοχικό κεφάλαιο θα μπορεί να καταβάλλεται και από φορολογικούς παραδείσους, όπως για παράδειγμα από τις νήσους Man ή από οποιονδήποτε άλλο φορολογικό παράδεισο, όπου ως γνωστόν εκεί παρκάρουν τα πεντακάθαρα χρήματα. 
Άρα, λοιπόν φέρνετε νομοσχέδιο το οποίο βάζει ταφόπλακα στο ελληνικό επιχειρείν, σε μια εποχή που αν ρωτήσουμε τη ΓΣΕΒΕΕ, την ΕΣΕΕ και οποιονδήποτε κοινωνικό εταίρο, ακόμη και τον ΣΕΒ, θα σας πει ότι δεν υπάρχει ελληνική επιχείρηση -και αναφέρομαι σε μικρομεσαία ελληνική επιχείρηση- που να μπορεί να πάρει 1.000.000 δάνειο, κύριε Μηταράκη, από ελληνική τράπεζα. Τους αναγκάσατε όλους να πωληθούν στα funds και τα ολιγοπώλια. 
Και πείτε μου τώρα λοιπόν για το αγελαδινό γάλα. Πείτε μου τι συμβαίνει εκεί για τις ιχθυοκαλλιέργειες, πείτε μου τι γίνεται με τα κοτόπουλα. Πείτε μου για την τεχνολογία. Πείτε μου κάτι τελοσπάντων!
Κυρίες και κύριοι συνάδελφοι, δεν πρόκειται για νομοσχέδιο κινήτρων για άμεσες ξένες επενδύσεις. Πρόκειται για νομοσχέδιο γραμμένο στα γραφεία των καρτέλ που δεν κρατά ούτε τα προσχήματα. Είναι δυνατόν να αναφέρεστε σε εταιρείες που έχουν μόλις δώδεκα μήνες λειτουργίας, δεν έχουν κλείσει δηλαδή ούτε έναν ισολογισμό και να μην εννοείτε ότι έχουν δημιουργηθεί ήδη εταιρείες κελύφη, στις οποίες θα γίνει τερατώδης αύξηση του μετοχικού κεφαλαίου από κεφάλαια αγνώστου προελεύσεως; 
Τολμάτε και λέτε αυτά, όταν οι ελάχιστοι απομείναντες Έλληνες βιομήχανοι με ιστορία τριάντα, πενήντα χρόνων δεν έχουν αντίστοιχο νομοσχέδιο για να σταθούν όρθιοι στον ανταγωνισμό; Φέρατε κάποιο νομοσχέδιο που θα δίνει αντίστοιχα έστω κίνητρα σε ελληνικές εξαγωγικές βιομηχανίες στο χώρο των προϊόντων αλουμινίου, της χαλυβουργίας, στον χώρο των καπνικών προϊόντων; 
Κυβερνάτε οκτώ χρόνια, κυρίες και κύριοι συνάδελφοι της Νέας Δημοκρατίας, και οι μόνες άμεσες ξένες επενδύσεις που έχουμε να θυμόμαστε από εσάς είναι οι αγοραπωλησίες των κόκκινων δανείων, κάποια απέραντα φωτοβολταϊκά και ανεμογεννήτριες και πέραν τούτου ουδέν. Πείτε μου πέντε εταιρείες, κύριε Θεοδωρικάκο, που ήλθαν να επενδύσουν στη χώρα μας και έφτιαξαν παραγωγικές δομές, πέντε τουλάχιστον από αυτές! 
Κι αν σας ενδιέφεραν τέτοιες εταιρείες θα βάζατε βεβαίως πλαίσιο εύρος για τη χρηματοδότηση 5.000.000.000 ευρώ την επένδυση. Ξέρετε γιατί η TOYOTA στην Τουρκία επένδυσε, η MAZDA στη Σλοβακία επένδυσε. Οι μεγάλες εταιρείες, αμυντικές βιομηχανίες αλλού επενδύουν. Οι μεγάλες φαρμακοβιομηχανίες του εξωτερικού αλλού επενδύουν κι αυτές και οι ελληνικές, που στηρίζουν το Εθνικό Σύστημα Υγείας και τα λαϊκά νοικοκυριά αγωνιούν να βρουν έστω ένα κίνητρο, κύριε Μηταράκη, για να παραμείνουν ανοιχτές και επενδύουν τα κέρδη τους, όχι βέβαια τα δάνεια που παίρνουν και τα λεφτά που παίρνουν από τους φορολογικούς παραδείσους. 
Κυρίες και κύριοι συνάδελφοι, και τι δεν τους δίνετε. Φοροαπαλλαγές, λέει, ταχεία αδειοδότηση, χρηματοδοτήσεις μέσω ελληνικής αναπτυξιακής τράπεζας, άδειες διαμονής αλλοδαπών, γη και ύδωρ. 
Σας διαβάζω λοιπόν για τα Πρακτικά της Βουλής και για να καταλάβει και ο ελληνικός λαός πού θα πάνε όλα αυτά τα κίνητρα, δια της βίαιας εξαγοράς βέβαια του ελληνικού βιομηχανικού κεφαλαίου. Θα πάνε λοιπόν στους τομείς της μεταποίησης και της βιομηχανικής παραγωγής, της έρευνας και της καινοτομίας, της τεχνητής νοημοσύνης, της βιομηχανοποιημένης πρωτογενούς παραγωγής, που σημαίνει ότι και το μεταλλαγμένο θα πάει σύννεφο, στα logistics της υγείας και των μονάδων φροντίδας ηλικιωμένων. 
Βρε αθεόφοβοι, ανοίγετε την αγορά των γηροκομείων δίνοντας κίνητρα σε άμεσες ξένες επενδύσεις, σε μια χώρα που έχει 42% υπογεννητικότητα, αντί να δώσετε κίνητρα να ανοίξουν νέοι άνθρωποι δουλειές, με φοροαπαλλαγές, να φτιάξετε δημόσια νοσοκομεία, να δώσετε αφορολόγητο σε κοινοπραξίες Ελλήνων επιστημόνων και ελληνικών βιομηχανιών, για να φτιάξουμε πρωτοποριακά και εξαγώγιμα προϊόντα υψηλής προστιθέμενης αξίας; Είστε τόσο κυνικοί που εξαιρείτε μάλιστα από το πλαίσιο των επενδύσεων ακόμη και τουριστικές επιχειρήσεις. Γιατί δεν σας ενδιαφέρει τίποτα άλλο παρά να ικανοποιήσετε την ακόρεστη δίψα των φίλων και των χορηγών σας για ακόμη περισσότερο τζάμπα και αφορολόγητο χρήμα. Ακόμη και τους συσσωρευτές ενέργειας, τις μπαταρίες δηλαδή, τις σκεφτήκατε τώρα που ξεπουλήθηκε η εγχώρια παραγωγή. 
Κυρίες και κύριοι συνάδελφοι, όλα αυτά τα φέρνετε ενώ υπάρχουν ήδη νόμοι για κίνητρα, τόσο σε Έλληνες όσο και σε ξένους. Και αναφέρομαι στον ν.3894/10, στον ν.4824/21, στον ν.4877/22 και στον ν.5202/25. Εσείς τον νομοθετήσατε. Αφορούσε τον έλεγχο των άμεσων ξένων επενδύσεων για λόγους ασφάλειας και δημόσιας τάξης, τις προβλέψεις του οποίου βεβαίως καταργεί ο σημερινός νόμος. 
Κύριε Υπουργέ, είστε ο ίδιος που φέρνετε να νομοθετήσετε όλα αυτά, εσείς που δεν βάζετε πλαφόν στα κέρδη των διυλιστηρίων, που το κόστος διύλισης ανά βαρέλι στη χώρα μας είναι 23 δολάρια, όταν στην Ισπανία το αντίστοιχο κόστος κάνει 12 δολάρια το βαρέλι. 


Είστε εσείς που δεν μειώνετε τον Ειδικό Φόρο Κατανάλωσης στα καύσιμα και ανοίγει το πετρέλαιο θέρμανσης στη χώρα μας με 1.75 ευρώ, όταν ο βασικός μισθός είναι στα 880 ευρώ. Ενώ στο Βέλγιο, που έχει 2.270 ευρώ βασικό μισθό, άνοιξε το πετρέλαιο θέρμανσης με 1,5 ευρώ. Και στη Μάλτα, που προμηθεύεται πετρέλαιο από τα ελληνικά διυλιστήρια, άνοιξε το πετρέλαιο θέρμανσης με 1 ευρώ. Είστε εσείς κύριε Θεοδωρικάκο, που κυνηγάτε τον πρατηριούχο που έχει μεικτό κέρδος 9 λεπτά και κλείνετε τα μάτια μπροστά στα 2 δισεκατομμύρια των κερδών των διυλιστηρίων, τα μερίσματα των οποίων φορολογούνται με 5%. Δεν έχουμε να πούμε κάτι άλλο. 
Είστε, παραφράζοντας την εξαιρετική ταινία του Στίβεν Φρίαρς, «το ωραίο μου πλυντήριο» του κάθε κερδοσκόπου.
 Καταψηφίζω, λοιπόν, αυτό το νομοσχέδιο και το καταδικάζω. Και με την πρώτη ευκαιρία μετά την επερχόμενη ήττα σας στις επόμενες εκλογές, θα ψηφίσω πρώτη και καλύτερη ένα νομοσχέδιο που θα καταργεί συνολικά όλα αυτά τα τερατουργήματα που έχετε νομοθετήσει επί οκτώ χρόνια καταχρώμενοι ασφαλώς την κοινοβουλευτική σας πλειοψηφία. 
ΠΡΟΕΔΡΕΥΩΝ (Βασίλειος Βιλιάρδος): Επόμενος και τελευταίος ομιλητής ο κ. Αλέξανδρος Μεϊκόπουλος, ανεξάρτητος. Μετά θα ξεκινήσουμε τις δευτερολογίες ως συνήθως αντίστροφα. 
Ορίστε, έχετε τον λόγο.
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κύριε Πρόεδρε.
 Κύριε Υπουργέ, κυρίες και κύριοι συνάδελφοι, θεωρώ πως η συζήτηση για τις επενδύσεις δεν είναι μια αντιπαράθεση μεταξύ αυτών που τις θέλουν και μεταξύ όσων δήθεν δεν τις θέλουν. Όλοι θέλουμε επενδύσεις. Το ερώτημα κατά τη γνώμη μου, κύριε Υπουργέ, είναι άλλο. Όταν το δημόσιο δίνει δημόσιο χρήμα, φορολογικά κίνητρα και προνομιακή μεταχείριση, πρέπει να ξέρει σε ποιον τα δίνει, γιατί τα παίρνει αυτός που τα παίρνει και τι επιστρέφεται στην ελληνική κοινωνία. 
Σε αυτό το ερώτημα κατά τη γνώμη μου το νομοσχέδιο αφήνει πολύ μεγάλα κενά. Η ανάπτυξη δεν μετριέται στα ευρώ που μπήκαν στη χώρα. Μετριέται στο τι έμεινε τελικά στη χώρα σε παραγωγικές μονάδες, σε ποιοτικές θέσεις εργασίας και σε τεχνογνωσία. Μετριέται και στο εισόδημα που ανακυκλώνεται στην ελληνική οικονομία. 
Και εδώ υπάρχει κατά τη γνώμη μου μια πολύ βασική αντίφαση. Για τον μεγάλο επενδυτή το κράτος προβλέπει ταχεία αδειοδότηση, φορολογικά οφέλη και ειδικό καθεστώς. Ο Έλληνας μικρομεσαίος, όμως, στενάζει από το ενεργειακό κόστος και το κόστος χρηματοδότησης. Θέλει απλώς να αγοράσει ένα μηχάνημα ή να προσλάβει δύο ανθρώπους. Γι’ αυτόν το ίδιο κράτος δεν βρίσκεται πουθενά. Γιατί το κράτος μπορεί να τρέχει για τον μεγάλο επενδυτή, αλλά δεν μπορώ να καταλάβω γιατί σέρνεται για τον πολίτη και τη μικρή επιχείρηση. 
Πάμε, λοιπόν, πιο συγκεκριμένα σε τρία ζητήματα. 
Πρώτον το νομοσχέδιο μιλά για μη εγχώριο επενδυτικό κεφάλαιο. Μάλιστα. Ποιος είναι πραγματικός δικαιούχος; Ποιος ελέγχει τελικά την επένδυση; Ελληνικά κεφάλαια -ξέρετε- μπορεί να κάνουν έναν κύκλο στο εξωτερικό, να επιστρέψουν ως ξένη επένδυση και να πάρουν τα κίνητρα. Ποιος μας εγγυάται ότι αυτό δεν θα συμβεί; Πριν δώσει το δημόσιο εκατομμύρια, πρέπει να ξέρει ποιος είναι ο επενδυτής και από πού προέρχονται τα χρήματα. 
Δεύτερον, πόσο θα κοστίσει αυτό το καθεστώς; Το δημοσιονομικό κόστος δεν προσδιορίζεται με σαφήνεια. Ο δημοσιονομικός κανόνας δεν μπορεί να είναι αυστηρός για την κοινωνία και ελαστικός για τα επενδυτικά κίνητρα.
 Τρίτο ζήτημα. Ποιος ελέγχει ότι η επένδυση έγινε πραγματικά, όπως συμφωνήθηκε; Το νομοσχέδιο προβλέπει ότι ο δικαιούχος επιλέγει και πληρώνει τον ελεγκτή που θα τον πιστοποιήσει. Δηλαδή, ο ελεγχόμενος διαλέγει τον ελεγκτή του. Εδώ νομίζω ότι υπάρχει καθαρή σύγκρουση συμφερόντων. 
Και φτάνουμε αυτή τη στιγμή στην καρδιά της υπόθεσης. Τι παίρνει πίσω η κοινωνία; Το φορολογικό όφελος μπορεί να φτάνει στα 15 χρόνια, αλλά οι υποχρεώσεις του επενδυτή έχουν πολύ μικρότερο ορίζοντα. Για την έναρξη λειτουργίας αρκεί το 50% των θέσεων εργασίας, χωρίς καμία μείωση της ενίσχυσης. Και οι κυρώσεις είναι περιορισμένες σε σχέση με το μέγεθος των κινήτρων. Είναι μεγάλα τα κίνητρα χωρίς δεσμευτικές υποχρεώσεις. 
Κύριε Υπουργέ, δεν σας λέμε μην δώσετε κίνητρα. Σας λέμε δώστε κίνητρα, αλλά βάλτε και όρους. Συνδέστε το φορολογικό όφελος με μετρήσιμο παραγωγικό αποτέλεσμα. Ζητήστε πίσω θέσεις εργασίας, τεχνολογία, παραγωγή, εξαγωγές. Η κοινωνία δεν μπορεί να είναι απλώς ο χρηματοδότης μιας επένδυσης. Πρέπει να είναι και ο δικαιούχος του αποτελέσματος της επένδυσης αυτής.
 Κυρίες και κύριοι συνάδελφοι, δεν είναι όλες οι επενδύσεις ίδιες. Άλλο το κεφάλαιο που απλώς αγοράζει υφιστάμενα περιουσιακά στοιχεία. Άλλο η επένδυση που αλλάζει το παραγωγικό μοντέλο της χώρας. Αυτός κατά τη γνώμη μου πρέπει να είναι στόχος. Σήμερα η οικονομία μας στηρίζεται υπερβολικά σε τουρισμό και κατασκευές. Πρέπει να περάσουμε σε μια οικονομία με βιομηχανία, τεχνολογία και έρευνα, με ισχυρή πρωτογενή παραγωγή και καλά αμειβόμενη φυσικά εργασία. Γιατί η ανάπτυξη δεν είναι να ανεβαίνουν απλά οι δείκτες. Ανάπτυξη είναι να βρίσκει ο νέος άνθρωπος καλή δουλειά, να μπορεί μικρή επιχείρηση να χρηματοδοτήσει η ίδια την επένδυσή της, να μπορεί ο εργαζόμενος να ζήσει από τον μισθό του, να παράγει η χώρα περισσότερα από όσα εξάγει. Αυτό είναι το πραγματικό στοίχημα και αυτό πρέπει να είναι και το μέτρο κατά τη γνώμη μου κάθε αναπτυξιακής πολιτικής.
 Σε αυτό το σημείο, κυρίες και κύριοι συνάδελφοι, δεν μπορώ να μην αναφερθώ στην επικαιρότητα των τελευταίων ημερών. Συγχωρέστε, κύριε Υπουργέ, δεν μπορώ να μην το σχολιάσω. Και φυσικά αναφέρομαι στην παραπομπή του κ. Τριαντόπουλου στο Ειδικό Δικαστήριο. Κύριε Υπουργέ, δεν ξέρω εάν το έχετε συνειδητοποιήσει, αλλά πλέον έχετε τον δικό σας υπόδικο. Η Κυβέρνηση της Νέας Δημοκρατίας έχει πλέον τον δικό της υπόδικο. Ξέρετε πάρα πολύ καλά ότι το τεκμήριο της αθωότητας στην πολιτική λειτουργεί εντελώς διαφορετικά. Γιατί και μόνο που ένας Υπουργός της Κυβέρνησης βρίσκεται στο εδώλιο του κατηγορουμένου στο Ειδικό Δικαστήριο, από μόνο του αυτό συνιστά πολιτικό στίγμα. 
Κατά τη γνώμη μου, κύριε Υπουργέ, η παραπομπή του κ. Τριαντόπουλου αυτομάτως καθιστά θεσμική παράνοια. Είναι θεσμικά απαράδεκτο να παραμένει στη θέση του Υπουργού Δικαιοσύνης ο κ. Φλωρίδης, ο οποίος μέχρι πριν από λίγο καιρό έλεγε εδώ σε αυτήν την Αίθουσα ότι όποιος μιλάει για μπάζωμα είναι για τα μπάζα, τη στιγμή που το δικαστικό συμβούλιο είπε ότι όντως έγινε μπάζωμα, που δεν έπρεπε να γίνει. Ε, δεν μπορεί να συνεχίσει να προΐσταται ο κ. Φλωρίδης στη θέση του Υπουργού Δικαιοσύνης. 
Ο κ. Τριαντόπουλος, λοιπόν, απαντά σε σχέση με το τι συνέβη με την παραπομπή του με 661 λέξεις. Τι μας είπε; Για τον αξιακό του κώδικα, για θεωρίες συνωμοσίας, για τους σταυρούς που πήρε, για την πίστη του στη νέα νίκη του Κυριάκου Μητσοτάκη. Μόνο μία λέξη δεν χώρεσε σε 661 λέξεις, η «συγγνώμη». Αντί γι’ αυτήν, αντί για συγγνώμη, περίσσεψε η βεβαιότητα. Βέβαιος ότι θα αθωωθεί και ότι θα επιστρέψει νικητής και τροπαιοφόρος. Βέβαιοι και οι κυβερνητικοί του συνήγοροι, που χαρακτηρίζουν -άκουσον, άκουσον!- τη στάση του γενναία. Γενναία, λοιπόν, η στάση Τριαντόπουλου! Αλήθεια; Έχουμε πραγματικά κακοποιήσει πλέον και τις έννοιες των λέξεων.
 Γενναιότητα θα ήταν, κύριε Υπουργέ, να πεις όχι τότε, να προστατεύσεις έναν τόπο γεμάτο συντρίμμια, πειστήρια και ανθρώπινα υπολείμματα από μια παρέμβαση που οδήγησε σε απώλεια στοιχείων και δυσχέρανε τη διερεύνηση. Και υπήρξε ο άνθρωπος που το έκανε, ο τότε διοικητής της Τροχαίας Λάρισας. Ένας Αξιωματικός, λοιπόν, βρήκε το θάρρος να πει όχι. Ένας Υφυπουργός παρά τω Πρωθυπουργώ, γιατί δεν το βρήκε; Αυτό θα ήταν γενναίο, όχι το να δηλώνει πως δεν θα είναι υποψήφιος όταν παραπέμπεται στο Ειδικό Δικαστήριο. \
Ποιος έδωσε την πολιτική εντολή; Αν ο κ. Τριαντόπουλος ενήργησε μόνος του, να έρθει να το πει. Αν εκτελούσε εντολή, να μας πει ποιανού. Κι αν υπήρξε εντολή, τότε γιατί την εκτέλεσε. Ίσως εδώ έχει ενδιαφέρον και η πολιτική του διαδρομή, κύριε Υπουργέ. Στις εκλογές του 2019 ο κ. Τριαντόπουλος μένει εκτός Βουλής. Όμως, δεν έμεινε εκτός εξουσίας. Από τις τελευταίες θέσεις της σταυροδοσίας βρέθηκε ξαφνικά Γενικός Γραμματέας, μετά Υφυπουργός παρά τω Πρωθυπουργώ και στη συνέχεια πρώτος το 2023 σε σταυρούς στη Μαγνησία. Μια θεαματική πολιτική εξέλιξη και ανέλιξη, γιατί στη Νέα Δημοκρατία του κυρίου Μητσοτάκη δύο πράγματα φαίνεται ότι δεν πάνε ποτέ χαμένα, η τυφλή αφοσίωση στον αρχηγό και εκείνοι που την αποδεικνύουν στην πράξη. Μην παρουσιάζετε, λοιπόν, την ανάγκη ως αρετή. Και κυρίως μην παρουσιάζετε την παραπομπή ως προσωπικό μαρτύριο. 
Την ποινική ευθύνη, κυρίες και κύριοι συνάδελφοι, θα την κρίνει το Ειδικό Δικαστήριο. Αλλά το πολιτικό ερώτημα μένει εδώ μέσα σε αυτή την Αίθουσα: Τι ακριβώς συνέβη στα Τέμπη; Ποιος το αποφάσισε και μέχρι πού φτάνει η αλυσίδα της πολιτικής ευθύνης; Γιατί 661 λέξεις μπορεί να έγραψε ο κ. Τριαντόπουλος, αλλά απάντηση σε αυτά τα τρία ερωτήματα δεν έχει δώσει ούτε αυτός ούτε η Κυβέρνηση.
 Σας ευχαριστώ πάρα πολύ. 

ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μεϊκόπουλε. 
Θα ξεκινήσουμε με τις δευτερολογίες, αντίστροφα. 
Καλείται στο Βήμα κ. Αλέξανδρος Καζαμίας, ειδικός αγορητής της Πλεύσης Ελευθερίας. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα μιλήσω από τη θέση μου. 
Θα ήθελα να ξεκινήσω παρατηρώντας ότι προηγουμένως ο κ. Θεοδωρικάκος σε μια έξαρση λαϊκισμού, ασυναρτησίας κατηγόρησε την Πλεύση Ελευθερίας για αριστεροφασισμό. 
Κύριε Θεοδωρικάκο, δεν υπάρχει τέτοιο πράγμα πουθενά, μόνο στο μυαλό σας. Αλλά όταν είστε ένα πρώην στέλεχος της ΚΝΕ, της κομμουνιστικής νεολαίας, ο οποίος σήμερα κατέληξε να είναι Υπουργός της Κυβέρνησης της Νέας Δημοκρατίας και να υπερασπίζεται με τόσο σθένος τους ακροδεξιούς Υπουργούς σας, τον Βορίδη, τον Πλεύρη, τον Γεωργιάδη, με συγχωρείτε είναι επόμενο να τα έχετε μπερδέψει τόσο πολύ στο μυαλό σας που δεν αντιλαμβάνεστε πού βρίσκεται ο φασισμός, που είναι μέσα στην ακροδεξιά πτέρυγα της Κυβέρνησής σας, και πού βρίσκεται η Αριστερά. Δεν πειράζει, δεν περιμένουμε από εσάς να τα καταλαβαίνετε αυτά τα πράγματα. Νομίζω ότι δεν το έχετε. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)
Αλλά, πέρα από το γεγονός ότι δεν το ‘χετε με τις ιδεολογίες και με τη διαφορά ανάμεσα στη Δεξιά, την Αριστερά, τον φασισμό και την Αριστερά, τα οποία μπλέκετε εσκεμμένα βέβαια για να δημιουργήσετε αποπροσανατολισμό στους πολίτες, θα ήθελα να σας υπενθυμίσω και κάποια πράγματα που είπατε στη διάρκεια των συζητήσεων της Επιτροπής και στην Ολομέλεια σήμερα, για αυτό το νομοσχέδιο, τα οποία επιβεβαιώνουν ότι δεν το ‘χετε ούτε και στα οικονομικά. 
Μεταξύ άλλων είπατε ότι το νομοσχέδιο που φέρνετε για την προσέλκυση των πολυεθνικών επιχειρήσεων, των άμεσων ξένων επενδύσεων στην Ελλάδα, δεν είναι κοστολογημένο, είπατε, επειδή δεν υπάρχει επιβάρυνση στον δημοσιονομικό χώρο, δηλαδή στον προϋπολογισμό του κράτους. 
Ωστόσο το νομοσχέδιο που φέρνετε εδώ δίνει φοροαπαλλαγές -τις λέτε εσείς φοροαπαλλαγές- μέχρι και 20 εκατομμύρια ευρώ ανά επιχείρηση και ταυτόχρονα για ομίλους επιχειρήσεων, άμεσων ξένων επενδύσεων, μπορεί να δώσει μέχρι και 50 εκατομμύρια ευρώ. Αυτά όταν αφαιρούνται από τους φόρους, κύριε Θεοδωρικάκο, δεν επηρεάζουν τον δημοσιονομικό χώρο; Δεν επηρεάζουν τον προϋπολογισμό; Πώς τα καταφέρνετε τόσο τραγικά με τα δημόσια οικονομικά; Πώς τα καταφέρνετε;
 Αλλά νομίζω ότι αυτά που μας είπατε σήμερα, δείχνουν ότι δεν αντιλαμβάνεστε επίσης τη διαφορά ανάμεσα στη δημοκρατία και στις επιλογές των πολιτών αφενός και στο ποιος είναι ακροδεξιός, ποιος έχει παρελθόν συνδεδεμένο με τη χούντα στην Κυβέρνησή σας και ποιος είναι προοδευτικός, αριστερός, δημοκράτης. 
Μας είπατε ότι ο Βορίδης, ο Γεωργιάδης, είναι δημοκρατικά εκλεγμένοι. Ήσασταν και υπεύθυνος εταιρείας δημοσκοπήσεων. Αναρωτιέμαι πραγματικά πώς κάνατε τις ερωτήσεις εκεί. Δεν έχετε ακούσει ποτέ ότι ακροδεξιοί και φασίστες μπορεί να εκλεγούν χωρίς αυτό να τους κάνει δημοκράτες; Δεν το έχετε καταλάβει αυτό; Δεν έχετε καταλάβει ότι όποιος εκλέγεται με δημοκρατικές διαδικασίες δεν είναι απαραιτήτως ο ίδιος δημοκράτης; 
Λοιπόν, σας έχω νέα. Ο κ. Βορίδης δεν ήταν μόνο εντεταλμένος από τον δικτάτορα Παπαδόπουλο να αναλάβει τον ρόλο του Γραμματέα της ΕΠΕΝ στη δεκαετία του ’80. Και το 2000 κατέβηκε υποψήφιος του κόμματος στην πρώτη γραμμή του πατρός Πλεύρη. Τα ξεχάσατε αυτά; Σχετικά πρόσφατα. 
Ο πατέρας Πλεύρης -αν δεν το ξέρετε, γιατί δεν γνωρίζω πόσο καλά μπορείτε να διακρίνετε αυτά τα πράγματα- το 1977 είχε ιδρύσει ένα κόμμα που λεγόταν 4η Αυγούστου. Και ξέρετε τι απέγινε αυτό το κόμμα; Το έκλεισε η κυβέρνηση του Κωνσταντίνου Καραμανλή, η κυβέρνηση δηλαδή του ιδρυτή της παράταξης στην οποία ανήκετε. Γιατί; Διότι ο Πλεύρης ο πατέρας ήταν και συνεχίζει να είναι μέχρι σήμερα, ένας αμετανόητος φασίστας και αρνητής του Ολοκαυτώματος. 
Αυτά όλα θα έπρεπε να τα γνωρίζετε καλά. Θα έπρεπε να προσέχετε πάρα πολύ και πώς μιλάτε στην Πλεύση Ελευθερίας και πώς μιλάτε για την Δημοκρατία και πώς θα πρέπει να διακρίνετε τη Δημοκρατία από την Ακροδεξιά και τον φασισμό. 
Αλλά για σας αυτά δεν έχουν σημασία. Είστε ένας άνθρωπος χωρίς πεποιθήσεις. Ξεκινήσατε από το ένα άκρο του πολιτικού φάσματος και έχετε αγκαλιαστεί με το άλλο. Δεν καταλαβαίνετε τις διακρίσεις αυτές. 
Αναφορικά τώρα με όσα άλλα είπατε σε σχέση με το νομοσχέδιο που φέρνετε εδώ και όσα δεν είπατε -γιατί θα σας πω λίγα και γι’ αυτά- δεν μπορούμε να καταλάβουμε πραγματικά γιατί δεν απαντάτε στο γεγονός ότι το νομοσχέδιό σας δεν εγγυάται τίποτα για τους εργαζόμενους. Έρχεται το νομοσχέδιο με μια έκθεση εμπειρογνωμόνων της ΟΚΕ. Αυτή -σας είπαμε πολλές φορές- σας ασκεί κριτική, γιατί δεν έχετε καθόλου μέτρα μέσα στο νομοσχέδιο τα οποία να υποστηρίζουν τους εργαζόμενους. 
Αναφέρει η ΟΚΕ ότι θα έπρεπε να υπάρχει υποχρεωτική συμμετοχή της Επιθεώρησης Εργασίας, αναφερόμενη στο άρθρο 20, στο άρθρο 23 να υπάρχει η κατάργηση κάθε διάταξης που επιτρέπει τη μερική ή μειωμένη κάλυψη των προϋπολογισθεισών θέσεων εργασίας και επίσης σας είπε ότι θα έπρεπε να υπάρχει μια αναφορά συγκεκριμένη σε ένα άλλο άρθρο, το 25, που να απαγορεύει τις ομαδικές απολύσεις. 
Εσείς που έχετε παρελθόν στην Αριστερά, το οποίο βέβαια έχετε ξεχάσει -γιατί κάθεστε πολύ βολεμένος εκεί που είστε- δεν ευαισθητοποιείστε καθόλου για αυτά τα θέματα, μα καθόλου; Δεν απαντάτε καθόλου; Σας είπαμε ότι δεν υπάρχουν προβλέψεις για την προστασία του περιβάλλοντος. Καμία απάντηση. 
Σας είπαμε επίσης ότι στα πεδία τα οποία καλύπτει αυτό το νομοσχέδιο, δηλαδή εκεί που θέλετε να προσελκύσετε κίνητρα, με χρήματα των φορολογουμένων άμεσες ξένες επενδύσεις, είναι και η υγεία. Δύο από τα δέκα πεδία είναι η υγεία και τα γηροκομεία. Και σας ρωτήσαμε πολλές φορές, πιστεύετε ότι χρειαζόμαστε να προσελκύσουμε ξένο κεφάλαιο από τρίτες χώρες για τα γηροκομεία της χώρας; Αυτή είναι η πολιτική της Κυβέρνησης; 
Και η υγεία, δεν φτάνει πια πόσο μεγάλο μέρος των υπηρεσιών υγείας ανήκουν στον ιδιωτικό τομέα και πόσα ξοδεύουν οι πολίτες γι’ αυτά; Είμαστε μακράν στη χειρότερη θέση στην Ευρωπαϊκή Ένωση. Αλλά αυτά δεν σας ενδιαφέρουν και δεν απαντάτε. Νομίζετε ότι μόνο με τα χαμόγελα, τις χαιρετούρες εδώ, τώρα που μιλάτε κατ’ ιδίαν με τον κ. Καιρίδη ξεφεύγετε από την κριτική. Αυτά τα κάνουν Υπουργοί, οι οποίοι είναι άσχετοι με το αντικείμενο, οι οποίοι δεν έχουν απαντήσεις και οι οποίοι δυστυχώς δεν ενδιαφέρονται για την πραγματική ανάπτυξη της οικονομίας. 
Και κάτι τελευταίο, γιατί αυτό ειπώθηκε και από τον κ. Μηταράκη και το ακούμε και από τον κ. Καιρίδη, που τώρα μπήκε και έχει πιάσει την ψιλή κουβέντα εκεί με εσάς, κύριε Υπουργέ. Μιλάτε για την αύξηση των επενδύσεων. Έχετε, λέει, αυξήσει τις επενδύσεις από 10% που τις παραλάβατε στο 17%. Δεν έχετε κλείσει το επενδυτικό κενό, αλλά κοντεύετε, και θέλετε να σας χειροκροτάμε. 
Η ερώτηση είναι η εξής. Τι νόημα έχει να αυξάνετε τις επενδύσεις όταν η ανάπτυξη που παράγεται και σήμερα, επτά χρόνια μετά τη διακυβέρνηση της χώρας από τη Νέα Δημοκρατία, είναι η ίδια με αυτή που παραλάβατε την τελευταία χρονιά των μνημονίων; Πού πάνε αυτά τα λεφτά και πού θα πάνε τα λεφτά που θέλετε να προσελκύσετε από αυτό το νομοσχέδιο; 
Κύριε Θεοδωρικάκο, οι απαντήσεις σας είναι ανεπαρκείς και γι’ αυτό εμείς θα καταψηφίσουμε. 
Ευχαριστώ πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο ειδικός αγορητής από την Κοινοβουλευτική Ομάδα ΝΙΚΗ κ. Βορύλλας. 
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε. 
Θα ήθελα στη δευτερολογία μου να αναφερθώ στις δύο τροπολογίες που κατέθεσε το ΠΑΣΟΚ και θέλω να είμαι σαφής. Όταν μια πρόταση κινείται προς τη σωστή κατεύθυνση και μπορεί να αντιμετωπίσει πραγματικά προβλήματα της κοινωνίας η ΝΙΚΗ δεν θα την απορρίψει επειδή προέρχεται από άλλο κόμμα. Η πρώτη τροπολογία αφορά τη Golden Visa και συνδέεται άμεσα με ένα από τα σοβαρότερα κοινωνικά προβλήματα της χώρας, τη στεγαστική κρίση. 
Προτείνεται η παύση της δυνατότητας θεμελίωσης νέας άδειας μόνιμης διαμονής επενδυτή μέσω αγοράς ακινήτου ώστε τα επενδυτικά κίνητρα να στραφούν περισσότερο προς την πραγματική οικονομία και την επιχειρηματικότητα. Παράλληλα, προβλέπεται γενίκευση της απαγόρευσης βραχυχρόνιας μίσθωσης στα ακίνητα που υπάγονται στο συγκεκριμένο καθεστώς. 
Με ιδιαίτερη χαρά βλέπουμε ότι το ΠΑΣΟΚ υιοθετεί τις θέσεις του κινήματός μας για την Golden Visa. Η Νίκη επανειλημμένα έχει επισημάνει ότι η κατοικία δεν μπορεί να αντιμετωπίζεται αποκλειστικά ως επενδυτικό προϊόν. Στις προτάσεις μας επανειλημμένα έχουμε αναφέρει ότι θέλουμε ξένες επενδύσεις, αλλά επενδύσεις που δημιουργούν παραγωγή, επιχειρήσεις, θέσεις εργασίας και πραγματική προστιθέμενη αξία. Γι’ αυτό πρώτοι είχαμε προτείνει το πρόγραμμα της Golden Visa να αποσυνδεθεί από την αγορά ακινήτων και να αφορά επενδύσεις σε νεοφυείς επιχειρήσεις, στον πρωτογενή τομέα και στην αγορά κρατικών ομολόγων ύψους τουλάχιστον ενός εκατομμυρίου ευρώ. 
Η δεύτερη τροπολογία αφορά τα καύσιμα και προβλέπει έναν μηχανισμό προσωρινής μείωσης του ειδικού φόρου κατανάλωσης, όταν η διεθνής τιμή του πετρελαίου υπερβαίνει συγκεκριμένη τιμή αναφοράς. Το διαθέσιμο δημοσιονομικό περιθώριο συνδέεται με τα πρόσθετα έσοδα ΦΠΑ που προκαλεί η αύξηση των τιμών, ενώ προβλέπεται παρακολούθηση της μετακύλισης φορολογικής ελάφρυνσης στη λιανική τιμή. Και εδώ η βασική λογική είναι ορθή. Όταν εκτοξεύεται η διεθνής τιμή του πετρελαίου, το κράτος δεν μπορεί να λειτουργεί ως παθητικός εισπράκτορας πρόσθετων φορολογικών εσόδων, την ώρα που ο πολίτης πληρώνει ακριβότερα στην αντλία, ο αγρότης επιβαρύνεται στην παραγωγή και οι επιχειρήσεις στις μεταφορές. Χρειάζεται, όμως, αυστηρός έλεγχος ώστε κάθε μείωση του φόρου να φτάνει πραγματικά στον καταναλωτή και να μην χάνεται στην εφοδιαστική αλυσίδα. 
Κύριε Υπουργέ, οι δύο τροπολογίες δεν λύνουν από μόνες τους ούτε το στεγαστικό ούτε το πρόβλημα του ενεργειακού κόστους. Αποτελούν, όμως, καλές προτάσεις που αξίζουν ουσιαστική συζήτηση.
Σχετικά με το νομοσχέδιο, το νέο καθεστώς συγκεντρώνει κανόνες για την αίτηση, την αξιολόγηση, την ένταξη, τον έλεγχο και την παρακολούθηση επενδύσεων που χρηματοδοτούνται από μη εγχώρια κεφάλαια. Προβλέπει ετήσια προκήρυξη ώστε να προσδιορίζεται ο διαθέσιμος προϋπολογισμός και οι όροι της ενίσχυσης. Προβλέπει, επίσης, ελάχιστη συμμετοχή ιδίων κεφαλαίων στο 40% του συνολικού κόστους. Είναι ορθό ο επενδυτής που ζητά δημόσιο κίνδυνο να αναλαμβάνει ο ίδιος ουσιαστικό μέρος του επενδυτικού κινδύνου. Ωστόσο, θα πρέπει να διασφαλιστεί ότι τα ελληνικά κεφάλαια δεν θα μπορούν να περάσουν από το εξωτερικό και να επιστρέψουν ως δήθεν ξένη επένδυση. Θα έπρεπε να ορίσετε ρητά στον νόμο τι είναι μη εγχώριο κεφάλαιο, πώς ελέγχεται η προέλευσή του και ποιος είναι ο τελικός πραγματικός δικαιούχος. Μια προφορική διαβεβαίωση δεν αρκεί για τη χορήγηση φορολογικών κινήτρων και δημοσίων εγγυήσεων. 
Κύριε Υπουργέ, διαβεβαιώσατε ότι ελληνικά κεφάλαια δεν θα μπορούν να περάσουν από το εξωτερικό και να επιστρέψουν ως δήθεν ξένη επένδυση. Τότε ορίστε ρητά στον νόμο τι είναι μη εγχώριο κεφάλαιο, πώς ελέγχεται η προέλευσή του και ποιος είναι ο τελικός πραγματικός δικαιούχος. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο ειδικός αγορητής από τον ΣΥΡΙΖΑ, ο κ. Παππάς. 
ΝΙΚΟΛΑΟΣ ΠΑΠΠΑΣ: Ευχαριστώ, κύριε Πρόεδρε. 
Έχουμε κάνει την κριτική μας στο νομοσχέδιο, κύριε Πρόεδρε. Δεν δόθηκαν απαντήσεις τόσο για τη σύγκρουση συμφερόντων μεταξύ ελεγκτή και ελεγχόμενου, όσο βεβαίως και για την -εντός εισαγωγικών- «αποκάλυψη» που κάναμε ότι δεκαεννέα από τις πενήντα διατάξεις είναι ακοστολόγητες, δηλαδή δεν προσδιορίζεται η επίπτωση που έχουν στα έσοδα ή όχι οι συγκεκριμένες διατάξεις.
Τώρα, για τα Πρακτικά καθαρά, επειδή υποψιάζομαι ότι θα υπάρξει μια προσπάθεια διά της τεθλασμένης να συζητούμε μόνο για τις ευθύνες του κ. Τριαντόπουλου με αφορμή το βούλευμα, θέλω να σας πω ότι στο βούλευμα, κύριε Πρόεδρε, αναφέρεται πάνω από δέκα φορές ο Πρωθυπουργός. Αναφέρεται ο Πρωθυπουργός ως εντολέας, ως αναθέτων στην αρχή τις αρμοδιότητες του κ. Αντωνοπούλου και ως αυτός που έδωσε τις οδηγίες για να υπάρξει παρέμβαση στον τόπο του εγκλήματος.
Καθαρά, λοιπόν, για τα Πρακτικά, κάνουμε αυτήν την παρέμβαση, για να αντιληφθούν άπαντες ότι δίκη Τριαντόπουλου χωρίς ευθύνες Κυριάκου Μητσοτάκη δεν είναι νοητή. Θα ήταν μία παραβίαση της λογικής, διότι όλοι μας εδώ μέσα, για παράδειγμα, ασκούμε κάποια αρμοδιότητα. Και εσείς, κύριε Πρόεδρε, ασκείτε την αρμοδιότητα που σας έχει η Ολομέλεια αναθέσει και ο Υπουργός ασκεί την αρμοδιότητα που του έχει αναθέσει ο Πρωθυπουργός και οι Κοινοβουλευτικοί Εκπρόσωποι και άπαντες. Το παραμύθι ότι απλώς πέρναγε από εκεί ο κ. Τριαντόπουλος έχει τελειώσει. Ας το σκεφτούν όλοι και ας λάβουν τα μέτρα τους και στη δημόσια συζήτηση την οποία δεν είναι δυνατόν να αποφύγουν. 
Δύο σημεία για τις επενδύσεις και δεν θα κουράσω. Είναι σαφές ότι εδώ πέρα η Κυβέρνηση πάει να φτιάξει μία ψευδή εικόνα αθρόας εισροής ξένων επενδύσεων στη χώρα. Δεν ισχύει. Εξηγήσαμε και από την πρώτη στιγμή στις επιτροπές ότι οι μισές άμεσες ξένες επενδύσεις που καταγράφηκαν αφορούν τη μεταφορά της έδρας της εταιρείας METLΕN στο Χρηματιστήριο του Λονδίνου. Εάν αυτό θέλουμε να πούμε ότι είναι μία ευτυχής συγκυρία για την ελληνική οικονομία, να το κάνουμε και με άλλες εταιρείες. Να τις βάλουμε στη σειρά να πηγαίνουν στο Χρηματιστήριο του Λονδίνου και ξαφνικά οι άμεσες ξένες επενδύσεις στην Ελλάδα να γίνουν 200 δισ.. Άρα, δεν πρόκειται για επενδύσεις που σχηματίζουν κεφάλαιο και βοηθούν την παραγωγικότητα της ελληνικής οικονομίας και αυτό πρέπει να είναι πάρα πολύ καθαρό. 
Στη συζήτηση αυτή, κύριε Πρόεδρε, επίσης, αναδείχθηκε μία τεράστια διαφορά για το πώς οι παρατάξεις αντιλαμβάνονται τον ρόλο των κρίσιμων υποδομών του δημόσιου τομέα και των δημοσίων επενδύσεων. Από τη μία έχεις την αντίληψη της Νέας Δημοκρατίας που με λύπη διαπιστώνω ότι έχει, θα σας έλεγα, και ευρύτερες συναινέσεις ως τέτοια και από την άλλη έχουμε την αντίληψη της Αριστεράς που λέει ότι το Δημόσιο πρέπει να έχει παρέμβαση στις μεγάλες υποδομές. 
Είμαι σίγουρος ότι σε αυτήν τη συζήτηση δεν ξένισε κανέναν, παρ’ όλο που υπήρξαν πάρα πολύ μελετημένες, θα έλεγα, σιωπές, η πρόταση που έχει καταθέσει ο ΣΥΡΙΖΑ για να γίνει ο ΕΦΚΑ ο νέος εθνικός επενδυτής στις δημόσιες υποδομές. Διότι αυτή είναι η διεθνής εμπειρία. Διότι η Ελλάδα κουβαλάει την πληγή του PSI,  όπου υπήρξε -εντός εισαγωγικών- «κλοπή» των αποθεματικών των ασφαλιστικών ταμείων κατά 12 με 14 δισεκατομμύρια ευρώ. Ο ΣΥΡΙΖΑ-Προοδευτική Συμμαχία είναι το κόμμα το οποίο έχει καταθέσει μία συμπαγή πρόταση η οποία πατάει και στα ελληνικά δεδομένα και στη διεθνή εμπειρία. 
Πρέπει, λοιπόν, αυτή η αδικία να αποκατασταθεί πρώτον. Να ομολογήσουν και οι εμπνευστές του σχεδίου «Ηρακλής» ότι αυτό το σχέδιο έχει καταρρεύσει, ότι παράγει ανισότητες, παράγει δράματα, παράγει ανέχεια και μας καταδικάζει και σε δημογραφική κατάρρευση μέσω της πίεσης στην αγορά κατοικίας και να αλλάξει ρότα η χώρα ως προς αυτό το ζήτημα.
Ευχαριστώ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε. 
Τον λόγο έχει τώρα ο ειδικός αγορητής από την Ελληνική Λύση, ο κ. Βιλιάρδος. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε.
Θα προσπαθήσω να κρατήσω την ψυχραιμία μου, αλλά το σίγουρο είναι ότι ήταν η τελευταία φορά που ανέχομαι προσβολές εδώ μέσα. 
Όσον αφορά τα ασφαλιστικά ταμεία που είπατε, κύριε Παππά, δανειζόμαστε σήμερα 65 δισ., οπότε το πράγμα έχει χειροτερέψει σε πολύ μεγάλο βαθμό.
Με εσάς, κύριε Υπουργέ, κατ’ αρχήν συμφωνούμε ότι όσο δεν παράγουμε θα βουλιάζουμε, ενώ το εμπορικό μας έλλειμμα -το οποίο ήταν στα 19 δισεκατομμύρια στο επτάμηνο, που σημαίνει ότι θα ξεπεράσει ξανά τα 30 δισεκατομμύρια-  τεκμηριώνει ότι δεν παράγουμε. Εκτός αυτού, ο τριτογενής μας τομέας είναι στο 80%. Καμία σύγκλιση με την Ευρώπη. Ο δευτερογενής μαζί με τις κατασκευές λίγο πάνω από 16% και ο πρωτογενής στο 4%. Όλα αυτά τεκμηριώνουν ότι πραγματικά δεν παράγουμε.
Τώρα το νομοσχέδιο, όπως έχουμε ήδη τεκμηριώσει, είναι γραφειοκρατικό, αποσπασματικό, συγκεντρώνει υπερεξουσίες στο γραφείο του Υπουργού, χαρίζει φορολογικές απαλλαγές χωρίς τις αντίστοιχες δεσμεύσεις για την απασχόληση και αφήνει απροστάτευτη την εθνική μας ασφάλεια, καθώς επίσης τις ακριτικές μας περιοχές. 

Αντίθετα, η δική μας πρόταση που αναφέραμε προηγουμένως θέτει κανόνες διαφάνειας και ισονομίας, προστατεύει το δημόσιο χρήμα και τους πόρους των Ελλήνων φορολογουμένων, συνδέει κάθε ευρώ φοροαπαλλαγής με πραγματικές καλά αμειβόμενες θέσεις εργασίας, θωρακίζει την παραμεθόριο και ενισχύει την εγχώρια παραγωγική βάση.
Ελπίζουμε, λοιπόν, να υιοθετηθούν έστω στο μέλλον οι προτάσεις μας και να δρομολογηθεί ένα πραγματικό εθνικό πλαίσιο επενδύσεων το οποίο χρειάζεται η χώρα μας απαραίτητα, ένα πλαίσιο που θα υπηρετεί το δημόσιο συμφέρον, την ελληνική κοινωνία και τις επόμενες γενιές.
Εν σχέσει δε με τις απαντήσεις που μας δόθηκαν στη χθεσινή Επιτροπή, επισημαίνουμε τα εξής: Πρώτον, ο Υφυπουργός χαρακτήρισε περιττό διοικητικό βάρος την απαίτηση να ελέγχεται ο επενδυτής πέραν της εξαετίας, δηλαδή το να παρέχει η πολιτεία φορολογικές απαλλαγές και διάφορα ευεργετήματα για δεκαπέντε ολόκληρα χρόνια, ενώ η υποχρέωση διατήρησης των θέσεων εργασίας και του παραγωγικού εξοπλισμού λήγει μόλις στο έκτο έτος, για την Κυβέρνηση θεωρείται κίνητρο. Για την ελληνική κοινωνία και για εμάς, όμως, αποτελεί πρόκληση.
Δεύτερον, μας είπε ότι οι εγχώριες μικρομεσαίες επιχειρήσεις μπορούν να προσφύγουν στον αναπτυξιακό νόμο ή στην Αναπτυξιακή Τράπεζα -μάλιστα- ξεχνώντας, όμως, να αναφέρει πως στον αναπτυξιακό δρόμο πέντε από τα δώδεκα καθεστώτα παραμένουν ανενεργά, παγωμένα, ενώ οι καθυστερήσεις στις εκταμιεύσεις στραγγαλίζουν την αγορά.
Τρίτον, επέμεινε στο θεσμικό παράδοξο ο ελεγχόμενος επενδυτής να επιλέγει και να πληρώνει απευθείας τον ελεγκτή του, γεγονός που δημιουργεί προφανή σύγκρουση συμφερόντων. Αν πράγματι θέλει διαφάνεια, γιατί απέρριψε την πρότασή μας για τυχαία δημόσια κλήρωση των ελεγκτών από το σχετικό μητρώο υπό την ευθύνη του Υπουργείου;
Τέταρτον, όταν τα κίνητρα, τα κριτήρια και οι τομείς ενίσχυσης μεταφέρονται στις εκάστοτε προκηρύξεις και υπουργικές αποφάσεις, όπως συμβαίνει με το νομοσχέδιό σας, καταργείται ο ουσιαστικός κοινοβουλευτικός έλεγχος, ενώ καλλιεργείται ένα καθεστώς ανασφάλειας δικαίου και πελατειακής διαχείρισης.
Πέμπτον, η απλή επίκληση του οριζόντιου νομοθετικού πλαισίου για το μαύρο χρήμα δεν αναπληρώνει την απουσία ειδικών ρητρών προστασίας για τις κρίσιμες εθνικές υποδομές και τη διαφάνεια των πραγματικών δικαιούχων.
Ειλικρινά περιμέναμε απαντήσεις επί της ουσίας, καθώς επίσης την υιοθέτηση έστω κάποιων προτάσεων των φορέων και των υπόλοιπων κομμάτων. Περιμέναμε να ακούσουμε γιατί ο Υπουργός επιλέγει να αγνοήσει τις δομικές αδυναμίες ενός νομοσχεδίου που φιλοδοξεί να βελτιώσει το αναπτυξιακό μέλλον της χώρας μας. Αντί για κάτι τέτοιο γίναμε για ακόμη μία φορά μάρτυρες της συνήθους κυβερνητικής τακτικής. Ποιας τακτικής; Της ωραιοποίησης των αριθμών, τις γενικόλογες διακηρύξεις περί φιλικού επενδυτικού περιβάλλοντος και την πλήρη αδιαφορία για τις προτάσεις των άλλων. Αυτό μας ενόχλησε ιδιαίτερα.
Ειδικά όσον αφορά την πραγματική κατανομή των πόρων και την ποιότητα των επενδύσεων, ο Υπουργός θριαμβολόγησε για τους δείκτες εισροής κεφαλαίων, χωρίς να δώσει ιδιαίτερη σημασία ως όφειλε στο πόσα από αυτά τα κεφάλαια, τα ξένα κεφάλαια, δημιουργούν πραγματικό νέο πάγιο εξοπλισμό στη χώρα και πόσα έχουν οδηγηθεί σε απλές εξαγορές υφισταμένων ελληνικών επιχειρήσεων και υποδομών.
Η αλήθεια, όμως, είναι ξεκάθαρη, πως η συντριπτική πλειονότητα των κεφαλαίων που εισέρχονται στη χώρα δεν κατευθύνεται στην ίδρυση νέων εργοστασίων, στην κατασκευή νέων παραγωγικών μονάδων, ή στη δημιουργία νέων ερευνητικών κέντρων. Αντίθετα, κατευθύνεται στην εξαγορά έτοιμων κερδοφόρων ελληνικών επιχειρήσεων. Οπότε πρόκειται για αλλαγή ιδιοκτησίας και όχι για αναπτυξιακή επέκταση.
Ειδικότερα, ο αλλοδαπός επενδυτής αγοράζει έτοιμη υπεραξία, συχνά χρηματοδοτούμενος από το εγχώριο τραπεζικό σύστημα, που κινδυνεύει -από ό,τι μαθαίνουμε τώρα τελευταία- ή από κοινοτικούς πόρους, ενώ στη συνέχεια εξάγει τα κέρδη του στο εξωτερικό, αυξάνοντας το ήδη επικίνδυνο έλλειμμα τρεχουσών συναλλαγών μας. Επομένως, δεν πρόκειται για την παραγωγική ανασυγκρότηση που έχει απόλυτα ανάγκη η χώρα, αλλά για τον αφελληνισμό της παραγωγικής μας βάσης που θα μας κοστίσει πανάκριβα στο μέλλον.
Όσον αφορά τώρα το ζήτημα της μεταφοράς τεχνολογίας και τεχνογνωσίας σε ολόκληρο τον ανεπτυγμένο κόσμο όπου πρέπει να ανήκουμε και εμείς, όταν μία χώρα παρέχει ισχυρά φορολογικά κίνητρα και κρατικές επιδοτήσεις σε πολυεθνικούς ομίλους, θέτει έναν και μόνο απαράβατο όρο: τη μεταφορά τεχνολογίας στις εγχώριες επιχειρήσεις και τη διασύνδεση με τα εθνικά ερευνητικά ιδρύματα, καθώς επίσης με τα πανεπιστήμια.
Στο σημερινό νομοσχέδιο, όμως, δεν υπάρχει ούτε μία γραμμή που να υποχρεώνει τον ξένο επενδυτή για τα παραπάνω. Έτσι, παραμένει η Ελλάδα να λειτουργεί ως απλός καταναλωτής τεχνολογίας και ως πάροχος φθηνού ή εξειδικευμένου προσωπικού, χωρίς να χτίζουμε, δυστυχώς, δική μας προστιθέμενη αξία.
Τέλος, δεν αναφέρθηκε τίποτα απολύτως για την προστασία του δημοσίου συμφέροντος σε περίπτωση αθέτησης των υποχρεώσεων του επενδυτή. Είναι τεράστιο έλλειμμα αυτό. Τι θα συμβεί, αλήθεια, όταν μία επένδυση, αφού λάβει τις φοροαπαλλαγές και τις διευκολύνσεις, αποτύχει ή εγκαταλειφθεί; Δεν θα έπρεπε να απαιτούνται εγγυητικές επιστολές;
Συμπερασματικά, λοιπόν, το Δημόσιο αναλαμβάνει όλο το επιχειρηματικό ρίσκο, ενώ ο επενδυτής καρπώνεται όλο το όφελος. Αν η επένδυση πάει καλά, τα κέρδη οδηγούνται στις εξωχώριες εταιρείες, ενώ αν η επένδυση αποτύχει, το ζημιογόνο αποτέλεσμα, οι απολύσεις και τα ημιτελή κτίσματα μένουν στην τοπική κοινωνία.
Σε κάθε περίπτωση, η χώρα μας δεν έχει ανάγκη από ένα νομοθετικό πλαίσιο που αντιμετωπίζει την Ελλάδα ως πεδίο ευκαιριακής εκμετάλλευσης κεφαλαίων, αλλά ανάγκη από πραγματικές παραγωγικές επενδύσεις. Έχει ανάγκη από επενδύσεις που παραμένουν στη χώρα και που δημιουργούν μακροχρόνια προστιθέμενη αξία. Επιπλέον, επενδύσεις που πληρώνουν δίκαιους μισθούς και σέβονται τα δικαιώματα των εργαζομένων, ενώ συνδέονται με την ελληνική παραγωγή στηρίζοντας τον Έλληνα αγρότη, τον Έλληνα βιοτέχνη και τον Έλληνα επιστήμονα, τον οποίο ξεχνάμε συνεχώς.
Όσο, λοιπόν, η Κυβέρνηση αρνείται τις ουσιαστικές τροποποιήσεις και δεν υιοθετεί ασφαλιστικές δικλείδες για τη μεταφορά τεχνολογίας και την προστασία του δημοσίου χρήματος, η κατάστασή μας δεν πρόκειται να βελτιωθεί, ενώ τεκμηριώνεται πως το σημερινό νομοσχέδιο δεν σχεδιάστηκε για τις ανάγκες της χώρας μας, αλλά για τις επιθυμίες συγκεκριμένων συμφερόντων.
Ευχαριστούμε πολύ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο Χρήστος Τσοκάνης.
ΧΡΗΣΤΟΣ ΤΣΟΚΑΝΗΣ: Ευχαριστώ, κύριε Πρόεδρε.
Γίνεται καθαρό για ακόμη μία φορά ότι έχουμε να κάνουμε με δύο κόσμους. Είναι ο κόσμος που αυτήν τη στιγμή κερδίζει και είναι και ο κόσμος ο οποίος ματώνει. Κερδίζουν οι εφοπλιστές, οι βιομήχανοι, οι τραπεζίτες, οι στρατηγικοί επενδυτές, όλοι αυτοί οι επενδυτικοί όμιλοι που όλες οι κυβερνήσεις διαχρονικά τους έχετε κάνει πλάτες και είναι και ο ελληνικός λαός, οι αυτοαπασχολούμενοι, οι βιοπαλαιστές αγρότες, η εργατική τάξη της πατρίδας μας, οι συνταξιούχοι, οι μικροί αυτοαπασχολούμενοι, οι οποίοι ματώνουν καθημερινά.
Έχουμε, λοιπόν, αυτούς τους δύο κόσμους, όπως έχουμε και δύο φιλοσοφίες στις κοινωνίες διαχρονικά και μου κάνει εντύπωση γιατί πολλές φορές αυτή εδώ η Αίθουσα μετατρέπεται, λες και είναι μια αίθουσα συνεδριακή όπου συζητιέται -γιατί αυτό κάνουν όλα τα κόμματα πλην ΚΚΕ- πώς με καλύτερο τρόπο θα κουκουλώσουμε τα μέτρα που παίρνουν οι εκάστοτε κυβερνήσεις για τις ανάγκες των ομίλων.
Και ειλικρινά μας εξοργίζει ότι βγαίνουν εδώ κόμματα που έχουν διαχειριστεί την εξουσία του κεφαλαίου όλα τα προηγούμενα χρόνια, οι ανεξάρτητοι Βουλευτές που υπηρέτησαν αυτά τα κόμματα και κάνουν πως δεν ήξεραν. Σοβαρολογείτε τώρα; Θα κάνετε τον καπιταλισμό ανθρώπινο; Έχετε βγει έξω να δείτε πώς δουλεύουν οι επιχειρήσεις στον καπιταλισμό; Θα σεβαστεί ο καπιταλιστής το περιβάλλον;
Θέλετε να έρθετε στη Δυτική Αττική, να πάτε στα Οινόφυτα, να πάτε στη Βιομηχανική Ζώνη στη Θεσσαλονίκη, για να δείτε πώς σέβονται οι καπιταλιστές το περιβάλλον, πώς χύνουν οι ενεργειακοί όμιλοι μέσα στη θάλασσα και μέσα στα ρέματα όλα τα απορρίμματα, πώς αφήνουν να πλημμυρίζουν οι περιοχές από σπασμένους αγωγούς, πώς δημιουργούνται παράνομες χωματερές που θάβουν ό,τι πιο ανθυγιεινό υπάρχει από αλουμινοβιομηχανίες -και ο νοών νοείτω- της πατρίδας μας, αλλά και από μια σειρά άλλες βιομηχανίες που τα απορρίμματά τους τα μετατρέπουν μέσα σε κέντρα ανακύκλωσης σε ανακυκλώσιμα υλικά και ρυπαίνουν το περιβάλλον, από χωματερές, όπως είναι η Χωματερή της Φυλής που συνεχίζει να γίνεται αυτήν τη στιγμή αποδέκτης όλων αυτών των απορριμμάτων;
Θα σεβαστεί ο καπιταλιστής το περιβάλλον, ο οποίος θέλει να πουλάει όπλα για να σκοτώνονται άνθρωποι; Και μιλάτε όλοι για πράσινη μετάβαση και πράσινη ενέργεια. Ειλικρινά θα σας πω ότι αυτήν τη στιγμή παράγονται βόμβες που προκαλούν ζημιά είτε στο έδαφος της Ουκρανίας, είτε στην Ερυθρά Θάλασσα, είτε σε όλον τον κόσμο, γιατί έχουμε πάνω από 50 εστίες πολέμου. Αυτές δεν καταστρέφουν το περιβάλλον; Ποιοι κερδίζουν; Οι εργάτες που σκοτώνονται ή οι καπιταλιστές που πουλάνε τις βόμβες τους; Κερδίζουν οι συνταξιούχοι, οι άνεργοι και οι ξυπόλυτοι που πεθαίνουν σε αυτές τις χώρες ή  οι καπιταλιστές που παράγουν και βόμβες και φάρμακα και έρχονται να αναλάβουν και την ανοικοδόμηση;
Εδώ έχουμε δύο κοινωνίες: Τη μια κοινωνία την καθορίζει το κέρδος, το κυνήγι του κέρδους. Και καλά κάνετε, άλλοι πιο ειλικρινείς και άλλοι λιγότερο ειλικρινείς και κάνετε ψιλοδιορθώσεις «δεν βάλατε για τον τουρισμό, δεν μιλάτε για τους εφοπλιστές, δεν βάλατε για τους ακτοπλόους» και τα λοιπά και τα λοιπά. Και καλά κάνετε και τους υπηρετείτε εσείς, αυτός είναι ο ρόλος σας. Όμως, να το λέτε και λίγο πιο ξεκάθαρα στον ελληνικό λαό ότι σε αυτό το παιχνίδι ο παράγοντας που κινεί την οικονομία είναι το κέρδος και ο λαός θα είναι πάντα ο χαμένος. 
Γιατί ακριβώς στο όνομα του κέρδους θα θυσιάζονται και οι υποδομές υγείας του και οι υποδομές της παιδείας του -στο όνομα της πολεμικής οικονομίας αυτά λένε- θα θυσιάζονται  οι ανάγκες του που θα καίγεται το καλοκαίρι και θα πνίγεται τον χειμώνα, θα θυσιάζονται τα πανεπιστήμια και τα σχολεία που πρέπει να πάνε τα παιδιά του, θα θυσιάζονται οι συντάξεις του και οι μισθοί του, θα δουλεύει 14ωρα, 15ωρα, 16ωρα. Αυτήν την κοινωνία υπηρετείτε;
Μάλιστα, μην κάνετε και τους ανήξερους. Σήμερα, αν το 80% των Οδηγιών της Ευρωπαϊκής Ένωσης, που έρχονται προς ψήφιση στο Ελληνικό Κοινοβούλιο, είναι για το περιβάλλον και το 60% είναι Οδηγίες για τη δικαιοσύνη, ξέρετε τι ποσοστό αποτελούν οι Οδηγίες της Ευρωπαϊκής Ένωσης που έρχονται προς ψήφιση εδώ στο Κοινοβούλιο για την οικονομία, την ανάπτυξη κτλ. και που τις έχετε ψηφίσει όλοι σας;  Το 100%! Το έχετε ψηφίσει μέσα στην Ευρωπαϊκή Ένωση και έρχεστε εδώ και διαφωνείτε για το ποιος θα γίνει «χαλίφης στη θέση του χαλίφη».
Υπάρχει όμως και ένας άλλος κόσμος που κινητήριος δύναμη είναι οι ανάγκες του λαού και οι ανάγκες των εργαζομένων με λαϊκή εξουσία, με κοινωνικοποίηση των μέσων παραγωγής και με κεντρικό σχεδιασμό της οικονομίας. Όλη η οικονομία και η ανάπτυξη σχεδιάζονται σύμφωνα με την ικανοποίηση των λαϊκών αναγκών και αυτός κόσμος έχει όνομα: «Σοσιαλισμός».  
Αυτός  ο κόσμος έδινε δωρεάν ενέργεια, τη στιγμή που πεθαίνουν παγωμένοι σήμερα σε όλη την Ευρώπη και σε όλον τον πλανήτη, έδινε δωρεάν ενέργεια στη Σοβιετική Ένωση και δωρεάν θέρμανση από τις αρχές του φθινοπώρου μέχρι το τέλος της άνοιξης. Αυτός ο κόσμος έδινε και στους εργαζόμενους και στους φοιτητές δωρεάν μετακινήσεις. Αυτός ο κόσμος πρόσφερε δωρεάν παιδεία, υγεία. Και θα μου πείτε «μα, δεν είχε Mercedes και BMW!». Μα, η Mercedes και η BMW είναι παρκαρισμένες απέξω γιατί δεν μπορεί ο κόσμος να τις κυκλοφορήσει σήμερα λόγω του αυξημένου ενεργειακού κόστους. 
Αυτός ο κόσμος έδινε δουλειές με δικαιώματα, με υποδομές και συντάξεις όχι μέχρι τα βαθιά γεράματα που σήμερα έρχεστε και βάζετε τους συνταξιούχους να δουλεύουν μέχρι τα 70 και τα 75 και μάλιστα λέτε να το κάνουν για να έχουν και ψυχολογική ανάταση και πεθαίνουν επάνω στην οικοδομή και τσακίζονται και σκοτώνονται.  Έδινε δικαιώματα στους χώρους δουλειάς και έδινε συντάξεις σε πολύ νεαρή ηλικία προκειμένου να μπορέσει να απολαύσει τους κόπους μιας ζωής. Ικανοποιούσε τις σύγχρονες ανάγκες της εποχής και ήταν πολύ πιο μπροστά από την εποχή σήμερα. 
Για αυτόν τον κόσμο παλεύει και το ΚΚΕ και παλεύει σήμερα η Κομμουνιστική Νεολαία Ελλάδας που δεν ανέχεται -γιατί ήταν οι σύντροφοί μας έξω με μια μεγαλειώδη συγκέντρωση- δεν ανέχεται οι αθλητές να πεθαίνουν μέσα στα γήπεδα. Ένας νέος αθλητής να πηγαίνει να αθληθεί, να παίξει ποδόσφαιρο, να παίξει χάντμπολ, να παίξει μπάσκετ και να μην υπάρχουν οι υποδομές υγείας, αλλά και οι γιατροί στους χώρους άθλησης που θα τον προστατέψουν.
Για αυτόν τον κόσμο παλεύουν οι εργαζόμενοι που ήταν σήμερα έξω από το Υπουργείο Ενέργειας και ζητούσαν αυτά που θέλει το ΚΚΕ και κανείς δεν τοποθετήθηκε.  Για να σας δείξουμε ότι δεν είσαστε ικανοί, κανείς σας, ούτε αυτά τα λίγα να κάνετε: Κατάργηση του ΦΠΑ στα είδη πλατιάς λαϊκής κατανάλωσης. Δεν μπορείτε να αγγίξετε ούτε μια τρίχα από τους καπιταλιστές και τους ομίλους! Κατάργηση του ΦΠΑ και του ειδικού φόρου κατανάλωσης από την ενέργεια, τα καύσιμα, το ηλεκτρικό ρεύμα και το πετρέλαιο για να πάρει κάποιες ανάσες ο λαός. 
Δεν μπορείτε ούτε αυτά, γιατί οι νόμοι του καπιταλισμού είναι πολύ σκληροί. Και όσο βαθαίνει και η πολεμική εμπλοκή και της πατρίδας μας που είναι «σημαιοφόρος» και η μετατροπή της σε μία απέραντη αμερικανονατοϊκή βάση και σε κάθετο ενεργειακό άξονα, τσακίζονται τα δικαιώματα, γιατί σήμερα με το νομοσχέδιό σας άλλοι φοροαπαλλάσσονται και άλλοι φοροκυνηγιούνται -μικροί, αυτοαπασχολούμενοι, συνταξιούχοι, μισθωτοί, άνεργοι και τα λοιπά και τα λοιπά. Δεν είναι έτσι; 
Ακόμα και πρόστιμο έχει κάποιος συνταξιούχος ή ένας αυτοαπασχολούμενος αν κάνει κάποιες οικονομίες και δεν καταναλώνει με την κάρτα στις τραπεζικές συναλλαγές. Άλλοι σήμερα βλέπουμε να πλουτίζουν και άλλοι δεν μπορούν να ζεσταθούν τον χειμώνα. Αυτήν τη στιγμή άλλοι έχουν εξασφαλισμένη κερδοφορία, εξασφαλισμένο πλαίσιο που θα λειτουργούν -και σε προηγούμενα νομοσχέδιά σας τα έχετε ψηφίσει- και άλλοι δεν ξέρουν πού τους πάνε τα τέσσερα και τι ξημερώνει αύριο το πρωί. Έχουν γίνει λογιστές, δικηγόροι, τα πάντα μέσα στο ψιλικατζίδικο και τα λοιπά και τα λοιπά.
Γι’ αυτό λοιπόν και καταψηφίζουμε το σημερινό σας νομοσχέδιο.
Γι’ αυτό και απέναντι σε όλα τα κόμματα και στο σύστημά σας το ΚΚΕ θα είναι απέναντι και ο λαός θα βρει τη δύναμη και θα πάρει την απόφαση να κάνει αυτός κουμάντο στην οικονομία και να μοιράζει δίκαια τον πλούτο που παράγει, μακριά από τα παράσιτα τους καπιταλιστές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εμείς πάντως μείναμε να σας ακούσουμε, κύριε Τσοκάνη, για να μην είστε μόνος σας.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο εισηγητής του ΠΑΣΟΚ ο κ. Νικητιάδης.
ΓΕΩΡΓΙΟΣ ΝΙΚΗΤΙΑΔΗΣ: Ευχαριστώ, κύριε Πρόεδρε.
Κύριε Υπουργέ, δυο τρία σχόλια θα ήθελα να κάνω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για τον Τριαντάπουλο, κύριε Νικητιάδη, να δούμε αν θα μας πείτε κάτι.
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ.
ΓΕΩΡΓΙΟΣ ΝΙΚΗΤΙΑΔΗΣ: Κύριε Υπουργέ, επειδή δεν ήσασταν εδώ κατά την τοποθέτησή μου, κοιτάξτε το ενδιαφέρον της παράταξής σας για τις άμεσες ξένες επενδύσεις. Οι Βουλευτές σας που τοποθετήθηκαν μετριούνται ούτε στο ένα δάχτυλο. Το διανοείστε;  Εκατόν εξήντα δύο Βουλευτές και δεν ήρθαν ούτε πέντε  να τοποθετηθούν. Εμείς 33 έχουμε και μίλησαν περισσότεροι από όσο οι δικοί σας. Τόσο είναι το ενδιαφέρον! Πραγματικά δηλαδή με αφήνει έκπληκτο και υποθέτω ότι πρέπει να σας προβληματίσει.
Τώρα αναφέρθηκα στην πρωτολογία μου στην ανάγκη επιτέλους να σταματήσετε την εγκατάλειψη του τουρισμού. Προσέξτε, προσκλήθηκε ο ΣΕΤΕ, προσκλήθηκε η ΠΟΞ και μάλιστα ο κ. Κρητικός ως Εισηγητής σας είναι αυτός που έδωσε τα ονόματα για να προσκληθούν και δεν ήρθαν. Απαξίωσαν τελείως, ούτε καν απάντησαν. Γιατί; Ξέρετε γιατί. Γιατί αισθάνονται πάρα πολύ έντονα την εγκατάλειψη του τουρισμού. 
Εγώ, όμως, θα σας πω δυο τρεις περιπτώσεις που αυτό το νομοθέτημα που φέρατε θα μπορούσε να πετύχει πάρα πολύ εύκολα τους στόχους όπως αυτούς που λέτε ότι θέτετε. 
Στη Ρόδο και στην Κω έχουμε δύο μαρίνες, η μία είναι 250 θέσεων και η άλλη στην Κω 200 θέσεων. Απέναντι στα τουρκικά παράλια υπάρχουν μαρίνες που ξεπερνούν τις 10.000 θέσεις σκαφών. Προσέξτε, απέναντι! Εκεί πάει όλος ο κόσμος και ο κάθε τουρίστας που έρχεται με σκάφος. Ας πάρουμε έναν μέσο όρο, εγώ λέω τέσσερις μόνον, που δεν είναι τέσσερις αλλά περισσότεροι και ο μέσος όρος είναι 6 και 8, αντιλαμβάνεστε πόσος κόσμος περισσότερος και σε επέκταση της χρονικής περιόδου θα ερχόταν και τι χρήματα θα άφηνε. 
Δεν είναι, όμως, μόνον αυτό. Έχουμε κλίμα εξαιρετικό, θα μπορούσαμε στα νησιά μας να έχουμε ποδοσφαιρικά γήπεδα με υποδομές έτσι ώστε να μπορούν να προπονούνται οι ποδοσφαιρικές ομάδες της βόρειας Ευρώπης που παγώνουν και αναζητούν άλλο μέρος για να πάνε να προπονηθούν επί έξι μήνες. 
Δεν θα μπορούσε το νομοσχέδιό σας να έχει προβλέψεις για τέτοιου είδους επενδύσεις; Εγώ δεν θα πω για γκολφ, γιατί υπάρχουν οι αντιρρήσεις για το νερό. Όμως, επειδή υπάρχει η ανάγκη και για γκολφ στη χώρα μας, δεν θα μπορούσε για να βάλετε όρο «μόνο με αφαλάτωση θα μπορεί να λειτουργεί γκολφ». Προσέξτε, μόνο με αφαλάτωση. Κάποια γκολφ που μπορεί να λειτουργήσουν κοντά στη θάλασσα, υποχρεωτικά με αφαλάτωση να λειτουργούν και έτσι να τροφοδοτούνται με νερό.

Όμως, αυτοί οι τουρίστες αφήνουν απίστευτα χρήματα. Δεν θα επεκταθώ περισσότερο σε αυτό το θέμα, επειδή βλέπω και τον κ. Μηταράκη και ξέρω ότι έχουν μία μικρή μαρίνα πενήντα θέσεων, όπως ξέρω και ότι απέναντι οι Τούρκοι έχουν μαρίνες με πολύ περισσότερες θέσεις.
Όμως, θέλω να πω το εξής: Να ψάχνετε λίγο τα πράγματα. Τον τελευταίο καιρό υπάρχουν βιομηχανίες που φτιάχνουν μικρά αεροπλάνα που κινούνται μόνο με ηλιακή ενέργεια και δεν χρειάζονται καθόλου καύσιμα. Αυτά χρησιμοποιούνται ήδη στη Βόρεια Αμερική και θα μπορούσαν πολύ εύκολα να επιλύσουν προβλήματα των ενδονησιωτικών επικοινωνιών, αλλά να προωθήσουν και τον τουρισμό. 
Δεν έχω να πω κάτι άλλο, κύριε Υπουργέ, απλώς ότι κατέθεσα στα Πρακτικά από την έκθεση του Διοικητή της Τραπέζης της Ελλάδος έναν πίνακα που δείχνει ότι από τις επενδύσεις της περιόδου 2015-2025, μιας δεκαετίας δηλαδή, το 82% αφορά υπηρεσίες και μόλις το 18% μεταποίηση. Ζητήστε αυτόν τον πίνακα, γιατί τους δύο, τρεις μήνες που υποθέτω ότι θα είστε ακόμα Κυβέρνηση μπορεί να σας φανεί χρήσιμος.
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει ο εισηγητής της Νέας Δημοκρατίας κ. Κρητικός.
ΝΕΟΚΛΗΣ ΚΡΗΤΙΚΟΣ: Ευχαριστώ, κύριε Πρόεδρε. 
Αν και ο κ. Νικητιάδης μου υποσχέθηκε ότι θα είναι πιο σύντομος, για να ήμουν κι εγώ πιο λακωνικός, θα ήθελα να πω στον κ. Νικητιάδη ότι θα σας στενοχωρήσουμε, αλλά θα είμαστε πολύ περισσότερο Κυβέρνηση.
Αυτό το νομοσχέδιο, κύριε Πρόεδρε, είναι μία γέφυρα μεταξύ της Ελλάδος και της Ευρώπης. Η Ελλάδα δεν έχει την πολυτέλεια να διώχνει κεφάλαια τα οποία θα χρησιμοποιηθούν για την έρευνα, την τεχνολογία, την καινοτομία και τις μεταποιήσεις.
Καλώ, λοιπόν, όλους να υπερψηφίσουν αυτό το νομοσχέδιο που το μόνο που δίνει είναι προστιθέμενη αξία στην ανάπτυξη της οικονομίας της Ελλάδας. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο Υπουργός Ανάπτυξης κ. Θεοδωρικάκος για να ολοκληρώσουμε τη συζήτηση του νομοσχεδίου και να περάσουμε στην ψηφοφορία. 
Κύριε Υπουργέ, έχετε τον λόγο. 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ευχαριστώ πολύ, κύριε Πρόεδρε. 
Διατύπωσα νωρίτερα με σαφήνεια τις απόψεις μου. Συνεπώς, δεν θέλω να τις επαναλάβω. Όμως, αυτό που θέλω να πω στους συναδέλφους που είναι εδώ είναι ότι έχω παρακολουθήσει με πολύ μεγάλη προσοχή όλη τη συζήτηση και ανεξάρτητα από την ψήφο των συναδέλφων, συγκεκριμένες παρατηρήσεις που ειπώθηκαν από τους συναδέλφους και του ΠΑΣΟΚ και της Ελληνικής Λύσης και της Νίκης και του ΣΥΡΙΖΑ, όπως προφανώς και από τους συναδέλφους της παράταξής μας -ανεξάρτητα από το αν ήταν εδώ, δεδομένου ότι είμαστε σε πολύ σημαντικό διάλογο όλο αυτό το διάστημα και για το συγκεκριμένο νομοσχέδιο, εννοώ τους συναδέλφους που ασχολούνται στη συγκεκριμένη επιτροπή- θα ληφθούν υπ’ όψιν στο στάδιο της εφαρμογής αυτής της υπόθεσης. 
Είναι ένα πλαίσιο κατ’ εμέ θετικό, κατ’ άλλους αρνητικό που έχει μεγάλη ευελιξία στην εφαρμογή του και στην προτεραιοποίηση τομέων, νομίζω ότι εκεί θα είναι όλο το παιχνίδι, εκεί θα είναι όλη η ουσία για το πόσο αποτελεσματικά μπορεί να δουλέψει σε συνδυασμό με όλο το υπόλοιπο σχέδιο και πλαίσιο που έχω περιγράψει κατ’ επανάληψη στις ομιλίες μου και στις συζητήσεις που έχουμε κάνει στην επιτροπή.
Είμαι βέβαιος ότι αν σε μερικούς μήνες δεν είχαμε εκλογές, αυτή η συζήτηση θα μπορούσε να είναι εξαιρετικά πιο παραγωγική και δημιουργική, γιατί θα ήταν ξεκάθαρο το πλαίσιο συμφωνίας το οποίο είναι μεγάλο, όπως επίσης πολύ μεγαλύτερο θα μπορούσε να είναι και το πλαίσιο συνεργασίας και διαμόρφωσης θετικών ιδεών και απόψεων. Τι να κάνουμε, όμως; Πρέπει να μάθουμε να κινούμαστε με αυτόν τον τρόπο προεκλογικά. 
Τέλος, θέλοντας να κλείσω και αυτές τις έντονες αντιπαραθέσεις που υπήρξαν με ορισμένους συναδέλφους συγκεκριμένου κόμματος και αντιλαμβανόμενος τους ψυχικούς καταναγκασμούς στους οποίους υπόκεινται εξαιτίας της ιδιότητας που έχουν, αλλά επειδή ετέθη και κάτι πολύ συγκεκριμένο, παρακαλώ πολύ να γραφτεί στα Πρακτικά το εξής: Η έννοια «αριστεροφασισμός» χρησιμοποιήθηκε από τον αείμνηστο σπουδαίο Έλληνα Μίκη Θεοδωράκη στην τεράστια λαϊκή συγκέντρωση μερικών εκατοντάδων χιλιάδων ανθρώπων εδώ έξω στην Αθήνα. Πλημμύρισε ολόκληρη η Αθήνα…
ΑΛΕΞΑΝΔΡΟΣ ΚΑΖΑΜΙΑΣ: Δεν ξέρετε τι λέτε! Σαρκαστικά χρησιμοποιήθηκε! Δεν ντρέπεστε να διαστρεβλώνετε τα λόγια του Θεοδωράκη για να εξυπηρετήσετε τα ποταπά σας συμφέροντα; 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ακόμα και τη νύχτα… 
ΑΛΕΞΑΝΔΡΟΣ ΚΑΖΑΜΙΑΣ: Δεν ντρέπεστε; Ακόμα και τον Θεοδωράκη; 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Ακόμα και τη νύχτα δεν μπορείτε να ηρεμήσετε. Διατυπώσατε ένα ερώτημα…
ΑΛΕΞΑΝΔΡΟΣ ΚΑΖΑΜΙΑΣ: Δεν έχετε ούτε ιερό ούτε όσιο! Είναι ντροπή σας! 
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Διατυπώσατε ένα ερώτημα και σας πειράζει τόσα χρόνια μετά…
ΑΛΕΞΑΝΔΡΟΣ ΚΑΖΑΜΙΑΣ: Σαρκαστικά! Απέναντι σε άτομα σαν κι εσάς χρησιμοποιήθηκε. Ντροπή σας!
ΠΡΟΕΔΡΕΥΩΝ (Γεώργιος Λαμπρούλης): Παρακαλώ!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Σας πειράζει τόσα χρόνια μετά…
ΑΛΕΞΑΝΔΡΟΣ ΚΑΖΑΜΙΑΣ: Καθόλου! Δεν σας δίνουμε σημασία!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Το βλέπω!
Σας πειράζει τόσα χρόνια μετά πώς ένας σπουδαίος Έλληνας που η ζωή του, η ιστορία του, το έργο του ένωσαν την Ελλάδα και έγιναν σύμβολο του οικουμενικού Ελληνισμού και της ενότητας των Ελλήνων είπε τότε αυτή την κουβέντα η οποία έχει μείνει στην ιστορία. 
ΑΛΕΞΑΝΔΡΟΣ ΚΑΖΑΜΙΑΣ: Δεν ξέρετε τι λέτε!
ΝΙΚΟΛΑΟΣ ΠΑΠΠΑΣ: Κατά της Συμφωνίας των Πρεσπών, κύριε Υπουργέ, την οποία εφαρμόζετε!
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ, ησυχάστε!
ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης): Δεν πειράζει, κάποτε θα μάθετε να σέβεστε. 
Καληνύχτα σας.
ΝΙΚΟΛΑΟΣ ΠΑΠΠΑΣ: Όλοι με τις Πρέσπες, όλοι με τις Πρέσπες!
ΑΛΕΞΑΝΔΡΟΣ ΚΑΖΑΜΙΑΣ: Καληνύχτα και σε εσάς, κύριε Θεοδωρικάκο! Δεν ντρέπεστε!
ΠΡΟΕΔΡΕΥΩΝ (Γεώργιος Λαμπρούλης): Στο σημείο αυτό κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης «Νέα κίνητρα άμεσων ξένων επενδύσεων, αναδιάρθρωση Διεύθυνσης Άμεσων Ξένων Επενδύσεων και λοιπές διατάξεις».
Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. 
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, σαράντα εννέα άρθρα, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)

ΠΡΟΕΔΡΕΥΩΝ (Γεώργιος Λαμπρούλης): Παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Λαμπρούλης): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:











ΠΡΟΕΔΡΕΥΩΝ (Γεώργιος Λαμπρούλης): Συνεπώς, το σχέδιο νόμου του Υπουργείου Ανάπτυξης: «Νέα κίνητρα Άμεσων Ξένων Επενδύσεων, αναδιάρθρωση Διεύθυνσης Άμεσων Ξένων Επενδύσεων και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)














ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Λαμπρούλης): Με τη συναίνεση του Σώματος και ώρα 20.55΄ λύεται η συνεδρίαση για αύριο, ημέρα Παρασκευή 2 Οκτωβρίου 2026 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

